
Motto: „Să nu ne orbim noi înşine prin linguşiri şi înălțări 
peste aceea ce suntem în adevăr... La cea mai mică izbândă 
a faptelor sau spiritului nostru, să nu ne îngâmfăm cu o 
neiertată zădărnicie; să înțelegem totdeauna unde ne aflăm, 
cât am lucrat, cât avem de lucrat pentru a ajunge la scopul 
dorit şi a merita de a fi trecuţi cu semnul recunoştinţei în 
analele lucrurilor omeneşti. 

Aşa voi vorbi şi eu, fără linguşiri şi înălțări, neorbit 
asupra primejdiilor şi în contra celor ce se îngâmfă cu o 
neiertată zădărnicie. Pentru că a vorbi altfel asupra 
intereselor popoarelor este mişelie” (A.D. Xenopol, 
Cuvântare festivă, laşi, 1871, pg. 20). 

„Clerici pătrunşi de misiunea lor“ 


Octombrie 1848. Un bărbat „înalt, îmbrăcat într-un burnus cafeniu, 
îmbumbat până la gât, cu o pălărie cu streşini late şi în toată înfăţişarea 
sa o figură ofilită““, bate discret, în prag de seară, la uşa unei chilioare a 
Seminarului greco-ortodox din Cernăuţi. „Părul lui, cam de mult netuns, 
şi barba nerasă crescuseră neregulat şi-i dădeau un aspect ce-ţi deştepta 
compătimirea!“. Abia intrat în chilioară, bărbatul acesta ostenit şi bolnav 
şopteşte: „Sum Arune Pumnul“. 

În seara aceea de început de octombrie, în odăița cernăuţeană în 
care tânărul seminarist, un vlăjgan lung şi subţire, tocmai notase, în 
capătul foii, cu litere mari, latineşti, „Către Zimbrul Moldovei“, începe 
istoria reală a scrisului bucovinean. 

Istoriile, inclusiv cele literare, mă contrazic, iar patrioții neosteniţi 
şi fără de moarte şi mai abitir. Pare să-mi ţină partea doar unul dintre 
mărturisitorii Bucovinei, lon a lui Gheorghe Sbiera, care susține, în 
contradicţie cu referirea la durată din titlul fascicolei „Mişcări literare 
la Românii din Bucovina dela 1775 până la 1889“, tipărită la Oradea, în 
Biblioteca „Familia“, în 1890, că „la Românii din Bucovina au fost, în 
prima jumătate a acestui răstimp (1775-1889 — n.r.), până cătră anul 
1848, nişte împrejurări atât de încurcate şi de nepriincioase, încât numai 
de o mişcare literară deosebită nu putea fi vorba“ (pg. 4). 

Şi despre „împrejurări“ există mărturii, ba încă de trei feluri: cele 
ale românilor erudiţi (Vasile Balş: „Descrierea Bucovinei şi a stării ei 
lăuntrice“ - 1780, lon Budai-Deleanu: „Scurte observaţii asupra 
Bucovinei“ - 1803), cele ale străinilor (Gabriel von Spleny: „Descrierea 
districtului Bucovinei“ - 1775, Andrei Schwarz: „Cronica parohiei 
Milişăuţi din Bucovina“ - 1806) şi cele cu caracter legislativ, care descriu 
şi interzic manifestări ale unei incredibile sălbăticii (de pildă, „Orânduiala 
de păduri pentru Bucovina“ - 1786). 


7 


lon DRĂGU2ANUL 





Cea mai grea „împrejurare“ o reprezintă, desigur, cea socială, adică 
iobăgia sau „rumânia“, cum i se spunea prin aceste locuri, cu consecința 
că, la 1806, deşi „„Wallachen oder Moldauer sunt locuitorii cei mai 
numeroşi“, ei îşi spun „Moldoweny şi consideră numele de Romuny 
(cum sunt numiţi în Ardeal) de ruşinos“ (Junimea literară, nr. 5-8/1930, 
pg. 342), dar „ruşinea“ identificată de pastorul Schwarz, în 1806, 
supravieţuieşte încă un secol, din moment ce, în discursul de recepţie, 
rostit la primirea în Academia Română şi publicat în 1916, Iancu Nistor 
îşi mărturiseşte contrarierea față de replica unui boier bucovinean, pe 
care-l întrebase dacă-i român: „Eu mi-s boier moldovan; rumân îi 
Gheorghe, vizitiul“. 

O altă împrejurare, la fel de grea şi de păguboasă, derivă din 
absența „luminătorilor“, ştiut fiind faptul că o generație sau alta este pe 
atât de vrednică sau de penibilă, pe cât de vrednici sau de penibili îi sunt 
preoţii şi învățătorii. Or, în Bucovina vremii „cumplitului rapt austriac“ 
(am citat din absolut toţi istoricii români şi doar din patrioţii de profesie 
care, o dată la cinci ani, participă la manifestările festive dedicate Unirii 
Bucovinei cu Patria-mamă), învățătorii ambulanți încă n-au venit din 
Ardeal, iar „despre erudiție se poate zice, cu conştiinţa liniştită, că, în 
general, ea nu există la moldoveni şi puţini vor fi cei ce au vreo idee de 
ea“ (Budai-Deleanu, op.cit., pg. 385), iar clerul, „tot acest cler este lipsit 
de orice ştiinţă şi neştiinţa lor se extinde adeseori şi asupra problemelor 
de credință“ (Spleny, op.cit., pg. 77), dar se extinde mai ales asupra 
gradului de civilizaţie al poporului. Pe vremea „cumplitului rapt austriac“, 
„la ei (adică la românii din nordul nostru moldav — n.r.) nu-i modă a 
tipări cărți de folos general, ci şi le scriu unii de la alții; şi deoarece 
scrierea aceasta e foarte scumpă, numai cei bogaţi pot avea parte de ea... 
Pe cât am eu cunoştinţă, manuscriptele lor... sunt „Iliada“ şi „Odiseea“ 
lui Homer, traduse liber; viaţa lui Alexandru cel Mare, amestecată cu 
multe adaosuri fabuloase; fabulele lui Isop; istoria etiopică a lui Helliodor; 
un roman din grecește; „Telemach“ din franţuzeşte; „Viaţa lui Petru cel 
Mare“, de Voltaire; cunoscuta carte „Horologium Principum“ din 
latineşte; o traducere a unei „Logice, Retorice şi Etice“, care a şi apărut 
în tipar; apoi mai multe de valoare mică, traduse din diferite limbi, între 
care şi o istorie universală“ (Budai-Deleanu, op.cit., pg. 385). 

Inventariind manuscrisele din vremea aceea, inegalabilul 
Constantin Loghin, individualizează patru „Alexandrii“, copiate de „mai 
micul între dascăli Giorgi... în mănăstirea Putnei“, în 22 februarie 1781, 
de „Ioniţă von Archip din Suceava“, ginerele „boierului Vasile 
Calmuţchi“, copiată între anii 1784-1806 (n-aş crede că „von Archip“ 
şi-a irosit, totuşi, timpul cu copierea), alta copiată de un anonim, „în 
zilele preluminatului Împaratu Josepu... 1788 april 25“, precum şi cea 
copiată de Iordache Codreanu, în 1789, „de pe o Alexandrie veche ce au 
fost în turnul cel mare de la mănăstirea Putna“. Şi ar mai fi, în domeniul 
copierii de manuscrise, „lerotocritul“ lui Ioniţă Tăutul (1785), „Codicele 
Pătrăuţean“ al lui Manolache dascăl (1787, cu o variantă despre uciderea 
lui Grigore Ghica şi „Psaltirea în versuri“ a lui Dosoftei), „Codicele 
Dornean“ al lui „Nechita dascăl ot Dorna Candreni“ (1790, un manual 
de predici), „Codicele“ lui Constantin Popovici, „cliric din clasul al triile“, 
în 17 octombrie 1776, când termină de copiat „Povestea lui Sadipa 
filosoful“ şi „Războiul Troadei“. Şi ar mai fi „Isopia Voroneţeană“ 
(„Pildele lui Isop Preînţăleptul“ şi „Viaţa minunatului Isop 
Preînţăleptul“”), terminată de copiat în 23 august 1801, prin strădania 
ieromonahului lronim Stolear, precum şi „Octoichos“, de data asta o 
tipăritură, ieşită din teascurile cernăuţene ale lui Petru Eckhardt, în 1804. 

Constantin Loghin, superb mărturisitor al Bucovinei, exprimă, 
desigur, şi un entuziasm tipic bucovinean, dar pe care, în ciuda respectului 
desăvârşit pe care îl port autorului sau poate că tocmai de asta, nu-l 
împărtăşesc: „Cunoscând această bogată recoltă de manuscrise alcătuite 
imediat după anexare, ne putem da seama ce adânci rădăcini prinsese 
deprinderea cărturărească pe pământul Moldovei“ (Loghin, Istoria 
literaturii române din Bucovina / 1775-1918, pg. 39). Pentru că, dacă e 
de apreciat faptul că, în aceste manuscrise, copistul „scrie precum de 
obicei vorbeşte“ (ca şi în însemnările făcute pe cărți de proprietari, 
însemnări adunate între coperţile unei cărți de Ilie Corfus şi considerate 
de lorga „istorie mare scrisă de cei mici“), deci dacă această naturaleţe a 
transcrierii înseamnă, în fond, o mărturie ligvistică, în schimb 
„deprinderea cărturărească“ nu se concretizează prin nimic, din moment 
ce, în vremea respectivă, se copia „fără reguli de alegere; în limba aceasta 
nu există încă un vocabular, nici o gramatică temeinică, nici o ortografie 

regulată; literatura cuprinde numai două ediţii ale Sfintei Scripturi, o 
pravilă sau colecţie de legi bisericeşti, care se mărgineşte la cele dintâi 
şapte sinoade şi la celelalte cărți bisericeşti, care sunt o mulţime; apoi 
câteva cronici cu istoria națiunii valahe, care pot fi privite ca originale 
române“ (Budai-Deleanu, op.cit., pg. 385). 

Cronicile, însă, vin din trecutul Moldovei şi, deşi chiar sunt lucrări 
„originale române“, nu pot fi „îmbucovinizate“. Ca şi literatura religioasă, 
care nici ea nu e originală, ci doar copiată, înainte de a se naşte un 
Silvestru Andreevici sau un Vasile Mitrofanoviţă, care să încerce 
luminarea clerului şi a enoriașilor cu lucrări de sinteză şi cu idei 
novatoare, consolidante. 

În aceste condiţii, on Budai-Deleanu, care se ocupă, la Lemberg, 
cu traducerea „orânduielilor“ austriece, se vede obligat la implicare, 
devenind „primul autor de cărţi didactice în Bucovina“ (Nistor, Un capitol 
din viaţa culturală a Românilor din Bucovina / 1774-1857, pg. 34). 


Ion Budai-Deleanu (1764-1820) 


Ion Budai-Deleanu „a intrat în contact direct cu Bucovina... atunci 
când, din ordinul guvernului central, a cutreierat Bucovina pentru a studia 
condiţiunile juridice la faţa locului. Despre această vizită a scris un raport 
în limba germană... „Observaţii scurte despre Bucovina“ (1803), în care, 
în mod foarte curajos, îşi exprimă părerile asupra stării nenorocite a 
Bucovinei de la începutul veacului trecut“ (Loghin, op.cit., pp. 44, 45). 
Dar, pe lângă raport, pe lângă traducerea legilor („La 1807 apăru ediția 
românească a codului penal austriac sub titlul „Cartea de pravilă ce 
cuprinde legile asupra faptelor răle şi călcătoare de poliţie şi asupra 
relelor călcări a politiceştilor orândueli de poliţie“. După 5 ani apăru la 
Cernăuţi şi codul civil sub titlul „Cartea legilor şi pravilelor de obşte 
pârgăreşti, pentru toate țările moştenitoare nemţeşti ale Monarchiei 
austrieceşti“, în 3 volume. Traducătorul acestor coduri a fost, fără 
îndoială, |. Budai-Deleanu“ — Nistor, op.cit. pg. 34), lon Budai-Deleanu, 
autorul primelor manuale didactice bucovinene, a mai găsit şi răgazul 
de a scrie, cu localizare în Bucovina, între anii 1810-1813, şi un poem 

epic, intitulat „Trei viteji“, poem care înseamnă prima creație poetică pe 
care, din 1926, când a fost publicată de „Junimea literară“, avem şi 
dreptul, dar şi obligaţia de a o considera bucovineană. Din 1926 şi nu 
din 1810-1813, pentru că rădăcinile definitive ale unei opere presupun 
şi contactul cu receptorii, contact prin care geniul autorului „pururea 
folositor va deveni“, iar autorul „contemporan cu fiecare etate şi 
cetăţeanul tuturor locurilor“, cum obişnuia să spună, citând dintr-un 
filosof italian, Alesandru Hurmuzachi. 

Dorindu-se o continuare a „Țiganiadei“, scrisă între anii 1792- 
1795, „Trei viteji“, o alegorie tipică romantismului celui mai sănătos, 
înseamnă o satiră acidă la adresa mazilului câmpulungean, boiernaş „din 
soiul mijlociu“, din care sunt „mulţi în Bucovina imperială“, cum nota 
în „Scurte observaţii asupra Bucovinei“ (pg. 389), care pleacă din Gârla 
Babei sau Cârlibaba, de la sfoara lui de moşie, pe vechiul drum comercial 
(peste Mestecăniş, prin Fundu Moldovei) într-un pelerinaj aventuros, 
menit să-i sporească faima de viteaz. (veşnica gomoşenie bucovineană 
nu i-a scăpat poetului) şi, astfel, să poată cuceri inima unei jupânese, 
care, cum se va dovedi, este, de fapt, ibovnică, aleasă din rândurile unei 
şatre ţigăneşti de către un boiernaş bucovinean cât se poate de şovin. 
Născocor din Cârlibaba (munţii, inclusiv cei ai Cârlibabei, aparțineau 
câmpulungenilor) avea, deja, o funcţie publică, fiind „căpitan de Ţigani“ 
sau „şetrar“, funcție pe care, în mod tradiţional în târgurile noastre 
medievale, o ocupa un boiernaş moldovean. 

Poemul alegoric „Trei viteji“ înseamnă şi un etalon în descoperirea 
şi prețuirea literaturii bucovinene ulterioare, aşa că mă grăbesc să 
reproduc strofele „Cântecului III“, cu gândul că, dacă veţi cunoaşte şi 
veți judeca singuri, atunci această carte chiar îşi va avea un rost. 


„Trei viteji — Cântecul III 


$5 
Dar iaca pornit un mazilaş vine 
Din fundul Moldovei, tot drumul pedestru, 
EI că ar fi viteaz şi mare se ţine, 
Iară ceilalţi îl numesc buestru; 

Ş“unul dintre cei cu mintea nebună, 
Ce vrea să zvârlă cu toporul în lună. 


56 
Pentru multe a lui fapte preaciudate, 
Pentru minte şi mare învăţătură 
— Că cetise, acum, cărțile mai toate — 
Şi multe ştia măcina din gură; 
Pentru hatârul unei jupânese, 
EI căpitan de Ţigani ajunsese. 


57 
Însă, pentru că multă vitejie 
Făcuse în ţinut, dară mai cu samă 
Într'un munte înalt din megieşie, 
Pe care ş'acum Cârlibaba îl cheamă; 
Au fost numit şi el cu bună treabă 
Marele viteaz de la Cârlibabă. 


58 
Şi, măcar că avea el o moşioară 
De un stânjen, cu trei coți şi jumătate, 
Totuşi gândeai cum că are un corn de ţară 
Sau doar vreun ţinut cu treizeci de sate; 
Aşa era de fudul şi de (în)gânfat 
Ca (şi) cum el ar fi fost Ler împărat. 


59 
Jupea pe bieţii Țigani fără milă, 
Iar omenie nu le da de un ban, 
Căci să ţinea mai bună prăsilă 
A lui Adam de cum este un Țigan; 
N'avea el de acasă nici o para, 
Totuşi zeifeturi adeseori da. 

60 
Într'altele îndrăgisă pe o ţigană 
Destul de chipeşă, înaltă şi sumeaţă, 
Pre care o chema frumoasa Chirană 
— Pentru că era sprintenă ş'isteaţă —; 
Însă, acum, ea fugisă din ţară, 
Lăsându-şi ibovnicul de ocară. 


61 
Şi Ţiganii lui, după vestea bună, 
Toţi se duseră în Țara Rumânească. 
Chirana cu ei merse împreună, 
Auzind că acolo vor să domnească 
Țiganii; gândea că, fiind frumoasă, 
Va fi cocoană sau tocmai voevodeasă. 


62 
Pentru aceasta, mulți pe el să sculară 
Ş"îmbla să-l dovedească la domnie 
Cum că el au scos pe Ţigani din ţară 
Şi i-au dat cătră Muntenie; 
Din care pricină pe urmă s'aleasă 
Cum că şi el au pribegit de-acasă. 


63 
Ş'a plecat să deie în urma mândrii sale, 
Nici s'opri (până) la Țara Românească, 
Dară ş'acolo făcu multă cale 
La tabăra s-ajungă țigănească 
Şi să-şi mai vază copila dorită, 
Că acum odihnă n'avea într-o clipită. 


64 
Acum de departe ca prin o ceaţă 
Vede un călăreț că vine întradins 

Drept pe el, ş'având o femee în brață. 
Sosind apoi mai aproape la dâns, 
Cunoaşte de pe făptură şi haină 

Pe drăguşa sa, pe mândra Chirană. 


65 
Ea cât cu ochi cunoscându-l-îndată 
Şi strigă: „vai! ah! Născocor iubite, 
Scoate-mă dintru mâna blăstămată 
Şi nu mă lăsa robiei cumplite, 
Că pururea ţi-oi fi mulțămitoare, 
Ah scoate-mă din mânile tâlhare“. 


66 
Iară voinicul dela Cârlibaba 
Nu ştia ce să facă sau zică, 
Căci de o parte ar vrea să ajute cu graba, 
Dară de alta nu cutează de frică, 
Şi părea că toată inima-i înghiață 
Căutând la acel vrăjmaş al său din faţă. 


67 
Îndoit vrea sta şi mai multă vreme, 
De nu-l vrea face vrăjmaşul cu sila, 
Încai s“arăte cum că nu se teme; 
Căci Iştoc, lăsând de pe cal copila, 
Scoasă sabia cea mare din teacă 
Şi căpăţâna vru în două să-i facă. 


68 
Şi de bună samă îi stângia lumina 
De nu-l mântuia ţigana prea iute 
Ce, luând de gios un pietroi în mână 
Şi ibovnicul grăbind ca s“ajute, 
Lovi în ciafă aşa pe vrăjmaşul sureap 
Câtu-l ameţi cu totul de cap. 

69 
Atuncia şi Născocor să trezeşte 
Din grea spaimă şi sulița-şi rădică 
Şi năvale pe vrăjmaş voiniceşte; 
Dară nu putu să-i strice nimică 
Pentrucă, prin un tâmplet norocos, 
Nimeri tocmai în scutul lunecos. 


70 
Beşcherec fiind amețit foarte 
De bolovanul țigăncii întărtate, 
Înduplecându-să merge într“o parte 
Şi“n urmă, cade răsturnat pe spate. 
Atunci Chirana cu drăguţul său 
Fuga apucară pe un îngust părău. 


7I 
Că nu departe pe Crăciun zărisă 
Grăbind stăpânului său spre ajutare; 
Care de pe Surana pogorâsă, 
Vrând să alerge mai curând pe pecioare; 
Dar bietul Iştoc rămasă în țărână 
Şi zmeul vrăjmaş dusă pe Anghelină”. 
(Junimea literară, 
Anul XV, 1926, nr. 3, 4) 


Până să-şi fi terminat de scris noua alegorie poetică, lon Budai- 
Deleanu putea uza de un singur „vocabular“, adică de cel întocmit şi 
publicat de Callioti, în 1770, şi intitulat „Dicţionariu greco-român“; cu 
gramaticile, însă, stătea mult mai bine, pentru că deja apăruseră „Elementa 
lingue daco-romane sivă Valachică” a lui Samuil Clein, tipărită cu litere 
latine, Viena, 1780; gramatica Marelui Ban lenachie Văcărescu, 
„Observaţii asupra gramaticei româneşti”, ediţia | — Rîmnic, 1787, ediţia 
a Il-a — Viena, 1804, cu celebrul motto: „Urmaşilor mei Văcăreşti, / Las 
vouă moştenire / Creşterea limbei româneşti / Şi a patriei iubire“; 


15 


lon DRĂGU2ANUL 





„Gramatică română pentru germîni“ a lui loan Molnar,, ediţia | — Viena, 
1788, ediţia a Il-a — Sibiu, 1797; cea a lui Radu Tempianu, protopop şi 
director al şcoalelor române din Transilvania, intitulată simplu 
„Gramatică română“, manual pentru şcoli, scris cu litere chirilice, Sibiu, 
1797. Şi mai erau nişte „Observaţii de limba românească“, făcute de 
doctorul în filosofie Paul lorgovici şi tipărite la Buda, în 1799, precum 
şi gramatica lui Gheorghe Şincai, doctor în filosofie şi teologie, „Elementa 
linguă daco-romană sive Valachicae“, scrisă cu litere latine şi publicată 
la Buda, 1805. 

În Bucovina, apărea, în 1810, la Cernăuţi, lucrarea lui Antoniu 
deMarchi, director al şcoalelor din Bucovina („Scholarum nationalium 
per Bucovinam Inspector“), intitulată, după destinaţie, „Gramatica 
română pentru germani“. Singurele date despre Anton de Marchi au putut 
fi aflate, de directorul Arhivelor din Cernăuţi, Teodor Balan, în arhiva 
bisericii catolice din Cernăuţi şi în cea a fostului „Forum Nobilium“, 
dosarul „Succesia 598“, informaţii pe care le-a publicat în „Codrul 
Cosminului“, 1925, 1926, pg. 612: „Ela fost de religiune rom.-catolică 
şi s-a născut în Târgu Mureş. Ziua şi anul naşterii nu ni se indică, dar 
cum la moartea sa, întâmplată în Cernăuţi, la 10 Ianuarie 1819, avea 
vârsta de 59 ani, ar urma că s-a născut la anul 1760“. Constantin Morariu 
îi atribuie şi o lucrare în 8 pagini, publicată la Buda, în 1816, şi intitulată 
„Arătare a slovelor, a împărțirei a lor, a semnelor a lungirii şi a scurtării 
a semnelor a tonului, a împărțirii a cuvintelor, şi a despărțirii a lor în 
syllabe, a semnelor a tonului de cuvânt şi a vorbei şi a semnelor 
desebitoare“, deci un fel de abecedar stufos, rudimentar şi greoi. 
Constantin Loghin, însă, îl ignoră pe târgmureşeanul de origine nobilă 
italiană, de Marchi (cf. Balan, care mereu şi mereu e doldora de 
documente). 

Cu gramatica lui de Marchi începuse, deja, şi pentru Bucovina 
sarabanda ortografică română („câte capete, atâtea ortografii“), ortografia 
dovedindu-se a fi, vreme de vreun secol, buturuga mică, destinată de 
soartă, dar şi de omeneşti orgolii răsturnării carului mare al literaturii 


române originale în Bucovina. 
Fără să aibă habar de „vocabulare“ şi de gramatici, poporenii, 
analfabeți şi neiniţiaţi în tainele prozodiei, dar veşnic petrecăreţi şi 

zurbagii, şi tot veşnic cu o sclipire de geniu cât roua în fiecare dimineață 
a veacurilor, izbuteau o variantă proprie a temei alegoriei lui Budai- 
Deleanu, dar în care „căpitanul de Ţigani“ era şetrariul din Suceava 
vremii, un anonim care are parte de cel mai frumos blestem din dragoste 
din câte am întâlnit într-o viaţă de om: 


„Frunză vrede avrămească 


Frunză verde avrămească, 
Lângă ulița domnească 
Este-o şatră țigănească. 
Dar în şatră cine este? 
Badea calu-şi potcoveşte, 
Puica şede şi-l priveşte 

Şi pre“n lacrămi îi vorbeşte: 


- De mergi, bade, dela mine, 
Ia-ţi şi dorul tot cu tine! 
Căci eu sunt copilă rea, 

Nu ştiu dorul a ţinea, 

Căci eu sunt copilă mică 

Şi de dor inima-mi pică. 


Dar întroarce-te” napoi, 

Mai vin”, bade, pe la noi 

Ca să-ți spun adevărat, 

Să-ţi spun visul ce-am visat: 
Ah, basmaua ta cea nouă 
Am visat-o ruptă-n două! 
Şi-a ta floare mult iubită 
Am visat-o veştejită! 

Şi-al tău cal nepreţuit 

L-am visat c-au fost murit! 

Numai că textul acesta încă nu se aşezase în „icoanele sunetelor“, 
cum avea să numească literele, peste câteva decenii, Arune Pumnul, iar 
„iconarul“, Ambrosiu Dimitroviţă, încă nu prinsese „viţă“ în casa 
parohială din Comăneşti. Pe vremea aceea, pe vremea trufaşului mazil 
câmpulungean, născocit la Cârlibaba, existau doar pionierii scrisului 
bucovinean, Teodor Racoce, Vasile Țintilă, Daniel Scavinschi, Porfiriu 





- Ba ţi-i ruptă inima 

Căci mă duc şi te-oi lăsa, 
Faţa ta s-a veşteji, 

Căci te las şi n-oi veni, 
V-a muri sufletul tău 
Pedepsit de dorul meu. 


- Să te duci, bădiță, duci 
Peste dealuri, peste lunci, 
Să pici rob pe la Tatari, 

Pe la Turci, pe la Moscali, 
Şi de-a fi să-ţi meargă bine, 
Pice pielea de pe tine! 

Iar de-a fi să-ţi meargă rău, 
Curgă-ţi sângele părău! 


Mai stai, bade, nu te duce, 
Ci te-nchină şi fă-ți cruce 
Că va da Dumnezău ploaie 
Drumul calea o să-ţi moaie, 
Calul o să-ţi poticnească, 
Mâna dreaptă-o să-ţi sclintească, 
lară mâna ta cea stângă 
Drept în doauă o să-ţi frângă 
Ca cu dinții să-ți ţii frâul, 

Să nu-ţi poţi discinge brâul, 
Să-ţi aduci aminte, crude, 
Că-1 blăstăm de oare unde.” 

Dimitrovici, Teoctist Blajevici şi Samuil Andrievici, unii deja pregătiți 
pentru bătălia cu viaţa, alţii aflaţi abia la vârstele înmuguririlor. Cu ei 
încep, de regulă, toate lucrările destinate istoriei literaturii româneşti 
din Bucovina, şi pe bună dreptate, pentru că „fostul copist zilnic şi acum 
învăţător în Suceava, în Bucovina, Johann Billewicz“ eşuase în tentativa 
„de a scoate un ziar în limba română“ (aşa traduc istoricii noştri cuvintele 
nemţeşti „moldauischen Sprache“), cererea sa din vara anului 1803, 
susținută, printr-un raport adresat „ilustrului conte imperial“ al Curţii 
din Viena, în 28 decembrie 1803, de entuziastul conte Urmeny, 
Guvernatorul Galiției, fiind respinsă, în 13 ianuarie 1804, de însuşi 
„drăguţul de Împărat“, care-şi motiva astfel refuzul: „Este teama că 
preocuparea acestuia ca editor al acestui ziar l-ar sustrage prea mult de 
la datoria sa profesională. Pe de altă parte, deoarece Excelenţa voastră 
(Guvernatorul Galiției — n.r.) găseşte oricum de dorit şi de folos un astfel 
de ziar în limba moldovenească, la aceasta se adaugă încă şi asigurarea 
că desfacerea acestui ziar ar putea fi încredinţată Administraţiei Ținutului 
Bucovinei; astfel eu accept situaţia de a consimţi la sfătuirea mai amplă 
a Excelenței voastre că poate să acorde această încuviinţare (unui) alt 
individ apt de editarea întrebatului ziar“ (Direcţia Generală a Arhivelor 
Statului, Suceava / Documente privitoare la istoria oraşului / 1388-1918, 
vol. I, Bucureşti, 1989, pp. 563-565). 

Şi, astfel, învățătorul ardelean loan Bilevici ratează şansa editării 
primului ziar românesc din Bucovina, imperialii punând mai mare preț 
pe necesitatea susținerii învățământului românesc la Suceava, decât pe 
o publicaţie care să le răspândească „orânduielile“ administrative. Pentru 
editarea şi redactarea ziarului urma să fie căutat şi desemnat un altul, 
care se va şi înfăţişa curând, respectiv viitorul nobil polon (conform 
Patentului din 13 aprilie 1817) Teodor Racoce, fiul unor răzeşi din 
Carapciu pe Ceremuş. 


Teodor Racoce (1778-24.01.1822) 


Despre Teodor R acoce, patrioţii de profesie au scris mult, inflamat 
şi inflamant, singurul studiu serios, însoțit de documente în original şi în 

traducere românească, fiind „Teodor Racoce şi Chrestomaticul 
Romănescu“, publicat de Teodor Balan în „Codrul Cosminului“, 
Buletinul „Institutului de Istorie şi Limbă“ din Cernăuţi, pe anii 1925, 
1926, paginile 347-370. 

Tatăl lui Teodor Racoce, Alexandru sau Sandu Racoce, „fiul lui 
Vasile şi nepotul lui loan sau lonaşcu Racoce, ceru Administraţiei 
bucovinene (în 14 martie 1787 —n.r.) ca numele său să fie trecut în lista 
nobililor. Guberniul din Lemberg, luând cunoştinţă de documentele 
prezentate, conferi, la anul 1816, familiei Racoce titlul de nobilitate“, 
cinul cel mai mic şi mai numeros de „Masilatu“ (că doar documentele 
administrației galițiene se scriau numai în limba latină, fără riscul de 
a-i desnaționaliza pe poloni sau pe ruteni). 

Fiul răzeşului care va ajunge mazil, Teodor, s-a născut în 1770, 
după presupunerile lui Constantin Loghin, între anii 1778-1780, după 
calculele lui Teodor Balan, care se foloseşte de vârstele declarate de 
Teodor Racoce cu diverse prilejuri (certificatul de părăsire a şcolii 
normale, în 1804, când i se menţiona vârsta de 24 ani sau certificatul de 
căsătorie, eliberat în 1815, în care este trecută vârsta de „37 annorum“ 
etc.). „Şcoala primară a făcut-o la Văşcăuţi pe Ceremuş“, primii doi ani, 
iar cei doi ani terminali „la Cernăuţi, la şcoala primară numită 
„Kreisschule“, pe care o absolvă în 1797, când trece „bursier al Statului 
la şcoala normală de învățători din Cernăuţi. Dar dorind „a frecventa 
şcolile latineşti“, el părăsi, după jumătate de an, această şcoală pentru a 
intra la liceu. Pentru acest scop el a fost silit să părăsească Bucovina, 
deoarece în Cernăuţi încă nu se afla liceu. EI plecă la Cluj şi intră la 
liceul de acolo“, unde face primele trei clase, tot ca bursier al statului 
austriac, până în 1801, când se transferă în Galiţia, la gimnaziul din 
Stanislau, „unde făcu clasa a patra şi a cincea. La anul 1803, el termină 
liceul, primind certificat de absolvire“, iar în anul următor, 1804, „intră 
ca funcționar inferior la Guberniul din Lemberg, unde fu angajat la 
Departamentul incurselor. El lua în primire actele incurse, îndeosebi 
cele sosite din Bucovina, ajutând la traducerea lor în nemţeşte, dacă 
erau scrise în româneşte. De mai multe ori el suplini cu succes pe 
translatorul de limbă română... un oarecare Moldovan“ şi „trecu pe rând 


ze 


cu succes examenul de limba rusă, slavonă, română şi polonă“. Peste 

doi ani, în 12 august 1806, Racoce „fu numit cancelist la Administraţia 
din Cernăuţi... primind o remunerație anuală de 550 florini“, deci vreo 
45 florini pe lună, bani cu care, la vremea aceea, şi-ar fi putut cumpăra, 
lunar, câte „15 oi negre breză cu tot cu miei“ sau nouă vaci. Exemplul îl 
dau, desigur, doar pentru a preciza puterea de cumpărare, folosindu-mă 
de o tranzacţie câmpulungeană a vremii. 

La Cernăuţi, Teodor Racoce îi avea drept şefi pe bistriţeanul 
George Vereş, cancelist-şef, şi pe viitorul autor al primului dicționar 
bucovinean (german-român-francez), Vasile Cantemir, cancelist-ajutor, 
viitor şef al Agenţiei austriece de la Iaşi, născut „în mahalaua Roşa, de 
lângă Cernăuţi“, în 23 aprilie 1794, după Constantin Loghin, şi la Jadova, 
după Teodor Balan. 

„La anul 1815, Racoce trecu examenul de translator pentru limba 
română şi fu numit „k.k. tălmaciu a Guberniei de Galiţia“ la Lemberg, 
în locul lui Moldovan, care probabil murise“, funcție în care rămâne 
Teodor Racoce până la sfârşitul său pământesc. 

În 5 februarie 1815, s-a căsătorit cu fiica unui funcţionar 
cernăuţean, Ludovica Aloisa de Seeber, de 23 ani, care îi va naşte, în 17 
februarie 1821, singurul copil, o fetiță, Ana Sabina, care va fi botezată 
după ritul catolic şi care va rămâne orfană de ambii părinți încă din 
1822, Teodor Racoce fiind înmormântat în 24 ianuarie, iar Ludovica 
Aloisa în 2 august. 

Povestea durabilă a lui Teodor Racoce începe în 1816, când 
„înaintă Guberniei din Lemberg o cerere, amintind că „între toate 
națiunile Europei numai națiunea moldovenească sau valahă singură până 
în timpurile prezente nu ia parte de loc nici la întâmplările generale de 
caracter politic şi de stat, nici la cele cu caracter ştiinţific“. Având 
„dragostea pentru națiunea sa, cea atât de mult rămasă în urmă în privința 
ştiinţifică“ şi îndemnat fiind „de mai mulţi cetăţeni din Bucovina şi 
Moldova“, el doreşte să întemeieze „un ziar politic şi o revistă ştiinţifică 
în limba moldovenească“. Considerând „spiritul încă incult al națiunii“ 
sale şi cunoscând sancțiunile care se aplică pentru delictele de presă, el 
se obligă să traducă în româneşte articolele „potrivite“ apărute în „ziarele 
politice privilegiate precum şi în revistele ştiinţifice cenzurate“ şi să le 


> 


publice sub titlul de „Gazetă moldovenească“, care va apare o dată pe 

săptămână. Pentru a simplifica procedeul cenzurii, el roagă ca articolele 
menite a fi publicate în ziarul său să fie prezentate lui Budai-Deleanu, 
„Landratul cesaro-crăesc“, care, pe atunci, grijea de traducerea 
românească a codicelor de legi austriace. Guberniul din Lemberg, în 
Februarie 1817, a admis publicarea ziarului proiectat, cerând însă ca 
ordinele lansate cu privire la publicaţiile periodice să fie urmate cu 
acuratețe“ (Textul aprobării: „Guberniul din Lemberg către Kreisamtul 
din Bucovina. Lemberg, la 25 Februarie 1817, No. 8772. / În baza deciziei 
ministeriale din 20 a lunii trecute, i se acordă translatorului gubernial 
Teodor Racoce dreptul de a redacta un ziar în limba moldovenească 
după programa indicată de dânsul, cu condiţia să respecte ordinele 
existente. / Înştiinţăm despre aceasta Kreisamtul Bucovinei, anexând şi 
programa indicată de Teodor Racoce“). 

Peste un an, în 8 Martie 1817, ezitantul, dacă nu cumva chiar 
leneşul şi superficialul, Teodor Racoce lansează invitaţiile la abonament, 
promițând că, începând din mai, va publica ziarul său „Novele sau Gazete 
româneşti“, un ziar „cu tot feliul de vestiri, precum este obiceiul, şi cu 
aceea rânduială, cât să între la aceeaş gazete toate lucrurile vrednice de 
ştiut“. Numai că ziarul nu mai apare niciodată, deşi se adună bani de 
abonamente de la instituții româneşti din toate provinciile, inclusiv de 
la biserici şi de la particulari. În cele din urmă, în 1820, ca să scape cu 
obrazul curat faţă de abonaţi, Teodor Racoce tipăreşte, la Cernăuţi, în 
tipografia lui Petru Eckhardt, „Chrestomaticul românescu sau adunare a 
tot feliul de istorii şi alte făptorii scoase din autorii dipe osebite limbi“, 
partea I şi... ultima. 

Constantin Loghin nu pune mare preţ pe lucrarea respectivă: 
„Cartea cuprinde 195 de pagini. Fără a fi o revistă literară propriu-zisă, 
această carte cuprinde o serie de scrieri, luate mai degrabă la întâmplare 
din limbi străine şi traduse în româneşte, fără să fie indicată originea lor. 
Cartea nu are vreun fel de legătură cu trebuinţele sufleteşti ale poporului 
nostru“ (Istoria literaturii..., pp. 45, 46). 

Constantin Morariu, generos şi în ale sale „Părţi din Istoria 
Bucovinei“, exagerează cu aplomb: „Gazeta lui Racocea este cea dintăiu 
gazetă românească nu numai a Românilor din Bucovina, ci a tuturor 
Românilor“ (pg. 157). 

Arune Pumnul preia un text, „Cuvântul solilor tătăreşti“, pe care 
îl publică în „Lepturariu rumânesc“, text reprodus, ulterior, şi de 
Constantin Loghin doar în antologia „Scriitori bucovineni“, publicată 
la Bucureşti, în 1924, nu şi în „Antologia Scrisului Bucovinean până la 
Unire“, Vol. II - Proză, pe care, în mod firesc, o începe cu creaţia literară 
a lui Iraclie Porumbescu. Dar termenul acesta, „creaţie“, poate fi folosit 
doar cu referire la scrierile bucovinene de după 18438. 

Teodor Balan, care studiază temeinic „Chrestomaticul“, se 
convinge că Racoce nu a tradus nici o lucrare, ci doar „s-a servit de 
cartea autorului“ pe care, uneori, îl precizează vag („Din Viland“ sau 
„din Maisner“), inventând titluri precum „Galactofaghii sau mâncătorii 
de lapte“ sau „Mare sufleţiia lui Fochion“, titluri care „lipsesc în textul 
original, autorii antici având obiceiul de a rândui povestirile, una după 
alta, fără a le înzestra cu titluri deosebite“. „Traducerea lui T. Racoce 
este adesea greşită, ba câteodată ea nu seamănă cu textul original. 
Scriitorul Diogenes Laertius povesteşte că Diogen văzuse, odată, pe un 
băiat bând apă din mâini. Învis de simplitatea acestui băiat, (Diogen) 
aruncă vasul. Altădată, Diogen văzu pe un băiat servindu-se la mâncare 
de pâine scobită, în loc de strachină. Atunci Diogen aruncă şi strachina. 
EI medită, astfel, asupra acestui fapt: fiindcă toate lucrurile sunt ale zeilor, 
iar cei înţelepţi fiind prietenii acestora, toate lucrurile sunt ale oamenilor 
înţelepţi. Teodor Racoce ne prezintă această istorioară într-o formă de 
tot schimbată. La el, Diogen nu întâlneşte decât pe băiatul care-şi stânge 
setea bând apă din mâini. lar atunci când aruncă de la sine vasul, Diogen 
raționează astfel: fiindcă mâinile pot servi la scoaterea apei, vasul nu 
mai e de lipsă. Asemenea schimbat este şi textul lui Quintus Curtius 
Rufus, în care se vorbeşte de expediţia lui Alexandru cel Mare contra 
Schiţilor. Aici sunt intercalate fraze inexistente în textul original... O 
singură nuvelă este luată din literatura franceză... nuvela „Zuma“... Aici 
ne miră faptul că Teodor Racoce nu indică numele autorului acelei scrieri“ 
etc., etc. 

„Dar oricâte scăderi ar avea cartea lui T. Racoce, ea, prin mai 
bine de două decenii, a fost singura carte românească apărută în Bucovina 
austriacă. Între anii 1820-1848, Românii din Bucovina nu aveau la 
îndemână altă carte românească de conţinut distractiv, decât crestomaticul 

lui T. Racoce“. 
Perfect adevărat, dar scriere şi nu literatură română în Bucovina. 


Vasile Ţintilă (1790-1840) 


Vasile Țintilă, Ţîntilă, Schintilă sau Scintilă este autorul primului 
calendar bucovinean. În 3 august 1823, el a înmânat arhiducelui Francisc 
Carol următorul memoriu: 


„Prea înalte Prinţ şi Arhiduce, 

Milostive Domn. 

Cel ce semnează mai jos cu profundă reverință este învățător trivial 
(de şcoală primară — nota lui Teodor Balan) şi serveşte statului de 10 ani 
spre mulţumirea şefilor săi. 

Desfiinţându-se sporul de salar de 50%, în urma Deciziei 
guberniale dela 1 Septemvrie 1820, No. 39354, subsemnatul nu primeşte 
decât 20 fl. W.W. (monedă vieneză —n.T.B.) salar lunar, o falce de pământ 
dela comună şi alta de fânaţ dela d. Filip leremievici, protopop din 
localitate, locuinţă şi lemne gratuite; mai mult nemic. 

Subsemnatul are o nevastă şi şapte copii minori şi nu poate ieşi la 
capăt cu acest mic salar de 20 fl.W.W. lunar; afară de aceasta, el a 
contractat datorii, cu un cuvânt el a ajuns în stare de sărăcie. 

În situaţia sa precară, el nu ştie cum să-şi ajute; dar, profitând de 
sosirea fericită în Bucovina a Alteţei Voastre, el îşi ia refugiu şi prosterne 
la picioarele Alteţei Voastre regale plecata sa cerere şi cu lacrimi fierbinți 
roagă cu supunere să găsească milă şi să primească ajutor. 

Subsemnatul a fost elev la şcoala clericală, pe care a fost silit să o 
părăsească la anul 1807, şi posedă „Mâna lui Damaschin“, o artă de a 
alcătui calendar de confesie greco-neunită; el a şi alcătuit un „calendar 
moldovenesc“ pentru toate timpurile, cuprinzând 63 coale mari şi care 
este terminat. În consecință, el roagă să fie considerat pentru postul de 
preot catehet sau pentru cel de învăţător la o şcoală primară de oraş. 

Subsemnatul nu s-a lăsat îndemnat de diferitele dificultăți şi de 
sărăcia în care a intrat sau de vorbe falşe să-şi părăsească meseria, pe 

care chiar Mântuitorul lumii n-a pregetat s-o primească, ci voios şi 
vitejeşte a păşit înainte şi, prin silință neînfrântă, prin o activitate 
neîntreruptă şi prin o statornicie bărbătească, a ținut să fie folositor 
statului, făcând tinerilor o educaţie, care străluceşte în lumină orbitoare 
la toate bisericile şi oficiile şi reliefează în mod strălucit meritul celor ce 
i-au crescut. 

Certificatul alăturat (un fel de „adeverinţă de bună purtare“, 
alcătuită şi scrisă de Scintilă, dar semnată de fruntaşii satului Tereblecea, 
pe care n-o voi reproduce — n.r.) adevereşte că subsemnatul a instruit cu 
mare silință pe elevii săi în mod gratuit, în afară de orele de curs 
învăţându-i, vara şi iarna, diferite cântece bisericeşti, spre marea 
mulţumire a comunei şi a părinţilor. Câţiva din elevi, cari au absolvit 
şcoala, sunt acuma angajați cântăreți la diferite biserici ortodoxe; 
subsemnatul singur a cântat în biserica satului. 

Afară de aceasta, subsemnatul suplineşte, de şapte ani, în mod 
gratuit pe cei doi preoţi cateheţi, neprimind până acuma nici o 
remuneraţie; de aceea roagă, Alteța Voastră, să-i confere milă şi ajutor. 

Sfârşind cererea, subsemnatul cu toată supunerea roagă să fie 
iertat“ 

(Codrul Cosminului — 1925, 1926, pp. 613, 614). 


Vasile Scintilă s-a născut la Tereblecea, probabil prin jurul anului 
1790, şi a murit, în 1840, tot învăţător de şcoală trivială în satul său 
natal, semn că n-a putut clătina inima arhiducelui pentru a-l determina 
să comită un act de trafic de influență (atât de românesc, dar tot atât de 
neaustriac). De altfel, veniturile lui lunare sunt considerabile, iar de casă, 
pământ, fânaţ şi lemne gratuite nu mai beneficiază de mult profesorii. 

Primul calendar românesc din Bucovina, „Calendar de casă“, 
alcătuit după modelul calendarelor ardeleneşti, tipărite, începând cu anul 
1794, la Viena şi la Buda, a fost publicat de Țintilă în 1811. Cele din anii 
următori (până în 1820) conţin „şi felurite învățături pentru popor ca: 
„Adevărate mijlociri împotriva unor boale ale vitelor“, „Cum pământul 
se mişcă şi nu soarele, după cum socotesc cei mai mulți“ etc.“ (Loghin, 
Istoria..., pg. 52), pasiunea pentru fenomene cereşti şi climaterice fiind 
demonstrată şi de însemnările pe care le-a făcut Vasile Țintilă pe cărțile 

bisericeşti, însemnări publicate de Ilie Corfus în cartea despre care am 
mai vorbit. În 1814, Țintilă scoate de sub teascurile cernăuţene ale lui 
Petru Eckhardt „Tabelarnic vecinic calendar pe o sută de ani, lucrat după 
„Mâna lui Damaschin“ de Vasile Schintilă“, un „calendar în care se află 
toate sărbătorile cele mari ale bisericii răsăritului, alcătuit cu ajutorul 
lui Dumnezeu, după mâna lui Damaschin, de un iubitor de această ştiinţă, 
nu pe un an, o sută sau o mie de ani, ci de la început şi până la sfârşitul 
lumii, numai iubitul cetitor să ştie ce slovă a Păscăliei slujeşte pe anul 
acela ce vra să caute“. Citatul, redat de Iancu Nistor în mai multe lucrări, 
inclusiv în discursul de recepţie la primirea în Academia Română (pg. 
34) şi în „Istoria bisericii din Bucovina“ (Bucureşti, 1916), seamănă, 
desigur, şi cu textul memoriului din 1823. 


Daniel Scavinschi (1806-1838) 


Între primul şi ceilalți autori de calendare bucovinene, îşi face 
loc, grație lui Iancu Nistor, şi un stihuitor „originar de prin părțile 
Cozminului“, cu care reputatul istoric vrea să umple un gol definitiv, 
declamând în fața academicienilor care veniseră să-i asculte discursul 
de recepţie, în 1916, cum că acest „poet“, Daniel Scavinschi, „a deprins 
rostul buchiilor la vechea şcoală moldovenească din Cernăuţi şi se pare 
că a urmat câţiva ani şi liceul german din acest oraş. De la Cernăuţi 
trecu la Lemberg, unde intră ca practicant în farmacia unei rude de ale 
sale. Acolo făcu cunoştinţa Marelui Agă Sandu Sturdza Miclăuşanul, 
care, la 1823, îl luă cu sine la Iaşi. În capitala Moldovei, Scavinschi veni 
în atingere cu cei mai de seamă scriitori moldoveni din acele vremuri şi 
se învrednici de prietenia lui Constantin Negruzzi, care a scris o duioasă 
biografie a prietenului său. Pe urma sa ne-au rămas drama „Democrit“, 
ode pentru deşteptarea Românilor, sonete pentru fericirea Moldovei şi 
panegrice la adresa boierilor găzduitori“ (Nistor, op.cit., pp. 36, 37). 

Aşa se scrie istoria, inclusiv cea literară, înzestrând cu şcoliri 
naționale şi rații aferente de patriotism îndoielnic pe câte un personaj 
literar mai mult sau mai puţin caricaturizat. Constantin Negruzzi îl 
înveşniceşte pe Scavinschi, în mai 1838, când moare bucovineanul, 


26 


Mărturisitorii. O istorie a scrisului bucovinean 


făcându-l personajul „Scrisorii IV“, cea subintitulată „Un poet 
necunoscut“, publicată de Vasile Alecsandri, cu o prefață incendiară 
pentru toate timpurile şi, tocmai de aceea, nerepublicată vreodată, în 
„Scrierile lui Constantin Negruzzi / Volumul 1 / Pecatele tinereţeloru“, 
Bucureşti, 1872, paginile 205-210, scriere din care voi şi cita pasajele 
cele mai sugestive: 


„Daniel Scavinschi era de neam român din Bucovina. Rămânând 
orfan în tânâră vristă, se duse la Liov, în Galiţia, la o rudă a sa ce era 
spiţer, pe lăngă care slujind calfă învăţă puţină botanică. Ca să se supue 
modei Polone, mai adăogi un „schi“ la porecla sa, şi din Scavin se făcu 
Scavinschi („De aş fi trăit în Rusia, mi-aş fi zis Scavinov; în Germania, 
Scavinemberg, la Paris, Scavinevil, şi, la Bucureşti, Scavinescu“ — 
mărturiseşte personajul în pagina 209 — n.r.). Învăţă limba nemţească şi 
o cunoştea bine, dar nu-i iubea pre Nemţi; pentru aceea, când musa 
română începu a-l supăra, preferă a traduce din francesă, deşi o ştia mai 
puţin decât pre cea germană. 

Pe când el îşi petrecea zilele plămădind cantaride şi pisând chinină, 
la 1823, un boier moldav înturnându-se de la Viena, îl cunoscu şi, văzând 
în el dispozițiuni poetice şi spirit deştept, îl îndemnă să vie la laşi ca să- 
şi caute norocul... Scavinschi părăsi bucuros o ţară unde nu căştigase 
decât un „schi“ la sfârşitul poreclei şi alergă la Iaşi, dar sărăcia şi lipsa îl 
întovărăşiră şi aici. Musele spăimântate şi Apolon cu părul măciucă în 
cap fugiseră care încotro de groaza lanicerilor. Nime nu mai gândea la 
poeți... În zadar Scavinschi scria imne asupra fericirei patriei, sonete 
pentru răsărita stea a Moldovei, ode, epitalame în care toţi zeii din Olimp 
figurau; cu folosul lor abia depărta de un palamac lipsa... Pe lângă aceste, 
el era o adevărată jucărie a naturii. De o statură microscopică, precum 
însuşi n-o ascundea, zicându-şi: „Daniel Scavinschi cel mititel de statură, 
/ Pre care-a plăcut naturii a-l lucra-n miniatură“, şi de o constituţie foarte 
delicată, era un original de frunte. El trei lucruri iubea în lume cu un 
amor religios, cucernic, înfocat. Aceste lucruri erau: poesia, medicina şi 
— musteţele sale“. 


Când să împlinească treizeci şi doi de ani, în 1838, Daniel 

Scavinschi, care obişnuia să-şi încerce produsele spiţereşti pe sine, se 
îmbolnăvi şi chemă, urgent, pe Negruzzi, care povesteşte: 


„L-am găsit în pat, şi căutându-se într-o oglindioară, scotea câte 
un fir din frumoasele lui musteţi şi le punea într-o cutiuţă ca pre nişte 
preţioase scule. 

- Ah, ce bine ai făcut c-ai venit, îmi zise, socoteam că voi muri 
fără să te văd. 

- ar ţi-a venit ipocondria? 

- Acum e moartea, a ei vară primară, o cunosc bine. Aseară, văzând 
că nu-mi lucrează alte doctorii, am luat o doză mare de mercuriu, şi azi 
mă trezesc că-mi cad musteţile... 

Nenorocitul se otrăvise! Am sărit ca să trimit după un doctor. 
M-a înţeles şi, întinzând mâna sa rece şi veştedă, m-a apucat de braţ. 

- E de prisos, îmi zise; măcar de aş şti că voi scăpa, tot nu voi să 
mai trăiesc. Nu voi să zică oamenii, văzându-mă, „laca Daniel Scavinschi, 
cel mititel de statură, / Cărui îi căzu musteaţa şi e chiar caricatură“. Ține 
acest pachet, urmă; să-l dai la adresa sa. 

Pe pachet scria: „Scrieri a lui D. Scavinschi, să se dea la D. Aga 
A. Sturza Miclăuşeanul ca să facă ce va voi cu ele“... 

Napoleon muri zicând: Franţa — oaste. 

Scavinschi zicând: lipsă musteţi. 

Hofman moare de jale că i-a perit motanul. 

Scavinschi pentru că i-au căzut mustețile. 

Fireşte judecând, deosebirea nu e atât de mare“. 


Şi, la fel de firesc, în ciuda pierderii scrierilor sale, Daniel 
Scavinschi poate fi socotit primul stihuitor bucovinean, aflat, prin 
pasiune, foarte aproape de teritoriul sacru al poeziei. 


Porfiriu Dimitrovici (1801-1865) 


Al doilea autor de calendare bucovinene este catehetul de la Şcoana 
normală din Cernăuţi, Porfiriu Dimitrovici, care, în 1838, este însărcinat 

de Consistoriul episcopesc cu redactarea şi publicarea unei astfel de 
lucrări, în scopul folosirii banilor obţinuţi din vânzare pentru ajutorarea 
preoteselor văduve, şi care traduce calendarul nemţesc, adaugă „istorioare 
morale, regule economice, anecdoturi, înştiințări amestecate“ şi, astfel, 
realizează un „Calendar de casă pentru Bucovina / Anul 1839, dar care 
se va publica abia în 1841, cu apariţii anuale până în 1873, când de 
calendar se va ocupa Societatea pentru cultura şi literatura română în 
Bucovina. 

În calendarul din 1841, Porfiriu Dimitrovici publică două „Alegate 
de petrecere“, două acrostihuri şi „Regulile vremii pentru țărani, rânduite 
după cele 12 luni ale anului“, iar în cel din 1842, un articol cu cuprins 
religios-moral, descrierea bisericii Sf. Isac din Petrograd şi a bisericii 
Sf. Sofia din Constantinopol, stihuirea „lordania adecă ceremonia sfințirii 
apei la Făntăna Turcească den Cernăuţi“, semnată de Teodor Şoimul, 
pseudonimul unui ţişăuţean care, sub numele de Teoctist Blajevici, va 
ajunge şi Mitropolit al Bucovinei. Şi se mai publică „recepte pentru 
economia casnică“, dar şi „fabule, paramii şi ziceri învăţătoare şi 
folositoare“. Din 1843, colaborează la calendar şi Samuil Andrievici, 
viitorul Mitropolit de luminoasă amintire pentru posteritate, Silvestru 
Morariu, „care iscăleşte încercări omeletice şi versuri destul de 
îndemânatice“, precum şi un îndemn de păstrare a limbii noastre „mai 
presus de toate“, intitulat „Limba noastră cătră noi“(cf. Nistor, op.cit., 
pg. 37). În 1844, apar „ode, fabule, anecdote şi câteva traduceri reuşite“, 
iar în 1846 „o descriere a Bucovinei, făcută de Samuil Andrievici“ (Nistor, 
op.cit., pg. 38). 

Porfiriu Dimitrovici se afirmase în activitatea de compilaţie literară 
religioasă încă din 1826, când a alcătuit „Diaconarul“, o cărticică în 
care erau trecute „toate rugăciunile de cari avea trebuinţă în funcțiunile 
sale ca diacon“ (Sbiera, Mişcări literare..., pg. 7, ca şi citatele care vor 
urma). El „s-a ocupat toată viaţa sa cu limbistica românească, dar mai 
ales cu lecsicografia“, compunând „un vocabular etimologic al limbei 
româneşti, al cărui manuscript, împreună cu alte scrieri de ale lui, se află 
în biblioteca Societăţii pentru cultura şi literatura română în Bucovina“. 
Aceleaşi informaţii le dă şi Constantin Morariu, iar Constantin Loghin, 
care a avut acces la acele arhive, ține să sublinieze calitatea de poet a 

„harnicului preot“: „În fruntea suplimentului literar pe anul 1841, găsim 
două „acrostihuri“, semnate „P.D. Un Cernăuţean“, care nu e altcineva 
decât redactorul calendarului. În aceste versuri, cele mai vechi scrise în 
Bucovina (aici se înşeală reputatul cărturar bucovinean, dar „Trei Viteji“, 
de lon Budai-Deleanu, încă însemna o operă necunoscută, ba chiar poezie 
şi nu stihuire precum în cazurile la care se referă — n.r.), P. Dimitrovici 
ne apare ca cel ce era: un cleric pătruns de misiunea sa. 

Cel dintâi acrostih se intitulează „Greşialile ominilor“ şi spune că 
e „imitație după noima sfântului loan Hrisostom“. În conformitate cu 
cunoscutele învățături bisericeşti, poetul cleric se plânge că noi nu 
îngrijim prea mult de trup, năzuim să facem numai rău altora, iar „Patriei, 
zicem, că şerbim, iar puţin de ea grijim / Vrun folos de-l câştigăm, la- 
nteresu nostru-l dăm“. Aşa fiind, ne întâlnim tot mai mult în păcat. Şi 
atunci desperatul poet se întreabă terminând: „Nici judeţu-n minte avem: 
vai! ce samă vom să dăm?“. 

Al doilea acrostih poartă titlul „Contenirea de la îndulcirea în 
amorul fizicesc în tănereaţă şi afară de căsătorie“. Şi aici ne apare poetul 
conştient de chemarea-i şi care ne predică că omul care nu se înclină 
amorului fizicesc „Trainic creşte el, vlăstează. / Răschisă ca trestia-n 
sus / Oblu-i învălit şi mândru / Vivă ca ş-Apoi frumos“. Fericită va fi 
acea „noablă fecioriţă“, care se va „îmbina măritându-se“ cu acest 
„eroicesc om“. 

Aceste stângăcii versificate — stângăcii şi pentru începuturile 
poeziei româneşti în Bucovina — la care se mai adaugă, în anii următori, 
„altele neiscălite, dar probabil tot datorate lui P. Dimitrovici, fac loc 
unor bucăţi în proză, care din orice punct de vedere sunt superioare 
poeziilor. Astfel are în proză mici fabule şi acel minunat articol, 
„Atotputernicia lui Dumnezeu“ (1842), unde în culori vii ne descrie 
farmecul unei nopţi de vară şi apoteoza unui răsărit de soare“ (Loghin, 
Istoria, pp. 53, 54). 

Constantin Loghin introduce în acest text, fără să-i dea importanța 
pe care o merită, un adevăr sublim: „cleric pătruns de misiunea sa“. 
Pentru că scrisul bucovinean, inclusiv literatura, atenționează asupra unor 
generaţii de „clerici pătrunşi de misiunea lor“ cum nu se întâlnesc în 
istorie decât o dată la două mii de ani. Şi vom vedea că, după descâlcirea 

căilor, printr-un superb eseu al lui Vasile Mitrofanoviţă, „Înrâurinţa 
creştinismului asupra culturii genului omenesc“, pe care-l voi reproduce 
la locul cuvenit, literatura bucovineană laică şi literatura bucovineană 
religioasă chiar încep să existe prin lucrarea unor popi dumnezeieşti, 
precum Iraclie Porumbescu, Simion Florea Marian, Constantin Morariu 
şi Dimitrie Dan, toţi şi prozatori de mare forță, dar cu operă literară 
neştiută nici măcar de urmaşii lor. 


Teoctist Blajevici (23.02.1807-09.07.1879) 


„Teoctist Blajevici s-a născut, în 23 Faur 1807, în satul Tişăuţ, în 
ținutul Sucevii, unde tatăl său era preot. După ce a gătit el gimnasiul şi 
şcoala teologică din Cernăuţ, s-a sfinţit în preot şi, în anul 1832, a fost 
rânduit să fie păstor sufletesc mai întâi în Storojineţ şi apoi în Presecăreni. 
Văduvind, însă, în scurtă vreme, a intrat, în anul 1837, în starea 
călugărească, fiind numit aşişi îndată spiritual (profesor la şcoala de 
cântăreţi bisericeşti — n.r.) la seminariul din Cernăuţi“ (Morariu, op.cit., 
pg. 169), îndeletnicire care-i permite o eficientă activitate cărturăricească. 
A colaborat la Calendar, entuziasmându-se de scopul nobil al folosirii 
banilor (ajutorarea preoteselor văduve), cărora le-a şi dedicat, în 1854, 
când administraţia austriacă introduce pensii şi pentru văduvele preoților, 
două stihuiri, „Preotesele vădane“ şi „Imnul vădanelor preotese din 
Bucovina“, pe care le-a şi tradus, păstrând ritmica originală, şi în limba 
germană, scoțând o cărticică omagială de 13 (?) pagini, intitulată „La 
prăznuirea solenei desvăliri a chipului c.r. apostolescei Maiestăţii Sale 
prea luminatul împăratului nostru Franţ losif I, care s“a afiorisit de 
preotesele vădane din Bucovina în 22 Septemvrie (4 Octomvrie 1854) 
la prăznuitoarea zi a numelui c.r. apost. Maiestăţii Sale întru pomenirea 
preamilostiv îngăduitei lor pensiuni“. Dar viitorul mitropolit al Bucovinei 
(din 22 martie 1877, până în 9 iulie 1879, când a murit) era un erudit, în 
ciuda limbajului din titlul acelei cărticele, care nu era al lui, ci al instituţiei, 
al Biserici Ortodoxe din toate teritoriile româneşti, un limbaj care nu 
mai păstra nimic nici măcar din supleţea celui folosit de Coresi. Blajevici 
a publicat, în 1844, la Lemberg şi la Cernăuţi (în tipografia lui Eduard 

Winiarz) o gramatică românească, compusă în nemţeşte şi purtând titlul 
„Theoretisch-praktische Grammatik der dacoromanischen Sprache, noch 
ganz neuen Grundsatzen und einer leichtlasilichen Methode“, gramatică 
Șoimul“, apoi, în 1866, la Viena şi la Sibiu. A mai publicat „Istoria vieţii 
lui lisus Hristos, cu multe aplecăciuni folositoare pentru întrebuințarea 
candidaţilor de dăscălie“ (Viena, 1865, 120 pagini), „Istoria biblică a 
aşezământului celui vechiu, spre folosul şcoalelor de dăscălie“ (Viena, 
1865, 148 pagini), „Creştinească învăţătură a năravurilor, sau moralul 
creştinesc, spre întrebuinţarea candidaților de dăscălie“ (Viena, 1865, 
89 pagini) şi un „Tipicon“, care a rămas netipărit (cf. Sbiera, op.cit, pp. 
17, 44, Morariu, op.cit, pp. 169, 170). 

Interesat doar de creaţia stihuitoare a lui Teoctist Blajevici 
(Şoimul), Constantin Loghin încearcă o poemizare a textelor publicate 
în Calendar, dar ignorând ocazionalele şi omagialele însăilări rimate din 
1854. „Acest cleric se inspiră din felul cum se serba, la Cernăuţi, lordanul 
şi ne descrie o astfel de solemnitate într-o poezie lungă, cu titlul „lordania 
1841 în Cernăuţi“. Acest mic poem („poezie lungă“, dar „mic poem“ — 
n.r.) începe cu versurile. „A aramei cântătoare aud glasul răsunând / Şi 
la prăznuirea sfântă pre norod înbiind“. La auzul acestui glas, fiecare 
creştin îşi lasă patul şi, în mână cu „vrun văsăşor“, porneşte la biserică. 
Aici e mare înghesuială: „Ca albini la urdeniş într-o caldă zi de vară / 
Stă norodul la biserici, că nu încape, pe afară“. Înlăuntru se săvârşeşte 
sfânta liturghie, la care asistă „cei întăi din preoți, domni, stăpâni şi 
patrioți“ („stăpâni şi patrioţi“ vesteşte cinica filosofie politică a lui P.P. 
Carp — n.r.). După celebrarea acestui serviciu divin, porneşte „proţesia“, 
căreia i se asociază „şi străine confesii“, „Ba şi evrei din uşi şi fereşti 
prăvesc“. 

Descrie, apoi, amănunţit tot convoiul care urmează, din care nu 
lipseşte nici un „polc de ostaşi“. Ajung cu toţii la „fântâna cea 
domnească“; acolo, împuşcături de săcăluşuri şi salve de tun, iar arhiereul 
însuşi sfințeşte apa. Şi acum în poet se stârneşte coarda cucernică a 
clericului: „Firea apei să preaface, o straşnică minune! / Apa Iordanului 
pierde putrejune. / Vindecător dar de suflet şi trup priimind / Şi pre toţi 
cel ce-o gustă cu credinţă sfințind“. 

După aceasta, fiecare îşi umple vasul cu apă sfințită şi convoiul 
se întoarce, „cântând imn de bucurie“, în mijloc cu „iroul zilei“, care 
merge „Într-o mână ţinând cruce, cu alta stropind / Tuturor binecuvântarea 
aghiazmei împărtăşind“. Se opresc cu toţii la „Gvardia cea mare“, unde 
arhiereul face rugăciuni „pentru întăiul Ferdinand“ şi pentru „a gvardiei 
voinici ostaşi“, apoi procesia înaintează spre biserică, „De unde cu 
bucurie toţi se duc acasă / Gustând apă de lordan înainte de masă“. 

Astfel termină puțin iscusitul versificator de la 1841“ (Loghin, 
op.cit., pp. 55, 56). 

Un parcurs ciudat al aprecierilor reputatului cărturar bucovinean 
interbelic, Constantin Loghin pornind de la semnalarea de „poezie“, de 
„poem“ şi concluzionând, după ce copie şi reproduce nişte rânduri care 
doar din mintea unui veritabil mazil bucovinean, precum Născocor din 
Cârlibaba, pot ieşi pentru a se aşeza fălos în pagină, cu concluzia 
semnalării unui „puţin iscusit versificator“. 


Samuil Andrievici — 
Silvestru Morariu 
(14.11.1818-03.04.1895) 


Samuil Andrievici, viitorul mitropolit de 
luminoasă ulterioară aducere aminte, Silvestru 
Morariu, obligă la respectul memoriei. Ca 
versificator al Calendarului, dovedeşte o 
oarecare îndemânare („Astăzi dară te zoreşte / 
Alte zori nu aştepta, / Că nădejdea ameţeşte / 
Şi norocul te-a-nşela“), dar textele lui, scrise după ortografiile vremii, 
chiar şi adaptate de Constantin Loghin la ortografia unică, stabilită de 
Academia Română şi acceptată în 1904, rămân tot la nivelul versificării. 
„Mai importantă este fabula, devenită azi istorică, „Cucoşu curcănit“, 
scrisă în 1864. Aici poetul ne descrie pe „prințul paserilor“, un cucoş 
„mândru şi frumos“, „cu coada încordată în şepte văpsele ca un curcubău“ 
şi cu glasul său puternic, care noaptea este un „oarnic bun“. Dar acest 

cucoş ambițios, văzând pe curcani „rotindu-se şi urlucând“, s-a însoţit 
cu ei. Şi atunci curcanii au început a-l preface pe noul tovarăş după 
chipul şi asemănarea lor. „Curcanii-ndată creasta i-au ciupit / Penele 
i-au smuls şi l-au păclişit“ de au făcut dintr-însul o simplă „caricatură“. 
Iar naivul cucoş se bucura că s-a uşurat „de straiul cel vechiu“. Şi, ca să 
placă şi mai mult curcilor, strângea pene ce cădeau de pe curci şi curcani 
şi şi le înfigea pe trup. Dar ce folos? ,,... când să răschira / El în pene ca 
curcanii, penele pica“. Ba chiar şi-a pierdut şi glasul. Şi poetul continuă: 
„În acest chip cucoşul cel mărit, / Vrând a fi curcan, s-au păclişit. / Smult, 
ciupit şi amorţit între curcani umbla / Şi cine îl videa râdea şi să mira“. 

lar morala acestei fabule? „Soiul tău păzeşte, nu te fă curcan, / 
Limba ta cinsteşte, de eşti moldovan! / Nu te urî însuşi, nu te depărta / 
De obiceiul tău şi de limba ta; // Că nici german, nici francez vei fi / Alt 
naţional nu vei dobăndi. / Şi, de laşi aice, pre ai tăi strămoşi, / Te prefaci 
în altul ca acel cucoş“. 

Este această dojană foarte caracteristică, pentru că o aruncă un 
preot mai ales colegilor săi, pe atunci singura categorie de intelectuali 
români, cărora le plăcea să se umfle în penele împrumutate ale culturii 
germane şi care preferau să fie preoţi internaţionali ortodocşi, un tip 
creat de episcopul de tristă memorie Eugeniu Hacman“ (Loghin, op.cit., 
pp. 60,61). 

Samuil Andrievici, fiul parohului Gherasim din Mitocu 
Dragomirnei (la bătrâneţe, ieromonah al mănăstirii) şi al Zamfirei, fiica 
preotului Grigorovici din aceeaşi localitate, a făcut şcoala primară la 
Suceava, iar gimnaziul şi teologia la Cernăuţi (până în 1843). În al treilea 
an de teologie s-a căsătorit cu Ileana Ceahovschi, fata răposatului preot 
din Ceahor, care se trăgea din familia răzeşească Şcraba din Stăneştii de 
Sus (pe Ceremuş) şi a fost rânduit preot la Ceahor, după absolvirea 
seminarului teologic. La Ceahor rămâne vreme de două decenii, timp în 
care este numit şi protosviter al ținutului Cernăuţi şi se ocupă, cu hărnicie 
şi pricepere, de înfiinţarea de şcoli poporale. Din 1862, Samuil Andrievici 
lucrează la Consistoriu, iar din 1865 a fost înaintat, prin decret imperial, 
consilier consistorial. S-a călugărit în 1874, luând numele Silvestru şi 
fiind numit, tot prin decret imperial, arhimandrit. Silvestru Morariu 
(numele, revendicat drept cel adevărat, îl obține în 10 mai 1871, prin 

decret al guvernului) era prețuit de împăratul Francisc Iosif, pe care îl 
vizita adesea la Viena, după cum rezultă din comunicatele din presa 
bucovineană, iar prietenia aceasta slujeşte şi Bucovinei, Silvestru Morariu 
fiind desemnat Arhiepiscop şi Mitropolit al Bucovinei, curând după 
îmbrăcarea straiului monahal, în 1880. 

După Silvestru Morariu au rămas 28 lucrări teologice, cele mai 
multe dintre ele publicate, începând cu „Cuvântare spre mângâierea şi 
îmbărbătarea norodului celui certat prin secetă, Lăcustă, răsboi şi choleră 
în vara anului 1848*, tipărită pe cheltuiala sa, în condiţiile unui an 
nefericit, despre care vom mai vorbi, şi terminând cu „Apologie der 
orthodoxen griechisch-orientalischen Kirche der Bucovina“ (Cernăuţi, 
1890). De-a lungul întregii sale vieți, s-a implicat în activităţi sociale 
(pensii pentru preotesele văduve şi pentru orfanii lor; mărirea lefurilor 
dascălilor bisericeşti şi a preoților cooperatori; burse pentru copiii sărmani 
etc.) şi culturale (înființarea de şcoli, sprijinirea financiară a publicaţiilor, 
tipăriturilor şi cărţilor bucovinene etc.), fiind ales, în mai multe 
legislaturi, deputat în parlamentul imperial vienez şi-n cel provincial 
din Cernăuţi. În multe privinţe, Silvestru Morariu a fost, alături de 
Hurmuzăcheşti şi, mai târziu, după ei, un „Grach al Românilor“, cum 
obişnuia să spună Iraclie Porumbescu. 


Ştefan Afanasievici (?-18.09.1809) 


Un nepot al lui Samuil Andrievici, Constantin Morariu, care merită 
prețuit pentru multe, dar mai ales pentru o proză incredibilă, „Piramida 
cu pigmei“, care anticipează, la 1881, toate alegoriile moderne referitoare 
la trufia socială, mai menţionează, în ale sale „Părţi din Istoria Bucovinei“ 
(Cernăuţi, 1894), două chipuri de clerici implicaţi în publicarea de cărți 
religioase, pe care le ignoră şi lancu Nistor, şi I.G. Sbiera, şi Constantin 
Loghin, dar fără să fi greşit: 

„Ştefan Aftanasievici (a murit la 18 Septemvrie stil vechi 1809). 
EI a fost cel dintăiu cancelist al Consistoriului nostru, şi a tipărit pentru 
şcoalele din Bucovina, în anul 1804, în tipografia lui Petru Eckhardt din 
Cernăuţ, un catechism în limba romănească, nemţească şi rusească. 

Aftanasievici a lucrat catechismul său după alt catechism, tipărit în 4 
limbi, întărit în anul 1774 de sinodul din Carloviţ şi menit pentru copiii 
de şcoală sloveni, sărbi şi români din ţeara ungurească. 

Până la catechismul lui Aftanasievici, şcolerii români din şcoalele 
noastre poporale învățau catechismul întărit în 1774 de sinodul din 
Carloviţ, eară cetirea o deprindeau dintr“o „bucoavnă moldovenească“. 
Asta ni-o spune directorul Theil dela şcoala capitală din Suceavă în 
scrisoarea sa din 18 April 1846, de care am pomenit mai înainte şi pe 
care priveghitorul şcolar din ţinutul Sucevii Anton Bereznicki a trimis-o 
Consistoriului catolic din Leov. 

Protopopul Lazar Grigorovici din Bosanci spune, în respunsul său 
din 15/27 Maiu 1848 Nr. 343, de care am vorbit acuma, că mai sunt şi 
alte cărți românesci de şcoală şi anume: 1. Partea 1. şi a II. a cărţii de 
cetire pentru învăţători greco-neuniţi (ortodocşi-orientali) din Austria, 
tipărită în Viena, în limba moldovenească; 2. Cartea de cetire tipărită de 
odată cu catechismul din 1774; 3. O carte de răfuieli tipărită la Viena. 
Dară de cine au fost făcute „bucoavna moldovenească“ şi cele trei cărți 
pomenite de protopopul Lazar Grigorovici, asta n'am putut-o afla...“ 


Constantin Popovici cel bătrân 


„Constantin Popovici senior adecă cel bătrân, fostul profesor la 
institutul teologic din Cernăuţ, a tipărit, la anul 1848, în Cernăuţ, o 
cărticică mică sau broşură de 12 pagini, sub titlul „Cuvânt la ziua nascerii 
a Prealuminatului Împăratului nostru Ferdinand 1. Despre dătoriile 
supuşilor cătră Împăratul, ocârmuirea şi patria“ (Morariu, op.cit., pp. 
154, 155, 159). 

Dar un inventar corect şi complet al gramaticilor şi dicţionarelor 
româneşti, apărute între anii 1780-1865, avea să facă Paul Paicu, viitor 
universitar ieşean, după o „Scurtă privire asupra gramaticii de A. 
Pumnul”, în anexa intitulată „Tesaurul literariu pentru cultivarea limbei 
romane” (Foaea Soţietăţii pentru literatura şi cultura română în Bucovina, 
nr. 1,2,3/1865, pp. 50-53 şi nr. 4/1865, pp. 97-100). 

Vasile Cantemir (23.04.1794-1835) 


„Vasile Cantemir, fiul unor mazili din Roşa, suburbie a Cernăuţilor, 
care va ajunge, în 1809, dragoman la agenţia austriacă din laşi, a scris, 
în perioada februarie 1826 — decembrie 1827, primul dicţionar românesc 
din Bucovina, intitulat ,„,„Deutsch-Moldauisch — Franzosisches 
Worterbuch“ şi „cuprinzând 1l tomuri şi 2004 „file“, deci peste 4000 
pagini, şi se păstrează în manuscris în biblioteca Facultăţii Teologice 
din Cernăuţi“ (Loghin, Istoria, pp. 46, 47). 


Gramatici române între anii 1780-1864 


Gramaticile române, o adevărată avalanşă de ortografii („câte 
capete, atâtea ortografii“, spunea Pumnul, în vreme ce o lucra pe a sa, şi 
mai fistichie decât multe din cele anterioare), înseamnă şi un tezaur, dar 
şi o calamitate, din care s-au salvat, mai repede, doar studenţii grupaţi în 
Societatea „România Jună“ din Viena, iar cei dintâi loan Slavici şi Mihai 
Eminescu. Despre Slavici, dacă tot veni vorba despre el, trebuie să 
precizez că nu se spun multe lucruri. În primul rând, se omite statutul lui 
de prim scriitor național al românilor de pretutindeni, atât de iubit, de 
pildă, în Balcani, încât toate crâşmele aromânilor îi purtau numele, 
românii de pretutindeni considerând că el a pus temelia limbii literare 
române pe care toţi o înţeleg. Și tot despre Slavici, care nu e înmormântat 
la „Bellu“, lângă Eminescu, ci în spatele gării din Panciu, nu se spune 
că, după ce a evitat închisorile austriece, în urma unui proces de calomnie, 
deschis de un general austriac de origine română, a făcut închisoare 
politică în... România Mare, ultimii ani de viaţă ai acestui adevărat 
Apostol al Neamului irosindu-se în domiciliu forţat la Panciu, acolo 
unde ginerele său era şef de gară. România Mare îl condamnase pe Slavici 
pentru că el nu prea agrea ideea unei guvernări totalitar-balcanică de 
sorginte dâmboviţeană. Şi nici acum, după atât amar de vreme, Slavici 
nu şi-a regăsit locul de veşnică odihnă lângă Eminescu. 

Dar să revenim la primele 57 de gramatici române, reproducând 
„inventarul” tezaurului, aşa cum a fost făcut de bucovineanul Paul Paicu: 

1. Samuil Clein (Clain, Micu), „Elementa lingue daco-romane 

sivă Valachică”, tipărită cu litere latine, Viena, 1780; 

2. lenachie Văcărescu (Mare Ban), „Observaţii asupra gramaticei 
româneşti”, ediţia | — Rîmnic, 1787, ediţia a II-a — Viena, 1804, cu celebrul 
motto: „Urmaşilor mei Văcăreşti, / Las vouă moştenire / Creşterea limbei 
româneşti / Şi a patriei iubire“; 

3. loan Molnar, „Gramatică română pentru germîni“, ediţia 1 — 
Viena, 1788, ediţia a II-a — Sibiu, 1797; 

4. Radu Tempianu (protopop şi director al şcoalelor române din 
Transilvania), „Gramatică română“, manual pentru şcoli, scris cu litere 
chirilice, Sibiu, 1797; 

5. Paul lorgovici (doctor în filosofie), „Observaţii de limba 
românească“, Buda, 1799; 

6. George Şincai (doctor în filosofie şi teologie), „„Elementa linguă 
daco-romană sive Valachicae“ (cu litere latine), Buda, 1805; 

7. Antoniu de Marchi (director al şcoalelor din Bucovina), 
„Gramatica română pentru germani“, Cernăuţi, 1810; 

8. Mihail Boiagi (profesor la Viena), „Macedo-Romanische 
Sprachlebre“ (gramatică de limbă macedo-română, cu litere latine), 
Viena, 1813; 

9. Andreas Clemens (preot protestant), „„Gramatică română pentru 
germani“, Buda, 1813; 

10. Constantin Diaconovici Loga (profesor la şcoala preparandală 
din Arad), „Gramatică românească“ (cu litere chirilice), Buda, 1823; 

11. Petru Maior, „Ortografia romana sive latino-valachica“, Buda, 
1825; 

12. loan Alecsi, „Gramatica Daco-romana“ (cu litere latine), Viena, 
1826; 

13. Ştefan Marţela, „Gramatică românească şi rusească“, 2 tomuri, 
Petersburg, 1827; 

14. loan Eliad, „Gramatică românească“ (cu litere chirilice), Sibiu, 
1828; 

15. Grigore Pleşoianu, „Gramatică română pe scurt“ (cu litere 
chirilice), Sibiu, 1828; 

16. George Săulescu, „Gramatică românească“ (2 tomuri, cu litere 
chirilice), laşi, 1833; 

17. Georg Bida, „Gramatică practică româno-franceză“, Buda, 
1833; 

18. loan Pop (profesor dimnazial, Bucureşti), „Gramatică 
românească“ (cu litere chirilice), ediţia I — Bucureşti, 1836, ediţia a II-a 
— Bucureşti, 1850; 

19. Frederich Diez (mare filolog, profesor la Bonn), „Gramatik 
der romanischen Sprachen“ (Gramatica limbilor romane), Bonn, 1836; 

20. Anonim, „Gramatică româno-germană“, Braşov, 1838; 

21. L.A. Vaillant, „Gramaire Valaque pour le Francais“, Bucureşti, 
1839; 

22. A.T. Laurian, „Lentamen criticum în originem, derivationem 
et formam linguae romane in utroque Dacia vigentis“, Viena, 1840; 

23. |. Hincul, „Gramatică română pentru ruşi cu un adaos de 
exerciţii şi vocabular“, Petersburg, 1840; 

24. George Golescu (marele vornic), „Băgări de samă asupra 
canoanelor gramaticesci”, Bucureşti, 1842; 

25. V. Paulini, „Gramatcă româno-latină“, laşi, 1840; 

26. D.I. Eliad, „Paralelism între limba română şi italiană“, 
Bucureşti, 1842; 

27. Timotei Cipariu, „Ortografie de limba română“, Blaj, 1843; 

28. Teoctist Blajevici (teolog bucovinean), „Gramatică română 
pentru germani“, Cernăuţi şi Lemberg, 1844; 

29. Dimitrie Boeriu (teolog în Viena), „Ortografia ori dreapta 
scrierea limbei române pentru germani“, Blaj, 1844; 

30. S. Petri, „Gramatică româno-germană“, Braşov, 1845; 

31. Andreas Iszer, „Gramatică română pentru germani“, Braşov, 
ediția I — 1846, ediţia a Il-a — 1855; 

32. Nicolae Bălăşescu, „Gramatică română pentru seminarii şi 
clase mai înalte“, ediţia I — Sibiu, 1848, ediţia a II-a — Bucureşti, 1850; 

33. D. Codrescu (profesor, Ploieşti), „Rudimente de limba 
română“, Bucureşti, 1848; 

34. C. Platon (profesor, Bacău), „Gramatică română“, laşi, 1848; 

35. P.M. Cîmpeanu, „Gramatică românească“, laşi, 1848; 

36. Nicolae Măcărescu, „Gramatică română pentru şcoalele 
primare“, laşi, 1848, 1851, iar a opta ediţie, revăzută de Dimitrie Codrescu 

şi Dimitrie Gusti, tot la Iaşi, dar în 1860; 

37. Nicolae Bălăşescu, „Elemente de gramatică română pentru 
începători“, Bucureşti, 1850; 

38, ***, „Gramatică română pentru şcoalele primare“, Bucureşti, 
1835; 

39. lon Heliade (Rădulescu), „Prescurtare de gramatica limbei 
române“, Bucureşti, 1848; 

40. Şoimul (pseudonimul teologului bucovinean Teoctist 
Blajevici), „Gramatica limbei române pentru germani“, Viena, 1850- 
1852; 

41. Timotei Cipariu, „Elemente de limba română după dialecte şi 
monumente vechi“, Blaj, 1854; 

42. I.C. Masimu, „Elemente de gramatică română“, Bucureşti, 
1854, 1860; 

43. V. Ivanovici (profesor de teologie, Cernăuţi), „Gramatcă 
română pentru germani“, Viena, 1855; 

44. Liviu Pop, „Gramatică germano-română“ (Tentamen criticum 
Lauriani), Viena, 1855; 

45, ***, „Conversaciuni magearo-germîno-romîne a case şi pe 
drum'“, Pesta, 1859; 

46. Timotei Cipariu, „Elemente de poetică, metrică şi 
versificăciune“, Blaj, 1860; 

47. G.I. Muntean, „Gramatică română pentru clasele gimnasiale 
inferioare“, Braşov, 1861; 

48. lon Heliade (Rădulescu), „Biblioteca portativă“ (volumul I, 
critică asupra gramaticii româneşti), Bucureşti, 1860; 

49. V. lanovici, „Gramatica limbei române pentru I-a şi a I-a clasă 
a şcoalelor poporale din Bucovina“, Viena, 1861; 

50. ***, „Gramatică română primită în clasele din început al 
şcoalelor publice“; 

51. V. Stilescu, „Elemente de gramatică română“, Bucureşti, 1862; 

52. Timotei Cipariu, „Compendiu de gramatica limbei române”, 
Blaj, 1862; 

53. S. Popovici Bîrcianu (paroh, Sibiu), „Gramatică teoretică şi 
practică în limba germană pentru studiul limbei române privat şi în 

şcoală“, Sibiu, 1862; 

54. E. Protopopescu, „Elemente de filologie“ (traducere), 
Bucureşti, 1862; 

55. V. lanovici, „Gramatica limbei române pentru a IV-a clasă a 
şcoalelor poporene din Bucovina“, Viena, 1863; 

56. 1.S. Puşcariu, „Compendiu de gramatica limbei române oficiale 
pentru germani“, Sibiu, 1864; 

57. Arune Pumnul, „Întăia parte de gramatica limbei rumîne“, 
Viena, 1864. 


Dicţionare româneşti între anii 1770-1864 


Dicţionarele sau vocabularele, cum le numea Budai-Deleanu, 
pentru că unii autori le-au intitulat astfel, au fost, în aceeaşi perioadă, 
doar 21 la număr: 

1. Callioti, „Dicţionariu greco-român“, 1770; 

2. Samuil Clein (Micu), Vasile Colosi, loan Cornelie, Petru Maior, 
loan Teodorovici, Alecsandru Teodori, „Lesicon româno-latinesc- 
unguresc-nemţesc cellu d“intăiu lesiconu allu limbei romîne prelucrată 
în timpu îndelungatu de mai mulți bărbaţi binemeritați şi adecă: Samuil 
Clein revisorulu şi corectorul de carti in Buda, de Vasile Colosi parohul 
şi protopopul Săcărîmbului, de loan Cornelie canonicu în Oradea-mare, 
de Petru Maioru protopopulu Giurgiului, de loanu Teodoroviciu paroh 
în Pesta şi de Alecsandru Teodori Dr. de medicină şi de filosofie“, Buda, 
1825; 

3. George Apostol Calistira, „Vocabulariu franceso-greco- 
românu“, Bucureşti, 1835; 

4, %*%, „Vocabulariu franceso-greco-românescu“, Bucureşti, 1835; 

5. Andreas Clemens (paroh, Sibiu), „Dicţionariu românescu- 
germanescu şi germanescu-românescu“, Sibiu, 1836; 

6. L.A. Vaillant, „Vocabulariu franceso-romînu şi romînu- 
francesu“, Bucureşti, 1839; 

7. P.Poenariu, F. Aron, G. Hill, „Dicţionariu româno-francesu“ (2 
tomuri), Bucureşti, 1840; 

8. loan Heliade (Rădulescu), „Vocabulariu de cuvinte streine“, 


41 


lon DRĂGU2ANUL 


Bucureşti, 1847; 

9. A. Iszer, „Vocabulariu românescu-nemţescu“, Braşov, 1850; 

10. Dr. T. Stamati, ,„Vocabulariu nemţescu-romînescu”, laşi, 1852; 

11. Livaditu, „Dicţionariu latino-romînu pentru începători“, 
Bucureşti, 1852; 

12. Bariț, Munteanu, „Dicţionariu germîno-romînu“, Braşov, 1853; 

13. G.A. Polizu, „Vocabulariu romîno-germînu, înavuţitu şi coresu 
de G. Bariţu“, Braşov, 1857; 

14. Teodor Codrescu, „Dicţionariu franceso-romînu“, laşi, 1859; 

15. E. Protopopescu, V. Protopopescu, „Dicţionariu romînu de 
ziceri străbune usitate în limba romînă“, Bucureşti, 1860; 

16. S. Petri, „„Vocabulariu portativu romîno-germînu“, Sibiu, 1861; 

17. Raoul de Pontbriant, „Dicţionariu romîno-franceşu“, Bucureşti 
şi Gottingen, 1862; 

18.E. Protopopescu, V. Protopopescu, „Nou dicţionariu portativu 
de toate zicerile reintroduse şi usitate în limba romînă şi de termeni 
sciențifici“ (2 tomuri), Bucureşti, 1862; 

19. S. Petri, „„Vocabulariu portativu germîno-romînu“, Sibiu, 1863; 

20. N. Cernovodeanu, „Dicţionariu micu portativu esplicatoriu 
de ziceri radicale“, Bucureşti, 1864; 

21. I.M. Moldovanu, „Dicţionariu latino-romînu pentru 
începători“, Sibiu, 1864. 

Doar simpla citire a titlurilor acestor lucrări, menite să 
reglementeze limba română literară, pe care unii, după modelul latin, o 
doreau altceva decât româna vorbită, populară, ne poate lămuri asupra 
dificultăţilor pe care le întâmpinau stihuitorii cu şcoală care aspirau la 
glorie literară. La acestea se mai adăuga şi problema buchiilor slavone, 
care nu se prea potriveau cu respirarea limbii române, o slavonă 
statornicită şi menţinută cu îndărătnicie şi de un cler fanatic, dar şi de 
unul leneş, care nu dorea să-şi mai bată capul cu un nou alfabet. 

Numai că Bucovina, care se considera o ţară de sine stătătoare în 
cadrul imperiului austriac, era o ţară mică, în care o revoluţie ortografică 
putea fi lesne declanşată. Lipsea numai omul care să aprindă scânteia, 
iar omul acela, ostenit şi bolnav, tocmai a bătut la uşa unei chilioare din 
Cernăuţi, într-o seară de început de octombrie a anului 1848. 

„Precum trupul fără suflet e mort, 
aşa e moartă şi națiunea fără limbă“ 


Anul 1848, anul revoluțiilor masonice, prin care se consolidează 
şi se extind reformele iluministe ale lui Iosif al II-lea, fostul magistru al 
Lojei vieneze „Zu den drei Adler“, din care făcuse parte şi Horea, dar şi 
cel care aveau să-l pedepsească pentru că ar fi scăpat din mână răscoala 
împotriva grofilor maghiari, contele Gyulay din Zalău şi bancherul 
Brukenthal (fost guvernator al Transilvaniei şi consilier intim al Mariei 
Tereza), a avut urmări benefice pentru Bucovina, provincie neimplicată 
în vânzolelile războinice europene, chiar dacă austriecii de sub comanda 
colonelului Urban s-au văzut obligaţi să se retragă din faţa ungurilor 
insurgentului general Bem până la Mestecăniş, unde şi-au completat 
trupele cu voluntari români, care, zvonindu-se că vor lupta pentru „Craiul 
Iancu“, au răzbătut, într-o singură zi, parcursul de la Dorna Candrenilor 
la Mureşenii Bârgăului, câştigând admiraţia colonelului Urban, care-i 
scria maiorului Wieser că „Românii sunt oamenii dracului; ei merg ca 
diavolii“. Din masoneria aflată sub obedienţă vieneză sau pariziană 
(„Fraternite des peuples“) făceau parte şi mari proprietari de pământuri 
din Bucovina, precum Vasile Balş (venerabil în 1740), Iordache Dulgheru 
(în 1741), lordache Cantacuzino (în 1742), Sandu Sturza (în 1756), marele 
sulger Leinţa, iar dintre bucovinenii anului 1848, frații Hurmuzachi, 
boierii Balş, boierii Flondor, boierii Cantacuzino, Alexandru Cernat, 
Grigore Lazu (copist, fost coleg al lui Eminescu), losif Brucăr (Bosanci), 
G.A. Bujovschy (pastorul din Cârlibaba) etc., dar şi, din rândul oaspeţilor 
revoluționari, Constantin Negruzzi (venerabil al Lojei „Moldova“ în 
1850), Alexandru loan Cuza (care avea să cadă victimă „fraţilor“ din 
loja „Progresul“”), Vasile Alecsandri, Simion Bărnuţiu etc. 

În 1848, în Bucovina „nu se încuibaseră atâtea mode, nici sărăcie 

straşnică... Țăranul, deşi iobag, nu lua calea grea a pribegiei... Nici poştă 
îndemânoasă ca acuma nu se pomenea, dar nici drumuri de fier care să 
aducă străini în țara noastră... Românii (din oraşe — n.r.) erau meşteşugari, 
împărțiți în bresle, bogaţi şi ei, cu locuinţa în vatra târgului“. În vară, 
„deodată cu vânturile calde, ce băteau din jos, veniră roiuri mari de 
lăcuste. În ziua când s-au ivit era o arşiţă grozavă, de nu puteai merge 
desculţ pe drum, căci te frigea colbul. lată, însă, că fără veste se întunecă 
soarele de-a binelea, iar oamenii auzeau prin văzduh pârâiri ca de trestie 
uscată, când o calci cu piciorul; pe sus treceau nouri grei de lăcuste 
înspre văile Siretului, ale Prutului şi ale Nistrului, unde au ros alăturea 
cu pământul cele din urmă rămăşiţe de holde... Din pricina secetei — căci 
nu plouase de lungă vreme — şi a lăcustelor, izbucni o foamete cumplită. 
Mai ales în nordul Bucovinei oamenii mâncau, acum, de luni întregi, 
mămăligă cu jir măcinat şi amestecată cu rumugătură de fierăstrău. De 
băut, beau apă fiartă cu ciocani de păpuşoi. Zile întregi rătăceau pe câmpii, 
după măcriş, şi prin păduri, după jir... Pe lângă toate aceste nenorociri, 
mai veni şi holera să nimicească ce a mai rămas de pe urma foametei. 
Cumplita boală izbucni, mai întâi, în Galiţia, de unde se răspândi cu 
iuțeala fulgerului şi în Bucovina. Vânturile cele calde duceau germenii 
bolii prin toate colţurile ţării... Spre a nu se molipsi, oamenii se afumau 
cu bălegar de vită şi cu ierburi uscate, iar dinaintea uşii se afla un hârdău 
cu apă, peste care trebuia să treacă fiecare, când intra în casă... Cu 
apropierea toamnei, se schimbă şi boala şi nu mai era aşa de primejdioasă: 
rar unde se auzea că a picat cineva... 

Tot la zece zile, venea ştafeta cu gazetele de la Beci şi Cernăuţi, 
cu foi volante şi lexicoane întregi, în care se tălmăcea, pe înțelesul tuturor, 
ce-s acelea „constituţie, parlament, deputaţi“ şi alte bazaconii despre 
care nu mai auzise neam din neamul lor. Şi în Bucovina erau nemulțumiți 
țăranii, căci multe din jalbele lor trimise la împărăție, prin deputaţii țărani, 
n-au fost ascultate. Se mai povestea, iarăşi, că în munţii huţăneşti se 
ridicase „craiul“ Cobiliţă cu Huţanii săi, pustiind şi arzând moşiile 
domnilor, că ar fi în ţinut, la Vijniţa, o adunare mare de Huţani, că scotea 
Vornicii (primarii) din vornicie şi punea alţii în loc, lua bir câte o dimirlie 
de porumb şi douăzeci de creițari de om şi precum că s-ar fi aflând cu o 
gardă de Huţani tineri, înarmaţi cu ciomege şi cu suliți... Pretutindeni 

era clocot şi fierbere mare, şi toți aşteptau să se surpe temeliile lumii 
celei vechi şi să răsară alta nouă“ (lon Grămadă, „De prin anii 1848 şi 
1849). 

Şi tocmai în astfel de vremuri, la Cernăuţi începuse să apară o 
primă gazetă românească, „Bucovina“, dar numai pe jumătate 
românească, iar pe cealaltă jumătate nemțească, din cauză că, aşa cum 
avea să mărturisească mai târziu secretarul acelei gazete, Iraclie 
Porumbescu, „pe atunci româneşte mai că nu scria nimeni la noi. Veniseră 
la Cernăuţi tinerii moldoveni, elita inteligenței june de acolo, ca fugari 
sau surghiuniți de despotul Mihalache Sturza. Toţi acei tineri, dintre 
care, afară de Kogălniceanu, Alecsandri şi George Sion, nu ştiu care vor 
mai fi aflându-se în viață, făcură prima vizită în casa Humuzăcheştilor 
şi numaidecât fură invitaţi a primi ospitalitatea lor, parte în casele lor 
din Cernăuţi, parte în cele de la moşia Cernauca. Se înţelege că cei cu 
avere, ca fraţii Alecsandri şi Casimireştii, Costache Negri, Ralet, 
principele Moruzi, Kogălniceanu şi încă vreo câţiva declinară, mulțumind 
pentru binevoitoarea invitare, dar alţii mai săraci, între care şi un ofiţer, 


o acceptară“ (Scrierile lui Iraclie Porumbescu, pp. 97, 98). 


„Bucovina, gazetă românească 
pentru politică, religie şi literatură“ 


Primul număr al „Bucovinei“, „gazetă românească pentru politică, 
religie şi literatură“, ctitorită de frații Hurmuzachi, Eudoxiu (1812-1874), 
Georgiu (1817-1882) şi Alesandru (1825-1871), a apărut în 4/16 
octombrie 1848, cam pe atunci când drumeţul obosit şi bolnav 
(supravieţuise holerei), care nu era altul decât Arune Pumnul („Nici că 
ni-ar fi putut sosi mai la timp“, avea să rememoreze Alecu Hurmuzachi), 
bătea la uşa chiliei seminaristului Iraclie Porumbescu. 

Primul articol de fond, semnat de Georgiu Hurmuzachi, preciza 
că „Foaia noastră va fi dar defensor intereselor naţionale, intelectuale şi 
materiale a Bucovinei, reprezentantul dorințelor şi nevoinţelor ei. — 
Monarchia democratică cu toate consecințele; o Austrie liberă, puternică, 
falnică; deplina îndrituire a tuturor naționalităților; autonomie 

provincială; întreg şi nemărginit progres în toate ramurile activităţii 
omeneşti; acestea sunt principiile noastre, şi pe care foaia noastră 
niciodată nu le va pierde din ochi“ (Sbiera, op.cit., pg. 9). 

Bucovina, aşa cum mărturisea şi iredentistul de mai târziu, lon 
Grămadă, încă nu era înţesată de coloni, aceştia urmând să vină ca efect 
al emancipării clăcaşilor şi, ulterior, al unei dezvoltări economice. Dar 
Hurmuzăcheştii, susținători ai ideilor iluministe, voiau să justifice, atunci, 
şi prin multiculturalitate nevoia legăturilor economice cu Moldova, unde 
aveau un adevărat şef de misiune economică, pe fratele lor Constantin 
(1811-1869), militând pentru rolul de verigă economică pe care urma 
să-l joace Bucovina, care, ca şi revista care-i poartă numele, „mai este 
cu deosebire chemată de a mijloci şi cunoştinţa ambelor surori, Moldova 
şi Valahia, Austriei şi Germaniei, care au de apărat în aceste principate 
interese de o nemăsurată importanţă... Nu va lipsi a se ocupa şi de soarta 
fraților noştri Români, în număr de mai mult de trei milioane, din Ungaria 
şi Transilvania“ (Sbiera, op.cit., pp. 9, 10). 

Motivând mereu cu interesul Austriei şi al Germaniei de sporire a 
influenţei în estul european, Hurmuzăcheştii îşi vor vedea, încetul cu 
încetul, îndeplinite o bună parte dintre visele lor, inclusiv cele referitoare 
la întemeierea unui învățământ românesc performant în Bucovina, 
inclusiv cele care se referă la autonomia provinciei. Numai în privinţa 
transformării Fondului religionar într-o Avere Naţională Românească, 
administrată şi gestionată de români, menită să servească propăşirii 
națiunii, nu au avut câştig de cauză, din pricina împotrivirii înaltului 
cler, acelaşi cler ciocoit — cum avea să-l numească Iraclie Porumbescu, 
care cler, prin celebrele „Dorinţe“, formulate la 1860, sacrifică interesul 
național al grupării românilor din imperiul austriac sub o unică ierarhie 
religioasă şi legitimează, astfel, o problemă ruteană într-un teritoriu 
românesc în mod tradiţional tolerant, ba chiar prietenos. 

Fusese un an greu, an aproape anarhic, datorită revoluțiilor 
europene, an cu invazii de lăcuste, cu secetă prelungită, cu o epidemie 
de holeră şi cu refuzul foştilor iobagi, care au devenit oameni liberi, de 
a mai lucra pe moşiile boiereşti, inclusiv pe cele ale Hurmuzăcheştilor. 
La Cernăuţi, începu să apară gazeta „Bucovina“, un licăr de lumină 
românească, iar izlazurile comunale din întreaga Bucovină încep să fie 

lotizate pentru a adăposti satelele de coloni, pe care moşierii români, 
inclusiv Hurmuzăcheştii, îi aduc de pe aiurea şi mai ales din Galiţia 
pentru a-şi putea îngriji moşiile. Pe de o parte, elitele bucovinene luptă 
pentru propăşirea neamului, dar, pe de altă parte, urmărind interese 
economice proprii, contribuie la înstrăinarea Bucovinei, aura ei 
românească deja legendară începând să fie din ce în ce mai estompată 
de o realitate cosmopolită. Pe de altă parte, administraţia, care are nevoie 
de forță de muncă înalt calificată, se înstrăinează şi ea, tot aşa cum se 
înstrăinează şi clerul românesc, inclusiv cel rural, care, pe la 1860, după 
cum mărturisea I.G. Sbiera în „Amintiri“, nu mai ştia româneşte şi-i 
fericea pe tinerii şcoliți la Viena pentru încrâncenarea cu care se luptau 
pentru afirmarea unei identități naţionale româneşti în Bucovina. 

La 1848, gazeta „Bucovina“, în ciuda scopurilor măreţe pe care şi 
le propunea, nu putea izbândi mare lucru, iar împlinirile ei, care, astăzi, 
ni se par mărunte, au fost, de fapt, incredibile. În gazeta aceea s-a publicat 
primul poem adevărat, care încheie epoca stihuirilor, anunțând o literatură 
viguroasă, mai curând de generaţii, decât de autori, şi asta din cauză că, 
în deceniile care vor urma, mai mereu va lipsi motivaţia scrisului, adică 
publicarea. Nici măcar „Bucovina“, gazeta în care Iraclie Porumbescu 
şi-a probat calităţile reale de poet, poemul dedicat „Lui Iancu“ fiind 
preluat, în foarte scurt timp, de popor şi transformat în... folclor 
ardelenesc, nu avea să dureze, fiind abandonată în 1850, după ce s-a 
constatat că lipsesc temeliile durabile ale oricărui demers publicistic 
eficient. 

La 1848, sufeream de o sărăcie spirituală incredibilă. Nu aveam 
cititori, nu aveam scriitori, nu aveam modele literare. Nu aveam o 
intelectualitate puternică, pentru că abia în 1856, când împăratul Francisc 
Iosif, dorind să oblige Consistoriul episcopicesc din Cernăuţi să urgenteze 
acordarea de burse pentru tineri români care să studieze la Viena, a forțat 
nota, deschizând un liceu german în Suceava, abia atunci orgoliul național 
a funcţionat eficient, astfel că, din 1856 încep să fie trimişi tineri români 
la studiu, iar în 1860 a putut fi deschis şi liceul românesc, dar la care nici 
un singur preot român nu şi-a înscris copiii. Constantin Morariu (ca să 
nu mai vorbesc de istorici) reproduce o acuză falsă, formulată de 
protopresviterul din Bosanci, Lazar Grigorovici, referitoare la 


47 


lon DRĂGU2ANUL 





discriminarea românilor, dar acelaşi Grigorovici, care ştia că, prin 
învățământ în limba germană, fiului său i se deschid larg uşile unei cariere 
frumoase, şi-a purtat băiatul, Mihai, prin şcoli nemţeşti, iar Mihai 
Grigorovici, „după ce a luat examenele (facultăţii de Drept din Viena — 
n.r.), a intrat ca practicant la tribunalul provincial din Viena. În scurtă 
vreme, a ajuns adjunct şi, în calitatea aceasta, a fost permutat la tribunalul 
districtual din Korneuburg, lângă Viena“ (Revista Politică, nr. 9/1886, 
pg. 1). Ulterior, când i se îmbolnăveşte tatăl, Mihai Grigorovici cere să 
fie transferat în Bucovina, mai întâi la Cernăuţi, apoi la Suceava, unde 
ocupă cele mai înalte funcții ale ierarhiilor judecătoreşti. 

La 1848, „în Bucovina nu se scria altfel decât numai cu litere aşa- 
numite chirilice; unii întrebuințau abeceul cel de tot vechiu, compus din 
43 de litere, iar alţii pre cel simplificat de Ion Eliade prin gramatica sa 
din 1828. De o scriere cu litere latineşti nici că era vorba“ (Sbiera, Aron 
Pumnul. Voci asupra vieții şi însemnătăţii lui, pg. 66; din acest volum 
omagial, în care sunt reproduse şi scrierile lui Pumnul, voi cita în 
continuare). 

Aron Pumnul, care trăia cu convingerea că „literele sunt veşmintele 
în care este îmbrăcată limba“, milita, ca şi bucovineanul Iraclie 
Porumbescu, pentru înlocuirea buchiilor slavone cu literele latine. 
Porumbescu scrisese o fabulă, „Buchiea şi Litera“, pe care o publicase 
în „Bucovina“, nr. 25, 26/1850, iar Pumnul un articol, tipărit cu alfabet 
chirilic, despre „Neatârnarea limbii româneşti în dezvoltarea sa şi în 
modul de a o scrie“ (Bucovina, nr. 2-23/1950), apoi a întocmit şi un 
„abeceu“ fonetic, dar care n-a fost adoptat. 

În „Neatârnarea...“, Arune Pumnul (folosesc numele cu care 
obişnuia el să semneze), sperând în „ziua mântuirei limbei româneşti 
din robiea buchinică-chirilică“ (pg. 197), stabileşte, cu consistență 
aforistică, câteva adevăruri esenţiale care condiționează şi națiunea, şi 
spiritualitatea națională. 

Arune Pumnul era conştient că „Limba românească este cel mai 
s(fânt şi mai preţios tezaur al națiunei române pentru că este sufletul ei; 
până când se va vorbi limba românească, până atunci supraviează 
națiunea română; ear apunând limba, apune şi națiunea“ (pg. 229), pentru 
că, „precum trupul fără suflet e mort, aşa e moartă şi națiunea fără limbă“. 

Limba are nevoie de un alfabet propriu, caracteristic, pentru că „literele 
sunt icoanele sunetelor simple din limbă“ (pg. 210). Arune Pumnul îşi 
ştia foarte bine îndatoririle de Apostol al Neamului, dar întâmpina greutăți 
în a-şi explica sufletul şi în a se face înţeles. Şi-atunci, amintindu-și, 
probabil, de „Dialogurile“ lui Platon, adoptă metoda, inventând dialoguri 
„tată-fiu/fiică“ pe tema necesităţii cultivării limbii şi a introducerii 
alfabetului latin. E atâta istorie şi atâta iniţiere într-un astfel de text, 
încât, pentru a-l ilustra pe Arune Pumnul în toată splendoarea sa, am 
ales un astfel de text: 


„Convorbire între un tată şi între fiul lui 
asupra limbii şi literelor româneşti 


Tatăl: Precum văd, fiule, din cele două scrisori din urmă ce mi 
le-ai trimis, voi nu scrieți mai mult cu buchii din cele româneşti, ci cu 
din cele latinești? 

Fiul: lertare, iubitul meu tată, că nu ştiu ce va să zică buchii 
româneşti şi latineşti. Eu scriu, precum am învăţat în ăst an, că sunt 
buchii chirilice şi litere romane. 

Tatăl: Dar cele din cărţile noastre şi celea, ştii tu, cu care îţi scriu 
eu totdeauna, nu sunt buchii româneşti, şi cele din cărțile latineşti nu 
sunt buchii latinești? lată, dar, că sunt! 

Fiul: Adevărat că şi cărțile româneşti, şi cele latinești sunt tipărite 
cu nişte semne, însă şi acele, şi altele nu se numesc buchii româneşti, 
nici latineşti, ci cele din cărțile româneşti se cheamă buchii sau slove 
chirilice, aşa numite de la Chiril, care le-a format, iar cele din cărţile 
latineşti, franțuzeşti, italieneşti, spanioleşti şi din unele cărți româneşti 
se cheamă litere romane. 

Tatăl: De! cheme-se cum s-or chema, nu-mi pasă, eu vreau numai 
să zic că, cum mi se pare, voi acum nu scrieți mai mult cu slove chirilice, 
cum le numeşti, ci cu litere romane? 

Fiul: Aşa este! Tinerimea română, nu numai de aici, din ţara 
noastră, ci din toate ţările pe unde se află suflet de Român, şi-a propus să 
nu mai scrie cu buchii străine, ci cu literele cele proprii, române! 


49 


lon DRĂGU2ANUL 





Tatăl: Şi ce înseamnă această înnoire? 

Fiul: Dar, domnia ta, de ce ţi-ai făcut haină nouă şi nu o mai porţi 
pe cea veche, toată ruptă? Şi, apoi, când ţi-a adus-o croitorul, de ce n-ai 
dat-o iar înapoi ca să-i mai facă nu ştiu ce? 

Tatăl: Eu mi-am făcut haină nouă pentru că cealaltă era toată ruptă 
acum; apoi, doară, nu o să ies între oameni cu veşminte aşa rupte, că-i 
ruşine; iar cea nouă, când mi-o aduse, i-am dat-o iar înapoi ca să o 
îndrepte, pentru că o făcuse rău, aşa încât toată venea îndărăpt şi mă 
împiedicam în ea, când dam să merg; apoi veşmântul trebuie să fie făcut 
după trup, aşa încât trupul să se poată mişca neîmpiedicat în el. Da” ce 
are a face haina cu buchiile? 

Fiul: lată ce! Precum domnia ta ai lepădat haina ruptă şi ţi-ai 
făcut una nouă, aşa noi lepădăm buchiile chirilice şi luăm alte litere, 
romane, pentru că cele chirilice sunt rupte pentru limba noastră; şi, 
precum haina cea rău făcută te împiedică să nu poți îmbla, aşa şi buchiile 
chirilice nu sunt făcute după trupul şi firea limbii noastre, şi pentru aceea 
o împiedică în dezvoltarea şi în înflorirea ei, şi pentru aceea le-am lepădat 
şi am reluat literele romane, care sunt făcute după trupul şi firea limbii 
noastre, cea română! 

Tatăl: Să fie oricum făcute, după firea limbii noastre, cum zici, 
totuşi, n-ar trebui părăsite buchiile, pentru că cu buchii chirilice ne-am 
pomenit noi, cu buchii chirilice au scris străbunii noştri şi cu buchii 
chirilice sunt tipărite cărțile noastre cele sfinte, şi pentru aceea, de om 
părăsi noi buchiile chirilice, om necinsti pe străbunii noştri, ba ne-om 
părăsi şi sfânta credință; apoi aceea ar fi, totuşi, păcat! 

Fiul: Şi aşa ţi se pare domniei tale că noi am necinsti pe străbunii 
noştri, dacă am părăsi vreun lucru rămas nouă de la ei, chiar şi când ar fi 
agăţat acela de ei numai prin valurile nefericirii şi prin ale fatalităţilor 
timpurilor? 

Tatăl: Aşa este şi aceasta nu mi-o vei putea disputa! 

Fiul: Şi până la care secol numeri, domnia ta, pe străbunii noştri, 
în contra cărora am păcătui, părăsind lucrurile ce ne-au rămas de la ei? 

Tatăl: Până la oricare şi, dacă vrei, chiar până la străbunul Adam! 

Fiul: Dacă este aşa, atunci nu ştiu care se va putea mântui dintre 
oamenii de acum, căci, dacă ar fi păcat a schimba ceva din cele apucate 

de la străbunii noştri, atunci este păcat a purta haine, pălărie, încălțăminte 
şi alte veşminte, pentru că străbunul nostru Adam, precum ne spune 
scriptura, n-a fost îmbrăcat cu veşminte de astea; atunci ar fi păcat a 
scrie ori cu buchii chirilice, ori cu litere romane, ar fi păcat a vorbi 
româneşte, franţuzeşte, ungureşte şi altele, ba ar fi păcat chiar şi de a fi 
creştin şi de a citi Sfânta Scriptură, pentru că străbunul nostru, Adam, 
nici că ştia ceva de buchii sau de litere, nici de limba română, germană, 
franțuzească, latină, nici de creştinătate, nici de scriptură; atunci ar fi 
păcat ca un păgân să se facă creştin, pentru că ar părăsi credinţa păgână, 
cel mai scump lucru ce i-a rămas lui de la străbuni! lată unde este zisa 
domniei tale că n-ar fi iertat a face vreo înnoire, ci a ţine de cele apucate 
de la părinţi ca orbul de gard! 

Tatăl: Dacă le vei lua aşa, prin întreg, şi vei întoarce zisele cum 
îți place, atunci vezi bine că-ţi va ieşi lucrul cum vrei; ci cum să ne 
părăsim noi dragile de buchii chirilice, cu care sunt tipărite cărțile noastre 
cele sfinte, din biserică? Au nu ne vom pierde noi prin aceea şi sfânta 
credinţă ortodoxă? Căci eu încă am învăţat ceva, mulțămită Cerului!, şi 
ştiu că literele pe care vreți voi să le reluați sunt buchii latineşti, pe care 
străbunii noştri le-au lepădat ca să nu-şi piardă credinţa ortodoxă şi au 
luat buchiile chirilice, cu care scriu toţi ortodocşii, şi tare bine au făcut! 

Fiul: Dumnezeule sfinte! câtă deosebire între şcoala de când ai 
învăţat domnia ta, iubite tată, şi între şcoala de astăzi! Domnia ta zici că 
credinţa dreaptă sau ortodoxă ar sta în buchiile chirilice, eu însă încă 
învăţ în şcoală destul de ortodocsă şi de aceea ştiu că credința dreaptă 
sau religia este întemeiată în conştiinţă sau în cugetul fiecărui om şi, 
pentru aceea, precum este conştiinţa lui aşa-i este şi credinţa; de-i este 
conştiinţa luminată, atunci şi credinţa sau religia îi este luminată şi clară; 
iar de-i este conştiinţa întunecată şi împlută de prejudecăţi, atunci chiar 
aşa este şi religia sau credinţa lui, întunecată şi plină de credință deşartă; 
credința este, dar, întemeiată în conştiinţă şi, de aceea, se şi păstrează, 
iar cu buchiile n-are nimic a face; şi, ca să te convingi mai deplin despre 
aceasta, ia aminte: Au nu scriu Grecii cu litere greceşti şi tot au o credință 
cu noi? Au nu scriu Frâncii, Inglii, Italii, Polonii, Ungurii, Croaţii cu 
litere romane, cu care şi Papa de la Roma scrie, şi nu sunt cu toţii de o 
credință cu Papa? Au nu scriu Rutenii cu buchii chirilice şi, totuşi, cei 

uniaţi nu sunt de o credinţă cu Sfântul Chiril? Au doară vei mai putea 
zice şi acum că credinţa cea dreaptă se păstrează prin buchiile chirilice? 
Ci vai de credinţa care va fi întemeiată pe nişte semne moarte ca buchiile 
chirilice, aceea nu va mântui pe nimeni, pentru că scris este: „Buchiile 
pier, sufletul este care dă viață!“. 

Tatăl: Eu la acestea nici am cugetat până acum, cu toate că sunt 
aşa aproape de noi şi nu mai poate fi nici o îndoială despre adevărul 
ce-l spui, că adică credinţa dreaptă este întemeiată în conştiinţa omului 
şi n-are nimic de-a face cu buchiile chirilice; dar, precum zici, credința 
n-are de-a face nici cu literele romane; apoi, dară, de ce să lepădăm noi 
buchile chirilice, cu care au scris străbunii noştri? Au doară voi, cei de 
acum, să fiți mai învăţaţi decât au fost aceia? 

Fiul: Eu n-am zis că noi reluăm literele romane pentru că doar am 
voi să întemeiem credinţa dreaptă pe ele, ci din altă cauză, pe care ţi-o 
voi spune ceva mai târziu. Aci zic numai atâta, că noi încă nu ne înțelegem 
despre buchiile chirilice, căci domnia ta crezi că străbunii noştri au scris 
cu ele pentru că doar le-ar fi fost dragi sau doar pentru că aşa ar fi fost 
mai bine decât cu litere romane. Eu, însă, ştiu că n-au fost nici una, nici 
alta, ci ei au fost aduşi numai de împrejurări nefericite la aceea. Mai 
întâi, voi să-ți spun aceasta pe scurt, apoi îţi voi spune şi pentru ce lepădăm 
noi buchiile chirilice şi reluăm literele romane. 

Tatăl: Şi de ce au scris, dar, ei cu buchii chirilice? 

Fiul: Ascultă-le istoria! Buchiile n-au fost pe fața pământului până 
către anul 862 după Hristos. Atunci se făcu părintele Chiril arhiepiscop 
în Moravia cea Mare. Moravii n-aveau, pe atunci, încă nici un fel de 
scriere proprie, pentru aceea formă părintele Chiril pentru limba 
slovenească buchiile, care de la formatorul lor se numesc chirilice. 
Oricine poate vedea că acele buchii nu sunt alta decât litere greceşti mai 
schimonosite oarecâtva, la care, apoi, s-au mai adăugat unele, din cauză 
că în limba slavonă se află nişte sunete pentru a căror însemnare nu se 
află litere între cele greceşti. lată, dar, că buchiile chirilice s-au făcut 
pentru Slovaci şi nu pentru Romani! 

Tatăl: Dar Romanii când le-au luat, mai întâi, şi pentru ce? 

Fiul: Ascultă iarăşi istoria! Romanii, străbunii noştri, ştii că au 
locuit în Italia până către anul 105 după Hristos? 

Tatăl: Dar aceasta o ştiu prea bine! 

Fiul: Şi ce cugeţi, oare străbunii noştri să fi scris ceva până au 
fost în Italia? 

Tatăl: Vezi bine că au trebuit să scrie! 

Fiul: Dar în ce limbă vor fi scris ei şi cu ce litere? Au doară cu 
buchii chirilice? 

Tatăl: Ba, cu buchii chirilice n-au putut să scrie pe atunci, pentru 
că, precum spuseşi din istorie, sunt formate cu opt sute de ani mai târziu; 
iar ce se ţine de limbă au trebuit să scrie în limba care le era cunoscută, 
că în limbă necunoscută nu poate cineva nici scrie, nici vorbi. 

Fiul: Şi ce limbă au vorbit străbunii noştri, pe atunci? 

Tatăl: Eu cred că vor fi vorbit latineşte! 

Fiul: Dar, astăzi, cum vorbesc? 

Tatăl: Astăzi, precum vedem, vorbesc româneşte. 

Fiul: Când şi unde au încetat Romanii a vorbi limba latinească şi 
au început a vorbi limba românească? 

Tatăl: Locul unde şi timpul când s-au întâmplat acestea nu ţi-l pot 
spune; dar atâta ştiu, precum spun toţi învățații, că limba romanească 
este fiica limbii latine; deci, dacă este fiica celei latine, atunci Romanii 
au vorbit, mai întâi, latineşte şi apoi, pe încet, şi-au schimbat limba până 
au făcut-o cum o vedem astăzi. 

Fiul: Adevărat că tebuie să se mire omul cum o părere aşa fără 
temei şi rătăcită a putut prinde rădăcini aşa adânci în capul mulţimii. 
Căci, dacă s-ar fi făcut limba romană din cea latină, atunci aceasta ar fi 
trebuit să se întâmple undeva, oarecândva şi în oarece mod; şi până când 
nu putem arăta unde, când şi în ce mod s-a putut întâmpla acea naştere a 
unei limbi dintr-alta, nu putem zice că s-ar fi născut una dintr-alta. 

Tatăl: Dar nu sunt cele mai multe cuvinte romaneşti asemenea cu 
cele latineşti, precum: om-homo, cap-caput, frunte-frons, păr-pilus, 
geană-gena, ochi-oculus, față-facies, nas-nasus, mustațţă-mystax, dinte- 
dens, barbă-barba, piept-pectus, mână-manus, braț-brachium, deget-digi- 
tus, unghie-unguis, vână-venă, sânge-sanguis, carne-caro, os-os, mădular- 
medulla şi altele. lată omul întreg, cu toate părțile lui, şi romaneşte, şi 
latineşte tot aşa numit! Cum, dară, de unde vine acea nespusă asemănare 
între aceste două limbi, dacă cea romanească n-ar fi născută din cea 

latinească? 

Fiul: La acestea se poate răspunde pe scurt, adică: acea mare 
asemănare vine de acolo că aceste două limbi sunt cumnate, foarte 
aproape una de alta; apoi, cât pentru întrebarea: care este mamă şi care 
este fiică?, răspund pe scurt că limba romanească este mama, iar cea 
latinească fiica. 

Tatăl: De o zisă aşa încumetată trebuie să râd! 

Fiul: Ba, te rog ascultă cele următoare şi, atunci, ştiu bine că nu 
vei râde. Mulţi cred că altul a fost poporul latin şi altul poporul roman; 
însă fără temei, pentru că în istorie stă scris că un mic ţinut din Italia, de 
la Tibru spre apus, s-a numit Laţium şi poporul care locuia în acel ţinut 
s-a numit latin. Acum luatu-şi-a ținutul numele de la popor sau doar 
poporul s-a numit aşa de la ţinut nu ştiu, dar aceasta nu face nimic la 
lucrul nostru, oricum va fi. Lațium a stătut cu multe sute de ani şi mai 
înainte de ce s-ar fi zidit cetatea Roma; aşadar şi numele latin a fost mai 
înainte decât numele roman; eu zic numele au fost mai înainte, iar nu 
poporul, pentru că poporul, precum vom vedea, a fost unul şi acelaşi. 
Din fiii regilor Laţiumului, după mulţi ani, s-a sculat unul, anume Romul, 
şi a făcut o cetate, care, de la numele lui, s-a numit Roma, care stă încă 
şi astăzi. În cetatea aceasta şi-au aşezat regii Laţiumului tronul lor; şi 
după aceea poporul din Laţium, de la numele Romei, a început a se 
numi poporul roman. lată, dar, că chiar acel popor, care mai înainte se 
numea latin, de la ţinutul Laţium, acum se numeşte roman, de la cetatea 
Roma. Ce ţi se pare acum, au altul a fost poporul latin şi altul cel roman? 

Tatăl: Ba nu, într-adevăr. Dar eu nu mă pot împăca cu aceea că, 
dacă sunt poporul latin şi cel roman tot unul, apoi de unde vine că sunt 
două limbi diferite una de alta, adică limba latină şi limba romană? Au 
doar un popor poate avea două limbi diferite una de alta? 

Fiul: Ba şi mai multe, căci nu vedem noi câte limbi diferite au 
Germanii, căci altminteri vorbeşte poporul german din Austria, altminteri 
cel din Saxonia şi altminteri cel din alte provincii germane şi, totuşi, 
pentru aceea sunt cu toţii un popor german. Tot aşa au şi Italienii de 
astăzi mai multe limbi diferite una de alta şi, totuşi, sunt cu toţii Italieni. 
Însă să spun de unde a venit şi deosebirea limbei latine de cea romană. 
Poporul, oricare, vorbeşte limba mai înainte de a o scrie. Ba au trecut 

multe sute de ani de la timpul unei limbi până a început cineva a o scrie; 
exemplele despre aceasta vorbesc şi acum, căci câte popoare sunt pe 
lume care vorbesc, însă nu scriu în limba lor, chiar între Români câţi 
sunt care nu ştiu scrie! Apoi poporul ştie şi vorbeşte numai acele cuvinte 
care desemnează lucrurile cu care se ocupă el. Când vor fi început Latinii, 
străbunii noştri, a-şi scrie limba mai întâi nu se ştie, atâta e adevărat, 
precum scrie Eutropius în Cartea I, că „împărăţind Latin în Laţium a 
îndreptat limba latină“. Latin, dar, regele, a îndreptat limba latină ca să 
scrie cu toţii într-o formă, adică i-au pus reguli după care să se scrie. 
Învăţând, după aceea, Latinii, în decursul timpurilor, ştiinţe, au trebuit 
să formeze încă mai multe cuvinte şi forme, pentru că la popor se află 
de-a pururea numai cuvintele şi formele prin care îşi desemnează 
cunoştinţele sale. Pe încet, dar, Latinii şi-au format limba lor cea învățată 
din a poporului până au adus-o la starea în care o vedem noi în cărţile 
latine învăţate. Despre strămutarea aceasta mărturisesc, iarăşi, scriitorii 
latini şi greci; aşa zice Horaţiu (Epistole, Cartea II, v. 86-87) că pe timpul 
lui nu se mai pot înţelege versurile săltărețe făcute de Numa, al doilea 
rege al Romanilor, în onoarea zeilor armelor, unde are: „Care laudă acum 
versul săltăreţ al lui Numa şi acela / Ce nu pricepe, ca şi mine, s-ar lăuda 
că singur limba lui o ştie“. 

Aşa scria Polybios (în Cartea III, c. 22) că, pe timpul lui, nu mai 
poate înţelege învoiala întâia făcută între Cartaginezi şi Romani, sub 
consulii Julius Brutus şi Marcus Horaţius, din cauză „că limba veche 
latină aşa este de diferită de aceea ce se vorbea pe atunci, încât unele 
fraze şi cei mai învăţaţi numai cu multă luare aminte le pot înţelege“. 
Dintru început, scriau cum vorbeau şi, atunci, nu era nici o diferenţă 
între limba scrisă şi între cea ce o vorbeau, iar după aceea în limba scrisă 
s-au depărtat tot mai mult de limba ce o vorbea poporul, până ce au 
ajuns cu ea acolo unde o vedem noi în cărțile latinești. În unele formări, 
s-au luat Latinii după Greci, mai vârtos în privinţa genului al treilea 
(genus neutrum), pe care celelalte limbi romanice nu-l au, şi în privința 
adăugirii unor litere în capătul cuvintelor, precum: la câmp, ram, fag, 
carpen, lup, urs şi altele, au adus, după Greci, câte un s şi au făcut cam- 
pus, ramus, fagus, carpinus, lupus, ursus şi altele. Deci, limba latină 
populară şi cea scrisă au fost, întru începuturi, tot una; cea populară a 

rămas nestrămutată, iar cea scrisă s-a strămutat mai târziu; prin urmare, 
limba latină scrisă, cea strămutată, este mai tânără decât cea populară şi 
născută din ea. Ce ţi se pare acum? Este limba latină populară sau cea 
romanească născută din cea latină scrisă, schimbată, sau cea latină scrisă 
din cea romanească? Au te va mai înfla şi acum râsul de ceea ce am zis? 

Tatăl: Ba nu, într-adevăr şi... 

Fiul: Nu, zău!, da“ te rog, ascultă ce absurditate este a crede că 
limba romanească ar fi născută din cea latinească! Noi ştim că poporul 
german din fiecare provincie vorbeşte o limbă diferită de a celorlalte 
provincii şi, totuşi, Germanii scriu cu toții numai o limbă germană, care 
se zice învățată, Acum, spune-mi: este limba germană învățată născută 
din limbile ce le vorbeşte poporul german din diferitele provincii sau 
doar limbile poporului sunt născute din cea învățată? 

Tatăl: Limba poporului nu poate fi născută din cea învățată, cel 
puţin în întreg, pentru că poporul a vorbit de când lumea, iar limba cea 
învățată este abia de vreo două-trei sute de ani; şi este formată din toate 
limbile poporului german. 

Fiul: Chiar aşa, vezi, şi limba poporului latin, a străbunilor noştri, 
s-a vorbit de ei de când lumea, iar limba latină învățată s-a format din 
limba poporului, numai mai târziu. Pentru aceea, precum ar fi absurd a 
zice că limbile poporului german din diferite provincii sunt născute din 
cea germană învățată, chiar aşa este de absurd a crede că limba 
romanească este născută din cea latină învățată, clasică. Prin urmare, cei 
ce deduc cuvintele romaneşti din cele latineşti, spre exemplu: lemn, semn, 
mână, sânge, frunte, cap şi altele de la: lignum, signum, manus, sanguis, 
frons, caput şi altele, aceia nu ştiu ce fac, pentru că aceasta chiar atât ar 
însemna, ca şi când ar zice cineva că eu sunt tatăl domniei tale, iubite 
tată, şi domnia ta fiul meu! După acestea, cred că ştii cum s-a întâmplat 
de națiunea latină sau romană a avut două sau doară şi mai multe limbi 
diferite una de alta, adică aceasta chiar aşa a fost precum este şi la 
Germani în privința limbii poporului şi a celei învăţate. 

Tatăl: Aceasta o cunosc acum şi nimeni nu se va îndoi mai mult 
despre adevărul propus. Însă, cu toate acestea, iubite fiule, eu mă sfiesc 
atât a păstra acest adevăr pentru mine, cât şi a-l descoperi altora, pentru 
că nu vezi tu că limba noastră nu are cuvinte chiar pentru toate cugetările, 

nici forme chiar pentru toate referințele de cugetări, deci acelea ar trebui 
să le împrumutăm de la limba latină, pentru că cu aceea este limba noastră 
cumnată mai de aproape. Însă cum vom putea noi împrumuta de la aceea, 
dacă nu vom zice că ea e mama limbii noastre? Au doară poate împrumuta 
mama de la fiica sa? 

Fiul: Şi de ce nu? Dacă vom căuta noi la înţelesul împrumutării, 
atunci aflăm că aceea e condiționată prin averea unuia şi prin lipsa altuia, 
iar nu prin conceptul mamă şi fiică; adică, din firea lucrului urmează că 
cel ce are neînconjurabilă trebuinţă de un lucru ce el nu-l are, acela sau 
îşi agoniseşte acest lucru în orice chip sau îl împrumută de la altul, 
care-l are de prisos, fie-i acesta tată sau fiu sau fie chiar om străin, numai 
cât, vezi bine, că, dacă poate omul împrumuta de la tată, de la fiul sau de 
la fratele său, atunci nu aleargă la străini, din cauză că un tată, un fiu sau 
un frate îi împrumută mai bucuros şi nu-i ia nici camătă aşa mare ca 
străinii. Domnia ta ştii că vecinul nostru, Toader Pădureanu, când i-au 
pierit toți patru boii de boală şi a rămas cu plugul în brazdă, a împrumutat 
de la Ştefan Pădureanu, de la fiul său cel mai mic, bani de şi-a cumpărat 
alți boi ca să aibă cu ce-şi lucra pământurile. lată, dară, că tatăl încă 
împrumută de la fiu, şi încă de la cel mai mic, nu numai de la cel mare. 
Că, de n-ar fi iertat să împrumute omul fără numai de la tatăl său, atunci 
Grecii n-ar fi putut împrumuta de la Englezi atât amar de ban, cât de 
multe ori nici camăta nu le-o pot plăti din al lor, ci împrumută de la 
Francezi ca să plătească Englezilor camăta, ştii, cum ai citit în gazete, 
pentru că nici Anglia, nici Franţa nu sunt taţii Grecilor; atunci, Francezii 
n-ar fi putut împrumuta de la Evreul Rotschilld, pentru că acesta, totuşi, 
nu-i putea zice că e tatăl Francezilor;, atunci, acela al cărui tată şi mamă 
au răposat n-ar mai putea împrumuta de la nimeni pe fața pământului; 
însă, atunci, vai de om! Căci ştiut este că omul, până e tânăr, tot mai face 
ce face şi-şi agoniseşte cele neapărat trebuincioase pentru viaţă şi o mai 
poate duce şi fără împrumuturi, şi fără ajutor de la alţii, dar, după ce 
îmbătrâneşte, îl părăsesc puterile şi virtutea trupului şi pentru aceea are 
trebuinţă de ajutor străin, însă părinţii i-au răposat, apoi de la fii, precum 
zici, nu este iertat a împrumuta. lată că zisa domniei tale ar condamna pe 
om ca chiar atunci să nu poată avea ajutor de la alţii, când ar avea mai 
neapărată trebuinţă de acela. Eu te rog să mă ierţi, iubite tată, pentru că 

vorbesc cu atâta îndrăzneală, dar ia seama că Dumnezeu ştie ce poţi să 
ajungi şi domnia ta la bătrâneţe; apoi, de te ţii tot de acea zisă, atunci nu 
ai putea cere ca să-ţi ajut în vreo lipsă; pentru că, dacă mama nu poate 
împrumuta de la fiica sa, atunci nici tatăl nu poate împrumuta de la fiu! 

Tatăl: Ai dreptate, fiule! Văd că ai dreptate întru toate şi, pentru 
aceea, nu-ţi voi mai spune nimic, orişice vei zice. 

Fiul: Aceasta nu se poate zice niciunui om pământean, pentru că 
orişicine poate rătăci în cugetările sale. Deci, mie nu-mi crede nimic, te 
rog, ci cearcă temeiurile care le aduc înainte şi, de sunt acelea neclătite, 
atunci ce urmează din ele este adevăr curat, care trebuie să-l primim. 
Aci am arătat numai că noi încă avem drept de a împrumuta câte un 
cuvânt, care nu-l avem, dacă nu putem sau n-avem timp de a forma unul 
nou. Căci, de n-am face nici una, nici alta, atunci unele cugetări n-am 
avea prin ce să ni le descoperim unii altora. Ar fi mult de vorbit despre 
modul cum să împrumutăm noi cuvintele ce nu le avem, însă despre asta 
îți voi vorbi anul viitor, căci ştii că eu trebuie să mă întorc, mâine, iar la 
şcoală; apoi noi am fost început a vorbi despre litere şi buchii. 

Tatăl: Aşa este şi încă nu mi-ai spus cum şi când au venit buchiile 
chirilice în cărțile noastre? 

Fiul: Am văzut că, pe când erau Latinii sau Romanii, străbunii 
noştri, în Italia, pe atunci încă aveau două limbi, una pe care o vorbea 
poporul şi alta pe care o scriau cei învățați. Acum, spune-mi în care 
limbă au scris străbunii noştri până când erau în Italia? 

Tatăl: Eu aş cugeta că au scris în limba pe care o vorbeau, adică a 
poporului. 

Fiul: Dar copiii care învaţă, acum, la şcoală ce limbă scriu? 

Tatăl: Aceea care o învaţă! 

Fiul: Aşadar, şi străbunii noştri au scris numai limba pe care o 
învățau în şcoală sau de la învățătorul privat, acasă. Apoi, în Italia, pe 
atunci, am spus mai sus că învățau numai limba latinească cea învățată. 

Tatăl: Şod lucru! Să vorbească ei o limbă şi, apoi, în şcoală să 
înveţe şi să scrie alta! Asta parcă nu pot pricepe! Dar cei ce nu învățau 
cum scriau? 

Fiul: Nicicum, căci cum scrie vecinul Toader Pădureanu dacă 
n-a învățat? 

Tatăl: El nu scrie nicicum, că nu ştie! 

Fiul: Apoi, dar chiar aşa n-a ştiut, atunci, nici cel ce n-a învăţat. 

Tatăl: Fie şi aşa! 

Fiul: Deci, străbunii noştri, pe la anul 105 după Hristos, când i-a 
adus împăratul Traian din Italia în țările acestea, vorbeau limba latină 
populară sau românească, pe care o vorbesc şi astăzi, însă scriau în cea 
latină învățată; aceasta o aveau şi în biserică. Acum noi nu aflăm în toată 
istoria, de la 105 către 1439, nici o întâmplare care să fi făcut pe Români 
să lepede limba latină învățată din scriere şi să primească alta în locul ei. 
Căci, până la 274, au fost sub împărați romani; de la 274 până către 372, 
au fost sub Goţi. Apoi se ştie că Goţii încă au primit în scriere limba 
latină învățată şi numai pe încet, apoi au mai schimonosit literele latine 
şi pentru scrierea limbii lor. Tot aşa au făcut şi Hunii, Gepizii, Avarii, 
care s-au perindat, după aceea, în Dacia până cătră sfârşitul secolului al 
nouălea. Apoi, despre Ungurii care au venit numai către anul 896 după 
Hristos în părțile acestea, unde-i vedem şi astăzi, ştii că au avut în şcoală, 
în judecătorii şi în biserică limba latină învățată, cei din Ungaria până 
cătră 1844, iar cei din Ardeal până la 1847, şi numai atunci şi-au introdus 
limba lor în şcoală, care, apoi, voiau să o impună cu de-a sila şi Românilor 
de acolo. Până către secolul al cincisprezecelea, mai toate popoarele 
Europei aveau în şcoală, în biserică şi judecătorii sau limba latină învățată, 
sau cea elină, pentru că singure acestea erau dezvoltate de ajuns ca să 
poată propune ştiinţele în ele. Deci, într-această limbă au trebuit să înveţe 
şi să scrie şi Românii care au învăţat şi au scris ceva, iar de buchii chirilice 
nu ştiau nimic. 

Tatăl: Dar când au început a scrie, mai întâi, şi româneşte? 

Fiul: Când vor fi început străbunii noştri, mai întâi, a scrie şi în 
limba latină populară, adică românească, nu se ştie. Cărțile cele mai 
întâi tipărite în această limbă sunt din secolul al 16-lea; ci, până atunci, 
Românii trebuiră să mai treacă prin o înfiorătoare întâmplare în privința 
limbii. Ştii că, până către secolul al 11-lea, biserica creştină 
drepteredincioasă era numai una, iar atunci se făcu dezbinarea ei în cea 
de la apus, care a recunoscut pe papa de la Roma de cap al bisericii, şi în 
biserica răsăriteană, care a rămas sub cârma celor patru patriarhi a toată 
lumea. De atunci încoace, se întâmplară multe certuri pentru Români 

între patriarhul de la Constantinopole şi între papa de la Roma. Patriarhul 
voia să-i păstreze, iar papa să-i aducă sub domnia sa. Aceasta a mers aşa 
până către secolul al 15-lea. Pe atunci, Turcii se apropiau tot mai tare de 
Constantinopole şi-l ameninţa cu pieirea. lon Paleologul, împăratul de 
la Constantinopole, şi patriarhul losif, fratele împăratului, hotărâră să se 
unească cu biserica apuseană, sperând că, prin aceea, vor câştiga de la 
papa şi de la ceilalți apuseni ajutor în contra Turcilor. Pentru aceea, şi 
trimiseră soli la patriarhii de la Ierusalim, Antiohia şi Alexandria, şi la 
principele şi mitropolitul Moldovei ca să meargă cu toții la sinodul de la 
Florența. Merseră cu toţii, alţii în persoană, alţii îşi trimiseră solii. În 5 
Iulie 1439, subscrise, împreună cu alţii, şi Mitrofan, mitropolitul 
Moldovei, că recunoaşte unirea bisericii greceşti cu cea latină. Singur 
Marcu, arhiepiscop de Efes, nu voi să se subscrie şi se depărtă de acolo. 
Însă Grecii au aşteptat numai în deşert ajutor de la apuseni în contra 
Turcilor, căci nu le trimise; pentru aceea s-au şi lepădat de unire cu 
biserica Romei şi pe urmaşul lui losif, pe patriarhul Ghenadie, l-au depus 
din patriarhie, pentru că el tot mai voia să recunoască unirea făcută cu 
biserica latină. Mitrofan, mitropolitul Moldovei, auzind că principele 
Iliaş a reprobat, cu cuvinte foarte aspre, subscrierea lui la unirea cu 
biserica Romei, n-a cutezat a se mai întoarce în patrie. Marcu, 
arhiepiscopul de la Efes, cel mai înfocat apărător al drepteredincioasei 
biserici răsăritene, a trimis în Moldova pe arhidiaconul său, pe Teoctist 
Bulgarul, cu recomandarea ca Moldovenii să-l aleagă mitropolit în locul 
lui Mitrofan. Aceasta se întâmplă. Acum, închipuieşte-ți nespusa ură şi 
prigonire între biserica apusului şi a răsăritului! Teoctist, noul mitropolit 
al Moldovei, ca să-şi poată apăra pe credincioşii săi de cătră Latini, dete 
poruncă ca limba latinească să se lepede din biserică, din judecătorii şi 
din şcoală, ca nu cumva tinerii Moldoveni, învățând această limbă, să 
poată citi cărțile scrise de Latini şi să se amăgească de dogmele lor, iar 
în locul aceleia să introducă cea sârbească. Poporului, în privinţa limbei, 
îi era tot atâta, căci din limba latină învățată nu pricepea nimic, ca şi din 
cea sârbească, şi, pentru aceea, se întrecea, acum, să ardă mai iute cărțile 
bisericeşti scrise în limba latină învățată, cugetând că prin aceea aduc 
jertfă plăcută înaintea lui Dumnezeu! 

Tatăl: Şi străbunii noştri să fi avut, pe atunci, limba latină învățată 

în biserică, iar nu cea românească, precum spun unii din învățații noştri? 

Fiul: E drept că unii din învățații noştri au crezut că Românii să fi 
avut limba românească în biserică mai înainte, dar despre aceasta nu 
este nici o adeverire istorică destul de tare. Apoi, de ar fi avut ei în 
biserică limba românească, atunci 1. mitropolitul Teoctist n-ar fi avut de 
ce se teme că Românii, învățând această limbă, vor pricepe scrierile 
Latinilor papistaşi, căci Latinii, de bună seamă, n-au scris în limba 
românească; aşadar, n-ar fi avut nici o cauză de a lepăda limba românească 
şi de a introduce cea sârbească; 2. de ar fi avut Românii, mai înainte, 
limba românească în biserică, atunci n-ar fi fost putere pe pământ care 
să-i înduplece ca să lepede limba pe care o înțelegeau cu toții şi să 
introducă pe cea sârbească, pe care nu o înţelegea niciunul; pentru că 
istoria, de la începutul lumii şi până astăzi, nu ne arată o asemenea 
întâmplare undeva. Din aceste temeiuri noi susţinem că Românii, 
străbunii noştri, până la numitul timp, au avut în biserică, în şcoală şi în 
judecătorii limba latină învățată. 

Tatăl: Este adevărat că învățații care zic că Românii au avut şi 
mai înainte limba românească în biserică nu aduc nici o adeverire istorică, 
ci numai presupun; însă, dacă numai Teoctist Bulgarul, mitropolitul 
Moldovei, a introdus limba sârbească în biserica Românilor, apoi la cei 
din Transilvania şi din Ungaria cine au introdus-o, căci Românii de acolo 
nu erau sub mitropolitul Moldovei, ci aveau mitropolitul lor propriu, 
care reşedea în Alba Julia din Transilvania? 

Fiul: Ascultă! Românii din Transilvania şi Ungaria nu erau sub 
mitropolitul Moldovei, dar ei încă s-au ţinut cu toții de biserica răsăriteană 
dreptcredincioasă până către anul 1699; eu zic că s-au ţinut cu toţii de 
biserica răsăriteană pentru că, la anul 1699, unii din ei au primit unirea 
cu biserica papei de la Roma. Deci, fiind ei de o credinţă cu fraţii lor din 
Moldova, orice făceau cei din Moldova, dacă aflau că este bine, făceau 
şi cei din Transilvania şi Ungaria aşa. Acum Românii din Transilvania şi 
Ungaria aveau chiar aşa de mare ură asupra bisericii latine ca şi cei din 
Moldova; şi istoria ne-a păstrat încă unele adeveriri care spun luminat 
că papistaşii latini, de la secolul al 11-lea începând şi până în zilele 
acestea, au prigonit într-un mod nespus pe toţi Românii din Transilvania 
şi Ungaria numai pentru că ei se țineau de biserica răsăriteană. Cătră 

sfârşitul secolului al 11-lea, papa de la Roma a poruncit regelui Ungariei 
ca să pornească expediţie cruciată asupra tuturor necredincioşilor, adică 
asupra celor ce se ţineau de biserica răsăriteană. Prigonirea din partea 
Latinilor catolici a fost adevărata cauză pentru care Radul Negru a părăsit 
Făgăraşul şi a trecut peste munţi, în Țara Românească, iar Dragoş şi-a 
părăsit locaşurile părinteşti din Maramureş, din Țara Ungurească, şi a 
trecut în Moldova; care restătoriră principatele ce şi astăzi stau. Însă, 
despre acestea, vom vorbi altădată. Acum să venim la firul început. 
Teoctist a chemat pe mitropoliţii români din Țara Românească şi din 
Transilvania ca ei încă să lepede limba latină din biserică şi să introducă 
cea sârbească. Şi aşa, cam cătră anul 1439-1440, se introduse limba 
sârbească în biserica Românilor, şi în Moldova, de care, pe atunci, se 
țineau Basarabia şi Bucovina, şi în Ţara Românească, de care se ţinea, 
pe atunci, Banatul, şi în Transilvania şi Ungaria. Inima Românului 
sângerează, mintea i se întunecă şi îl cuprind fiori prin tot trupul când 
cugetă la acea întâmplare, prin care Românii înşişi au înfipt cuțitul în 
inima națiunii sale ca să o ucidă pentru totdeauna! Atunci, îngerul păzitor 
al naţiunii române trei zile a plâns necurmat, disperând de a mai putea 
apăra de totală pieire națiunea română lui încredinţată! 

Tatăl: Şi pentru ce? Au doară nu au făcut bine că au lepădat limba 
latină şi au introdus cea sârbească, ca aşa să-şi poată păstra credința 
strălumească, care este cel mai de preţ odor ce ne-a rămas nouă de la 
străbunii noştri? 

Fiul: Ţi-am mai spus şi mai înainte, şi domnia ta încă te-ai convins 
deplin, că credinţa dreaptă nu este întemeiată în limbă şi în litere, nici nu 
atârnă de acelea, dar se vede că ai uitat! Nu limba învățată îndemna pe 
Români ca să se unească cu biserica latină apuseană, ci papii de la Roma. 
Căci o parte din Românii din Transilvania şi Ungaria s-au unit cu biserica 
latină apuseană, cătră anul 1699, fără de a avea limba latină învățată în 
biserica lor; din ce temeiuri s-au unit ei, voi spune altădată; aci e destul 
a însemna că credința nu atârnă de la limbă. 

Tatăl: Dar de ce să fi făcut străbunii noştri rău când au lepădat 
limba latină învățată? 

Fiul: lată de ce! Pe timpul acela, încă numai limba latină cea 
învățată şi cea latină erau dezvoltate de ajuns ca să poată propune ştiinţele 

în ele. Deci, lepădând ei limba latină învățată şi introducând cea sârbească, 
care nici astăzi nu este dezvoltată destul ca să poată învăţa ştiinţele în 
ea, atunci şi-au făcut cu neputinţă de a mai învăţa ceva. Apoi, dacă nu 
învaţă o naţiune ca să-şi cunoască drepturile şi interesele sale, atunci 
toți o înşeală şi-i răpesc drepturile, pentru că nici şi le cunoaşte, prin 
urmare, nici şi le poate apăra. Afară de aceea, limba românească este 
cumnată, foarte de aproape, cu cea latină învățată, precum ştii; iar cea 
sârbească e departe de a noastră ca cerul de pământ. Deci, primind 
Românii, la anul 1439, limba sârbească în biserică şi şcoală, pe unde se 
mai afla vreuna, pe o parte s-au aruncat într-o neştiință aşa de groasă 
încât urmările ei şi astăzi se mai cunosc pe faţa litaraturii româneşti, 
căci, fie-mi iertat a te înteba: unde este literatura noastră cea bisericească? 
Unde sunt tratatele dogmatice, morale, pastorale, exegetice, istorice? 
Au n-au avut Românii preoţi încă de pe când erau în Italia, înainte de 
anul 105 după Crist? Şi ce au făcut preoţii lor de atunci până acum? 
Produc ceva, să arate! Unde sunt tratatele juridice, filosofice, fizice, 
matematice, poetice, retorice? Au doar Românii nu au aşa ageră minte 
ca alte națiuni? Experienţa ne arată că au geniu mai mult ca alte naţiuni 
şi numai limba sârbească din timpul numit i-a adus în amorțirea din care 
abia se putură deştepta de câteva zeci de ani. lar pe de altă parte, tot 
introducerea limbii sârbeşti în biserica românească dete străinilor ocazia 
de a zice că Românii nu sunt Romani, ci oarece seminţie slavonească; şi 
aşa, depărtându-ne de adevărata noastră origine romană, ne întâmpinară 
cu dispreţ numai, ca şi pe alte seminţii slavone. În contra acestor păreri 
rătăcite se luptară, apoi, lung timp nemuritorii Români învăţaţi din cele 
două secole trecute, până ce îndreptară, cu mare anevoie, rătăcita părere 
a străinilor despre adevărata noastră origine. În urmă, din introducerea 
limbii sârbeşti în biserica românească veni şi acea nefericire, precum îţi 
voi spune îndată, că, având Românii limba sârbească în biserică, primiră 
din aceea multe cuvinte şi în limba lor, de care nici până astăzi nu ne 
putem curăţi de tot; prin aceea, însă, s-a împiedicat cu totul dezvoltarea 
limbii noastre. lată nefericirea ce a urmat din introducerea limbii sârbeşti 
în biserica românească! După aceea, cred că ştii când au venit, mai întâi, 
în biserica românească nu numai buchiile chirilice, ci şi limba sârbească, 
precum şi cauza pentru ce s-a întâmplat aceea. 

Tatăl: Aceasta, precum spui din istorie, s-a întâmplat către anul 
1439, când Românii, îndemnați de Teoctist Bulgarul, mitropolitul 
Moldovei, a lepădat limba latină învățată. O, Doamne! Frumoasă mai e 
istoria aceea şi desfătătoare, cine are parte s-o înveţe! Eu încă am învăţat 
la şcoală ca tine, dar, pe atunci, nici pomenire nu era de toate câte spui; 
pentru aceea nici le pot crede pe toate, căci, dacă au primit străbunii 
noştri limba sârbească în biserică, apoi de unde vine că noi ascultăm, 
astăzi, Sfânta Liturghie şi alte slujbe tot în limba românească? 

Fiul: Aceea încă o voi spune, dar aici voiam să-ţi arăt că buchiile 
chirilice au venit mai de mult în biserică decât în limba românească. 

Tatăl: Şi limba românească cu ce litere se scria pe atunci? 

Fiul: Scrisu-s-a limba românească pe atunci sau nu, nu ştiu, dar, 
de s-a scris, a trebuit să se scrie cu litere române. 

Tatăl: Dar unde avem noi vreo scriere de aceea? 

Fiul: Pe cât ştiu, nu avem niciuna, însă nu avem nici scriere cu 
slove chirilice şi, pentru aceea, eu iau ca şi cum limba noastră s-ar fi 
scris numai de când ne spun cărțile tipărite pe care le avem. Ci eu vreau 
să-ți spun cauza de ce s-a scris limba românească, mai târziu, cu buchii 
chirilice. 

Tatăl: Aceasta vreau să o ştiu; spune numai, că ascult! 

Fiul: Românii au avut în biserică limba sârbească 204 ani, adică 
de la anul 1439 până la anul 1643. Într-acel răstimp, a plâns necurmat 
îngerul păzitor al naţiunii române, văzând că Românii, ei înşişi, se 
aruncară cu voie în întunericul neştiinţei, şi aşa păşesc cu pas iute spre a 
lor totală pieire şi spre stângerea numelui de Român. Căci, dacă au primit 
limba sârbească în biserică, atunci uşor s-ar fi putut întâmpla ca să-şi 
uite limba românească şi să primească pe cea sârbească şi în vorbire; 
apoi, atunci, nu ar fi fost Români, pentru că naţiune fără limbă nu poate 
fi din cauză că limba e sufletul naționalității. Deci, precum trupul fără 
suflet e mort, aşa e moartă şi națiunea fără limbă. Pentru aceea, îngerul 
păzitor al naţiunii române s-a nevoit ne-ncetat ca, cu ajutorul providenţei 
cereşti, să îndrepte împrejurările Românilor aşa încât ei să introducă 
limba românească în biserică, în şcoală şi în judecătorii, şi să scape de 
totala pieire. Aceasta s-a întâmplat într-un chip mirabil al providenței. 
Adică, în secolul al 17-lea, străbătură calvinismul şi luteranismul şi în 

Transilvania şi principii unguri din Transilvania au întrebuințat toate 
mijloacele şi tăriile ce le-au stat în putință ca să facă pe Români să 
primească calvinismul şi, aşa, apoi să-i facă Unguri. Dar Românii, cu 
toate că doi mitropoliți de-ai lor fuseseră ucişi în modul cel mai crâncen 
de către Ungurii calvini, cu toate că protopopii şi preoţii lor erau puşi la 
prinsoare, chinuiți, întrebuinţaţi la lucrările publice cele mai înjositoare; 
cu toate că sinoadele lor bisericeşti erau supuse episcopului calvin, pe 
care patru protopopi români erau siliţi a-l duce pe umeri în sinod, unde 
acela prezida şi le dicta toate orânduielile câte voia el să le introducă 
Românii în biserica lor; ba cu toate că din porunca acestui episcop calvin 
se dete un catehism cu dogmele calvineşti în limba românescă, pe care 
erau siliți toți Românii, cu mici, cu mari, ca să-l înveţe; cu toate aceste 
tiranii neauzite, totuşi, bravii noştri străbuni rămaseră neclintiţi în 
străbuneasca lor religie sau credință creştinească răsăriteană. În urmă, 
văzând principii calvini că nici într-un chip nu pot abate pe Români de 
la adevărata lor credință strămoşească, cugetară că Românii numai pentru 
aceea nu-şi părăsesc credința, pentru că, având limba sârbească în 
biserică, nu înţeleg nimic din toate câte se citesc acolo. Deci au poruncit 
mitropolitului de la Alba Juliea ca să silească pe preoţii români de a sluji 
cele dumnezeieşti, de aci înainte, toate în limba românească. Şi, să nu-ţi 
vină să crezi, preoţii români, fiind obişnuiţi acum, de atât amar de timp, 
numai cu limba sârbească, s-au împotrivit acestei mântuitoare porunci! 
Totuşi, luând principii lucrul cu mare asprime, mai în urmă se învoiră 
preoţii români a sluji toate cele dumnezeieşti în limba românească. Tot 
pe acel timp, adică în anul 1642, s-a ţinut sinod mare la laşi, în care s-a 
decretat ca limba sârbească să se lepede din biserică şi să se introducă 
cea românească. Și aşa, în anul 1643, se introduse limba românească în 
biserică în toate provinciile de dincoace de Dunăre, unde se aflau 
Românii. Deci, ai văzut în ce mod mirabil s-a întâmplat această mântuire 
a Românilor, adică, precum providenţa divină a îndreptat lucrul ca Iosif, 
cel vândut de fraţii săi lui Faraon, să le fie acelora, oarecând, mântuire, 
chiar aşa a îndreptat lucrul şi cu prigonirea ce o suferiseră Românii din 
partea Ungurilor calvini, ca adică acea prigonire să se prefacă în mântuire. 
Aşa lucrează nevizibila mână a providenţei! Deci, Românii au învăţat în 
204 ani, adică de la 1439 până la 1643, numai sârbeşte, cu buchii chirilice, 

vezi bine! Acum, te întreb pe domnia ta, oare cu ce litere au fost siliți să 
scrie şi să tipărească limba românească? 

Tatăl: Cu buchii chirilice! 

Fiul: Şi pentru ce nu cu litere române? 

Tatăl: Pentru că, dacă ar fi scris cu litere române, atunci preoții 
n-ar fi putut citi mai mult Sfânta Liturghie şi celelalte slujbe dumnezeieşti, 
fiindcă ei cunoşteau numai buchiile chirilice, însă nu şi literele române. 

Fiul: Aşa este! lată că, dacă ţi-am spus istoria, domnia ta singur 
ştii pentru ce au scris Românii, pe atunci, cu litere chirilice. Şi, ca să 
cunoşti lucrul şi mai clar, ia aminte! Românii începură, de oarecâţiva 
ani numai, a strămuta buchiile cele vechi chirilice, cele de tot urâte şi 
necioplite, şi a introduce unele mai frumoase; şi, totuşi, ştii cum se uitau 
unii bătrâni, care învăţaseră numai cu buchii chirilice de cele urâte, ba 
chiar şi domnia ta te necăjeai amar pe aceea, până când te-ai dedat cu 
acestea mai noi, mai frumoase... Dar, apoi, cei de pe la anul 1643! Să fi 
voit cineva a le lua buchiile acelea urâte, de care domnia ta râzi astăzi, ar 
fi cugetat că [i se ia carnea de pe ei! Aşadar, Românii au scris pe la 1643 
cu buchii chirilice numai pentru că literele române nu le cunoşteau; de 
aici a venit şi aceea că, în cărțile bisericeşti, la cântări şi la rugăciuni, 
s-a ţinut titlul sârbesc, precum: utrenie, vecernie, peasnă, blajenii, 
bogorodicină, pervi ceas, şesti ceas, deveti ceas şi altele, care toate se 
pot zice şi româneşte; însă, să le fi pus îndată pe româneşte, atunci preoții, 
care cunoşteau acele titluri numai în sârbeşte, s-ar fi încurcat în serviciile 
cele dumnezeieşti... Aceasta a fost adevărata cauză pentru care străbunii 
noştri au ţinut buchiile chirilice şi titlurile sârbeşti la cântări şi rugăciuni! 

Tatăl: Bine! Străbunii noştri au scris de necaz cu buchii chirilice, 
apoi, dacă ne-am dedat şi noi, de ce să le lepădăm? 

Fiul: De ce? Străbunii noştri au luat buchiile chirilice pentru că, 
atunci, nu puteau altminteri; însă, de la anul 1580, în care s-a tipărit, la 
Braşov, în Transilvania, „Cazania“, întâia carte românească cu buchii 
chirilice, de la anul 1580, zic, şi până astăzi sunt 270 de ani şi, într-un 
timp aşa lung, cât a înaintat literatura românească? Spune-mi domnia ta 
câte ştiinţe avem noi originale, în limba noastră? Împiedicarea literaturii 
şi dezvoltării limbii noastre zace, pe de o parte, în buchiile chirilice. 

Tatăl: Şi ce au de-a face buchiile cu dezvoltarea limbii şi literaturii, 

căci, precum ai zis, de la buchii nu atârnă nici credința dreaptă, prin 
urmare nici dezvoltarea limbii şi literaturii? 

Fiul: Buchiile n-au de-a face cu credința dreaptă, însă au de-a 
face cu limba şi literatura, pentru că literele sunt veşmântul în care este 
îmbrăcată limba; deci, precum, spre exemplu, veşmintele domniei tale, 
dacă sunt făcute după trupu-ți, îți stau bine şi trupul ţi se poate mişca 
după cum voieşte şi cere trebuinţa,; iar dacă sunt făcute rău, atunci sau te 
împiedică în îmblare sau, de multe ori, mai ales, ştii, când te strâng 
ciubotele, îți căşunează şi boala trupului, aşa şi literele, dacă nu răspund 
firii unei limbi sau nu sunt făcute după trupul ei, atunci o strâng şi o țin 
țeapănă ca în nişte fiare; apoi, atunci de bună seamă că trebuie limba să 
se bolnăvească, faţa i se îngălbeneşte, puterile îi amorţesc, de înflorire şi 
de dezvoltare nici vorbă nu poate fi; atunci acea limbă este asemenea 
unui om care este ferecat, în cătuşi de fier, de mîini şi de picioare şi 
aruncat într-o temniță afundă, întunecoasă, în care însufleţitoarele şi 
luminătoarele raze ale soarelui niciodată nu străbat. Şi ce zici, oare un 
om ca acela se poate numi fericit? Se poate mişca precum ar cere puterile 
trupului?... 

Tatăl: Ai dreptate, fiule, şi nimeni nu poate să mai aibă vreo 
îndoială, însă... 

Fiul: Dar eu ştiu că am dreptate, însă chiar când nu mi-ar strica 
buchiile chirilice limba, chiar şi atunci încă ar trebui să le lepădăm şi să 
reluăm cele romane, pentru că literele, oricare, sunt veşmintele limbii 
care e scrisă cu ele. Acum închipuieşte-ţi că două oşti duşmane se luptă 
una cu alta, pe moarte, mai mulţi ani necontenit; închipuieşte-ţi că una 
din aceste oşti se învinge, mai în urmă, şi se supune ca sclavă celeilalte, 
în care sclavie petrece 204 ani necurmat, în care timp e silită să lucre 
numai pe seama domnitorilor săi; într-acest timp, de văzut că oastea cea 
supusă nu-şi poate face veşminte, ci trebuie să îmble cu veşminte rupte 
sau, aşa-zicând, mai mult dezbrăcată decât îmbrăcată. Însă, după 204 
ani, nemaiputând suferi, se scoală şi învinge pe asupritorii săi. Acum te 
întreb pe dumnia ta: cu ce veşminte se vor îmbrăca aceşti învingători 
dezbrăcați? Au nu cu veşmintele asupritorilor lor? 

Tatăl: Aşa este! 

Fiul: Apoi, dacă este aşa, ascultă! Aceste două oşti duşmănoase 


67 


lon DRĂGU2ANUL 





au fost limba românească şi cea sârbească. La anul 1439, limba sârbească, 
ajutată de credinţa deşartă şi de fanatismul religios, a învins limba 
românească şi a făcut-o sclavă în propria ei ţară, ba în propria ei biserică. 
De la anul 1439 până la 1643, limba sârbească a domnit în patria 
românească, iar limba română, ca o sclavă în patria sa, a fost silită să 
lucre numai pe seama limbii sârbeşti şi, aşa, n-a avut timp să-şi facă 
veşminte proprii, cu care să se îmbrace, ci îmbla numai dezbrăcată pe 
frig, pe ploaie, pe ger şi pe toate viforele sau se îmbrăca numai cu 
zdrenţele ce i le arunca în spate limba cea sârbească. La anul 1643, 
părtiniră împrejurările; limba românească se sculă şi trânti pe cea 
sârbească din bisericile Românilor şi se aşeză ea precum se cuveni; însă, 
până când a fost în sclavie, neavând timp să-şi facă veşminte proprii, a 
dezbrăcat pe duşmanul învins, adică pe limba sârbească, de veşmintele 
ei şi s-a îmbrăcat cu ele. lată, dară, că buchiile chirilice sunt veșmintele 
pe care limba românească le-a luat de la duşmanul său, de pe limba 
sârbească, în glorioasa învingere de la anul 1643. Chiar pentru aceea, 
vezi, aceste veşminte au fost croite pe trupul limbii sârbeşti, iar nu pe al 
celei româneşti şi, pentru aceea nu-i stau bine pe trup. Apoi, noi ştim că 
zdenţele, pe care o oaste le-a răpit de la alta întru învingere, le poartă 
numai până atunci când are timp să-şi facă veşminte proprii, croite după 
trupul său dintr-un material care este după gustul ei. Şi au doară de la 
1643 şi până astăzi să nu fi avut Românii destul timp ca să facă limbii 
lor un veşmânt croit pe trupul ei? Cine ar vrea să zică aşaceva, acela ar 
batjocori pe Români şi limba română; noi nu voim să ne batjocorim 
limba şi, pentru aceea, o îmbrăcăm într-un veşmânt propriu, croit după 
trupul ei; pentru că, ia numai bine aminte şi vei afla că limbii române, 
dacă e scrisă cu buchii chirilice, chiar aşa îi stă de bine cum ar sta de 
bine la o domnişoară frumoasă, graţioasă, când ar fi îmbrăcată în nişte 
bărnevici sau şalvari turceşti. 

Tatăl: Ba am mai putea adăuga că acei şalvari şi bărnevici încă 
sunt de tot rupți, căci caută numai la buchiile chirilice, cu care sunt 
tipărite cărțile mai vechi şi ai cugeta că oamenii, pe atunci, numai s-au 
batjocorit cu buchiile. Pentru aceea, după cele zise, ori ar trebui să fie 
cine s-ar mai îndoi despre adevărul ce-l propuseşi. Şi, dacă e aşa, de ce 
n-au început Românii mai demult a scrie cu litere româneşti? 

Fiul: Cum să nu scrie? Ei au scris, dar noi nici nu ştim nimic de 
literatura românească pe care o au fraţii noştri din Transilvania şi Ţara 
Românească. Aşa, cea dintâi gramatică a limbii române, compusă de 
cuviosul părinte Samuil Clain, s-a tipărit, la anul 1780, cu litere române; 
de atunci şi până astăzi, s-au tipărit mai multe cărţi româneşti cu litere 
romane atât în Transilvania, Ungaria, cât şi în Ţara Românească, aşa 
încât avem şi cărți de rugăciune, cum: acastistul, ceaslovul şi altele, 
tipărite cu litere romane; ba, în anii mai dincoace, se tipăriră gazetele 
„Organul Luminării“ şi „Curierul de ambe secse“ cu litere romane. Deci, 
după cele zise, avem mai multe feluri de ortografii de a scrie limba 
românească cu litere, care se pot reduce la următoarele: ortografia lui 
Petru Maior, a lui August Treboniu Laurian, a lui lon Eliade, a lui Timotei 
Cipariu. 

Tatăl: Şi noi după a cărui ortografie să scriem? 

Fiul: Noi rostim cu reverență religioasă numele Petru Maior, 
August Treboniu Laurian, lon Eliade, Timotei Cipariu şi aceste nume 
vor străluci în istoria Românilor până va mai fi suflet de Român pe fața 
pământului; chiar pentru aceea, respectând noi lucrările lor, le vom cerca, 
în această privinţă, cu sfială de reverență, însă cu dragoste de adevăr şi, 
aflând unele în care ei nu au nimerit lucrul, le vom descoperi fără de a 
detrage respectul lor cuvenit, căci ţinta comună în această privinţă este 
aflarea adevărului şi acesta avem şi noi drept a-l cerceta, chiar aşa precum 
au vrut şi ei; chiar pentru aceea, cercetând noi adevărul şi descoperindu- 
|, după putinţă, ei nu se vor vătăma prin aceea, ci se vor preamări!...“ 

(Aron Pumnul. Voci..., pp. 327-346) 


În finalul acestei superbe pledoarii (la care am renunţat pentru că 
nu egalează textul anterior), Pumnul reproduce o poezioară de-a lui Iraclie 
Porumbescu („Fata de Roman“, „pe care mi-ai adus-o de la Cernăuţi şi 
care-mi place mult“), precum şi fabula lui Porumbescu „Buchiea şi 
Litera“, pe post de concluzie, dar şi de vestire a biruinţei. Există bănuiala 
că la materialele de acest gen ar fi colaborat şi Iraclie Porumbescu, şi 
Vasile Ivanovici, profesor de studiu biblic la Institutul teologic din 
Cernăuţi, deşi e probabil că cei doi au fost doar partizanii înfocați ai 
Apostolului Neamului. Că este aşa, o dovedeşte şi fabula amintită, pe 

care o voi reproduce măcar din nevoia care face să se expună prin muzee 
vârfuri de lance sau de săgeți, frânturi de paloşe şi de pavăze: 


„Buchia şi Litera 


(Fabulă adevărată, spusă junimii române, 
în seara de ajunul părintelui Chiril, spre 14 februarie 1850, 
de Iraclie Porumbescu) 


Dup-o noapte lungă, lungă şi amară 
Ce-nnegrise toate-n României ţară, 
Fiind pe la zori 
După cântători, 
Strălucea-n lumină 
De-auroră senină 
Pe o presă veche-ntr-o tipografie 
Ce era vestită foarte-n românie. 


Pe această presă 
Timpul o alesă 
Ca în noul secol ea să părăsească 
Străina rugină, 
Şi limba română 
Propriu româneşte să o tipărească. 
Dar cum şi-ntre oameni unii, după noapte, 
Ale dimineţii raze-afurisesc 
(Lor le place somnul, neagra-obscuritate, 
Iară deşteptarea, lumina, urăsc), 
Aşa şi aice, la această presă, 
Se găsi-o amică de a nopţii desă, 
O Buchie chirilă neagră, somnoroasă, 
La fire vârtoasă, aspră, cerbicoasă. 

În acea presă 
Ce timpul o alesă 
Ca în re-nviere să se mântuiască 
De groasa rugină, 
Şi limba română 
Curat româneşte să o tipărească, 
Se afla, acuma, pentru tipărire, 
„A muzei române zi de fericire“. 


Buchia-ncornorată 
Şi, apoi, şi-ngânfată 
Ce-n româna presă despoată era 
Şi-n atâtea biblii, 
Ba şi-n evanghelii 
De vreo patru secoli acuma domnea, 
Vede-acum în locu-şi Litera română 
Şi, necunoscând-o, că-i era străină, 
Se înveninează, 
Se înfuriază 
Cum în a ei casă un străin să vie 
Şi să-i ieie dreptul chiar cu prodosie! 


lată ea că vede 

Şi mai nici nu crede 
Cum că-n loc de „buchi“ este-acuma „be“ 
Şi că-n loc de „vedi“ este-acuma „ve“, 


„Ha! pribeag aleană, literă păgână, 

Ce caţi tu aice, în presa-mi creştină! 
Cum cutezi tu-aice să-mi profanezi darul 
Din care aice mi-i viaţa şi altarul?“ 


Aşa strigă Buchia cu înverşunare, 
Litera-o insultă fără de cruţare. 

Iar Literioara, blândă şi domoală, 

Pe acele-i spune-n dulce ton frumos: 
„Nu-ţi înțeleg, Buchio, a minţii iuţeală 
Cu care mă-njuri atât de furios! 

Nu sunt eu nici străină pribegită, 

Ci într-a mea casă, la vatra-mi dorită! 
Nici profană nu sunt, căci eu sunt română 
Şi Românul n-are inimă păgână“... 


„Cum! îi strigă Buchia, tu încă ai cuvânt 
A-mi spune acestea chiar pe-al meu pământ? 
Acolo, la Roma, mergi de ai dreptate, 

Acolo ţi-i casa, patria şi toate! 

Au tu nu ştii, oarbo, că la mine-n ţară 

Este-o lege nouă din cea primăvară?“ 


„Ştiu eu, Buchio, bine, Litera-i răspunde, 
Şi tocmai de-aceea dreptatea-mi n-ascunde! 
Drept e, eu îs din Roma, Roma-mi este muma, 
Roma e şi leagănul limbii româneşti, 
Iar limba română domneşte şi-acuma 
În a* româniei margini străbuneşti! 
(Greu aude Buchia grelele cuvinte, 
Adevăr istoric, testimonii sfinte!) 
Dar tu, Buchio,-uitat-ai cum, odinioară, 
Venişi nu“ş“de unde în scumpa mea ţară? 
Cum acel călugăr, arhiereul mare, 
Teoctist cu nume, din prea îngrijare 

Te luă la sine 

Şi te-mplu de bine! 
Zi-i să-l ierte Domnul!, zi-i şi iar mai zi, 
Oaspe ca acela nu ştiu de-i găsi!... 
Acum, însă, Buchio, patriile ne cheamă, 
Vatra ta pe tine, pe mine-a mea mamă! 
Deşi prea mult domnişi tu-n românie, 

Dar rămas bun, Buchio, nu ne-avem urgie! 
Dacă-ţi sunt datoare ceva,-ţi mulțumesc, 
lar muzei române de-acum eu şerbesc!“* 


Sfânta dreptate, 
Care asculta, 
Cu solemnitate 
Întări: „Aşa!“ 
(Scrierile lui Iraclie Porumbescu, 
pp. 29-32). 


Aron Pumnul 
(27.11.1818-12/24.01.1866) 


Aron Pumnul s-a născut în Ardeal, la 
Cuciulata, lângă Făgăraş. Din cauza bolilor care 
i-au măcinat copilăria, a început să frecventeze 
şcoala normală din Odorhei târziu, în 1832, . 
când deja împlinise 14 ani, apoi a trecut la 
gimnaziul din Blaj (1836-1841), tot la Blaj 
urmând şi anul întâi al cursului de filosofie. În 
1843, a fost trimis de Episcopia Blajului la 
Institutul „Sfânta Varvara“ din Viena pentru a urma cursurile de teologie 
(1843-1846). La Viena, Pumnul s-a numărat printre întemeietorii 
Societăţii de lectură a teologilor români, a studiat istoria, limbi şi literaturi 
naţionale, apoi a tradus două cărți de filosofie, cartea „De l“etat present 
et de l“avenir des principautes de Moldavie et de Valachie“, de Felice 
Colson (Paris, 1839), precum şi „Fizica“ lui Baumeister, dar toate au 
ars, în 1848, la Blaj, unde revenise, din 1847, ca profesor de filosofie la 
liceu. 

În 1848, Pumnul a scris „Prochiemarea“ pentru participarea la 
Adunarea Poporului la Blaj din 30 aprilie 1848, agitând tineretul şi 
atrăgând nemulțumirea episcopului, dar şi ura ungurilor, aşa că, imediat 

după încheierea Adunării, pentru că făcuse parte din Comitetul Dirigent 
al Adunării de la Blaj, alături de Timotei Cipariu, August Treboniu 
Laurian, D. Boeriu, Al. Bătrânceanu, Nicolae Bălăşescu şi Constantin 
Roman, pentru a se salva (în 28 septembrie, ungurii nu vor ezita să-l 
asasineze pe contele Lamberg, generalisimul împărătesc), a trecut munții, 
în Valahia, şi a mărşăluit până la Bucureşti, unde, îmbolnăvindu-se de 
holeră şi zăcând sub un gard, a fost la un pas de moarte. După ce a biruit, 
cât de cât, holera, Pumnul a plecat, tot pe jos, spre Moldova. La Focşani, 
a fost arestat şi dus sub escortă la Iaşi. În cele din urmă, mereu megieş 
cu moartea, Arune Pumnul izbuteşte să intre în Bucovina, pe la 
Mamorniţa, şi să ajungă la Cernăuţi, unde-l va căuta pe Iraclie 
Porumbescu, singurul bucovinean despre care auzise la laşi că l-ar putea 
ajuta. 

La Cernăuţi, datorită insistențelor Hurmuzăcheştilor, urma să se 
înfiinţeze, ca urmare a emisului nr. 64.966 din 6 septembrie 1848, prin 
care guberniul din Lemberg dispunea să se înfiinţeze, pe spesele Fondului 
Religionar, catedra de limba română a Gimnaziului superior, prima 
catedră de limba română din Bucovina, funcție pentru care candida şi 
ierarhul stihuitor Teoctist Blajevici, dar şi misionariat pe care dorea să 
şi-l asume Aron Pumnul. Susţinut de boierii Hurmuzachi, care făceau 
parte din comisia de examinare, ba, tacit, chiar şi de contracandidatul 
Teoctist Blajevici, Pumnul devine, începând cu 12 februarie 1849, 
profesor suplinitor, iar din 1852 profesor definitiv, care trudeşte la 
elaborarea unei cărți de lectură, pe care o va numi „Lepturar“, care se va 
publica, în patru tomuri, cuprinzând şase volume, în perioada 1862-1865, 
şi o gramatică (numai partea analitică), scrisă în germană şi română, 
publicată la Viena, în 1864, sub titlul „Grammatik de rumanischen 
Sprache fur Mittelschulen“. 

„Lepturar“ înseamnă, înainte de toate, o adevărată istorie-antologie 
a scrisului românesc de până în vremea lui Arune Pumnul şi, împreună 
cu „Epigonii“ lui Eminescu, poem care-şi are rădăcinile în „Lepturar“, o 
superbă solidarizare cu începuturile culturii româneşti. 

Constantin Morariu, pe bună dreptate entuziasmat, susține că 
„Lepturariul acesta sau cartea aceasta de cetire este făcută cu atâta 
măiestrie, încât un neamţ învăţat a zis că, pe vremea aceea, nici nemții 

nu aveau o carte de cetire nemţească aşa de iscusită“ (op.cit., pp. 214, 
215). 

I.G. Sbiera, mai echilibrat, dar şi pentru că avea de atenuat 
supărarea lui Alecsandri pe exagerările „purismului“ pumnulean, 
precizează că „acest op era unica carte didactică pe timpul său, în care 
tineretul putea căuta şi afla informaţiuni istorice şi literare; în ea găsia, 
în esenţă, întreaga istorie a poporului Român, dela originea lui până în 
timpurile mai noi; în ea întâmpina pre aproape toţi scriitorii mai 
remarcabili ai Românilor, representaţi prin câteva bucăţi de lectură“ (Aron 
Pumnul. Voci..., pg. 64), dar recunoştea şi scăderile, consimţind că „însuşi 
autorul nu era îndestulat cu ortografia din opul său, nu pentru principiul 
pe care era aşezat sistemul, ci cu modul executării lui. Toată ortografia 
aceasta a fost un compromis nenorocit între litere aşa numite chirilice şi 
latineşti, între scrierea etimologică şi cea fonetică; ea ne arată o oscilare 
continuă între sisteme, şi o nesiguranţă în aplicarea unui principiu bun“ 
(op.cit. pg. 64). 

Principiul, cum avea să accepte şi Eminescu, preluând o idee a lui 
Pumnul, („chiar pentru aceea, respectând noi lucrările lor, le vom cerca, 
în această privinţă, cu sfială de reverență, însă cu dragoste de adevăr şi, 
aflând unele în care ei nu au nimerit lucrul, le vom descoperi fără de a 
detrage respectul lor cuvenit, căci ţinta comună în această privinţă este 
aflarea adevărului şi acesta avem şi noi drept a-l cerceta, chiar aşa precum 
au vrut şi ei; chiar pentru aceea, cercetând noi adevărul şi descoperin- 
du-l, după putinţă, ei nu se vor vătăma prin aceea, ci se vor preamări““) 
principiul, deci, poate fi contrazis şi schimbat, dar fără a încerca întinarea 
omului. 

Alecsandri a fost extrem de supărat pe traducerea cuvintelor din 
colaborările lui româneşti într-o română „puristă“, aşa că „o singură 
greşeală nu le-a putut ierta Alecsandri Bucovinenilor şi, mai ales, 
redactorilor „Foii“ („Foaia Societăţii pentru literatura şi cultura română 
în Bucovina“ —n.r.): aderenţa lor exagerată la curentul purismului român, 
întemeiat de Pumnul. Aceasta a dat şansă şi la o tulburare a legăturilor 
sale cu Bucovina. Este cunoscut că, în diferite publicaţii, în scrisori şi la 
orice ocazie, potrivită sau nepotrivită, dar mai ales în „Dicţionarul 
grotesc“, Alecsandri şi-a bătut joc, în modul cel mai sarcastic, de greşelile 


75 


lon DRĂGU2ANUL 





şcoalei latineşti a Ardelenilor şi de ale şcoalei fonetice bucovinene“ 
(George Tofan, Junimea literară, nr. 10/1905, pag. 160), greşeli în care 
stăruie bucovinenii, inclusiv I.G. Sibiera şi fraţii Vasile şi Ioniţă Bumbac, 
până la sfârşit, unificarea ortografiilor săvârşindu-se abia în 1904. 
Purismul bucovinean consta în latinizarea unor cuvinte („năciunal, 
năciune“ în loc de „naţional, naţiune“, cum s-a întâmplat în cazul 
„traducerii“ lui Nicolae Bălcescu) sau în impunerea unor neologisme 
nefericite („belă“, „beleşti“, în loc de „frumoasă“, „înfrumuseţezi“, 
neologisme de care face haz Alecsandri). 

De regulă, unei lucrări monumentale i se găsesc tot atâtea 
defecţiuni câţi inşi dornici să-şi exprime părerea. Inşi fără operă, dar cu 
păreri. Alecsandri nu a criticat niciodată „Lepturariul“ (doar avea operă), 
ci doar practicile redactorilor de la „Foaie“, gazeta nouă a 
Hurmuzăcheştilor, singurul critic veninos, autor al unui incalificabil atac 
la persoană, fiind doar Dimitrie Petrino, pe care, aşa cum se va vedea, îl 
va pune la zid Eminescu, descurajându-i pe alţii în a da cu piatra în ceea 
ce este zidit. 

„Lepturariul“ lui Pumnul înseamnă şi o istorie a literaturii române 
de până la el, o istorie a stihuirilor şi a unor neîndemânatice încercări în 
proză. Titu Maiorescu avea să-i reproşeze lui Pumnul consideraţia pe 
care a acordat-o unor autori minori, prin includerea lor în „Lepturariu“. 
Eminescu, însă, înțelegând că stihuitorii şi povestitorii aceia nepricepuţi 
au fost primii care au scris româneşte şi că au meritul fundării unei limbi 
literare româneşti, i-a nemurit pe marii „autori minori“ în „Epigonii“, 
înțelegându-le şi jertfa, şi eroismul. Pentru că până la bieţii Cichindeal 
sau Daniel Scavinschi n-a existat nimic, iar Eminescu ştia, ca şi Pumnul, 
că fără „autorii minori“ ai începuturilor nu ar fi existat clasicii de mai 
târziu ai literaturii române. În fond, vorba lui Pumnul, până la „autorii 
minori“, contestaţi de Maiorescu, dar sublimaţi de Pumnul şi Eminescu, 
românii „s-au aruncat într-o neştiinţă aşa de groasă încât urmările ei şi 
astăzi se mai cunosc pe faţa litaraturii româneşti, căci, fie-mi iertat a te 
înteba: unde este literatura noastră cea bisericească? Unde sunt tratatele 
dogmatice, morale, pastorale, exegetice, istorice? Au n-au avut Românii 
preoți încă de pe când erau în Italia, înainte de anul 105 după Crist? Şi 
ce au făcut preoţii lor de atunci până acum? Produc ceva, să arate! Unde 

sunt tratatele juridice, filosofice, fizice, matematice, poetice, retorice? 
Au doar Românii nu au aşa ageră minte ca alte naţiuni?“. 

Peste mai bine de jumătate de veac, un nou Pumnul bucovinean, 
profesorul Constantin Loghin, avea să readucă în atenţie „Lepturariul“, 
încredinţându-l odor de nepreţuit viitorimii. Şi tocmai de asta, pentru că 
ne este destinat, pentru că şi înseamnă un rar repetabil eroism naţional, 
o să reiau studiul lui Constantin Loghin, preferând restituirea unei fişări 
de text, prin care să îmi arog nişte merite pe care nu le am: 


„Lepturariu rumînesc 
cules den scriptori rumâni 


Aron Pumnul a scris opt manuale, cunoscute sub numele de 
lepturare. 
Titlul lor general era astfel: 


„Lepturariu rumînesc cules de“n scriptori rumâni 

pre“n 

Comisiunea denumită de cătră naltul Ministeriu all învățământului 
aşăzat spre folosinţa învăţăceilor de“n clasa... a gimnasiului de sus 

de 

Arune Pumnul 

profesoriu de limba şi literatura rumână în gimnasiul plinariu 

de“n Cernăuţi, tom... 

Vieana 

la c.r. edătură a cărților scolastice 

între 1862-1965“ 


şi anume patru tomuri, în şase părţi: 

tom I, pentru cl. I-a şi a II-a, apărut în a. 1862, cu 275 pag.; 
tom. II, partea I, pentru cl. a III-a, în a. 1863, cu 202 pag.; 
tom II, partea a II-a, pentru cl. a IV-a, în a. 1863, cu 274 pag.; 
tom III, pentru cl. a V-a şi a VI-a, în a. 1862, cu 532 pag.; 

tom IV, partea I, pentru cl. a VII-a, în a. 1864, cu 416 pag.; 
tom IV, partea a II-a, pentru cl. a VIII-a, în a. 1865, cu 324 pag. 
La un loc, 2.020 pag. 





„„. până la 1865, când apare ultimul manual al lui Aron Pumnul, 
literatura română era abia la începuturile ei modeste. Eminescu încă nu 
începuse să scrie, iar toată bogata literatură de după Eminescu era încă 
inexistentă. 

De unde şi-a scos Aron Pumnul materialul pentru manualele sale? 
Pentru că trebuie să se cunoască şi un alt amănunt: că aproape toate 
bucăţile lepturarelor sunt originale, din scriitori români şi numai foarte 
puţine traduceri. Să mai ţinem seama şi de împrejurarea că, pe atunci, 
legătura între Bucovina şi celelalte provincii româneşti era foarte 
anevoioasă. Nu exista linie ferată: primul tren, care leagă Bucovina de 
vestul monarhiei austriace, a intrat în Cernăuţi în anul 1866, iar primul 
tren ajunge la granița de la Burdujeni în 1869, deci după ce apăruseră 
toate manualele lui Aron Pumnul... 

Făcând lista scriitorilor şi a probelor prezentate în lepturarele lui 
Aron Pumnul, constatăm că el a pus probe din 106 scriitori români, iar 
manualele mele, de pildă, au probe din 127 scriitori. Deci, Aron Pumnul 
cunoaşte numai cu 20 scriitori mai puțin decât manualele moderne... 

Din literatura veche Aron Pumnul cunoaşte pe Coresi, Mitr. 
Varlaam (4 pag.) şi Mitropolitul Dosoftei (21 pag.), deci lipseşte numai 
„Biblia“ lui Şerban Cantacuzino. 

Din literatura istorică, Aron Pumnul cunoaşte pe Grigore Ureche 
(28 pag.), Miron Costin (44 pag.), Nicolae Costin (23 pag.), lon Neculce 
(41 pag.), Dimitrie Cantemir (16 pag.), Radu Popescu (8 pag.), în plus 
mai avem din Cronica falsificată a lui Huru (28 pag.). Prin urmare, 
manualele lui Aron Pumnul cuprind mai mult decât se cere în programa 
analitică de astăzi (Nicolae Costin este în plus), iar în ce priveşte spaţiul 
ce se acordă fiecărui cronicar, nici un manual de limba română de astăzi 
nu acordă atâta spaţiu pentru cronicari. 

Primii poeţi moderni ai literaturii noastre sunt reprezentaţi prin 
lenăchiţă Văcărescu, cu 21 poezii (26 pag.), Vasile Cârlova cu 3 poezii 
din cele 5 (nu lipseşte nici „Ruinele Târgoviştei“”), Costachi Conachi cu 

o poezie, Gheorghe Asachi cu 17 fabule şi alte poezii, Alecu Donici cu 
24 fabule, Anton Pann cu 25 probe, mai ales fabule — cei doi din urmă 
nici nu figurează în programa analitică de azi. 

Din Şcoala latinistă avem probe din Samuil Micu, Gheorghe 
Şincai, Petru Maior (40 pag.), Gheorghe Lazăr, August Treboniu Laurian, 
Eliade (întreaga „Mihaidă“), Andrei Mureşianu şi Timotei Cipariu. Prin 
urmare, nu numai că nu lipseşte niciunul din reprezentanţii Şcolii latiniste, 
ci le dă la fiecare cu mult mai mult ca în orice manual din timpurile 
noastre. 

Curentul istoric-popular este reprezentat prin Grigore 
Alexandrescu — fabule, „Umbra lui Mircea“, o satiră, prin Vasile 
Alecsandri, 21 probe — poezii populare („Mioriţa“, „Constantin 
Brâncoveanu“, „Movila lui Burcel“, „Codreanu“, „Mihu Copilu“, 
„Mănăstirea Argeş"), poezii patriotice („Tătarul“ ş.a.), cântece 
(haiducesc, ostăşesc), „Lăcrimoare“, „Sentinela română“, „Şoldan 
Viteazul““, „Mătuşa Anghelina“, prin Nicolae Bălcescu — „Puterea armată 
a Românilor“ ş.a.), prin Dimitrie Bolintineanu — cinci legende, între care 
„Mama lui Ştefan cel Mare“, prin Mihail Kogălniceanu, prin Costache 
Negruzzi — „„Aprodul Purice“ ş.a., dar lipseşte „Alexandru Lăpuşneanu“. 

Pe lângă aceşti scriitori, care figurează şi în programa analitică de 
astăzi, întâlnim în manualele lui Aron Pumnul o mulţime de scriitori pe 
care-i cunoaştem numai foarte sumar sau deloc. O serie de nume mai 
puţin cunoscute ca: Alexandrescu-Ureche, George Sion — cu 12 poezii, 
între care şi celebra „Limba română“, Florian Aron, lon Barac, Gheorghe 
Baronzi, Alexandru Beldiman, Cezar Bolliac, Antioh Cantemir, Costache 
Caragiale, Gheorghe Creţeanu, Aron Densuşianu, Vasile Fabian Bob, 
Alexandru Hajdeu, Petru lorgovici, lon Kogălniceanu, Alexandru 
Marienescu, lon Maiorescu, Paris Mumuleanu, Iacob Mureşianu, 
Alexandru Pelimon, George Tăutu; sau aproape necunoscuţi ca: 
Constantin Aricescu, Costache Aristia (fragmente din „Iliada“), luliu 
Baraş, Nicolae Boiu, Bojincă Damaschin, Mihai Cuciureanu, Dăscălescu, 
Haralambie Grandea, Mihai Halici, Vasile lanovici, Vasile Pogor, Ilarie 
Puşcariu, Teodor Racocea, George Săulescu sau iluştri necunoscuţi ca 
Alexandru Gavra, Mihai Cetăţeanu, Nicolae Burchi, Dimitrie Gusti, 
Nicolae Istrati, Mani losif, Gheorghe Mărchiş, loan Molnar, loan Negruţ 


79 


lon DRĂGU2ANUL 





(nu este identic cu Iacob Negruzzi) şi iar alţii, pe care numai Eminescu 
i-a salvat de completă uitare, ca Ion Pralea, Daniel Scavinschi... 

Să vedem, acum, ce scopuri urmăreşte Aron Pumnul cu aceste 
manuale, de ce sentimente era animat şi ce sentimente voia să infiltreze 
în cei ce învățau de pe aceste cărți... 


Manualele cursului inferior 


Manualele cursului inferior sunt menite, îndeobşte, să dea 
tineretului şcolar primele elemente de educaţie, să-i formeze sufletul, 
să-i infiltreze idei nobile, care, apoi, să-l călăuzească toată viaţa... 

Pentru a trezi în tineret conştiinţa demnității naționale, Aron 
Pumnul pune în manualele sale aproape numai bucăţi luate din scriitori 
români şi anume din scriitorii clasici români... În fruntea lor întâlnim 
nume ca Alecsandri, Alexandrescu, Bolintineanu, Asachi, George Sion, 
Costache Negruzzi ş.a. 

„.. Ca cel mai scump tezaur al fiecărui Român este prezentată limba 
lui. Semnul specific al unei naţiuni este limba, căci, spune Aron Pumnul, 
în motto la „„Neatârnarea limbii române“: 

„Poporul este trupul naţiunii, iar limba este sufletul. Pentru aceea, 
precum trupul fără suflet este mort, aşa e moartă şi națiunea fără limbă. 
Naţionalitatea este dumnezeescul, eternul, înnăscutul şi neînstrăinabilul 
drept de a-şi întrebuința limba sa în toate trebuinţele vieții: în casă, în 
biserică, în şcoală şi administraţiune“. 

Un popor nu poate progresa în cultură şi ştiinţă, dacă n-a avut 
limba naţională în şcoală, nici libertatea de a învăţa, căci, spune el după 
cuvintele biblice: „Ce va folosi omului, de ar câştiga lumea întreagă 
şi-şi va pierde sufletul?“. Dacă Românii din imperiul austriac n-au putut 
progresa pe teren cultural, aici trebuie căutată cauza. Aron Pumnul cere 
şcoli pentru aceşti Români, nu numai şcoli simple, ci şi universitate (la 
1850), căci, spune el textual, „Pentru aceea Românilor din imperiul 
austriac încă nu li se poate degenera dreptul de a avea universitate chiar 
în acel chip în care vor avea şi celelalte națiuni“, iar cei ce ar nega 
Românilor acest drept „ar condamna națiunea română la o eternă neştiință 

şi sălbăticie, acela ar fi un al doilea Coşut (Lajos Kossuth — n.r.), care ar 
vrea să ucidă sufletul celor 3 milioane de Români sau cel puţin a-l năduşi 
ca să nu se poată dezvolta, nici ajunge la cultură şi desăvârşire. Însă 
aceea ar fi o crimă chiar în contra dumnezeirii, pentru că sufletul este o 
părticică din dumnezeire; apoi acea crimă, precum ne învaţă istoria, o 
pedepseşte Dumnezeu mai curând sau mai târziu“ (Voci asupra vieţii şi 
însemnătăţii lui, Cernăuţi, 1889, pg. 195). 

Atât de înaltă este concepţia lui Aron Pumnul despre limba unui 
popor, încât, citând pe Bonifiniu, spune că „Românii, străbunii noştri, 
aşa s-au luptat ca să nu-şi părăsească limba lor românească, cât se pare a 
se fi luptat mai mult pentru apărarea limbii, decât pentru apărarea vieții“. 
„Pentru apărarea acestei limbi, spune mai departe Aron Pumnul, în aceşti 
doi ani din urmă, 30.000 din taţii, mamele, fraţii, surorile, fiii şi fiicele 
noastre, ca strănepoţi vrednici de străbunii lor, şi-au vărsat sângele în 
străbunescul pământ din Ungaria şi Transilvania“ (Voci, pg. 190), evi- 
dent, aluzie la evenimentele de la 1848. 

În altă parte, spune: „Limba românească este cel mai sfânt şi mai 
preţios tezaur al naţiunii române, pentru că este sufletul ei. Până când se 
va vorbi limba românească, până atunci supraviează națiunea română, 
iar, apunând limba, apune şi națiunea însăşi. Goţii, Gepizii, Avarii, 
Cumanii, Pacinacii (pecenegii — n.r.), ba chiar şi Latinii înşişi sunt 
esâmple vorbitoare despre acest adevăr“ (Voci, pg. 229). 

Această covârşitoare dragoste pentru limbă caută Aron Pumnul 
s-o evoce cu orice prilej. El publică celebra poezie a lui George Sion, 
„Limba română“: „Mult e dulce şi frumoasă limba ce vorbim“, cu refrenul 
atât de familiar până astăzi: „Vorbiţi, scrieți româneşte, / Pentru 
Dumnezeu!“. 

Acelaşi George Sion, în fabula „Urangutanul“, slabă sub raportul 
realizării literare, biciuieşte spiritul de maimuţăreală al Românilor: 


„Limba lor naţională 
Unii, văd, că n-o vorbesc, 
Ba încă zic că în şcoală 
De prisos o socotesc. 

Şi ca limba lor frumoasă 

Câtă lume am îmblat 
Altă limbă-armonioasă 
Nicăieri n-am ascultat. 
Aşa oameni pe pâmânt 
Zău zic că maimuțe sînt!“. 
(Lepturariu, tom II, 2). 


În concluzie, am putea spune că nota naţională este singurul criteriu 
de selecționare a bucăţilor care au intrat în manualele lui Aron Pumnul. 
Sub această haină s-au putut strecura şi poeţi mediocri sub orice formă, 
ca, de pildă, un lustin Popescu, M. Cetăţeanu, H. Grandea, I. Poni 
Zimbeteanu, M. Cuciureanu şi alţii, care au rămas ilustre obscurităţi, 
despre care nu pomeneşte nici o istorie a literaturii române. 

lată, de pildă, care este epitaful pe mormântul unui „„Vechiu ostaş 
moldovan în războaiele lui Ştefan cel Mare“, de I. Poni Zimbeteanu: 


„Fii, dar şi tu, Moldave, cum cu am fost bărbat, 
Tu patria-ți iubeşte şi sângele ţi-l varsă 

Pentru a ei scăpare şi fi-vei “cununat: 

Atunci fi-ţi-va coliba destul de mângâioasă“. 


(Lepturariu, tom II, pg. 21). 


In altă parte, |. Raţiu are o poezie, „Scrieţi toţi“, în care, adresând 
tineretului un puternic îndemn de a scrie, spune: 


„Scrieţi azi şi mâine iară, 
Scrieţi tineri şi bătrâni, 
Că sunteți o gintă rară 
Toţi câţi vă numiţi Români. 
Pânce limba ne trăieşte, 
Nu vă temeţi, toţi trăim, 
Pân “atunci poporul creşte, 
Pânatuncia nu pierim-. 
(Lepturariu, tom II, 2, pg. 47). 

Oricât de stângace ar fi versificaţia şi oricât de greoaie ar fi limba 
în care sunt scrise aceste poezii, sentimentele ce le exprimă rămân no- 
bile peste orice măsură. 

Pentru a ne convinge că aceste sentimente sunt ale lui Aron 
Pumnul, trebuie să cităm poezia „Tânguinţa tradițională a Românilor 
după căderea şi apunerea împărăției romane“, poezie care se spune că 
este un cântec vechi popular, dar care pare să fie chiar de Aron Pumnul, 
cel puţin aşa cum rezultă din ideile, din limba şi tendinţa ei. După ce 
arată decăderea poporului român de la ceea ce a fost odată, „poetul popu- 
lar“ are această explozie extatică la adresa Italiei: 


„Italie dulce! Prea frumoasă ţară! 

Cum de noi duşmanii, oh, te depărtară. 
Nu vei mai avea tu viteji înarmaţi, 

Cum au fost rumânii fii adevăraţi. 

Nu vei mai vedea tu oaste rumânească, 
Venind cu triumfe din ţara grecească“ etc., 


pentru a termina cu acest puternic accent de optimism: 


„Dar credeam c“odată senin iar să fie 
Căci steaua rumână n“apune“n vecie!“. 
(Lepturariu, tom II, 2, pg. 108). 


„„. Pentru a inspira elevilor săi această fantastică dragoste de ţară, 
Aron Pumnul a voit să le sugereze, mai întâi, conştiinţa mândriei că 
suntem un neam mare. De aceea, manualul de clasa a IV-a are câteva 
bucăţi despre răspândirea poporului român. 

În bucata „Românii din Elveţia, Moravia şi Polonia“ (din „Foaia 
pentru minte...“, în Lepturariu, tom II, 2, pg. 113 şi următoarele), se 
spune că noi, Românii, „afară de Românii cei compacţi din Tisa, Nistru 
(a spus Tisa-Nistru!), până în Marea Neagră şi Dunăre, mai sunt încă 2 
milioane şi jumătate peste Dunăre“ (a spus 2 milioane şi jumătate!). 

Mai departe, se vorbeşte despre Românii din „Istria austriacă“, 
apoi despre Vlahii din Moravia, la Mezerici şi Roznov („de aceştia se 

se 


pot vedea prin Vieana vânzând cuțite, pipe şi iască“), care vorbesc 
„boemeşte, numai portul şi unele din datini sînt rumâneşti“ (pg. 114), 
apoi mai sunt Români la graniţele dintre Galiţia şi Ungaria (aluzie la 
Guralii din Zacopane?), apoi sunt Români macedoneni, negustori şi 
bancheri mari în Viena şi Budapesta, care însă îşi cam reneagă neamul. 

În altă bucată, „Românii din Ana-Blachia“, adică din Tesalia, Epir, 
Macedonia, din muntele Pind, Olimp ş.a. (tot din „Foaia pentru minte“, 
în Lepturariu pg. 146), ni se arată pe larg unde locuiesc aceşti Români, 
cum au trăit în trecut, se insistă mai ales asupra pronunţatei lor conştiinţe 
naţionale şi se arată, cu oarecare mândrie, că aceşti Aromâni au contribuit 
şi la regenerarea popoarelor înconjurătoare, mai ales a Grecilor. Apoi 
urmează câteva probe de limbă aromânească paralele cu limba daco- 
română... 


Manualele de curs superior 


De la tomul al III-lea în sus, sau mai exact de la clasa a V-a până 
la clasa a VIII-a, se face istoria literaturii române... 

Tomul III din Lepturar are 532 pagini şi este menit pentru clasele 
a V-a şi a VI-a. Cuprinde literatură română de la primele începuturi până 
la reprezentanţii Şcoalei Ardelene şi primii poeţi munteni. 

Din literatura bisericească, cuprinde pe Coresi, Popa loan din Vint, 
Mitropolitul Varlaam, Mitropolitul Dosoftei şi Gheorghe II, mitropolitul 
Moldovei. 

Din literatura istorică, cuprinde cronica falsă a lui Huru, pe Mihai 
Halici, Grigore Ureche, Miron Costin, lon Neculce, Nicolae Mustea, 
loan Canta, lon Kogălniceanu, Radu Greceanu, Radu Popescu şi Dimitrie 
Cantemir. 

Din literatura modernă, pe lenăchiță Văcărescu, I. Barac, Paris 
Mumuleanu, V. Aron, D. Scavinschi, Antioh Cantemir, Vasile Cârlova şi 
V. Fabian Bob. 

Din şcoala latinistă, pe Petru Maior... 

În tomul IV, partea I, pentru clasa a VII-a, se fac reproduceri din 
următorii scriitori, prevăzuţi şi în actuala programă analitică: Gheorghe 
Şincai, Costache Conachi, Gheorghe Lazăr, Gheorghe Asachi, lon Eliade, 

Timotei Cipariu, Costache Negruzzi, Mihail Kogălniceanu, Grigore 
Alexandrescu, Nicolae Bălcescu şi Dimitrie Bolintineanu. 

Afară de aceştia, vin o serie de scriitori care nu figurează în actuala 
programă şcolară ca D. Cichindeal, Veniamin Costache, Al. Beldiman, 
V. Pogor, T. Racocea, I. Pralea, V. Pop, Al. Hajdău, Gh. Săulescu, Al. 
Donici, Cezar Bolliac, |. Maiorescu, A.Tr. Laurian ş.a. 

În tomul II, partea a II-a, pentru clasa a VII-a, figurează, dintre 
scriitorii actualei programe şcolare, numai Andrei Mureşianu şi Vasile 
Alecsandri, pe când toți ceilalţi sunt sau cu totul necunoscuţi sau puţin 
cunoscuţi ca Paul lorgovici, Alexandru Grava, Constantin Aristia, Vasile 
Ghergheli de Ciocotiş, Moise Soranul Noacul, Gavril Munteanu, Florian 
Aron, Gheorghe Bariț, lacob Mureşianu, loan Negruţ, Grigore Miculescu, 
Constantin Viişoreanu, luliu Baraş, Nicolae Istrati, Dimitrie Gusti, 
Alexandru Pelimon, Gheorghe Tăutu, Constantin Aricescu, George Sion, 
Atanasie Marinescu, Gheorghe Baronzi, Gheorghe Creţeanu, Ilarie 
Puşcariu, Gh. Radu Molidon, Alexandrescu-Ureche, Haralambie 
Grandea, Aron Densuşianu ş.a. 

„.„. Deci, prima valoare a acestor manuale este de a fi păstrat pe 
câțiva scriitori care ne sunt cunoscuţi numai de aici. Astfel, de pildă, 
Vasile Pogor, din care se pare că s-a inspirat şi Mihai Eminescu — după 
cum voi arăta cu un alt prilej — şi care are versuri destul de bune pentru 
acele timpuri, s-a păstrat numai în acest lepturar şi într-un număr din 
„Bucovina“, de la 1849. Tot aşa şi Alexandru Hajdău, tatăl lui Bogdan 
Petriceicu, ne este cunoscut numai din reproducerea unui fragment din 
vestitul său discurs, rostit la Hotin, cu prilejul unui examen public. 
Discursul, se ştie, a fost ţinut în limba rusă şi a fost tradus în româneşte 
de Cavaler de Stamati. 

Criteriul după care s-a călăuzit Aron Pumnul în alegerea scriitorilor 
şi a probelor pare să fi fost, după cum am mai spus-o, numai cel naţional. 
Pe atunci existau prea puţini scriitori români care ar fi corespuns unui 
criteriu estetic. De aceea, Aron Pumnul a adoptat, în lipsa criteriului 
estetic, singurul criteriu care mai era posibil, cel naţional, şi a făcut bine, 
căci, în felul acesta, a putut să aibă cel puţin un folos practic. 

Astfel, de pildă, figurează în manual (IV, 2) ca scriitor Vasile 
Ghergheli de Ciocotiş (născut în 1709) pentru că, spune Aron Pumnul, 

acest bărbat este însemnat pentru literatura română în mai multe privinţe: 
„parte, pentru că este din dioceza sau episcopia Muncaciului, unde sunt 
puţini Români; parte, pentru că, pe la anii 1810-1828, puţini Români 
cugetau şi credeau ceva despre renăscăciunea năciunii sale; iar parte, 
pentru că cărticica numită mai sus (este vorba de „Omul de lume sau 
măiestria de a se face plăcut în orice societate în care se află omul în 
viață“) încă ni arată că frații noştri, români macedoneni, au fost pururea 
însuflați de sâmţul năciunal şi pătrunşi de trebuinţa de a se desvolta 
literatura română în toate vremurile“ (pg. 33). 

Într-adevăr, în proba publicată, care poartă titlul „Cultura limbii 
şi a graiului în convărsăciune“, Vasile Ghergheli vădeşte o inimă mare 
de Român şi doreşte să se facă o gramatică a limbii române cu „litere 
străbune, iar nu cu slove chirilice“ şi regretă că sunt Români care vorbesc 
mai bucuroşi o limbă străină decât în limba românească. „Ba găsescu-se 
nişte urgisiţi de bunele datini părinteşti, cari se leapădă de cătră Români 
şi de toată năciunea sa, vai de ei, sărmanii, nu ştiu pentru pântecele lor 
ori pentru Pluto ori pentru nebunia sa? De-l întreabă cineva: Rumân 
eşti? Cu nepăsare răspunde: Ba nu, ci Ungur, Sârb sau Dumnezeu ştie 
ce! neştiind că, deşi e acuma strălucită gintea ungurească, tot mai străluciți 
erau odinioară mai marii lui „Rumânii“, învingători mai a tot pământului 
şi ai întregii lumi cunoscute, cărora din ticăloşia sa nu voiesc a le urma 
în faptă şi ştiinţă: ci se leagă, ca şi curpănul, de alt lemn ca şi scaiul de 
oaie! Au de nu e cunoscut începând din Banat şi până în muntele Em şi 
de cel mai mic copil al năciunii noastre de ce seminţie să fie? Când el 
pururea, de la începutul sutei a doua de la Crist şi până în ziua de astăzi 
(1819) nu altmintrele s-au numit, ci numai Rumân! Zi-i lui Valah şi nu 
va şti ce vei zice“ (pg. 36). 

Sau, vorbind despre colonizarea Daciei cu Romani, zice: „Din 
aste colonii se trag străbunii şi părinţii noştri şi noi toţi; şi de atuncea 
încoace neîncetat şi neîntrerupt ne numim noi tot Români adecă: fii 
născuţi din sângele Romanilor“ (pg. 36). 

Îi fericeşte pe Românii din Moldova şi Ţara Românească, pentru 
că „acolo ei singuri sînt domni şi împărăţitori, iar nu ca noi, săracii, 
prigoniți şi asupriţi de toți“ (pg. 37). 

Cine a auzit de un scriitor Moise Soranul Noacul, preot român 

din dieceza Oradei Mari? Acesta a fost, după cum arată Aron Pumnul, 
fiul preotesei Maria Noacul, o nepoată a lui Baba Noacul (Novac —n.r.), 
fostul oarecând general al lui Mihai Viteazul, „domnul României, pe 
care general, prinzându-l Ungurii prin înşelăciune neomenească, 
călcătoare de jurământ, l-au fript de viu în piaţa Clujului“ (pg. 37). Acest 
Noacul ne-a dat prima traducere întreagă a „Eneidei“ şi Aron Pumnul ne 
dă o probă din această traducere. 

Cine cunoaşte pe un Gavril Munteanu (născut în 1812), 
întemeietorul liceului din Braşov, care a tradus, la 1842, „Suferințele 
tânărului Werther“, de Goethe. Munteanu a trecut în România, pentru 
că, după cum spune Aron Pumnul, pe acele vremuri tinerii cu studii 
terminate „nu puteau îmbrăţişa altă dregătorie decât numai preoţia fără 
vreo leafă şi fără pământ... ori avocatura fără clienți“ (pg. 40). 

Gavril Munteanu a fost mare om de şcoală. În proba publicată din 
el, care poartă titlul „Însemnătatea şi neapăravera trebuință a 
aşezămintelor de învățătură“, Munteanu pledează pentru şcoli în limba 
română şi regretă că străbunii noştri n-au făcut tot ce se putea face pentru 
întemeierea de şcoli: „Ah, dacă bătrânii noştri, excelenți în evlavie, 
întemeietori atător sute de mănăstiri sfinte, ar fi ridicat ei, după esâmplul 
altor popoare, măcar numai o universitate, ceriul nostru ar fi mai senin“. 
De aceea el începe înfiinţarea de şcoli româneşti. „Să nu-mi zică unii, 
spune el, la ce şcoale? Sînt la conlocuitori destule şcoale, acolo pot învăţa 
şi copiii noştri. Căci toţi câţi cugetă aşa sînt asemene părinţilor degeneraţi 
care ar zice: De ce treabă mume, matroane? Avem doice care să ne crească 
copiii! Deci şcoale, fraților!“ (pg. 25), căci „cel ce se îndoieşte de folosul 
şcoalelor şi al învăţăturii se îndoiește despre folosul soarelui şi al razelor 
lui“ (pg. 45). 

lată, de pildă, un nume cu totul necunoscut ca scriitor, Dimitrie 
Gusti (născut în 1818), care, în bucata sa despre „Însemnătatea istoriei 
naţionale“, scrie următoarele: „Inima mi se bate când aud rostindu-se 
numele lui Alexandru cel Bun, al lui Ştefan cel Mare, al lui Mihai 
Viteazul... şi nu mă ruşinez de a vă zice că aceşti bărbaţi pentru mine 
sînt mai mult decât Alexandru cel Mare, decât Anibal, decât Cesare; 
aceştia sînt eroii lumii... cei dintăi sînt eroii patriei mele. Pentru mine 
bătălia de la Războieni are mai mare interes decât lupta de la Termopile 

şi izbânzile de la Racova şi de la Călugăreni îmi par mai strălucite decât 
acele de la Maraton şi Salamina, pentru că sînt câştigate de cătră Români“ 
(|V, 2, pg. 184). 

Tot aşa, Gheorghe Tăutu are loc de frunte în lepturar şi i se publică 
cunoscuta poezie „Românul“, cu celebrul refren: „Şi-oricât timp Român 
voi fi, / Nu mă tem că voi pieri“ sau tot atât de cunoscuta poezie „Arcaşul“ 
sau cealaltă poezie arhipopulară „Țara mea“, cu alt refren: „Ah, eu sânt 
mândru cu țara mea!“. 

lată, de pildă, o poezie de poetul ardelean Ilarie Puşcariu (născut 
în 1830), pe vremuri răspândita poezie „Patria română“, în care se întreabă 
care este patria română. Nu se mulţumeşte ca această patrie să se întindă 
până la Nistru şi Tisa, că acestei patrii îi aparţin Moldova şi Ardealul, ci 
patria trebuie să se întindă: 


„Până unde mai răsună 

Limbă dulce şi străbună, 

Limba care să trăiască, 

Limba românească“ (II, 2, pag. 273). 


„„. Ba, mai mult, acelaşi lepturar (IV, 2, pg. 276 şi următoarele) 
reproduce din istoricul aproape necunoscut astăzi, Gh. Radu Meledon, 
o probă în care se arată că „originea drepturilor Românilor asupra 
Crâmului şi al întregului litoral miază-noptal al Mării Negre (pe care 
acelaşi autor o numeşte, în altă parte, „lac rumân” cântat de Ovidiu, (pg. 
280) „se poate crede de foarte veche, ea poate data chiar de la colonisarea 
Daciei prin Traian”, iar valul lui Traian, început din Dunăre şi mânat 
până la Don (e vorba, desigur, de Cheile Bâcului, stele megalitice datorate 
lui Rhamses al II-lea, după o incursiune militară în ţara hyperboreilor — 
n.r.), se pare a ne arăta că marginile provinciei romane Dacia se întindeau 
spre răsărit în acel fluviu. „Aceasta dacă nu ar fi fost aşa, nu ne-am 
putea explica fiinţa Românilor în Crâm în cursul sutei a X-a după Crist 
când... Genovenii uniţi cu Românii şi cu Băstarnii (cari nu erau alții 
decât Românii din Basarabia) au făcut cetățile Mangopol, Cercel, Azov, 
Cafa, Oceanov, Moncastro (Cetatea Albă), Chilia, Tergovisca 
(Târgovişte)” (pg. 276)... 

Pe lângă poezie şi proză literară, Aron Pumnul nu se sfieşte să ne 
dea adevărate pagini de ştiinţă serioasă. Astfel, de pildă, în manualul de 
clasa a VII-a, Aron Pumnul ne dă pe larg biografia lui lon Maiorescu, 
accentuând că lon Maiorescu ne-a apărat limba împotriva atacurilor 
străine, că a demonstrat vechimea noastră pe teritoriul transilvănean şi 
că a făcut mai multe călătorii de studii la Românii din Istria. Mai departe, 
reproduce un studiu de 58 pagini al lui lon Maiorescu despre originea şi 
vechimea limbii române, adevărat studiu de lingvistică, care nici azi nu 
poate fi înţeles de elevii noştri... 

De obicei, după ce încheie biografia, Aron Pumnul mai are un 
aliniat final, pus între ghilimele şi tipărit cu caractere cursive, în care, 
sintetizând importanța scriitorului pentru neam şi literatură, îl recomandă 
urmaşilor ca exemplu de urmat. 

Astfel, de pildă, după ce redă pe larg biografia lui Gheorghe Bariț 
şi însemnătatea lui pentru literatura şi națiunea română, încheie: 
„Gheorghe Bariț este renăscătiorul şi luminătoriul conştiinţei naţionale 
române în provințele austriece. Dea cerul ca spiretul şi geniul lui să 
locuească şi să viețuească în toţi fiii năciunii rumâne” (IV, 2, pg. 58). Şi 
Gheorghe Bariț trăia, pe atunci. 

lată sinteza biografiei lui Şincai: „Şincai a fost însuflețit de cele 
mai vii simţeminte năciunale în toate lucrările sale. Ar fi dorit să-şi vadă 
năciunea cât mai în grabă înzestrată cu toate ştiinţele şi cu toată cultura 
şi aşezată în toate drepturile ce i se cuvin. De la acest zel neadormit al 
lui au provenit prigoniciunile cărora a fost espus în tot cursul vieţii sale“. 

Şi iată încheierea: „Dea ceriul ca spiretul lui cel nalt, zelul lui cel 
fierbinte şi neadormit pentru luminarea năciunii şi pentru înflorinţa 
fericirii ei să vieze în toţi Rumânii, urmaşii lui!“ (IV, 1, pg. 34). 

La Țichindeal (Cichindeal), dă numai viaţa plină de peripeții şi 
de lupte naţionale ale acestui scriitor, fără să dea nici o probă, şi încheie 
astfel: „În Dimitrie Țichindeal au esâmplu vrednic de urmat toţi preuţii 
şi profesorii rumâni ca lucrători în via Domnului şi a năciunii sale“ (IV, 
1, pg. 55). 

lată ce spune despre Gheorghe Lazăr, după ce caracterizează 
mediul în care a trăit şi i-a povestit viaţa: „Lazăr a fost un profesor în 
Sântul Sava patru ani cu mare zel. El deregătoria sa profesorală nu şi-a 

socotit-o niciodată ca mijloc de vieţuire şi chiverniseală, ci ca o 
chemăciune şi o misiune. Avea vreo 20 de învăţăcei ordenari, însă când 
ținea preleginţă de“n filosofie gemea sala de auzitori, în capul cărora sta 
Alexandru Tel. Toată destoinicia avea acest bărbat atât de mult făcător 
de bine Românilor. Pare că era într“adins ursit ca să deschidă un drum 
de regeneraciune. EI îşi sâmţea chemăciunea. Când se afla în şcoală, 
vorbia ca inspirat. Cătedra lui sămăna cu un amvon: vedeai cum i se 
bătea inima în pept. Cu mâni pline arunca la orice ocăjune semințele 
rumânismului şi ale năciunălităţii“ (|V, 1, pg. 62). 

S-au spus, cândva, cuvinte mai entuziaste şi mai juste despre 
Gheorghe Lazăr? 

Aron Pumnul nu face teorie literară asupra unui scriitor. Atunci 
când avea cuvinte de apreciere pentru opera unui scriitor, erau numai 
generalități în termeni superlativi. lată, de pildă, ce spune despre Andrei 
Mureşianu, după ce i-a dat pe larg biografia: „EI a rostit în poesiile sale 
numai dorința năciunii române, numai durerile ei, numai suferinţele cele 
nedrepte şi cuviința de a se elibera de acestea. Dreptul firesc răspicat de 
dânsul în poesiile sale a făcut să amuţească toţi duşmanii năciunii române 
pe de o parte, iar pe de altă parte să se deştepte în Români conştiinţa 
despre demnitatea naţională şi datoria de a şi-o apăra chiar cu viaţa. De 
aceea numele lui Andrei Mureşianu va fi pururea nedeslipit de renaşterea 
Românilor şi sărbat la toate sărbările libertăţii năciunale“ (IV, 1, pg. 74). 

Părerile lui Aron Pumnul rezultă din comentariile şi notele în 
subsol, care nu serveau atât pentru lămurirea unui text mai puţin lămurit, 
cât mai ales iarăşi pentru a scoate în evidenţă anumite fapte istorice de 
vrednicie românească. Astfel, după ce reproduce poezia „Răsăritul lunii“, 
de Grigore Alexandrescu, Aron Pumnul dă lămuriri cu privire la luptele 
ce s-au purtat în Carpaţi între Carol Robert, regele Ungariei, şi Mihai 
Basarab, principele Munteniei... 

Aron Pumnul a impus probelor din manuale nu numai ortografia 
sa — lucru admisibil, pentru că manualele de şcoală trebuie să aibă o 
ortografie unitară —, dar şi curiozitățile sale de limbă, ceea ce constituie 
o mare greşeală. El a schimonosit, în parte, limba scriitorilor după 
calapodul pe care şi l-a impus. 

Astfel, de pildă, după ce se dă o foarte frumoasă şi bună biografie 

a lui Nicolae Bălcescu (IV, 1, pg. 370 şi următoarele), se reproduc „Cuvânt 
preliminariu despre isvoarele Istoriei Românilor“ şi tot tratatul „Puterea 
armată a Românilor“, punându-se pe seama lui Bălcescu cuvinte ca: 
năciunal, ambiciune, sperânţă, cărăpteriu, cumvingăciune, trădiciunile 
ş.a., ceea ce constituie o adevărată profanare a limbii frumoase şi curate 
a acestui scriitor. Este păcat că Aron Pumnul n-a cunoscut limitele până 
unde putea merge cu teoriile sale... 

Cât de adâncă a fost influența manualelor lui Aron Pumnul asupra 
generaţiei timpului se vede din felul cum a reacționat spiritul românesc 
din Bucovina după 1850... 

În anul 1862, la 1 Mai, ia ființă prima societate culturală a 
Românilor bucovineni, sub numele „Reuniunea de leptură“, transformată, 
mai târziu, în actuala Societate pentru cultura şi literatura română din 
Bucovina... 

La 13 Martie 1864, se inaugurează, la Cernăuţi, prima stagiune 
de teatru românesc de o companie de teatru sub conducerea doamnei 
Fani Tardini. Stagiunea durează aproape două luni şi jumătate, iar în 
toamna aceluiaşi an se deschide a doua stagiune de aceeaşi companie, 
stagiune care durează peste patru luni de zile. Urmează, apoi, o stagiune 
a lui Pascaly, în 1869, a treia stagiune Fani Tardini, în 1870, şi una a lui 
Matei Millo, în 1871... 

Evident că Aron Pumnul a greşit în unele privinţe, dar trebuie 
pusă greşeala lui în raport cu meritele sale. N-am avea nevoie să-l apărăm, 
astăzi, cu alte argumente decât l-a apărat Eminescu, atunci când fostul 
său dascăl a fost atacat de un contemporan, Dimitrie Petrino. Când acesta 
îl atacă în mod laş: „Să piară în leptura-i Rumânul papălapte“, Eminescu, 
indignat, scrie: 


„Persoana asupra căreia aveţi bunătatea a face aluziuni atât de 
delicate, domnul meu, a încetat de mult de a mai fi numai o persoană 
simplă. Nu mai e muritorul slab, muritorul plin de defecte pământeşti, 
nelimpezit încă de eterul opiniunii publice: - nu! el e personificarea unui 
principiu, sufletul — nemuritor neapărat — care a dat consistenţa şi 
conştiinţa naţională maselor şi a făcut din ele o naţiune; - mase, care cu 
toată nobilimea, cu tot clerul, cu toate averile, începură a nu se mai 

înțelege pe sine, a nu-şi pricepe fiinţa şi natura ce era comună şi care 
face ca masele să fie, pe neştiute chiar, părțile unui singur întreg. Întru 
realizarea principiului său, omul ce-l personifică a întrebuințat mijloace 
care în detaliul d-tale nu-ți plac, pe care le găseşti, ca tot ce-i omenesc: 
necomplecte, defectuoase, să zicem chiar rele. Combateţi atunci 
mijloacele, domnul meu, combateţi-le în defectuositatea lor, şi nu 
persoana, individul, principiul său cel bun, care toate în sine au a face 
puţin cu vesmântul defectuos sau ba, cu care o îmbraci. Geniul în sdreanță 
sau în vesminte aurite tot geniu rămâne; ideea sublimă expresă (pentru: 
exprimată — notă C. Loghin) chiar într-o limbă defectuoasă tot idee 
sublimă rămâne şi principiul cel mare şi salutar acelaşi rămâne, aplicat 
prin mijloace greşite chiar. Şi dacă combateţi formele exterioare ale 
fondului, băgaţi de seamă a o face din punct de vedere absolut: - estetic, 
rece şi judecător raţionalist al formei, combateţi-o cu vigoarea şi 
seriositatea convicțiunii, nu cu pamfletul ridicol şi fără preţ, care detrage 
întotdeauna mai mult autorului său, decât celor persiflaţi prin el. Nu 
râdeți, domnilor de Lepturariu; pentru că secațiunea sa de pe alocurea e 
oglinda Domniei Voastre proprie; nu râdeți de nihilismul său, pentru că 
e al Dv.“ (O scriere critică, în Opere I, ed. Creţu, pg. 419-420). 


Mai departe spune Eminescu: 


„Ne ţinem de datorinţa noastră a aduce aminte că nu ne simțim 
îndestul de capabili ca să apărăm, cum se cade, oameni ca Şincai şi ca 
Pumnul... oameni cari apoi nici nu au nevoie de apărarea noastră sau a 
altcuiva, pentru de a rămânea cum sunt, adecă nemuritori şi mari“ (pg. 
422). 


Nemuritor şi mare l-a numit Mihai Eminescu pe Aron Pumnul şi 
noi n-avem nimic de adăugat“ (Constantin Loghin, Lepturarele lui Aron 
Pumnul, în Revista Bucovinei, Anul I, nr. 8/1942, pp. 138-160). 


Petrino a fost una dintre cauzele suferințelor bucovinene ale lui 
Eminescu, dar, când va veni vremea, va trebui să uităm, aidoma lui 


Alecsandri, de „caracterul păcătos al acestui om nefericit“ şi care mereu 

şi-a căutat şi provocat nefericirea, urmând să-l privim doar ca poet, în 
măsura în care s-a şi dovedit a fi un poet. Numai că, până la Petrino, 
trebuie să ne reamintim că încă n-am încheiat cu Arune Pumnul, care a 
trăit în cinsprezece ani bucovineni cât alții într-un veac. 

Arune Pumnul a scris primul studiu despre binefacerile 
transformării fostelor averi mănăstireşti într-o avere națională 
românească, „de“n carele este înzestrată şi se susține o mare parte de 
şcoale şi de aşezăminte de cultură“, şi, după ce înşiră beneficiarii, 
concluzionează: „lată dară că toată viaţa noastră religioasă, morală, 
spirituală, năciunală, şciincială se susține de“n acele proprietăţi; eată că 
toată desvoltarea şi cultivarea noastră religioasă, năciunală şi spirituală, 
soțială se ajută şi năintează numai pre“n Fundul Religionariu, format 
din proprietăţile însemnate în astă cărticică“, intitulată „Privire răpede 
preste trei sute trei-spră-zece de“n proprietăţile aşa numite Moşiile 
mînăstireşti, de“n carile sa format măreţul Fond Relegiunariu all 
Bisericei drepteredincioase răsăritene de“n Bucovina“ (Cernăuţi, 1865). 
Entuziasmat de binefaceri, Pumnul nici nu observă că leafa episcopului 
este mai mare decât toate celelalte cheltuieli, ba chiar de treizeci de ori 
mai mare decât banii destinaţi pentru repararea şi întreţinerea mănăstirilor. 
Pumnul este un entuziast care vede cum prind contur temeliile durabile 
ale unei culturi naţionale. Scrie el însuşi „Foarme den afară a poeziei 
române“, lucrare nepublicată, dar probabil predată învățăceilor săi, în 
care stabileşte patru domenii ale literaturii (liric, epic, dramatic şi didac- 
tic), exemplificând cu strofe din Alecsandri, Dosoftei, Cîrlova şi 
Bolintineanul, scrie „Constituţiunea sau aşezămăntul bisericei 
româneşti“, „Binescriinţa limbei româneşti cu litere romane“, 
„Formaţiunea cuvintelor româneşti“, „Curs de literatură românească“, 


> 


„Stilistica afacerilor din vieaţa practică“, „Sumariu din religiunea 
creştină“, „Filosofia poporală“, precum şi „nişte cărţi româneşti pentru 
şcoala reală din Cernăuţi“ (cf. Morariu, op.cit., pg. 215), apoi boala, 
care se agravase de prin 1857, îl sleieşte tot mai mult (din 1861, Sbiera 
îl înlocuieşte, practic, la catedră), iar în cele din urmă, în 12/24 ianuarie 
1866, Arune Pumnul pleacă, ostenit, dar de data asta păşind pe lumină. 

Vestea plecării cade trăsnet în întreaga Bucovină, iar foştii lui 


învăţăcei, inclusiv nemţii E. Franzos şi B. Ehrlich, îl plâng cu nepreţuite 

„Lăcrimioare“ poetice, cărticica elegiilor care deplâng plecarea lui 
Pumnul însemnând, datorită lui Eminescu, Şt. Ştefureac, I. leremievici, 
literatură durabilă, în ciuda faptului că istoria literară n-a reținut decât a 
doua elegie eminesciană, prima fiind uitată, odată cu „lăcrimioarele“ lui 
Ştefureac şi ale lui leremievici. 

Eminescu e unic, e al tuturora, e mai presus de zarea înspre care 
îndrăznesc eu să ridic ochii şi aşa, trăit precum lumina, va rămâne pentru 
mine cât va fi să fiu. Dar în privinţa elegiilor lui Ştefureac şi leremievici, 
care vor însemna începutul unei mode bucovinene, moda omagierii 
poetice a tuturor reprezentanţilor elitelor, inclusiv a celor care nu aveau 
nimic în comun cu limba, acest „sigiliu al dumnezeirii“, cum începuse 
să fie numită mai nou, trebuie să observăm ştiinţa scrierii, deci un anume 
meşteşug poetic prin care autorii se individualizează şi capătă stil, semn 
că Arune Pumnul deja îi iniţiase în „Foarma den afară a poesiei române“ 
şi că din aceste iniţieri a prins consistență şi manuscrisul rămas nepublicat. 
Întâlnim în aceste elegii vagi ecouri ale romantismului religios german, 
ecouri care vor fi preluate, ulterior, de timizii poeți bucovineni, deşi 
„învăţăceii“ Ştefureac şi leremievici vor abandona poezia, poate şi sub 
impresia unui adevăr rimat al vremii: „Poezie înseamnă sărăcie“. 

Prin „Lăcrimioare“ se demonstrează că sămânţa nimerise în sol 
bun, urmând să rodească veşnic, deci, „cu toate, moarte, că osoasa-ţi 
mână / Strânse cu-ngrozire inima română / Ce simţi atâta la fierosu-ţi 
sân... / Faptele-i măreţe veşnice rămân!” (Ştefureac). Cândva, „Eram în 
scăpătare, eram toți în pieire, / Tenebra letargiei pe toţi ne-a fost cuprins, 
/ Semn n-aveam de scăpare, un semn de fericire, / Şi zelul de cultură mai 
tot ni s-a fost stins”, dar bezna neştiinţei dispare definitiv pentru că „un 
luceafăr răsare pe-orizon, / Răsare şi-şi răspânde lumina fără avon” 
(leremievici), lumina pe care o vor mai adumbri furtunile, dar care nu se 
va mai stinge vreodată. 

„Lăcrimioarele învățăceilor gimnazişti din Cernăuţi 
la mormântul preaiubitului lor profesor Arune Pumnul 


O stea încântătoare a învierii tale, 
Frumoasă Bucovină, din ceru-ţi a căzut! 
S-au stins acele raze mărețe, ideale 

De adevăr puternic ce-ades ne-au străbătut! 


Pământul tău în care atâtea inimi sfinte 

Dorm astăzi netrezite, aflând repausul lor, 
Prin doliu el devine comoară de morminte 
Şi mai cuprinde astăzi înc-un frumos odor! 


Dar nu moare acela ce zace în țărână 
Şi care de mari lupte lovit a obosit, 
Căci viaţa ce-o lăţise în tine, Bucovină, 
Un viitor ferice el ţie ţi-a gătit! 


Deci toţi acum, ca unul, să-l plângem cu căldură, 
A” căror inimi încă dreptăţii n-au răcit! 

Să plângem noi pe-un frate ce nu ştia de ură, 

lar tinerimea noastră pe-un tată mult iubit! 


II. 


Îmbracă-te în doliu, frumoasă Bucovină, 

Cu cipru verde-ncinge antică fruntea ta, 

C-acuma din pleiada-ţi auroasă şi senină 

Se stinse un luceafăr, se stinse o lumină, 
Se stinse-o dalbă stea! 

Metalica, vibrânda a clopotelor jale 

Vueşte în cadență şi sună întristat, 

Căci, ah!, geniul mare al deşteptării tale 

Păşi, se duse-acuma pe-a nemuririi cale 
Şi-n urmă te-a lăsat! 


Te-ai dus, te-ai dus din lume, o, geniu nalt şi mare, 

Colo unde te-aşteaptă toți îngerii în cor, 

Ce-ntoană tainic dulce a sferelor cântare 

Şi-ţi împletesc ghirlande, cununi mirositoare, 
Cununi de albe flori! 


Te plânge Bucovina, te plânge-n voce tare, 

Te plânge-n tânguire şi locul tău natal, 

Căci umbra ta măreaţă, în falnica-i sburare, 

O urmă-ncet cu ochiul în tristă lăcrimare 
Ce-i simţ naţional! 


Urmeze încă-n cale-ţi şi lacrima duioasă 
Ce junii toţi o varsă pe trist mormântul tău; 
Urmeze-ţi ea prin sboru-ți în cânturi tânguioase, 
În cânturi răsunânde, suspine-armonioase, 
Colo în eliseu! 
M. Eminoviciu, privatist 


III. 


Plângi acum, junime, plângi cu întristare, 
Căci fatala moarte, fără îndurare, 

Ţi-a răpit din sânu-ţi ce era mai rar, 

Ţi-a răpit un mândru, scump mărgăritar! 


Ţi-a răpit, vai!, steaua ce cu înfocare 


Sus pe orizontul dulcei țării tale, 
Fără contenire, falnic strălucea 

Şi la meta naltă calea-ţi arăta! 


Revărsaţi cu toţii suspine amare 

Din inima voastră, voi aceia care 
Scumpele cuvinte ale-ăstui bărbat, 
Acel glas din ceruri sfânt l-aţi ascultat! 


Revărsaţi şi-aceia a căror dorire 
Ursita o şterse fără împlinire! 
Revărsăm cu toţii, căci el ne iubea! 
Plângem şi jelimu-l, că scump ne era! 


Dar cu toate, moarte, că osoasa-ţi mână 
Strânse cu-ngrozire inima română 

Ce simţi atâta la fierosu-ți sân... 
Faptele-i măreţe veşnice rămân! 


Nu ne poți suprime şi resuvenirea 
Ce-o lasă în inimi; nu poţi amintirea 
Marilor lui fapte a o nimici; 

Cât vom fi în lume, ea nu va pieri! 


St. Stefureac, VI cl. 


IV. 


În vârsta-ţi bărbătească, când pentru Românime 
Lucrai făr-osteneală spre a o-nţelepți, 

Sosi fatala soartă cu cruda ei asprime 

Şi zilele-ţi prea scumpe în clipă le răpi. 


O întristare-adâncă şi fără aşteptare 
Cuprinse-a” noastre inimi şi greu ni le răni, 
Din unghi în unghi de ţară şi chiar peste hotare 
Sunând această veste, pe toți amar lovi. 

Căci moartea-ngrozitoare, acea cumplită fiară, 
Venit-a prea degrabă, voind a săgeta 

Pe cel ce e sprijoana Românilor din ţară, 

Şi-n tine, scump părinte, şi-nfipse ghiara sa! 


Ridică-ţi a ta frunte, aruncă înc-odată 

O ultimă privire şi vezi pe-ai tăi studinți 

Cum plâng şi cu-a lor lacrimi îți spală calea toată, 
ŞI-ţi cântă duios imne din inime fierbinți. 


Mutându-te de-aicea, prea scumpule părinte, 
Ne laşi spre suvenire neprețuitu-ți zel, 
Lucrarea-ţi ne-ntreruptă, cu scopurile sfinte, 
Le laşi ca să ne fie într-adevăr model! 


Cuprinşi de întristare şi plini de-amărăciune 
Ne adunăm aicea cu scop de-aţi arăta 

Că noi a noastră limbă şi trista ta naţiune 
Fierbinte, ca pe tine, părinte,-o vom ama! 


Jurăm cu pietate la umbra ta cerească 
Că tot ce tu în lume mai mult ai adorat: 
„Morala, națiunea, religia creştinească”, 
În noi găsi-vor scuturi şi inimi de bărbat! 


V. 


Eram în scăpătare, eram toți în pieire, 

Tenebra letargiei pe toţi ne-a fost cuprins, 
Semn n-aveam de scăpare, un semn de fericire, 
Şi zelul de cultură mai tot ni s-a fost stins. 


Puţine raze slabe la noi mai străluciră 

Şi duhul Românimii amar se tânguia! 
Amarul ne cuprinse, pe toţi ne cufundase, 
Numirea de naţiune la mulți nu mai rămase! 

Dar iată un luceafăr răsare pe-orizon, 
Răsare şi-şi răspânde lumina fără avon. 
„Sculaţi-vă!“, el zice, „destul acum vă fie 
Şerbind tot nelucrării, trăind tot în sclavie!“ 

O! glorii ţie, Doamne! puţin ne-am deşteptat! 

Cu paşi cam lini, dar siguri, spre cult ne-am îndreptat, 
Şi-acum cu energie, lucrând spre “naintare, 
Luceafărul totuna ne dă a sa-ndemnare. 


Dar când gândeam că-i bine, ne socoteam ferice, 
Voiam cu paşi mai repezi nainte să păşim, 
Voiam într-o unire să prindem a ne zice: 

„O! timpuri fericite în care noi trăim! 


Atunci un val de groază, fatala-ne ursire 
Îndată pe vecie, vai!, nouă ne-a închis 
Isvorul de lumină, de candidă lucire, 

Ce tainic cu blândeţe naţiunii a surâs. 


Dulce Bucovină! plângi de-acum, suspină, 
Căci se stinse astăzi blânda ta lumină! 
Frați din Bucovina, câţi cu el simţiţi, 
Veniţi la mormântu-i ca să-l tânguiţi! 


Şi tu, păsăruică ce sbori spre Carpaţi, 
Spune-acolo toate la ai noştri fraţi, 

Toate câte-aicea le vei fi văzut, 

Spune că-un om mare cu toţii am pierdut! 


Iară tu, o!, Prute, spune-n murmurare 
Văilor smălţate din îndepărtare 

Care le sărută valurile tale: 

Spune-le durerea, spune-a noastră jale! 

Chiar şi tu, zefire, poartă-n şoapte line 
La națiunea-ntreagă a“ noastre suspine! 
Toată Românimea plângă ne-ncetat 
Sufletul de înger care ne-a zburat! 
I.leremieviciu, V cl.“ 


Alte două poeme, scrise şi publicate în germană, poartă semnăturile 
„E. Franzos, VII kl.“ şi „B. Ehrlich, VI. kl“. În volumul „Aron Pumnul. 
Voci asupra Vieţii în însemnătăţii lui“, îngrijit de 1.G. Sbiera şi publicat 
la Cernăuţi, în 1889, poemele şcolarilor germani sunt reproduse şi în 
germană, dar şi într-o traducere liberă în limba română, în care se pierd 
sau se câştigă metafore, traducere la care am renunţat şi pentru că exprimă 
o maturitate poetică superioară, dar care este a culturii germane şi nu a 
tinerilor autori. De altfel, Alesandru Hurmuzachi, care, asemeni fraţilor 
lui, se formase în acea cultură, avea să şi spună, cândva: „Ce păcat că nu 
avem o limbă în care să putem spune tot ceea ce ştim!“. În cele din urmă, 
generația Hurmuzăcheştilor a izbutit să se rostească sublim şi în 
româneşte, numai că noi, generaţie după generaţie, n-am prea avut auz 
şi pentru ea. 

Limba, „sigiliul dumnezeirii““ 


Pumnul încă trăia, măcinat de boli şi de grija îndatoririlor asumate, 
care trebuiau duse până la capăt. Iraclie Porumbescu, aflat în veşnic 
război cu ierarhii locului, cărora nu le scria decât cu litere latine, fusese 
surghiunit la Şipote, „în munţii huțăneşti“, apoi la Boian, şi se rupsese 
de viaţa culturală bucovineană, dar nu şi de Arune Pumnul, cu care 
susţinea o corespondenţă bogată şi la care trăgea de fiecare dată când 
venea prin Cernăuţi, mai ales că Emilian, unul din cei nouă copii ai lui 
Iraclie Porumbescu, locuise în gazdă la Pumnul, împreună cu fraţii 
Şerban, Nicolai, Gheorghe şi Ilie Eminovici, după cum rezultă din 
scrisoarea lui Pumnul din 28 octombrie 1858, scrisoare în care este 
menţionat, pentru prima dată, numele „frăţiorului Ciprianell“, la care 
Emilian Porumbescu ţinea foarte mult. 

Iraclie Porumbescu, primul poet şi prozator adevărat al Bucovinei, 
dispăru, pentru vreo două decenii, din viaţa publică, consacrându-se 
misiunii sale preoţeşti şi vieţii de familie. 

Între timp, Bucovina intră într-o zodie bună. Rezoluţia imperială 
din 20 iulie 1859 reactualiza decretul din 9 decembrie 1854, „în sensul 
că, pretutindenea, limba de propunere (predare) în şcolile secundare să 
nu fie, ca în trecut, cea nemțască, ci limba majorităţii poporăciunii din 
acel ținut unde se află şcoala“. Românii „aveau, acuma, destule şcoli 
primare confesionale şi naţionale, prin urmare şi speranţa sigură că se 
vor găsi destui copii pentru înpoporarea celor secundare. Cerură, dară, 
din nou înființarea unui gimnasiu în Suceava. De astă dată, găsiră 
pretutindeni bunăvoință, ba chiar grăbirea. Se încuviinţă, din fondul 
religionar, mai multe stipendii pentru tineri drepteredincioşi răsăriteni 
cari ar voi să se califice, prin studii universitare, pentru profesură, dar 
autorităţile şcolare nu aşteptară finirea studiilor şi calificarea tinerilor... 
ci se grăbiră şi deschiseră, în Septembrie 1860, prima clasă a Gimnasiului 

sucevean, cu profesori străini şi cu limba nemţască ca limbă de propunere, 
rămânând ca învățământul să se propună româneşte atunci când vor fi 
profesori români calificați şi cărți didactice aprobate“ (Sbiera, Amintiri 
din viaţa autorului, pg. 185). 

În 6 aprilie 1861, s-a inaugurat viaţa parlamentară în Bucovina, 
„cu limba românească ca limbă a ţării, a caracterului ei istoric, şi cu 
limba nemţască ca limbă oficială şi diplomatică în tot imperiul. În îmbele 
aceste două limbi s-au redactat şi publicat protocoalele şedinților din 
sesiunea din 1861... Când s-a constituit Comitetul Ţării (Dietal), membrii 
lui, deşi majoritate români, au început să vorbească întru sine numai 
nemţeşte şi introduseră, astfel, prin simpla întrebuințare, limba nemţască 
ca limbă oficială a ţării. De ce, fiindcă toți Românii din Comitetul Ţării, 
şi chiar din camera legislativă, afară de unul singur, țăran cu puţină 
cunoştinţă de carte, ştiau vorbi mai bine nemţeşte decât româneşte“ 
(Sbiera, op.cit., pg. 217). 


Societatea pentru cultura 
şi literatura poporului român în Bucovina 


În condiţiile în care elitele politice româneşti nu prea ştiau 
româneşte şi se văd obligate la oficializarea limbii germane, câţiva tineri 
români, precum Orest Reni de Hârşeni, Leon Popescul, baron Niculai 
Vasilco şi Leon Ciupercovici, provocaţi de Ion a lui Gheorghe Sbiera, 
hotărăsc să înfiinţeze o „Reuniune românească de leptură“ în Cernăuţi, 
care se şi inaugurează, în 19 aprilie (9 mai stil nou) 1862, sub autoritatea 
lui Alesandru Hurmuzachi, Comitetul dirigent al Reuniunii fiind format 
din Mihai Zota — preşedinte, Alesandru Hurmuzachi — vicepreşedinte, 
Ion Calinciuc, Aron Pumnul, Alesandru Costin şi Leon Ciupercovici — 
membri, Orest Reni, lon Sbiera, Leon Popescul şi baron Niculai Vasilco 
— membri substituţi. „În casa acelui cabinet de cetire aveau să fie cărți şi 
felurite gazete româneşti cumpărate pe taxele membrilor, şi membrii 
aveau dreptul să cetească cărţile şi gazetele acele, ca să se deprindă cu 
limba românească şi să înveţe istoria şi literatura poporului român. Pe 
atunci adecă tocmai bărbaţii noştri mai în vărstă nu ştiau limba, istoria şi 

literatura poporului român, pentru că la vremea lor în nici o şcoală n-au 
avut prilej să înveţe aceste lucruri, cari îi trebuesc aşa de tare fiecărui 
român“ (Morariu, op.cit., pg. 292). 

Reuniunea funcționa în cazinoul din Cernăuţi şi organiza tot felul 
de petreceri publice, precum „excursii maiale“, la care participau şi 
cernăuţeni cu stare, încheiate cu câte un spectacol de „cântări şi declamări 
patriotice“ şi, bineînţeles, cu câte o horă şi cu câte o masă câmpenească. 

Tot în 1862, s-a dat Diploma imperială referitoare la stema 
Ducatului Bucovinei, nou înfiinţat, împăratul recunoscând, în baza unui 
text scris de mitropolitul Eugen Hacman, fostul său dascăl de limba 
română (împăratul trebuia să înveţe, de copil, toate limbile care se vorbeau 
în imperiu), vechimea daco-romană a acestui ținut („ţara aceasta, locuită 
la început de Daci, apoi împoporată de coloniele lui Traian“), 
împrejurările istorice grele („o mie de ani poporul pământean fu oprit în 
calea sa către trepte mai înalte de cultură“), care au împiedicat formarea 
statului, până ce, „prin Principele Dragoş, puterea poporăciunii prin 
apărarea de popoarele vecine crescu în câtva“, asfel că „ajunse statul 
acesta sub eroul Ştefan cel Mare faima măreaţă prin învingerile lui cele 
strălucite asupra neamicilor creştinătăţii şi ai civilisaţiunii“. 

În 1863, atâţia „preoţi, învățători, boeri şi alţi Români“ s-au tot 
înscris în „Reuniunea de leptură“, încât, în adunarea generală din 14/26 
mai s-a hotărât transformarea reuniunii în „Societatea pentru cultura şi 
literatura poporului român în Bucovina“. Statutele societății aveau să 
fie întărite de însuşi împăratul Francisc Iosif, „cu prea înalta scrisoare 
din 6 Maiu 1864, despre care sfa dat de scire Comitetului cu scrisoarea 
ministerială din 20 August 1864 Nr. 16570/1239 şi cu scrisoarea 
guvernului țării din 29 August 1864 nr. 3158“ (Morariu, op.cit., pp. 292, 
293). 

În 1864, în 11 ianuarie, începe construirea rețelei de căi ferate în 
Bucovina, prin elaborarea primului document care atestă „concesiunea 
de construire şi exploatare a căii ferate Lemberg-Nepolocăuţi-Cernăuţi, 
în lungime de 267 km“, primul tren urmând să sosească la Cernăuţi în 
15 septembrie 1866, iar la Suceava în 28 octombrie 1869 (cf. Mihai 
Buduja, Lumea Carpatică, nr. 1/2002, pg. 59), iar odată cu calea ferată 
se revarsă asupra Bucovinei o adevărată avalanşă de străini, aduşi fie de 

boieri, fie de industriaşii, străini şi români, dispuşi să valorifice resursele 
inepuizabile ale subsolului şi solului bucovinean. 

În 1864, fraţii Alesandru şi Emanuil Costin, primul moşier în 
Bucovina, celălalt în Moldova, aduc la Cernăuţi trupa celebrei Fani 
Tardini, prima reprezentaţie având loc în „sala teatrală“ a hotelului 
„Moldova“, în 1/13 martie 1864, cu „drama cu cântece în patru acte“ a 
lui I. Dumitrescu, „Radu Calomfirescu“. Stagiunea durează până în 15/ 
27 mai, jucându-se „treizeci şi trei de composiţiuni teatrale diferite, dintre 
carile numai şepte erau traduceri din limba franțuzească... pe când toate 
celelalte, în număr de douăzeci şi şese, erau composițiuni naţionale 
româneşti, detot orginale“ (Sbiera, op.cit., pp. 187-189), semnate de Matei 
Millo, Vasile Alecsandri, Constantin Negruzzi, E. Carada, D. Anestin, 
D. Mihălescu, D. Miclescu, D. Porfiriu, |. Lacea, Penescu, Halepliu. 

Societatea pentru cultura şi literatura poporului român în Bucovina 
avea să însemne, vreme de opt decenii, din 1865, când îşi lansează prima 
publicaţie, „Foaia“, până în 1945, când îşi sistează ultimele reviste 
literare, însăşi identitatea românească a Bucovinei, iar acest statut obligă 
la eternizarea numelor întemeietorilor. lar întemeietorii de spiritualitate 
românească conştientă de sine în Bucovina au fost: 

Samuil Andrieviciu (viitorul mitropolit Silvestru Morariu), asesor 
consistorial; 

Georgiu Andronic, paroch în Ostriţa; 

Nicolaiu Balmoşu, amploiat guvernamental; 

Ion Calinovschi, profesor gimnasial; 

Ion Cerneaschi, protocolante magistratual; 

Leo Ciupercoviciu, secretariu judecătoresc; 

Alesandru cav. de Costin, proprietariu mare şi membru al 
Comitetului țării; 

Georgiu cav. de Costin, proprietariu mare şi c.r. major pensionar; 

Dimitrie Cobuz, protopop şi paroch în Crişceatec; 

Nicolaiu Dimitrieviciu, preut; 

Ambrosiu Dimitroviţă, asesor consistorial; 

Ion Drogli, profesor de preparandie; 

Grigorie Gramatoviciu, protopop şi paroch la Cuciurumare; 

Ion Gramatoviciu, paroch la Negostina; 

Grigorie Hacman, paroch la Cernăuţi; 

Alesandru cav. de Hurmuzachi, proprietariu mare; 

Eudoxiu cav. de Hurmuzachi, proprietariu mare şi Căpitan al Ţării; 

Georgiu cav. de Hurmuzachi, proprietariu mare, vicepreşedinte al 
Reuniunii; 

Paul lavorschi, paroch la Verbăuţi; 

Artemiu leremieviciu, administrator la Ceahor; 

Nicolaiu leremieviciu, învăţător la Şcoala națională de mustru din 
Cernăuţi; 

Vasiliu Ilasieviciu, oficial judecătorescu; 

Veniamin Iliuțu, protosingel şi profesor gimnasial; 

Isaia Isopescul, protodiacon episcopescu; 

Ion Litviniuc, învățătoriu la Şcoala naţională de mustru din 
Cernăuţi; 

Samuil Lumicovschi, paroch la Ţurin; 

Nicolaiu Mănărăzan, preut; 

Vasiliu Mitrofanoviță, profesor de teologie; 

Paul Paicu, profesor la Şcoala reală superioară din Cernăuţi; 

Eusebiu Popoviciu, profesor de teologie; 

Iorgu cav. de Popoviciu, proprietariu mare; 

Leon Popescu, administrator parochie Cernăuţi; 

Leon Popescu, amploiat guvernamental; 

Parteniu Popescu, administrator parochie Mologia; 

Dimitrie Procopoviciu, asesor consistorial; 

Arune Pumnul, profesor gimnasial; 

Oreste Reni de Herşeni, secretariu la Comitetul Ţării; 

Niculaiu Sauciuc, paroch în Verencianca; 

Ion a lui G. Sbiera, profesor gimnasial; 

Niculaiu Sbiera, admimistrator parochie Zaharesci; 

Eugeniu cav. de Stîrcea, proprietariu mare; 

Victoriu cav. de Stîrcea, proprietariu mare; 

Lazar 'Turturian, prefect seminarial; 

Dimitrie cav. de Vasilco, proprietariu mare; 

Nicolaiu cav. de Vasilco, proprietariu mare; 

Vasiliu cav. de Vasilco, proprietariu mare. 

Respectând ortografia vremii, am păstrat vocala „u“, reminescență 
a terminaţiilor latine de odinioară, dar care nu se mai citea în secolele 
din urmă, deşi se scria „Georgiu“ sau „Vasiliu“, de exemplu, se citeau 
„Giorgi“ sau „Vasili“, deci moldovenismele pentru George şi Vasile. 
Litera „x“ lipsea, aşa că „Alexandru“ se scria „Alesandru“ (aceeaşi 
motivaţie şi pentru „Alecsandri“”). 


„Foaea Societăţii pentru literatura 
şi cultura română în Bucovina“ 


Din rândul întemeietorilor aveau să se aleagă şi publiciştii gazetei 
„Foaea Societăţii pentru literatura şi cultura română în Bucovina“, 
condeiele cele mai viguroase, mai ales prin erudiție, fiind cele ale fraţilor 
Alesandru şi Georgiu Hurmuzachi, al lui Ambrosiu Dimitroviţă, primul 
„redactor respunzătoriu şi editor“, care moare, foarte tânăr, în anul 
următor, al lui 1.G. Sbiera, al doilea „redactor respunzătoriu şi editor“ şi 
al profesorului Paul Paicu. 

Primele trei numere ale „Foaei“ apar în 1 martie 1865, „cu tipariul 
lui Rudolf Echardt“, cu un program, „Cătră cetitorii noştri“, semnat de 
„Comitetul redacțiunii““, în care se precizează că „Scopul acesteia este 
de a concentra puterile spirituale naționale din patria noastră spre a 
sprijini, dezvolta şi a lăţi amoarea limbii, cunoşcinţa literaturii, cultura 
poporului în ţara noastră“ (pg. 2), din convingerea că „Frumoasa noastră 
limbă este însemnul etern al individualităţii poporului nostru, este sigiliul 
dumnezeirii, luceafărul luminos întipărit în fruntea naţiunii noastre drept 
martoriu neperitoriu al patriei şi seminţiei sale antice şi glorioase“ (pg. 
3). În anul următor, scopul Societăţii şi al „Foaei“ se esenţializează, 
scopul fiind acela al „sprijinirii culturii şi a dezvoltării literaturii române“, 
cultura şi literatura însemnând, în fond, coordonatele definitive ale limbii, 
care rămâne, în conştiinţa românească bucovineană, ceea ce a şi fost, 
adică „sigiliul dumnezeirii“. 

Din multe puncte de vedere, însăşi „Foaea Societăţii pentru 
literatura şi cultura română în Bucovina“ a fost „sigiliul dumnezeirii“, 
iar aura vine, totuşi, de la Alesandru Hurmuzachi, personalitate culturală 

de talie europeană, care şi oferă literaților bucovineni un prim program 
literar, ce-i drept, preluat din scrierea lui G. Filanghieri „Despre 
legislaţie“, capitolul „Datoriile scriitorilor“. 

Alecu Hurmuzachi tocmai conferențiase şi publicase un omagiu 
despre trei personalități ale culturii române, pe care „năciunea întreagă 
îi jelesce“, Andrei Mureşianu, Simion Bărnuţiu şi lon Maiorescu. 
Rememorarea celor trei personalităţi, „Trei umbre“ (pp. 40-45), 
pregăteşte rostirea/publicarea valorilor care reprezintă „Datoriile 
scriitorilor“: „Ştim toţi cine a fost Mureşianu: singurul poet dintre 
Românii Austriei, dar poet adevărat în tot cuprinsul cuvântului său, 
bardul, cântărețul cel mai popular, care se inspira în toate ideile de toate 
simţămintele ce mişcau sufletul, inima poporului, de toată întristarea şi 
durerea acestuia, dar, totodată, şi din însufleţirea, din curajul, din 
aspiraţiile lui spre viaţă şi libertate“. Vorbind despre Bărnuţiu, pe care 
şi Pumnul, în viaţă fiind Bărnuţiu, îl considera nemuritor, Alesandru 
Hurmuzachi, după ce îi subliniază „meritul strălucit“ ca om politic, 
precizează că „şi ca erudit, ca profesor, ca preot, ca om, Bărnuţiu e tot 
atât de însemnat, tot atât de strălucit“. În privinţa lui lon Maiorescu, 
tatăl lui Titu Maiorescu, pe care românii l-au cam uitat, supăraţi, probabil, 
pe teoria descălecatului bulgar (căciulile înalte) în Ţara Românească, 
teorie confirmată şi prin recenta traducere a „Codului Rahonczi“, Alecu 
Hurmuzachi vrea să ne încredinţeze că toate „cercetările şi studiile lui, 
adânci şi serioase, despre limba, despre istoria şi despre drepturile politice 
ale Românilor, luptele şi lucrările lui necontenite au fost probe şi fructe 
preţioase ale patriotismului şi ale ştiinţei sale“. 

Pornind de la exemplul celor trei corifei, pe care-i omagiază cu o 
lacrimă care brăzdează vremurile până la noi, Alesandru Hurmuzachi 
subscrie din toată inima la învăţăturile lui G. Filanghieri, pe care le voi 
reproduce, datorită actualități lor, cu aliniate noi şi cu majuscule pentru 
fiecare idee: 


„Datoriile scriitorilor 


Nu scrieţi niciodată pentru vreun om, ci pentru oameni; 
Uniţi gloria voastră cu interesele eterne ale genului omenesc; 

Urâţi, dar, acel talent pe care îl posedă adesea suflete sclave, care 
ard o tămâie servilă pe altarul măgulirii; 

Fugiţi de acel spirit fricos şi venal, care nu cunoaşte alt îndemn 
decât interesul, nici alt frâu decât frica; 

Dispreţuiţi aplauzele efemere ale plebei şi recunoştinţa cumpărată 
a celor mari, amenințările persecuției şi riscul neştiinţei,; 

Învăţaţi cu curaj pe fraţii voştri şi apăraţi cu libertate drepturile 





lor; 

Şi, atunci, oamenii, interesându-se de speranţa fericirii, a cărei 
cale voi le-o arătaţi, vă vor asculta cu uimire; 

Atunci, posteritatea, recunoscătoare sudorilor voastre, va distinge 
scrierile voastre în biblioteci; 

Atunci, nici turbarea neputincioasă a tiraniei, nici strigătul interesat 
al fanatismului, nici sofismele înşelăciunii, nici mustrările din partea 
neştiinţei, nici furia invidiei nu le vor putea discredita şi înmormânta în 
uitare; 

Ele vor trece din generaţie în generaţie cu taina numelui vostru, 
ele vor fi citite şi poate scăldate în lacrimile popoarelor, care, altminteri, 
nici nu v-ar fi cunoscut; 

Şi geniul vostru pururea folositor va deveni, atunci contemporan 
cu fiecare etate şi cetățeanul tuturor locurilor“. 


Ideile acestea, conştientizate şi prin lucrarea lui Filanghieri, le 
trăise şi Alesandru Hurmuzachi şi vor mai fi trăite în istoria culturală a 
Bucovinei. „Omul trece, omenirea rămâne; individul se stânge, genul 
subzistă; trăieşte, dar, acela numai care-şi uneşte, îşi confundă viaţa cu 
aceste; cât le-au dat lor din viaţa sa, atât rămâne din el şi după el”, avea 
să noteze Hurmuzachi, la sfârşitul anului 1865, anticipând în mod cre- 
ator, divin, crezul Eroului Bucovinei din ultima zi petrecută în tranşeele 
Reîntregirii Neamului: „Căci atât rămâne după fiecare pe lumea asta: 
binele ce l-ai făcut altora. Încolo, totul e praf şi cenuşă pe care le spulberă 
vântul” (ultima scrisoare a lui lon Grămadă, Cartea sângelui, pp. 14, 
15). 

Alesandru Hurmuzachi, un alt apostol al neamului (Iraclie 
Porumbescu îi numea pe Hurmuzăcheşti doar „Grachii Românilor 

bucovineni”), se defineşte şi ne defineşte într-un text aparent ocazinal, 
cel de la cumpăna anilor 1865/1866 (Anul II, nr. 1/1866, pp. 4-6), intitulat, 
simplu: 


„La schimbarea anului 
„An nou! an nou!” — răsună-n lume şi spiritul cel mai liniştit, 
inima cea mai răbdătoare nu se pot apăra de o mişcare la sosirea ta! 

Dar cu bucurie plină şi-ntreagă numai sufletul fraged şi încă neatins 
al copiilor te salută; aşteptând numai daruri plăcute de la tine, cum, în 
naivitatea lor nerăbdătoare, ţi-ar grăbi sosirea! Neştiind, grăbesc a-şi 
pierde fericirea, a gusta mai curând din pomul cunoştinţei! 

Astfel, poate că şi omenirea în pruncia sa, pe când şi al ei suflet 
tânăr, nedezvoltat îşi mâna zilele înainte, netulburat de problemele măreţe 
a căror dezlegare acum îl tulbură şi îl ocupă, îţi privea sosirea cu mai 
multă linişte. Altfel, astăzi! Cu omenirea, ieşită de mult din etatea prunciei 
şi îmbătrânind în lupte şi speranțe, şi noi, atom neînsemnat al ei, cu 
sfiala îndoielii stăm înaintea ta, an tânăr! Nu ştim, să te întâmpinăm cu 
urare de bucurie sau cu îngrijorare să te aşteptăm? Deşartă întrebare! că 
taci şi nu răspunzi; mut eşti ca eternitatea din al cărei sân te-ai coborât 
ca noaptea nepătrunsă şi nețărmuirea ce se-ntinde înaintea noastră şi ne 
acoperă viitorul. 

Dar deşi e noapte dincolo, unde nu străbate ochiul muritorului, 
aici, dincoace, toate spre lumină merg; spre ea s-avântă să-nalţe geniul 
omenirii, învingând întunericul, sfărâmând tot mai multe verigi din lanţul 
cu care-l ține legat în trista-i şerbie neştiința. Cum a ajuns, deşi după 
lungă, lungă lucrare, a se cunoaşte, s-a ivit lumina, cu ea libertatea care, 
de acum, e un element al vieții. 

lată ce ne arată anii cei mulţi, mulţi, care ţi-au premers ţie, an 
tânăr, şi iată ce, faţă cu tine, ne mângâie şi ne susţine. Că şi tu, ca ceilalți, 
ne vei aduce daruri felurite, bucurii şi suferinți, amăgiri şi lupte; nu sunt 
acestea necunoscute omului şi nu vor abate acea credinţă, nu vor smulge 
din inima omenirii speranţa, care e un atribut nedespărțit al ei, condiția 
vieţii, sorgintea energiei, activităţii şi a năzuinţei sale măreţe. lată ce, în 
schimbarea anilor, în prefacerea lucrurilor, rămâne statornic şi 

nestrămutat: tendinţa genului omenirii spre lumină, spre cunoştinţă, spre 
perfecțiune. Icoană a lui Dumnezeu, el cearcă şi lucră spre a oglindi cât 
mai deplin chipul acesta sublim şi etern. lată legea progresului, misterul 
descoperit al mersului omenirii! 

Omul trece, omenirea rămâne; individul se stânge, genul subzistă; 
trăieşte, dar, acela numai care-şi uneşte, îşi confundă viaţa cu aceste; cât 
le-au dat lor din viaţa sa, atât rămâne din el şi după el. Nu ar fi un dar 
bun ce ne-ar aduce anul nou, dacă ne-am inspira, dacă ne-am pătrunde 
de acest adevăr, pe care ni l-au lăsat înainte-mergătorii săi? Bun dar ar 
fi, că este de acele care nu dispar, nu se cutreieră în mişcarea universală 
şi neprecurmată (perpetuă — n.r.), ce se petrece sub ochii noştri şi cu noi. 
Toate altele sunt trecătoare. 

Bucuriile, plăcerile ce ne-ar putea aduce, ce am aştepta de la el, 
ce ar fi şi ele? Nu oare ca şi cele de mai înainte? Dar din acele şi cea mai 
dulce, care ne-a uimit sufletul, şi cea mai sublimă, pe care am gustat-o, 
ce urmă a lăsat? Aceea pe care o lasă sunetul unei cântări melodioase, 
când ea a încetat. 

Suferințele, nici ele nu trăiesc mai mult decât omul. Şi unele, şi 
altele se strecură, mai repede sau mai încet, totuna; ferice de acela dar, 
care, în schimbarea lor, a ştiut a-şi feri inima de tâmpire, a strânge în 
fundul ei nişte idealuri, al căror cult să-l păstreze până la urmă. lată un 
chip de a ne umple viaţa, de a-i da cuprins şi de a o feri de a rămâne 
deşartă; acest izvor sigur o poate nutri şi înnoi necontenit. Și anume 
pentru că e trecătoare, cu atât mai mult trebuie să cercăm a o umple, a o 
trăi în fapte şi adevăr, a o folosi, a-i dezvolta toată puterea, simțind viu şi 
adânc tot binele, toată bucuria ce ne-ar cădea în parte şi merită de a 
veseli sufletul omului; să gustăm profund şi durerea, care ne cearcă poate 
mai ades, că şi ea este atribut al omului, să o privim dar, când ne-a ajuns, 
ca un bine care lămureşte sufletul, îl fereşte de a se sumeţi, de a se 
înstrăina acelor care, ca şi noi, sunt supuşi durerii. O, de am şti pururi a 
ne păstra inima caldă, aprinsă pentru tot ce e bun şi demn de a o mişca, 
de am şti iubi din toată puterea şi a ne lupta cu toată ardoarea! lată cum 
ar trebui să înțelegem, să cuprindem viaţa ca, ajungând la marginea ei, 
să nu ne cuprindă cugetarea dureroasă şi umilitoare că pierdută a fost şi 
mai înainte de a se stânge. 

Să nu o pierdem, dar, că nici dreptul nu avem spre asta; nu e 
numai a noastră, ci a celei ce ne-a dat-o. Şi pentru acest cuvânt să o 
dezvelim, să o întinerim şi, când ea va pulsa puternic în inimi, când va 
lucra ager în spiritele noastre, să o revărsăm în vinele maicii căreia o 
datorăm şi la al cărei sân iarăşi ne vom adăpa. De nu o vom face noi, fiii 
ei, de nu-i vom da toată suflarea, viaţa şi sângele nostru, cine să o facă? 
De la cine altul să-şi tragă ea puterea ca să se ridice senină şi întărită de 
pe patul suferinţei, în care tot mai zace — din culpa soartei vitrege şi nu 
de tot fără culpa fiilor săi? Când se va scula din el, care an va pune capăt 
durerilor sale, când îşi va putea ea arunca ochii cu mângâiere măcar 
într-o singură parte? Pe care i-a adus-o anul ce se scurge? La noi? O 
ştim. În Ardeal, în Ungaria? O grea, o nouă încercare. Dar acolo măcar 
fiii săi stau bărbăteşte pe lângă ea, acei frați ai noştri şi astăzi ca şi 
altădată, ca întotdeauna, ne dau pilda lor de credinţă, de devotare către 
ea; să le aducem şi astăzi mulţumire adâncă şi, strângându-le mâna în 
frăție, să le urăm de anul nou: Succes bun, luptă fericită! Fie Dumnezeul 
Românilor geniul naţiunii şi pururi inima noastră cu EI! 

Dar şi-n altă parte, încă tot nouri, încă tot lupte; deşi acolo, spre 
răsărit, mai curând ar fi fost să ajungă soarele, să împrăştie nourii, să 
curme lupta. Multă lumină, multă căldură ar putea revărsa acel soare! 

Grăbească-i cursul anul nou ca mai curând să vedem o parte din 
bolta cerului senină şi luminoasă! Şi cine s-ar îndoi că el soseşte? Acolo, 
ca aici, „că toate spre lumină merg“. Mai iute, mai încet, asta cam 
pretutindeni în parte de la cei ce merg atârnă; la dânşii stă de a-şi grăbi 
pasul. Şi aici, la noi, nu poate fi altfel. Încet am mers, dar tot am ajuns, 
nu, nu încă la scop şi încă departe de el; dar şi mult mai departe decât 
eram nu prea demult. Noapte cumplită era şi aici şi-a început a se lu- 
mina; amorțiţi eram şi ne-am deşteptat, puţini eram şi mulți suntem, şi 
tot mai mulţi vom fi. Acestor, dar, tuturor, fraţilor tuturor, care într-o 
credinţă şi într-un cuget simt, lucrează şi năzuiesc spre sporirea cauzei 
comune, le aducem salutare cordială şi urare bună de anul nou! 

Fie ca, în cursul lui, să păşim neabătuţi şi cu puteri întărite pe 
acea cale şi fie ca, în orice zi a lui, fiecare din noi să-şi poată zice că a 
împlinit îndatorirea sa de fiu al acestei naţiuni! Mărire ei!“ (Foaea..., nr. 
2/1886, pp. 4-6). 

Alecu Hurmuzachi 
(16.08.1823-20.03.1871) 


Aproape că nu mai e nimic de spus, din 
moment ce „sigiliul dumnezeirii“ ne înfloreşte 
curat pe suflete. De criţă trebuie să fii ca să nu 
te clatine învolburarea aceasta de trăire 
adevărată, săvârşită cu exact o sută şi patruzeci 
de ani înaintea clipei ce trece prin sângele nostru. 
E plin caietul nopţilor mele adânc trăite cu 
faptele şi cu gândurile lui Alesandru Alecu 
Hurmuzachi (16.08.1823 - 20.03.1871), dar, aşa cum mi-am propus, când 
m-am hotărât să scriu această carte, mă voi folosi de cuvintele altora, de 
trăirile unor bucovineni care, de-a lungul anilor, au ars memorie vie şi 
s-au îndreptăţit, la rândul lor, la memorie. Dacă n-aş face-o, cum altfel 
v-aş putea dovedi câtă simţire românească a încăput în vremuirile care 
s-au încredinţat veşniciei neamului cu nume simple: Iraclie Porumbescu, 
Ion a lui Gheorghe Sbiera, Constantin Morariu, lancu Nistor, Sextil 
Puşcariu, George Tofan, lon Grămadă, Liviu Marian, Constantin Loghin, 
Traian Cantemir sau Aurel Vasiliu? 

„Alecu este al patrulea din pleiada fraților Hurmuzachi, după 
Constantin, Eudoxiu şi Gheorghe. Deşi absolvise dreptul la Viena şi se 
pregătise în vederea unei cariere publice, Alecu Hurmuzachi n-a ocupat 
nici o funcţie administrativă sau politică, rămânând, astfel, liber de orice 
obligaţie şi, deci, independent față de orice situaţie. 

Temperament impulsiv, Alecu este elementul entuziast şi dinamic 
al familiei. Necăsătorit şi neobligat prin nici o funcție publică față de 
statul austriac, Alecu Hurmuzachi pare să-şi fi păstrat anume această 
situație pentru a se dedica cu totul intereselor româneşti din Bucovina. 
De aceea, între 1848-1871, nu există acţiune românească în Bucovina în 
care Alecu Hurmuzachi să nu figureze ca organizator sau cel puţin 
inițiator. 

Atunci când, la 1848, apare la Cernăuţi primul ziar românesc, 
„Bucovina“, care, la un moment dat, reprezenta cu energie şi ecou nu 
numai interesele Bucovinei româneşti, ci şi pe cele ale Principatelor 

Române, văduvite de un ziar, şi ale Ardealului revoluţionar, de asemenea 
lipsit de serviciile „Gazetei de Transilvania“, suspendată de Maghiari, 
Alecu Hurmuzachi, mai întâi alături de fratele său, Gheorghe, apoi singur, 
poartă tot greul răspunderii şi al redacţiei, pentru ca frații mai mari, 
Eudoxiu şi Gheorghe, să fie „de tot slobozi“ în acţiunile lor româneşti. 
Alecu este acela care imprimă ziarului direcţia intransigent românească, 
îl redactează aproape în întregime, poartă grija apariţiei regulate şi îi 
duce toată răspunderea, pentru că el este acela care, deşi fiu de boier, 
înfundă câteva zile de temniţă pentru un articol publicat. 

În 1848, Alecu Hurmuzachi vine în contact direct cu refugiații 
moldoveni şi ardeleni, pe care o soartă vitregă din ţările lor îi aventurează 
pe meleagurile Bucovinei. Aceşti refugiaţi găsesc cea mai largă şi 
ospitalieră primire în casa familiei Hurmuzachi, iar Alecu este acela 
care stabileşte cu ei raporturile personale ce se vor continua până la 
moarte. Din bogata corespondenţă a lui Alecu cu Alecsandri, Gheorghe 
Sion, Andrei Mureşianu etc. putem constata ce binefăcător pentru 
Bucovina a fost scurtul popas al refugiaților în Cernăuţi şi ce fructuoase 
au fost legăturile de corespondenţă ale lui Alecu cu dânşii. 

Dintre refugiații ardeleni ce au poposit în Cernăuţi a rămas Aron 
Pumnul, care, după cum se ştie, a desfăşurat aici o adevărată activitate 
de apostol naţional. Această activitate nu i-ar fi fost posibilă, dacă n-ar 
fi fost înţeles şi sprijinit de familia Hurmuzachi şi, îndeosebi, de Alecu 
Hurmuzachi. El I-a luat pe Aron Pumnul în redacția „Bucovinei“ şi i-a 
înlesnit ocuparea nou-createi catedre de limba română de la liceul din 
Cernăuţi, căci Alecu Hurmuzachi, fiind însărcinat de guvernul austriac 
cu cercetarea lucrărilor prezentate la concursul acestei catedre, a fost 
acela care n-a ezitat nici un moment să-l aleagă pe Aron Pumnul. Şi mai 
târziu titularul catedrei de limba română de la liceul din Cernăuţi a găsit, 
totdeauna, sfat şi sprijin la Alecu Hurmuzachi. 

Crescut în familie şi întărit în dragostea de neam prin permanentul 
contact cu bărbaţii de seamă din Principate şi din Ardeal, Alecu 
Hurmuzachi este prezent la toate inițiativele care tind la afirmarea şi 
conservarea individualității româneşti pe aceste meleaguri. 

Când, la 1862, un grup de tineri intelectuali români, în frunte cu 
I.G. Sbiera, se frământă cu ideea înființării unei societăți culturale a 

Românilor bucovineni, apelează la Alecu Hurmuzachi, care le ia 
conducerea şi înfiinţează „Reuniunea de lectură din Cernăuţi“, care, după 
trei ani, se transformă în actuala „Societate pentru cultura şi literatura 
română din Bucovina“. Alecu Hurmuzachi este cel dintâi conducător al 
ei şi, după ce i-a pus baze solide (impresionante sunt acele adevărate 
„planuri de afaceri“ în beneficiul Societăţii, pe care le elaborează 
Alesandru Hurmuzachi în vederea rentabilizării economice —n.r.), o predă 
fratelui său, Gheorghe (semna Georgiu, deci George, în revistele vremii 
— n.r.), care o conduce cu deosebit prestigiu aproape două decenii. 

Un comitet de boieri angajează, pentru primăvara anului 1864, 
trupa Fany Tardini pentru o serie de reprezentații la Cernăuţi. Prima 
stagiune a teatrului românesc în Cernăuţi are 27 de reprezentații, a doua 
stagiune, de la 14 Noiembrie 1865 — 21 Martie 1865, are 58 de 
reprezentații. A urmat o stagiune a lui Pascaly (1869), a treia stagiune 
Fany Tardini (1870) şi o stagiune a lui Matei Millo (1871), cum se vede 
un adevărat teatru naţional la Cernăuţi. Sufletul întregii acestei acţiuni a 
fost Alecu Hurmuzachi, care face în cercurile boiereşti propagandă pentru 
participare la spectacole (inclusiv prin scrierea şi publicarea în „Foaea 
Societăţii“ a unor cronici teatrale excelente, primele din Bucovina — 
n.r.), care alcătuieşte, cu priceputa îndrumare a lui Vasile Alecsandri 
(care publică în „Foaea“ mai toate comediile lui într-un act — n.r.), 
repertoriul stagiunii şi care scrie elogioase cronici în „Foaia Societăţii“. 
Dacă teatrul românesc din Bucovina a avut, între anii 1864-1871, acest 
triumfal succes, se datoreşte aproape exclusiv lui Alecu Hurmuzachi. 

Încă un element din acţiunea românească a lui Alecu Hurmuzachi 
voiesc să-l pomenesc: intervenţia sa foarte hotărâtă în chestiunea şcolară. 
Când şcoala primară din Bucovina, prin programa sa analitică, încerca 
să omoare în individ orice conştiinţă națională şi să crească în el numai 
individul „Mensch“, Alecu Hurmuzachi are curajul, într-o adunare 
generală a Societăţii pentru cultură, să protesteze public şi energic 
împotriva acestei evidente tendinţe de cosmopolitism... 

După cum ne-am străduit să arătăm, Alecu Hurmuzachi a fost 
unul din cei mai importanţi factori ai vieţii româneşti din Bucovina dintre 
anii 1848-1870. De aceea, Academia Română, când a luat fiinţă, a numit 
ca membru, între cei doi Bucovineni, pe Alecu Hurmuzachi“ (Constantin 

Loghin, Revista Bucovinei, nr. 83/1943, pp. 361-363). 

„Era pe la începutul anului 1861, când începuse a fierbe ţara 
noastră din pricina alegerilor pentru dieta țării. Atunci, Alecu Hurmuzachi 
scria unui prieten al său cuvintele aceste: „Pentru numele Domnului, 
pentru nefericita soartă a acestei biete ţări, nu staţi, de acum, cu mânile 
în sân, ci ieşiţi la larg, mişcați-vă, lucraţi, căutaţi să nu aleagă poporul 
duşmani sau neînţelepți sau păpuşe, ci să aleagă pe cei mai vrednici din 
voi, să aleagă pe oricine va fi cinstit şi cu cap şi hotărât de a nu gândi la 
altceva decât la binele nostru obştesc... Faceţi ce puteţi, adunaţi-vă, 
trimiteţi oameni, scrieți oriunde aveţi cunoscuţi, şi popor bun, şi oameni 
detreabă; nu te mărgini, iubite prietene, numai la ţinutul dumitale, ci 
caută şi cearcă a lucra în toate şi prin toate. Dumnezeu se va mânia şi ne 
va blăstăma şi va trimite fulgerul asupra noastră şi asupra voastră, de nu 
veți izbuti a trimite pe cei mai buni şi cei mai voinici deputaţi în dietă... 
aş avea a-ţi spune mai multe, şi nu am nici ochi, nici sănătate, nici linişte, 
nici timp“. 

lacă aşa era scumpul nostru boier Alecu Hurmuzachi. El nu avea 
nici ochi, căci şi-i slăbise cu cetirea şi învăţătura cea multă, nu avea nici 
sănătate, căci şi-o sdruncinase cu lucrările cele multe pentru binele nostru 
obştesc, nu avea nici linişte, nici timp, - şi, totuşi, când era vorba de 
binele poporului său şi al ţării sale, inima lui cea mare îi punea cuvinte 
în condei care trebuiau să aprindă ca o flacără inimile altora“ (Morariu, 
op.cit., pp. 186-188). 

În „Foaea Societăţii“ (nr. 1-3/1865, pp. 59-72, nr. 4/1865, pp. 100- 
106), Alecu Hurmuzachi publică o vastă cronică teatrală, „Teatrul 
Naciunal în Cernăuţi“, probabil prima în Bucovina, despre care 
Constantin Loghin a scris atât de frumos, cronică încheiată cu un elogiu 
la adresa lui Vasile Alecsandri, autorul „din a cărui pană curg lăcrămioare 
şi mărgăritare“ şi la care „simţul frumosului, gustul estetic e atât de fin 
şi de predominant încât, cercetând cu toată scupulozitatea orice scriere 
a Dumisale, mică sau mare, nu vei afla o cugetare, o frază care să fie cât 
de cât vătămătoare pentru aceasta“; „Arune Pumnul“ (nr. 2/1866, pp. 
36-48) şi „Serbarea memoriei lui Pumnul pe la ţară“ (nr. 4/1866, pp. 
139-145), un dublu elogiu adus Apostolului Neamului, după 
cutremurătorul anunţ „Pumnul nu mai este între cei vii“; un eseu despre 

cultură, o adevărată analiză sociologică a valorilor sociale, intitulat 
„Despre o lipsă în învățământul public la noi“ (nr. 2/1866, pp. 85-84). 

Alesandru Hurmuzachi, ca întotdeauna şi pentru totdeauna, 
considera că şi „cultura şi dezvoltarea noastră se reazimă pe urmele acelor 
care, înainte de noi, au cugetat şi au lucrat pentru noi; noi intrăm ca 
moştenitori în folosinţa şi proprietatea câştigurilor înţelesuale (filosofice 
— n.r.), a ştiinţelor, a credinţei, datinelor, dreptului ş.m.d., cu un cuvânt, 
ai culturii părinţilor şi strămoşilor noştri şi nu ne putem sustrage înrâurirei 
trecutului şi a prezentului“. Hurmuzachi stabileşte şi patru dimensiuni 
ale acţiunii umane: omul „este în legătură cu tot timpul, cu prezentul, cu 
trecutul şi viitorul“; omul are conştiinţa de sine; este importantă conştiinţa 
individualităţii; dar omul are şi libertatea care se dezvoltă în cadrul 
național. Nu libertatea absolută, ci libertatea care se dezvoltă în cadrul 
național, deci o libertate care şi obligă, care responsabilizează, care 
stabileşte datorii şi față de trecut, şi faţă de viitor, cum aveau să sintetizeze 
şi Eminescu dar şi Mircea Streinul. De fapt în această scriere se şi află 
esenţa „iconarismului“ bucovinean de mai târziu. Şi, în acest context, 
„cu cât vom fi mai mulţi Români Români buni, adevăraţi, cu conştiinţa 
fiinţei, cu simţul demnității noastre, trăind proprie viață, proprie cultură 
naţională, cercând, năzuind de a ne produce pe aceasta, a o crea cu 
activitatea propriului spirit, a o dezvolta şi a o spori“, cu atât sporesc şi 
şansele naţiunii. lar finalul acestui eseu despre cultură şi despre rolul 
individului într-un spaţiu cultural național probează, printr-un citat din 
Goethe, că Alesandru Hurmuzachi era, deja, prototipul acelui „Român, 
adevărat, cu conştiinţa ființei, cu simţul demnităţii noastre“, deci al 
luminătorului care, ca şi Goethe, conştientizează că „toate pierderile se 
pot sau renegocia sau alina prin mângâierea pe care o aduce timpul; una 
numai rămâne pururea nevindecată, aceea când un popor însuşi se 
părăseşte“. De fapt, ăsta a şi fost rolul Hurmuzăcheştilor la o anume 
răspântie a istoriei românilor bucovineni, de a păzi părăsirea de sine pe 
care o risca poporul. 

George Hurmuzachi 
(1817-1/13.05.1882) 


George Hurmuzachi este, ca şi fratele 
său, Alesandru, un nedreptăţit al culturii 
bucovinene, care nu-i reţine decât 
activitatea organizatorică de la „Bucovina“ 
şi de la „Foaea Societăţii“, deşi Georgiu a 
semnat astfel materiale publicistice 
interesante prin gazetele pe care, în fond, 
le conducea. Jurist cu studii vieneze ca şi 
fraţii săi, George Hurmuzachi „a intrat în slujbă împărătească, însă după 
doi ani a ieşit din slujba aceea şi s-a apucat cu toate puterile să lucre 
pentru binele Românilor din Bucovina... Ca să deie literaturii noastre şi 
mai mare avânt, George Hurmuzachi, împreună cu fraţii săi, a pus la 
cale să facă şi a făcut în Cernăuţi, în anul 1862, „Societatea pentru cultura 
şi literatura română în Bucovina“. EI a fost, apoi, presidentul acestei 
societăți, până la moartea sa, şi a tipărit multe lucrări în gazeta ei, numită 
„Foaia Societăţii“. După anul 1859, George Hurmuzachi a fost ales, în 
comuna Cernăuţi, membru în dieta țării şi în comitetul comunal, iar în 
anul 1870 a fost ales president al vestitei adunări ce s-a ținut pentru 
drepturile bisericii noastre în grădina publică din Cernăuţi... Cuvântările 
însufleţite ce le-a ținut George Hurmuzachi... se află într-o cărticică de 
76 pag. tipărită în Cernăuţi, sub titlul „Prima adunare poporală în causa 
autonomiei bisericei drepteredincioase din Bucovina, ţinută în 11/23 luni 
1870“. (Morariu, op.cit., pp. 182-185). 

În „Foaea Societăţii“, „cel mai trainic monument despre activitatea 
literară a Societăţii“, cum o numea Constantin Loghin (Istoria literaturii..., 
pg. 124), George Hurmuzachi publică puţin, dar consistent: „Unificarea 
ortografiilor române“, „Societăţile literare“, „Bibliografie. Altele“ (nr.1/ 
1866, pp. 25-31), deci materiale de sinteză, grupate pe teme de actualitate 
şi cuprinzând şi o interesantă recenzie a gazetei „Revista Dunării“, „foae 
sciințifică, literară şi politică“ bucureşteană, condusă de George Gr. 
Cantacusino, cu colaborări semnate de Constantin Creţulescu, lon Ghica, 

Dimitrie Sturza, C.A. Rosetti, Vasile Pogor, P.P. Carp. Şi mai are George 
Hurmuzachi o interesantă analiză a situaţiei politice europene, 
„Învățăturile istoriei“, publicată în ultimul număr al „Foaei“ (nr. 12/1866, 
pp. 272-274), lucrare care-i limpezeşte şi întregeşte portretul de lider 
bucovinean, care, la drept vorbind, însemna, pe acele vremuri, un sinonim 
pentru statutul de intelectual european. George Hurmuzachi exista întru 
Europa, vibra la problemele continentului, probleme care începuseră să 
fie, din ce în ce mai consistent, şi ale ţărişoarei sale: 


„Invăţăturile istoriei 


În anul acesta s-au îndeplinit evenimente, a izbucnit în Europa un 
orcan politic care a sguduit o mare parte a lumii până în temeliile ei. 
Cutremurul de pământ a îngropat, recent, mii şi mii de oameni nevinovaţi, 
a prefăcut în cenuşă roadele muncii şi pâinea cea de toate zilele a unor 
populaţii numeroase, a vărsat şiroaie de lacrimi şi de sânge, a răsturnat 
multe ţări mici şi mari, regate şi împărăţii. Fenomenul acesta înfricoşat 
a schimbat cu desăvârşire, în scurt timp, cu repeziciunea fulgerului, 
condiţiile politice şi starea geografică a țărilor atinse, iar anume ale 
împărăției noastre, încât patriotului nu-i este iertat a ignora evenimentele 
istorice de la care se va data pentru viitor o epocă nouă. Este dureros a 
aminti cele petrecute, dar istoria, care le-a înregistrat în analele ei, 
respinge orice părtinire; ea cere numai severul adevăr. 

Austria, deci, fu atacată şi învinsă de către o putere mult mai mică; 
ea fu silită a ieşi din confederaţia germană seculară, care aceasta din 
urmă, în cea mai mare parte, căzu în posesia inamicului. Austria pierdu, 
în urma acestei nefericiri, totodată şi cel mai frumos giuvaer din coroana 
împărătească, pe regina Adriei, Veneţia răsfăţată şi miraculoasă, deşi 
aceasta din urmă, după o izbândă glorioasă pentru armele împărăteşti şi 
îndoită, pe uscat şi pe mare; pe mare, după cum ştim toți, în urma 
eroismului, admirat obşteşte chiar şi de către inamic, al unui Român, 
ceea ce cu dreaptă mândrie o însemnăm, al neînvinsului comandant şi 
apărător al forței de pe insula Lissa, care este cheia Litoralului şi a 
Triestului: adică al colonelului şi baronului Urs de Marginea, de mai 

înainte încă renumit oştean şi cavaler al ordinului celui mai rar c.r., al 
Mariei Teresiei, şi acum şi al Crucii de fier, clas. II. 

Dar ce a fost cauza acestei catastrofe nepilduite, a acestei învingeri 
fatale de către Prusia, ce nu avea, pe atunci, decât numai jumătate din 
populaţia Austriei? Astăzi, nimeni nu se mai îndoieşte, au fost păcatele 
trecutului: inferioritatea relativă a Austriei în cultură, în arta militară şi 
în arme, pe lângă nedeplina capacitate a conducătorilor armatei, 
neîndestularea popoarelor şi lipsa de entuziasm general, a cărui isbucnire 
a biruit adesea mai mari pericole. Drept că acesta se naşte rareori, dar se 
deşteaptă mai totdeauna prin o politică clară şi populară, ce respectă 
drepturile, dorinţele şi interesele popoarelor sale şi ținteşte numai la 
fericirea lor. 

Împărăţia, însă, deşi învinsă, micşorată şi umilită, nu este pierdută; 
de la ea singură atârnă a ajunge, în hotarele de față, la vechea sa putere 
şi splendoare, ba chiar de a o şi întrece. Mijlocul, talismanul, providenţa 
în însăşi mâna ei l-a pus; el se cheamă dreptate şi libertate. 

Libertate, singura condiţie a luminii, a progresului şi a bunăstării 
genului omenesc, libertatea sinceră în toate instituţiile statului şi în 
referințele publice, nu numai în forme goale, ci şi în fiinţă, menținută cu 
statornicie şi cu inteligență. Şi dreptate, fără restrângere şi fără părtinire, 
către toate popoarele care compun şi susțin împărăția în sudoarea feţei 
sale cu munca, cu birul său — şi o apără cu piepturile, cu sângele, cu 
viaţa sa; dreptate, egală îndreptăţire pentru toate popoarele, fără 
deosebire, fie mici sau fie mari, întocmai precum şi guvernul nu face 
deosebire între ele, primind deopotrivă de la cei mici, precum şi de la 
cei mari, birul cuvenit de sânge şi bani; dreptate nu numai pentru poporul 
cel domnitor sau numai pentru cel mai cutezător, pentru Germani sau 
Maghiari, ci pentru toată Austria. Şi, precum pentru toţi, aşa şi pentru 
trei milioane de Români loiali şi credincioşi împărăției, care, precum 
totdeauna, şi anul acesta au dovedit prin fapte simţămintele lor, roşind, 
cu miile, prin sângele lor câmpul răsbelului în Italia şi în Boemia; Români 
care, cu toate acestea, sunt strâmbătăţiți, sunt împiedicaţi în deplina lor 
dezvoltare naţională, ale căror drepturi şi naţionalitate sunt sau de tot 
nesocotite sau prea puțin ținute în seamă — în şcoli, în dregătorii, în trebi 
bisericeşti, în viaţa politică, văzându-se cu majoritatea lor, în ziua de 
astăzi, în secolul luminii şi al libertăţii, din nou respinşi şi expuşi 

supremației şi egoismului fanatic al fraţilor conlocuitori, netoleranţei 
sălbatice, demonului nesănătos al maghiarismului. 

Dacă se va răsplăti fraţilor noştri din Transilvania şi din Ungaria 
loialitatea şi fidelitatea lor seculară şi pilduitoare şi nemărginitele lor 
sacrificii într-acest chip, - ce folos poate ieşi de acolo pentru împărăție? 
Dacă se va dobori la pământ stâlpul cel mai de neclintit al tronului dinspre 
răsărit, cum va putea el servi iarăşi de sprijin în timp de pericol? 

Credinţa noastră nestrămutată este că numai prin deplina dreptate 
şi libertate poate spori împărăţia, că numai întru acestea zace mântuirea 
ei” (Foaea, nr. 12/1866, pp. 272-274). 


Eudoxiu Hurmuzachi 
(29.09.18 12-10.02.1874) 


Eudoxiu Hurmuzachi a fost o legendă 
şi legendă va rămâne, colecţia de documente 
care-i poartă numele, tipărită de Academia 
Română după moartea sa, constituind soclul 
definitiv al nemuririi. Din punctul meu de 
vedere, care nu trebuie luat în seamă şi pe 
care nu vreau să-l impun nimănui, Eudoxiu 
n-a avut vigoarea fratelui său, Alesandru, lipsindu-i stofa de gânditor 
plin de imaginaţie şi trăirea profundă a cuvintelor limbii române, cu 
consecinţa că toate lucrările lui, inclusiv cele literare referitoare la istoria 
românilor, n-au fost formulate în româneşte, ci în germană. lubea 
nepământeşte Viena şi tot nepământeşte iubea simbolul neamului 
românesc din Bucovina, pe care dorea să-l reprezinte în Europa, mai 
curând cu alură de exotic prinţ oriental, decât cu vibrarea moştenită, 
decât cu atavică îndatorire. Prin neam, Eudoxiu Hurmuzachi îşi legitima 
o anume nobleţe, dar şi revărsa asupra neamului nobleţe. Ceea ce spun 
eu cam contravine cu ceea ce s-a spus despre acest personaj legendar, 
născut pentru a deveni legendă, de-a lungul timpului, scriitorimea 
bucovineană idolatrizându-l cât se poate de justificat. Doar Iraclie 
Porumbescu, ca să nu rişte o discriminare pozitivă, preferă o aură comună 

pentru Constantin, Eudoxiu, Alesandru şi Georgiu Hurmuzachi, numin- 
du-i „Grachii noştri Hurmuzachi“ (op.cit., pg. 97), iar eu subscriu la 
această formulare, pentru că fiecare dintre cei patru fraţi, ca şi părintele 
lor, Doxachi, înseamnă, pentru istoria şi pentru istoria culturală a 
românilor bucovineni, o şansă acordată de dumnezeire întru neuitarea 
de sine, de care vorbea Alesandru. 

Despre Eudoxiu Hurmuzachi a scris, cu priceperea şi sensibilitatea 
celui specializat într-un anume domeniu, Teodor Balan, aşa că, înainte 
de toate, voi reproduce un text al cărturarului bucovinean interbelic: 


„Activitatea şi opera lui Eudoxiu Hurmuzachi poartă un timbru 
special. Ele se caracterizează printr-o profundă seriozitate, printr-o mare 
sobrietate. Acţiunile sale sunt serioase nu numai din timpul maturității, 
ci ele poartă timbrul acesta încă de pe timpul adolescenţei sale. Ştirile 
ce le trimite părinţilor, în timpul prelungitei sale petreceri la Viena, dau 
dovadă de un spirit de observaţie fin şi de o foarte simpatică rezervă în 
atitudine. Tata primeşte veşti despre evenimentele politice şi despre tot 
ce ar fi putut interesa pe un stăpân de moşie, boier de viţă veche, în timp 
ce scrisorile trimise „mămucăi“ dovedesc un profund sentiment filial de 
respect, de dragoste şi de gratitudine față de fiinţa care l-a născut şi 
crescut. 

În Cernauca, la moşie, Eudoxiu, serios şi solid, lipsit de patetismul 
fratelui său Alecu, care se entuziasma la tot prilejul, se interesa de trebile 
gospodăriei şi lua informaţii despre tot ce se întâmpla pe vasta moşie 
părintească... Mai târziu, când Viena părea să acapareze pentru totdeauna 
pe acest tânăr ordonat, tata, simţinu-i lipsa, îl chema neîncetat acasă. 
Dar Eudoxiu n-a urmat insistențelor părinteşti şi a continuat să stea la 
Viena... 

Plecarea fratelui său, Constantin, în Moldova l-a făcut pe Eudoxiu, 
în anul 1840, să-şi întrerupă petrecerea la Viena şi să se întoarcă la 
Cernauca, pe care n-o văzuse de cinci ani... 

Petrecerea în Bucovina, Moldova şi Basarabia, unde vizitase pe 
fratele său, Constantin, la moşia Galbăna din Buceag, şi pe sora sa, 
Eufrosina Petrino, la Rujniţa şi Chişinău, lăsă urme adânci în sufletul 
lui Eudoxiu. Îşi văzuse neamul răsfirat peste trei provincii, stând sub 

trei stăpâniri. În sufletul lui încolţi ideea de a contribui la îndreptarea 
soartei neamului său. El se hotărî să colecţioneze şi să copieze documente 
referitoare la trecutul românesc, documente care să dovedească 
persistența neamului nostru în regiunile pe care le deţine astăzi. În scopul 
acesta, dânsul înaintă cereri pe la autoritățile austriece, rugând acces la 
arhivele vieneze. 1 s-a acordat dreptul să facă studii în trei arhive ale 
Vienei. Imediat, angajă mai mulţi scribi şi începu să poarte, în acelaşi 
timp, o corespondenţă cu arhive din alte ţări, ca Franţa, Italia şi Prusia, 
de unde primi copii de documente. Astfel, dânsul a muncit timp de peste 
zece ani. Şi-a terminat această folositoare activitate de-abia în anul 1860, 
când s-a întors în Bucovina, unde îl aştepta o frumoasă carieră politică. 

Rodul activităţii sale de copiator şi colecţionar de documente este 
colecția de documente care îi poartă numele şi „Istoria Românilor“, scrisă 
în limba germană. Aceasta din urmă a fost alcătuită pentru a informa 
lumea străină despre ceea ce au fost şi sunt Românii şi despre soarta pe 
care aceştia ar trebui s-o aibă, dar încă n-o au. 

Anul 1848, cu zbuciumul şi peripeţiile sale, n-a trecut fără să-l 
influenţeze şi să-l angajeze. De cum a început mişcarea de emancipare a 
populaţiei vieneze, dânsul s-a înscris membru în garda naţională şi în 
legiunea studenţilor din Viena, două asociaţii politice cărora se datoreşte 
transformarea Austriei într-un stat democrat... Bucovina a apelat la 
serviciile sale pentru a scăpa de încătuşarea galițiană şi a deveni provincie 
autonomă. Dânsul s-a pus, imediat, în slujba țărişoarei sale, reuşind, în 
cele din urmă, prin intervenţiile ce le făcu pe la miniştrii austrieci, s-o 
desfacă de Galiţia şi s-o constituie provincie separată... 

Eudoxiu Hurmuzachi a fost, în anul 1848, omul providenţial, care 
a salvat Bucovina“ (Teodor Balan, Revista Bucovinei, nr. 2/1944, pp. 
49-51). 


Constantin Morariu, mai romantic şi mai subjugat de imaginea 
publică, rememorează detaliile legendei: „Pe la sfârşitul anului 1849, 
ministrul de justiție al Austriei, Alexandru Bach, l-a chemat pe Eudoxiu 
la oraşul Kremsier, în Moravia, şi s-a sfătuit cu dânsul despre decretele 
împărăteşti ce aveau să se deie pentru regularea treburilor în Bucovina. 
La prilejul acela, ministrul l-a pus pe Eudoxiu să tălmăcească în limba 

românească legile cetăţeneşti sau „codul civil“ şi legile de pedepse 
împărăteşti sau „codul penal“. 

În anul 1850, ministrul de justiţie, Şmerling, l-a numit pe Eudoxiu 
membru în comisia care avea să lucreze un lexicon de terminologie 
juridică... În anul 1849, Eudoxiu a dat singur, cu mâna sa, în orașul 
Kremsier, din țara Moraviei, Maiestăţii Sale Împăratului o cerere în scris, 
care spunea toate dorinţele Bucovinei şi era iscălită de foarte mulţi 
fruntaşi ai ţării. Maiestatea Sa Împăratul s-a îndurat şi a ascultat cererea 
aceea, a deslipit Bucovina de Galiţia, a ridicat-o la rangul de ducat, 1-a 
dat dietă deosebită şi marcă (stemă — n.r.) deosebită sau sămn deosebit... 

În un proces ce l-au avut Câmpulungenii cu fiscul, Eudoxiu a 
primit să fie împăciuitor. El a tipărit, despre procesul acela de la Viena, 
în anul 1861, o carte de 219 pagini, sub titlul „Nothund Hilferuf des 
Câmpulunger Ocols” şi l-a sfârşit cu împăcăciune; apoi, prin mai mulți 
ani, a mers pe câteva săptămâni la starea locului, ca să vadă că hotarele 
se trag aşa cum a fost împăcăciunea. Câmpulungenii s-au arătat 
mulțămitori cu aceea, că au ridicat întru pomenirea apărătorului lor o 
movilă mare de stâncă, pe care au numit-o Movila lui Hurmuzachi” 
(Morariu, op.cit., pp. 176-181). 

Despre Movila lui Hurmuzachi, despre care câmpulungenii de 
astăzi nu mai ştiu mare lucru, a scris T.V. Stefanelli următoarea povestire 
istorică: 


„Movila lui Hurmuzachi de pe Rarău 


Mulţi din cei ce au urcat Rarăul şi au ajuns la Pietrele Doamnei 
au trecut pe lângă această movilă şi n-au băgat-o în seamă, iar alţii au 
văzut-o, dar n-au ştiut ce înseamnă movila ridicată pe podireiul din fața 
falnicelor stânci Pietrele Doamnei. Şi, cu toate acestea, movila aceasta 
neînsemnată la vedere aminteşte un veac de suferinţi, de lupte şi de toate 
urgiile ce s-au revărsat asupra bieţilor munteni din vechiul ocol al 
Câmpulungului Moldovenesc, care se luptau pentru moşiile lor 
strămoşeşti, pe care le răpise cu de-a sila Kamara (Fiscul austriac, 
Kameralfond — n.r.) şi pe care ei, în decurs de aproape o sută de ani, le 

apărau cu o nespusă energie. Movila reaminteşte trecătorului toate 
suferinţele ce le îndurau muntenii, dar este şi un semn care vădeşte că 
dreptul lor a ieşit biruitor. Biruitor, dar abia după o sută de ani de luptă 
înverşunată şi cheltuieli enorme. 

Când, la anul 1775, Turcia a cedat Austriei o parte a Moldovei, 
adică Bucovina de astăzi, şi când, în urma tratatului de delimitare, încheiat 
la Palamutea, în 25 Faur 1777, a urmat luarea în posesie a Bucovinei, 
locuitorii vechiului ocol al Câmpulungului Moldovenesc erau, din vremi 
cărunte, moşneni neatârnați ca şi cei din Vrancea şi Tigheci; administraţia 
era în mâna lor; principii Moldovei luau un tribut anual de la dânşii, dar 
mărimea acestui tribut o stabileau muntenii înşişi şi îl duceau la reşedinţa 
lui Vodă, întâi la Suceava şi apoi la laşi. Ei erau unicii stăpâni pe fânaţele 
şi poienile, pe munţii şi văile ce se întindeau de la satul Vama până la 
hotarul Ardealului (de fapt, aveau doar dreptul de folosinţă pentru 
serviciile grănicereşti asigurate, nu şi cel de proprietate, care aparținea 
instituției voievodale — n.r.). Ei erau straja ţării Moldovei contra 
duşmanilor ce se năpusteau din ţara ungurească şi, de aceea, voievozii 
Moldovei respectau neatârnarea acestor viteji şi, prin hrisoave domneşti, 
îi înzestraseră cu multe privilegii. Austria garantase, în tratatul încheiat 
la Constantinopole, în 7 Mai 1775, că va păstra status quo-ul în întreaga 
Bucovină, garanţie care, cu câțiva ani după aceea, până-n ziua de astăzi, 
a ajuns a fi o amară ironie față de adevărata stare a lucrurilor, dar care, 
pe timpul administraţiei militare (1777-1786), sub generalul Spleny şi 
sub urmaşul său Enzenberg, a fost urmată, în decurs de zece ani, cu 
multă bunăvoință de către aceşti doi guvernatori militari, cinstiți şi 
energici. Ei întăriră proprietatea muntenilor asupra tuturor munţilor ce 
se aflau în stăpânirea lor şi enunţară, prin mai multe rescripte, că ocolul 
Câmpulungului Moldovenesc, ca şi oraşele Cernăuţi, Suceava şi Siret, 
nu a avut nicicând boieri ca stăpâni şi proprietari, ci ei înşişi au fost şi 
sunt proprietarii locurilor din acest ținut. 

Instituindu-se, apoi, în anul 1782, o comisie pentru regularea 
proprietăţii, sub preşedinţia colonelului Metzger, care avea să cerceteze 
întinderea proprietăţilor particulare în Cernăuţi, Suceava, Siret şi 
Câmpulung, să ia cunoştinţă de documentele pe care se reazămă drepturile 
de proprietate, să stabilească apoi hotarele locurilor şi să dea fiecărui 

proprietar o carte de întărire (hotarnică) pentru veşnica stăpânire a 
locurilor, această comisie a venit şi la Câmpulung, a cercetat, a măsurat 
şi a împărţit hotarele între proprietarii munteni. Dar comisia s-a mărginit 
a măsura şi a hotărnici numai locurile de pe lângă casă şi în apropierea 
târgului, rămânând ca locurile mai depărtate, deci întinşii munţi, care 
„ŞI ei sunt proprietatea muntenilor“, precum zice comisia, să se măsoare 
şi să se hotărnicească altădată, aceasta din cauza întinderii munţilor, de 
la Vama până la hotarul Ardealului, pe o suprafaţă de 40 de mile pătrate. 
Aceasta a fost greşeala ce, fără intenţie, a comis-o această comisie, 
greşeală care, mai târziu, avea să aibă cele mai nenorocite urmări pentru 
munteni. Desrădicându-se, adică, administrația militară a Bucovinei, în 
anul 1786, ea fu înlocuită cu cea civilă. Funcţionarii străini, pripăşiți din 
toate părțile imperiului, necunoscători ai limbii şi ai obiceiurilor 
poporului, ocupau toate funcţiile publice în ţară şi, prin urmare, şi la 
munte. 

Acuma începură zile de grea încercare şi de adânci suferinţe pentru 
munteni, căci aceşti funcționari îşi făceau de cap şi erau adevărate paşale 
în această ţară „turcească“, precum o numeau ei. Acuma nu mai era 
vorba de status quo, ci domnea un arbitraj cumplit şi, dacă muntenii se 
jeluiau la locurile de sus, jeluirile lor rar când ajungeau în locul destinat, 
iar dacă ajungeau, se înțelege că se cercetau rapoartele acestor funcționari, 
şi aceste rapoarte erau, totdeauna, în defavoarea muntenilor şi în favoarea 
păcatelor făptuite de aceşti funcționari fără conştiinţă, iar Dumnezeu 
era prea sus şi împăratul era prea departe ca să poată ajuta. 

Am documente şi scrisori din care reiese vădit că deputaţiuni 
trimise de munteni la „scaunele de sus“ luau cu ele toate „dreptăţile“, 
adică uricele şi documentele pe care se rezemau jeluirile lor, dar, pe 
drum, erau opriți de panțiri, li se luau cu de-a sila documentele, iar membii 
deputaţiunii ajungeau în temnițe ca răzvrătitori. Un fel de funcționari, 
numiți „mandatari“, aveau o putere nemărginită între bieţii munteni, 
necunoscători de legi şi de întocmire nouă, şi, fiindcă bătaia cu vergile 
era îndreptăţită prin lege, aceşti mandatari cu deosebită plăcere făceau 
cea mai întinsă întrebuințare de dânsa pe spatele locuitorilor. 

O jeluire a muntenilor din satul Fundu Moldovei sfârşeşte astfel: 
„ŞI să se îndure cinstita stăpânire, că nu mai putem suferi atâta bătaie, 

chin şi batjocură ce au ajuns pe capul nostru“ (Stefanelli citează, de 
fapt, printr-o „tragere la temă“, dintr-o plângere, datată în 29 iulie 1842, 
împotriva feşterului Cosenschi, originar din Cozmeci-Galiţia, demis, 
ulterior, pentru abuzuri, şi ai cărui urmaşi trăiesc şi acum în Breaza şi în 
Câmpulung — n.r.). 

Trecând, precum am zis, administraţia militară în mâna acestor 
funcționari, se schimbară referințele muntenilor cu totul, căci funcționarii 
aceştia, profitând de împrejurarea că muntenii nu aveau cărţi de hotărnicie 
asupra munţilor pe care îi stăpâneau, declarară toţi munţii ca proprietate 
a statului — Staatsgut sau Kameralfond (măsura, în fond, era dreaptă, din 
moment ce străjerii din ocolul câmpulungean, ca şi grănicerii ardeleni, 
aveau doar privilegiul feudal al folosinţei, deci nu şi un drept de 
proprietate, care revenea, în întregime, instituţiei voievodale, şi care drept 
de proprietate, prin ocuparea Bucovinei, revenea Coroanei austriece — 
n.r.). De aici (1787) încep luptele muntenilor cu acest fond, cu „cămara“, 
care se sfârşeşte abia la anul 1865 (de fapt, chestiunea nu se rezolvă, 
chiar dacă, în 1861, prin mijlocirea lui Hurmuzachi, s-a ajuns la o învoială 
cu Kameralfond, hotărnicindu-se posesiunile muntenilor de cele ale 
statului; după înfrângerea Austriei în „războiul nenorocit de la 1866“, 
vastul domeniu muntos a fost vândut Fondului religionar — n.r.). În 
decursul acestor 78 de ani, au încercat muntenii toate mijloacele şi au 
întreprins toți paşii ca să ajungă la dreptul lor, dar în zadar, pentru că 
organele publice îşi băteau joc de dânşii şi, dacă în urma jeluirilor trimise 
la Viena, Cernăuţi şi Suceava, se rânduiau cercetări la faţa locului, 
bineînţeles — pe cheltuiala muntenilor, rezolvarea acestor cercetări nu 
mai vedea lumina zilei, iar dacă venea rezolvarea, după ani de zile, atunci 
o autoritate îi mâna pe munteni la alta, adică autoritățile administrative 
îşi declinau competenţa şi-i trimiteau la judecătorii, iar judecătoriile, la 
rândul lor, îi mânau la oficiile administrative. 

În vremea aceasta, însă, li se luară muntenilor munţii, dreptul de 
vânat, de pescărit şi morăritul. Ei fură siliți să plătească bir pentru 
pământurile lor proprii, iar lemne din pădurile lor puteau lua numai dacă 
plăteau o taxă. Cu scopul de a forma o hartă cadastrală, începură 
măsurătorile munților şi ale pădurilor. Inginerii făcau şanţuri de delimitare 
şi, cu această ocazie, mai răşluiau şi din puţinele locuri ce le mai 

rămăseseră locuitorilor. De aici, iarăşi numeroase procese. Veneau alți 
ingineri şi făceau alte şanţuri, astfel că ajunsese lucrătura aşa de departe, 
încât nici „cămara“ nu mai ştia care şanţ este cel adevărat care despărţeşte 
locurile locuitorilor de ale „cămării“, dar fiind pururea de partea ei, se 
țineau de acel şanţ care era mai aproape de locurile oamenilor. Şanţurile 
acestea de tristă amintire se văd şi astăzi, în lungiş şi curmeziş, şi, când, 
în 1879, am fost rânduit la tribunalul din Cernăuţi să introduc cărțile 
tabulare în districtul Câmpulungului şi să stabilesc hotarele proprietarilor, 
le-am văzut şi eu, şi-mi spuseră muntenii că sunt „șanțurile cămării“. 

De la anul 1787 înainte, procesele înaintate de munteni contra 
„cămării“ erau cu miile şi zăceau nerezolvate (deveniseră „afacerea“ 
unei puzderii de avocaţi români, care huzureau, pe seama acestor procese 
şi pe banii muntenilor, la Viena — n.r.). În fruntea muntenilor din ocolul 
Câmpulungului Moldovenesc (satele Sadova, Pojorâta, Fundu Moldovei, 
Colacu, Botuş, Braniştea, Breaza, dar şi toate satele din bazinul Dornelor 
— n.r.) stau Câmpulungenii, ca cei mai cu autoritate, căci Câmpulungul 
era vatra muntenilor şi reşedinţa autorităţilor mai însemnate, atât pe 
vremea când făcea încă parte a Moldovei, cât şi după anexarea Bucovinei. 
Câmpulungenii erau, deci, în fruntea deputațiunilor ce perindau drumurile 
la Viena, la Cernăuţi şi la Suceava, cerând să li se facă dreptate şi să li se 
rezolve procesele ce stau colbăite şi mucegăite prin arhivele autorităților 
publice. Dar toate opintirile lor fuseră în zadar. Trecuseră, astfel, decenii 
după decenii. O generaţie întreagă trecuse la cele veşnice, altă generaţie 
venea în locu-i, dar şi aceasta se lupta cu aceeaşi îndârjire pentru 
drepturile moştenite de la părinți şi pentru moşiile lor strămoşeşti. 

Pentru această generație reuşita era mai grea, căci martorii vechi 
muriseră, cele mai multe documente [i se răpiseră, statul se afla de peste 
70 de ani în stăpânirea moşiilor şi invoca pentru sine dreptul de 
prescripţiune. Nici cel mai bun jurisconsult nu mai era în stare să dea un 
sfat temeinic cum să iasă muntenii din acest labirint întunecat, în care se 
încurcase dreapta lor cauză. 

Soseşte, astfel, anul 1861 şi muntenii se adresează lui Eudoxiu 
Hurmuzachi şi-l roagă să le dea sfat ce să mai înceapă. Acesta cunoştea 
foarte bine pe munteni, căci petrecuse, din tinereţe, cu părinții săi, ani 
de-a rândul, pe căldurile verilor, în munţi, la băile din Dorna, iar după 

moartea lor, petrecea verile la Câmpulung, unde locuia, de obşte, la 
parochul Gheorghe Ciupercovici. 

Eudoxiu Hurmuzachi cunoştea toate păsurile bieților munteni şi 
toate greutăţile şi beţele ce le puse „cămara“ în roatele izbânzii lor. El 
ştia prea bine că nu rămânea alta decât să se taie nodul gordian în două. 
Dar această putere o avea numai Împăratul. Se puse, deci, pe lucru şi 
alcătui o jeluire către Împăratul, întemeiată pe documente, în care arăta 
fără şovăire toate păţaniile şi suferinţele locuitorilor din ocolul 
Câmpulungului Moldovenesc şi în care înfiera cruzimile, nedreptăţile şi 
răpirile săvârşite de funcționarii publici, cărora li se încredințase puterea 
de a hotări şi de a face dreptate în numele Împăratului. Era un strigăt de 
disperare şi de ajutor această jeluire către tron, care culmina în rugămintea 
ca Împăratul să rânduiască un tribunal de arbitri, care să fie compus din 
doi membri ai tribunalului din Cernăuţi, un reprezentant al „cămării“ şi 
unul al Câmpulungului, iar toți patru să-şi aleagă pe al cincilea ca 
prezident al acestui tribunal de arbitri şi să judece afacerea întreagă după 
buna lor chibzuire şi conştiinţă. Această petiție a fost înaintată Împăratului 
în luna lunie 1861 de către o deputaţiune, în fruntea căreia erau moşnenii 
Miron Ciupercovici şi Ilie Niculiţă. Petiţia aceasta, care primise marea 
signatură împărătească „ab imperatore“, a fost trimisă ministerului pentru 
raportare şi acesta, la rândul său, ceru un raport desluşit asupra întregii 
afaceri de la direcţia de finanţe a Galiției şi Bucovinei, care trimise acest 
raport, datat, la Lemberg, în 24 Noemvre 1861, Nr. 34693, ministerului 
din Viena. Acest raport confidenţial, din care am izbutit să procur o 
copie, combate afirmaţiile istorice şi faptice ale petiţiei, admite 
tărăgănarea şi nerezolvarea prin decenii a proceselor pendinte şi a întregii 
chestii, şi sfârşeşte cu propunerea ca toată afacerea să fie supusă unei 
comisii, care să fie autorizată a o rezolva conform regulamentului 
promulgat pentru regularea servitutelor. Această propunere a fost aprobată 
de minister şi în sensul acesta a fost rezolvată şi petiția Câmpulungenilor. 

Comisia numită şi-a început lucrările, pe rând, în toate comunele 
vechiului ocol al Câmpulungului Moldovenesc şi, în 1864, a ajuns la 
Câmpulung. Acum aveau Câmpulungenii nevoie de un bărbat energic, 
cu cunoştinţă de cauză şi autoritatea trebuincioasă, care să apere şi să 
susțină drepturile lor înaintea acestei comisii autorizate a rezolva definitiv 

chestiunea. Nu este, deci, de mirare că toate privirile muntenilor se 
îndreptară asupra lui Eudoxiu Hurmuzachi, care era, atunci, şi deputatul 
lor, şi căpitan al ţării. Pe dânsul îl aleseră, deci, reprezentant al lor, iar pe 
lângă dânsul, pe moşnenii Niţucă Cocinschi (descendent al feşterului 
Cosenski, de care s-au plâns muntenii din Fundu Moldovei, deja 
împământenit prin căsătorie şi proprietate, socrul primei iubite a lui Iraclie 
Porumbescu — n.r.), Miron Ciupercovici, George Georgiu, George Rusu 
şi, ca jurisconsult, pe Silverius Şapira (care avea să-i apere şi pe cei din 
lotul „Arboroasa“, fără să pretindă vreun ban — n.r.). Reprezentanți ai 
statului erau Dr. Albin Hammer şi losef Wislocki. Cercetările şi 
negocierile urmară la faţa locului şi, în sfârşit, după un an de zile, ajunseră 
amândouă părțile, în ziua de 2 Septemvre 1865, la învoială. 

Nu căpătară Câmpulungenii tot ce doriră, dar, obosiţi de lupta 
aproape seculară, se mulţumiră cu ce putură scoate din mâinile „cămării“ 
şi Hurmuzachi îi sfătui să facă învoiala, că-i mai bună vrabia din mână, 
decât cioara în par. 

În anul 1879, când şi eu perindam hotarele moșiilor din acest ţinut, 
ca să alcătuiesc cărţile tabulare, mă aflam, într-o zi frumoasă, pe Rarău 
şi poposeam, de masă, în poiana din faţa Pietrelor Doamnei şi, cum îmi 
plăcea să mă informez despre toate şi să ascult vorba dulce, cuminte şi 
aşezată a muntenilor mei, i-am întrebat ce noimă are movila de piatră 
din apropierea noastră. 

Un Câmpulungean, care purta firul vorbei, îmi povesti istoria 
luptelor lor cu „cămara“, istorie pe care o cunoşteam din acte, dar ceea 
ce nu ştiam era noima movilei de pe Rarău. Şi omul meu, stând cu ceilalți 
gospodari la masă, împreună cu mine, pe covorul de iarbă verde, îmi 
povesti următoarele: 

„Era, domnule, o zi frumoasă lăsată de Dumnezeu, ca să zic aşa. 
Toţi domnii din comisie se strânseră aici, în poiana asta, pentru că aici 
făcuseră cele de pe urmă cercetări în faţa locului, şi erau şi ei, şi noi, 
Câmpulungenii ce eram de faţă, plini de voie bună, căci doar se făcuse, 
după atâţia amar de ani, învoiala cu „cămara“. Noi, gospodarii, tăbărâsem 
cu cai şi cu merinde împrejurul domnilor, căci urcasem, cu o zi înainte, 
Rarăul. Şi-au dat mâna comisarii împărăteşti cu domnul Hurmuzachi şi 
învoiala era făcută. S-au pus, pe urmă, toţi la masă şi au scos din desagii 


129 


lon DRĂGU2ANUL 





lor câte bunătăți de toate, tot de prin cutii plumbuite, iar vinurile le 
aşezase, de mai înainte, în „Isvorul rece“, ce-şi are obârşia sub Pietrele 
Doamnei. Se vede că le mirosise şi lor că în acea zi vor sfârşi lucrul. Noi 
şedeam, vezi — colo, pe poderei, şi scosesem şi noi merindele noastre, 
cum ne-a dat Dumnezeu, iar bădica Gavril Flocea, măcar că-i zgârcit, 
dar fiindcă ieşise bine cu învoiala, aduse lapte de oi şi brânză, şi o mioară 
de la stână, că ştii, domnule, stâna lui nu-i departe de aice, am trecut pe 
lângă dânsa. Ei, şi am pus, colea, mioara pe ţâglă, de o învârteau doi pe 
un jăratec de-a dragul să tot frigi pe dânsul. Şi, când era gata friptă, 
rumenă şi fragedă, au dus-o doi, de capetele ţâglei, la domni şi să fi 
văzut cum înfulecau dintr-însa, parcă nu mai mâncaseră aşa bunătate. 

Mâncat-ai dumneata, domnule, mioară friptă pe tâgle, aşa cum 
ştim noi să o facem? Nu? Păcat! Îţi spun, domnule, să-ţi alungi copiii şi 
să tot mănânci. Aşa le-am venit de hac şi domnilor şi, când le-am mai 
dat şi nişte lapte de oi, pe care-l tăiam cu cuțitul şi-l duceam pe o frunză, 
încremenesc domnii de mirare şi începură să ciocnească cu noi, iar noi, 
bucuroşi, de frică, domnule, nu ne-am lăsat mult poftiți; şi curgea vinul 
gârlă, dar, ce-i drept, am băut noi mai cu inimă decât domnii. Era multă 
cinste şi voie bună şi, colo, pe Piatra Șoimului (locul de jurământ al 
„şoimilor blaci“, înainte de plecarea la război, mărturisit de „Codul 
Rahonczi“ — n.r.), zicea un baci din bucium, şi pe stânca ce-o vezi la 
Pietrele Doamnei zicea altul. lar noi, gospodarii, câți eram adunați, am 
mulţămit frumos domnului Hurmuzachi că ne-a fost de-atâta ajutor şi 
am cărat cu toţii pietrele de-am rădicat o movilă întru amintirea faptei 
sale, Dumnezeu să i-o răsplătească cu bine. Domnul Hurmuzachi a 
închinat un păhar în sănătatea Câmpulungenilor, a stropit movila, în semn 
de cruce, cu vin şi a zis: „Dragii mei, să o numim Movila Învoielii!“. 
„Ba nu, am zis noi, să se numească Movila lui Hurmuzachi“, şi cu noi 
s-au unit şi ceilalți domni, şi a rămas movila cu numele acesta şi până în 
ziua de azi“. 

Gospodarul meu sfârşi povestirea sa şi, sculându-ne de la masă, 
am cărat toţi pietre de sub Piatra Șoimului şi de sub Pietrele Doamnei 
şi-am mai înălțat movila. Mai mulţi ani după aceasta, urcând, iarăşi, 
Rarăul, am pus de au cărat oamenii pietre mari şi am făcut movila şi mai 
mare, dar, făcându-se, după câţiva ani, în apropiere, o casă de adăpost 

pentru turişti, lucrătorii au luat pietrele cele mari şi le-au zidit în temelie. 
Astfel, a rămas „Movila lui Hurmuzachi“ aşa cum a fost făcută în ziua 
învoielii, spre veşnica amintire a binelui ce l-a făcut el muntenilor, şi 
câți trec pe lângă dânsa şi ştiu ce noimă are, îl binecuvântează“ (T.V. 
Stefanelli, Junimea literară, nr. 2/1907, pp. 36-39). 


Eudoxiu Hurmuzachi şi-a încercat şansele şi în publicistică, şi în 
literatură istorică, dar scrisă în limba germană, pe care o cunoştea mai 
a vremii, încorsetată în ortografii ambiţioase şi sufocată de încrâncenata 
dispută dintre etimologişti şi fonetişti. Cum mi-am propus pentru această 
carte să folosesc metoda „Lepturariului“, adică să ilustrez diversitatea 
de opinii cu texte scrise de autorul luat în discuție, convins fiind că doar 
creaţia în sine îl poate schiţa perfect pe un om înnobilat de „sigiliul 
dumnezeirii“, voi reproduce, întru întregirea portretului lui Eudoxiu 
Hurmuzachi, schiţa istorică despre Mihai Viteazul, intitulată: 


„Uciderea lui Mihai Viteazul 


Ardealul era aproape în întregime supus, oştirea de rând scoasă 
de pe câmpul de bătaie, Sigismund pus pe fugă şi scaunul său de domnie, 
Clujul, cuprins. Pentru că toate acestea s-au întâmplat mai ales mulțumită 
strădaniei neodihnite a lui Mihai Vodă şi vitejiei sale de neînvins, 
împăratul l-a îngrămădit, mai departe şi în ciuda tuturor bănuielilor, cu 
dovezi de bunăvoință, iar vaza sa la Curte a crescut mult. 

Dar, odată cu biruinţa, a început să crească, cu puteri noi, dorința 
de a fi stăpân a voievodului biruitor, precum şi pornirea ciudosului său 
duşman de moarte, Basta, care se vedea pus în umbră de preţuirile făcute 
celuilalt. 

Ajuns în Ardeal, voievodul a încercat, în ascuns şi pe socoteala 
celor împărăteşti, o legătură cu Ungurii şi Secuii, pentru ca, în felul 
acesta, să poată prinde acolo rădăcini care să rămână. 

În aceeaşi vreme, cetele lui de moldoveni şi munteni, precum şi 
de sârbi, lăsate din frâu şi ieşite din piele din pricina izbânzilor, răvăşiră 

țara în chip foarte simţitor şi pustiiră bisericile catolice din Alba Iulia, 
unde sfărâmară sfintele icoane şi chiar aruncară la pământ binecuvântatul 
potir al cuminecăturii, spre adânca supărare a iesuiţilor şi a celorlalți 
călugări de acolo. Tras de mai multe ori la răspundere pentru aceasta de 
către Basta, neastâmpăratul voievod îi dădu, prin tălmaciul său, Giorgio 
Raguseo, următorul îndrăzneţ răspuns: „Împăratul n-are nevoie de ţara 
aceasta; mai are doar atâtea altele“. 

O astfel de îndrăzneală, legată de alte mai vechi nesupuneri, 
ajungea italianului care pândea drept dovadă a gândurilor de necredinţă 
către împărat şi, fără să mai facă întrebare la Viena ori la Praga, hotărî să 
pună mâna pe răzvrătit mai înainte ca acesta să se fi putut apăra şi pune 
la adăpost de orice primejdie la Alba Iulia, cetatea lui de scaun, unde se 
purta cu gândul să se întoarcă. 

Basta dădu ştire scurtă ducelui Matei: „A vrut să se apere şi a fost 
ucis, precum i-am poruncit călăului“. 

O tăcere rece a fost răspunsul Curţii din Viena la înştiințarea acestei 
samovolnice răzbunări politice. Totuşi, mai târziu, va fi trebuit să se 
simtă dureros lipsa acestui braţ, poate nu de prea mare credinţă, însă 
puternic şi dibaci, care a câştigat pentru Casa împărătească, de două ori, 
prin lupte, Ardealul; dar tocmai de aceea se simţea mai mult trebuința 
vicleanului conducător de oşti italian, de a cărui pricepere în ale războiului 
se lega nădejdea păstrării Ardealului greu amenințat. Prin urmare, trecură 
pe alături de neplăcuta întâmplare şi renunțară, înțelept, la cumpănirea 
vinovăţiilor, care, după toate înfățişările, puteau fi sprijinite de dovezi 
numai de partea pârâşilor, neprimind nici un răspuns din groapa prea 
timpuriu deschisă. 

Aşa pieri, fără legiuita înfăţişare în faţa judecătorilor şi fără o 
dreaptă hotărâre judecătorească, ci numai în temeiul unor goale şi 
nedovedite arătări ale duşmanilor săi de moarte, cel mai strălucit, cel 
mai viteaz şi cel mai prețuit dintre toți voievozii pe care i-a născut 
Muntenia, om cu însuşiri, cu tărie de muncă şi cu iscusință aşa de mari 
că prietenia şi tovărăşia lui erau peţite de multe mari puteri şi că puternicii 
săi duşmani, pe care i-a pus de atâtea ori în încurcătură, nu au fost în 
stare să-l doboare unul câte unul, ci numai în tovărăşie. 

Marele gând al unirii neamului său pătrundea întreaga lui ființă, 

călăuzea toate faptele şi cugetările sale, îi dădea avânt în ceasuri de 
biruinţă, tărie în nenorociri şi vânjoasă neînduplecare în toate 
împrejurările; acestui gând 1-a adus jertfă țara şi viața, moşia şi sângele 
lui; pentru el a aruncat la picioare, fără şovăire, cele mai scumpe comori 
omeneşti: liniştea cugetului şi pacea sufletului. Credinţa în acest gând a 
crescut în el de neînvins, ajungând o ţintă a vieţii, pentru care nu-i părea 
prea de preţ nici o jertfă, prea spinoasă nici o muncă, prea 
înspăimântătoare nici o primejdie. Se credea îndreptăţit ca, față de oameni 
cum erau Basta, Ungnad şi Csaki, care supuneau zvârcolirile conştiinţei 
scopurilor politice, să întrebuinţeze aceleaşi arme şi să-şi isprăvească 
drumul vieţii — aşa de ales pentru neam, aşa de strălucit în vitejii, aşa de 
schimbăcios în politică şi totdeauna frământat — cu o pată, poate 
adevărată, dar de nimeni dovedită încă“ (Fragment din „Fragmente zur 
Gheschichte der Rumanen von Eudoxius Freiherm von Hurmuzachi. 
Dritter Band.”, Bucureşti, 1884, apud Revista Bucovinei, nr. 2/1944, 
pp. 52-53). 


Eudoxiu Hurmuzachi faptă cu faptă şi-a construit legenda, pentru 
că „avea mare tragere de inimă... pentru ştiinţa istoriei” (Morariu, op.cit., 
pg. 178), pentru că „a muncit atât de mult pentru binele neamului său“ 
într-un cadru european, primind, „în Faur 1873, titlul de baron. Familia 
sa a avut numai titlul de cavaler“ (Morariu, op.cit, pg. 181), pentru că, 
„prin vasta sa colecţiune de documente, a dat material pentru scrierea 
unei istorii ştiinţifice“, lucrarea lui fiind „cea dintâi de felul acesta“ 
(Loghin, op.cit., pg. 95), Eudoxiu Hurmuzachi îşi merită cu prisosință 
legenda, legenda lui şi a inegalabilei sale familii. 


Ambrosiu Dimitroviţă (20.07.1838-1865) 


Ambrosiu Dimitroviţă, primul redactor responsabil şi editor al 
„Foaei Societăţii“, s-a născut la Comăneşti, unde tatăl său era paroch, în 
20 iulie 1838. După terminarea studiilor elementare şi gimnaziale la 
Cernăuţi, ca elev al lui Aron Pumnul (1857), Ambrozie Dimitroviţă („viţă 
din Dimitrie“) a studiat Dreptul la Lemberg (1857-1861), după absolvire 


133 


lon DRĂGU2ANUL 





fiind angajat în Comitetul dietal din Cernăuţi ca practicant de concepte. 
Din 1863, Dimitroviță face parte din Comitetul Reuniunii de lectură, al 
cărei secretar a fost din anul 1864, iar din 1865, când şi-a luat şi doctoratul 
în Drept, s-a ocupat, în dublă calitate, de redactor responsabil şi de edi- 
tor, de „Foaea Societăţii“. La începutul anului 1864, în 28 februarie, a 
fost promovat concepist dietal, iar în anul următor, 1865, care părea să 
se anunțe a fi cel mai frumos din viaţa lui, s-a căsătorit cu Aglaea, fiica 
parohului din Milişăuţi, Alexandru Ciupercovici, cel care, din 1866, avea 
să ajungă egumen al Putnei şi să găzduiască manifestările naţionale din 
15 august 1871. Şi tot în 1865, Ambozie „viţă din Dimitrie“ a elaborat 
un catehism constituțional, premiat de baronul lancu Musteaţă şi publicat 
la Cernăuţi, în acelaşi an, an care, deşi se anunţa promiţător, a fost ultimul 
pentru Ambrosiu Dimitroviţă, tânărul cărturar căzând victimă holerei 
care a frământat întreaga vară bucovineană. 

Murind la doar 27 ani, Ambrosiu Dimitroviţă n-a izbutit să lase 
după sine prea multe mărturisiri, ultimul lui material publicistic fiind o 
recenzie a cărţii „Din scripturile lui Tacitu. Germania sau situaţiunea, 
datinele şi popoarele ei“, o traducere de G.I. Munteanu, director şi 
profesor gimnasial romano-greco-ortodox din Braşov. Înainte de a se 
îmbolnăvi, în mai 1865, a publicat două eseuri remarcabile, „Cruţare şi 
lux“ şi „Despre cîntecul poporal român“, ambele abordând pentru prima 
dată câte o temă care se va dezbate intens în deceniile care vor urma. 

„Cruţare şi lux“ încearcă o iniţiere în practica economică 
europeană, în condiţiile în care, şi la vremea aceea, „ştiinţa economiei 
naționale e, în genere, foarte puţin lăţită (răspândită — n.r.), mai ales, 
însă, la noi, Românii“. Cruţarea, adică economisirea, adică folosirea 
rațională a unor resurse, explică Dimitroviţă, „este marginea ce se face 
întru întrebuințarea bunurilor împreună cu ştiinţa de a produce din ele 
asemenea de mare avere şi a sui, prin aceasta, venitul curat... Cruţarea 
este condiţiune pentru a face avere, pentru a forma capitaluri“. 

Ca şi în literatură, şi în inițierile economice există posibilități 
reduse de exprimare, exprimarea fiind condiţionată de capacitatea de 
receptare. Tocmai de asta, frazele lui Ambrosiu Dimitroviţă, deşi afirmă 
în Bucovina teorii economice consacrate în Europa veacului său, au o 
patină încântătoare de provincialism, inclusiv o aparentă naivitate: 

„Lucsul, precum l-am înţeles noi, aduce îndestulare poftei personale, 
fără alt scop economic, şi ruinarea bunurilor prin care s-ar putea face 
averi“. 

În studiul „Despre cîntecul poporal român“, susținut în coloanele 
foii de câteva nestemate folclorice, inclusiv blestemul de dragoste 
sucevean pe care l-am reprodus în primul capitol al acestei cărţi, 
Dimitroviţa porneşte de la un adevăr etern, cel care susţine că, pe tot 
cuprinsul pământului, „cântarea este de o vârstă cu genul omenesc“, iar 
„muzica este o condiţie fundamentală a vieţii omeneşti, pentru că omul 
de pe orice treaptă a culturii simte în lăuntrul său trebuinţa de a deschide 
acest lăuntru al său prin cuvânt şi cântare, de a investi bucuria sau durerea 
sa în cuvinte şi melodii şi (în) ăst mod a le împărtăşi lumii“. Etimologic, 
precizează Dimitroviţă, cu referire la legenda lui Orpheu, „cuvântul 
muzică îşi trage originea de la muzele antice“, pe care, cu o intuiţie 
justificată la un tânăr cărturar bucovinean ca el, le identifică în elementele 
naturii: „Suflarea cea ritmică a vântului, şoptirea frunzelor, mişcarea 
valurilor mării, cântecul paserilor, suflarea vântului prin trestii tăiate şi 
strune întinse, toate acestea l-au învăţat pe om în starea lui firească; el 
asculta ritmul şi tactul naturii, le împreuna cu cântarea sa şi aşa se născu 
melodia în forma sa ritmică“, cauza reprezentând-o veşnica nevoie 
omenească de armonie, nevoie pe care tot omul o exprimă prin artă, 
conştient că „prin armonie, câştigă melodia lumină şi umbră, vieaţă şi 
vloiciune“. 

Ambrosiu Dimitroviţă încearcă şi o primă clasificare a creației 
populare, stabilind cinci domenii ale armoniei vitale: cântecul istorico- 
epic; doinele sau cântecele de dor; cântecele de natură erotică; cântecele 
ocazionale (colindele, cântece la culesul viilor, grâului, la clăci, la nunţi, 
la înmormântare — deci cântecele ritualice prin care se mențin, la nivelul 
subconştientului colectiv, datinele străvechi — n.r.); cântecele de joc şi, 
în primul rând, horele. 

Eseul „Despre cîntecul poporal român“ probează (iar Sbiera, in- 
direct, confirmă acest lucru în „Colinde. Cîntice de stea şi Urări la nunţi“, 
Cernăuţi, 1888) că Ambrosiu Dimitroviţă a fost primul culegător de 
folclor în Bucovina, şi încă unul extrem de exigent, care nu putea 
încredința luminii tiparului decât nestemate precum: 

„Câte cară şi povară 


- Câte cară şi povară, 
Toate suie şi coboară, 
Numai carul puiului, 
Colo-n valea codrului, 
Bate boii de-i omoară 

Şi nici suie, nici coboară. 


Lasă boii, nu-i mai bate 
Peste mijloc, peste spate! 
Las“, bădiţă, boii tăi 

Căci sunt slabi ca vai de ei! 
larbă verde n-au păscut, 
Apă rece n-au băut, 

Şi te-a bate Dumnezău 
Şi-o să paţi în lume rău! 


Dar disgiugă-i, măi bădiţă, 
Şi mi-i paşte-n poeniţă, 
Şi-i adapă la părău 

Ca să-ţi tragă carul greu, 
Să-mi aduci de pe ogoară 
Grâuşor de primăvară, 
Grâuşor tăeat în zori 

Ca s-avem de sărbători. 


- Disgiugare-aşi disgiuga, 
Puiculiţă, de mi-i da 
Floricele de pe vale 

De“n grădina casei tale, 
Mură neagră de“n pădure, 
Sloi de ghiaţă de“n ţărmure, 
Apă rece de“n isvor, 

Căci de dor mă stâng şi mor. 

- De-i muri, de nu-i muri, 
Dorul nu ţi-l pot plini; 
Florile mi s-au pierdut, 
Mura neagră s-a trecut, 
Sloiul ghieţei s-a topit, 
Apa rece s-a-ncălzit. 


- Floricelele din vale 
Sunt florile feţei tale, 
Mura neagră-s ochii tăi 
Dulci ca lacrima den ei, 
Sloi de gheaţă inima, 
Apa rece gura ta, 
Aste, dragă, de mi-i da, 
De mi-i da, te-oi asculta.“ 
(nr. 9/1865, pp. 268, 269), 


sau un cântec muntenesc de dragoste, discret şi delicat mărturisitor de 
iubire, cu rădăcini în „Colindul Cerbului“, precum: 


„Sus, la stâncă, pică rouă 


Sus, la stâncă, pică rouă, 

La noi tună, la noi plouă; 
Sus, la stâncă-i mândru soare, 
La noi noapte-ngrozitoare. 
De ce-i soare sus, la stâncă, 
Şi la noi noapte adâncă? 


Frate dulce, frățioare, 
Pe cea culme lucitoare 
S-au oprit, în floricele, 
Flutura inimei mele 
Şi-acum ceriu-n veselie 
I-au trimis o rază vie 

S-o sărute, s-o-ncălzească, 
Cu mine să se iubească.“ 
(nr. 6/1865, pp. 146, 147). 


Sunt vreo zece, şi toate la fel de frumoase şi de tulburătoare, 
cântecele ţărăneşti, culese şi publicate de Ambrosiu Dimitroviţă în „Foaea 
Societăţii“, unele imediat după neaşteptata sa plecare, de parcă sau poate 
pentru că şi armonia necesară vieţii i-ar fi dus dorul. 

În epoca incredibilă a gazetei „Foaea Societăţii“, şi literatura 
religioasă începe să capete, datorită lui Vasile Mitrofanoviţă, un anume 
pragmatism în definirea epocii şi în contemporaneizarea spiritualităţii 
creştine. Literatura religioasă are deja tradiție, iar Mitrofanoviţă pare a 
fi discipolul lui Vasiliu (Vasile, deci) lanoviciu, pe care-l şi omagiază în 
coloanele „Foaei“ (nr. 8-11/1866, pp. 242-250). 


Vasiliu lanoviciu 
(1806-26.09.1866) 


Vasiliu lanoviciu este cernăuţean get-be- 
get, născut din părinţi orăşeni, cu studii 
elementare, gimnaziale şi universitare (institutul 
filosofic, institutul teologic şi seminarul dio- 
cesan) cernăuţene, cu carieră profesională 
cernăuţeană (din 1836, profesor la catedra pentru 
Studiul biblic al Noului Testament, în cadrul 
Institutului telogic; din 1848, până în 1857, 
profesor suplinitor de metodică, matematică şi limba română la Cursul 
preparandal pentru cultivarea învățăturilor la şcolile normale şi poporale; 
din 1852, până în 1860, şi „translator românesc la guvernul ţării“, din 
1862, şi deputat în dieta țării; din 1865, şi episcop, şi preşedinte al corpului 
profesoral; din 2 iulie 1866, şi consilier onorar al Consistoriului episco- 
pal din Cernăuţi, numit prin decret împărătesc). 

Vasile lanovici s-a implicat în toate activităţile religioase, culturale, 
didactice, obşteşti şi politice ale vremii, dar a găsit resurse şi pentru 

scris. În 1856,a publicat primul tom de „Istorică, literară tîlcuire a cărților 
noului testămînt“, în 1858, tomul al doilea şi al treilea, al patrulea în 
1859, iar al cincilea în 1861, toate tipărite la Cernăuţi. În 1865, predase 
pentru tipărire, pe spesele Fondului Religionar, „Ermeneutica biblică 
generală“, „Critica verbală a noului testament“ şi „Crestomaţia limbei 
greceşti a sfinţilor părinţi, şi a altor scriitori bisericeşti“, lucrare care se 
va tipări postum. Ivanovici a editat şi două gramatici româneşti pentru 
şcolile elementare, o gramatică româno-germană (rămasă în manuscris) 


şi realizase numeroase traduceri din limba greacă. 


Vasiliu Mitrofanoviţă (?-1888) 


Vasiliu Mitrofanoviţă sau Mitrofanoviciu, cum a fost numit ulte- 
rior, profesor de teologie la Cernăuţi, până în 1888, când moare la 
Carlsbad, este autorul unui impresionant studiu, „Înrăurinţa 
creştinismului asupra geniului omenesc“, publicat în „Foaea Societăţii“ 
în numerele 5 (pp. 110-115), 6 (pp. 133-141) şi 7/1865 (pp. 158-165), 
studiu care porneşte de la şi reafirmă teza conform căreia, „când 
creştinismul se înființă, în lume nu era nimic sfânt, decât numai ce era 
frumos, şi chiar şi frumuseţea, prin degenerarea artei, fu degradată la 
serviciul ordinar al poftelor simțuale“. Ideile lui Mitrofanoviţă pot fi 
acceptate sau respinse, dar eruditul teolog bucovinean impresionează 
printr-o modernitate a limbii, a frazării, a folosirii metaforelor, a 
distribuirii ideilor, toate acestea conferindu-i studiului său, care oricând 
poate deveni o carte de sine stătătoare (din care voi reproduce doar întâia 
parte), valoarea unei bijuterii regăsite: 


„Inrăurinţa creştinismului 
asupra culturii genului omenesc 


Cine vede în istorie steaua luminoasă a ideilor, care din lupta 
alternativă a întâmplărilor reies de-a pururea învingătoare şi devin 

proprietate neînstrăinabilă a omenirii, acela trebuie să se fi convins cum 
că întru dânsa domneşte un geniu amical, care cu scop înţelept direge 
râul timpurilor, aşa că omenirea păşeşte tot la mai mare dezvoltare şi 
cultură spirituală. Încă pe când viețuiau popoarele în izolare tristă sau se 
consumau în războaie crunte, fără de capăt, încă pe când era cel din altă 
țară identic cu neamicul, pe când la răsărit şi la apus, în Creta şi în 
Egipet se însetau zeii de sângele străinilor, ce viaţă neliniştitoare, 
întristătoare va fi fost aceea! 

Însă unde e colţul din care a răsărit această mai înaltă cultură? 
Care e acea putere spirituală care, aşa să zicem, din ţâţâne a ridicat lumea, 
punând fundamentul la un timp nou, la o stare nouă a lucrurilor? Aceasta 
e religia creştină sau, cu un cuvânt, creştinismul, care foarte mult a înrâurit 
asupra dezvoltării şi culturii genului omenesc în privinţa înţelesuală 
(filosofică — n.r.), a artei şi în privinţa morală. 

La o privire istorică numai pe deasupra, ni se înfăţişează 
creştinismul ca un punct de întoarcere, ca puntea între timpul vechi şi 
nou. Cu dânsul se înființează în lume un spirit nou şi modul de cugetat 
asupra celor mai înalte obiective şi interese ale spiritului omenesc capătă 
o formă nouă, ba chiar şi referințele externe se supun schimbării. Din 
dărâmăturile vieţii celei vechi răsare o viaţă nouă, proaspătă şi, sub 
formele căzânde ale lumii vechi, serbează omenirea renașterea sa 
spirituală. În locul aplecării la cele pământeşti, care predomina mai 
înainte, devine, acum, principiu conducător spiritul cu năzuința sa la 
cele cereşti. Şi ce e în creştinism, ce a produs acest mare efect, această 
mare schimbare? Ideile şi faptele religioase, care, prin lisus Christos, au 
intrat în lume. 

Acum, religia, în general, de-abia cu începutul erei creştine, devine 
istorie de o însemnătate până atunci necunoscută. La cei vechi, şi anume 
la Indieni, la Perşi, la Egipteni, la Elini şi la ludei, sta religia în cea mai 
strânsă legătură cu referinţele statului. La Romani, toate obligaţiile mai 
grele, toate sacrificiile mai aspre li se impuneau cetăţenilor în numele 
zeilor. Virtuţile, a căror susținere zace în interesul statului, se separaseră 
de obligaţiile religioase, statul înăbuşind autoritatea cerului. Fiind, astfel, 
religia o maşinărie a statului şi o servitoare a politicii, se întrebuința ea 
spre domolirea conştiinţei, spre ridicarea încrederii în sine şi întru 

războaiele cele mai nedrepte, şi spre scuzarea celor mai grozave atentate 
asupra dreptului popoarelor. Religia creştină, însă, se înfăţişă şi se 
recunoscu în deplină libertate, autonomie şi neatârnare de scopurile 
statului. 

Apoi, ideea despre dumnezeirea însăşi, cât de curată şi deplină ni 
se înfăţişează ea după învăţătura lui lisus Christos! La ideea creştină 
despre Dumnezeu ca o ființă deplină, absolută, care numai prin libera sa 
voie a făcut lumea şi o ocârmuieşte, nu a putut a se urca niciunul dintre 
filosofii elini, ci zeul lor e totdeauna amestecat în oarecare fel cu ceva 
natural şi supus oarecărui de necesitate, de care nu se poate desface pe 
deplin. Aşa au fost Zeul Stoicilor, numai o putere a naturii, înzestrată cu 
minte, Zeul lui Aristotel, numai mişcătorul universului. Mai sus se urcă 
regele filosofilor, Platon. Dar el era de părerea celor vechi, cum că 
bunătatea şi puterea lui Dumnezeu nu se pot arăta în lume pe deplin şi e 
mărginită de răul domnitor în lume. 

Zeul păgânismului nu se înfăţişează mai departe ca o ființă sfântă, 
ci mai vârtos ca o ființă puternică şi obiectivele la care se apleacă această 
putere sunt mai cu seamă schimbările naturii şi bunăstarea vieţii celei 
simţuale (psihologice — n.r.). Şi dacă li se însuşeşte acestor zei o referință 
morală, apoi se apleca aceasta mai vârtos la faţa cea din afară a referințelor 
morale în viaţa familiară şi a statului, şi anume: la ordine, disciplină, 
dreptate, nu însă la conştiinţa cea din lăuntrul moral al omului. Deci 
religia populară le şi atribuia zeilor săi diferite trăsături nemorale, privind 
dispensarea lor de obligația oamenilor la ţinerea legilor morale ca o 
prerogativă deosebită a lor. 

Ce se atinge de ocârmuirea lumii şi providența lui Dumnezeu, 
apoi învăţa numai şcoala lui Socrate, cum că Dumnezeu poartă grijă şi 
pentru cei particulari. De altminteri, credeau cei vechi cum că viața cea 
pământească se direge de un arbitru capricios, fără de legi hotărâte, sau 
de întâmplare, sau de un fapt orb, sau că zeul lor poartă grijă numai 
pentru întreg şi pentru genuri, sau că el, în liniştea sa fericită, nu se 
incomodează de ocârmuirea lucrurilor omeneşti. Cu totul altfel e credința 
creştinilor despre providenţa lui Dumnezeu, care toate, şi cele mai mici, 
le cuprinde cu dragoste, fără de a cărui ştire nu cade nici un păr din 
capul nostru. De-abia în ăst fel s-a putut pune baza la o încredere intimă 

în ocârmuirea şi orânduielile lui Dumnezeu. 

Mai cu seamă, îi lipsea păgânismului ideea despre Dumnezeu ca 
dragoste sfântă, îndurătoare şi mântuitoare. Cei vechi cunoşteau numai 
pe un răsbunător al răului şi chinurile Tartarului, nu însă şi ştergerea 
păcatului prin însăşi dragostea dumnezeiască, acel izvor al vieții celei 
noi. Cei vechi îl numeau pe Dumnezeu şi părinte, dar cu conceptul acesta 
se desemna mai mult referința de domnitor a lui Dumnezeu asupra 
oamenilor şi încă o oarecare bunăvoință faţă de dânşii, dar nu acea 
referință intimă, spirituală, în care se simt creştinii ca copii ai părintelui 
ceresc. Platon se-nălţase deasupra închipuirii celei mai vechi, care se 
află la Herodot, cum că Dumnezeu e invidios, dar el era încă departe de 
a-l concepe pe Dumnezeu ca dragoste sfântă îndurătoare şi mântuitoare. 
Şi religiosul Sofocle se apropie de închipuirea creştină despre dragostea 
îndurătoare a lui Dumnezeu față de păcătos, dar această idee, fără de 
fapta istorică a întrupării Fiului lui Dumnezeu şi fără de mântuire prin 
EI, nu putu să fie mai mult decât o singură presimţire şi poezie. Trebuinţa 
şi dorul de mântuire sclipeau şi în oarecare datine ale religiilor vechi, 
dar speranța unei mântuiri depline de tot răul nu se află în religia elină. 
Cauza e că celor vechi nu le era cunoscut temeiul răului moral. Lumină, 
în privința aceasta, ne aduse de-abia Christos. El arătă cum că temeiul 
răului e păcatul, nemântuit de acesta, şi arătă cum că biruinţa lui e datoria 
principală a omului. Acum, de-abia, se înlocui în pieptul omenesc 
credința, încrederea, mângâierea şi siguranța. 

Aşijderea, de-abia prin creştinism i se deschiseră spiritului porțile 
eternității, i se descoperi menirea cea nefinită a omului şi i se propune 
Cerul ca patria lui cea adevărată, pe când, mai înainte, cugetarea şi 
speranţa lui se mărgineau numai la cercul lumii celei vizibile, finite, şi 
încă şi speranța lui la o viaţă eternă era parţial nesigură, parţial ideea 
despre viaţa viitoare era tulburată prin închipuirile simțurilor. 

O seamă dintre aceste idei şi învățături, şi îndeosebi învățătura 
despre un Dumnezeu, făcător şi ocârmuitor moral al lumii, le propune 
legea mozaică. Dar evanghelia le propune cu mai multă hotărâre şi 
curățenie, poruncile ei morale sunt cu mult mai măreţe şi pătrunzătoare. 
Speranţa răsplătirii dincolo de mormânt se expune în creştinism cu 
culorile cele mai luminoase şi mângâietoare, cugetările de nimicire au 

dispărut, speranța cea mai cutezătoare a minţii se întări prin autoritatea 
persuasivă şi nedreptatea sorții îşi pierdu puterea sa descurajatoare. Pe 
lângă acestea, în Legea lui Moise erau multe cu caracter temporal şi 
local sau unele erau numai ceremonii şi vestire a lui Mesia cel viitor. 
Multe din acesta, aşadar, au fost înlăturate prin lisus Christos, care 
propunea adevăruri eterne şi generale, care cereau îndreptarea inimii şi 
prescriau numai datorii conforme cu umanismul cel mai curat. 

Dacă sunt ideile religioase, precum cu tot dreptul se susține, măsura 
culturii spirituale a unui popor, cu cât, aşadar, e mai pe sus cultura de pe 
timpul creştin decât cea de înainte de Christos? Şi, totuşi, noi până acum 
am luat în privire (discuţie — n.r.) ideile şi opiniile spiritelor celor mai 
luminate, ale bărbaţilor celor mai distinşi şi ageri ai celor vechi. Dar ce 
diferenţă e între ideile şi părerile religioase ale învăţaţilor şi ale poporului! 
Căci aceasta e chiar un semn caracteristic al vechimii, că între cei învăţaţi 
şi între popor se ridica, în privinţa culturii şi a cunoștinței religioase, un 
perete despărțitor şi de nestrăbătut. Adevărul curat era monopolul numai 
al unor bărbați distinşi prin mai înaltă cultură a minţii; poporul, şi anume 
nu numai plebea, ci toţi care duceau o viaţă practică, erau condamnaţi la 
nevârstnicie religioasă. După părerea celor vechi, nu se potrivea pentru 
popor adevărul cel curat şi neschimonosit, ci numai cel acoperit şi învelit 
în simboluri şi fabule. Religia, după opinia Elinilor şi a Romanilor celor 
culți, era menită de a fi pentru popor numai un mijloc de spaime şi un 
frâu. Aşa zice, bunăoară, Polybios: „Dacă în Roma toate aşezămintele 
s-au fundat pe credinţa în zei, apoi s-a făcut aceasta cu privire la poporul 
cel necult. Dacă ar fi compus statul numai din bărbaţi înţelepţi, apoi o 
astfel de procedură poate n-ar fi fost de trebuinţă. Dar fiindcă poporul e 
uşor la minte şi plin de pofte desfrânate, de mânie neînţeleaptă, de furie 
aprigă, apoi nu rămâne alta decât a-l ţine în frâu prin mijloace de spaime 
închipuite şi prin, de asemeni, istorii îngrozitoare. Pentru aceea, îmi pare 
mie cum că cei vechi nu fără de temei au lăţit în popor închipuirile despre 
zei şi învăţătura despre Tartar şi cum că aceia care acum o înlătură 
procedează cu mai mare uşurătate a minţii şi neînţelepciune”. 

Pe când, aşadar, se ocupau numai învățații cu cercetarea temeiurilor 
celor de pe urmă ale adevărului, nu simţea mulțimea nici măcar 
necesitatea şi îmboldirea de a cunoaşte adevărul şi interesele cele mai 

sfinte ale omului. Pe atunci, nu era un aşezământ public religios care să 
fi avut menirea de a propaga lumina şi adevărul, pe atunci nu erau oratori 
publici care să fi avut chemarea de a deştepta în popor, prin cuprinsul 
cuvintelor lor, o viaţă virtuoasă, morală. Pe atunci, nu era biserică sau o 
însoţire liberă cu menirea de a ajunge scopuri religioase morale şi a 
mulțumi trebuinţe spirituale, ci numai datini, ceremonii religioase care 
cu datinile poporului şi cu ordinea statului erau în legătura cea mai strânsă. 
Apoi ce era religia poporului, adică a părţii celei mai mari a omenirii, 
altceva decât o credinţă în zei asemeni oamenilor, pătimaşi, nemorali, 
supuşi poftei şi durerii, o credinţă în zei care adeseori se-ncurcau în 
certuri şi lupte? Ce era religia aceasta altceva decât o mulțime de 
ceremonii fără de înțeles, mai că lipsite şi de urma unei vieți mai înalte 
dumnezeieşti? 

Christos, însă, rosti simplul, dar simţul de adevăr pătrunzător 
cuvânt: Dumnezeu e spirit şi cine voieşte să i se închine trebuie să i se 
închine cu spiritul şi cu adevărul — şi idolatrismul, cu pompa sa deşartă, 
pieri, iar în inima omului se ridică templul dumnezeirii celei vii. 
Cunoştinţa unui Dumnezeu mare, care a făcut lumea, o ţine şi o 
ocârmuieşte, care e părintele oamenilor, un Dumnezeu prea-bun, prea- 
înțelept, prea-sfânt, atotputernic, această cunoştinţă, care era, mai înainte, 
monopolul numai al unor spirite puţine, şi aceea încă în forme nedefinite, 
deveni acuma proprietatea celor mai simpli, precum şi a celor mai 
înţelepţi, un bun comun al întregii omeniri. „Fiecare creştin, zice 
Tertullian, a aflat pe Dumnezeu şi ţi-l arată — cu toate că Platon afirmase 
cum că pe făcătorul lumii nu e lesne a-l afla, şi de aceea l-am şi aflat, 
apoi e mai cu anevoie a face ca să-l cunoască mulțimea“. Acuma se 
răspândise şi ideea cum că fiinţa religiei stă în curăţenia şi sfințenia 
cugetului şi că noi numai prin virtute şi moralitate îi putem plăcea lui 
Dumnezeu. Deci, pe când la păgâni se serbau sărbătorile zeilor, adeseori 
cu cele mai urâcioase desfrânări şi cântece, se adunau creştinii spre a 
cânta împreună Dumnezeului lor Christos cântece de laude şi spre a se 
obliga împreună de a nu comite un furtişag, un adulter, de a nu călca 
cuvântul dat şi de a nu-i reține cuiva bunul încredinţat (Pliniu). Serviciul 
dumnezeiesc era, aşadar, la creştini un mijloc de răspândire a 
simțămintelor şi cugetărilor religioase morale. 

Acestea au fost ideile din care ca dintr-un colţ (răsad — n.r.) fruptuos 
(roditor — n.r.) a răsărit cultura cea nouă a omenirii. Când în râul migrației 
popoarelor i se ameninţase culturii cu piere, fu numai creştinismul care 
pe muzele fuginde le primi cu braţ deschis, ascunzând în sânul său 
rămăşiţele literaturii celei vechi. Apoi, întregul învățământ poporal e un 
efect al creştinismului. Înțelepții timpului celui vechi se mărgineau numai 
la un cerc de şcolari, cărora le împărtăşeau învăţătura lor. lisus a fost cel 
dintâi care, cu tot adinsul, învăţa în public poporul prin oraşe şi sate. 
lisus a fost, totodată, cel dintâi amic activ al copiilor, învățând a-i socoti 
ca cetăţeni ai împărăției cerului, a-i iubi, a-i stima, a-i prețui. Creşterea 
publică, la cei vechi, de exemplu în Sparta, gimnaziile în Atena, institutele 
de învățământ în Roma, şcoala profeților la Israilieni, nu aveau de scop 
cultura poporului. Dar institutele catihetice, şcolile de pe la diferitele 
mănăstiri au înrâurit foarte mult asupra culturii poporului. Şi, de aceea, 
vom lua în băgare de seamă numeroasele şcoli poporale, feluritele cărți 
bisericeşti care cuprind multe învățături foarte folositoare, dacă vom 
recugeta, în sfârşit, câţi servitori ai bisericii creştine au lucrat în felurite 
chipuri la luminarea poporului, apoi ne vom convinge deplin despre 
înrâurinţa binefăcătoare a religiei creştine asupra culturii înţelesuale 
(filosofice — n.r.) a omenirii. 

Creştinismul a produs mai departe şi o cultură specială proprie, 
adică teologia, prin care se mulţumeşte atât trebuinţa credinţei, cât şi a 
cugetării, pe când la alte popoare necreştine e o schismă între religia 
poporului şi înţelepciunea preoţilor şi a învăţaţilor. Şi, oare, alte ştiinţe 
nu-şi au rădăcina în religia creştină? Nu se află colțurile (rădăcinile — 
n.r.) filosofiei în cărțile scriitorilor celor vechi bisericeşti? 

În urmă (mai târziu — n.r.), ne arată istoria cum că cu primirea 
religiei creştine se împărtăşeau popoarele necivilizate în regula şi sămânţa 
culturii şi anume scrierea cu litere. Aşa, după primirea religiei creştine, 
deveniră Armenii, Goţii, Ruşii, Bulgarii şi alte popoare slavice la limba 
literară şi cu ideile religioase li se lăţi, totdeauna, întregul cer al 
cunoştinţelor lor. lar ce se atinge de noi, Românii, apoi biserica noastră, 
până nu de mult, a fost unica cultivatoare păzitoare şi păstrătoare de 
pierdere a limbii noastre (afirmaţie îndoielnică, radical, dar dibaci 
contrazisă de Pumnul: „Deci, primind Românii, la anul 1439, limba 

sârbească în biserică şi şcoală, pe unde se mai afla vreuna, pe o parte 
s-au aruncat într-o neştiinţă aşa de groasă încât urmările ei şi astăzi se 
mai cunosc pe faţa literaturii româneşti, căci, fie-mi iertat a te înteba: 
unde este literatura noastră cea bisericească? Unde sunt tratatele 
dogmatice, morale, pastorale, exegetice, istorice? Au n-au avut Românii 
preoți încă de pe când erau în Italia, înainte de anul 105 după Crist? Şi 
ce au făcut preoţii lor de atunci până acum? Produc ceva, să arate! Unde 
sunt tratatele juridice, filosofice, fizice, matematice, poetice, retorice? 
Au doar Românii nu au aşa ageră minte ca alte naţiuni?"*). Apoi, tot aşa, 
ne arată istoria cum că servitorii bisericii creştine au dat impulsul la 
deşteptarea şi renaşterea naţională a Românilor, la ocuparea mai serioasă 
cu ştiinţele şi, prin urmare, la renaşterea lor spirituală. 

Aşa se adeveri creştinismul acum în privinţa înțelesuală (filosofică 
— nr.) ca o sare a pământului, ca un colț frumos, din care au purces, 
totdeauna, o nouă dezvoltare şi întărire a culturii înţelesuale“ (Foaea, 5/ 
1865, pp. 110-115). 


Vasile Mitrofanoviţă a mai scris şi publicat, conform mărturiei 
lui Constantin Morariu (op.cit., pg. 236) următoarele lucrări: „Omiletica 
bisericei drepteredincioase răsăritene” (Cernăuţi, 1878, 771 pagini), 
„Despre convieţuirea frățească a preoţilor între olaltă şi conlucrarea 
armonică în chiamarea lor”, „Misiunea preotului ortodox în societatea 
omenească”, „Despre luminarea poporului“ (toate în „Candela“, 1882), 
„Disciplina penitenţială în biserica ortodoxă din timpurile cele mai vechi 
până în ziua de astăzi“ („„Candela“, 1883, 1884), precum şi „Scrieri din 
teologia pastorală“, lucrare rămasă în manuscris. 


„In causa unificării ortografiilor române“ 


La începutul verii anului 1865, Societatea pentru literatura şi 
cultura română în Bucovina primeşte scrisoarea-manifest a Directoratului 
Asociaţiunii Naţionale din Arad, semnată de Vicenţiu Babeşiu (tatăl lui 
Victor Babeş), Antoniu Mocioni şi Dionisiu Pescutiu, prin care se milita 
pentru „mediulocirea unei conformități în ortografia limbei române“. 

Bucovinenii, €i înşişi dornici de o astfel de „„mediulocire“ (în limbă 
funcţiona, totuşi, şi termenul „mijlocire“), încep, din 1 iulie, când publică 
şi scrisoarea-manifest (nr. 7/1865, pp. 166-169), o vastă pledoarie „În 
causa unificării ortografiilor române“ (pp. 170-176), .G. Sbiera, primul 
exponent al punctului de vedere bucovinean (ulterior şi Vasile Bumbac), 
începându-și argumentaţia cu un citat din opera lui Timotei Cipariu şi 
constatând că literatura română „a devenit, în modul său de manifestare, 
la deplină anarhie, căci mai că-i adevărat că literatura română are pe 
atâtea ortografii pe câţi şi scriitori... Unii întrebuinţează încă şi acuma 
literetul cel vechi chirilic, în scrierile lor; alţii, numai pe cel nou chirilic, 
atât în scrisori, cât şi în cărți, mai mulţi au aruncat afară şi dintr-acesta 
multe litere chirilice, înlocuindu-le cu litere latine; însă alţii adoptă cu 
totul tot literetul latin, fără băgare de samă la însuşirile („însuşietăţile“, 
la Sbiera —n.r.) limbei române în privința sunetelor ei şi, de aceea, găseşti 
între aceştia atâtea ortografii câte şi capete“. 

Neînţelegerile şi, deci, anarhismul ortografic în literatura românilor 
din imperiul habsburgic pornesc de la fanatismele ardelenilor etimologişti 
şi ale bucovinenilor fonetişti. „Principiul etimologic cere să scrii fiecare 
cuvânt nu după cum se rosteşte el astăzi, ci după originea şi etimologia 
lui, pe baza literelor latine“. Desigur că şi fonetiştii au argumentele lor, 
pe care Sbiera, răbdător, le trece în revistă, fără a le contrazice. „Fonetiştii, 
din contra, pun de principiu întru învăţarea limbei: vorbeşte şi scrie fiecare 
cuvânt cum se rosteşte el universal de către Români, aşa ca să fie cât se 
poate de regulat, răspicat în răspicăciunea referinţelor, scurt, uşor de 
rostit şi de scris, bine sunătoriu şi plăcut la vedere“. Argumentele 
fonetiştilor bucovineni au ca ultim cuvânt un citat din Lessing: „În literet 
n-are ce căuta etimologia. Scrierea fu aflată spre a însufleţi cele vorbite; 
ea nu poate, nici nu trebuie să şerbească la doi domni; este destul pentru 
dânsa dacă numai înfăţişează ea cele vorbite cu acuratețe; etimologia se 
ține de istoria limbei“. 

Disputa continuă până la dispariţia gazetei, apoi se mută în 
şedinţele societăților culturale, în alte publicaţii şi durează până în 1904, 
când autoritatea Academiei române impune o ortografie asemănătoare 
celei actuale. 

1.G. Sbiera 
(01.11.1836-20.10.1916) 





De parcă s-ar fi aflat mereu într-o 
cuviincioasă contrazicere cu fruntaşii Şcolii 
Ardelene, I.G. Sbiera îşi începe cariera 
cărturăricească de excepţie cu un eseu „Despre 
însemninţa refrenului de „o Lere Doamne“ de“n 
colindele romîne, despre timpul ivirii şi 
însemnătatea lor“, citit în Adunarea generală a 
Societăţii, din 11/23 ianuarie 1865, şi publicat 
în „Foaea Societăţii“, nr. 1-3/1865 (pp. 25-40), eseu prin care Sbiera 
întemeiază, practic, o hermeneutică bucovineană. Râvnitori de latinitate 
cu orice preţ, chiar şi cu preţul ridicolului (sesizat de Alecsandri), 
cărturarii ardeleni, dar şi o parte din primii folclorişti români, care cad 
în capcana ardelenilor, văd în „Ler- Împărat“ ba pe împăratul Aurelian 
(Gheorghe Şincai, Petru Maior, George Săulescu, I. Misail), ba pe cei 
doi Antonini, Aureliu Tit (138-161) şi Antoniu Filosoful (161-180), 
identificabili, dacă o cere interesul, în „Velerim şi Veler Doamne“ (George 
Săulescu şi At.M. Marienescul). 

I.G. Sbiera inventariază, în Bucovina vremii lui, o serie de 
reminiscenţe lingvistice subconştiente: „Hai Lerom Doamne“, „Hai 
Lerum Doamne“, „Leru-mi domn, Doamne“, „Hai Lero-mi“, „Lero-mi 
Doamne“, „Lin, lin, Leru-i domnul“, „Leru-i domn, Doamne“, „Hoi, 
Leriule, Leriule“, „Leru-mi e domnul“, „O ler Doamne“, „Velerum şi 
Veler Doamne“, „O, Leru-mi şi domn din ceriu“, „O Leru-mi şi flori de 
măr“, „Lero-mi, Doamne“ etc., toate aceste reminiscenţe lingvistice 
putând fi de folos folcloriştilor care doresc să identifice colindele care 
se cântau în Bucovina pe la jumătatea secolului al XIX-lea. O parte 
dintre colindele acelea pot fi aflate în culegerea de folclor pe care Sbiera 
a intitulat-o „Colinde, Cîntice de stea şi Urări la nunţi“, publicată la 
Cernăuţi, în 1888, cu precizarea că textele acelea înseamnă doar o parte 
din producțiile poetice ţărăneşti notate de Sbiera în tinereţe, cele mai 
multe texte fiind uitate şi de el, şi de săteni, care, după 1860, se 
înstrăinaseră de datină. 

I.G. Sbiera a respins teoria ardeleană a „împăratului roman“ (în 
„Aratrură“ sau „Urătură“, Bădica Troian deja devenise şi fusese acceptat 
drept Bădica Traian, fără să-şi mai pună nimeni problema că Badica 
înseamnă, ca şi Budha, înţelept şi că Troian îl defineşte pe Înțeleptul de 
pe muntele Pionul, care tocmai se reboteza Ceahlău, prin sârguința lui 
Gheorghe Asachi — n.r.), Sbiera, deci, a respins teoria ardeleană, motivând 
că „spre a introduce într-un popor întreg o datină aşa de universală şi de 
regulată precum este colinda... trebuiesc credinţe, şi încă credinţe tari 
religioase, care să fie cultivate timp îndelungat... trebuiesc credinţe 
religioase şi morale, prefăcute în carnea şi sângele, în fiinţa poporului, 
căci numai aceste credinţe sunt în stare de a susține şi de a rezista chiar 
şi atunci când credinţele însele se schimbă“. 

Până aici, Sbiera are dreptate, anticipându-i pe Nicolae Densuşianu 
şi Vasile Lovinescu. Are dreptate, dar numai parţial, şi în ipoteza pe care 
o propune, şi anume că variantele de „Leru-i Ler“ ar veni din „credința 
cea veche şi puternică a Romanilor în Lari“ (Lemuri la etrusci), care nu 
sunt decât genii bune , alese dintre străbuni, deci Blajini. Între colindă şi 
vremea Blajinilor, din care se revendicau şi romanii, dar şi celelalte 
neamuri europene (până şi musulmanii îl numesc pe Allah „er-Rahman“, 
adică cel îndurător, Rahman însemnând şi numele vechi al Blajinilor), 
există o legătură, pe care o sesizează, în iunie 1882, un alt bucovinean, 
Ioniţă Bumbac, autorul cercetării istorico-literare „Florile „dalbe“ sau 
Florile „Dalbei“?* (Aurora Română, nr. 6/1882), care, citindu-i pe 
folcloriştii germani, află că şi provensalii au colinde şi că refrenul lor se 
referă la zeitatea luminii, pe care o numesc „Alba“. Deci, concluzionează 
Bumbac, florile din colindă nu sunt „dalbe“ ci ale „Dalbei“, iar „Dalba/ 
Alba“ nu era decât Luna, sora Soarelui (Aplu/Albul), dar cercetările lui 
Ioniţă Bumbac n-au ajuns până acolo, aşa că el concluziona că „Dalba“ 
ar fi Ziua. Ceea ce tot înseamnă un pas înainte, de care Sibiera a aflat, 
dar, nu se ştie din ce pricini, n-a mai revenit asupra textului iniţial, în 
1906, când avea să publice, la Cernăuţi, monumentala lucrare „Contribuiri 
pentru o Istorie soţială, cetăţenească, religionară bisericească şi culturală 
literară a Românilor dela originea lor încoace până în Juliu 1504“, care 
înglobează şi eseul scris în 1865. La nimic nu renunţă I.G. Sbiera, nici 
măcar la ortografia pumnuleană, ignorând autoritatea Academiei Române 

în privința unificării ortografice din 1904, deşi se număra printre membrii 
ei cei mai respectabili, deşi, în întreaga sa viaţă, s-a dovedit a fi un om 
respectuos, solidar, generos (a dăruir, de pildă, terenul pentru şcoala din 
Poieni-Solca, teren pe care consiliul comunal l-a vândut, construind 
şcoala la marginea satului — n.r.) . Poate că însuşi felul său de a fi explică 
această nesupunere față de Academie, Sbiera iubindu-l pe Maestrul său, 
Aron Pumnul, şi ca om, dar şi prin principii, neavând tăria lui Eminescu, 
cel care apăra omul, dar îndrepta principiile. 

I.G. Sbiera, adică „Ion alui Gheorghe Sbiera“, care, după moda 
„mazilească“ a vremii, se revendică drept stră-strănepotul lui Sima 
Zbiearea, cel care a cumpărat de la Ştefan cel Mare satul Carapciu pe 
Siret, întărit nepoților lui, „luraşco şi fratele său Vladco, copiii lui Fădor“, 
în 17 martie 1573, s-a născut la Horodnicu de Jos, în 20 octombrie 1836 
(stil vechi). Părinţii săi, Giorgiu şi Ana Sbiera, iubeau cântecul țărănesc, 
fiecare având o anume preferință, pe care băieţii lor, Ion şi Nicolae, 
viitor preot la Zahareşti şi membru al Socieţii, nu le vor uita niciodată, 
spre norocul nostru, care, astfel, putem afla cam ce texte se cântau prin 
satele bucovinene pe la 1841-1849. Pentru că I.G. Sbiera, mărturisind 
peste o jumătate de veac de istorie bucovineană în „Amintiri din viaţa 
autorului“ (Cernăuţi, 1899), izbuteşte şi duioase rememorări, deci tot 
mărturii, dar mai adânc trăite. La 1841, Giorgiu (Gheorghe) Sbiera 
obişnuia să cânte, în preajma unui ulcior de vin, unde se adunau prietenii: 


„Hai să bem, să bem, să bem, 
Dară minte să avem! 

Haide să ne veselim, 

Dar totuna treji să fim, 

De duşmani să ne ferim! 


Tot cu chef şi voie bună, 
Să petrecem împreună, 
Iar la grele, la nevoi, 
Să sărim ca la pripoi! 
Să sărim, să nu ne dăm, 
Neamul, ţara s-apărăm!“* 
(Amintiri, pg. 90). 

Cântec răzeşesc, răscolind sângele unor generaţii deja uitate. 

Ana Sbiera, care trăieşte profund plecarea lui Ion, în 1849, la 
gimnaziul din Cernăuţi, după învățături dobândite acasă, cu ajutorul unui 
dascăl ambulant, şi la şcoala trivială din Rădăuţi, obişnuia să-şi tânguie, 
în acel prim an al despărțirii de copilul ei, aleanul de pasăre rămasă 
singură în cuib: 


„Of, loziţă înfrunzită, 
Inima mi-i împărțită 
Pe aici, pe dincolea, 
Prin toată lumuţa mea! 


Frunză verde foaie lată, 
Faţa-i arsă şi-ntinată 
Cu tină de vară 

Călcată de cară 

Şi de dobitoace 
Mergând la otoace! 


Frunză verde flori de tei, 
Unde mi-s cei gângurei 
Ca să-mi cânte prin grădine 
Dorul să mi-l mai aline?! 
Dorul meu e dor de mamă, 
Nime nu-l mai bagă-n samă!“ 
(Amintiri, pg. 97). 


Un astfel de text, în care există versuri precum „Faţa-i arsă 
şi-ntinată / Cu tină de vară / Călcată de cară / Şi de dobitoace / Mergând 
la otoace“, aproape că anulează definitiv toate stihuirile culte din vremea 
aceea, stihuiri care mimează neîndemânatec poezia romantismului 
religios german şi ignoră tocmai aceste rădăcini viguroase ale limbii 
române şi ale spiritualităţii neamului într-o epocă în care, cât se poate de 
paradoxal, naționalismul se conştientizează şi evoluează frumos. 

La gimnaziul din Cernăuţi (1849-1857), 1.G. Sbiera îl are profesor 

şi model pe Pumnul, apoi pleacă la Viena, unde urmează Dreptul (1857- 
1861), în perioada studenţiei militând, „încă din Faur 1858, în 
coînţelegere mai întâi cu patru, pe urmă, însă, cu mai mulți comilitoni“, 
pentru „înfiinţarea unei societăți culturale, care să fie compusă din toți 
tinerii români aflători, temporar, în Viena şi care, întorcându-se, apoi, la 
vetrele lor părinteşti, să aibă a continua, acolo, activitatea lor culturală, 
înființând, printre compatrioţii lor speciali, societăți similare“ (Amintiri, 
pg. 113). Sbiera nu izbuteşte să înfiinţeze societatea vieneză visată, dar 
ideile lui vor rodi în 1864, şi la Viena, şi la Cernăuţi, prin înființarea 
„Societății literară ştiinţifică a Românilor din Viena“, aproape simultan 
cu „Societatea pentru literatura şi cultura română în Bucovina“, 
funcționabilă din 1864, deci cu patru ani înainte de cea vieneză, care 
începe să activeze efectiv abia în 1868. Şi tot la Viena se va înfiinţa, în 
1867, dar cu activitate din anul următor, „Societatea literariă-socială 
România“, cele două grupări vieneze urmând să fuzioneze, în 1871, când 
se va înființa inconfundabila „Românie Jună“. 

La întorcere acasă, în 1861, I.G. Sbiera cutreieră Banatul şi 
Ardealul, cunoaşte cărturari şi revoluționari, inclusiv pe legendarul Avram 
lancu, apoi trece munţii, prin Pasul Tihuţa, alarmând jandarmii imperiali 
din Dorna, care-l întâmpină, la intrarea în Bucovina, suspectându-l drept 
contrabandist. Numai că Sbiera avea paşaport de student şi arăta a 
boiernaş cu şcoală, pentru că purta „costumul popular studenţesc“, pe 
care-l concepuse, la Viena, în 1860, „după modelul pieptarului, cojocului, 
sumanului, bernevecilor (iţarilor), ciubotei, cuşmei şi pălăriei româneşti 
din Bucovina“ (Amintiri, pg. 140), costum adoptat, imediat, de Iancu 
cav. de Zota, apoi şi de boiernaşii din familiile Costin, Popovici şi Vasilco, 
şi care stă la baza costumului popular bucovinean de astăzi (bete înflorate 
de cusături, aplicate la poale şi la mâneci, sumanul înflorat, chimirul lat; 
există şi o fotografie din vremea aceea, iar costumul lui Sbiera aduce 
mai curând cu cel al lui Avram Iancu, decât cu cel bucovinean clasic), 
aşa că jandarmii, dumirindu-se cu cine au de-a face, l-au însoţit în vesel 
alai până la Dorna, protejându-l, astfel, de bănuitele şi tradiționalele 
primejdii ale munților. 

La Cernăuţi, noul guvernator, Venceslav cav. de Martina, care-l 
înlocuise pe Iacob cav. de Miculi, pe care I.G. Sbiera şi lancu cav. de 

Zota îl cunoscuseră, îmbrăcaţi fiind în pitoreştile lor costume „populare 
studenţeşti“, îi aştepta ca să intre „în serviciul statului“, numai că Sbiera, 
îndemnat de Alecu Hurmuzachi şi de Aron Pumnul, optează pentru o 
carieră didactică, suplinindu-l pe suferindul Pumnul, continuându-i 
munca până în 1875, când se înfiinţează Universitatea din Cernăuţi, iar 
Sbiera devine titularul catedrei de limba română, catedră pe care o va 
încredința, în 1906, lui Sextil Puşcariu, fiul unui coleg din perioada 
studenţiei vieneze, sibianul Ilariu Puşcariu („autor mărunt“ din 
„Lepturariul“ lui Pumnul). 

În 15/27 august 1871, când Societatea „România Jună“ din Viena 
a organizat „jubileul“ mănăstirii Putna, adică prima manifestare de 
amploare a conştientizării demnităţii naționale, I.G. Sbiera a fost singurul 
fruntaş bucovinean care şi-a asumat riscurile cinstirii „unuia dintre cei 
mai mari şi mai glorioşi eroi ai neamului românesc“. Şi tot Sbiera a fost 
cel care l-a îmbunat pe Mihail Kogălniceanu, care, „observând el lipsa 
la serbare a politicianilor noştri marcanţi din ţară (Bucovina — n.r.), 
mi-a esprimat părerea sa de rău, zicând că astfel de abţinere nejustificată 
are s-o biciuiască amarnic prin foile politice din România. Abia după ce 
i-am espus motivele absentării lor şi după ce, cu lacrimi în ochi, l-am 
rugat ca să-i cruţe cu tăioasele sale critici, căci ei şi aşa sunt amărâţi în 
sufletul lor din causa luptelor ce le susțin zilnic în activitatea lor politică, 
s-a mălcomit şi mi-a promis că va tace“ (Amintiri, 259). 

Nu era adevărat, fruntaşii bucovinenilor, şi cei religioşi (cu excepția 
lui Silvestru Morariu şi a lui Arcadie Ciupercovici), şi cei laici, 
străduindu-se să împiedice desfăşurarea manifestării de românism, 
finalizată cu îndepărtarea organizatorilor, loan Slavici şi Mihai Eminescu, 
din „România Jună“, printr-o „chermeză“ bucovineană organizată de 
Ioniță Bumbac, dar Sbiera, deşi era conştient de firea duplicitară a elitelor 
bucovinene, prefera o tactică diplomatică, aparent nepolitică şi deja 
începută de el, cea a ademenrii la valorile naționale (culturale şi istorice), 
pentru că „cel mai potrivit mijloc pentru paralizarea efectelor rele ale 
culturii cosmopolite străine ar fi cunoştinţa, cât mai de amănuntul, a 
literaturii poporane orale şi răspândirea ei prin tipar între toate păturile 
soţiale ale poporului“ (din prefața la „Colinde. Cântece de stea şi Urări 
la nunţi“, Cernăuţi, 1888), dar şi cunoaşterea profundă a istoriei neamului. 

Constantin Loghin, autoritatea supremă în materie de cultură 
bucovineană, era de părere, în 1926, când îşi publica „Istoria literaturii 
române din Bucovina“ (pg. 147), că I.G. Sbiera şi-ar fi consacrat cea 
mai mare parte a vieții celor două cărți preţioase, „Contribuiri pentru o 
istorie soţială, cetăţenească, religioasă bisericească şi culturală literară 
a românilor dela originea lor încoace până în Julie 1504“ (Cernăuţi, 
1906) şi „Mişcări culturale şi literare la Românii din stânga Dunării în 
răstîmpul de la 1504-1714“ (Cernăuţi, 1897). Dar Loghin se înşeală, 
pentru că I.G. Sbiera lucra, în realitate, la o singură carte, la o istorie a 
românilor, pe care n-a mai avut forța să o ducă până la capăt. Pentru că 
„Mişcări culturale..., deşi continuă capitolele referitoare la spiritualitatea 
românească din „Contribuiri...“, este publicată înaintea cărții pe care o 
întregeşte. De altfel, multe din scrierile lui 1.D. Sbiera, începând cu studiul 
„Despre însemnătatea refrenului de „O Lere Doamne“ den colindele 
române“, publicat în primul număr al „Foaei Societăţii“ (1-3/1865), 
continuând cu „Originea Românilor“ (Călindarul bucovinean, 1877, şi 
în broşură, Cernăuţi, 1878) sau cu „Traiul Românilor înainte de fundarea 
staturilor naționale“ (Cernăuţi, 1890) constituie capitole ale cărţii lui de 
căpătâi, adică istoria românilor până la 1504, pe care, cu modestie, o 
numeşte doar „Contribuiri“, când istoria lui îi anticipează, prin metodă 
şi prin aria de cercetare, pe istoricii europeni de astăzi, deci şi pe istoricii 
români de mâine. Studiile sunt preluate fără adăugiri şi modificări 
ulterioare, pentru că Sbiera, „om înzestrat cu o rară putere de muncă“, 
aşa cum subliniază Constantin Loghin, pentru că „voia să umple toate 
golurile care existau la românii bucovineni, mai toate scrierile lui au 
fost grăbite, n-au fost revăzute şi pieptănate, ci publicate aşa cum ieşeau 
din prima lor urzătură. Din cauza acestei pripeli şi a limbii pumnuliste, 
apoi din pricina arhaizării unor cercetări ştiinţifice, opera lui îşi păstrează 
numai o importanţă relativă“. 

Limba „pumnulistă“, într-adevăr, şubrezeşte acest edificiu. Dar 
„arhaizarea“, deci hermeneutica, cea redescoperită în spaţiul românesc 
spre sfârşitul vieţii lui Sbiera şi atât de populară astăzi, înseamnă, de 
fapt, apelarea la mărturii ale vechimii, cel mai adesea greu de descifrat, 
în condiţiile în care memoria obştească funcționează doar la nivel de 
subconştient. Istoria lui Sbiera este mult mai importantă decât s-ar părea 

la o primă vedere. În primul rând, el analizează fiecare veac şi după 
întâmplări, dar şi după zestrea lui spirituală (cultură şi religie), sesizând 
înstrăinările şi condamnându-le. În edificiul lui Sbiera există şi o carte 
care s-ar putea numi „Mişcări culturale şi literare la Românii din stânga 
Dunării de la începuturi până la 1504“, şi o istorie a păgânismului, şi o 
istorie a creştinismului şi a religiei creştine, cu surprinzătoare delimitare 
între ceea ce înseamnă creştinism şi ceea ce înseamnă instituţii religioase 
care se folosesc doar de Calea lui lisus Cristos. E drept că o parte dintre 
întâmplările societăţii umane au fost, ulterior, în baza descoperirii de 
noi izvoare, uşor modificate (dar nici Densuşianu nu ştia de cucutenieni 
Şi, totuşi, cât de superb i-a intuit). Sbiera a avut o intuiţie extraordinară, 
aşa că edificiul numit „Contribuiri pentru o istorie...“ românească s-ar 
putea să fie redescoperit, în viitor, în toată splendoarea sa, cu condiţia ca 
lucrarea să fie republicată într-o transcriere contemporană şi cu adaptările 
ortografice necesare. 

].G. Sbiera şi-a început opera într-o epocă în care erau prea multe 
de făcut. Trebuia creată o generaţie de cărturari români (până atunci, am 
cam avut cărturari germani de origine şi exprimare română) şi, în paralel, 
generaţiile de consumatori de cultură. Ca să înțelegem în ce epocă şi-a 
înălțat I.G. Sbiera uriaşa-i statură culturală, este suficient să citim câteva 
dintre notele explicative la cartea lui Constantin Morariu, „Părţi din istoria 
Bucovinei“, volumul II, publicat în 1894, doar cu trei ani înainte de a-şi 
fi publicat Sbiera „Mişcări culturale şi literare“ şi doar cu zece ani înainte 
de „Contribuiri“. În text (pg. 157), Morariu spune că „alte scrieri ale lui 
Porfiriu Dimitrovici se păstrează în bibliotecă“, iar în subsolul paginii 
precizează: „Bibliotecă se chiamă mai multe cărți adunate la un loc şi 
puse în răndueală în nişte dulapuri anume făcute. Fiecare om, care ştie a 
ceti, se cuvine să aibă o bibliotecă, fiind-că cărțile sunt prietenii noştri 
cei mai buni“. În pagina următoare, 158, Constantin Morariu se vede 
obligat la următoarea notă explicativă: „Cel-ce face o carte se chiamă 
autor, eară cela-ce scoate cartea din tipar se chiamă editor. Librar se 
numesce vânzătorul de cărţi, şi librărie se numesce dugheana în care se 
vând cărți“. 

Într-o astfel de epocă, în care trebuia să-i explici poporului ce 
înseamnă autor, editor, librar, librărie, bibliotecă etc., I.G. Sbiera lucra 

şi visa la o „Istorie a Românilor de la începuturi încoace“, până în vremea 
lui, dar, între timp, trebuia să-şi ţină orele de curs şi trebuia să-şi iniţieze 
neamul lui de foşti răzeşi bucovineni, dar trecuţi prin bezna veacurilor 
de iobăgie bisericească, într-o anume contemporaneitate europeană 
pragmatică, aşa că a tradus şi adaptat pentru înțelegerea românilor 
bucovineni „Măsurile şi greutăţile cele nouă austriace şi calcularea cu 
ele“ (Viena, 1874), cărțile de „comput pentru şcoalele poporale“ ale Dr. 
Fr. Mocnik (pentru cl. I-V, Viena, 1874), „Gramatica germană“ a lui 
Crisant Matiasievici (Viena, 1875), „Istoria naturală a împărăției 
mineralelor pentru gimnasii şi şcoale reale“, de Alois Pokorny, carte 
tradusă parțial de Pumnul şi finalizată de Sbiera ş.a.m.d. 

Când îi mai rămâne timp, când prezenţa lui nu e absolut necesară 
în viaţa socială, politică, religioasă şi culturală a Bucovinei, I.G. Sbiera 
scrie studii, pe care le publică în reviste, în broşuri sau cu statut de carte. 
Scrie despre „Teritoriul ce“l ocupă Românii în ziua de astăzi“ (Călindarul 
bucovinean, 1877), despre „Conceptul naţiune şi însemnătatea graiului 
naţional“ (Călindariul bucovinean, 1881), despre „Condiţiunile necesare 
pentru esistența, conservarea şi prosperarea graiului naţional“ 
(Almanahul Societăţii Academice „România Jună“, Viena, 1883), despre 
„Grigore Urechie, contribuiri pentru o biografie a lui“ (Bucureşti, 1884, 
o broşură de 93 pagini), despre „Puterea graiului naţional — Însemnătatea 
teritoriului național“ (Cernăuţi, 1884, altă broşură, de 24 pagini). 

Urmează cărțile. După serbările legendare ale Putnei, din 15 au- 
gust 1871, profesorul bucureştean Creţu a organizat o excursie pe la alte 
mănăstiri din Bucovina. La Voroneţ, profesorul Creţu a dat, din 
întâmplare, peste un manuscris vechi, pe care, în 1733, călugărul 
Constantin dela Dorna notase că ar fi scris într-o limbă ciudată. Cu 
manuscrisul ciudat sub braţ, Creţu a venit, imediat, la Cernăuţi, ca să îl 
arate lui Sbiera, iar Sbiera a profitat de ocazie şi a copiat întregul 
manuscris, pe care l-a numit „Codicele voroneţian“. După ani şi ani de 
studiu, în 1885, I.G. Sbiera a publicat, la Cernăuţi, „Codicele voroneţian, 
cu un vocabular şi studiu asupra lui“, grupând, în 353 de pagini, mai 
bine de un deceniu de muncă. În 1886, tot la Cernăuţi, a publicat „Poveşti 
poporale românesci“ (324 pagini), apoi, în 1888, câte îşi mai amintea 
(transcrierile fiind pierdute) dintre „Colinde. Cântece de stea şi Urări la 

nunţi“, o culegere de doar 109 pagini, dar curată, fără corecturi, fără 
mitizări de dragul mitizării. O culegere de cântece ritualice ţărăneşti 
reprezentativă, de unde se vede că Sbiera n-a uitat doar ceea ce trebuia 
ținut minte. 

În 1889, când întreaga Bucovină îl omagia pe Aron Pumnul, Sbiera 
a lucrat şi editat cartea de discursuri în cinstea memoriei marelui dispărut 
şi de lucrări semnate de Aron Pumnul, „Aron Pumnul. Voci asupra vieții 
şi însemnătăţii lui“. În 1890, publică la Oradea, în broşură, studiul 
„Mişcări literare la Românii din Bucovina“, o lucrare realistă, fără 
exagerări naționaliste şi fără învinovăţiri nejustificate. Şi a mai scris 
despre familia Hurmuzăcheştilor, a mai scris „Un episod de la 1848“ şi, 
în primul rând, „Familia Sbiera. Amintiri din viaţa autorului“, o cronică 
bucovineană în care mărturia, fie ea intimă sau fie nesemnificativă, 
zugrăveşte, devine icoană. 

I.G. Sbiera ni s-a dăruit. Vom fi, oare, vreodată vredinici să-l 
primim aşa cum a fost, cum este şi cum merită să rămână? 


Ştefan Ştefureac 
(24.02.1845-15/27.11.1893) 


Ştefan Ştefureac sau Ştefurea, cum este 
menţionat, alături de Eminescu şi Slavici, mereu 
alături şi de partea celor doi, în documentele 
Societăţii „România Jună“ din Viena, pe care 
deja l-am aflat, iarăşi alături de Eminescu, în 
„Lăcrimioarele învățăceilor“ lui Arune Pumnul, 
cu o elegie bine realizată prozodic, „era măiestru 
în condeiu, nu ca alți scriitori, cari îndrugă 
mulțime de vorbe fără sâmbure“ (Morariu, op.cit, pp. 249, 250). Din 
păcate, fiul lui Petrea şi Vasilca Ştefureac din cătunul Pridie al satului 
Ceahor, după şcoala din Ceahor, gimnaziul din Cernăuşi şi Universitatea 
din Viena, s-a stabilit la Suceava, ca profesor al gimnaziului, dedicându- 
şi scurta lui viaţă catedrei şi îmbunătăţirii manualelor şcolare, pentru că 
„necontenit îl frământa gândul cum ar putea să îndrepte soarta neamului 

românesc“ (Morariu, pg. 249), iar şcoala şi învăţătura au însemnat pentru 
el răspunsuri la această întrebare. Ștefan Ştefureac a publicat „Einige 
Suffixe zur Bildung des Substantivs und Adjectivs im Romanischen“ 
(Cernăuţi, 1880, 1881, reluată în româneşte de „Convorbiri literare“, 
anul II, nr, 12), „Eine Recension der neuen. Auflage der Gammatik von 
Pumnul“ (Zeitschrift fur die osterreichischen Gymnasien'“, 1883), cărți 
de citire pentru primele patru clase gimnaziale, în care se introduce, 
pentru prima dată în Bucovina, opera eminesciană, precum şi câteva 
studii, publicate în „Albina“, „Gazeta Transilvaniei“, „Revista Politică“ 
şi „Gazeta Bucovinei“. 


Ioan Drogli (1832-1886) 


Ioan Drogli, cumnatul bucovinean al lui Eminescu, inspector 
şcoalar la Suceava şi profesor la preparandia din Cernăuţi, a publicat în 
„Foaea Societăţii“ articole de specialitate, plate şi rigide, precum „Unele 
cuvinte privitoare la învățământul şcoalei poporale“ (nr. 10/1865, pp. 
265-267), în domeniul didactic publicând, în trei ediţii, manualul 
„Elementar pentru clasa primară a şcoalelor poporale“ (Viena, 1875, 
1881, 1883). 


Ilie Nimigean (1841-1893) 


Ilie Nimigean, fiul unor plugari din Tereblecea, care „şi-a câştigat 
singur cele de trebuinţă pentru traiul“ (Morariu, op.cit. pg. 251), cât a 
fost gimnazist la Cernăuţi, s-a angajat, după absolvirea Universităţii din 
Viena, profesor la şcoala reală din Cernăuţi. A publicat, în „Programul 
şcoalei reale“ din Cernăuţi, „Ist Walenstein ein Verrather gewesen?“* 
(1875), „Udeber die Herfunft der Romanen“ (1879) şi „Die Festfeier 
der gr.or. Oberrealschule anlasslich des 600-jahrigen Gedenktages der 
Begrundung der glorreichen habsburgischen Dynastie“ (1883), precum 
şi un omagiu în româneşte, „Împăratul Franciss Josif 1, vieaţa unui 

domnitor nobil“ (Cernăuţi, 1888). 

În mod normal, lucrările scrise şi publicate în nemţeşte conduc la 
suspiciunea unui filogermanism exagerat şi slugarnic în Bucovina, dar 
lucrurile n-au stat chiar aşa. E drept, românii bucovineni îl iubeau pe 
Francisc losif, împăratul care, prin reforme susţinute, le-a înseninat zilele, 
e adevărat şi că admirau la nemţii din Bucovina ceea ce era de admirat 
(„Revista Politică“, de pildă, abundă în astfel de dovezi), dar lucrările în 
limba germană vizau cea mai mare parte a tinerimii române studioase, 
fiii de nobili, de negustori, de profesori şi de preoţi, care preferau 
„despărțitura“ nemţească şi atunci când existau şi secții româneşti ale 
gimnaziilor din Bucovina. Numai copiii ţăranilor, mai puţin orgolioşi şi 
încă necontaminaţi de parvenism, alegeau „despărţitura“ românească. 
Prin urmare, prin acele scrieri nemţeşti, profesori şi autori de manuale 
ca Ştefan Ştefureac şi Ilie Nimigean reeditau pilda fiului risipitor, 
vorbindu-le dezrădăcinaţilor, în limba germană, despre neamul românesc, 
despre limba română, despre spiritualitate naţională, vindecând, astfel, 
rădăcinile. 


Studii de o surprinzătoare diversitate 


În cei doi ani de existenţă, „Foaea Societății“, monument literar 
irepetabil în istoria Bucovinei, a contribuit la limpezirea şi cristalizarea 
unei identități naţionale prin publicarea de studii de o surprinzătoare 
diversitate, precum: „Tintarii. Un studiu etnografic de F. Caniţu“ (nr. 1- 
3/1865, pp. 53-59); „Privire istorică“, de Oreste Rennei, un material în 
care era publicată şi comentată Diploma imperială privind stema 
Bucovinei (nr. 4/1865, pp. 73-78); „Un documînt istoric“ (nr. 5/1865, 
pp. 127-131), un eseu semnat de I.G. Sbiera despre scrisoarea lui 
Sigismund al III-lea din 5 noiembrie 1395, tradusă şi comentată; apelul 
lui Georgiu cav. de Costin, c.r. major în Cernăuţi, privind înființarea 
„Societăţii Archeologice“ din Cernăuţi, în scopul întemeierii unui muzeu 
naţional (nr. 6/1865), precum şi descrierea unor monede descoperite 
întâmplător la Şipeniţ (nr. 5/1866, pp. 163-165); traduceri din Goethe 
(„„Lubita e aproape“, „Viorica“ — nr. 7/1865, pp. 177, 178, „Ea aici este“ 

— nr. 9/1865, pg. 200), din Ruckert (nr. 9/1865, pp. 200, 201); 
„Legislațiune privind şcoalele poporale din Bucovina“, de Artemiu 
leremieviciu (nr. 8/1865, pp. 195-199), cu expunerea „planului de 
regulămînt den a. 1786“ şi cu superba concluzie: „Ce e aerul pentru 
trup, aceasta-i învățătura pentru minte, adică putere şi viață“; poeme de 
Vasile Alecsandri („„Bucovina“- nr. 1-3/1865, pg. 47, „Cântec vechiu de 
lume“- nr. 6/1865, pg. 147, „Tudora din Tîrguşor“ — nr. 11/1865, pg. 
267) şi un poem în trei cânturi, „Zafira“, de studentul S.G. Vîrgolici, 
dedicat lui Vasile Alecsandri (nr. 8-11/1866, pp. 223-234), comentat critic 
de Dimitrie Petrino, care vede în tânărul poet „un talent poetic 
remarcabil“, care practică „poezia pastorală“ sau „poezia naivă“, dar 
„scris într-o limbă suavă şi curată“ (nr. 12/1866), vreo opt piese de teatru 
într-un act ale lui Vasile Alecsandri şi „Împăcarea“ lui Iacob Negruzzi 
(nr. 5/1866, pp. 1647-161); „Şcoalele noastre şi viaţa practică“, de Dr. 
D. (probabil Ambrosiu Dumitroviţă, care, spre deosebire de Artemiu, 
luase doctoratul, nr. 9/1865, pp. 218-225); „Despre şcoalele creştineşti 
în evurile cele patru de“ntîie ale creştinismului“, de Constantin 
Andrieviciu (nr. 10/1865, pp. 231-241), un studiu de istorie bisericească, 
dar argumentat, în favoarea folosirii limbii române, cu „Porunca Sfântului 
Apostol Pavel pentru întrebuinţarea limbei năciunale în biserică, în 
şcoală, afacerile administrative şi judecătoreşti şi în toate trebuinţele 
vieții“ (pp. 241-243), şi cu „Epistola I-a către Corinteni“ a Sfantului 
Apostol Pavel (pp. 243-247). 

Studiul lui Constantin Andrieviciu, de fapt o pledoarie pentru 
românism, pe care am reprodus-o în „Bucovina faptului divers“ (Suceava, 
2003, vol. Il), mă obligă la un recurs la Constantin Morariu, autorul 
unor „Părţi din Istoria Bucovinei“ pentru a-l regăsi pe acest „văr bun cu 
Înaltpreasfinţitul Mitropolit Silvestru“ şi unchi (frate cu tatăl, Gheorghe) 
al insolitului istoric literar cu acelaşi nume. 





Constantin Morariu-Andrievici 
(26.97.1835-20.03/10.04.1875) 


Constantin Morariu-Andrievici „a început a învăţa la şcoala 
normală din Suceavă, al cărei director Franz Theil, după cum scim, 

batjocurea limba românească în chipul cel mai 
mârşav. După ce a gătit şcoala din Suceavă, a 
învăţat la gimnasiul din Cernăuţi, până la anul 
1855, apoi preoţia la Seminariul din Cernăuţi, 
până la anul 1850* (Morariu, op.cit., pg. 229). 
În 1859, s-a căsătorit cu Veronica, fiica parohului 
din Mologhia, Teodor Cosovici, a fost hirotonisit 
preot şi „rânduit să fie administrator parochial 
la biserica Adormirii Maicei Domnului din 
Cernăuţi. Deschizându-se, în anul 1860, ./ 
gimnasiul din Suceavă, Andrievici a fost numit 
învăţător de religiune şi de limba română (profesor din 1865 —n.r.). Ela 
lucrat aice din toate puterile să aducă limba românească la vaza ce i se 
cuvine, şi a isbutit, căci a făcut o bibliotecă frumoasă de cărți româneşti, 
pe cari studenţii români le cetea, şi aşa crediau cu toţii că trebue să-şi 
iubească limba şi naţia românească“ (Morariu, op.cit., pg. 230). 
Constantin Morariu-Andrievici a scris şi publicat trei manuale: 
„Mânuariu pentru învăţătura religionară a bisericei drepteredincioase a 
răsăritului, compus spre folosul clasei întăia gimnasiale“ (Viena, 1866, 
166 pagini), „Mânuariu pentru învățătura istoriei testamentului vechiu, 
compus spre folosul clasei a doua gimnasiale“ (Viena, 1866, 228 pagini) 
şi „Mânuariu pentru învățătura istoriei vieţii Mântuitoriului lumii Isus 
Christos, compus pentru clasa a treia gimnasială“ (Viena, 1866, 204 
pagini). 

Din păcate, Constantin Morariu-Andrievici, despre care ministrul 
Stremayr spusese, la Viena, după ce-l cunoscuse, „Ferice de Bucovina 
dacă are mulţi bărbaţi de-aceştia” (pg. 234), a murit la doar patruzeci de 
ani, adică la vârsta care, de regulă, precede o maturitate scriitoricească, 
la care el desigur că era îndreptățit. 

Stihuirile „Foaei Societăţii“ 


Poezia „Foaei Societăţii“, reprezentată, în ochii posterităţii, de 
Dimitrie Petrino şi Vasile Bumbac abia dacă depăşeşte nivelul modest al 
stihuirilor începuturilor. Bumbac publică, de pildă, „Suvenire de*n 
patrie“, cu subtitlul „O voi scumpe ceasuri“ (nr. 10/1865), o gângureală 
de guguştiuc îndrăgostit, care-şi descoperă pe neaşteptate cuibul (patria): 


„Astfel este soarta celui ce iubeşte, 
Ce iubeşte sincer sufletul slăvit 
Astfel e românul ce călătoreşte, 
EI iubeşte-n taină, dacă nu-i iubit“. 


Demetriu Petrino or LE 
(1846-29.04.1878) a AȘ. 






Demetriu Petrino, nepot de soră al 
Hurmuzăcheştilor, dacă-i privit cu bunăvoința ș, 
bonomă a lui Vasile Alecsandri, care scria 
despre elegiile volumului „Flori de mormânt“ 
că „sunt gingaşe şi duioase, căci au rădăcina 
lor în inima poetului“ (Junimea literară, nr. 10/ 
1905, pg. 151), poate fi suspectat de „revărsări | 
de suflet“, cum obişnuia să numească stihuirile 
curate criticul rădăuțen lonel Negură, dar nu şi de poziţionare între 
„aristocrații simţirii“, cum îi numea E.Ar. Zaharia pe scriitorii adevărați, 
prin care Bucovina s-a dovedit a fi, mereu şi mereu, „eroică şi mucenică“, 
după cum inspirat formula Constantin Loghin. 


he. 

În „Foaea Societăţii“, Petrino îşi face loc încă din primul număr, 
în care publică „Am spus florilor“ şi „Invocare“ (nr. 1-3/1865, pp. 48, 
49). Din opera lui fragilă am ales doar două texte care par să depăşească 
valenţele „suave“ ale „poeziei naive“. Sau „pastorale“, cum o numea el. 


„Invocare 


În ale dimineţii ore mult frumoase 
Filomela cântă cântecul de dor, 
Legănată dulce între crengi tufoase 
Şi opreşte-n cale-i orice călător. 


Astfel şi poetul în momente care 
Sunt pentru-a lui ţară misterioase zori 
Vrea ca să pătrundă cu a sa cântare 
Inimile celor bine simţitori! 


Deci eu pentru tine, dulce Bucovină, 
Vreau să cânt un cântec de-nfocat amor 
Căci o dimineață spendidă, senină 

Ţie îți vesteşte mare viitor! 


După ani de lupte, în sfârşit răsare 
Raza ce odată ţi s-a arătat, 

Când Europa toată era în vibrare, 
Globul ca de-un farmec viu electrizat. 


Şi această rază, ce-a apus cu noapte 
Şi ţie-ţi lucise numai un minut, 
Astăzi răspândeşte flacăre-nfocate: 
Tristul întuneric ea l-a străbătut. 


Bucură-te-acuma, ţară de plăcere, 
Gloria-ţi străveche vei redobândi! 
Soarele răsare, noaptea e-n scădere, 
Cerul niciodată nu te-a părăsi. 


163 


lon DRĂGU2ANUL 





Umbrele prea sfinte, care dorm în tine, 
Dulce Bucovină, se vor deştepta! 

Deşi a” lor oase putrezesc în fine, 
Spiritul eroic nu va înceta. 


Țarina-ţi ce este atât de mănoasă 
Spre a da nutrire la atâţi străini 
Cu cât va fi oare ea mai glorioasă 
Spre a da viaţă bravilor Români? 


Bravi să fim cu toţii, nobili în simţire, 
Liberi în puterea de a te iubi, 

Drepţi, căci prin dreptate vom avea unire, 
Şi uniţi la glorii mândri vom păşi! 


Să lucrăm de-adinsul spre înaintare, 
Lucrul nobileze genul omenesc, 

Să păstrăm curajul de neatârnare, 
Simţul către ţară, cultul părintesc! 


Astă datorie timpul ne impune, 
Timpul care cere fapte de la noi; 
Şi tu, Bucovină, nouă ne poți spune 
Cum trebuie să fie fapte de eroi! 
(Foaea, 1-3/1865, pp. 48-49) 


Către muze 
(Elegie) 
Am plâns cu tine, muză, pe câmpul tinereţii; 
Trecutul meu în lacrimi curând s-a înecat; 
Şi cât de scurtă numai să-mi fie calea vieții, 


Noi vom mai plânge încă un plâns neîncetat. 

Dar tu, ce sus pe ceruri te joci cu mii de stele, 
Descoperi viitorul ce-i scris pe sânul lor, 

De ce n-ai stâns tu oare steluța vieţii mele 

Pe când plutea ea încă pe valuri de amor? 


Pe când a primăverii poetică suflare 

Ca pe o lampă mică pe cer o legăna 

Cu dezmierdări fierbinţi şi visuri răpitoare 
Încât acea steluță părea că nu-i a mea: 


Atunci, 0, a mea muză, să fi trecut din viață, 
Când înc-a mele buze blesteme n-au rostit, 
Când, culegând cu tine pe crinişori dulceaţă, 
Pe sânul lor dulceaţa şi mie mi-a zâmbit! 


Când mă simţeam pe umeri cu aripi uşurele, 
Sburând cu tine, muză, pe-acel covor ceresc 
Şi lăudam în imnuri ca nişte păsărele 
Frum'seţea răpitoare a celei ce iubesc. 


Atunci, o, a mea muză, de-aş fi avut putere 
Să pot ceti ca tine în negrul viitor, 

Să ştiu că cu o clipă se curmă-orice plăcere, 
Să curm al poeziei vis dulce, râzător, 


Şi că numai torente de lacrime amare 

Vor îneca simţirea ce sânu-mi o-a crescut: 
Aş fi lăsat pe dată a lumilor hotare; 

Cu năluciri frumoase de-aici aş fi trecut! 


Însă pe tine, liră, te-aş fi sdrobit de-o stâncă 
Ca pentru veşnicie să nu mai poţi vibra, 

Să nu pot zice lumii cu jalea ta adâncă 

Că e sdrobită astăzi cumplit inima mea! 

ŞI steaua vieții mele, stângând a sa făclie 
În luciul tinereţii, ce nu-l voi mai vedea, 
Noi n-am mai plânge, muză, în tristă agonie 
Şi-un viitor de lacrimi noi nu am mai avea!” 
(Foaea, nr. 8-11/1866, pp. 236-237). 


Generos ca întotdeauna, Constantin Morariu scrie că lui Petrino 
îi era „cel mai drag... să facă poesii, şi el a şi tipărit multe poesii alese şi 
de preț” (op. cit., pg. 235), inclusiv două volume de versuri „Flori de 
mormânt”, (Cernăuţi, 1867) şi „Lumine şi umbre, Poesii” (Cernăuţi, 
1875) precum şi două poeme, „Raul“, dedicat lui Alecsandri (Cernăuţi, 
1875), şi „La gura sobei“ (în trei cânturi, în „Familia“, Budapesta, 1876). 

Constantin Loghin îl consideră un romantic, dar recunoaşte că 
„limba lui nu e bogată în imagini, nici măcar plastică, câteodată banală 
şi chiar prozaică. Nici forma versului nu e impecabilă. Nu e vina lui, e 
vina timpului“ (op.cit., pg. 158). 

Ştiu eu dacă e aşa? Dimitrie Petrino a fost fiul Eufrosinei 
Hurmuzachi şi al boierului Petrachi Petrino din Basarabia. S-a născut la 
Rujniţa (anul naşterii e incert; Loghin opinează pentru 1844), unde a 
învăţat ruseşte şi franțuzeşte, şi-abia după mutarea la Cernauca a învăţat 
româneşte şi nemţeşte. S-a căsătorit cu fiica boierului Buchenthal din 
Mihalcea, Victoria, care a murit în 1866, la un an după căsătorie, iar 
Petrino a plâns-o în elegiile pe care le-a adunat în „Flori de mormânt“. 
În general, pentru că avea „un caracter mizerabil“ (de la Alecsandri citire), 
Petrino a adus suferinţă tuturora, şi lui Eminescu, şi lui Alecsandri, dar 
şi sieşi, murind sărac şi jalnic într-un spital bucureştean. EI este cel care, 
în 1875, cu complicitatea liberalilor, l-a scos pe Eminescu din slujba de 
director al Bibliotecii statului din Iaşi, acuzându-l, pe nedrept, de furt şi 
luându-i locul. Când moare, Alecsandri îi uită toate păcatele şi aranjează 
să i se publice un necrolog decent în „Convorbiri literare“ şi câteva poezii. 
Ca şi Loghin, şi Alecsandri îi găseşte o scuză pentru toate, inclusiv pentru 
trădarea „Junimii“: „nu-i el vinovat, ci numai caracterul lui mizerabil“. 

E bine să ne înhăruim cu îngăduința lui Alecsandri, dar asta nu 
înseamnă că, din nevoia de a umple un gol, am avea dreptul să-l numim 
pe Petrino „Poetul Bucovinei“, când, în fond, el nici n-a prea fost poet, 
ci doar un versificator rezonabil, care îşi rumega între rime angoasele 
bolnăvicioase. 

Porumbeştii, primii poeți 
şi prozatori ai Bucovinei 


După 1866, până în 1881, nu se mai întâmplă nimic în Bucovina. 
Apar cărţi religioase, manuale şi cărți didactice, dar fără ca vreuna dintre 
ele să iasă din umbra de nor cenuşiu pentru a sclipi lumină. Pentru cultura 
românilor, şi nu doar al celor din Bucovina, există doar Viena, capitală 
culturală europeană în care tinerii de pretutindeni înființaseră „Societatea 
literariă şi ştiinţifică a Românilor din Viena“ (1864, recte 1868-1871) şi 
„Societatea literariă-sociale România“ (1867, recte 1868-1871) ambele 
unindu-se, la îndemnul lui Alecu Hurmuzachi, dar prin eforturile susținute 
ale lui Ioan Slavici şi ale lui Mihai Eminescu, după multă încrâncenare 
şi dispută tipic românescă, în „o societate ca „România Jună“, în care se 
cristalizează caracterele, se oţeleşte sentimentul național, se şterge 
egoismul, se dezvoltă înţelegera pentru interese comune, se lărgesc 
cunoştinţele literare, se disciplinează şi cresc bărbați cu abnegație“ (lon 
Grămadă, „România Jună“, în „Cartea sângelui“, pg. 267). Practic, 
„România Jună“ există din 8 aprilie 1871 (stil nou), când a fost citit, 
într-o adunare entuziastă, rescriptul Locotenenţei Austriei de Jos nr. 7165 
din 25 martie 1871, prin care se aprobau statutele noii societăţi, şi s-a 
ales comitetul, format din loan Slavici — preşedinte, Emanuil conte de 
Logotheti — vicepreşedinte, Ioniță Bumbac, apoi alt bucovinean, Ilie 
Luţă — secretar general, D. Popovici-Barcianu — secretar de şedinţă, Sterie 
N. Ciurcu — casier, loan Pop — controlor şi Mihai Eminescu — bibliotecar. 
Societatea a organizat serbările Jubileului mănăstirii Putna. Dar, „din 
cauză că Eminescu, împreună cu domnul Slavici, îi alesese pe Vasile 
Pogor, Vasile Alecsandri şi pe domnii lacob Negruzzi şi Titu Maiorescu 
să cenzureze orațiunile festive ale studenţilor destinate serbării de la 
Putna, se iscară, în sânul tinerimii din Viena, mari nemulțumiri, din 

pricina cărora aveau să sufere neplăceri mai ales ei doi, Eminescu şi 
Slavici, „capii tuturor răutăţilor“. 

Încă înainte de serbare, la o şedinţă a comitetului central din Viena, 
Ioniță Bumbac îşi dădu pe faţă nemulțumirea din pricina acestei alegeri, 
protestând şi blamând purtarea comitetului central, dar timpul era prea 
înaintat ca să se mai poată schimba ceva“ (Grămadă, op.cit., pp. 315, 
316). 

Ioniţă Bumbac era, la Viena, şeful tinerilor latinişti. În 1869, când 
Dimitrie Petrino publicase, la Cernăuţi, violenta broşură „Puţine cuvinte 
despre coruperea limbei române în Bucovina“, Eminescu a sărit în 
apărarea lui Pumnul şi Sbiera, publicând în „Albina“ (ianuarie 1870), 
„gazetă care apărea la Pesta“, „Despre curente filologice româneşti în 
Bucovina“ şi desființţându-l pe Petrino, nu mult după aceea, şi printr-o 
satiră în versuri, scrisă ca un sonet, care, nu se ştie din ce pricină, nu a 
fost publicată decât postum, satiră care se cuvine să fie reluată aici, la 
câteva pagini de rândurile dedicate „poetului Bucovinei“: 


„Petri Notae 


Împresurat de creditori, se vede, 

Şi neputând plăti cu rele rime, 

Te-ai strecurat pe la cordon, sublime, 
Să ne-amărăşti cu versuri centipede. 


Presupunând că nu te ştie nime“, 

Că eşti martir ai vrut să faci a crede. 

Mai bine masca de paiazză-ţi şede, 

Căci ne-am convins de mult de-a ta mărime. 


Armeano-grec, lingău cu două feţe, 
Iţi adă-aminte de ce-aveai în straiți 
Când pietre numărai la voi în pieţe. 


De-aceea taci şi încă bine paieţi, 
Că nu te regulăm, cum ştim, cu bețe. 
Făclie nu-i nemţescul tău opaieţ! 
(Junimea literară, nr. 6, 7 şi 8/1914). 

Dar respectul profund şi dragostea pe care le arăta şi proba 
Eminescu faţă de memoria lui Aron Pumnul, dar şi faţă de discipolul 
acestuia, |.G. Sbiera, nu contau în ochii lui Bumbac, adversar declarat al 
junimiştilor ieşeni şi, în primul rând, al lui Titu Maiorescu. După Jubileul 
de la Putna, Eminescu şi Slavici, dar şi bucovinenii T.V. Stefanelli şi 
Ştefan Ştefureac, „fură taxaţi de cosmopoliţi“, iar în şedinţa „României 
June“ din 4 noiembrie 1871, când s-a ales un nou comitet şi când loniţă 
Bumbac a ajuns preşedinte, iar Slavici doar vicepreşedinte, Eminescu 
păstrându-şi statutul de bibliotecar, „Ioniţă Bumbac declară că numai cu 
acea condiţie se primeşte presidenţia, dacă Eminescu nu face parte din 
comitet, pentru că principiile lor nu se împacă. După lungi dezbateri, 
demisionează din comitet următorii aderenţi ai şcolii junimiste: 
Eminescu, Ştefureac, Slavici şi Chibici“ (Grămadă, op.cit., pg. 317). 
Dar preşedintele de adunare, O. Tilea, a supus la votul adunării care 
dintre demisii să fie primită, a lui Bumbac sau cea a junimiştilor, iar 
adunarea a primit demisia lui Bumbac. În 4 noiembrie 1871, după dis- 
pute în care, de partea lui Ioniță Bumbac, se manifestă agresiv Ilie Luţă 
şi Constantin Aronovici, Luţă este ales preşedinte ad-hoc, iar, în 18 
noiembrie 1871, Bumbac este ales preşedinte al comitetului, Eminescu 
simțindu-se dator să demisioneze pentru totdeauna din „România Jună“. 

În 1879, când ajunge Ciprian Porumbescu la Viena, „România 
Jună“ e ceva mai potolită şi mai predispusă doar menirii sale de iniţiere 
întru spiritualitate. Ciprian alcătuieşte o orchestră, cu bucovineanul Vasile 
Halip la flaut, cu bucovineanul Mihalaş şi cu ardeleanul Moldovan la 
vioară şi cu Pompiliu Pipoş la violă, apoi şi un cor. 


Ciprian Porumbescu 
(02/14.10.1853-24.05/06.06.1883) 


Ciprian Porumbescu, rămas în memoria obştească drept muzician 
de geniu, a fost şi primul poet adevărat al Bucovinei, iar singurul 
bucovinean care i-a înțeles şi salutat acest har a fost Constantin Morariu: 
„Dară Ciprian n'a fost numai musicant, ci şi poet, el făcea adecă şi poesii“ 
(op.cit., pg. 266). Printre poeziile scrise de Ciprian Porumbescu şi folosite 

ca texte ale cântecelor sale se numără: „Un 
Andante lugubru“ (Cernăuţi, 1877), „Imn 
festiv“ (1877, în „Predicătoruil săteanului 
român“ din Gherla), „Marşul economilor“ 
(Cernăuţi, 1879), „Nocturna Bertha“ (1879, 
publicată în 1943, Bucureşti), „Imn de urare“ 
(1880, dedicat tatălui său), „Resignation“ 
(1880, text în germană), „Anacreon caută să 
bem“ (1880), „Bericică cristalină“ (1880), 
„Vechea gardă“ (1881, „Alte garde“), „Hora 
Sinaii“ (1882, text pentru muzica lui Gr. 
Ventura), precum şi textele identificate de Constatin Morariu, „Cîntecul 
Tricolorului“, „Inima de Român“, „Hora“, „Nu-i viaţă mai plăcută“, „Fraţi 
la masa asta“ntinsă“, „Să ciocnim“, „Dragoş vodă cel vestit“, „Pân“ era 
cioroaica barză“, „Tiganii se sfătuiră“, „Candidatul Linte“ şi „Cisla“ 
(op.cit., pg. 267). O bună parte dintre textele lui Porumbescu sunt scrise 
în germană, mai ales cântecele studenţeşti, dar Ciprian stăpânea perfect 
prozodia, era sclipitor în metaforă şi în capacitatea de a transmite idei. 
O singură strofă a lui, ultima din „Cîntecul tricolorului“, pare a fi 
deficitară prin rimă, în condiţiile în care în strofele anterioare foloseşte 
rime încrucişate 1-3, 2-4, iar în ultima „pierde“ încrucişarea 1-3, 
rămânănd doar cu rima 2-4. Textul cunoscut, dar nu şi cel inițial, este 
acesta: 





„Iar când, fraţilor, m-oi duce 
De la voi şi-o fi să mor, 

Pe mormânt atunci să-mi puneţi 
Mândrul nostru tricolor“. 


Numai că, în strofa aceasta, confirmată de scrisul lui Ciprian 
Porumbescu, versul trei nu este cel original, la care Ciprian o fi renunţat 
din teama de a nu fi înţeles greșit. În prima variantă a strofei, uşor de 
identificat (deşi s-a publicat şi varianta aceasta, dar nu-mi mai amintesc 
unde), Ciprian scrisese ceva şi mai tulburător, dar şi impecabil ca 
prozodie: 

„lar când, fraţilor, m-oi duce 
De la voi şi-o fi să mor, 

Pe mormânt, în loc de cruce, 
Puneţi mândrul tricolor“. 


Poetul nu comitea nici un sacrilegiu, dar putea fi suspectat de 
aceasta. În fond, a-ţi diviniza flamura naţională, iar expresia asta este 
acceptată şi de teologi, nu înseamnă o substituire de Dumnezeu cu un 
fetiş, dar în vremurile acelea fanatice şi bigote însemna un risc să ceri ca 
„pe mormânt, în loc de cruce“, să fie pus „mândrul tricolor“. Cu „t“, 
pentru că aşa se scriau adjectivele, iar culorile naţionale încă nu căpătaseră 
identitatea sublimă de Tricolor. 

Poezia nu a însemnat o prioritate pentru Ciprian Porumbescu, iar 
textele sale puse pe muzică izvorăsc, de fapt, din armonia sunetelor, 
sunt determinate de mesajul muzical. N-a scris niciodată o poezie pentru 
care, mai târziu, să caute şi aura unei partituri. E drept, a compus muzică 
pornind de la texte, cele mai multe ale lui Vasile Alecsandri, dar şi 
Eminescu, şi mai ales poeții bucovineni, Dimitrie Petrino şi Vasile 
Bumbac, pe care dorea să-i vestească şi prin arta sa, deşi bucovinenii 
l-au ţinut pe el sub tăcere cât a mai trăit şi vreo două decenii după aceea. 
Poezie de dragul poeziei sau din nevoia sufletească de a se redescoperi 
pe sine a scris Ciprian Porumbescu doar la Viena (14.11,1879), ocazional, 
şi la Nervi, începând din 19 decembrie 1882, când începe un poem asupra 
căruia va reveni, notând în jurnal: „M-am dus la plajă. Soarele apunea, 
iarăşi, în toată splendoarea sa. Fac o poezioară: 


Vântul de seară înfioară uşor 

Marea strălucită şi argintie. 

Soarele se cufundă în valuri 

În văpaie de purpură şi aur. 

Zefirul călduţ şi dulce 

Se agită şi se-ndepărtează fără zgomot. 


Numai ramurile portocalilor 
Freamătă dulce şi apropiat. 

În liniştea gravă şi sacră 
Se aştern, calme, parcul şi marea. 
Numai eu, vai, nu-mi găsesc alinare, 
Mă dor „bătăturile“ rău. 
Un pescăruş atinge voios valul; 
EI nu cunoaşte durere, nici suferință“ 
(Puneţi un pahar cu vin 
şi pentru mine, pg. 275). 


Se simte, desigur, nesiguranța începutului. Degetele abia se 
acomodează cu corzile viorii, dar armoniile prind să se depene, peste 
suferinţa poetului atingând pescăruşul cu aripa, pescăruşul care „nu 
cunoaşte durere, nici suferință“. Ciprian Porumbescu deja scrie altceva 
faţă de ce s-a scris, se scrie şi se va scrie în Bucovina următoarelor trei 
decenii. EI este, deja, un impresionist, dar unul atipic, pentru că el nu 
trebuie să-şi mimeze simţirea, ci să şi-o îndure. Tocmai de asta, când 
revine asupra poemului, în 27 decembrie 1882, cuvintele au ceva şi din 
împăcarea, şi din revolta, şi din melancolia, şi din resemnarea „Baladei“: 


„Vântul serii încreţeşte aşa de uşor suprafaţa mării, 

Soarele, în dogoare de aur şi purpură, se scufundă în ea. 
Adierile sunt aşa de călduțe şi line, 

Ele bat răcoros şi pleacă mai departe fără cel mai mic zgomot, 
Numai rămurişul portocalilor 

Freamătă atât de gingaş şi intim, 

Atât de solemn şi plin de sfinţenie; 


Odihnesc în linişte parcul şi marea, 
Un pescăruş abia atinge, în zbor, valurile, 
Desigur că el nu ştie ce-i durerea şi suferinţa“. 
(op.cit., pp. 285, 286). 


Textul vienez din 14 noiembrie 1879 e o glumă cu care Ciprian îşi 


încheie scrisoarea destinată Mărioarei, scrisă după logica cupletului, dar 
cu neaşteptate ecouri din... poezia modernă a viitorului: 

„Dar ce e asta — ce mai e şi asta? 
Cremă de ghete — hai s-o pun la loc. 
O, crema! — de ce ai mai îngreunat lădiţa? 
Prostănacule, nu ştii — asta-i drept desert, 
Vezi, cârcotaşule, vezi, gură cască, 
Totul are un scop, chiar şi crema de ghete? 
A propos, încă ceva nu trebuie să uit 
Şi să-ți exprim mulțumiri pentru asta 
Căci, aşa cum se bucură Bodenstedt cu ulciorul de bere, 
Tot aşa aşa mă bucur şi eu cu atâtea lumânări trimise. 
Acu“ pot şi eu, seara, tur şi retur, 
Să fac exerciţii de game wur-wur-wur. 
Doamne lisuse! Drăcia dracului! 
Era cât pe ce să uit untul, 
Care e aşa de proaspăt, de bun şi frumos 
Încât i se scurg ochii. 
Atât pentru unt, cât şi pentru cremă, 
Îţi fac cele mai elegante reverenţe. 
Acum, la sfârşit, iubită surioară, nu pot 
Să nu-ţi dau a înţelege, în mod delicat, 
Cât de mult voi şti să preţuiesc cadoul tău, 
Mâncându-l cu tot ambalajul şi cu ştampilele de pe el. 
În afară de asta, mai pot să te asigur — dar să nu 
Chicoteşti când citeşti asta — 
Că mă voi bucura nesfârşit de mult 
Dacă îmi vei mai trimite aşaceva. 
Prin urmare, pentru toate astea, 
Care mi-au făcut atâta bucurie, 
Îţi strig din toată inima un puternic „Să trăieşti!“ 
Te salută şi sărută pe gură şi pe bărbie 
Lunganul de frate din îndepărtata Vienă“. 
(op. cit., pg. 108). 


Din păcate, n-a mai fost timp, iar poetul care se descoperise pe 
sine, pâlpâind în templul muzicii, nu şi-a mai exersat pana măiastră asupra 

cuvintelor. EI ar fi putut înfăptui o revoluţie şi în poezia tradiționalistă a 
românilor bucovineni, dar n-a mai avut vreme. 

Ciprian Porumbescu a fost şi un prozator extraordinar, dar care 
s-a şi putut manifesta într-o limbă literară, germana. Toate scrisorile lui, 
paginile de jurnal şi „elaboratele““, deci eseurile, dacă sunt ordonate 
cronologic, se constituie într-un roman epistolar extraordinar. Am şi făcut 
o astfel de carte, cu acceptul şi cu ajutorul nepoatei compozitorului, 
doamna Nina Ciona, în 2003, când am publicat „Puneţi un pahar cu vin 
şi pentru mine“, de Ciprian Porumbescu, alegând titlul cărţii şi titlurile 
capitolelor din textele scrise de Ciprian. 

Eseist în bună tradiție bucovineană, o tradiţie marcată de erudiție, 
ni se arată a fi Ciprian Porumbescu în 1879, „joi, 12 mai“, când scrie, în 
româneşte, următorul „elaborat“: 


„Muzica antică a Romanilor 


Între popoarele vechi ale peninsulei italice, înainte de rădicarea 
Romei la influenţa-i puternică, stau, pe lângă lapigi, Osci, Samniţi şi 
Catini, Etruscii, în primul rând. 

Etruscii, un popor pe cât de deosebit, pe atât de misterios în 
descendența sa, pe atât de însemnat prin monumentalitatea calităților 
sale artistice, e, fără îndoială, primul popor de cultură al Italiei. 

Pe lângă productele sale tehnice, industriale şi artistice, cultiva 
vechiul popor al Etruscilor şi muzica; deşi nu era aceasta într-un grad 
deosebit perfecționată. 

Instrumentul principal al muzicii lor era „flauta dublă“, care deseori 
era în formă de obce sau de fluier scurt; adeseori avea şi o capsulă, ori 
cum se numeşte ea, şi pe mormintele etrusciene vechi Minerva era 
protectoarea muzicii de flaută. 

Flauta dublă se întrebuința în toate cazurile. Pe când mortul, gata 
pentru înmormântare, sta culcat jos, acoperit cu covoare, şedea la 
picioarele lui un flautist, care cântarea sa o îmbina cu bocetele şi cânturile 
funebre ale femeilor. Prin tot decursul ospeţelor funebre, acompaniau 
flaute duble jocul aspru şi al săltătorilor, şi punerea darurilor pe mormânt. 

La sacrificii şi conducte (alaiuri —n.r.) festive, nu lipseau flautele. 
Aşa se vede pe o vază de argint, aflată lângă Clusium, un flautist cu o 
flaută dublă, mergând înaintea unui tren (alai, convoi — n.r.) festiv, 
dinapoia lui săltând un jucăuş de arme (tripudians), iar pe partea inferioară 
a vazei se delectează un păscător de porci de cântarea flautei duble. 

Picturi pe morminte, la Tarquinii, arată jocuri bachice cu femei şi 
băieți care cântă în flaute. 

Lyra apare rar la Etrusci şi seamănă să fie introdusă prin Greci, 
precum arată picturile mai târzii. 

Trâmbiţa era un instrument tirhenic. Într-un mormânt lângă Vudu, 
s-a aflat, la anul 832, o trâmbiţă etrurică. Ea constă dintr-o ţeavă lungă, 
care, la capăt, se lărgeşte şi se cam strâmbă. 

Romanii au adoptat, fără-ndoială, multe din muzica etrurică. 
Înaintea Romei puternice dispăru şi fiinţa etrurică şi se dizolvă într-însa. 
Romanii nu erau un popor cu capacităţi artistice proprii însemnate, deşi 
aveau mult sens pentru arte. Dacă Elinul năzuia într-acolo că toată 
existenţa sa să parcurgă în umanitate liberă şi frumoasă, atunci grija cea 
mai mare a Romanului era „ne quid detrimenti res publica capiat“. De 
aceea, se cultivă în Grecia arta şi filosofia, iar la Roma, din contra, juridia 
şi artele de resbel; Grecia avea oratori, Roma avocaţi; Grecii zideau 
palate de marmură zeilor lor, Romanii ridicau poduri, aquaducte, drumuri 
etc. Atât în arta edificatoare, cât şi în cea formatoare, era Roma 
dependentă, de la început, de Etruria şi, la urmă, Grecia. 

Dionisie din Halicarnas zice că literele, muzica, Iyra ş.a. au venit 
din Arcadia la Italia, unde se întrebuinţau, înainte, numai buciume 
păstoreşti. Cu toate acestea, se naşte întrebarea cât adevăr e în referatele 
scriitorilor mai târzii despre istoria culturii antice, deşi narează Pausanias 
despre o colonizare a Italiei din partea Arcadiei, prin Oenotras, fiul lui 
Lycanon. 

De însemnat este că fluierul (tibia) era instrumentul principal al 
muzicii romane şi că flauta dublă a Etruscilor s-a observat şi la dânşii, 
împărțind-o în tibia dextras şi sinistras. Ei aveau şi cântece străvechi la 
sacrificii, precum misteriosul imn al lui Marco; la înmormântarea unui 
cetățean, cânta o muiere, ce-i era neam, un cântec funebru (nenia), cu 
acompaniament de flaute; la ospeţe, lăudau băieţii, în cântece cu sau 

fără acompaniament de flaute, faptele strămoşilor. Trâmbiţa (tuba) chema 
prin signal de luptă la război; cu buciumul (buccina) şi cu cornul (lituns) 
încă se dădeau semnale. 

Astfel stă muzica la romani, prin anul 315 î.Chr., şi criteriile ei 
cele mai însemnate le aflăm chiar în timpurile cele mai târzii prourmate. 

Pe timpul republicii, vedem muzica romană tot pe acelaş punct ca 
şi în vechime — ca parte a serviciilor la sacrificii sau spre desfătare la 
festivități şi ospeţe. Romanii, un popor serios, practic, oţelit, n-au venit 
nicicând cu muzica lor la acel grad spre care să o priceapă în sensul 
înalt, ca Platon, sau în sensul de un element spiritual cultivator, ca 
Aristotel. Lor le plăcea s-o asculte şi să-şi desfete urechile — mai mult nu 
cereau. 

Mai târziu, pe timpul corupţiunii universale, se aflau, mai ales 
între Domnii cei mari, unii cunoscători de muzică, diletanţi entuziasmați, 
un cult deosebit de jucăuşe (dansatoare — n.r.) şi cântăreți, coruri imorale 
de fete voluptoase, ce cântau din flaute, chitaroezi şi chorişti ce-şi făceau 
norocul lor la damele cele mari, cântăreţi precum Marcus Tigellius 
Hermogenes, a căror aroganță întrecea toate şarlataniile 
Baenkelsaenferilor moderni. Scriitori de muzică avea Roma foarte puţini 
şi, mai târziu, de-abia a scris Apulejus din Mandaura (în secol. 2 după 
Chr.) o carte despre muzică, dar care însă s-a pierdut. 

În secolul al 5-lea d.Chr., se iviră unii autori mai însemnați: 
Macrobius, Ambrosius, Aurelius, Theodosie, Martianus Capella şi 
Boethius, dintre care cel dintâi a scris un comentariu la cartea lui Cicero, 
„Somnium Scipionis“, iar al doilea dedică o carte întreagă muzicii, în 
urmă, Boethius a scris un op, în cinci cărți, despre muzică şi, prin aceasta, 
devenise la mare onoare la toţi scriitorii evului mediu, care îl şi 
întrebuinţară pentru deducerea şi construirea teoriilor lor. 

Magnus Aurelius Cassiodorus, însuşi scriitor muzical, laudă mult 
cartea muzicală a lui Albin, pe care a întrebuințat-o el singur cu mult 
folos. 

Mare avânt luase muzica romană prin înființarea teatrului. Prima 
reprezentaţiune teatrală o văzură Romanii la anul 364. î.Chr., sub 


consulatul lui Claudius Sulpitius Peticus şi Caius Liccinius Stolo. 
În genere, recitau actorii dialogurile lor, iar melodia şi cântarea 

pentru acţiunea lor le executa altcareva. Mai târziu de-abia se îmbină 
acțiunea cu cântarea, aşa că actorul îşi câştiga singur rolul său. 

Romanii aveau o dramă şi un vaudeville. Diomed distinge, la 
vaudeville, Diverbiul, Cantilena şi Corul, adică dialogul, cântarea de o 
voce şi cântarea în cor. Partea muzicală e foarte importantă, că mai 
totdeauna se numea şi compozitorul vaudevillului, un oarecare Flaccus, 
un libertin de-a lui Claudius, pare să fi făcut muzica pentru vaudevillele 
lui Terenţiu, şi anume cu acompaniere de tibii (fluiere). Dar noi avem 
ştiri mai ales de la Donatus despre overture, muzică introducătoare, şi 
despre muzică între singuritele acte ale pieselor dramatice. 

Unele drame aveau chiar muzica lor proprie. Cel puţin zice Cicero: 
„Cu începutul muzicii, cunoscătorul îndată va putea zice ce se va juca“. 

Ce fel de caracter avea muzica aceasta a Romanilor — nu putem 
şti; dar, precum în toate, de la 146 î.Chr., prevalează cultura grecească, 
iar poeţii romani dramele lor le construiau după cele greceşti, apoi şi 
muzica romană trebuie să se fi acomodat, în cea mai mare parte, celei 
greceşti, care, de regulă, era vioaie şi variată, totodată şi dulce, şi lină, 
cu puţină melancolie, şi astfel rămase ea în timpul împăraților de tot. 

Despre muzica la sacrificii ştim că şi aice tibiile predominau. 
Tibiciniştii (fluieraşii) formau un cortegiu deosebit. Afară de aceste, se 
cânta, la sacrificii, în cor şi schimbiş, de băieţi şi copile, precum vedem 
aceasta la Horaţiu, în „Carmen seculare“ şi „Oda XXI“: „Dianam tanerae 
dicite virgines / Intonsum pueri dicite Cynthium“ ş.m.d. 

Mai târziu, sub timpul demoralizat al împăraților, pierdu muzica, 
la sacrificii, caracterul acela frumos şi, prin introducerea ceremoniilor 
egiptene şi orientale, decăzu ea numai la un mijloc de a ațâţa femeile 
voluptoase la corupţiunea cea mai nebună. 

Şi la ospeţe nu lipseau tibiile. Specia principală la masă, caput 
coena-fercula, se punea pe masă cu cântece de flaute. La toate acestea, 
muzica era numai „luxuria ministra“ (servitoarea luxului). Cântăreţele 
gaditane erau foarte bine plăcute la lumea elegantă. 

Marţial ţine de semn principal al unui fanfaron dacă ştia a şuiera 
melodii gaditane: „Cantica qui Nili, qui Gaditana susurrat“ — aşa ca şi la 
noi, bunăoară, cu melodiile operelor moderne. Şi un fel de concerte aveau 
Romanii, însă şi acestea aveau numai scopul de a delecta şi a gâdila 

urechile. 

Diletanţi erau o mulţime de Romani, niciunul, însă, nu l-a întrecut 
pe Nero. În momentele ultime, în vila lui Phao, nu se poate el destul 
mângâia ce artist mare se pierde cu dânsul: „qualia tifel pered“. 

Pe timpul incendiului celui mare în Roma, sta el pe aşa-numitul 
turn al lui Maecenas, în costum teatral, şi cânta devastarea Troiei. Însă 
ridicul deveni încoronatul comediant, dacă cetim că el, spre a-şi cruța 
vocea sa, nicicând nu vorbea singur către soldaţii săi, ci totdeauna prin 
alții, că purta tablă subţire de plumb pe piept spre a-şi păstra frumuseţea 
vocii sale, că-şi ţinea un maestru de cântare (sphonasens) pe lângă sine, 
care-l făcea luător aminte dacă vorbea prea tare ş.a. de aceste. 

Mândrul tiran află, între împărații următori, un imitator excelent, 
şi anume Heliogabalus, care, după mărturiile lui Lampidius, era un geniu 
ca şi Nero, căci cânta, sălta, recita cu acompaniament de flaute, sufla în 
tubă, cânta pandura şi organele: „Apse cantavit, saltavit ad tibias dixit, 
tuba cecinit, pandurizavit, organo modulatus est“ (Lamp. în Hel. XXIII). 

Supt astfel de împrejurări şi cu decăderea Romei, decăzu şi muzica 
antică; ea decăzu în aceeaşi măsură ca şi viaţa antică. luvenal, care, în 
mania sa morală, ne prezintă lucrurile aşa cum erau într-adevăr, descrie, 
în „Satyra a VI-a“, purtarea damelor celor mari la reprezentațiile 
pantonimice ale jucătorului Bathyllus, într-un mod din care conchide 
gradul corupțiunii care-l ajunseră astfel de reprezentații. Şi aşa înţelegem 
noi de ce părinţii bisericeşti şi scriitorii creştini se opuneau atât de aprig 
în contra muzicii păgâne şi de ce zice Sf. Ieronim: „O virgină creştină 
nici nu ştie măcar ce e o liră sau o flaută şi spre ce scop sunt ele: tibia, 
Iyra, cithera“. 

Furtuna migraţiunii popoarelor răsturnă toate; învingătorii sălbatici 
năvăleau asupra ţărilor mănoase; înaintea vuietului armelor, amuţiră şi 
fugiră artele. 

Cu lumea antică pieri şi muzica antică. Însă o moştenire avută 
rămase timpurilor noi. Tezaurii spirituali ce-i adunară poeţii şi artiştii 
lumii antice erau în stare să înveţe chiar lumea nouă ce e frumos, măreț 
şi însemnat. 

Mormântul muzicii antice deveni leagănul celei creştine“ (op. cit., 
pp. 87-90). 

Ciprian Porumbescu a fost un prozator înnăscut, cu o frază fluentă, 
care favoriza înşiruirea detaliilor în tablouri distincte şi impresionante, 
cu portretizări rapide, dar colorate şi convingătoare, cu un umor discret, 
dar scăpărător, care demonstrează o vitalitate debordantă, deci cu toate 
caracteristicile unei proze moderne, aşa cum se dovedeşte a fi, de pildă, 
relatarea unei călătorii cu trenul, de la Cernăuţi, la Viena: 


„În Cernăuţi, s-a urcat şi altă lume, printre care un tănăr vânzător 
de tablouri din Viena, un vienez pur-sânge, precum şi o fetişcană cu ochi 
albaştri, plăcută, care călătoreşte până la Lemberg — pe nume Maria — şi 
care spune că locuieşte în Grodecka-uliţa. Datorită acestei fete, care, cu 
toată timiditatea şi rigiditatea ei, e deosebit de gentilă, şi graţie unui 
plutonier, Diaconovici din Varenciana, care se ducea în acelaşi oraş, 
călătoria până la Lemberg mi-a fost plăcută, în ciuda vagonului ticsit cu 
evrei antipatici... 

La Przemisl mi s-a asociat un brav negustor de porci, cu care am 
călătorit până la Viena. 

La Cracovia, am coborât împreună şi am hotărât să facem ruta 
care ne-a mai rămas cu trenul mixt, iar timpul până la plecare să-l 
petrecem vizitând vechea şi glorioasa cetate princiară poloneză de 
altădată. 

O idee nu chiar atât de rea, dacă rinocerul ăsta de negustor de 
porci n-ar fi fost atât de prins de meseria lui, bănuind în fiecare trecător 
un concurent de breaslă şi dacă nu s-ar fi oprit, timp de mai multe minute, 
în faţa tuturor dughenelor de mezeluri pentru a cerceta dacă cârnaţii 
atârnați afară provin din carne de scroafă sau de vier. 

Ne-am făcut intrarea în oraşul Cracovia fără nici o pompă sau altă 
deşertăciune omenească, eu cărându-i boccelele, asemenea unui evreu 
din Podolia, cu disperată resemnare, până la cel mai apropiat han, pentru 
a le încredința hangiului spre păstrare, apoi am luat primul drum care 
ne-a ieşit în cale şi care ne-a dus la o biserică adevărat frumoasă, biserica 
„do panne Maryi“ (Biserica Sfintei Fecioare). Atât ca arhitectură, 
ornamentică şi stil, cât şi ca amenajare interioară, pictură şi sculptură, 
biserica este o capodoperă. 

Bunul negustor de porci căzu, fără vrere, în genunchi şi, gata- 

gata, era să-i urmez şi eu pilda, dacă nu mi-ar fi atras luarea aminte nişte 
sunete nazale, care veneau dintr-o nişă, în care şedea un pater cu ochelari 
negri şi care, din când în când, pronunţa nişte formule latineşti cu o 
nemaipomenită monotonie. O habotnică bătrână ne-a lămurit că acestea 
sunt rugăciuni care se fac pentru principii polonezi ce odihnesc în această 
biserică. Deci aici se odihnesc, de pe vremuri, odraslele familiilor 
Krapulinski şi Warşlapski, visând despre luptele lor victorioase şi 
frumoasele lor muieri! 

Dintr-odată, am simțit nevoia să plec şi, cu multă trudă, am putut 
să-l conving şi pe negustorul de „scroafe“, adâncit în sfântă meditaţie, 
să mă urmeze; de-abia după multă împotrivire şi făcând mereu cruci şi 
bătându-se în piept, l-am putut scoate din acest lăcaş al fericirii cereşti. 

Am ajuns, în sfârşit, afară şi am mai umblat, cam vreo oră şi 
jumătate, privind şi minunându-ne, în care timp spiritualul meu tovarăş 
nu se ostoia să facă observaţii înțelepte cu privire la una sau la alta 
dintre case. Astfel filosofa el în creieraşul lui — care părea să fi împrumutat 
multe de la porcii pe care i-a negustorit — spunând că străzii, şi anume 
Ulica Siemna, i se zice aşa din cauză că, odată, se vede că a crescut mult 
„semna“ (muştar) pe aici! lar o casă mare, pe Ryulk, şi pe care o lua 
neapărat drept reşedinţa mitropolitului de Cracovia, nu era, de fapt, decât 
o hală, de unde şi-a cumpărat, până la urmă, din simplă pietate pentru 
sfânta cetate princiară, o mare batistă înflorată roşu-alb-galben. 

În tot cazul, Cracovia mi-a făcut o impresie mai bună decât 
Lemberg şi mi s-a părut destul de plăcută, cu excepţia berei proaste şi a 
curvelor prea multe, care ne întâmpinau cu droaia, prseupunând, probabil, 
că am fi bogați. 

La şase şi jumătate, seara, ne-am urcat în tren şi, timp de 19 ore, 
am înaintat cu iuţeala melcului, în adevăratul sens al cuvântului, spre 
Viena. Din fericire, am petrecut acest timp, desperat de lung, dormind 
nestingheriți, datorită faptului că avusesem grijă să răsplătim cu arginți 
pe conductori“ (op.cit., pp. 132-135). 


Sau o descriere a parlamentului vienez, datată 28 martie 1881, în 


egală măsură mărturie istorică şi mărturie a unei evoluţii scriitoriceşti, 
marcată, ca întotdeauna, de naturaleţe, de virtuozitate în folosirea 

cuvintelor: 


„Sâmbătă, am fost în Parlament!... În momentul acela, vorbea 
Dunajewski, ținea acel discurs prin care vrea să-l înveţe logica pe 
Rochbauer polonezul ăsta meschin! L-am văzut pe bătrânul Smoltka, 
care e alb de tot, pe Taafe, conducătorul Austriei, pe Ziemalkowski, tot 
un poleac din ăştia, preţios şi epuizat, pe Conrad, Pino, Herest, Skena, 
Clam-Martinitz, Meznic, Lienbacher, pe principii Liechtenstein, pe Raab, 
di Pauli, Jaworski, Dr. Magg, cel care a ţinut acel discurs minunat con- 
tra lui Dunajewski, etc. etc. etc., şi pe oamenii noştri. Numai Stârcea şi 
Tomaşciuc stau în partea stângă, ceilalți stau în partea dreaptă. 

Astfel, am avut ocazia să văd viaţa parlamentară. În sală nu este 
linişte prea mare. Și, când vorbeşte unul prea încet, toţi ies din bănci şi 
se îndreaptă spre vorbitor, să-l audă. Îndată ce începe unul să vorbească, 
aleargă spre el stenografii, care se schimbă din cinci în cinci minute, iar 
un servitor îi pune în față două pahare de apă, spre întărire. Când vorbeşte 
unul de dreapta, ies afară cei de stânga, rămân numai câţiva, care trebuie 
să-i riposteze, şi invers. După discursul lui Magg, noi, de la galerie, am 
apludat cât am putut; atunci, Swolski a amenințat că evacuăm galeriile. 
Noi ne-am gândit însă: „Poţi să nu... salvezi onoarea de domn!“. 

Meznik a vorbit foarte prost nemţeşte. Rapoartele sunt cu totul 
altfel de cum se vorbeşte de fapt. El a spus, de exemplu, „der 
Centralkommission“ („„Comisia centrală“ în loc de „die“ şi „das 
Verwaltung“ („Administraţia“) în loc de „die“, şi a făcut cinci-şase greşeli 
în fiecare frază, aşa, un „boem suspect“. Eu am rămas până la sfârşitul 
şedinţei, până la cinci şi jumătate (de la unsprezece), am uitat de mâncare 
şi de toate. 

Este foarte interesant cum îşi mai sar ăştia reciproc din sărite şi 
acționează în acest fel pentru binele poporului!“ (op.cit., pp. 167, 168). 


Ciprian Porumbescu n-a premeditat o operă literară de sine 
stătătoare, dar a izbutit una, în care el este personajul central, un personaj 
în care timpul se dizolvă şi se consumă. Era un bărbat voinic, de aproape 
doi metri (la Viena, i se spunea „Domnul Prăjină“, iar în finalul poezioarei 
vieneze se mărturiseşte drept „lunganul de frate din îndepărtata Vienă”), 

plin de viaţă şi neastâmpărat (pentru că a sărutat o fată necunoscută pe 
stradă a fost arestat şi, când prietenii săi au intrat să vadă ce se întâmplă, 
el tocmai îi preda şefului poliţiei „regula contrapunctului““), dar, în acelaşi 
timp, duios, vibrând mereu de dorul Stupcăi şi, uneori, de cel al Pojoritei, 
acolo unde i-ar fi plăcut să îmbătrânească. În textele rămase după el, 
Ciprian are un tragism real, dar solemn şi netrucat, care impresionează 
prin răzvrătirea împotriva irosirii timpului: 


„Scrisoarea aceasta va sosi, sigur, tocmai în ziua de Ajun (1882, 
ultimul — n.r.) sau poate deja cu o zi înainte; de aceea, eu vă rog, vor fi, 
poate, şi Laura, şi Ştefan acasă, şi, ca să nu lipsesc nici eu din mijlocul 
vostru, puneţi această scrisoare pe masă, undeva, şi în fața ei puneţi o 
plăcintuţă, aşa ca şi cum eu aş fi de faţă, şi, când veţi ciocni paharele, 
puneţi un pahar cu vin şi pentru mine şi ciocniți cu mine; iar Marica 
să ia porţie dublă de grâu fiert, una pentru ea şi una pentru mine. Şi dacă 
Lola va fi acolo, ea trebuie să bea un pahar plin cu bere în sănătatea 
Berthei, până la fund. Ilincăi vă rog să-i daţi, dacă va cânta, 20 de creițari, 
în mod special, şi să-i spuneţi că sunt de la mine. 

În ziua de Crăciun, toţi servitorii trebuie să bea, ca deobicei, rachiu. 
Safta trebuie să bea porţie dublă, un păhărel în sănătatea mea. În ziua de 
Crăciun, la amiază, pe la orele 13,30, precum şi în seara de Ajun, pe la 
orele 20,30, precis mă voi gândi la toți şi vă rog, în acest timp, să pomeniţi 
şi numele meu. Eu sunt curios dacă voi avea sughiţuri. În vremea asta, 
mă voi închide în camera mea, mă voi gândi la toţi şi voi cânta, la vioară, 
o horă veselă — Doamne, cât sunt de nebun! — dar nu, vă rog, vă rog mult 
de tot pe toţi, să-mi îndepliniţi aceste mici dorinţi ale mele; mă va bucura 
nespus de mult“ (op.cit., pg. 295). 


Am copiat în câteva rânduri textul acesta pentru a-l destina 
publicării şi de fiecare dată mi-a ars sufletul şi m-a convins că niciodată 
în Bucovina nu s-a scris ceva mai profund, mai adevărat, mai zguduitor. 
Dar vine şi sfârşitul romanului epistolar, când poate Timpul, după ce 
avertizează: „Măriorică, tu trebuie să fii pregătită pentru sfârşitul meu, 
să fii sprijinul tătuţei, să nu plângi, să nu te prăpădeşti, căci zilele mele 
sunt numărate...“, formulează o cutremurătoare responsabilitate: „Nu 

lăsaţi să moară munca mea!“. Apoi, „încet, a adormit ca un sfânt“, iar 
paginile cărţii trăite se lovesc brutal de albul coperții finale. Sfârşit. 

Numai că Bucovina, insensibilă faţă de el chiar şi în timpul 
celebrului proces al „Arboroasei““, pus la cale de un prea zelos şi prea 
obedient procuror român al Bucovinei, al cărui nume nici nu merită 
încredinţat posterităţii, Bucovina insensibilă şi în ultimii lui ani de viaţă, 
dar şi câteva decenii după aceea, până când naționalismul decadent avea 
nevoie de un simbol şi i-a tulburat liniştea deplină, falsificându-l şi 
lăsându-i „munca“ în mormântul uitării, Bucovina, deci, îl abandonase, 
scapărul lui Ciprian împrospătând cu lumină doar altarele Banatului şi 
ale Ardealului („oamenii mă cunosc mai bine decât la noi, în Bucovina“, 
„Acuma, de Bucovina să nu mai vorbesc: acolo nu mai e scăpare. 
Putrejunea a crescut prea mult, încât s-ar mai putea cura ceva, şi numai 
un eveniment elementar i-ar mai putea scuti pe Românii noştri de pieire 
totală“, 8/20.09.1882). 


Iraclie Porumbescu 
(1823-13.02.1896) 


„Tătuţa“, Iraclie Porumbescu, care, după 
ce strălucise în vremea gazetei „Bucovinei“ 
paşoptiste, se închisese în sine, abandonându- 
şi vocaţia literară şi refuzând, cu indignare, 
chiar şi primirea gratuită a gazetei fraţilor 
Bumbac, „Aurora Română“, care se va înființa 
în 1881, îşi vindecă rănile greu, apoi reapare 
în viaţa culturală, dar abia după 1885, odată cu 
apariția „Revistei Politice“ a lui Matei Lupu şi Simion Florea Marian. O 
face nu pentru sine, ci pentru Ciprian, o face din datoria de a nu lăsa să 
se piardă munca lui Ciprian, ignorându-şi harul poetic cu încrâncenarea 
cu care s-ar fi abandonat pe sine. 

Iraclie Porumbescu fusese primul poet bucovinean prin care încă 
mai vibra „glasul de trubadur al vechii generaţii“ (Constantin Loghin), 
„obişnuinţa literară a trecutului“ (Traian Cantemir). 

În tinereţe, Iraclie scrisese şi publicase poezii de inspiraţie 
folclorică, poezii ale românismului care tânjea după identitate şi 
demnitate: „Fata de Roman“ („„România, ţara mea, / Dulce-i mult şi dragă, 
/Mai frumoşi voinici ca-n ea / Nu-s în lumea-ntreagă“), „„Aratrul (plugul) 
la anul nou“ - 1850 („Scumpa noastră ţară / De năcaz scăpară / Țara 
românească / Dulce străbunească / ... / De-acum româneşte / De-acum 
străbuneşte / Haideţi să arăm / Şi să semănăm'), „Lui lancu“ („Cine e 
acela care pentru ţară / Limbă şi naţiune se aruncă-n foc / Sângele şi-l 
varsă în luptă amară / Pentru libertate, al patriei noroc? / O! Românul 
este cel de toţi uitat / Ce spre viață astăzi iar s-a deşteptat“), „Cătră 
Zimbrul Moldovei“ („Scoală, Zimbrule Măreţe! / Nalţă-ţi fruntea 
neînvinsă / A Românilor Nobleţe / Nu în veci rămâie stinsă!“*), „leremia 
Moghilă şi Săhastrul“ („Fie-ţi milă, Doamne sfinte, / Fie-ţi milă de 
Români! / Nu lăsa ca crude ginte / Să-mpileze pe creştini! / Nu lăsa 
ca-n biata ţară / Pe-al Moldovei scump pământ / Să se-nalţe în ocară / Al 
sclăviei monumânt!“), „Aniţa — Baladă din Bucovina“ („Fie-ţi milă, 
Doamne sfinte, / De-acest cuget drept roman / Şi-n minutul ăst fierbinte 
/ Nu-l lăsa-n mâni de duşmani!“”), „Stâna“ („Căci aşa se trage legea din 
acel timp strămoşesc, / Când Romanii, moşii noştri, serbau festul 
păstoresc“), „Imnul Şcoalei“ („„Hai, deci, fraţi, hai surioare, / Hai la şcoală 
să umblăm: / Cu-a-nvăţării scumpi odoare / Mintea să ne-o înzestrăm'”), 
„Prolog“ („Nepăsare-aduce-osândă, moarte, de sine pierzare; / Hărnicia- 
aduce viață, trai de om, îmbelşugare. // Aste vremuri, aste ispite eu anume 
vi le-am dat; / Dar din braţe-vă, din piepturi, darul meu nu v-am luat. // 
Viteji, măreţe fapte săvârşit-aţi în trecut, / Astăzi, munca, hărnicia facă- 
vă neamul ştiut!““). Şi, desigur, fabula „Buchia şi Litera“, pe care am 
reprodus-o integral în capitol dedicat revistei „Bucovina“. 

Iraclie Porumbescu, al doilea fiu al lui Atanasie şi Varvara 
Golembiovschi din Suceviţa, şi-a petrecut copilăria la mănăstirea 
Suceviţa, ca fiu de suflet al egumenului Ghenadie Platenchi. A făcut 
şcoala primară la Karlsberg, o colonie germană din apropiere, Voivodeasa 
de astăzi, apoi la Suceava, continuându-și studiile la Cernăuţi şi Lemberg, 
unde începe studii universitare de filosofie, continuate, vreme de doi 
ani, la Cernăuţi. Și tot la Cernăuţi urmează, din 1847, Seminarul diocezan 
ortodox. În 1841, vizitându-l pe unchiul său, Icon sau loan Golembiovschi 

din Breaza, s-a îndrăgostit de fata vornicului Mihalachi Macovei, dar 
idila se curmă brusc, fiind rememorată duios în povestirea „Încă însurat 
nu fusesem“. În 1850, Iraclie termină studiile teologice, se căsătoreşte 
cu Emilia, fiica brigadierului silvic Ştefan Clodniţchi din Voivodeasa, 
iar căsătoria se oficiază, la 20 august 1850, în biserica din Volovăţ. 
Ciprian, al doilea copil, după Emilian, se naşte la Şipot, lângă Izvoarele 
Sucevei, „în munţii huţăneşti“, în care Iraclie Porumbescu fusese 
„aruncat“ de ierarhul român al Bucovinei pentru că ţinea morţiş la 
identitatea inconfundabilă a limbii române. În 1857, familia se mută la 
Boian, dar revine la Şipote în 1859 şi, până în 1864, îl are oaspete, în 
fiecare vară, pe compozitorul Carol Miculi, care culege cântece populare 
româneşti şi îl învaţă pe Ciprian notele muzicale. În 1865, familia 
Porumbescu se mută la Stupca, de unde Iraclie Porumbescu va cere să 
fie mutat, în 1884, după ce-l ostenise singurătatea, la Frătăuţii Noi. În 
acelaşi an, Ciprian Porumbescu a fost comemorat la Braşov (9 iunie), 
unde „Crai Nou“ încă se mai juca, dar şi la Oraviţa (1888), Lugoj (1891), 
unde s-a pus în scenă aceeaşi fermecătoare operetă. 

Iraclie Porumbescu s-a stins, în 13 februarie 1896, la Frătăuții 
Noi, unde a şi fost înmormântat, fără să mai apuce să-şi exercite 
autoritatea de egumen al Putnei, şi fără să mai asiste la un spectacol 
bucovinean cu muzica fiului său, „Crai Nou“ jucându-se la Cernăuţi, 
prin străduința Societăţii „Armonia“, abia în 1898 (24 aprilie), an în 
care, sub îngrijirea rădăuţeanului Leonida Bodnărescu, apare şi volumul 
„Scrierile lui Iraclie Porumbescu adunate şi însoţite de o schiță biografică“ 
(Cernăuţi, Editura lui L. Bodnărescu, 1898). De-a lungul vieţii sale, Iraclie 
Porumbescu şi-a publicat scrierile (multe pierdute în uitare) în „Albina“ 
(Budapesta), „Albina românească“ (Iaşi), „Almanahul Moldovei“ (laşi), 
„Bucovina“ (Cernăuţi), „Candela“ (Cernăuţi), „Concordia“ (Budapesta), 
„Fântâna Blanduziei“ (Bucureşti), „Federaţiunea“ (Budapesta), „Foaia 
pentru minte, inimă şi literatură“ (Braşov), „Gazeta Transilvaniei“ 
(Braşov), „L“Etoile de Danube“ (laşi), „România liberă“ (Bucureşti), 
„Românul“ (Bucureşti), „Telegraful român“ (Sibiu), Tribuna (Sibiu), 
„Unirea“ (Bucureşti), dar şi în „Revista Politică“ (Suceava), în 
„Deşteptarea“ şi în calendarele bucovinene. 

„Iraclie Porumbescu (1823-1896) e nu numai un vajnic cronicar 
memorialist, un autentic şi plastic informator asupra descinderii 
vizionarului pribeag din 1848, Aron Pumnul, în Bucovina (schiţa „Cum 
a venit Pumnul în Bucovina“) şi asupra petrecerii lui Vasile Alecsandri, 
împreună cu ceilalți patruzecioptişti în Bucovina („„Amintiri despre Vasile 
Alecsandri“) sau asupra destrucării, din 1856, a sfintelor oseminte de la 
Putna (,„,Deshumarea Domnitorilor Moldovei“), precum şi asupra altor 
fapte istorice („Un episod din 1848“ şi „Vasile Mălinescu, fostul pe 
urmă Agă al laşilor“), ci-1, în acelaşi timp, un pronunţat talent de 
povestitor, depănându-şi, duios şi cu adânci tresăriri pentru poezia naturii, 
amintirile sale pline de romantice vânzoleli („Zece zile de haiducie“, 
„Haiducul Darie“ şi „Moş Matei Bercheşanul“, „Un episod extraordinar 
din anul 1841“, „Un episod din 1848“, „Pronumele meu străin — 
mântuitor“, „Pronumele meu străin — fatal“ etc.) şi vârstându-şi scrisul 
cu pagini de cel mai veritabil umor („Un episod hazliu din Mănăstirea 
Putna“, „O răzbunare minunată“), întrupare a acelei minunate plăsmuiri 
din basmul nostru, care râde dintr-un ochi şi plânge din celălalt, întocmai 
cum, în viață şi-n operă, avea să fie şi marele său fiu, Ciprian Porumbescu, 
pururi vibrator între o lacrimă şi între un zâmbet. 

Ba lraclie Porumbescu e un atât de hotărât talent, încât, biruind 
calapoadele cărţii pe care a avut neşansa s-o înveţe şi biruindu-şi întreaga 
ambianță, ştie să gângurească nu numai hibrida limbă a şcolirii sale, 
împănată cu pumnulisme şi fojgăind de germanisme, ci nimereşte cu 
adevărat un neaoş grai de precursor al lui lon Creangă. Ai zice că pe 
tăinuitele poteci ce le colindă haiducul Iraclie, fiul lui badea Tănase 
Golembiovschi (Porumbescu) din Suceviţa, bate un înviorător vânt de 
codru verde, risipind tot mucegaiul cărţii şi al şcolii şi readucând întregi 
alaiuri din miresmele plaiurilor strămoşeşti. 

Să-l auzim! 

Pildă de neaoş grai strămoşesc: „„... mă îndosii după un moş de 
brad, în partea poienii din preajmătul vântului... şi-mi gătii puşca... cu 
un plumb dinainte grijit din ciocan, şi apoi stătui... cu ochii strună spre 
poiană... Stam stâncă, cu cucoşul tras şi aşteptam să-mi vină boul (cerbul 
masculin — nota lui Leca Morariu) ceva mai aproape, ori măcar să iasă 
dincolo de ciută, care mi-l îndosia“ („Zece zile de haiducie“, Ediţia 

Bodnărescu 62). 

Profundă vibrare pentru poezia firii: „Cântau sturzii, cântau 
mierlele pe-ntrecute şi din depărtatele măguri sunau acum, în revărsatul 
zorilor, buciumele stânelor de ţi se părea că te leagănă îngerii şi te ridică 
la cer, şi că nu linul vântuleţ de dimineaţă, ci mândreţea acelor glasuri 
de bucium mişcă aleanul vârfurilor uriaşilor brazi şi molizi“ (ibidem 
66). Şi: „Când înseră, şi soarele... se uita încă numai cu un ochi înapoi 
spre lume...“ (ibidem 76). 

Langaj măiestru adecvat interlocutorilor: „Apoi, cum văd, tu aşa 
tânăr, şi acum şi vânător şi puşcaş prin codrii afunzi?! Bun! Hai cu mine, 
te fac eu vânător de altă hiară, nu de asta proastă, ce-o aştepţi tu aicea ca 
băieţii boiştele cu undiţa la părâu...“ (ibidem 63). Sau: „Ziua umblă numai 
bicisnicii, cari nu văd noaptea! Voinicii, măi copile, voinicii ca noi şi 
cum vei fi şi tu nu-şi împleticesc picioarele ziua ca cei numai cu o bucăţică 
de suflet! Ia aşa, noaptea, care-i ziua voinicului!“ (ibidem 64). Sau: „.... 
se uită la mine — păcatele mele, eram aşiş în acea vârstă, de statură cam 
măşcată — şi zise ca pentru dânsul singur: - Cam abia înțărcat, da“ s-a 
face! — Face-v-ar Dumnezeu gânj şi ghem! — gândeam eu — pe voi, da“ 
nu pe mine bun ca voi!“ (ibidem 65). Şi următorul fel de a vorbi „în 
pildă“, cu adevărat țărăneşte şi cu adevărat ermetic-haiduceşte: „Nişte 
nori groşi se arătară pe cer din partea despre apus. Darii, văzându-l, 
zise: - Mă tem, măi, că om mai lăsa coasa, să nu fie lucrul degeaba; cum 
gândiţi? — Cam aşă samănă — ziseră unul la altul. Se mai porni şi un vânt 
care mâna norii cei întunecaţi mai cu grăbire. — Cum stăm cu merindea? 
— întreabă Darii. — Cam pe sfârşite — răspunde Iacob. — Andrei, Toadere 
— zise Darii — mergeţi la stâna Mutului şi aduceţi ce trebuie; vă dă baciul, 
poate că va trebui să mai şedem pe-acasă. — Andrei şi Toader se duseră 
la deal, spre Poiana Mărului, iar Darii mai zise: - Mihalache, Niţă, ian 
mai duceți-vă unul spre plai, altul spre bâtcă, mai trageţi cu ochiul şi cu 
urechea, nu samănă ceva, ştiţi voi, şi a alţi nori?“ (ibidem 68-69). Nici 
eroii lui Sadoveanu nu ştiu mai autentic glăsui! 

Şi iat-o şi minunata putere evocativă a scriitorului Iraclie 
Porumbescu: „Întunecase tare şi noi mergeam greu peste butuci de copaci 
doborâţi de vânt prin desişul pădurii. Deodată auzim un pocnet de pistol 
în partea despre culme şi sunetul puşcăturii se aşternu peste întreaga 

pădure“ (ibidem 71). E un sunet nu numai acustic, ci aproape vizual 
acesta care se aşterne prelung peste întreaga încremenire a codrului!... 
Sau, adevărată încondeiere de măiestru, când scriitorul nostru fulgerător 
ni-l înfăţişează, dintr-o singură trăsătură, pe căpitanul de haiduci Darii, 
într-o clipă de colcăitoare mânie: „Fruntea-i lată îi era încreţită ca nişte 
brazde pe ogor“ (ibidem 68) — comparaţie de gravă amploare, 
sugestionând şi întunericul acestei aprige încruntări, dar şi elementara 
ei forță telurică... 

Şi — chiar şi nota umoristică! „M-a fi văzut părintele că mă năcăjesc 
cu desnodarea încuietoarei porții, şi-mi veni înainte. Era numa-n cămaşă, 
dar cam lungă, deşi nu cam de ieri, de alaltăieri schimbată; descins, 
desculţ, cu neexprimabilele suflecate până la meridianul pulpelor şi cu 
capul gol, - părul şi barba, ţinută republicană... — Stăi! — zise el către 
mine — ţi-oi deschide eu! — Îmi desnodă încuietoarea şi eu, intrând pe 
poartă, se-nţelege îi sărutai — nu ştiu, dreapta sau stânga, dar aceea simțţii, 
că trebuie să fie un econom raţional, carele începe îmbunătăţirea ogorului 
de la grijirea chiar cu propriile-i mâni, o condițiune principală aceasta, 
care face pământul mai productiv“ („O răzbunare minunată“ 164). 

„.. prin „Imnul lui lancu“ (lui Avram lancu), imn care, pe 
de-a-ntregul (şi-n text, şi-n melodie) e al lui Iraclie Porumbescu, 
Porumbescu-tatăl izbuteşte să-l anticipeze, oarecum, pe marele său fiu, 
Ciprian, imnul acesta, închinat „Lui lancu“ putând deveni atât de popu- 
lar, încât, atunci când (la 1921) Al. Al. Cuirea dă „Povestirea pe scurt a 
vieţii lui Avram lancu“ (Cluj), la pag. 68 Ciurea publică o variantă a 
acestui „Imn“ drept cântec popular! Pentru o şi mai largă popularitate, 
Ciprian Porumbescu avea să cânte, apoi, „Cântecul treicolorului“ şi 
cântecul de birunţă al României-Mari, „Pe-al nostru steag e scris unire“. 

Iraclie Porumbescu e, deci, nu „numai“ Tatăl marelui Ciprian!“ 
(Leca Morariu, Revista Bucovinei, nr. 4/1943, pp. 153-157). 


După acest studiu atotcuprinzător şi eficace al lui Leca Morariu, 
n-ar mai fi nimic de spus, ci doar de pus în pagină o proză. Ca să-l 
redescoperim şi, desigur, să ne simțim obligaţi la contemporaneizarea 
întregii sale opere, care încă mai zace în lanţurile ortografiilor latiniste. 
Am ezitat mult, fascinat de fiecare pagină în parte, apoi optez pentru 

mărturisire, pentru paginile de istorie literară, preferând, în cele din urmă, 
„Amintiri despre Vasile Alecsandri“, omul acela generos şi aproape 
dumnezeiesc, căruia Bucovina îi datorează atât de mult: 


„Amintiri despre Vasile Alecsandri 


Era în vara anului 1848, anul pe care multe popoare îl numesc 
anul mântuirii, căci în acel an au ajuns ele mântuirea şi astăzi o şi au; 
altele, însă, aşteaptă acea mântuire, deşi preţul ei, până la acel an şi de 
atunci încoace, l-au anticipat şi încă cam scump: cu virtuţi faptice de 
loialitate ca supuşi, ca patrioți şi ca cetăţeni, manifestate toate acestea în 
faţa lumii şi sigilate şi cu chiar sângele lor... 

Era, zic, în vara anului 1848. În Cernăuţi se aflau aproape cincizeci 
de tineri Moldoveni, fruntea acelui tineret din întreaga ţară, care, parte 
surghiuniţi de satrapul ruso-turcesc, Vodă M. Sturdza, şi parte refugiaţi 
încoace de frica barbariei acelui Vodă, cu care barbarie trata el, în ultimele 
zile ale lui Marte al acelui an, pe acea elită de tineri, ce, întru a scăpa, în 
fine, ţara şi poporul Moldovei de nemaipomenitele nedreptăţi, apăsări, 
mâncături şi schingiuiri de toată mâna din partea despotului Sturdza, se 
adunase la laşi să se sfătuiască în pace şi linişte cum şi-n ce fel acea 
scăpare ar mijloci-o. 

Onoare guvernului de atunci din Viena, care, auzind de brutalele 
şi sângeroasele maltratări şi batjocoriri ce le făcuse Vodă M. Sturdza de 
supuşii săi Moldoveni, fruntaşi patrioți, la laşi, spontan dete ordin ca 
toți câţi vor vrea să treacă din Moldova încoace şi se vor cunoaşte că-s 
de stare mai bună să fie pe la toate cerdacurile de pe graniţă sloboziţi 
fără nici o împiedicare, numai să-şi înscrie ei numele într-o condică, 
care să fie expusă la comandantul cerdacului. 

Bieţii proscrişi şi refugiaţi, între care, cât îmi mai aduc astăzi 
aminte, se aflau M. Cogălniceanu, marele bărbat de Stat, ce trăieşte şi 
astăzi, fraţii Petrache şi Vasile Casimir, Costache Negri (acest ştiut mare 
şi nobil suflet de om, de patriot şi de român era cu multă afecţiune cătră 
mine. Ultima scrisoare ce-mi scrisese e din anul 1872 şi, pentru interesul 
ei obştesc, se publică într-o gazetă din Bucureşti), cu două surori ale 

sale, ambele călugăriţe, dintre care una şi acum trăieşte ca Stariţă la 
mănăstirea — nu ştiu, Agapia ori Varatic — şi care surori, din iubire către 
fratele lor, poate peste aceasta şi de teamă să nu aibă, din cauza fratelui 
lor, şi ele a suferi de urgia lui Vodă, veniră încoace a împărţi surghiunul 
fratelui lor; apoi Rola, doi fraţi Roseteşti, Vlădica Iustin Ectessis (episodul 
cu acest episcop îl publicai în „Unirea“ din Bucureşti), doi Sioneşti, 
poetul şi unchiul său Toader, Ralet, prinţul A. Moruzi, prințul 
Gr.Cantacusin cu soţia sa, D. Canta, ofiţerul Filipescu, Dumitrache 
Mălinescu (două episoade ale acestui boier energic şi mare patriot şi 
român le publicai în foi de dincolo şi de dincoace), Ionescu, Epureanu, 
Romalo, Moldovanu, un tânăr din Muntenia, anume Curţius, Cuza, ce 
fu pe urmă domnul principatelor, şi repausatul Laureat „Vasilică“ 
Alecsandri cu fratele său Iancu, şi alții. Aceşti parte proscrişi, parte 
refugiaţi, zic, erau în Cernăuţi prin diferite cartiere: în hoteluri, de care, 
pe atuncea, erau numai două mai de acătării, apoi prin case private, şi 
unii, între care şi Vlădica lustin, la Nestorul şi fruntaşul boierilor 
bucovineni, marele Vornic Doxachi Hurmuzachi, tatăl ştiuţilor noştri, 
tot aşa de mari români ca şi mari spirite, Eudoxiu, Georgi şi Alecu 
Hurmuzachi, în casele sale din Cernăuţi, iar alţii la moşia sa Cernauca. 
În casa acestui boier, ce proscrişii şi bejinarii cu tot dreptul o numeau 
„Casa lui Avraam“, locuiau, cum zisei, unii la care se adunară, mai târziu, 
şi George Bariț, şi Aron Pumnul; căci acea casă a boierului Hurmuzachi 
din Cernăuţi, făcută după obiceiul boierilor vechi, adică jos şi numai cu 
un rând, nu era prea încăpătoare pentru mulți, locuind în ea însuşi bătrânul 
boier cu cucoana sa şi cu fiul lor, Alecu; apoi, fiind acolo redacţiunea 
gazetei „Bucovinei“, ce o realiza acel trifoliu de confraţi, mai ales, însă, 
vioiul, laboriosul şi ingeniosul Alecu. Dar la masă, la prânz şi la cină se 
aflau, toată ziua, cel puţin câte 10-15, de multe ori şi mai mulţi din acei 
proscrişi şi aceea chiar la silitoare invitare a boierului şi a cucoanei. Îmi 
aduc aminte, şi vor fi încă şi Cernăuţeni contemporani de pe atunci, 
care-şi vor fi aducând şi ei aminte, cum bătrânul boier Hurmuzachi, în 
hainele sale patriarhale, în anteriu, adică, de arşenic de mătase, încins 
cu şal scump de Bagdad, care ajungea până sus. pe piept, caţaveică cu 
blană de jderi, deasupra cu giubea din cel mai fin postav, în cap cu fes 
roşu, de sub care se vedea retezatul păr, alb ca laptele, şi peste fes pălăriuţă 

sură; în mână cu o vărguţă de gutapercă, cu bold de aur la mănunchi, 
călare pe un sur sprinten şi focos, ce mergea cu umblet mărunt şi cilibiu, 
de ţi-era mai mare dragoste să te uiţi la el şi la septagenarul său călăreț. 

Cum zisei, bătrânul Hurmuzachi, încă de pe la şase ore dimineaţă 
(cronologie veche, deci cam ora unsprezece — n.r.) şi-n toată ziua cu 
vreme bună, aşa, călare, traversa oraşul, coborându-se de pe cal, ce-l da 
feciorului, ce aşijderea călare îl urma, coborându-se, zic, de pe cal pe la 
hoteluri şi pe la casele în care se aflau în cvartir musafirii moldoveni, 
intra în odăi şi pe mulți, chiar sculându-i din somn cu vorbe vesele şi 
şăgalnice, îi invita la sine, la masă, şi, ca să dea acestor ale sale invitări 
un pond mai neresistiver (un aer lipsit de festivism — n.r.), zicea încă din 
pragul casei: „Să ştiţi că cucoana vă aşteaptă şi vă aşteaptă cu bună 
samă“. 

Într-o atare dimineață, aflându-mă eu la frații Casimireşti, unde 
locuia şi principele Alecu Moruzi, şi ofiţerul Filipescu — acea casă a fost 
aceea a repausatului consilier de tribunal Roller —, era numai a doua zi 
după ieşirea de la tipar a epocalului poem „Deşteptarea României“, care 
poem răposatul, marele nostru bard (Vasile Alecsandri — n.r.), îl 
compusese la Cernăuţi şi-l tipărise într-o mie de exemplare, coală de 
cvart (AS — n.r.). Veni şi bătrânul Hurmuzachi, deschise uşa şi, văzând 
pe toţi, în prima odaie pe ambii frați, iar prin uşa deschisă, în cealaltă 
odaie, pe principele Moruzi, încă în pat, aşişi de pe prag şi într-o poziţie 
ca de orator, declamă: 

„Voi ce staţi în adormire, voi ce staţi în nemişcare, 

N-auziţi prin somnul vostru acel glas triumfător?“ ş.c.., 
erupse, apoi, într-un dulce hohot şi adăugând, cu o faţă veselă, ce vădea 
că ce spune e numai şagă: 

- Vodă cu Duhamel şi cu Bălşucă-s, acum, pe drum, raita încoace; 
hai, sculaţi, să mergem să-i primim cu alai (iară un hohot), dar, până 
atunci, poftim astăzi la masă, cucoana vă aşteaptă şi vă aşteaptă de bună 
seamă! 

Şi, apoi, sfârşi: 

- Bună dimineaţa, principe, bună dimineaţa, domnule Filipescu, 
bună dimineaţa, Petrachi şi Vasilică!, şi de duse, mai lăsând în ducă-i să 
se audă câteva vorbe de şagă asupra declamării sale. 

Admirabilul bătrân învățase, adică, anume acea strofă pe de rost, 
ca să scoale cu ea din somn pe musafirii din Moldova. 

Şi acum trec la propriul scop al acestor şire (rânduri — n.r.): Eu, 
încă student de teologie, deşteptat şi eu încâtva de spiritul cu sorgintea 
în Paris, străbătut, apoi, ca un fulger, peste Berlin şi Viena, până şi la 
noi, în Bucovina, scrisesem, până atunci, câteva mărunţimi, ca de exemplu 
„Odă la ziua natală a împăratului Ferdinand“, cu motto din Herder, „Du 
bist Gesalbter den uns Gott versprach!“, adică „Tu, unsul, eşti acela pe 
care ni l-a promis Dumnezeu“, apoi nişte stihuri, „Către Zimbru“, „Aratrul 
sau plugul la anul nou“, parafrază a celui original, în sensul timpului de 
atunci; o fabulă, „Buchia şi Litera“, o idilă, „Stâna“ şi „Lui lancu“ (regelui 
munţilor din Transilvania), odă ce se cântă şi astăzi, atât în Bucovina, 
cât şi-n Transilvania, care aceste mărunţimi, nu aşa ele, decât inima cea 
nobilă şi devotată a națiunii noastre, inima confraţilor Hurmuzachi, care 
ei fură primii ce recoborâră drept Theseu focul naționalităţii române în 
româna Bucovină, răcit deja acel foc mai cu totul prin norii străinismului, 
şi care confraţi, văzând în mine ceva românesc şi capabil de formare 
ulterioară, mă introduseseră în casa lor; prin urmare, şi în cunoştinţă cu 
proscrişii şi refugiații din Moldova. 

Nemuritorul Vasile Alecsandri mă îndemna, cu cuvintele lui dulci 
şi lăudătoare (cum aceasta se face cam de regulă cu tinerii în oareşcare 
specie), să urmez pe calea începută, înainte. Eu, ce pururea numai cu un 
respect priveam la marele poet Alecsandri, care, repet, aici, astăzi, nu 
l-aş putea numi decât sfială pioasă; auzind atari cuvinte din gura atât de 
mult adoratului de mine, mă dusei şi scrisei o baladă, „Ieremia Moghilă 
şi Sihastrul“. După ce o purisei (corectai — n.r.) cât putui de mai frumos, 
mersei cu ea la Alecsandri, la hotelul „de Paris“. 

Era pe la opt dimineaţa, îl găsii încă în pat, îmbrăcat în halat şi 
şezând rezemat pe perini, cu creionul în mână şi cu hârtie dinainte-i, pe 
o carte, ce-i servea drept masă. 

Îmi permit a face, aici, o mică deviaţiune, şi încep cu descrierea 
persoanei fizice Vasile Alecsandri, cum era el pe atuncea. El era de statură 
mijlocie, dar sprintenă şi mlădioasă. Faţa-i era rotunzie, cu trăsături din 
cele mai simpatice. Fruntea-i bine dezvoltată, pe care nu o împrejura 
nici un păr până după vârful capului, ce, însă, nu-i scări amenitatea, ba, 

pot să zic, frumuseţea, nici un pic. Ochii-i erau negri, iar sprâncenele 
negre deplin şi încordate sus şi eumetrici, apoi împreunate la mijloc, 
gemene una de alta, ce-l făceau şi mai frumos, şi mai drăgălaş. Gura-i 
simpatic proporţionată şi nasul tot aşa. Buza-i superioară o orna cu o 
musteaţă nu mare, neagră ca şi sprâncenele şi ca părul acesta scurt 
dindărătul capului. Barba şi fauretele şi le rădea. 

EI era, pe atunci, de 26-27 de ani. Fiind vara, afară de câteva 
excepții, se îmbrăca schimbiş, ca şi amicul său, Costachi Negri, în bluză 
şi pantaloni ba albi, ba naranzii; la gât, fără nici o legătoare, ci numai cu 
gulerul cămeşii îndoit în jos; în cap, cu pălăriuţă „Panama“ fină. Mersul 
lui era pururea galant, dar nicicând afectat. Numai atunci când, câteodată, 
seara, întorcându-se cu consorții săi de la plimbare, în Cernăuţi de la 
grădina publică, iar la moşia bătrânului Hurmuzachi, Cernauca, din parcul 
curţii ori de pe fânațe, ținându-se câte şase, şapte inşi de-a braţete, 
Alecsandri şi Costachi Negri totdeauna în mijloc, cântând cu toţii „Allons, 
enfents de la patrie, le jour de gloire est arrive“ ş.c.]., pasu-i era astfel, 
adică după tactul cântecului „Marselesei“. 

În fine, glasu-i era, atât în vorbire, cât şi-n cântare, domol şi, totuşi, 
de un timbru foarte amabil şi atrăgător. 

Vasile Alecsandri era, cum îl numeşte şi Eminescu, pururi vesel; 
altfel eu nicicând nu l-am văzut. Nu-i vorbă, impresiuni dureroase, mai 
ales în vremurile cele de urgie în patria sa, Moldova, când în mai toate 
zilele veneau veşti, una mai sinistră şi mai revoltătoare decât alta, cu 
bună seamă îi strângeau inima. Dar, fie că el poseda puterea morală de a 
sufoca pentru eterni durerea în sine, ori fie că faţa sa era din fire aşa, ca 
să nu se poată schimba în semn de tristeţe; Alecsandri era, afară, din 
când în când, tăcut, cum zisei, pururi vesel. Pe mine, când veneam la el 
ori când mă chiar întâlnea pe drum, totdeauna mă bineventa, respectiv 
mă saluta cu: 

„Porumbiţă întristată, 

Eu ca tine sunt străin 

Şi-ntr-o ţară depărtată 

Tu cânți tristă, eu suspin“, 
primul cuvânt, adică, din strofa aceea a lucrului său propriu, aluzie 
şăgalnică la numele meu. Sfârşea această strofă cum zisei, din poezia sa, 

„Suspin“, dar cuvintele „eu suspin“ le rostea, totdeauna, cu un zâmbet 
amabil. 

Vesel de tot sau, aşa să zic, entuziasmat în veselie, îl văzui pe 
Vasile Alecsandri o dată, adică la banchetul ce-l dete el şi fratele său, 
repausatul locotentent-colonel Iancu, în hotelul „de Moldavie“, la 
Cernăuţi, în onoarea proclamării republicii în Bucureşti. 

Bătrânul boier, tatăl Alecsandriştilor, venise şi el, cu câteva zile 
înainte, la Cernăuţi, lucru ce-i dete marelui poet şi român Vasile 
Alecsandri posibilitatea îndemânatecă a-şi face pe dor şi a da acel banchet. 
Se zice că bătrânul boier era cam strâns la pungă. Însă insistările dulci şi 
dezmierdătoare ale fiilor săi şi, mai ales, ale iubitului său Vasilică, i-o 
desbrăcară, cu ce inimă nu ştiu, dar aceea ştiu că, cu propria sa mână, 
fiind şi eu de faţă, numără bietul bătrân, a doua zi, 125 de zâmţați pentru 
acel banchet. Şampania de la acel banchet, pe care tânărul Curţius din 
Bucureşti, ca unicul reprezentant al Munteniei, îl prezidă, şezând sus, 
pe un fotoliu, plăcu tare şi la mulţi din clasele superioare de dincoace. 

Dar poporul de la ţară, adică pe sătenii de rând, îl iubea Vasile 
Alecsandri ca nu ştiu ce! De multe ori, mergând eu cu răposatul pe stradă, 
dacă auzea nişte oameni săteni vorbind româneşte, sta la ei, le zicea 
„bună ziua“, se da cu dânşii în vorbă, îi întreba că de unde sunt, la ce 
treabă au venit la târg, ce le fac casele, ce gospodăriile şi altele asemenea, 
ce el, Alecsandri, cunoscătorul desăvârşit al poporului, ştia că place atâtor 
oameni să audă, dacă cineva le vorbeşte. La despărțire, le zicea: „Fiţi 
sănătoşi şi să găsiți bine acasă!“. Se înțelege că bieţii oameni simțeau, în 
adevăr, o mare bucurie, văzându-se cinstiți cu vorba de un domn şi încă 
în limba şi după obiceiul lor; mult se uitau, apoi, după Alecsandri. 

Aşa făcea el şi la Cernauca, când se afla acolo, adică la moşia 
bătrânului Hurmuzachi. După atari vorbiri dese cu oamenii de acolo, şi 
pururea în mod afabil şi amical, ei îi aflară numele şi, o, ce şi câtă bucurie 
avu, odată, auzind că-i zice un moş sătean „conaşule Vasîlică“. 

Văzând eu că nemuritorului nostru cântăreț cu condeiul îi place 
atât de mult poporul şi venind, odată, nişte munteni din Câmpulung, cu 
vornicul lor, Andrii Burduhosul, într-o afacere a lor, la Cernăuţi; venind 
ei, apoi, şi la mine, în seminariu, căci mă cunoşteam cu numitul vornic, 
un bărbat din fire foarte inteligent, îi invitai să meargă cu mine la 

Alecsandri, zicându-le că să mergem la o persoană mare din Moldova, 
care tare iubeşte poporul şi căreia, vorbind eu despre muntenii noştri, 
care-s neaoşi Români, îşi exprimă dorința să se întâlnească şi să vorbească 
cu atari munteni. Oamenii se-nvoiră la vorba mea şi ne duserăm. 

La Alecsandri, în hotelul „de Paris“, găsirăm şi pe Costachi Ne- 
gri, care şi el, cu surorile sale, şedea în acel hotel. Recomandai oamenii; 
Alecsandri zise „îmi pare bine“, dete mâna la vornic, apoi la toţi ceilalți, 
care mai erau trei, îi pofti să şadă şi, dându-se în sfat cu ei, ba spre alta, 
cum şi din ce trăiesc acolo, la munte, şi cum le merge, aduse, pe-ncetul, 
vorba la stâni, la ciobani şi, în fine, la de au cântece vechi, bătrâneşti şi 
de le cântă la întâlniri vesele, la nunţi, la hramuri şi altele. 

Vornicul Andrii zise că da, cântă, numai acum mai rar, că nu le 
prea vine a cântării şi a veseliei. Atunci, unul din ceilalţi trei, cu numele 
Ioniţă Sabie, unul şi mie cunoscut şagaci şi glumeţ, întrerupând pe vornic, 
zise: 

- Ba, acum cântăm mai în toate zilele, dar cântăm cântecul ăsta, 
dacă n-aţi bănui să vi-l zic... 

- Poftim, poftim, zi-l numai!, răspunse Alecsandri râzând. 

Se puse pe scaun, în preajmătul lui Sabie, dar cam departe, ca să 
nu-l jeneze, şi badea Ioniţă începu, pe melodia „Doinei“, în glas nu tare 
şi nici slab: 


„Cântă cucul sus, p'un ciung, 
Oi, rea veste-n Câmpulung, 
Din Rarău până-n Bârgău 
N-auzi alta decât rău 

Şi din Runc până-n Muncel, 
Câmpulungu-i vai de el. 

Că de când veneticii au intrat în Câmpulung 
Şi de când veneticii au venit 
Câmpulungu-a sărăcit. 
Cu-nvârteli, cu protocoale 
Au rămas satele goale 

Satele şi casele 

Şi strungile bietele“-... 

Ş-apoi iar zise badea loniță, cam cu râs, cam cu adins: 

- Nu bănuiţi, mă rog, dar aşa cam cântăm în toate zilele... 

După ce fini Badea Sabie cântecul, Negri şi Alecsandri se uitară 
unul la altul şi acesta zise către Negri: „Pauvres, pauvres gens!“ (Bieţii, 
bieții oameni!). 

Acuma revin la continuarea subiectului de faţă, propriu, acolo de 
unde am deviat. 

Alecsandri, intrând eu pe uşă şi încă ne-având când a-l saluta cu 
„bună demineaţa!“, mă şi bineventă cu stereotipu-i „porumbiţă întristată“* 
Ş.C., ŞI, ca totdeauna, cu faţa veselă. 

- Ce hârtie ai în mână?, îmi zise. Mi-ai adus ceva? 

- Am adus, răspunsei eu, dar nu dumitale; ci numai la dumneata, 
ca să mă rog cât mai frumos să aibi bunătatea să ceteşti, când vei avea 
timp liber, ce am scris eu în hârtia asta şi apoi să mi-o înapoiezi cu 
binevoitoarea-ţi judecată, de-am scris ce-am scris, de ceva seamă... 

- Ah, bun! Şi cred că, după cum am citit versurile dumitale, şi 
acestea ce ai adus vor fi bine scrise. 

Îmi primi hârtia din mână şi, desfăcând-o şi numai văzând titula: 

- Bravo, baladă! Din popor? 

- După o tradiţiune legendară, răspunsei eu, care am auzit-o în 
locul meu natal, Suceviţa, şi e cam tot una cu cea „Ștefan cel Mare şi 
Sihastrul Daniil”, când a mas Ştefan cel Mare la el, în chilia cea scobită 
într-o stâncă, şi, după aceea, cum zice tradițiunea, a zidit Ştefan 
mănăstirea Putnei... 

- Bun subiect, zise Alecsandri. Voi ceti-o şi ți-oi da bucuros părerea 
mea. 

Fiindcă-l văzui la lucru, mă închinai tăcut şi mă dusei. 

La amiază-zi, ne întâlnirăm la masă, la bătrânul Hurmuzachi, la 
care masă, ca de regulă, se aflau şi mai mulți emigranţi Moldoveni şi, 
între dânşii, şi Costachi Negri şi Vasile Alecsandri, cu fratele său, lancu. 
În timpul mesei, şezând eu lângă fiul bătrânului Hurmuzachi, Alecu, 
neuitatul, din tot sufletul meu veneratul şi, îndeosebire, nobilul meu 
binefăcător (favent, în text — n.r.), îmi zise acesta, pe-ncetul, căci Vasile 
Alecsandri nu era departe de noi: 

- Ai scris ceva; mi-a spus Vasilică, bine-ai făcut: scrie, scrie! 

După masă, care, ca niciodată altfel, decât cu vorbe vesele se 
petrecea, parte ale bătrânului de ani, dar de inimă purure junului Avraam 
Hurmuzachi, de care vorbe şi glume şi ale celorlalți meseni foarte îi 
plăcea şi râdea cu un haz ce iarăşi, prin el, făcea veselie plăcută la toată 
masa. După masă, zic, venind Vasile Alecsandri la mine şi luându-mă de 
mână, îmi zise: 

- Avea-vei timp, desară, să vii la mine? 

- Avea, răspunsei eu. 

- După nouă, mă găseşti, poftim. 

Venind seara, după nouă, îl auzii, de afară, pe Alecsandri cântând 
„Scumpă copiliţă“ din „Norma“. Pricepui că nu e ocupat. 

- Vii, Porumbiţă întristată?, zise el. Haidem, sara-i plăcută, hai la 
plimbare şi-om vorbi de ale noastre!... 

Ajunşi, cu vorbe despre alte lucruri, între care şi despre ce învăţăm 
la teologie şi oare acestea ce învăţăm, mai ales în Dogmatică, e deplin în 
sensul bisericei noastre ortodoxe, ca celei mai constituționale din lume 
şi de nu se ştirbeşte ceva în favorul guvernului, care aici nu e ortodox, la 
care, şi alte întrebări de felul acesta, eu răspundeam cum pe atunci ştiam. 
Ajunşi, zic, între atari şi alte vorbe, în grădina publică, mai văzând acolo, 
pe aleea principală, alți plimbători târzii, Alecsandri se îndreptă spre o 
alee lăturaşă, în care nu se vedea nimic. 

- Domnule Porumbescu, îmi zise el. Acum, ceva despre ale noastre. 
Îmi place că te văd, mai întâi de toate, român şi-apoi că te şi ocupi cu 
scrieri româneşti. Scrii să împărtăşeşti neamului dumitale şi al nostru 
aceea ce ai şi ce ştii dumneata. Aşa se cade, aşa e bine, aşa să facem cu 
toţii, după puterile noastre. Mai ales, poporul de jos — noi îl numim de 
jos: sărmanul popor, şi cu cât îi mai sus decât noi! A avut, oarecând, 
neamul nostru vremi bune şi pe urmă vremi rele; cele bune, însă, n-au 
fost şi ale poporului ce-i zicem de jos. Atuncea, e drept, a fost el de jos 
şi drept e că de jos a rămas el, bietul, pentru unii, în privinţa deosebirii 
lui de cei „unii“, până în ziua de astăzi. Însă, atât din vremurile bune, cât 
şi din vremile rele, ce a fost neamului nostru întreg mai sfânt, mai scump, 
mai dulce şi chiar mai şi de onoare: nu acei unii, cărora le zicem clase de 
sus, ne-au conservat şi păstrat pentru posteritate, pentru noi cei prezenţi 
şi pentru cei ce vor fi urmaşi după noi; ci poporul, bietul, ce-l numim de 

Jos. Înstrăinatu-s-au de tezaurul vetrei clasice părinteşti acei „unii“, 
frântura mai mică din națiunea noastră, părăsind ei, drept fiul cel pierdut 
din Evanghelie, cele superioare, datinile şi obiceiurile strămoşeşti, care 
sunt cum şi erau cele mai poetice, cele mai sublime din lume; dar poporul 
de jos tezaurul acel superior, pe care cei „unii“, din clasele aşijderea 
superioare, îl părăsiră, nu l-au abandonat ca nişte haini, ci l-a strâns la 
inimă şi l-a păstrat cu scumpătatea şi conştiinciozitatea demnă de-un 
popor aşijderea demn. Acest popor, cu tezaurele lui naţionale, să-l 
copiem! 

Alecsandri le spunea acestea în linişte, dar vădea, totodată, şi cea 
mai expresă simţire şi, apoi, după câţiva paşi, mă întrebă: 

- Dumneata eşti din popor? 

- Da!, răspunsei. 

- Ferice!, zise el. Ţi-oi mai spune, deci, unele în acest sens, dacă 
eşti din popor. Dar, până atunci, să vorbim ceva despre poezie, cu care 
văd că şi dumneata te ocupi... Poezia, domnule Porumbescu, este o artă 
şi încă o artă tot aşa de frumoasă, precum şi domeniul ei e numai frumosul. 
Ca artă, aşadar, ea pretinde de la poet o facultate specifică spre a o putea 
realiza, apoi şi o dezvoltare a acelei facultăţi prin îndeletnicire. Facultatea 
cea specifică pentru arta poeziei trebuie să fie superioară la ceea ce noi 
numim talent ori, chiar, ingeniozitate. Talentul acesta de poezie este, 
cum aş zice, teoria, iar exersarea, îndeletnicirea în poezie, e practica ei. 
Prin această teorie şi practică metamorfozează poetul o lume de simţiri 
şi cugetări estetice, prefăcându-le şi înfăţişându-le în cuvinte. Trebuie, 
apoi, acel talent să mai aibă facultatea de a produce din sine, să inventeze 
originalități, şi aceste originalităţi să le pună în imagini. Această facultate 
e fantezia. Şi, în sfârşit, poezia trebuie să posede deplina cunoştinţă a 
limbii, ca să aibă toate, şi cele mai fine şi mai frumoase culori la dispoziţie, 
întru de a-şi putea şi exprima şi împodobi prefacerea simţirilor şi 
gândurilor sale estetice, împreună cu fantezia sa, în cuvinte. 

Ascultam tot cuvântul vorbirii marelui poet cu cea mai încordată 
luare de seamă, ba, şi mai mult, parcă cu frică să nu scap cumva din auz 
şi din pricepere o unică iotă. 

- Aceste, continuă Alecsandri iarăşi, cum zisei, sunt despre poezie 
îndeobşte. Ţi-am citit balada „leremie Moghilă şi Săhastrul“. Aşa-i că 

subiectul ei ţi-a plăcut, căci l-ai scris? 

Eu tăcui. 

- Da, ţi-a plăcut; căci, altminterea, nu te ocupai de el. Şi, acuma, 
să-ți spun, domnule Porumbescu, cearcă, caută, ascultă şi întreabă de 
atari tradițiuni între poporul din care eşti, în care trăieşti şi, mai ales, în 
care şi cu care, ca preot, vei trăi. Tot de ce, de ce mai mult te-i îndulci de 
mărgăritarele preţioase şi încântătoare ce le are poporul nostru strânse 
la sânul său. Şi acele mărgăritare preţioase şi într-adevăr fermecătoare 
sunt poezia neamului românesc. Cel mai scurt cântec, cea mai mică 
poveste să nu o bagatelizezi, să nu o ignori, să o scrii; ele sunt ori frânturi 
din întreguri mai mari, ori conţin aşişi în sine însuşi un întreg sintetic, pe 
care analiticul îl va desfăşura şi dezlega — drept ca sticla camerelor ob- 
scure... 

Stete, apoi, locului; mi se păru că caută spre cerul înstelit, mă luă 
de mână şi zise cu un patos fascinant: 

- O, poezia, poezia poporului nostru, repet, domnule Porumbescu, 
este poezia întregului nostru neam şi aşa de frumoasă este această poezie 
că, dezvălindu-se ea la lumina soarelui, este ca o copilă frumoasă din 
Carpaţi, tânără, mândră, nevinovată şi, după cum zice vorba românească, 
pe soare-i putea căta, dar de dânsa ba! 

Alecsandri tot încă mă ţinea de mână şi, apoi, râzând vesel, îmi 
zise: 

- Şi dumitale eşti Român şi tânăr, ha? Aşa o copilă să nu-ţi placă a 
o căuta spre a-ţi îndulci, sărutând-o, sufletul de privirea la ea şi de a 
gusta farmecul ei? Cată la mine, eu, ca mai în vârstă decât dumneata, eu 
mor de dorul ei, am căutat-o şi-o voi căuta-o... 

Îmi slobozi mâna, scoase o hârtie din buzunar şi, dându-mi-o, zise: 

- Poftim balada dumitale: am îndreptat ce am socotit şi poţi să o 
publici... 

Era târziu când, după ce-l petrecui pe marele Poet Vasile Alecsandri 
până la cvartira sa, mă întorsei acasă plin şi încărcat de gândurile cele 
mai satisfăcătoare şi mai fericite de a fi auzit ce am auzit de la 
„Privighetoarea Latină“ Vasile Alecsandri. 

Încă în acea seară, venii acasă, căutai în balada mea să văd ce-a 
„îndreptat“ în ea Vasile Alecsandri! Erau, se vede că din indulgență către 

un începător ca mine, numai două cuvinte schimbate cu creion. Acea 
baladă se publică, apoi, în „Bucovina“ şi în „Zimbrul“, iar eu culesei, 
cât am mai fost student, în feerii, cântece poporale şi, ferindu-mă cu 
toată sfinţenia a schimba, a corecta sau adăuga la cele ce şi cum le auzii, 
le trimisei lui Vasile Alecsandri. Încă de Anu nou cel expirat, trimițân- 
du-i la Paris raporturile, unele scrise şi altele tipărite despre succesul 
operetei „Crai Nou“ la Oraviţa (1888 — n.r.) — libretul, cum se ştie, al lui 
Alecsandri şi muzica răposatului meu fiu, Ciprian — şi urându-i de acel 
An nou (1889 —n.r.), în modul şi graiul poporului nostru, răspunzându- 
mi cu data 5 Ianuarie şi cu privire la operetă, zise: „Meritele muzicii 
acestei operete naţionale sunt demne de a i se deschide porţile Teatrului 
Mare din Bucureşti“. 

Iar pentru urările de Anul nou, îmi mulţumi cu următoarele cuvinte: 
„Îţi mulţumesc din inimă pentru urările poetice şi mult prețioase.“ 
(Scrierile lui Iraclie Porumbescu, pp. 119- 129). 


Iraclie Porumbescu a fost un mărturisitor. Fiecare pagină pe care 
ne-a lăsat-o moştenire mărturiseşte istorie, mărturiseşte spiritualitate, 
mărturiseşte o epocă zbuciumată din istoria Bucovinei, pe care o şi 
zugrăveşte în culorile specifice neamului său asumat, cuvintele lui, în 
firească desfăşurare, întregesc icoana sufletului, după cum îndemnase, 
cândva, şi Arune Pumnul. În fond, literatura bucovineană doar icoană a 
sufletului românesc a fost şi va fi întotdeauna. 

„Peste dânsu-n risipire 
zace lumea lui cea veche” 


„Aurora Română“ 


După mai bine de cincisprezece ani de tăcere, Societatea pentru 
cultura şi literatura română în Bucovina înfiinţează, în august 1881, un 
„organu beletristicu literaru”, care va vedea lumina tiparului doar până 
în decembrie 1882 şi se va numi „Aurora Română“. La conducerea 
gazetei s-a aflat, drept „editor şi redactor răspunzător / lonu I. Bumbacu 
/ profesor la liceul c.r. din Cernăuţi“, care a folosit tipografia H. Czopp 
pentru o publicaţie agreabilă ca aspect, desfăşurată pe un format mare, 
între A3 şi A4, care oferă condiţii estetice deosebite de tehnoredactare. 

Iraclie Porumbescu, căruia i-a fost trimisă gazeta la Stupca, a 
refuzat-o indignat, iar Constantin Loghin, mult mai târziu, în 1926, avea 
să opineze „că „Aurora Română“ este o decepţie“ (Istoria literaturii, pg. 
248), pentru că „revista de la Cernăuţi nu consacră nici un nume nou în 
literatura Bucovinei. lar scriitorii mai vechi au dat numai lucrări slabe“ 
(pg. 249). Şi mai grav, „revista, care, în cele din urmă (ianuarie 1884), 
devenise un organ personal de publicitate al lui lon I. Bumbac, din lipsă 
de interes, a trebuit să dispară“. Constantin Morariu, mai neutru, deşi 
avea să-şi publice în „Aurora Română“ cea mai frumoasă operă, alegoria 
„Piramida cu pigmei“, relatează scurt, dar retezând şi longevitatea 
inexistentă, insinuată revistei în textul lui Loghin (ianuarie 1884); „În 
anul 1881 societatea a tipărit gazeta „Aurora Română“, care a eşit numai 
17 luni“ (op.cit., pg. 296). 

Din punctul meu de vedere, în ciuda balastului care o împovărează, 
„Aurora Română“ nu este o decepţie decât în măsura în care serveşte 
indecentei megalomanii a fraților Bumbac, dar asta nu înseamnă că nu 

putem reţine şi în contul lor anumite merite literare. Într-adevăr, gazeta 
începe cu o aiureală, „Pre-Minte Solomonaru“, subintitulată „nuvelă 
originală de lonu C. Bumbacu“ (pp. 2-9), „intitulată de el, impropriu, 
nuvelă“ şi care „este, de fapt, o poveste, brodată pe antica temă a căsătoriei 
mamei cu fiul ei. Povestea aceasta, istorisită într-o limbă destul de 
poporală, a stârnit, cum era şi firesc, tunetele de mânie ale mamelor şi 
ale preoţilor“ (Loghin, op.cit., pp. 250, 251), dar şi orgoliul lui Ioniţă 
Bumbac, care îşi punea cititorii la punct, în numărul următor, în care 
publică şi povestirea „Lon a Petrariului“, cerându-le să scrie ei o nuvelă 
pe care el s-o ia drept model. În primul număr al „Aurorei Române“, se 
mai publică un studiu năzuros despre „Noua ortografie română“, varianta 
latinistă a fraţilor Bumbac, „croită conform principiilor stabilite de 
Academia Română din Bucureşti şi adoptată de Societatea pentru cultura 
şi literatura română din Bucovina“ (pp. 9-12), o ortografie şi mai greoaie 
decât cea a „Foaei Societăţii“, impusă agresiv de fraţii Bumbac. Dar se 
mai publică, în contrabalanţă, în acest prim număr şi o superbă baladă 
populară, culeasă şi, din păcate, „corigeată“ de Simion Florea Marian, 
„Finul şi nănaşa“, dar şi 13 texte autentice cu „Poezii poporale, adunate 
în comuna Bilca de părintele Demitriu Danu“. 


Ion I. Bumbac (1843-1902) 


După eşecul scandalos al aiurelii „Pre-Minte Solomonaru“, loniţă 
Bumbac recidivează în nuvelistică, publicând „lonu a Petrariului“, o 
scriere cam didacticistă, care pare să propună un episod şăgalnic din 
istoricul familiei Bumbac. Proza aceasta, scrisă neunitar, cu un amestec 
strident de cuvinte „poporale“ şi neologisme, înseamnă, totuşi, o mărturie 
despre vremurile de după 1850, şi ansamblează tablouri frumoase şi pline 
de nostalgie. Dacă Ioniţă Bumbac, un erudit de necontestat, nu s-ar fi 
vrut pe sine etalon al valorii absolute, probabil că ar fi avut un cuvânt de 
spus în literatură. Dar scrierea lui Ioniţă Bumbac, chiar şi atunci când 
prinde să evolueze frumos şi natural, e apăsată, adesea chiar strivită de 
amestecul brutal al autorului, care ține morțiş să-şi impregneze făptura, 
aidoma unui timbru sec pe un document oficial. „Lon a Petrariului“ chiar 

este o nuvelă, iar dacă am îndrăzni să o curățăm de preţiozităţile, de 
savantlâcurile şi de didacticismul care o şubrezesc, probabil că am 
descoperi şi un real talent literar în statura gomoasă, ba chiar răutăcioasă 
a lui Ioniţă Bumbac. 

lon |. Bumbac, un personaj ciudat al spiritualităţii bucovinene, 
nu a prea lăsat amintiri frumoase celor care, într-un fel sau altul, l-au 
cunoscut. „A fost profesor, de altfel destul de neglijent, şi apoi director 
la liceul din Cernăuţi. În opoziţie cu fratele său, Vasile, Ion I. Bumbac, 
pe când era student la Viena, s-a făcut un protagonist înfocat al ideilor 
latiniste... Aceste idei latiniste, pentru care a luptat în tinereţe cu atâta 
entuziasm, aveau să-i indice calea preocupărilor sale viitoare. De fapt, 
Ion I. Bumbac s-a ocupat foarte intens în viața sa cu istoria limbii române. 
Chestiunea ortografiei 1-a fost ocupaţia de predilecție. Incidental a scris 
şi articole istorice şi manuale didactice“ (Loghin, op.cit., pg. 250). 

Eminescu, în ciuda deselor incidente cu orgoliosul personaj, îi 
purta o prietenie protectoare, probabil cu speranţa că, în cele din urmă, 
o să-l aducă şi pe Bumbac pe calea cea bună. lon Grămadă inversează 
raportul, atunci când, scriind monografia „României June“, avea de 
curățat, cât de cât, imaginea simbolică a intelectualității bucovinene. 
„Chiar şi loniţă Bumbac, adversarul lui de idei, îi era prieten bun, de 
altfel, şi discuta cu plăcere cu Eminescu, întinzându-se la vorbă, încât, 
de multe ori, devenea chiar plictisitor. Odată, Eminescu şi cu Ioniţă 
Bumbac şedeau la o masă, într-o cafenea din Viena. Ioniţă Bumbac 
căpătase mâncărime de limbă şi povestea câte verzi şi uscate, încât 
Eminescu, care-l ascultase toată vremea fără să scoată o vorbă, se plictisi, 
de la o vreme, îşi scoase căciula din cap şi, punând-o pe masă, dinaintea 
lui Bumbac, îi zise: 

- Acum mai vorbeşte şi căciulei mele... 

Şi-l părăsi“ (Grămadă, op.cit., pg. 323). 

Prietenie din partea lui Ioniţă Bumbac n-a existat nici față de 
Eminescu, nici față de altcineva. Bumbac doar dorea să i se impună lui 
Eminescu şi a ajuns atât de jos cu meschinul său orgoliu încât nu l-a 
îngăduit pe Eminescu în nici un manual şcolar bucovinean, în paginile 
destinate învăţăceilor lăfăindu-se versificările stupide ale fratelui său, 
ba chiar şi ale sale, pentru că, la fel „ca fiecare român din epocă, la o 

anumită vârstă din viaţa sa, lon Il. Bumbac s-a crezut inspirat de muza 
poetică. A scris o mulțime de „poezii“, răspândite în „Familia“, în 
calendarele bucovinene de la 1878 înainte (pe cele din 1882/1883 le 
redactează el însuşi, în calitate de secretar al Societăţii pentru literatură), 
în manuale didactice, editate tot de el, şi în „Aurora Română“... Ca şi 
fratele său, lon I. Bumbac nu se putea să nu se încerce într-o epopee 
națională. După două modificări, i-a rămas titlul definitiv „Florinta, 
epopee națională în 5 cântece“ (Cernăuţi, 1880). Subiectul epopeii, 
precedată de „un tratat despre lirica şi epica română poporală şi clasică“, 
se pierde în începuturile întunecate ale luptelor dintre români şi goți“ 
(Loghin, op.cit., pg. 251). 

Constantin Loghin îi mai reproşează şi atitudinile de „înfocat 
austriac“, şi textele prin care „preamăreşte evenimentele patriotice în 
legătură cu istoria habsburgică“, dar aceste acuze sunt nedrepte, din 
moment ce toţi autorii de până atunci, începând cu Teoctist Blajevici, 
continuând cu frații Hurmuzachi, cu Dimitrie Petrino şi sfârşind cu Iraclie 
Porumbescu, au comis omagii asemănătoare, numai că scrise mult mai 
bine. loniţă Bumbac trebuie judecat doar prin ceea ce a lăsat după el, 
prin operă, dacă există o astfel de operă. 

Ca poet, Ion I. Bumbac nu există, aşa că nici plagiatul din 
„Sentinela română“ a lui Alecsandri nu trebuie luat în discuţie, din mo- 
ment ce nici epopeea „Florinta“, nici nesfârşitele aglomerări de rime 
n-au făcut față nici măcar contemporaneităţii autorului. Ca filolog, Ioniţă 
Bumbac e un dezastru, îndărătnicele sale savantlâcuri dăunând operelor 
celor care i-au fost colaboratori, opere valoroase, precum „Vasile 
Cârlănariul““, de Simion Florea Marian, „Zâna lazului“, de Dimitrie Dan 
sau „Piramida cu pigmei“, de Constantin Morariu, care trec neobservate 
în epocă şi în viitorime tocmai datorită balastului ortografic latinist, Ba 
vremii, „Florile „dalbe“ sau florile „Dalbei“?*, scris de Ioniţă Bumbac, 
ba chiar şi nuvela lui, „Lon a Petrariului“, care merită atenţia vremurilor, 
în ciuda defecţiunilor produse de propriul cult, au de suferit din pricina 
acelei ortografii imposibile, cu mult mai greoaie chiar şi decât ortografia 
pumnuleană. 

Şi-atunci, ce mai rămâne? Mai nimic, deşi, în „Părţi din istoria 

Bucovinei“, Constantin Morariu caligrafiază trei pagini de titluri, născute 
moarte, care ar fi trebuit să înveşnicească numele autorului. Poate că 
doar nuvela aceasta, cu destulă încărcătură autobiografică şi discret 
mărturisitoare despre oameni şi vremi, să îndemne la o mai binevoitoare 
lecturare a textelor care au rămas după el: 


„Lon a Petrariului 


„Asta, dragul meu, 
s-o ai de la mine“. 


Pe domeniul răposatului Inacachi Şatrariul, nu departe de fosta 
reşedinţă a lui Ştefan cel Mare, trăia, înainte de câţiva ani, un românaş 
modest şi înconjurat de o familie numeroasă: opt feciori şi o fată. 
Consătenii lui, ba chiar împrejurimea îl numeau lon a Petrariului, cu 
toate că numele lui adevărat era altfel. Pe dânsu-l cunoşteau toţi 
consătenii, tineri şi bătrâni, ba până şi cel mai rău copil, şi nu era de 
mirare. El nu putea să treacă pe lângă nimeni şi nici nu lăsa să treacă 
altul pe lângă el fără ca să vorbească cu el măcar două, trei cuvinte de 
bună întâlnire, de cunoştinţă etc., aflând pururi materie de vorbă, potrivită 
cu împrejurările şi cu etatea celora de care se anina. De-ntâlnea pe unul 
de vârsta sa, îl recunoştea îndată de „cumătru“, pe unul mult mai tânăr şi 
neînsurat, de „viteaz şi voinic“, de asemeni şi pe cei mai mici băieți, iar 
pe cei mai în vârstă decât el îi recunoştea de „„moşi“, ascultând cu multă 
plăcere vorbele acestora şi învățând, la rândul său, pe cei mai tineri. În 
cazul din urmă, adăuga totdeauna, la finea convorbirii respective 
învăţăturii sale, cuvintele următoare, pline de sinceritate şi bunăvoință 
părintească: 

- Asta, dragul meu, s-o ai de la mine! 

Pentru aceasta, îl şi iubeau cu toţii şi nici nu avea vreun inamic 
personal, iar conştiinţa lui era de tot curată. Astfel, era pururi voios din 
fire, glumeţ şi neinteresat. lon a Petrariului sau Moşul Ion, cum îl numeau 
adesea băieţii satului, avea însă o patimă şi aceea era în stare a-l preface 
cu totul, aşa încât nu mai era de cunoscut: patima fumatului. Aceasta-l 

subjugase aşa de tare, încât nu era de suferit, dacă se-ntâmpla să-i 
lipsească „duhanul“ (tutunul). Nu-i trebuia mâncare, nu-i trebuia nimic 
şi toate cele erau rele. Atunci avea mult de suferit întreaga lui familie, 
dar mai cu seamă soţia lui, cu care trăia, altfel, în bună înţelegere, şi 
atunci se întâmpla şi ceva neaşteptat: începea a întreba, de-a rândul, pe 
feciorii săi, de n-au, cumva, tutun şi, văzând că n-are nici unul dintre ei, 
căci nu fumau defel, începea nedumerirea sa a-i înfrunta serios „de ce 
nu fumează!“, deşi tot el îi ferise de această patimă, chiar numai din 
cauza cumplităţii ei. 

Soţia lui, ştiind aceasta, îngrijea anume pentru astfel de cazuri 
şi-l prefăcea ea ca prin minune în cel mai bun suflet de om, dându-i o 
sucitură de tutun. EI îi săruta mâna pe amândouă părțile, o ruga de iertare, 
blestema din nou această cumplită patimă diavolească şi-şi fericea copiii 
că l-au ascultat şi nu i s-au supus ei, zicându-le: 

- Feriţi-vă, dragii mei, de această patimă, care este în stare să 
nedumerească pe un om atât de mult şi să-l facă, din cuminte şi blând, 
fiară turbată şi ne-nţelegătoare, să facă din om teafăr om nefericit, precum 
vedeţi că păţesc eu! 

Dar suferinţele cauzate prin această patimă nu se mărgineau numai 
la atâta. Acum veneau la rând supărările ce i le făceau revizorii sau, 
după cum îi numeşte poporul, „livisorii“! Acestea întreceau, adesea, pe 
cele dintâi. Moşul lon veghea şi dormea cu pipa-n gură şi revizorii ştiau 
asta. Nu e de mirare, deci, că-l şi vizitau adesea şi, totdeauna, cu succes, 
aflându-l cu pipa-n gură şi cu o legăturică-n brâu. 

Pentru această plăcere neiertată, îl globeau, apoi, cu 3-4 florini, 
pedeapsă destul de simţitoare pentru părintele unei familii atât de 
numeroasă şi care nu poseda mai mult de trei fălci de pământ, pe când 
trei dintre feciori frecventau şcoala. 

Odată, ni s-a întâmplat să fim martori la o astfel de vizită 
revizorească. Amăritorii Moşului Ion, revizorii, îl vizitaseră, sau mai 
bine zis îl surprinseseră cu succes în trei zile la rând şi încă tot nu-l lăsau 
în pace. A patra zi, înainte de revărsatul zorilor, iată-i iar, acompaniați 
de juratul satului, înaintea uşii. Juratul bate iar în fereastră şi strigă: 

- Moşule Ion, deschide! 

Acesta tresare din somn, merge până la fereastră şi vede pe 

pedepsitorii săi cei fără de milă. Acuma ce să mai înceapă? Mintea-i stă 
locului şi, resemnându-se de la orice încercare de scăpare, ia, mai mult 
mecanic, pipa din gură şi legăturica de tutun de sub perină şi le pune sus, 
în horn, căci acesta îi era mai la îndemână şi, apoi, şi Moşul Ion avea 
datina să doarmă, vara şi iarna, sub horn, pe vatră, întinzând picioarele 
în cotruță şi având căpătâiul pe prichiciul vetrei, opus cotruţei. După 
aceste, deschide uşa, iar revizorii intră, scot o lumină şi o aprind, şi, 
zărindu-l pe Moşul lon, râd la el şi-i zic: 

- Şi era „bună dimineaţa“, moşule! la mai arată-ne luleaua! 

Moşul lon începu a zâmbi şi le zise cu un aer triumfător: 

- Apoi, Domnilor, mai puneţi-vă pofta-n cui! De m-aţi fi luat mai 
pe-ncetul, şi eu vă făceam plăcerea, însă pentru că m-aţi luat prea de 
aproape, apoi mi-am luat şi eu pe seamă şi m-am lăsat, m-am lepădat de 
fumat, m-am lepădat cu blăstăm şi acum îmi dă mâna să mai vorbesc cu 
Domnia-voastră şi altminteri; îmi dă mâna să mă apuc cu Domnia-voastră 
de rămăşag pe cât vreţi voi! Da, Domnilor! Eu vă dau fiecăruia câte un 
galben de aur, dacă veţi afla în casa mea măcar urmă de pipă sau de 
tutun! 

Aceste vorbe şi ținuta cea sigură a Moşului lon, ne-ndătinată până 
atunci la astfel de ocazii, îi făcu pe tăuni să creadă cum că lon a Petrariului 
s-a lăsat, într-adevăr, de fumat şi aşa nici nu mai încercară să afle cele 
dorite şi îndătinate, ci ieşiră ruşinaţi şi se cam duseră, iar lon a Petrariului 
rămasă triumfător şi, încântat de bucurie, îşi umplu îndată pipa cu tutun 
şi zise către ai săi: 

- Vedeţi? aceasta nu s-a putut întâmpla altfel, fără numai că 1-a 
orbit Dumnezeu, făcându-mă să vorbesc aşa cu ei! 

Dar şi soţia lui întrebuință ocazia şi-i zise: 

- De i-a orbit Dumnezeu, de nu i-a orbit, nu ştiu; ştiu însă, Bădică, 
atâta, că mare îndurare şi-ar face cu noi dacă te-ar lumina odată ca să 
înţelegi şi Dumneata cât de urâcioasă este această patimă ce te-a încălecat! 
Închipuieşte-ţi, gustul ţi s-a tâmpit cu totul, nu este mâncare în care să 
nu torni o lingură de sare şi alta de piper pentru ca s-o simţi, căci altfel 
nu mai are nici un gust pentru Dumneata. Mămăliga, se-nţelege, că 
nu-ţi place niciodată şi, de se-ntâmplă s-o sărezi Dumneata, apoi n-o 
mai poate gusta nimeni de sărată ce-i! Asemenea se-ntâmplă cu mălaiul 

şi altele. D-apoi gura şi gustul Dumitale! Ce-s ele alta decât un cuib de 
miasme grețoase şi otrăvitoare, o cahlă îmbătătoare, de care să-ţi tai 
pofta şi să fugi, iar nu să le... Dar ce să zic! Poate că aceasta este o 
pedeapsă Dumnezeiască, trimisă asupra societăţii omeneşti, pentru că, 
în timpul mai nou, am văzut pe la oraşe şi Doamne şi Domnişoare fumând. 
Lume-ntoarsă! Lume de-apoi! Înainte vreme, se ştia că cine voia să înveţe 
şi să vadă ceva mai frumos şi mai socotit, cum am spune — mai cilibiu şi 
mai căutat, acela trebuie să meargă la oraş şi să le caute pe-acolo, acum 
însă nu mai ai ce căuta, pentru că multe datine rele, precum este fumatul, 
le-au înnăduşit pe cele bătrâneşti ale oraşelor şi s-au încuibat în locul 
lor... 

Auzind moşneagul aceste, sărută mâna soţiei sale şi zice: 

- Bine zici tu, Domnică hăi! Dumnezeu, că-i aşa! Dar iată, acuma 
îți dau cuvântul meu bătrânesc că, de azi înainte, mă leapăd de această 
patimă urâcioasă! 

- Dumnezeu să-ți ajute!, zise soţia lui suspinând, pentru că ştia că 
bătrânul nu-şi va putea ţine cuvântul şi de astă-dată, ca de-atâtea ori. 

Şi, într-adevăr, lon a Petrariului, om de altminteri cu o putere 
morală exemplară, cu o voinţă tare şi neclătită, plin de credinţă în 
Dumnezeu şi în sfinții lui, care ţinea toate ajunurile de peste an cu cea 
mai mare stricteţe, care n-ar fi fumat, pe timpul când se afla preotul în 
biserică, pentru toată lumea, nu putu să-şi țină cuvântul său bătrânesc. 
Încercă o zi, încercă şi a doua zi, însă se vedea că nu o va putea duce la 
căpătâi. N-avea nici gust de mâncat, nici de băut, nici nu putea dormi şi 
era nemulțumit cu sine şi cu toată lumea. În fine, se adresă către soţia sa 
ŞI-I zise: 

- Auzi, Domnică hăi! unde-ai pus blăstămăţia cea de lulea şi 
afurisitul cel de tutun? 

Soţia-i răspunse mânioasă: 

- Unde să le pun! Tutunul l-am aruncat în foc, iar pipa am făr'mat-o 
în bucățele şi am dat-o pe apa Stărlivăţului, zicându-i: Atunci să 
se-ntoarcă târşei celei bătrâne gustul de fumat, când şi-a întoarce şi 
Stărlivăţul cursul său, şi voi, bucăţelelor, vă veţi întoarce cu el! 

Cum auzi moşneagul aceste, pierdu toată răbdarea şi începu aşa: 

- D-apoi cum să fi judecat tu altminteri! Doar de ce eşti soră cu 

Nastasia? Da” nu ştiai tu că eu, săracul de mine, nu-s în stare să mă 
desfac de acest talant diavolesc şi oare nu ţi-ai putut tu închipui că ce-oi 
începe eu, când mi-a veni iară gustul de fumat?... Şi apoi, adică de ce să 
nu fumez? Dumnezeu vede doar că nu fac nici un rău prin aceasta. la, o 
buruiană, care se preface în fum şi altă nemică! lar alte patimi n-am: 
nu-s beţiv, nici fur, nici clevetitor, nici hapsân şi nici nu râvnesc la averea 
cuiva; apoi nici nu îmblu pe la cele hramuri, nunți şi alte haburi, precum 
fac cei chiaburi; de ce să nu mi se ierte şi mie o slăbiciune?! 

În acest mod o tot mâna moşneagul, până nu ieşeau toți din casă şi 
plecau să-i caute pipa şi tutunul. Cum ajungea la acestea, începea Ion a 
Petrariului a râde şi a zice plin de voie bună, de blândeţe şi de bunătate 
deosebită: 

- la! Vedeţi, dragii mei, ce poate patima? Mă face din om neom; 
mă face să nebunesc când îmi lipseşte buruiana dracului! Feriţi-vă de ea 
ca de foc, feriți-vă mai mult decât de oricare altă patimă! lar tu, Domnică, 
vină să-ţi sărut mâna şi mă iartă, căci vezi că nu pot fără ea! 

Şi-ntr-adevăr că nu putea! Ba încă mai mult, nici nu-i mai convenea 
fiece soi de tutun, ci numai „baconul“, şi apoi şi pe acesta îl prăjea, mai 
întâi, bine la foc şi apoi îl fuma! 

Dară unde? Numai pe afară, căci în casă s-ar fi înnăduşit cu toții. 

Această procedură, practicată din tinereţe până la bătrânețe, avu 
mari urmări pentru organismul lui. Întâi, asupra sângelui. Acesta se vede 
că se-ncătrănise cu totul, mai am putea zice: se otrăvise. Dovadă despre 
aceasta era că puricii nu-l supărau niciodată, iar împunsăturile albinelor 
nu-i mai cauzau nici o umflătură. O a doua urmare a acestei patime era 
slăbirea memoriei. Mulţi dintre consăteni o observaseră şi unii dintre 
cei mai crai se şi apucau cu el în rămăşag, cum că nu este în stare să-şi 
spună toți copiii după şirul vârstei lor, ba nici să-i numească, fără să uite 
pe vreunul dintre ei. Şi se vede că-i şi rămâneau. 

Un caz special îl constată această întâmplare: strămutându-se din 
comuna aceea preotul local, rămase satul fără păstor sufletesc şi preotul 
din apropiere era nevoit să-l suplinească. Dar chiar în acel interval se 
vede că-i dăruise lui lon a Petrariului Dumnezeu un prunc băiat şi, venind 
preotul vecin, se zice că l-ar fi botezat după legea drept-măritoare a 
răsăritului şi i-ar fi pus numele tatălui său. Preotul, însă, uită să-l treacă 


209 


lon DRĂGU2ANUL 





la mitrică şi aşa rămase lon a lui lon a Petrariului netras la condica celor 
născuţi, a celor botezați şi a celor vii. Asta-i pozitiv. 

Venind, apoi, altul preot şi făcându-se o catagrafie nouă 
(numărându-se poporul din nou), îl citară la fața locului şi pe Ion a 
Petrariului şi-l întrebară câţi copii are. El spuse ce spuse, însă se vede că 
i-a cam hăt bine încurcat, încât Domnii catagrafi se văzură siliţi a-i citi 
copiii, unul după altul, din mitrică şi a-l întreba de-s toţi. EI, ce era să 
zică?! De ştiut nu ştia, cu minciuna nu era deprins, dar îşi însemnase 
încă din bătrâni că ceea ce-i scris în carte este şi drept. Pe acest reazăm, 
răspunse apoi Domnilor că-s toți. Astfel, rămăsese Ion a lui Ion a 
Petrariului, şi cu această ocazie, afară din lista celor născuţi, botezați şi 
a celor vii, şi poate chiar între botezuri, pentru că, să vedeţi, la el nu se 
poate constata botezul după legea veche, dar nici după legea nouă, după 
cum văzurăm mai sus. Răspundă conştiinţa şi sufletul preotului, care era 
chemat să-l boteze, alta nu putem zice fără să păcătuim! 

Destul că lon a lui lon a Petrariului, numit spre deosebire de tatăl 
său, lon a Petrariului, crescu între creştini români, închinându-se Sfintei 
Treimi, mărturisindu-se şi cuminecându-se împreună cu ceilalți creştini 
adevărați, nici visând măcar despre toate cele întâmplate cu sine şi cu 
încreştinarea sa. Însă, între cei trei fii ai lui lon a Petrariului, care 
frecventau şcoala, era şi el. Pe la anul 1858, terminase lon a lui lon a 
Petrariului clasa a treia a şcolii primare din Suceava şi scoposia să facă 
clasa a patra la şcoala din Cernăuţi; iar aceasta din mai multe motive. 

Pe atunci, încă nu se aflau, ca astăzi, mai multe gimnazii în 
Bucovina noastră, iar despre gimnaziul cu propunere română, ca astăzi, 
nici vorbă, ci numai unul în Capitala ţării, în Cernăuţi, şi într-acesta nu 
se propunea decât numai în limba germană; ba şi profesorii institutului 
erau numai străini: străini de limbă, de suflet, de inimă, de ţară şi de 
popor. Numai unul Dumnezeu ştie câte mai avea unul de-ai noştri de 
suferit până ce termina gimnaziul şi ajungea la teologie, căci despre 
Universitate nici nu mai visa nimeni pe atunci şi, astfel, ţara noastră nu 
mai vedea profesor român, judecător român, cu un cuvânt, inteligență 
română. Toate şcolile şi toate dregătoriile erau bucşite tot numai cu străini, 
iar de se afla vreunul dintre ai noştri la vreo şcoală sau în vreo dregătorie, 
apoi puteai fi sigur că n-ajunsese acela mai înainte, decât numai după 

ce-şi lepădase legea! Într-acest chip s-au pierdut multe familii româneşti, 
lepădându-se de lege (credinţa ortodoxă — n.r.), de limbă şi de popor! 

Tristă şi dureroasă stare era aceea şi mult periculoasă pentru popor! 
Singurii lui conducători inteligenți, conducători cu inimă şi suflet 
românesc, erau boierii şi preoții români. Da, pe atunci încă nu se aflau 
preoţi care ar fi putut să se rătăcească atât de mult, încât să se declare 
gata a-şi schimba legea, al cărei apostol credincios şi neinteresat a rămas 
prin toată viaţa sa, a jurat înaintea altarului! lar boierii țării, nobilimea 
română, investită cu o cultură mai înaltă, cu drepturi recunoscute şi 
înzestrată cu o inimă adevărat românească, inimă care bătea şi simţea 
pentru popor, nobilimea, zic, nu întrelăsa nici o ocazie spre a reclama şi 
apăra drepturile şi interesele poporului bucovinean, sprijinindu-l 
pretutindeni şi cu toate mijloacele. 

Numai acestei patriotice emulări a nobilimii române bucovinene 
de atunci este de mulțămit că s-a introdus şi catedra pentru limba şi 
literatura română la gimnaziul din Cernăuţi şi s-a ocupat cu nemuritorul 
apostol al românismului, cu regeneratorul Bucovinei Arone Pumnul! Şi 
tot numai ei are şi lon a lui Ion a Petrariului de mulţămit pentru trecerea 
sa de la şcoala din Suceava la cele din Cernăuţi şi, prin consecvență, şi 
ceea ce este astăzi. 

Bătrânul Hurmuzachi, nobilul părinte al Baronilor Hurmuzachi 
de astăzi, Georgiu şi Nico, adunase chiar pe atunci, la Cernăuţi, mai 
mulți fii din popor şi-i sprijinea cu mijloacele recerute spre a-şi putea 
urma studiile la şcolile de pe acolo. Unul dintre aceşti fericiţi tineri era 
şi lon a lui lon a Petrariului; şi această împrejurare este a doua cauză 
care-l făcu să părăsească Suceava şi să meargă la Cernăuţi. Dar, până ce 
ajunse acolo, întâmpină multe greutăți. 

Onoraţii cititori îşi vor aduce aminte că Ion a Petrăraşului, adică 
fiul lui Ion a Petrariului, rămăsese netrecut în condica născuţilor, în cea 
a botezaţilor, ba până şi în cea a celor vii şi, astfel, nici nu putea să se 
bucure de vreun drept al celor născuţi, botezați şi vii! 

De nu credeţi, ascultați: Având el să meargă la Cernăuţi şi fiind 
timpurile acelea cam neliniştite, trebuia, după regulile de atunci, să-şi 
scoată şi el un paşaport, adică o hârtie în care să se zică cum se cheamă, 
de ce lege este, când s-a născut şi de cine etc. Spre acest scop merse el, 

cu fratele său mai mare, la prefectura Sucevei şi rugă să-i elibereze şi lui 
un astfel de certificat. Prefectul de atunci, atotputernicul Plewinski, apucă 
condica născuţilor la mână şi răsfoi foaie după foaie, până ce ajunse şi la 
fila pe care sta scris, în frunte, cu litere maşcate, toată titulatura lui lon a 
Petrariului şi întrebă, apoi, cum se cheamă petentul. Fratele mai mare 
răspunse: 

- Ion! 

- Da” nu se poate, răspunse prefectul, aici sunt alte nume multe şi 
felurite, dar Ion nu se află! 

- Ba chiar aşa, Domnule, răspunse iar fratele mai mare. EI se 
cheamă Ion şi iată-l chiar în faţă! 

- Măi, nu se poate, observă prefectul, doar dacă din botez se 
cheamă altfel şi voi i-ați schimbat numele în Ion, precum o faceți adeseori! 

- Da, Domnule, răspunse iar, mânios, fratele mai mare. O fac, 
care o fac, dar tata n-a mai avut nevoie s-o facă! 

- Cum aşa?, întreabă, mai departe, prefectul. 

- la, aşa!, răspunse întrebatul. Aceasta o fac numai părinţii care au 
copii păcătoşi şi bicisnici, crezând că, prin schimbarea numelui, ei vor 
scăpa de moarte! 

Acum se cam supără şi prefectul, luă iar condica la mână şi căută 
în catastiful botezaţilor şi, apoi, în al celor vii şi, neaflând numele Ion 
nici acolo, începu a citi cu voce tare: 

- Georgie, Gavril, Simeon, Vasile, Iordache, Maria, Dumitru, 
Toader, adăugând, apoi: Aceştia-s copiii tătâne-tău, despre un lon nici 
vorbă! 

- Acolo nu-i, nici vorbă, şi, totuşi, iată-l în faţă!, răspunde iar fratele 
mai mare. 

Cam în acest fel urmă dialogul între ei încă câteva minute, până, 
în fine, îl aviză prefectul pe petent să meargă la preotul actual şi să-i 
ceară lămuriri. Ajungând la preot şi cerând lămuriri, acesta strânse mai 
întâi din umeri, cheamă apoi pe părinți, adică pe Ion a Petrariului şi soţia 
lui, apoi pe moaşă şi nănaşi şi-i întrebă cum s-a petrecut naşterea şi 
încreştinarea lui lon a Petrăraşului. Aceştia împărtăşiră cele ce ştiau în 
privinţa aceasta şi aşa se cârpi mitrica, după putinţă, intercalându-se şi 
numele lui Ion a Petrăraşului, şi anume între soră-sa Maria şi frate-său 

Dumitru. 

Şi cine era de vină de toate acestea? Mai întâi, parohul vecin, ce 
administrase interministic parohia, în acel interval de vacanţă, dar apoi 
însuşi lon a Petrariului, care-şi slăbise până-ntr-atâta memoria, prin 
fumarea baconului, încât nu fusese în stare să le spună, odinioară, 
catagrafilor câți copii are şi cum se cheamă. 

Patima fumatului se vede că-i ruinase, în fine, şi stomacul, pentru 
că nu mai putu mistui nimic şi din aceasta i se trase, apoi, şi moartea, 
lăsând în urmă o văduvă cu opt feciori şi o fată. 

Văduva, biata, trăieşte încă şi astăzi, în etate de 74 de ani, iar lon 
a Petrăraşului face multe bezevencii şi unii îi zic şi Pepelea” (Aurora 
Română, nr. 2/1881,pp. 17-21). 


Dimitrie Dan 
(8/20.10.1856-25.05.1927) 


În acelaşi număr 2 al gazetei, Simion 
Florea Marian începe, cu „Scumpia“, singura 
operă pe care, pentru că i-au lipsit vreo trei luni 
de viață, nu va apuca să o finalizeze şi să o 
publice el, „Din Botanica poporală română“; 
Constantin Morariu publică poezioara „Mama“, 
iar Lazăr C. Rotopan din Gura Humorului, 
stihuirea „Fă-mă Doamne“. 

Spuneam că, din punctul meu de vedere, „Aurora Română“ nu a 
însemnat o decepţie şi, străduindu-mă să-mi susţin afirmaţia, inclusiv 
cu texte semnate de Ioniță Bumbac, iată că ajung la o „tradiţie“, deci o 
legendă, „Zâna lazului“, culeasă de Dimitrie Dan la Suceava, o tradiţie 
care explică existenţa unui lac subteran sub acest oraş. 

Dimitrie Dan, George Tămăiagă, Radu Nor şi lon Berariu 
alcătuiesc o generaţie de culegători de folclor care respectă cu sfinţenie 
îndemnurile lui Alecsandri şi nu intervin în texte, aşa cum o va face, din 
ce în ce mai des, Simion Florea Marian, care, ambiţionat de exemplul 
fraților Grim, care au izbutit să reînvie o mitologie nordică, îşi va propune 

să refacă şi, unde nu-i posibil, să creeze o mitologie românească. 

Dimitrie Dan, trăitor de nostalgie şi capabil să adune veacurile în 
sufletul său, şi-a dorit mereu să pună în valoare o anume continuitate, 
prin care se contemporaneiza trecutul, aşa că tradiţiile culese de el au, la 
rândul lor, o tradiţie. Părintele Dimitrie, un adevărat arheolog spiritual, 
călătoreşte prin timp şi sfătuieşte cu bătrânii, povestind şi călătoria, şi 
întâlnirea, şi sfătuirea. Izbuteşte, astfel, să credibilizeze legenda şi să 
legendeze generaţia sa, într-un limbaj unic, armonios şi flexibil, limbajul 
comunicării orale, care nu este neapărat cel sătesc, dar care, cu siguranţă, 
stă la temelia limbii române moderne. lar o astfel de proză, de fapt o 
alegorie care îngăduie luminii să răzbată prin vremuri pentru a da anumite 
contururi, a apărut în „Aurora Română“, nr. 2/1881, vestind proze măcar 
la fel de frumoase şi de rezistente în timp, semnate de alți preoţi de ţară, 
care şi-au exersat condeiul şi în creaţii originale. „Zâna lazului“ 
întrezăreşte mitul, dar şi mărturiseşte despre Suceava acelor vremuri, 
vibrând de dragoste şi de lumină. 

Dimitrie Dan este una dintre puţinele personalităţi culturale 
bucovinene autentice care a văzut lumina zilei la Suceava şi care s-a 
învrednicit, doar prin operă, să ajungă membru corespondent al 
Academiei Române. A fost preot la Staja şi la Lujeni, dar despre viaţa şi 
opera acestui preot sublim s-a scris prea puţin. Doar Nicolae Iorga, după 
tumultoasa-i vizită din 1904, avea să-l descrie, cu deosebită afecţiune, 
în „Neamul românesc în Bucovina“ (pp. 94-96): „Bătrânii (din Straja — 
n.r.) sunt foarte vrednici de vârsta lor; par nişte senatori de sat. Fără nici 
o sfială, ei se apropie de mine, îmi strâng mâna; unii îşi aduc aminte de 
anul trecut, când, după serbările cele mari de la Putna, am călcat întâia 
oară pragul casei primitoare a prietenului mieu şi am ascultat întâiaşi 
dată slujba, întipărită de o adâncă evlavie şi de o înaltă cuviinţă, din 
această biserică de sat cum puţine se vor fi aflând prin oraşele altor 
părți. lar unul vine, se uită la mine, dă mâna bărbăteşte şi, privind acum 
pe părintele, el îi zice: „Frăţie?“. Adecă nu că aş fi fratele părintelui 
Dan, ci că sunt „frate“ de sânge, din România. Dacă ar judeca şi atâţia 
cărturari şi puternici din oraşe ca acest ţeran doritor şi bucuros de 
„frăție“!... 

La părintele Dan masa e întinsă iarăşi, o masă lungă-lungă, pentru 

tatăl bătrân şi pentru buna gospodină a casei, pentru fetele mari şi pentru 
fetele mici, pentru băiatul întors de la şcoală, pentru tovarășul de preoţie, 
pentru toți cei ce întâmplător au ajuns aici. E ospitalitatea cea veche 
moldovenească, pe care am apucat-o în copilăria mea şi de care cu 
duioşie-mi aduc aminte... 

În Straja se vede o casă gospodărească, dar mică şi lipsită de orice 
fel de împodobire, casă trainică şi încăpătoare pentru oameni mulțumiți 
cu puţin. Acolo s-a născut istoricul Dimitrie Onciul şi, în vorba lui hotărâtă 
şi răspicată, în lucrul lui încet şi sigur, în căutătura lui care-ţi caută ochii, 
se vede înrâurirea acestor săteni ai Strajei, între cari a trăit fiul de preot 
cei dintâi ani ai vieţii sale. Acum, în casa parochială se află o bibliotecă 
bună, şi se scriu de Dimitrie Dan, parochul Strajei, care e şi membru 
corespondent al Academiei Române, lucruri folositoare pentru 
cunoaşterea poporului nostru şi a trecutului său“. 

Prieten al lui Nicolae Iorga şi prieten al lui Simion Florea Marian, 
Dimitrie Dan a fost, ca şi Simion Florea Marian, un autodidact de geniu, 
care a lăsat după sine o operă şi ştiinţifică, dar şi literară, în lucrările 
sale studiul riguros beneficiind de expuneri literare, scrise cu mijloacele 
unui prozator înnăscut. A scris o lucrare monografică despre lipovenii 
din Bucovina („Die Lippowaner in der Bucovina“, Cernăuţi, 1890), 
„Armenii orientali în Bucovina“ (mai întâi, în 1890, în limba germană, 
apoi, în 1891, în limba română, ambele variante fiind tipărite la Cernăuţi), 
„Tiganii din Bucovina“ (Cernăuţi, 1892, iar varianta în limba germană 
în 1893), „Poezii poporale“ (în „Familia“, „Şezătoarea“ şi „Aurora 
Română“), „Documente privitoare la istoria Rezeşilor“ („Revista 
Politică“), „Istoricul bisericii din Lujeni“ (în „Revista Politică“, un studiu 
despre biserica ridicată de Vitovt, cumnatul lui Alexandru cel Bun, al 
cărui moştenitor se dovedeşte a fi, peste vreo trei veacuri, Miron Costin, 
probându-se, astfel, teza unei nobilimi moldovene de import, lituaniano- 
polonă), „Lujenii, biserica, proprietarii moşiei şi locuitorii lui“ (Cernăuţi, 
1893), volumul VIII — „Bukowina“, al lucrării monumentale 
„Oesterreichiscge Monarchie in Wort und Bild“, „Cronia Episcopiei de 
Rădăuţi“ (Viena, 1912), o schiță biografică şi bibliografică a 
arhimandritului Vartolomei Măzăreanu, o monografie a comunei Straja, 
o lucrare monografică despre rutenii din Bucovina, un studiu de istorie 

literară referitor la primul lexicograf bucovinean, cel alcătuit de Vasile 
Cantemir, o mulțime de tradiţii populare româneşti, precum şi lucrarea 
„Obiceiuri şi credinţe armene la naştere, cununie şi înmormântare“. 

Debutând, în 1876, cu o lucrare publicată în revista „Familia“, 
care apărea, pe atunci, la Budapesta, Dimitrie Dan a colaborat, de-a lungul 
anilor, la multe reviste româneşti şi germane, cele germane 
(„Czernowitzer Zeitung“, „Bucoviner Nachrichten“ sau „Bukowiner 
Post“) facilitându-i demersurile de popularizare a istoriei şi culturii 
românilor bucovineni. Fiecare lucrare a sa surprinde prin inedit, prin 
onestitate şi prin naturaleţea stilului, lucrări aparent greoaie, precum 
„Cronica Episcopiei de Rădăuţi“, acaparându-şi cititorii încă de la primele 
pagini cu posibilitatea de a săvârşi o lejeră călătorie în timp. De altfel, 
cred eu, asta este şi principala calitate a operelor părintelui Dimitrie 
Dan, biruinţa asupra timpului, care se transformă, sub pana sa, într-o 
potecă duioasă, care şerpuieşte prin vremuri întru descoperirea frumuseţii, 
a adevărului şi a monumentalității, omul fiind şi construit cu o anumită 
monumentalitate, dar de care, din păcate, nu este conştient. În opera lui 
Dimitrie Dan, aşa cum admirabil sesiza Nicolae Iorga, bătrânii sunt „ca 
nişte senatori de sat“ şi poartă la brâu cheile sacre ale tezaurului identităţii 
naționale, precum în povestirea-tradiție: 


„Zâna lazului 


Şoseau Carpaţilor, care tăia Cernăuţi, Siretul şi Suceava în două, 
iese din Suceava spre miazăzi-apus şi duce spre munţii Carpaţi. Bariera 
aceasta se numeşte Podul Arinilor. 

Pe aici ieşisem, într-o zi de vară, la plimbare şi apucai spre acel 
loc, de unde se zice că se aducea, pe timpul lui Ştefan cel Mare, apa pe 
oale în oraş. Trecând printre lanuri înverzite şi suind malul unui pârâu, 
în sus, ajunsei, în fine, la locul dorit, la locul unde se afla, odinioară, 
bazinul cel vestit, din care se îngrijea întreaga Suceavă cu apă de băut. 
Ochii mei se opriseră pe ruinele lui. 

Din bazinul de odinioară, construit în forma cvadratului, din piatră 
cubică, se vedeau numai rămăşiţe: ţevi întregi şi frânte, bârne şi stâlpi 

străvechi de stejar, în scurt, ruinele unui apeduct impozant, despre care 
Sucevenii de astăzi n-au nici închipuire! Şi, deodată, vrând-nevrând, mă 
simţii străpuns în acele timpuri unde gloria Românilor era încă în floare, 
unde lumea îşi îndrepta ochii spre Suceava, admirând pe Ştefan cel Mare 
şi pe poporul lui, unde veneau soli străini, aducând de la Domnitorii lor 
daruri multe şi alese pentru Ștefan cel Mare, rugându-l să ţină cu ei 
amiciţie şi pace, unde ajungeau până şi delegaţii papali, aducând coroane 
regale pentru Eroul creştinătăţii, triumfătoare contra păgânismului asiatic, 
unde se-nfrânse, nu o dată, mândria şi îngâmfarea Ungurului, se ruşină 
fala Leşului, se pedepsi cutezarea Tătarului şi nesaţul Turcului! O jale 
mă cuprinse şi mă văzui silit să părăsesc acest loc atât de elocvent pentru 
orice suflet românesc; mă depărtai cu ochii plini de lacrimi şi începui 
a-mi face însumi înfruntări: de ce m-am mai dus pe acolo să văd ruinele 
trecutului nostru glorios şi să vin, astfel, în neplăcuta posițiune de a-l 
compara cu bicisnicia noastră de astăzi! 

Mă pornii, deci, îndărăpt şi, ajungând la fântâna ce-i zice Ştiubei, 
întâlnii, acolo, pe un bătrân foarte venerabil, om de rând. EI venise să-şi 
vadă ogorul din apropiere. 

După ce-i urai „bună ziua. moşule!“ şi după ce îmi mulţămi şi el, 
ne puserăm la vorbă şi-ntrebai, între altele, şi despre apeductul risipit 
din apropiere. 

- Ei, Domnule, îmi răspunse el, când ţi-aş înşira toate, şi trebuie 
să mă asculţi cam multişor, că-i cam lungă şi înfiorătoare povestea! Însă, 
dacă poţi pierde vreun ceas bun, apoi poftim să ne aşezăm sub umbra 
răchitelor din vale! 

Deci, ne-am dus sub umbra răchitelor şi, lungindu-mă cu plăcere 
pe iarba verde, aşteptam cu curiozitate să-mi istorisească bătrânul 
povestea. După câteva minute de tăcere, începu moşul astfel: 

- Cică era o vreme când trăiau pe acest pământ zmei, zâne de 
codri, de râuri, de izvoare şi alte fiinţe înfricoşate. Pe-atunci nu erau, pe 
aici, ogoare roditoare şi holde mândre, cum sunt acuma, ci păduri peste 
păduri, unde se ascundeau urşii, porcii sălbatici, lupii, vulpile şi multe 
alte sălbăticiuni. Acolo, însă, unde-i izvorul acela cu ţevile de oale arse, 
acolo cică a fost un iaz adânc, în care trăia o zână în veci frumoasă şi 
atrăgătoare. Zâna aceea fermeca cu glasu-i subţire şi dulce pe toţi bărbaţii 

care se apropiau de iaz şi-i trăgea la sine. În mijlocul iazului era curtea 
şi-n mijlocul curții palatul zânei, dintr-o singură piatră de marmoră verde, 
în care erau adunate bunătăţile lumii. Ea fermeca şi trăgea, în fiecare 
primăvară, câte un tânăr la sine, cu care trăia un an. După ce trăia cu 
bărbatul un an, îl otrăvea, dându-i să bea, în ziua în care era menit să 
tragă pe un alt voinic, o băutură care-l adormea pe veci şi, a doua zi, se 
vedea leşul voinicului pe luciul iazului. Într-un an, cred că era mult înainte 
de Ştefan Vodă, prinse ea, ca în tot anul, pe un voinic care era fecior de 
oameni mari şi logodit cu-o domniţă. Domnița, care îl iubea pe acel 
voinic ca ochii din cap, auzi ce se făcuse cu dragul său, şi anume chiar 
de la oamenii voinicului. Ei spuneau că, pe când vânau ei cu stăpânul lor 
prin pădure, au ajuns din întâmplare în apropierea iazului. Aici, auziră 
ei un cântec atât de mândru şi atrăgător încât şi paserile de prin păduri se 
adunaseră să îl asculte. Şi putea, oare, omul să fie surd la un vers atât de 
fermecător? Nu, de aceea şi voinicul nostru, deşi ştia de povestea iazului, 
totuşi, se apropie să asculte cântecul, că doar era numai om, şi, 
plecându-i-se calul să bea şi poticnindu-se, se află tânărul nostru voinic 
într-o clipeală în braţele fermecătoare. Auzind, zic, domniţa despre cele 
întâmplate, nu-şi afla locul, căci nu putea trăi fără mândrul său voinic şi, 
de l-ar fi ştiut încaltea mort, ar fi plâns ce ar fi plâns şi, apoi, i se tămăduia 
inima, dar când îl ştia viu şi în braţele acelei zâne răpitoare, una ca asta 
era prea mult de suferit pentr-o femeie care iubeşte. Ea, deci, se duse la 
un sihastru, care locuia într-o vizuină de stâncă, în părțile Şcheiei, şi-l 
rugă s-o ajute c-un sfat. Cuviosul se miră, văzând o femeie prin acele 
locuri primejdioase şi neîmblate, şi o întrebă cum de a rătăcit prin acele 
pustietăţi. Deci îi povesti domniţa, cu lacrimi în ochi, nevoia şi 
nenorocirea sa şi-l rugă să o deie la cale. Bătrânul sihastru îi zise: „Alt 
sfat nu-ţi pot da decât să mergi să te închini la cele trei sute de biserici şi 
să baţi în fiecare biserică tot atâtea metanii şi aşa vei mântui tu pe oameni 
de acea lighioaie, căci Dumnezeu va auzi rugăciunea ta şi va stânge de 
pe fața pământului pe fermecătoare. Pe logodnicul tău nu-l vei avea, 
doar mort, căci şarpele cel de zână îl va otrăvi! Tu, însă, făcând aste ce 
ţi-am zis, vei face un mare bine oamenilor şi Dumnezeu te va binecuvânta 
pentru astfel de faptă creştinească!““. 

Mulţumind sihastrului pentru sfat şi cerând ca să se roage la 

Dumnezeu pentru dânsa, ieşi biata fată, înţeleasă cu povaţa monahului, 
cugetând în sine că, de nu va putea recâştiga pe voinicul său, va face 
măcar un bine mare oamenilor. Ea, deci, se luă şi plecă pe la toate 
bisericile din lume şi se rugă „ca să scape Dumnezeu ţara de acea zănâ 
înfricoşată“. După o călătorie lungă şi grea, de zece ani, fusese domnița 
în trei sute de biserici, în care toate se rugase şi, văzând Dumnezeu evlavia 
şi necazul copilei, se îndură de ea şi, pe când se ruga ea într-un schit, avu 
o vedenie, care-i zise că Dumnezeu i-a ascultat rugăciunile şi că să se 
întoarcă la ai săi, care o aşteaptă cu mare dor şi nerăbdare. Ea urmă acest 
sfat şi se-ntoarse acasă. Părinţii ei se bucurară mult, văzând-o întreagă şi 
vie, căci ei o gândeau sfârtecată de vreo fiară sălbatecă. 

Acum, să ne întoarcem la zâna noastră. Dumnezeu îi opri zânei 
mrejitul ei fără de lege, pe atât timp cât trebuia domniţa să se roage pe la 
biserici. Asta o supără foarte pe nesăţioasa de zână şi pentru aceasta 
poruncea ea, câteodată, apelor iazului să se umfle şi să dea prin oraşul 
apropiat, ca să facă daună oamenilor şi aşa să-şi răzbune necazul ce-l 
avea. Adeseori se învârtea ea în palatul său, încoace şi încolo, şi era atât 
de oțărâtă încât apele, fugind de mânia ei, spălau ţarinile oamenilor. 
Trecând timpul pedepsei şi apropiindu-se ora în care avea să-şi stângă 
dorul arzător, o umplu o nelinişte şi o nerăbdare, încât se iscă un vifor şi 
o furtună grozavă, cerul se întunecă şi o ploaie curgea ca şi când ar fi 
fost menită să potopească lumea; oamenii de pe câmp fugeau să se 
ascundă pe unde puteau, când se auzi un glas răguşit şi disperat, strigând 
cu atâta putere, încât răsunau văile şi câmpiile: 

„Ceasul mi-a venit, 

Dar voinicul n-a sosit, 

Of, ce dor nesuferit!“. 

Şi abia sfârşise aceste cuvinte, cu atâta patimă, şi iată un cal ca 
corbul vine în goana vântului, cu un voinic, şi se opreşte lângă iaz, un 
trăsnet şi un vânt, şi voinicul nu se mai vede. Zâna, mrejind, acuma, 
pentru acest tânăr, se hotâri a nu-l mai lăsa, ci a-l ţine pentru vecie lângă 
dânsa, de aceea îl duse într-o cămară şi-i dete o oglindă verde, în care, 
uitându-se el, se făcu pentru veci tânăr şi nepieritor. Atunci se iscă pe 
faţa iazului iarăşi un vânt, urmat de-un cutremur de pământ şi zâna dispăru 
cu voinicul şi cu palatul său. Chiar în acea clipă, secă şi iazul, căci 

pământul, despicându-se ca să ieie la sânul său pe zână, înghiți şi apa 
iazului, şi-n locul unde fusese palatul zânei se ivi un izvor bogat de apă, 
pe care-l lăsă zâna ca răsplată pentru voinicii răpiți. 

Aceasta este povestea izvorului celui din deal, îmi zise bătrânul şi 
apoi îmi ură o „sănătate şi mulţămim de sfat“ şi se depărtă spre Suceava“ 
(Aurora Română, nr. 2/1881, pp. 25-27). 


Paginile unei reviste bune 


Numărul 3 al „„Aurorei Române”, mult mai inconsistent din punct 
de vedere literar, conţine o comedioară într-un act, „După teatru“, de 
T.V. Stefanelli, o adaptare cam neîndemânatecă după un text franțuzesc, 
balada „Văleanul“, rescrisă de Simion Florea Marian şi „Poesii populare 
din Mologhia, Ceahor, Horodnic şi Marginea“, culese de Radu Nor. În 
numărul următor, acelaşi Radu Nor publică „Povestea Doinei sau cum 
l-a păcălit Dumnezeu pre Dracul“, tradiţie culeasă din Mologhia, 
repovestită, în deceniile următoare, de foarte mulţi autori, inclusiv de 
Gheorghe Popovici, primul mare poet al Bucovinei, care îşi va asuma 
opera lirică sub pseudonimul T. Robeanu. Şi mai publică Radu Nor şi o 
stihuire, „Tablou de seară“, care se alătură stihuirii lui Orest Dlujanschi, 
„Salba florilor“. Ion Berariu publică „Poezii poporale şi Descântece“, 
culese din Stroieşti, texte care impresionează prin arhaic şi, deci, prin 
autentic, pe care le-am reprodus în „Bucovina faptului divers“, volumul II. 

O bună parte dinpre paginile revistei (49-53) sunt ocupate de „o 
cercetare istorică literară“ remarcabilă, semnată de Ioniţă Bumbac, cu 
un titlu infernal: „Venit-au românii, ce locuescu astăzi teritoriul Daciei 
Traiane, din părţile „pindo-balcanice“ sau ei sunt urmaşii direcți ai 
„„Colonielor Traiane“, ce nu mai părăsiră Dacia Traiană după ocuparea 
ei la anul 106 d.Chr.?“. Ioniță Bumbac se ridică împotriva afirmațiilor 
lui Rosler din „Rumanische Studien“ (Leipzig, 1871), folosindu-se şi de 
argumentele lui Slavici, publicate la Viena în 1881, dar şi de cele ale lui 
Th. Mommsen, referitoare la „limba unui popor (care) este nu numai 
expresia cea mai adevărată a culturii lui, dar şi cel mai obiectiv martor 
ocular despre trecutul lui istoric“. Bumbac nu ajunge, desigur, la 

argumentele exhaustive şi absolut convingătoare ale lui Vasile Bogrea 
sau Alexandru Bocăneţu, dar argumentările lui, bazate în special pe scrieri 
europene ale vremii, încă pot servi celor preocupaţi de un purism daco- 
roman al etnogenezei poporului român, dar nu şi celor care, precum I.G. 
Sbiera, constată că românii, aidoma tuturor popoarelor europene, sunt 
un popor de sinteză mult mai largă. 

„Aurora Română“ încă e o revistă bună, chiar dacă, în nr. 5, publică 
un interminabil poem epic al frățiorului mai mare, Vasile Bumbac, în 
şapte cânturi, „după o legendă publicată în „Curentul de laşi“ nr. 135/ 
1871“, intitulată „Șoimul Banului de Craiova“. „Aurora Română“ capătă 
strălucire pentru că îşi deschide paginile cu o proză incredibilă, una dintre 
puţinele publicate de Simion Florea Marian. 


Simion Florea Marian 
(01.09.1847-24/11.04.1907) 


Simion Florea Marian, care trăia cu 
povara sufletească a uciderii tatălui său, 
Grigoraş, de către nişte autori necunoscuţi, dacă 
nu cumva autorul îi şi numeşte („Simion 
Scâncea, Vasile Beroca, lon Fonfa şi Grigoraş 
Mogorogea”), din pricina unei bucăţi de pământ 
moştenită, inventează un personaj, pornind de 
la unul real, şi desfăşoară o poveste frumoasă, 
adesea cutremurătoare, din postura de martor, 
de copil care îşi caută modelele, fără a fi expus unor rătăciri. Fără îndoială, 
nuvela „Vasile Cârlănariul““, chiar dacă e numită de autor „o amintire 
din copilărie“, probează un prozator formidabil, stăpân pe limbaj şi pe 
situațiile pe care le descrie. Stăpân, adică profund cunoscător al neamului 
românesc din Bucovina în toate înfățişările sale. 

Simion Florea Marian ar fi putut fi un mare prozator român din 
Bucovina, dacă n-ar fi ales calea slujirii neamului, inclusiv prin 
cristalizarea unei mitologii naționale, dur sancţionată în perioada 
interbelică de Leca Morariu, în paginile revistei „Făt-Frumos”. Fără 

îndoială, prin încălcarea sfatului lui Alecsandri de a se aduna folclorul 
aşa cum există, fără intervenții pe text, Simion Florea Marian a deposedat, 
cumva, textele sacre ale neamului nostru de valoarea lor documentară, 
de autenticitatea care ar fi îngăduit o ulterioară descifrare a mesajelor 
arhaice ale legilor cântate de închinătorii lui Anu. Pe de altă parte, chiar 
şi aşa, „corese”, textele adunate de Marian alcătuiesc un tezaur, care 
s-ar fi pierdut, probabil, fără truda lui neostenită. Tocmai de asta, în 
1907, când a plecat, înainte de a-şi fi finalizat „Botanica” (operă care, 
conform acuzelor lui Leca Morariu şi ale lui Artur Gorovei, ar fi avut la 
bază mai mult truda lui Mihai Lupescu, din vremea când folcloristul de 
la „Şezătoarea” era învățător la Broşteni, apoi Boroaia, apoi Bogdănești), 
pe adresa „Junimii literare” au sosit mesaje care, în fond, consacrau o 
personalitate şi recunoşteau o operă. 

A.D. Xenopol, care-l cunoscuse prin deceniul nouă, pe când 
petrecea verile în Bucovina, îi vorbeşte, de parcă Simion Florea Marian 
nici n-ar fi murit: „Ce ai adunat tu, cu o răbdare de albină, nu este doar 
cugetarea unui om, ci aceea a unui popor întreg, a milioane de minţi 
frământate de bătăile milioanelor de inimi, cugetări trecute toate prin 
sita strecurătoare a vremii care alege ce-i bun din ce-i rău, grâul cel mai 
curat din neghina cea mai neagră” (Junimea literară nr. 6 şi 7/1907, pg. 
128). 

Cărturarul european I. Urban larnik, care-l cunoscuse în anii 
gimnaziali de la Blaj, stabileşte un adevăr în privinţa impresionantei 
opere: „Nu puteam să nu mă mir îndestul de talentul fără seamăn şi de 
zelul neobişnuit cu care Marian adună tot ce priveşte viaţa Românilor... 
Fâcând aşa, el umplea o visterie întreagă cu nişte pietre nestemate, din 
care multe, fără ajutorul lui, s-ar fi pierdut pentru totdeauna“ (Junimea 
literară nr. 6 şi 7/1907, pg. 131) 

Constantin Morariu, care-i scria, în 17.06.1894: „Nu ştiu sigur ce 
să mai spun de boierii şi preoţii noştri: pare-că e un blăstăm al lui 
Dumnezeu ca să nu se intereseze de nimic ce e naţional, ci numai de 
punga şi burta lor... eu încă n-am disperat. Să deşteptăm poporul ca, la 
timpul său, să ne putem alege alţi conducători, cu tragere de inimă pentru 
tot ce e național, şi nu nişte palavragii egoişti, care caută a se înălța la 
măriri şi posturi grase pe spatele nostru, cari tragem în plug ca nişte boi, 

iar ei bat mendrele“, primind, în 20.06.1894, răspunsul camaraderesc al 
lui Simion Florea Marian, cum că „Străinii se-nteresează pe-o mie de 
ori mai mult de istoria patriei noastre, pe când noi stăm cu mâinile-n 
şolduri“ şi că „Wickenhauser a scris istoria mănăstirilor, alţii, altele, 
iară ai noştri nu fac nimic. Ba, fac şi ai noştri: mănâncă, beau şi se 
veselesc, şi pentru astfeliu de fapte vor să fie lăudaţi şi preamăriţi“ 
(Revista Bucovinei, nr. 9/1942, pp. 367, 368), Constantin Morariu, deci, 
tovarăşul şi prietenul lui, avea să sublinieze că „Numai unui Marian i-a 
fost dat, până acuma, să-şi înceapă şi să-şi sfârşească viaţa cu atâta 
dragoste de muncă cu câtă s-a ostenit necurmat să surprindă şi să fixeze 
manifestările de trai ale neamului său de pretutindeni, până în adâncimile 
lor. Putem zice că, în multiplele sale ocupaţiuni, această ardoare de muncă 
i-a fost zâna din poveşti, care l-a fermecat din tinereţe şi căreia el i-a 
jertfit întreg traiul său“ (Junimea literară, nr. 6 şi 7/1907, pg. 160). 

Aceeaşi putere de muncă incredibilă şi la fel de rara dăruire de 
sine ţine să le sublinieze şi lancu Nistor: „Ca o albină harnică şi grăbită, 
regretatul Marian a cules frumoasele roade ale simțţirii şi înţelepciunii 
obştimii şi ne-a arătat, în numeroasele sale scrieri, cât de sărăcăcioase şi 
mărginite sunt productele spirituale şi ale celor mai pronunţate 
individualități particulare faţă de nepreţuita comoară de înțelepciune şi 
simţire, acumulată de veacuri în inima şi sufletul unui întreg popor“ 
(Junimea literară, nr. 6 şi 7/1907, pg. 161). 

Numai Nicolae Iorga, deja încrâncenat, deja nemulţumit de 
intelectualitatea bucovineană, foloseşte prilejul omagierii lui Marian 
pentru a biciui, pe nedrept, viitorimea: „Printre tinerii din Bucovina, 
văd mulţi oameni destoinici şi ambiţioşi, văd şi atâţia ambiţioşi fără a fi 
destoinici, dar între rândurile acelor cari prin situaţia lor socială nu pot 
ambiţiona prea mult, nu văd cine ar putea lua moştenirea liniştitului 
lucrător pentru cunoaşterea poporului nostru care a fost părintele Marian“ 
(Junime literară, nr. 6 şi 7/1907, pg. 166). 

Cea mai precisă biografie a lui Simion Florea Marian o datorăm 
fiului său, Liviu Marian, el însuşi un prozator, un poet şi un istoric literar 
de primă mână. Despre Simion Florea Marian, fiul mărturiseşte 
următoarele: 

„S-a născut, la 1 Septemvre 1847, în satul român-şvăbesc Ilişeşti, 

județul Gura Humorului, din părinţi țărani. Pe tatăl său, Grigore, l-a 
pierdut de timpuriu (1868), ucis fiind în chip mişelesc de făptuitori fără- 
de-lege necunoscuţi. Maică-sa, Ruxanda, trăieşte încă, după ce a îngrijit, 
ca văduvă, de creşterea bună a patru copii orfani. Două fiice trăiesc în 
satul lor natal, Ilişeşti, ca soții de gospodari-ţărani; un fiu, George, a 
murit ca ostaş la Viena, în urma dorului de casă şi părinţi, care-l chinuia 
între străini. 

Simeon, fiul cel mai mare, a cercetat şcoala satului său, de unde a 
trecut, apoi, la şcoala poporală din Suceava... După ce absolvă clasa IV 
la această şcoală, în 1862, cu succes bun... trece la gimnaziul cezaro- 
crăiesc din acelaş oraş, gimnaziu creat la 17 Septembre 1860... În timpul 
când frecventa clasa VII, a fost înrolat la oaste (regimentul 41 de 
infanterie, compania 13, în Cernăuţi), servind 1 lună şi 15 zile, fiind 
apoi liberat, cu sfârşitul lunii lanuarie 1869, ca unicul fiu pe lângă 
maică-sa văduvă. 

Neputând termina studiile gimnaziale în Suceava, trece la 
gimnaziul român greco-catolic din Năsăud, în Transilvania... Absolvind 
clasa VII, la Năsăud, departe de ai săi şi sub împrejurări materiale de tot 
grele, era evident că va căuta să urmeze studiul, din nou, la gimnaziul 
din Suceava. Refuzul ce l-a primit... l-a silit să recurgă, din nou, la 
ospitalitatea gimnaziilor confesionale române din Ardealul primitor. La 
început, seamănă să fi dorit a urma clasa VIII la gimnaziul Blăjan... 
(dar) trece la gimnaziul din Beiuş. La 15 Iulie 1871, i se eliberează un 
testimoniu... Întors acasă, se pregăteşte pentru examenul de maturitate 
(bacalaureat)... Pe 19 Iulie 1871, trece şi examenul de maturitate cu succes 
bun... 

În Septemvre 1871, îl găsim în Cernăuţi, unde îndeplineşte 
formalitățile pentru a fi primit student al facultăţii de teologie... La 21 
Septemvre 1871, trece, la gimnaziul din Cernăuţi, un examen din autorii 
bisericeşti elini, o condiție impusă aspiranţilor la teologie. Înscris la 
facultatea teologică, a urmat cu succes foarte bun cursurile obligate la 
profesorii Isidor Onciul şi domnul Euseviu Popovici. Abia în Septemvre 
1872 a fost primit de consistoriul archidiecesan în seminarul teologic. 

În 30 Iunie 1875, i se eliberează testimonoiul de absolvent, după 
patru ani de studiu şi trecerea cu succes bun a tuturor examenelor obli- 

gate... În 12 Septemvre 1875, se căsătoreşte cu fiica Leontina a 
binecunoscutului paroh din Siret George Piotrovschi... Chirotonia a loc 
la sfârşitul lui Mai 1876. 

Cel dintâi post ca păstor sufletesc, în comuna Poiana Stampii 
(județul Câmpulung), de la 14 Iulie, până la 19 Octomvre 1876, când 
trece la Voloca (judeţul Siret). În 4 mai 1877, ajunge preot ajutor în 
oraşul Siret, fiind subordonat socrului său... Începând cu anul 1879 (8 
August) e numit catehet la şcoala poporală de băieţi şi fete din Siret. În 
aceeaşi calitate trece, apoi, la nou creata şcoală reală inferioară din acelaşi 
oraş, la care a predat şi limba română... 

În şedinţa sa din 26 Martie 1881, Academia Română din Bucureşti 
îl cheamă în rândurile ei. Alegerea aceasta a urmat, după cum arată 
decretul respectiv, iscălit de lon Ghica, ca preşedinte, şi Alexandru 
Odobescu, ca secretar general, „după propunerea secţiunii istorice, 
apreciind înaltele D-voastră calități şi activitatea, ce pururea a'ți 
arătat-o pentru desvoltarea culturii între Romîni“... Sesiunea cea dintâi, 
la care a luat parte, a fost cea din primăvara anului 1882, când a cetit, la 
12 Martie, în şedinţă publică, Discursul de recepţiune despre „Chromatica 
poporului român“... 

În Mai anul 1882, îl decorează M.S. Regele Carol al României cu 
Ordinul Său „Medalia Bene-merenti clasa 1“, „pentru scrierile poporane“, 
după cum spune decretul iscălit de ministrul cultelor V.A. Urechia. 

În Mai 1883 e numit învățător provizor de religiune pe lângă 
gimnaziul superior ortodox-oriental din Suceava... La 17 lulie 1885, e 
numit învăţător definitiv de religiune... De la 1888 înainte, 1 se 
încredințează postul de membru al Consiliului Şcolar Districtual al 
Sucevei, pe care-l ocupă cu demnitate până în 1906. La 21 Decembre 
1894 primeşte, din partea ministrului de culte, titlul de profesor definitiv... 
La 1 ianuarie 1906, e înaintat de ministrul de culte în rangul al VII“ 
(Junimea literară, nr. 6 şi 7 1907, pp. 149-156). 


În numele „Junimii literare“ şi beneficiind de o documentare pusă 
la dispoziţie de Liviu Marian, Sextil Puşcariu avea să prezinte, în 1907, 
personalitatea marelui dispărut: 

„Părintele Marian s-a dedicat de tânăr acestui fel de studii. La 

1869, apare întâiul volum de „Poezii poporale din Bucovina“. În 
consonanţă cu spiritul care domnea încă pe atunci şi urmând pilda lui 
Alecsandri (dar ignorându-i sfaturile — n.r.), aceste „Balade române“ 
sunt, precum se spune în titlu, „culese şi corese“. 

Şi al doilea volum de „Poezii poporale române“, apărut după patru 
ani, la Cernăuţi, găsim lucruri care ne amintesc viu epoca aceasta. 
Reţinem, bunăoară, următoarea notă (pag. 219): „Unii sunt de părere că 
„minten, mintenaş“ ar fi cuvânt unguresc, ceea ce nu este adevărat, pentru 
că „minten“ vine de la cuvântul francez „maintenant“ şi înseamnă, acum, 
îndată, pe loc...“. Dar un pas mare spre progres se observă din următoarele 
cuvinte din prefaţă: „Ca culegătorul acestor balade, am crezut că sacra 
mea datorinţă este să le întorc poporului din al căruin sân le-am adunat, 
aşa precum le-am auzit de la dânsul, fără să schimb veşmântul lor origi- 
nal: şi această datorință am căutat s-o împlinesc cu cea mai mare 
scrupulositate“ (pag. VI). 

Notele de felul celei dintâi dispar, cu timpul, şi tot mai mult se 
observă spiritul critic, care reiese din citatul din urmă. Însemnările acestea 
minuţioase, din josul paginii, care indică, în modul cel mai meticulos, 
izvorul şi variantele, devin aproape proverbiale; după ele puteai 
recunoaşte, când deschideai revistele noastre, că ai înainte-ţi un studiu 
al părintelui Marian. Cu timpul, el se deosebeşte tot mai mult de ceilalți 
folclorişti români, atât în felul de a lucra, cât şi în ţinta pe care şi-o pune. 
Excentricitatea nezăcând în firea sa, toată munca 1-a fost concentrică şi 
condusă de un spirit ordonat şi de o privire limpede. Studiile sale, lipsite 
de zborul fanteziei, nu sunt atât de „interesante“ — câţi le-au citit din cei 
care le laudă? —, dar ele vor rămâne. 

Calitățile sale l-au ferit de superficialitatea folcloriştilor 
contemporani şi l-au scutit de a deveni unilateral ca ei. Mintea sa 
sănătoasă i-a arătat că „descoperirile mari“ de rămăşiţe romane în 
literatura poporului nostru nu poate forma ţinta cercetărilor noastre, ci 
că literatura aceasta şi viaţa poporului, în toate manifestările ei, sunt în 
sine vrednice de studiat. Astfel, în mintea lui, s-a închegat planul de a 
descrie tot ce aparţine acestui popor, pe care l-a iubit şi admirat neîncetat, 
literatură, obiceiuri, port, credinţe, felul de trai etc... 

La cele două volume de „Poezii populare“ s-a adăugat, în curând, 

un al treilea volum, „Poezii poporale române“, Tom II, Cernăuţi, 
Pietrovschi, 1875; apoi, un volum de „Tradiţiuni poporale române“, Sibiu, 
Ereda lui Closius, 1878. 

Activitatea aceasta de culegător al literaturii populare a con- 
tinuat-o până la sfârşit şi ne-a mai dat următoarele cărți: „Descântece 
poporane române“, Suceava, Eckhardt, 1886; „Vrăji, farmece şi 
desfaceri“ (extras din Analele Academiei Române), Bucureşti, Socec, 
1893; „Tradiţii poporane române din Bucovina“, Bucureşti, Imprimeria 
Statului, 1895; „Răsplata“, poveşti din Bucovina, Suceava, Şcoala 
română, 1897; „Poezii poporale despre Avram Iancu“, Suceava, 
Tipografia bucovineană, 1900. 

Discursul său de recepţie în Academia Română, care i-a deschis 
porțile sale pe când avea 34 de ani, tratează despre „Chromatica poporului 
român“, Bucureşti, 1882. Este întâia încercare de a descrie arta de a 
colora a țărancelor noastre... 

În 1883, apar, la Cernăuţi, în tipografia R. Eckhardt, cele două 
volume de „Ornitologia poporană română“. Cu scrierea aceasta se 
inaugurează o nouă serie de lucrări de-ale părintelui Marian, continuată 
prin cartea despre „Insectele în limba, credinţele şi obiceiurile 
Românilor“, Bucureşti, Academia Română, 1903, şi căreia avea să-i 
urmeze un voluminos studiu, rezultatul unei munci de douăzeci de ani, 
despre „Botanica populară română“, rămas în manuscris... 

La anul 1885, Academia Română escrie (anunţă — n.r.) concurs 
asupra temei „Nunta la Români“. Părintele Marian, care avea material 
bogat adunat, s-a hotărât îndată să concureze. În timpul acesta, dădu, 
însă, peste o notiță a domnului Haşdeu, care, în „Cuvinte din bătrâni“ 
(IL, 558), făcând folclor comparat, scria: „În opera mea despre căsătoria 
la Români, la care lucrez de mai mulţi ani, voi da..., voi indica“ etc. 
Preotul bucovinean, care credea că o lucrare se poate anunţa numai atunci 
când ea e pe gătite, a încetat a mai lucra, „ştiind prea bine că nu este 
lucru uşor a se lua la luptă cu domnul Haşdeu“. 

Din nenorocire, află, însă, că domnul Haşdeu renunțase a mai 
scrie opera anunţată şi, astfel, ne-a dat, totuşi, lucrarea care, deşi a ajuns 
prea târziu la premiu, s-a publicat din partea Academiei, la 1890: „Nunta 
la Români“, studiu etnografic, Bucureşti, Academia Română, 1892, şi 

„Naşterea la Români“, studiu etnografic, Bucureşti, Academia Română, 
1892. 

În legătură cu acestea, s-a mai păstrat şi un studiu, rămas 
necomplet, despre „Sărbătorile la Români“, studiu etnografic: |. 
Cârnilegile, II. Păresimile, III. Cinci-zecimea, Bucureşti, Academia 
Română, 1898-1901, şi despre „Legendele Maicii Domnului“, studiu 
folcloric, Bucureşti, Academia Română, 1904. 

Pe lângă însemnătatea lingvistică şi literară, studiile acestea sunt, 
din toate câte le avea, cele mai preţioase documente de etno-psihologia 
poporului român“ (Sextil Puşcariu, Junimea literară, nr. 6 şi 7/1907, pp. 
133-136). 


Simion Florea Marian are nemurirea pe care şi-a dorit-o şi pe care 
desigur că a şi meritat-o. Ar mai fi de adăugat doar o ultimă rază, adică 
una dintre puţinele lui încercări literare, superba nuvelă: 


„Vasile Cârlănariul 


Într-o dimineaţă plăcută de primăvară, îmbla tatăl meu încolo 
şi-ncoace prin ogradă, căutând de n-au uitat argații să pună toate cele 
trebuitoare în car şi ori de au grijit cum se cade de boi şi de celelalte vite, 
căci nu peste mult avea să pornească, la câmp, la arat. lar eu, pe atunci 
un băieţel între şapte şi opt ani, mă ţineam grapă de dânsul, când 
întrebându-l cum se numeşte cutare şi cutare lucru, ce vedeam că-l prinde 
în mână, când rugându-l ca să mă ia şi pe mine în câmp, promiţându-i 
că, de astă dată, nu-i voi mai vărsa sămânţa din saci, nici nu mă voi 
ascunde pe sub haturi şi nu voi speria boii ca să iasă afară din brazdă şi 
să facă greşuri. 

Şi, pe când tatăl meu era mai învăluit, pe când nu-şi putea da 
rând, acuş” luând un lucru dintr-un loc şi mutându-l într-altul, acuş” 
strigând pe argaţi ca să îmble mai repede, să nu calce ca pe ouă, căci 
îndată îi va apuca amiaza neporniţi de-acasă, iată că un om înalt de stat 
şi lat în spete, cu părul lung, creţ şi negru ca pana corbului lăsat pe spate, 
cu-o pălărie foarte mare şi lată-n pânză pusă pe-o ureche, cu-un suman 

de mâţe între umeri, cu-o curea roşie şi foarte lată încins peste mijloc, 
cu-o pereche de cioareci albi şi largi în picioare şi încălțat cu opinci ale 
căror aţe negre din păr de capră erau învârtite, mai bine de-o şchioapă, 
de la glezne în sus, deschide încet poarta şi, intrând în ogradă, zice către 
tatăl meu: 

- Bună dimineaţa, bade Grigoraş! 

- Mulţămim Dumitale!, răspunse tatăl meu foarte surprins de 
această vizită neaşteptată şi nedorită. 

- Dar ce mai diregi şi cum te afli?, întrebă noul venit. 

- Bine!... Mulţumesc de-ntrebare!... la tocmai voiam şi eu să mă 
pornesc la arat, căci, din pricina ploilor celor multe şi grase din săptămâna 
trecută, nu apucai mai nimic a ara şi tare mă tem să nu se prea întârzie 
treaba!... Dar Dumneata cum te mai afli şi ce vânt te-a abătut pe la noi, 
căci de mult nu te-am văzut... mai că nici nu mai ţin minte de când! 

- Şi Dumitale nu-ţi pare bine de-aceasta, că nu mă vezi mai 
adeseori? 

- De ce să-mi pară bine?... Au doar nu eşti şi Dumneata un om ca 
toţi ceilalți oameni? 

- Ba da, însă mulți sunt cu totul de altă părere!... Mulţi ar voi nici 
de nume să nu-mi mai audă, da” de cum să mă şi vadă! 

- Apoi, dă!... Aşa-s oamenii din ziua de astăzi... ce să le faci?!... 
Mulţi se tem chiar şi de umbra lor, dar încă de Dumneata!... Dar eu, 
mulţămită Domnului, n-am de cine mă teme, după ce ştiu că nimănui nu 
i-am făcut nici un rău, iar dacă se-ntânplă să vină cineva la casa mea, fie 
acela orişicine ar fi, niciodată nu-i arăt uşa, precum fac mulți alţii, ci-l 
primesc şi-l ospătez cu ce am şi cum pot. 

- Ba, asta să n-o zici niciodată, că n-ai de cine să te temi!... Eu ştiu 
prea bine că Dumneata eşti un om foarte cinstit de oameni şi primitor de 
oaspeţi şi tocmai pentru aceasta m-am abătut, astăzi, pe la Dumneata, ca 
eu, omul cel urgisit de toată lumea, să te fac luător de seamă că, cu toate 
acestea, ai foarte mulţi duşmani şi încă ce fel de duşmani... 

- Poate că vom fi şi având... nu zic ba!... Mai ales că lumea din 
ziua de astăzi e foarte răutăcioasă!... 

- Aşa-i cum îți spun eu!... Şi nu mi-ar fi nicidecum ciudă, când ai 
avea pe cutare străini de duşmani, căci, orişicum, străinul e tot străin, 

dar tocmai neamurile Dumitale sunt acelea care nu-ţi doresc binele... 
Ascultă numai şi îndată te vei încredința că ceea ce-ţi spun eu e adevărat!... 
Fiind, în una din serile trecute, la vărul Dumitale, Simion Scâncea, unde 
se aflau şi Vasile Beroca, lon Fonfa şi Grigoraş Mogorogea, din una în 
alta veni vorba şi despre Dumneata, şi ei mă sfătuiră şi mă îndemnară 
să-ți fac o revizie prin grajduri, ştii, colea după datina şi priceperea mea, 
zicând că Dumneata ai fi dus de-acasă, iar argaţii cine ştie pe unde se 
vor fi aflând. Dar eu n-am voit nicidecum să-i ascult, căci, dacă m-aş fi 
potrivit sfaturilor şi îndemnărilor lor, nu ştiu, zău!, dacă ai fi avut, astăzi, 
cu ce merge la arat, mai ales că Dumneata, să nu fie de deochi!, ai nişte 
boişori şi nişte căişori aşa de încălţaţi şi de frumuşei că nu mi-ar fi fost 
ruşine cu dânşii nici de-un neguțător... Ei!... ce spui Dumneata la 
aceasta?... 

La auzul acestor cuvinte, tatăl meu se făcu alb că păretele, mai 
ales că ştia prea bine cine-s Simeon Scâncea şi ceilalți inşi, din partea 
cărora nu o dată a avut foarte multe de a le suferi. Dar nu-şi pierdu 
nicidecum cumpătul, ci, îndreptându-se către noul venit, îi zise: 

- Îţi mulţumesc din toată inima pentru această descoperire!... 
Cugetasem că de mult am scăpat de aceşti oameni răi, dar se vede treaba 
că lupul îşi schimbă părul, dar năravul niciodată!... De-acum înainte, 
voi şti mai bine de cine să mă feresc şi de cine nul... 

Şi, după rostirea acestor cuvinte, îl pofti pe străin să intre în casă. 
lar pe un argat, care tocmai atunci scoase o păreche de boi din grajd şi 
voia să-i înjuge, îl chemă la sine, vârî mâna în curea, scoase un pumn de 
cruceri mărunţei şi, şoptindu-i ceva la ureche, îi dete crucerii, şi argatul, 
lăsând boii şi toate celelalte baltă, îndată se făcu nevăzut. 

Maica mea, care era ocupată cu dereticarea prin casă, când văzu 
pe străinul acesta intrând înăuntru, se făcu galbenă ca ceara şi începu a 
tremura. 

- Da” ce te-ai făcut aşa de galbenă, lele Ruxandră?... Nu cumva 
te-ai spăriat de mine?... Ce păcatele!... Doar eu nu-s spaima oamenilor!, 
zice străinul, văzând că maica mea s-a speriat într-atâta. 

- Ba, m-am cam... adică dă!... de ce să mă spării?... Nu m-am 
spăriat... dar nu ştiu cum... mi-i ceva cam rău!, gângăvi maica mea. 

- Că nici n-ai de ce să te spării, pentru că eu n-am venit la 

Dumneavoastră cu vreun cuget rău, ci, dimpotrivă, am venit să vă spun 
ca să vă feriți de alți oameni, pe de o sută de ori mai răi decât mine!... 

Nu apucă, însă, bine străinul a rosti cuvintele acestea, când şi 
intră tatăl meu înăuntru şi, ducându-se drept la maica mea, îi şopti şi ei 
ceva la ureche, ca şi mai înainte argatului, apoi, înturnându-se către străin, 
îl pofiti să şadă. 

Maica mea ieşi degrabă din casă afară, iar străinul, nelăsându-se 
de două ori pofiit, luă un scaun şi se puse să şadă. 

- Şi cum îţi mai merge, cum te mai lauzi şi pe unde mai petreci?, 
întrebă tatăl meu pe noul său oaspe, ai cărui ochi mari şi negri străluceau, 
uitându-se în toate părțile prin casă. 

- Mulțămesc de-ntrebare!, răspunse acesta. la şi eu ca tot omul cel 
neastâmpărat, unde nici nu gândeşti, acolo mă găseşti; azi aici, mâine 
dincolo, poimâine în alt loc şi tot aşa îmi mut şi eu viaţa de azi pe mâine, 
neputând nicăiri prinde rădăcină... Se vede că aşa mi-a fost împărțit de 
la Dumnezeu, aşa mi-au ursit ursitele, când m-am născut!... lar cât pentru 
sănătate, mulțămită ceriului, nu mă dau nici pe douăzeci, măcar că am 
trecut, acuma, demult peste treizeci de ani!... 

- Vrea să zică, îți merge, acuma, binişor! 

- Ha! ha! ha!... Mie să nu-mi meargă bine?... D-apoi ce, Doamne 
iartă-mă!, un singur suflet de om să nu se poată ţine pe lângă o mulţime 
alții, care nu ştiu nemică alta să facă, decât să adune, şi zi, şi noapte, la 
avere, să strângă bani ca şi când ar avea să-i ia cu dânşii în cealaltă 
lume!... Doară Dumnezeu n-a lăsat banii şi celelalte bunătăţi pe lume 
numai pentru cei avuţi şi iubitori de argint, ci şi pentru cei sărmani şi 
fără căpătâi, bunăoară cum sunt şi eu unul... Dacă în lumea aceasta sunt 
oameni care nu ştiu alta ce să facă, decât să tot adune la avere şi la bani, 
sunt, iarăşi, unii care n-au alta de lucru, decât să tot răscolească şi să 
împrăştie averea celor dintăi, ca să nu li-o roadă moliile, să nu mucezească 
sau să nu le-o roadă rugina... Un asemenea răscolitor şi împrăştietor 
sunt şi eu, după cum prea bine mă ştii!... 

Şi, pe când tatăl meu şi cu acest om, necunoscut pentru mine, 
petreceau în casă, vorbind despre multe toate, maica mea, o femeie foarte 
sprintenă şi harnică, cum a ieşit afară, prinse vreo doi pui, care erau mai 
frumoşi şi mai graşi, îi tăie degrabă, uitând, în iuţeala sa, că femeilor nu 

le este iertat a tăia nici o galiță, şi, cum îi tăie, îi cinătui şi, punându-i la 
foc, cât ai bate din palme făcu dintr-înşii o fripturică, amestecată în două 
cu unt şi cu groscior, de ţi se ducea inima când te uitai la dânsa, şi, 
aducând-o, dimpreună cu o mămăliguţă călduţă, în odaia în care se aflau 
tatăl meu şi cu străinul, le-o puse dinainte. 

Mai în acelaşi timp, intră înăuntru şi argatul, căruia, cu puțin mai 
înainte, tatăl meu îi şoptise ceva la ureche, cu-un şip mare de rachiu, pe 
care, asemenea, îl puse pe masă. 

Tatăl meu luă, acuma, şipul în mână şi, turnând rachiu într-un 
pahar, se-ndreptă către oaspetele său şi, închinând, îi zise: 

- Să te văd sănătos, bade Vasile!... Dumnezeu să-ţi dea bine şi să 
te ferească de răul... 

- Amin!... Să te audă Dumnezeu, bade Grigoraş!... Asemenea şi 
Dumitale!... 

Apoi, cinstind amândoi câte vreo două păhărele de bine, se puseră 
la masă şi începură a ospăta. 

Eu, care, de cum am intrat în urma străinului în casă, stam într-un 
ungher şi mă uitam când la unul, când la altul, mai întâi cum vorbesc, iar 
acum cum ospătează, căpătai încă poftă de mâncare. Şi nici nu e de 
mirare, după ce eu nu eram nici mai mult, nici mai puțin, decât un copil 
ca toţi copiii. Dar, de la o vreme, văzând că nimeni nu mă bagă în seamă, 
nimeni nu mă pofteşte şi pe mine la masă, ca să-mi dea măcar un picioruş, 
din genunchie în jos, mă apropiai de tatăl meu şi-l întrebai încetişor: 

- Tătucă, cine e badea acesta, care mănâncă pui fripţi cu Dumneata 
şi cum se cheamă Dumnealui? 

- la-n du-te, băiete, într-o parte şi nu mă mai supăra atâta!... Ce-ţi 
trebuie să ştii şi tu toate celea!, răspunse tatăl meu necăjit şi făcându-mi 
semn ca să mă depărtez de la masă. 

Cu toate, însă, că atât eu, cât şi tatăl meu vorbirăm foarte încet, 
omul nostru auzi tot ce am vorbit şi, adresându-se către tatăl meu, zise: 

- De ce nu voieşti să-i spui cum mă cheamă?... Sau poate numele 
meu a ajuns, acuma, să fie spaima pruncilor ca duhurile cele necurate şi 
rele din poveşti şi te temi că ţi s-a spăria fecioraşul?... N-avea nici o 
teamă, căci nu i se va întâmpla nemică!... 

Apoi, adresându-se către mine, îmi zise: 

- Măi guţă, ia vină încoace la badea să-ţi spuie el singur ceea ce 
nu voieşte tatăl tău!... Să ştii, de azi înainte, că pe mine mă cheamă 
Vasile Cârlănariul, care în tot satul are vreo câteva turme de cârlani şi, 
când voieşte, atunci frige şi mănâncă câte unul dintr 'înşii!... Acum mă 
cunoşti cine-s?... 

- Cunosc!, răspunsei eu, uitându-mă drept în ochii lui. 

Tatăl meu, temându-se să nu-l fi atins cumva prin purtarea sa față 
cu mine se corectă degrabă şi zise: 

- Nu de-aceea că nu mi-ar fi fost voia să-i spun cum te cheamă pe 
Dumneata, dar, de azi-dimineaţă, totuna mă cincăieşte: ba să-i spun cum 
se cheamă cutare şi cutare lucru, ba să-l iau şi pe dânsul în câmp, ba una, 
ba alta... Mai pe scurt, n-ai să scapi de el nici un minut! 

Vasile Cârlănariul, nu ştiu, n-a luat seama, oricum, destul că n-a 
răspuns nimic la cuvintele acestea, ci, chemându-mă pe mine la sine, îmi 
dete un picioruş de pui şi o bucată de mai, tocmai părțile acelea care-mi 
plăceau mai tare. Apoi, adresându-se iarăşi către tatăl meu, îi zise: 

- Când aş avea eu un băieţel ca acesta, toată ziua l-aş purta cu 
mine şi ce-ar voi aceea i-aş da, căci se vede că este deştept şi cumincior! 

- Şi-apoi ce, e mare lucru să ai şi Dumneata un băieţel ca acesta?... 
Eu cred că, de te rog să nu-mi iei anume de rău ceea ce voiesc să-ţi spun, 
eu cred, adică, că şi de-acum înainte n-ar fi prea târziu când te-ai însura 
şi, prin aceasta, ai duce o viaţă mai liniştită şi mai bună de cum duci 
acuma. 

- Bine-ar fi, când s-ar putea, dar acum e prea târziu!... Am voit şi 
eu, odată, nu-i vorbă, când eram mai tânăr, să mă însor, dar ce folos, căci 
tocmai când socotii că voi deveni omul cel mai fericit din lume, atunci 
căzui în prăpastia în care mă aflu şi astăzi şi din care, măcar să şi vreau, 
nu voi mai ieşi până ce nu voi pune mâinile pe piept. 

- ŞI care să fi fost, oare, pricina aceea, din care, cum spui Dumneata, 
ai căzut în această prăpastie, dacă-mi este iertat să te-ntreb? 

- E mult de istorisit şi puţin de ascultat!... Dar aceasta ar fi cum ar 
mai fi, însă când mi-aduc aminte câte am mai avut să le sufăr şi eu în 
tinereţile mele, atunci tot sângele mi se urcă în cap şi mă cuprinde un fel 
de nebuneală înspăimântătoare, de-aceea mai bine să lăsăm trecute la o 
parte şi să vorbim, dacă ai plăcere, despre alte lucruri. 

Tatăl meu, părându-i acuma rău că l-a întrebat despre aşaceva şi 
temându-se ca să nu înceapă a istorisi cele ce le-a păţit şi să-l cuprindă, 
apoi, nebunia despre care a vorbit, nu stârni mai mult nimic, ci-i dete 
bună pace... Numai aceea i-ar mai fi lipsit, să-l vadă încă şi ieşit din 
minte!... 

Vasile Cârlănariul plecă capul în jos, stete vreo câteva minute dus 
pe gânduri, apoi, ridicându-şi iar capul în sus şi clătinându-l de vreo 
câteva ori ca să i se dea părul la loc, zise: 

- Am uitat cu totul că Dumneata, bade Grigoraş, ai avut să te 
porneşti la arat şi eu te ţin atâta cu vorba! 

- Nu strică nemică!... M-oi duce eu şi mai apoi, căci doară nu 
piere acuma lumea de dorul aratului! 

- Cu toate acestea, poate că Dumneata vei fi având foarte mult de 
lucru şi n-ar fi bine să-l laşi pe altădată, pe când eu, care n-am nici casă, 
nici masă, nici vreo avere aleasă, ci trăiesc iac-aşa... pe unde apuc şi 
cum pot, ţi-oi sta şi până seara de vorbă şi tot nu mi s-ar părea prea mult. 

- Poftim, cu cea mai mare plăcere!, zise tatăl meu din gură, dar 
numai unul Dumnezeu ştia cum rostise el cuvintele acestea şi ce avea în 
inimă. 

Şi tot aşa, din vorbă în vorbă, din una în alta, soarele ajunse la 
amiază şi tatăl meu nu se mai duse la câmp, ci trimise numai pe argaţi, 
iar el rămase de vorbă cu Vasile Cârlănariul. 

Când sosi amiaza, maica mea, care în tot timpul acesta petrecu în 
altă odaie, aduse o mulțime de bucate într-ales şi le puse pe masă. Nu-mi 
pot aduce bine aminte cam câte şi ce fel de bucate vor fi fost acelea, 
atâta ştiu numai, că, de astă dată, trebuii să şed şi eu, şi maica mea la 
masă şi să ospătăm cu toţii, împreună. 

Cât despre mine, eram foarte bucuros de această destindere, căci 
ce ştiam eu, atunci, cine-i badea Vasile Cârlănariul, dar părinţilor mei 
nu le prea veni la socoteală, numai, dă!... n-aveau ce să facă. 

Şi-acuma, după ce şezurăm cu toţii la masă, după ce toţi, afară de 
mine, mai cinstiră vreo câteva pahare de rachiu şi ospătară din toate 
bucatele, Vasile Cârlănariul, sculându-se de la masă şi luându-și pălăria 
în mână, zise către tatăl meu: 

- Rămâi sănătos, bade Grigoraş, şi Dumneata, lele Ruxandă, 

rămâneţi cu Dumnezeu şi, cât despre mine, să n-aveţi nici o teamă, că 
nici o pagubă sau altă neplăcere nu vi s-a-ntâmpla. Vă puteţi în voia cea 
bună culca şi scula pe una şi aceeaşi ureche. 

Şi, rostind cuvintele acestea, îşi puse pălăria în cap şi dete să iasă 
pe uşă afară. Însă tatăl meu îl mai opri puţin şi, întinzându-i mâna, văzui 
că vreo câţiva sorcoveţi se rotilează în mâna străinului. 

Vasile Cârlănariul, luând sorcoveţii, strânse, zâmbind şi plin de 
mulțumire, pe tatăl meu de mână şi, mai repetând încă o dată cuvintele 
de mai sus, ieşi pe uşă afară şi-ntr-un buc după aceasta îi pierdurăm 
urma. 

- Mulţămescu-ţi ţie, Doamne, că am scăpat cu obrazul curat!, zise 
tatăl meu, după ce s-a depărtat Vasile Cârlănariul, şi-şi făcu mai de multe 
ori cruce, ca şi când ar fi scăpat nu ştiu de ce nenorocire mare. 

- D-apoi eu ce să mai zic!, cuvântă, acuma, maica mea. Când l-am 
văzut că intră pe uşă, m-am vârât în toate răcorile... Cât pe ce eram să 
leşin de spaimă!... 

- Dar bine că s-a întâmplat aşa şi nu altminterea!... Omul acesta e 
un om de care să te ferească Dumnezeu!... Cum nu iai bine seama ce 
vorbeşti şi numai cu-un singur cuvinţel l-ai atinge... ţi-ai aflat pe dracul!... 
Poţi fi încredinţat că, peste două, trei zile, îţi şterge ori boii, ori caii, ori 
alt lucru scump de pe lângă casă, şi-apoi... ia-le pe toate acestea, dacă ai 
de unde le lua, sau caută-l pe Vasile Cârlănariul, dacă-l poţi afla!... Şi 
din pricina dimonului acestuia — arătând, acuma, cu mâna spre mine — 
puţin de nu eram să fac una cât zece, şi atunci ar fi fost, apoi, atunci! 

- Eu nu ştiu cum mai sunteţi şi voi, bărbaţii!... Mai fricoşi chiar şi 
decât noi, femeile!, urmă, mai departe, maica mea. Să nu se afle nime în 
toată ţara aceasta care să pună mâna pe dânsul, să-l lege frumuşel cot la 
cot şi aşa, apoi, să-l deie pe mâna judecătoriei, ca să scape odată ţara de 
dânsul!... Să nu mai trăim, din pricina lui, tot cu frica-n spate!... 

- E lesne a zice, dară foarte greu a face!... Şi, apoi, ce socoţi tu?... 
Socoţi că acesta-i un om ca toți oamenii, ca orişicine să se poată măsura 
cu dânsul?... Nu l-ai văzut cât e de "nalt, de spătos şi de vânjos, parcă-i 
un uriaş, nu alta... Cine e în stare să-l lege pe aşa un om şi să-l deie pe 
mâna judecăţii?... Şi chiar de l-ar şi prinde şi l-ar da pe mâna domnilor, 
spune-mi ce rău i s-ar putea întâmpla, dacă el, după cum am auzit nu de 

la unul, are iarba-fiarelor la mâna dreaptă, cu care e în stare nu ştiu ce fel 
de lăcăţi să le deschidă şi să iasă nu ştiu din ce prinsoare mare, şi atunci?... 
Vai şi amar de capul aceluia ce l-ar fi dat pe mâna judecătoriei!... Alta ar 
fi când cineva i-ar stânge, dintr-odată, vieața. Dar apoi cine şi-ar pângări 
sufletul şi şi l-ar încărca de păcate cu aşa un fel de faptă!... Eu socot cu 
mintea mea că nime!... Prin urmare, toţi aceia ce voiesc să nu li 
se-ntâmple nici o pagubă, neplăcere sau chiar nenorocire, caută să se 
încunjure cu dânsul cum mai bine, şi aşa am făcut şi eu, ori de câte ori 
s-a abătut pe la noi, şi cred că rău n-am făcut! 

- Ai dreptate, bărbate!, întări maica mea. Mai bine aşa, decât 
altfel!... Cu binele ieşi, totdeauna, mai bine la capăt, decât cu răul! 

Şi, rostind maica mea cuvintele acestea, şi unul, şi altul se depărtară 
şi-şi căutară, mai departe, de lucru. 

Eu, care, de când a intrat Vasile Cârlănariul în ogradă şi până ce 
s-a depărtat, fusei de faţă la toate cele ce s-au întâmplat şi vorbit, abia 
acum mă putui desbate de cap şi pricepe de ce tatăl meu, care, de 
altminteri, era un om foarte acurat în toate întreprinderile şi lucrările 
sale, de astă dată toate celea le lăsă baltă şi stete de vorbă cu neaşteptatul 
său oaspe, căutând să-l primească cum mai bine. 

Şi avea toată dreptatea tatăl meu, căci Vasile Cârlănariul, a cărui 
cunoştinţă am făcut-o în şirele de mai sus, era un om foarte curios şi 
periculos. Nimeni nu ştia din ce sat e, cine i-au fost părinţii şi cum îi este 
numele lui cel adevărat. Tot ce se ştia, până atunci, de dânsul era că el 
singur se numea pe sine Vasile Cârlănariul, că, unde nu voiai, acolo-l 
întâlneai, şi că era un om, după cum ne spune proverbul, „gros de venă 
şi lung în mână“. 

Dacă unul sau altul, căruia nu i-a tors maică-sa pe limbă, 
se-ncumeta şi-ntreba de unde-i, el răspundea: „Tot de acolo!“. Dacă îl 
întreba cum s-au chemat părinții lui, el răspundea: „Ca pe părinții 
feciorului lor“; dacă îl întreba de unde vine şi-ncotro se duce, el 
răspundea: „De unde m-am sculat, azi-dimineaţă, şi mă duc încotro 
m-am pornit“. 

Mai pe scurt, nimeni nu putea să scoată, în privinţa aceasta, un 
cuvânt de Doamne-ajută din gura lui, căci el îi curma vorba îndată. 

Iară dacă unul sau altul se-ntâmpla să-l atace cu vreun cuvânt, 

apoi nu trebuia să-şi aprindă paie-n cap, căci Vasile Cârlănariul, mai 
înainte de aceasta, îi smulgea tot părul sau îl făcea, cu voia, fără voia, să 
bată metanii şi să cerce cu nasul ţărna, iar cu mâinile şi cu picioarele să 
măsure lungimea şi lățimea pământului. 

Da, Vasile Cârlănariul era un om foarte curios, căci el secera unde 
nu semănase şi aduna, totdeauna, pe unde nu împrăştiase. 

Cu toate acesta, însă noi nu putem să zicem că el ar fi fost un hoţ, 
pentru că hoţii se țin mai mult prin păduri şi prin codri, iar el îmbla, ziua 
mare, pe la amiază, prin sate, fără teamă că 1 se va-ntâmpla vreun rău. 
lar Găinariu sau Potlogariu încă nu putem să-l numim, căci el nu-şi bătea 
capul, niciodată, cu mărunțişuri şi alte lucruri de nimic. Ci Vasile 
Cârlănariul era un fel de Vântură-ţară, care numai în cazuri extreme, 
când îi venea mucul la degete, când nu-i intra cineva în voie sau îl ataca 
cu vreun cuvânt, sau atunci când vedea că a rămas fără un şalău în pungă, 
încălica câte pe-un cal şi-l învăţa la călărie până ce şi pe acesta îl pierdea 
undeva, în vreun iarmaroc. 

Dar, cum am zis, numai foate rar era el nevoit să facă aşaceva. Cu 
totul de altă natură erau apucăturile sale, cu care se susţinea el şi prin 
mijlocirea cărora ducea o viață pentru dâsul destul de bună, căci nu 
trebuia nicicând să muncească, nici să îngrijească de nimic, pentru că 
toate le căpăta de-a gata. Şi la astfel de apucături nu ştiu, zău!, dacă mai 
era altul aşa de priceput şi ajuns de cap ca dânsul. Lui îi era destul să se 
ducă numai la cel dintâi gospodar, să-nceapă a-i lăuda vitele că-s foarte 
grăsuţe şi frumoase şi că nu i-ar fi nicidecum ruşine când le-ar scoate, şi 
fără carte, la vreun târg de vândut. Şi gospodarul pricepându-se îndată 
încotro bate şeaua, băga frumuşel mâna în pungă şi, scoțând vreo câţiva 
leuşcani, sorcoveţi sau chiar galbeni, adică ce avea şi-i pica mai degrabă 
de-ndemână, îi da lui, fără multă vorbă şi chibzuială, numai ca să fie 
bine. 

Vasile Cârlănariul mai întâi se codea, făcându-se că nu voiește 
să-i ia, însă, după aceasta, luându-i, îi mulțumea pentru facerea de bine, 
îi spunea că ce se atinge de dânsul nici capul să nu-l doară, căci nu i se 
va întâmpla din parte-i nici o neplăcere, apoi, luându-şi rămas bun, se 
ducea mai departe, la alt gospodar, despre care ştia el că stă bine şi şi cu 
acesta făcea ca şi cu cel de mai înainte. 

Şi pentru apucături de-acestea avea el nu numai o deosebită 
isteţime şi iscusință, ci şi o plăcere foarte mare, căci nu era nevoit să 
cutreiere nopţile prin întuneric, când trăgând vreo păreche de boi de 
funie, când încălicând pe vreun cal neînvăţat la călărie, care de multe ori 
ar fi putut să-l arunce jos şi să-i frângă vreun picior, vreo mână sau chiar 
şi capul. Apoi şi oamenilor, care aveau fericirea de a fi vizitaţi de dânsul, 
încă le plăceau apucăturile acestea ale lui mai mult decât când li s-ar fi 
luat boii, caii sau altceva de pe lângă casă şi ar fi fost nevoiţi să dea 
poate îndoit sau întreit pe atâţia bani pe slujbe şi pe la vrăjitoare şi, cu 
toate acestea, totuşi să rămână păgubaşi, adică, cum s-ar zice, să mai dea 
încă şi colac peste pupăză. 

Însă Vasile Cârlănariul nu se purta cu toţi oamenii în unul şi acelaşi 
mod. Asupra veneticilor, cămătarilor şi a oamenilor celor avuţi, dar 
zgârciți, mai cu seamă, nu ştiu cum şi din ce cauză, destul atâta că asupra 
acestora avea foarte mare ciudă şi, de-aceea, îi storcea el, foarte adeseori, 
de bani, fără cea mai mică mustrare de cuget şi fără teamă că i se va 
întâmpla ceva, căci, când venea treaba, la adică, om voinic şi tare de fire 
trebuie să fi fost acela care ar fi cutezat şi ar fi putut pune mâna pe 
dânsul. 

Când se-ntâlnea cu vreun străin, îndată se oprea în loc, îl întreba 
cum îi mai merge şi cam câte pătrări de galbeni a adus cu sine din țara 
sa, de unde a venit, că îmblă aşa de frumos îmbrăcat şi de fudul, ca şi 
când ar fi un boier cu vreo douăsprezece moşii. 

- Da, zicea el, Dumneata şi compatrioţii Dumitale trebuie să fi 
adus mult bine în ţara noastră de pe acolo, de unde aţi venit, căci, pe 
când, mai înainte, românii noştri îmblau şi ei iac-aşa... cum puteau şi 
mâncau ce aveau, acuma îi văd îmblând îmbrăcaţi mai mult în mantale 
de cătrăţiră, care nu se ţin pe ei nici o ţâră, încălțaţi cu papuci galbeni- 
desculți şi mâncând numai bucate într-ales, precum ciuline fripte şi 
răbdări prăjite... Se vede că pentru toate bunătăţile şi îndămânările acestea 
numai siguri Domniilor- Voastre au să vă mulțumească, căci cine altul ar 
fi putut să i le deie aşa degrabă şi să-i puie aşa de iute şi de frumos în 
picioare ca Domnia-Voastră?... Unul dintre ai noştri de bună seamă că 
nu!... Halal de ţara noastră, dacă vă mai ţine multă vreme tot aşa!... Dar 
ce să mai întindem multă vorbă! Află că eu sunt Vasile Cârlănariul, 

prietenul cel mai bun al Domniei-Voastre, şi Vasile Cârlănariul n-are 
niciodată datină de-a lăuda pe cine numai... iac-aşa... de flori de cuc!... 

Dacă, acuma, străinul îl cunoştea, fie chiar şi numai din auzite, 
şi-i da vreo câţiva galbeni de cheltuială, apoi era bine de dânsul, putea 
să meargă încotro îi era calea, dar dacă, din păcate, nu-l cunoştea şi, prin 
urmare, se punea de pricină şi nu voia să-i dea nimic, atunci îi da Vasile 
Cârlănariul, dar ceea ce-i da el nu putea s-o împărţească cu nimeni. 

Când se ducea la vreun om bogat, despre care ştia el că este foarte 
zgârcit şi care nu se-ndură să dea măcar o bucăţică de pâine la vreun 
sărman, dar de jupit jupuia de la cine putea şi cât putea, îi zicea: 

- Măi, măi! da” ce mai de avere mare, ce de mai bunătăţi pe lângă 
casa Dumitale, bade Hârşilă! De bună seamă că multă muncă te va fi 
costat până ce le-ai adunat pe toate acestea la un loc. Dar, apoi, nici nu e 
de mirare!... Unui om ca Dumneata, care nu e sărman să nu-l ajute, nu e 
văduvă căreia să nu-i hrănească şi să nu-i îmbrace sărmanii copilaşi, 
rămaşi ca vai de dânşii de tatăl lor, şi nu e biserică la care să nu fi dăruit 
măcar un muc de lumină, zic, nu e de mirare că aşa unui om să-i ajute şi 
Dumnezeu!... De pe faţă se poate cunoaşte ce fel de om eşti Dumneata şi 
cât bine poţi face celor ce-ţi cer ajutorul. Şi tocmai pentru aceasta m-am 
abătut şi eu, acuma, pe la Dumneata, ştiind prea bine că nu mă voi depărta 
cu mâinile goale!... 

Ce era să facă, acuma, zgârcitul?... Să-l fi batjocorit pentru aceste 
cuvinte împungătoare?... Să nu-i fi dat nimic?... Să-l fi alungat de la 
casă?... Atâta-i trebuia!... Mai mult nimic. O păreche de boi sau de cai, 
care ar fi fost mai buni şi mai frumoşi, îndată i s-ar fi dus pentru totdeauna 
de la casă... Putea, în voia cea bună, să dea colac şi lumină după dânşii, 
căci mai mult nu i-ar fi văzut... Să fi voit a-l bate sau a-l prinde şi a-l 
lega? Să fi cercat numai, că, apoi, nu ştiu, zău!, de-ar mai fi auzit cucul 
cântând!... Deci, deşi numai cu cea mai mare părere de rău şi durere de 
inimă, scotea zgârcitul vreo câțiva sorcoveți şi galbeni şi, după ce-i înturna 
în toate părţile şi-i privea de mai multe ori cu jale, cum e datina celor 
zgârciţi, când au să dea ceva din mână, îi da, apoi, lui Vasile Cârlănariul, 
rugându-l să nu-i facă nici un rău. 

Vasile Cârlănariul, care cunoştea chiar şi ce zace în inima omului, 
luând banii, zicea: 

- N-am zis eu, mai înainte, că Dumneata eşti un om foarte bun!... 
Dar ca Dumnezeu să-ţi deie şi mai mult bine, n-ar strica, când ai trimite 
cutărei vădane o văcuţă cu lapte, pe vreo două, trei luni, ca să aibă sărmana 
şi ea ce mulge şi cu ce-şi înfrupta bieții copilaşi; iar cutărui om, care 
zace de vreo câteva luni în pat, încă n-ar strica, când i-ai trimite şi lui 
câte una, alta de pe lângă casă, căci, slavă Domnului!, ai de unde, pe 
când el e gata să moară de foame... 

- Ceri cam multişor de la mine, bade Vasile! Fiecare om poate 
să-şi câştige cele trebuincioase pentru susţinerea vieţii, precum mi le- 
am câştigat şi eu!, răspundea, nu o dată, unul sau altul dintre cei zgârciți. 

- Aşa este, bade Sgârcilă!... Dar, să vezi Dumneata, nu fiecare om 
are darul sgârceniei şi al mârşăviei!... Mulţi muncesc zi şi noapte şi, cu 
toate acestea, totuşi nu se pot face avuţi, pe semne că [i-1 împărțit de la 
Dumnezeu, pe când altora, ori şi încotro se-ntorc, tot în plin le merge şi, 
dacă au strâns într-un ungher sau într-alt loc, undeva, o grămăgioară de 
sorcoveţi sau gălbenaşi, grămăgioara aceea nicicând nu se micşorează, 
pentru că niciodată nu se-ndură să ia dintr însa, ci se tot sileşte numai să 
puie deasupra... Poate că Dumitale nu-ţi dă mâna să duci singur sau să 
trimiți pe vreun argat cu cele ce te-am rugat, de-aceea m-am răsgândit ca 
să le duc eu, pentru că mie nu-mi e ruşine... sunt învăţat şi cu de-astea... 

Zgârcitul, când mai auzea încă şi aceasta, să-i fi scos un ochi, 
poate că nu l-ar fi durut aşa de tare la inimă, nici nu i-ar fi părut aşa de 
rău, dar n-avea ce să facă. Trebuia să-l asculte pe Vasile Cârlănariul, şi 
chiar în ziua aceea făcea aşa după cum 1 s-a spus. lar Vasile Cârlănariul, 
cum vedea că şi-a atins scopul, că toate i s-au făcut după plac, se ducea 
mai departe, căci nu-i da mâna să stea mult într-un loc. 

Cu totul altfel, însă, era purtarea lui Vasile Cârlănariul față cu 
oamenii cei mijlocaşi şi cu cei sărmani. Acestora, dacă nu le putea face 
vreun bine, dacă nu-i putea ajuta cu câte ceva, apoi nicodată nu le lua 
nimic, nici nu-i constrângea ca să-i dea ceva, doar, la vreme de nevoie, 
de mâncare şi sălaş de odihnă. Alta, nimic. 

Dar nu-i vorbă că şi pe aceştia, de multe ori, îi băga în toate răcorile. 
Aşa se zice că, dacă vedea pe vreo femeie îmblând cu îmbrăcămintele 
negre, nespălate, negrijite şi rupte, apoi el îndată îi spunea că se va duce 
la dânsa acasă şi-i va ajuta a spăla şi a cârpi cămeşile şi, dacă nici atunci 

nu va avea timp, apoi i le va lua şi i le-a spăla el singur, căci el se pricepe 
foarte bine şi la asemenea lucruri. 

A doua zi, dimineaţă, femeia noastră n-o mai cunoşteai de-i aceea 
ori ba; cămeşa pe dânsa era acuma albă ca ghiocul. 

Dacă vedea pe vreun bărbat, îmblând cu nişte boi, ale căror coaste 
de departe le puteai număra, Vasile Cârlănariul îl oprea în mijlocul 
drumului, se uita lung la dânsul şi, apoi, îi zicea: 

- Măi verişcane! Da” de la cine-ai cumpărat boii aceştia şi cu ce-i 
hrăneşti de arată aşa de bine?... Nu cumva cu tărâţe şi cu sare?... Ştii tu 
că, pentru această ţinere bună, eşti vrednic să capeţi vreo câteva 
învârtite!... Şi, dacă tot aşa de bine îi vei ţine şi de-acuma înainte, apoi 
fii sigur că, la cea dintâi întâlnire cu tine, îţi dau făgăduinţa îndoit!... 

Omul nostru, ştiind prea bine cine-i Vasile Cârlănariul şi cum că 
totdeauna îşi împlineşte promisiunea, făcea pe dracul în zece şi căuta ca 
pe boii săi să-i ţină mai bine de cum îi ţinuse până atunci. 

Şi aşa a dus-o Vasile Cârlănariul mai mulţi ani în şir, când luând 
de la unii bani ca să nu li se întâmple vreo pagubă sau altă neplăcere, 
după cum avea el datină de-a zice orişidecâteori se abătea pe la cineva, 
când punând mâna câte pe-o păreche de boi sau câte pe-un cal, pe 
care-i vindea, apoi, unde apuca şi cu ce putea, când bătându-şi joc sau 
băgând în toate răcorile pe cei slabi de înger. Şi niciodată nu1 s-a-ntâmplat 
nimic. 

Dar bine-a zis cine-a zis că toate-s numai până la un timp. Cofa 
merge la apă numai până atunci, până când i se frânge toarta... 

Aşa a păţit-o şi Vasile Cârlănariul. 

I-a mers şi lui cât i-a mers, dar, în urma urmelor, şi-a dat şi el 
peste om. 

La vreo patru ani, după ce l-am văzut întâia şi cea de pe urmă oară 
la părinţii mei, mergând, într-o zi, eu, tatăl meu şi încă vreo câţiva oameni 
la Corlata, unde tatăl meu ţinea în posesie o livadă de vreo şase fălci, a 
unei mătuşe a mele, când intrarăm în sat văzurăm o mulţime de oameni, 
tineri şi bătrâni, bărbaţi şi femei, adunaţi la o casă. 

Cunoscând noi că la casa aceasta va fi vreo petrecere sau vreo 
înmormântare, trecurăm, în treabă-ne, mai departe spre livada noastră, 
unde ne aşteptau vreo două fălci de polog ca să-l adunăm, căci cerul 

se-nnorase şi ne temeam să nu dea vreo ploaie. 

Nu mult, însă, după ce ajunsem la starea locului şi ne apucarăm 
de lucru, iată că trece pe lângă noi un cunoscut foarte bun de-al tătuchii 
şi, trecând, ne dă bună ziua. 

- Mulţămim Dumitale!, răspunse tatăl meu. Apoi, întrebându-l, 
zise: Da” dincotro, bade Nicolae?... 

- la vin şi eu de la o judecată foarte mare şi ciudată şi mă duc, 
acuma, spre casă!, răspunse întrebatul. 

- Da” ce fel de judecată aşa de mare şi de ciudată aţi avut?, întreabă, 
mai departe, tatăl meu. 

- Ce?... Dumneata n-ai auzit încă nemică până acuma? 

- Nu... Da” ce este? Ce s-a întâmplat?... 

- Ce este nu-i prea bine!, urmă, mai departe, badea Nicolae. Cred 
că-ți va fi cunoscut Vasile Cârlănariul... 

- D-apoi cui, păcatele, să nu-i fie cunoscut omul acesta?... Mi-i 
cunoscut şi prea cunoscut!... Dar ce are a face el cu judecata 
Dumneavoastră? 

- Ascultă numai şi îndată vei pricepe ce a avut a face... Mergând, 
ieri-demineaţa, un om de-aici, de la noi, anume lon Spată-lată, după 
cum se numeşte el de-ntregul sat că e cât un uriaş de "nalt, de gros şi de 
tare, mergând, cum zic, lon acesta, dimpreună cu doi fraţi ai săi şi c-un 
văr, şi-aceştia mai tot atât de voinici ca şi dânsul, pe imaş şi prin pădure 
ca să caute nişte vite de cai, ce-i pierdură în săptămâna trecută, şi-n loc 
să-şi afle caii, dau din întâmplare peste Vasile Cârlănariul, într-o sihlă 
deasă, stând într-un genunchi şi frigând un cârlan, şi, când merseră mai 
aproape şi se uitară mai bine, al cui e cârlanul?... Al lui lon Spată-lată!... 
Pielea, aruncată nu departe de foc, i-o spuse aceasta. 

- Măi hoţule, la ce mi-ai furat şi mi-ai tăiat tu cârlanul?, întrebă 
Spată-lată furios. 

- Ca să-l mănânc!, răspunse Vasile Cârlănariul cu sânge rece, ca 
şi când cârlanul ar fi fost al său şi nu de furat. 

- D-apoi bine, de-aceea ţin eu cârlani, ca să-i mănânci tu? 

- Dacă nu i-aş mânca eu, apoi cine i-ar mânca?... Tu de bunăseamă 
că nu-i vei mânca, pentru că eşti prea hârşit ca să te-nfrupţi vreodată!... 
Pentru tine-s bune şi fasolele, iar pentru mine nu!, răspunse Vasile 

Cârlănariul iarăşi zâmbind. 

- Măi hoţule, poate că tot tu mi-ai furat şi caii mei, pe care eu îi 
caut, acuma, de vreo câteva zile şi tot nu-i mai pot afla? 

- Care cai?... Nu cumva cei negri ca corbul şi păntănogi de 
picioarele de-napoi?... 

- Da, aceia!... 

- Să fii tu sănătos!... Cu caii tăi se vor fi preumblând, acuma, nişte 
ciocoiaşi din Moldova, cărora le place a îmbla mai mult în trăsură şi 
călare, nu ca tine, tot pe jos!... Dar ce, poate-ţi pare rău după dânşii?, 
zise iarăşi Vasile Cârlănariul, râzând, fără, însă, să se urnească din loc şi 
să se stârnească cât de puţin de la frigerea cârlanului. 

- Ba, bine că nu mi-a fi părut rău!, răcni lon Spată-lată. 

Şi, cum rosti cuvintele acestea, se şi repezi asupra lui Vasile 
Cârlănariul ca un leu înfuriat şi-l prinse de toarta capului. În acelaşi 
moment, sar şi fraţii, şi vărul său de după nişte tufe şi, mai-nainte de-a 
apuca Vasile Cârlănariul a se scula în genunchi, cum sta şi frigea cârlanul, 
îl prinseră tuspatru brăţiş şi, legându-i bine mâinile la spate, tot bătân- 
du-l cu cârlanul cel pe jumătate fript, pe jumătate crud, peste cap, peste 
ochi, peste obraz şi pe unde apucară, îl aduseră în sat şi, aicea, după 
ce-i mai traseră o sfântă de bătaie de la roate, îl legară fideleş şi-l aruncară, 
peste noapte, într-o găinărie. lar azi, demineaţă, până în ziuă, răsculară 
întreg satul, toată Corlata, asupra Cârlănariului... Cu mic, cu mare, 
trebuiră să alerge la casa lui Spată-lată, căci ia-n să nu fi alergat, şi-ar fi 
aflat pe dracul!... Ba, poate şi mai mult, pentru că Spată-lată, frații şi 
verii lui, şi încă vreo câțiva de pănura lor, mai că întrec pe Vasile 
Cârlănariul!... Şi, cum se strânseră cei mai mulți, Spată-lată, frații lui şi 
cu ceilalți de pănura lor ţinură sfat şi-l judecară ca de la fiecare, fie 
bărbat, fie femeie, fie ce va fi, să capete, pe rând, câte douăzeci şi cinci 
de bețe sărate şi pipărate, şi fiecare să i le măsure, căci Spată-lată şi 
ceilalți stăteau dinapoia lor câte cu-o ghioagă mare în mână şi, dacă n-ar 
fi fost ascultați, dacă s-ar fi opus hotărinţei lor, ar fi păţit-o ca şi vecinul 
Dumitale, moşneagul Ion Cucul, care se ruga să-şi facă milă de bietul 
om, să nu-l mai bată şi să-l muncească aşa de rău, căci e păcat, şi pentru 
cuvintele acestea, cât ţi-i de bătrân, căpătă douăzeci şi cinci de bețe în 
locul Cârlănariului, învinovăţit fiind că şi el ar fi fost un tovarăş de-al 

hoţului... A făcut Cârlănariul câte le-a făcut în vieaţa sa, dar acum i s-au 
întors şi lui toate însutit!... 

Cu aceste cuvinte, badea Nicolae sfârşi tot ce avea de spus şi, 
luându-și rămas bun de la noi, se duse acasă. 

Iar noi, cei ce-l ascultarăm cu cea mai mare luare de seamă, când 
auzirăm cuvintele din urmă, rămăseserăm cu toții ca înlemniţi... Mai pe 
urmă, cugetarăm să mergem şi noi ca să-l vedem în ce stare se află acest 
om, care prin mai mulţi ani în şir fusese groaza şi spaima mai tuturor 
locuitorilor din Bucovina, şi-ndeosebi a celor din ţinutul Sucevei, 
Homorului şi al Câmpulungului, dar nici unul nu am avut curaj. 

lar de atunci, din ziua aceea şi până astăzi, nu l-am mai văzut pe 
Vasile Cârlănariul, nici n-am mai auzit nimic de dânsul. Numele şi faptele 
lui, însă, s-au păstrat şi până-n ziua de astăzi în memoria celor mai mulţi 
oameni din acele părţi” (Aurora Română, nr. 5/1881, pp. 65-71). 


Vasile Bumbac 
(07.02.1837-27.02.1918) 


Doar atât să fi publicat „Aurora Română“ 
şi tot n-ar fi fost o decepţie. Ce-i drept, numărul 
următor, primul pe anul 1882, e jalnic, marcat 
de un cult al personalităţii absolut jenant, 
stihuirile „Anul Nou întru Mulţi Ani!“ şi „Anul 
Nou iată-a sosit“, ambele avându-l ca autor pe 
fratele Vasile din Suceava, glorificând indecent 
„Aurora“ lui Ioniță. Slabe sunt şi încropirile 
lirice ale lui T.V. Stefanelli, „Râs cu lacrimi“ şi 
„Tablou de toamnă“. Doar „Însemnătatea „alunului“ la poporul român“, 
studiu semnat de acelaşi Simion Florea Marian, în care sunt precizate 
raporturile mitice dintre alun şi dansurile ritualice ale căluşerilor 
(„căluşer“ înseamnă, de altfel, „pumn de alune“), dar fără a se menţiona 
că dansul „Căluşerul moldovenesc“, jucat, pe atunci, şi la Viena, în faţa 
împăratului, este, de fapt, cel care a sfârşit ca dans pentru copii, înainte 
de a fi uitat cu totul, adică „Alunelul“”). 

În al doilea număr din 1882, „Aurora Română“ publică 
interminabilele înşiruiri de rime facile ale lui Vasile Bumbac („La 
Basarabia“, „Partea şi norocul meu“, „Portretul iubitei“, „Anacreon şi 
femeile“, „Cântec“), o stihuire de Constantin Morariu, „O zi la ţară în 
luna lui Cuptor“, şi o alta a humoreanului Lazăr C. Rotopan, „O zi de 
iarnă“, balada lui Schiller „Contele de Habsburg“, în traducerea lui Vasile 
Bumbac, şi un articol suficient de plat al lui Ion I. Bumbac despre 
mănăstirile bucovinene, intitulat „Monumentele noastre istorice“. În 
următorul număr (3/1882), Vasile Bumbac publică unul dintre puţinele 
sale poeme, „Imnul Crucii“, care, deşi anonimizat printre versificările 
sale nesfârşite („Doina plugarului“, „Cântec de leagăn“, „Casa 
binecuvântată“, „Cântecul Şcolerilor“, „Rugăciune“), merită să 
supraviețuiască în timp: 


„Imnul Crucii 


Domnul însuşi crucea pe-al său braţ o duse 
Şi pe cruce Domnul fost-a răstignit; 

De pe cruce Domnul în mormânt se puse 
Şi prin însuşi Domnul crucea s-a mărit. 


Din mormânt cu fală Domnul Crist învie, 
Cu puterea crucii tartarul zdrobind, 
Păgânismul cade cu-a sa-mpărăţie, 
Crucea biruieşte, cerul deschizând 


Şi la ceruri Domnul falnic se ridică, 
Crucea este Domnu-n cer şi pe pământ; 
Şi creştinii, astăzi, într-un glas răspică: 
Înviat-a Domnul, Dumnezeu cel sfânt“ 
(Aurora Română, nr. 3/1882). 


Deja se simte, inclusiv prin acel „răspică“, adică vorbeşte răspicat, 
că Vasile Bumbac „răspică“ harnic traduceri din literatura antică, în 


acelaşi număr publicând „Oda a 4-a a lui Horaţiu, iar în cele care vor 

urma „Despărțirea lui Hector de Andromaca“, deci Cântul VI, versurile 
312-496, din „Iliada“ lui Homer (Aurora Română, nr. 6/1882) şi „Cântul 
II“, versurile 1-145, din „Eneida“ lui Virgilius (nr. 7/1882). 

Vasile Bumbac, graţie unui studiu publicat de Victor Morariu, în 
1923 (Junimea literară, nr. 4-5), dar şi datorită firii sale (diametrală faţă 
de a lui loniţă), beneficiază şi de atenţia lui Constantin Loghin, care, la 
drept vorbind, trebuia să umple cu ceva golul poetic al secolului al XIX- 
lea, de până la T. Robeanu. Constantin Loghin este de părere că, „pe cât 
de unilaterală şi săracă în sentimente este poezia lui D. Petrino, pe atât 
de multilaterală şi variată e poezia contemporanului său, V. Bumbac“ 
(op.cit., pg. 159), iar „un gen în care a reuşit pe deplin sunt cântecele“ 
(pg.183). Numai că textulețele acelea rimate, „strecurate cu dibăcie în 
manualele şcolare“, în locul poeziilor lui Eminescu, interzis în manualele 
bucovinene, au prelugit, în realitate, golul poetic până târziu, după Unire, 
când, beneficiind, datorită manualelor şcolare, concepute de Ştefan 
Ştefureac, de alte modele literare, apar tinerii adevărați poeţi ai Bucovinei, 
precum Vasile Gherasim, Mircea Streinul, Mihai Horodnic, lon Roşca 
sau lulian Vesper. Pentru că şi textele lui Vasile Bumbac pe care Victor 
Morariu şi Constantin Loghin le socot valoroase nu sunt decât puseuri 
de naivitate: „Primăvara cea verzie, / Cu cosiţa-i aurie, / Mi-a sosit voios 
în ţară, / Drăgulița primăvară“ sau „Ziua scade, noaptea creşte, / Vine 
dricul de vânat, / Sufletu-mi întinereşte, / C-a sosit ce-am aşteptat“, sau 
preţiozitățile amoroase gen: „O, voi, scumpe ceasuri, ceasuri fericite, / 
Unde sunteţi astăzi, să vă pot afla? / Ah, de ce zburarăţi, visuri înzeite, / 
Şi mi-aţi dus din lume desfătarea mea?“. 

Vasile Bumbac, aidoma fratelui său Ioniţă, nu a fost un poet. A 
scris prea mult, fără nici o autocenzură, când patriotic-românesc, când 
omagial-austriac, îndesând în pagini şi o epopee, „Dragoşiada“, cu titlul 
final „Descălecarea lui Dragoş în Moldova“, precum şi o sumedenie de 
versificări ale poveştilor şi tradiţiilor populare. 

Meritul mare al lui Vasile Bumbac stă în traduceri, pentru că 
parcursul inițiatic (şcoala trivială din Suceava, gimnaziul din Cernăuţi, 
începând cu 1854, unde l-a avut profesor pe Pumnul, Universitatea din 
Viena şi experiența „României June“) l-a îndreptăţit la traduceri 
ambițioase din operele antichităţii, pe care, astfel, le-a popularizat în 

Bucovina şi ca modele literare. Şi mai are Vasile Bumbac un merit im- 
portant, acela de a povesti, ori de câte ori i s-a ivit ocazia, despre colegii 
săi de gimnaziu şi de universitate, dovedindu-se a fi, adesea, precum în 
cazul lui Vasile Burlă, lingvistul bucovinean care s-a împlinit la laşi, 
unul dintre puţinii mărturisitori în Bucovina şi, indirect, participant la 
delimitarea unui patrimoniu cultural bucovinean. 

Mai rețin un citat din „Istoria“ lui Constantin Loghin (pg. 177), o 
afirmație tipic bucovineană, prin care se mută responsabilitatea de pe 
umerii noştri, pe umerii altora: „Cu toate că V. Bumbac a petrecut până 
târziu în mijlocul nostru (a fost îngropat în ziua în care armata română 
intra în Suceava pentru a rămâne aici, ca aliată a armatei ţariste, doar 
vreo lună şi ceva —n.r.), el a rămas numai entuziastul cântăreţ al generaţiei 
de la 1860-1870. Mediul bucovinean n-a putut să-l ridice, lipsa unor 
legături mai strânse între Bucovina şi România nu l-au făcut cunoscut în 
alte părți, aşa că el a rămas până la adânci bătrâneţe poetul ce era la 30 
de ani, atunci când şi-a dat toată măsura talentului“. Dar de izolarea asta 
s-au făcut responsabili numai şi numai fraţii loniță şi Vasile Bumbac. 
Alţi bucovineni, precum Matei Lupu şi Simion Florea Marian, care vor 


ze 


scoate, începând din 1885, „Revista Politică“, vor sparge lesne inexistenta 
„blocadă“, publicând, număr de număr, în „Foiţa literară“ a revistei 
poemele lui Mihai Eminescu, prozele Adelei Xenopol sau amintiri 
bucovinene ale lui A.D. Xenopol. Frații Bumbac s-au vrut, după cum 
zice proverbul, „chiori în ţara orbilor““, aşa că asta au şi rămas. Din păcate, 
„orbirea“ artificială avea să dureze în Bucovina ceva mai mult decât ar 
fi fost firesc. 

Din aprilie 1882, „Aurora Română“, într-adevăr, începe să fie o 
deziluzie, deşi conține şi materiale preţioase, precum studiul lui lon Ghica, 
preluat din Analele Academiei Române, „Apreţiarea şi premiarea 
scrierilor lui V. Alexandri“ (cu „x“, în loc de „cs"), un studiu despre 
„Românii din Moravia“, bazat pe scrierile profesorilor Miklosich şi 
Kaluzniacki, precum şi studiul lui loniţă Bumbac „Florile „dalbe“ sau 
florile „Dalbei““?**, despre care am mai vorbit, în textul dedicat lui I.G. 
Sbiera, studiu prin care Ioniţă Bumbac demostrează că florile sunt ale 
Dalbei, adică ale zilei, zice el, fără să ştie că Dalba sau Alba (cum e 
numită la provensali) este Luna, în vreme ce Albul (Aplu) este Soarele. 

Mai văd lumina tiparului câteva povestiri, precum humoreasca „Visul 
Cuconului Enachi“, de Vasile Târâiebrâu (probabil Vasile Bumbac), 
„Anna“, de En. Hodoş, „Vârful cu Dor“, de Carmen Sylva, „Care va fi 
fericită?*, de Petronela Misiciu, o comedie într-un act, „Unu Trandafiru 
în livree“, de T.V. Stefanelli, precum şi interminabilele studii ale lui 
Ioniţă Bumbac despre „Manuscriptul românescu dela Voroneţu 
(Bucovina) despre Faptele apostolilor“. 

Altceva înseamnă doar „Moravuri şi datine poporale / culese între 
românii dintre Prut şi Nistru de cantorul din Mahala George Tămăiagă“, 
pe care le-am reprodus în „Bucovina faptului divers“, volumul II, şi, în 
primul rând, fabulele şi alegoria lui Constantin Morariu, „Piramida cu 
pigmei“, numită de autor, în „Părţi din istoria Bucovinei“, pg. 268, 
„alegorie nedeplină“. De ce „nedeplină“? Pentru că urma să fie 
continuată, dar, cum „Aurora Română“ şi-a sistat apariţia, autorul nu a 
mai avut motivaţia scrisului, aşa că nu şi-a mai finalizat lucrarea. 


Constantin Morariu — 
(05.05.1854-16.03.1927) 


Constantin Morariu, cu siguranţă primul 
iredentist român din Bucovina, s-a născut la 
Mitocu Dragomirnei şi, deşi era fiu de plugari, 
el face parte din celebrul neam al Morăreştilor, 
din care s-a ridicat şi un mitropolit, Silvestru 
Morariu-Andrievici. A făcut şcoala trivială şi 
gimnaziul la Suceava, apoi a urmat studii 
teologice la Cernăuţi (1874-1878), vreme în 
care, alături de Ciprian Porumbescu, Eugen Siretean, Orest Popescul şi 
Zaharia Voronca, a făcut parte din „lotul Arboroasa“, judecat la Cernăuţi 
pentru delicte politice, datorită zelului nefiresc al unui procuror român 
al Bucovinei, al cărui nume, aşa cum am mai menţionat, nu merită 
încredințat posterităţii. De-a lungul anilor, Constantin Morariu a fost 
preot la Toporăuți (1878-1886), la biserica cu hramul Sfânta Paraschiva 
din Cernăuţi (1886-1896), apoi la Pătrăuți (1896-1917). „În cronica 

năzuințelor, luptelor şi zbuciumărilor noastre naţionale din ultima 
jumătate de veac, nu este pagină, pe care să nu găsim numele lui C. 
Morariu, fie ca revendicator de drepturi sfinte, fie ca cercetător 
conştiincios şi pasionat al trecutului, fie ca tâlcuitor fin şi priceput al 
slovei Evangheliei“ (Iancu Nistor). „Rar se va putea întâlni pe întreg 
cuprinsul acestei Românii Mari un preot mai luminat şi mai cucernic, un 
învăţător mai blând şi mai harnic, un gazetar popular mai iscusit şi 
muncitor, care să se fi pus de bună voie în slujba grea, de deşteptare, 
îndrumare, organizare, îmbărbătare şi apărare a neamului său năpăstuit 
de soartă“ (Liviu Marian). 

Aceste două citate le-am preluat de pe coperta a patra a volumului 
postum de memorii „Constantin Morariu (1854-1927) / Cursul vieţii 
mele“ (Editura „Hurmuzachi“, Suceava, 1998), ediţie îngrijită şi prefațată 
de prof. univ. dr. Mihai lacobescu. 

Constantin Loghin, într-un moment de desăvârşită inspiraţie, îl 
numeşte „incorigibil fanatic al binelui şi frumosului“ care şi-a rezumat 
singur viaţa în versurile: „O inimă senină în timp de fericire, / Răbdare 
şi speranţă când ai nenorocire, / lubire de-a ta limbă, de patrie, naţiune: 
/ Aceste diamante viaţa-ţi încunune“ (Loghin, op. cit., pg. 191). 

Dar oricâte şi oricât s-ar spune despre acest om, tot ar însemna 
prea puţin. Ca iubitor de neam şi ţară, el i-a fost alături lui Ciprian 
Porumbescu, iar după patru decenii, şi lui lon Grămadă, Eroul Bucovinei, 
fostul său gazetar de la „Deşteptarea“, care, împreună cu unul dintre 
băieţii părintelui Constantin, Aurel Morariu (autorul zguduitoarei cărți 
„Bucovina / 1777-1917“), trecuse în România, alegând să moară, în 
numele Bucovinei, pentru împlinirea idealului național. Aceste două 
prietenii, şi dacă ar fi fost numai acestea, care-i sublimează tinereţea, 
dar şi senectutea, ar fi suficiente pentru a-l poziționa printre „Apostolii 
Neamului Românesc“. Dar mai există şi activitatea de zi cu zi în slujba 
obştilor, adică înființarea de cabinete de lectură, de însoţiri Raiffeisen 
(cu Grigore Filimon, iniţiatorul acestor cooperative de credit, era, de 
asemenea, prieten), menite să revigoreze gospodăria ţărănească (pe cea 
de la Pătrăuți a condus-o şi gestionat-o), mai există şi bătălia aceea de zi 
cu zi întru luminare, de care, de altfel, îi şi vorbeşte prietenului său, 
Simion Florea Marian, într-o scrisoare pe care deja am reprodus-o. Dar 

dincolo de animatorul social, naţional şi cultural, Constantin Morariu a 
fost şi un scriitor bucovinean autentic, pe nedrept ignorat de istoriografia 
literară română. 

Ca poet, deşi îl interesau mai mult sinceritatea şi adevărul, 
sinceritatea ca dimensiune umană, iar adevărul ca dimensiune divină, a 


„N-am şovăit... 


N-am şovăit, ci totdeauna 

Am stat ca stânca-n fața sorții 
Şi-am înfruntat mereu minciuna. 
În schimb, cunosc fiorii morţii 


Ce-ades aşa m-au fulgerat 
Încât simţirea-mi amorți. 
Ce bine-i când a-i învățat, 
Trăind, să ştii ce-i a muri 


Şi să ai dulcea conştiinţă 

Că nu-n zadar ai suferit. 
Căci greul drum de suferință 
ÎI laşi de spini mai curăţit 


Celor ce au să te urmeze. 
Atuncea ei tot mai uşor 
Vor încerca să întrupeze 
Eternul vis al tuturor 


„Viaţa numai în lumină!“. 
Duşman de moarte-i e minciuna, 
Trăieşte viața cea mai plină 
Cine-o înfruntă totdeauna“. 
(Junimea literară, nr. 4/1905, pg. 57). 

Şi tot ca poet, Constantin Morariu şi-a exersat pana ascuţită în 
fabule, mereu dornic să identifice „deşertăciunile“ vieţii, să averizeze 
asupra lor şi să îndemne la a fi cu adevărat: 


„Musca şi viespea 


O muscă-odată, căutând merinde, 

Cu o viespe-n cale-i de vorbă se prinde 
Şi, crezând că viespea este o albină, 
Zice dânsa, musca,-n voce lină: 

„Chiar acuma, soră, iată am scăpat 
De-un păianjen care m-a fost încurcat 
Şi de foame, dragă, şi-oboseală mor 
De nu-mi vei da-ndată vreun ajutor!” 


„Hai numai cu mine!, zise viespea blând, 
Căci nouă ne place când, din când în când, 
Prilej ni se-ntâmplă ca să arătăm 

Cum ştim la nevoie altor s-ajutăm! 
Dumnezeu prea bunul şi acum ni-a dat 
Mult prinos de miere bună de mâncat; 

De ce, aşadar, o nenorocită 

Să nu fie-n casă la noi mulțumită?“. 


Zicând aste, viespea spre cuibu-şi porneşte 
Şi, pe cale, muştei îi tot povesteşte 
Câte verzi, uscate 
Şi încornorate 
Până ce-n sfârşit 
lată că-au sosit 
Lângă o răchită 
Veche, găurită, 
Unde viespea muştei mi i-a arătat 
Locul unde să intre şi-apoi a zburat. 

Musca intră-n-nuntru de foame să scape, 
Cu gândul la mierea din care o să pape, 
Dar în loc de masă bine pregătită 
Ea de viespi se vede biata ocolită 

Şi se simte-ndată 

Aşa de-nghimpată 
Încât şi de foame, de tot a uitat, 
Gândind cum să fugă, gândind la scăpat! 


Asemenea muştei, şi-ntre muritori 
Prea ades se află „lesne crezători“, 
Care, gândind că-i aur tot ce străluceşte, 
Gurilor de miere se încred orbeşte 
ŞI, în loc s-ajungă la câştiguri mari, 
Se trezesc adese într-un nou viespar. 
(Aurora română, II, 1/1882). 


Vulpoiul şi câinele 


Un vulpoi, odată, înălbit în rele, 

Cu gând c-o să-ajungă timpuri şi mai grele, 
Un nou plan de viață prefăcută-şi face 

Ca, de-acum, cu lumea să trăiască-n pace. 
Deci, cu vorbe bune şi cu linguşire 

Şi-alte meşteşuguri date lui în fire, 

Încotro se-ntoarce tot se opinteşte 

Şi cu bunătate casa-şi îngrijeşte... 


De unde şi până unde, vine şi un câine. 

„A!... noroc dă, Doamne! da-ncotro, jupâne?“, 
ÎI întreabă surul pe cel nou venit, 

Dându-se cu dânsul la sfat prelungit 

Şi, din vorbă-n vorbă, meşterul vulpoi 
Zise către câine: „Haidem amândoi 

Să fim, frate, prieteni, mâna să ne dăm, 
La nevoi, necazuri să ne ajutorăm; 

Şi ca semn de vorba ce am încheiat 

Tu să-mi fii cumătru; am de botezat!“. 


„Bucuros, cumătre!““, câinele grăieşte 
Şi îi face-ntocmai, după cum doreşte... 
După cumătrie, câinele-mbătat, 
Şovăind spre casă, într-o groapă-a dat. 
„Sari, cumătre, iute, vină-n ajutor, 
Laţul rău mă strânge, îmi dau duhul, mor!“, 
Strigă bietul câine. Suru-nsă-o tulise, 
Deşi pân“ la groapă pe câine-nsoţise. 
Câinele-ntins şade, plin de disperare, 
Când, de-odată, vede o lumină mare 
Şi aude-o voce: „Da“ ce caţi pe-aici, 
Javră blestemată, laţul să mi-l strici?“. 


Era vânătorul, ce-auzind răcnind, 
Pân“ la laţ în fugă veni gâfâind, 
Cugetând că-i fiara ce o aştepta, 
Dar, văzând că-i câine, un ciomag mi-şi ia, 
Îl descurcă,-l trage şi-l blăneşte bine 
Zicând: „Na, cotarlă,-aşa ţi se cuvine 


pe 


% 


Astfel de cumătri des avem şi noi, 
Buni cât eşti în bine, duşmani la nevoi 
(Căci e duşman cela care fățăreşte 
Că-ţi voieşte bine, iar când te loveşte 
Vreo nenorocire, pe loc te-a uitat 
Şi de-a ta-nsoţire s-a şi lepădat). 
(Aurora română, II, 3/1882). 

Leul, vulpea, porcul şi câinele 


A sălbaticelor fiare rege falnic şi vestit, 

Leul, după ce, odată, s-a gândit şi răzgândit 

Câtu-i de grea însărcinarea într-un stat a-mpărăți, 
Câtă îngrijire trebuie, câte nopţi a nu dormi, 

Prin un manifest chiar singur hotărî ca să vestească 
ării sale că el tronul de-acum vrea să părăsească 
Şi că-n locul Monarchiei voia bună-l înduplică 
Țara sa să o prefacă într-o mândră republică. 


Deci o lege-electorală puse-ndată să se facă, 

De guvern să se voteze, să se publice în grabă 

Şi, la nişte zile-anume, stătorite de cei mari, 

ara toată să aleagă viitorii mandatari. 

Bucuria era mare. Întruniri şi comitete 

Se formară pretutindeni. Candidaţi făceau banchete 
Şi în cuvântări pompoase căutau să-şi deie seamă 
De-,„atitudinea lor fermă“ în „politica programă“. 
Râvnitorii de putere mai ales se întreceau 

Să convingă prin oraţii, ce-n tot locul le rosteau, 
Că ei numai pentru bine, pentru drept şi libertate, 
Pentru patrie, frăţie, nație, egalitate 

Vor lupta mereu şi-or face ca sufragiul obştesc 

Să devină-n faptă fala neamului dobitocesc. 


Vorbelor, apoi, urmară mituiri şi adăpări 
Şi-unde-acestea n-ajutară — înjurări şi-amenințări, 
ŞI, în fine, după multe nedreptăţi şi silnicii, 

După multe lupte crunte ca-ntre bestii în pustii, 
Vulpea, cu-a sa şiretenie, izbuti să fie-aleasă 
President al republicii, doamnă mare-n cap de masă. 
Acum, grija cea mai mare îi era să se-ngrădească 
Cu miniştri care pe obşte ar putea s-o mulțumească. 
Deci, odată, la o cină dată în al său palat, 

Unde honoraţionii statului s-au adunat, 

Văzând doamna preşedinte cum un porc mereu vorbea 
Şi cum toată adunarea vorba lui o asculta, 

Îşi grăi aşa în sine: „Îi a firii slăbiciune! 

Pentru că el tot vorbeşte ne-ncetat, nu ştiu ce spune, 
Pentru că-i chipos şi are ochelari pe râtul său, 

Numai la el toţi se uită; cu el voi să-ncep şi eu. 

Sau doar, dacă-aşa le place, să nu fie înălțat?“... 


Şi, a doua zi, sfârlacul era secretar de stat. 

Astă înălţare-n pripă pe mulţi i-a nedumerit, 

Mai ales, însă, pe câine în speranţa-i l-a lovit, 
Căci pe dânsul mulţi din obşte înainte-l desemnase 
Pentru postul care-acuma duşmanul i-l ocupase. 
Cât de tare-nsă pe câine lovitura îl durea, 

Totuşi, el se stăpânise şi în taină suferea. 


Dară porcul, ce crezuse că-a ajuns la cer cu stele, 
Pe cât fuse de obraznic... acum îşi ieşea din piele; 
Nu era o zi să treacă pe altul să nu-l fi scurmat 

Sau măcar chiorâş la altul ochii să nu-şi fi aruncat; 
Nu era ospăț la care, de era şi el chemat, 

Să nu fi băut atâta, pân“ ce cuc-cucuţ de beat 

Pe sub laiţe, pe sub mese pulberea să n-o fi şters 

Şi purtat de-ai săi tovarăşi pân“ acas“ să nu fi mers. 


Tot aşa, urmând desfrâul, domnul secretar de stat 

În curând pe toată lumea în potrivă-i a sculat. 

Indivizi de toată mâna orişiunde îl găsiau 

Şi prin presă-opiniunea publică o alarmau, 

Chiar colegii lui şi-amicii începură-a-l denunța 

La cârmaciul republicii că ei nu mai pot răbda 

Ca să fie-aşa-njosită vaza unui post de-onoare 

De-un netrebnic fără seamăn, care-o calcă în picioare, 
Şi că starea ast“ de lucruri, dacă încă va urma, 

În curând din a lor posturi toți vor demisiona. 

Într-aceea, prezidenta şi ea se cam îngriji, 

Deci, prin un bilet de mână, întâi pe câine prevesti 

Că-nălțimea sa voieşte postul porcului să-i dea. 

Iară câinele răspunse, prin o rugăminte,-aşa: 

„Sire! rog cu umilinţă să mă treceţi cu vederea 

Şi în mâinile altuia să încredințați puterea 

Ce cu multă bunătate aţi voit a-mi oferi, 

Căci eu sincer vă spun, Sire, că mă tem de a primi 

Ranguri ce, la noi în ţară, pentru mulți, ce le primesc, 

Devin groapa unde-n urma ei cu groază se trezesc“. 
(Aurora română, Il, 83/1882). 


Ca poet, Constantin Morariu acoperă golul liric bucovinean de 
până la ivirea lui T. Robeanu, iar textele lui au vigoarea metaforică şi 
„înţelesuală“ (sum i se zicea, pe atunci, filosofiei) a producţiilor literare 
săteşti, inclusiv din umorul mitic al snoavelor. Dar şi ca prozator îşi 
arată Constantin Morariu măiestria, „Cursul vieţii mele“, opera publicată 
postum, însemnând o mărturie literară de mare valoare, iar „Piramida cu 
pigmei“ anticipând felul de a se scrie peste un veac, după el, alegoriile 
sociale. 

Opera lui, începută în 1870, când publică în „Familia“ din 
Budapesta, poeziile „Doi ochi“ şi „Doina de amor“, cuprinde: „Din 
Bucovina“ şi „Un concert din Bucovina“ (articole, „Familia“, 1877), 
„Mirele şi mireasa“, „Pe un bilet“, „Floarea mea“, „Lumeţul“, „Lui Nicu 
Dracinschi“, „O mândră stea“, „Nu ştiu“, „Susana şi vrăjitoarea“ (poezii, 
„Amicul familiei“, Gherla, 1879), „Iubirea“, „Lumea şi templul virtuţii“, 
„lubitei mele maice“ (poezii, „Amicul familiei“, 1880), „Mitropolitul 
Silvestru, mirele Bucovinei“, „Fantasie“, „Din Bucovina“ (proze, 
„Amicul familiei“, 1880), „Lui George Sion“, „Prietenia norocului“ 
(versuri, „Amicul familiei“, 1881), „Împărăteasa lumii“ (versuri, „„Amicul 
familiei“, 1882), „Ma... şi a....!“,,„„Umbrei mult regretatei Iuliana Berariu“, 
„Lui Petru Dulfu“, „Plagiatorii“, „Cărăbuşii“, „Copila părăsită“, „La 
Bucovina“, „Neuitatului şi mult respectatului Ciprian Porumbescu“, 
„Întru o luncă“, „Surâsul din urmă“ (poezii, „Amicul familiei“, 1883), 
„De-ajuns“, „O rugăciune“, „Cătră damele române“, „Valsul Fantome“, 

„Fericirea?“, „Când“, „Mama şi copilul“ (poezie, „Amicul familiei“, 
1884, în care publică şi proza „Feciorul de împărat“). Şi aşa mai departe, 
poezie după poezie, articol după articol, proză după proză. 

Dar ceea ce singur îşi menţionează drept contribuţii literare, în 
„Părţi din istoria Bucovinei“ (pg. 267-270), în afară de traducerile din 
Carmen Sylva, din Goethe şi din alți poeţi germani, ar fi: „Piramida cu 
pigmei“ (1882), „Biografia lui Constantin Morariu-Andrievici“ (Gherla, 
1889, 43 pagini), „Părţi din istoria Românilor bucovineni scrise în limba 
poporală“ (Cernăuţi, 1893), precum şi puzderia de poezii, articole şi 
scrieri cu caracter religios, toate apărute în „Revista Politică“ din Suceava, 
în „Candela“, în „Deşteptarea“ (gazeta pentru săteni de el întemeiată), 
în gazete nemţeşti din Cernăuţi şi în gazete româneşti din Ardeal şi din 
România. 

Din punctul meu de vedere, capodopera lui Constantin Morariu, 
dar şi capodopera scrisului românesc în Bucovina secolului al XIX-lea, 
este „Piramida cu pigmei“, o alegorie incredibilă, cu intuiţii realiste, cu 
dezvoltări alegorice pline de fantezie, scrisă într-un limbaj curat şi plin 
de farmec. 

Povestea începe în ţara Uriaşilor, numită „raiul pământesc“, în 
condiţiile în care, la vremea aceea, în literatura europeană încă nu se 
vorbea de „Paradesha“ sau „ţara raiului pământesc“ din legendele ariene, 
iar identificare arienilor în legendele uriaşilor nu s-a încercat nici măcar 
până acum, deşi sugestiile lui Hesiod sunt cât se poate de limpezi, 
civilizaţia arienilor, cea pe care o numim cucuteniană, fiind spulberată 
de invazia ioniană (zeii), dar Constantin Morariu îşi localizează în astfel 
de realități (ca timp şi spaţiu) începuturile alegoriei sale. E drept, în 
principiile de guvernare ale acelei ţări legendare stau ideile lansate de 
Revoluţia franceză din 1789 (dar şi incredibile apropieri de „Textele 
taoiste“ ale lui Lao Tse), dar „Uriaşii“ construiesc o piramidă în trepte 
(nici informaţii despre cuceririle lui Rhamses al II-lea nu se vehiculau 
în epocă), menită să atenţioneze asupra durabilității sistemului treptelor 
sociale şi, în primul rând, asupra necesităţii trăiniciei bazei, adică a 
poporului de rând (talpa ţării). Numai că Uriaşii dispar fără urmă din 
istorie, iar locul lor este luat de pigmei, adică de oameni ca noi, dar care, 
sperând în virtuțile miraculoase ale piramidei în trepte, escaladează zilnic 

piramida, aşteptând metamorfozarea escaladării faptice într-o anume 
poziţionare socială. Se ajunge, deci, la un grotesc absolut, caracteristic 
şi epocii lui, şi epocii noastre, şi tare mă tem că şi viitorimii. 


„Piramida cu pigmei 
(Povestire din vremea veche) 


Se zice că să fi fost, odată, cine mai ştie în ce colţ al lumii, o ţară 
mare şi frumoasă ca un rai, plină de toate bunătăţile ce şi le poate închipui 
mintea, ţară locuită de un popor dintre cele mai luminate şi mai viteze. 

În acea ţară fericită, numită de oamenii de pe atuncea „raiul 
pământesc“, fundamentele de căpetenie, pe care se răzima întreaga clădire 
socială, erau libertatea, dreptatea şi egalitatea. 

Dreptatea era regulată prin legile cele mai înțelepte, înaintea cărora 
toți locuitorii erau egali. lar cu privire la libertate, cercurile 
guvernamentale ţineau la deviza „Libertatea este pentru om aceea ce 
este soarele pentru pământ“. Drept că în statul „raiului pământesc“ exista 
şi un cod penal, pentru că, dă!, şi locuitorii acestui stat erau oameni, nu 
îngeri, nici sfinți; dar legiuitorii de aici raționau aşa: „Deoarece Creatorul 
i-a lăsat omului deplina libertate a voiei sale, vinovat ar fi acela care l-ar 
lipsi pe semenul său de acest drept dumnezeiesc. Precum, însă, Creatorul 
întrebuinţarea libertăţii voiei o va judeca, pedepsind păcatele şi 
remunerând virtuțile, tot aşa drept este să facă şi autoritatea statului“. 

În urma acestor instituțiuni, poporul din statul „raiului pământesc“ 
era cel mai fericit de pe lume. Agricultura, comerțul şi industria, în toate 
ramurile lor, erau din cele mai dezvoltate. Ştiinţele ajunseseră la cea 
mai mare înflorire şi oamenii învăţaţi din „raiul pământesc“ erau cei 
mai renumiți dintre toţi contemporanii lor. Chiar în poporul de la ţară nu 
se afla nimeni care să nu fi ştiut citi, scrie şi socoti. Pe scurt, bunăstarea 
şi fericirea domneau pretutindeni, aşa că ori încotro ai fi voit să te întorci, 
ai fi putut vedea tot numai feţe senine, rumene şi vesele. 

Dar la toate acestea nu trebuie să aplicăm gradul de adjudecare şi 
ideile timpului nostru, care se deosebesc mult de vederile locuitorilor 
din statul „raiului pământesc“. Câteva exemple ne vor face o idee despre 

aceste deosebiri. Tinerimea din „raiului pământesc“ învăţa prin şcoli 
„că între oameni nu există altă deosebire decât inteligenţa, bazată pe 
educaţia morală şi intelectuală şi pe purtarea şi folosul ce-l aduce fiecare 
în societate“. Alt exemplu: „Progresul este în muncă şi sămânţa 
progresului este învățătura; dacă progresul intelectual sporeşte bogăţia 
poporului, nu este mai puţin adevărat că cunoştinţele nu pot începe până 
nu se investeşte, mai întâi, o câtime oarecare de bogăţie din avuţia unui 
popor. Omul nu poate căuta îndestularea trebuințelor morale, decât după 
ce şi-a căpătuit necesităţile trebuitoare la conservarea şi întreținerea vieţii; 
de aceea, orice măsură care face viaţa materială mai grea nu poate să nu 
aducă vătămare vieții morale a națiunilor“. 

Alt exemplu: „Ambiţia nu este altceva decât dorinţa de a te deosebi 
de ceilalți oameni, de a fi lăudat şi admirat; ea împinge pe om la fapte 
mari, îl sileşte a face servicii pentru care societatea să-l onoreze şi să-i 
fie recunoscătoare. Datoare este, deci, societatea să caute a dirigui ambiția 
oamenilor, a-i deschide drumul, a-i crea cercuri întinse, în care să se 
poată exercita şi deveni folositoare, iar nu să caute a o stânge“. 

Alt exemplu: „Un popor trebuie să fie neîntrerupt la înălțimea 
cunoştinţelor din epoca în care trăieşte. Un popor care ar rămâne staționar 
în cunoştinţele sale ar fi un popor al cărui viitor este compromis; existența 
lui s-ar periclita în tot momentul, întocmai ca reputaţia de învăţat a unui 
om care nu ar urma progresul descoperirilor şi ideilor umanității“. 

Alt exemplu: „Patriotismul bine înţeles este a se lupta cu toții în 
activitate, în învățătură şi în aplicare la lucru; este a profesa neîncetat 
artele, meşteşugurile şi ştiinţa cu ambiţie nobilă, iar nu cu invidie, căci 
invidia este sorgintea celor mai mari rele, ea naşte vrajbă şi ură. Invidiosul 
îşi exercită acțiunea sa mai cu deosebire asupra oamenilor de oricare 
valoare. Arma cea mai obişnuită de care se serveşte este calomnia; 
pizmuieşte, de preferință, pe cel ce 1-a putut face bine, pentru că 
recunoştinţa, fiind unul din simțămintele cele mai plăcute unui suflet 
curat şi bun, este supărătoare şi nesuferită sufletului stricat şi turmentat 
al invidiosului, în inima căruia s-au stins toate facultăţile cele nobile, 
toate simțămintele cele frumoase, toate simţirile cele plăcute. Nimic nu 
corupe pe om ca această nenorocită patimă. Omul corupt prin invidie 
consideră datoriile către Dumnezeu, către societate şi către el însuşi ca o 

himeră; toate lucrurile le raportează la mulțumirea patimilor sale şi ajunge 
a crede că singurul adevăr bun pe pământ este mulțumirea patimilor sale 
cele rele; pierzând conştiinţa binelui, se asociază cu acei ce cred că pot 
contribui la mulțumirea plăcerilor sale“. 

Astfel erau principiile care regulau viaţa locuitorilor în statul 
„raiului pământesc“, considerate, bineînţeles, după gradul de judecare 
şi după ideile timpului aceluia. 

Domnitor în acel stat era cel mai de frunte corifeu al timpului său, 
un anume Viteazul. În înțelepciunea şi stăruinţele lui neobosite, atribuia 
poporului cea mai mare parte din înflorirea ţării sale. 

Într-o zi, dete domnitorul ordin la toţi fruntaşii poporului şi la cei 
mai iscusiţi meşteri ca să se adune pe malul unui râu, ale cărui unde line 
parcă ar fi dormit în albia sa de când lumea, căci nimeni nu ştia să-şi fi 
ieşit, vreodată, peste maluri, afară. 

Fruntaşii poporului şi meşterii se adunară. Ziua era una din cele 
mai frumoase. Soarele lumina în toată strălucirea sa, nici un nor nu se 
mai vedea pe cer, nici un vânt nu se mişca în aer, şi în lunca înverzită din 
apropierea râului paserile cântau în versurile cele mai atrăgătoare. 

În curând, sosi şi domnitorul cu suita sa. Strigăte de bucurie îl 
întâmpinară, apoi se făcu o tăcere adâncă. 

- lubiţii mei!, începu a grăi domnitorul. V-am chemat aici ca să vă 
împărtăşesc o idee, pe care aş dori s-o facem faptă: Pe malul acestei ape, 
în mijlocul scumpei noastre patrii, am socotit să ridicăm un monument, 
care să fie martor veşnic şi să amintească generaţiilor viitoare că aici a 
locuit, odată, un popor înţelept şi viteaz. Monumentul aş dori să fie o 
piramidă. 

- Să trăiască domnitorul nostru!, răsunară glasurile unite ale celor 
de față, apoi urmă, iarăşi, tăcere. 

Domnitorul se întreținu puțin, în vorbă, cu unii meşteri, căută cu 
ei locul cel mai potrivit pentru aşezarea piramidei şi, după ce conveniră 
în păreri, înfipse el singur, cu mâna sa, în pământ semnele pentru săparea 
fundamentului. 

La un semn dat, desfăcură, apoi, doi aghiotanţi domneşti o hârtie 
mare şi o aşezară pe un stelaj, făcut anume pentru acest scop, în faţa 
privitorilor. Hârtia era planul piramidei, lucrat de însuşi domnitorul. 

Toţi se uitau şi aşteptau cu nerăbdare ce are să urmeze. 

Atunci, domnitorul se apropie de plan, îşi scoase spada din teacă 
Şi zise: 

- Cred că puţinele cuvinte ce se află pe acest plan sunt scrise cu 
litere destul de mari ca să le puteți citi... 

- Aşa este, Măria Ta!, răspunseră cu toții. 

- Binevoiţi, deci, urmă domnitorul, să citiţi aceste cuvinte în 
ordinea ce vă voi arăta-o eu!... 

Şi domnitorul, arătând cu vârful spadei fiecare din cuvintele scrise 
pe plan, privitorii citiră, la baza piramidei, cuvântul „poporul“, la mijlocul 
piramidei, cuvintele „conducătorii poporului“ şi, în sfârşit, începând de 
la bază până sus, în vârf, citiră cuvintele „treptele sociale“. 

Acum, domnitorul băgă, iarăşi, spada în teacă şi zise: 

- Precum baza acestei piramide e menită să susțină mijlocul şi 
vârful ei, tot aşa, şi în statul nostru, poporul şi numai poporul este baza, 
care e menită să susțină toate treptele noastre sociale, începând de la cea 
mai joasă, până la cea mai înaltă. Poporul este mama care naşte, creşte şi 
susţine pe conducătorii săi. Datori sunt, deci, aceştia să lucreze cu puteri 
unite pentru binele şi fericirea poporului, datori sunt să sacrifice cea mai 
bună parte din capitalul vieții lor pentru viața prosperă a poporului. 
Nimeni nu cred că-mi va contesta afirmația, că numai acestui principiu, 
pe care noi l-am urmat cu sfinţenie din tinereţile noastre şi până acum, 
avem de a mulțumi progresul statului nostru în toate direcţiile; numai 
acestui principiu avem de a mulțumi că astăzi statul nostru este cel mai 
respectat şi mai stimat dintre toate. Până când vom îngriji, aşadar, cu 
toţii, conducători şi domnitori, de binele poporului, până atunci treptele 
ce le vom ocupa pe piramida statului nostru vor fi pentru noi trepte de 
onoare, de tărie şi siguranță. lar de-ar fi ca slăbiciunile omeneşti să ne 
corupă vreodată, precum vedem că se întâmplă pe aiurea, de-ar fi ca noi 
să vânăm, în cursul vieţii, numai „ale noastre“, uitând de popor, iar din 
această uitare să răsară pentru popor un izvor nesecat de rele, care l-ar 
duce la pieire, atunci să fim siguri că răsturnarea şi zdruncinarea noastră 
ar fi cu atât mai primejdioasă cu cât mai sus ne-am afla pe treptele 
piramidei sociale. Acest simbol doresc să-l reprezinte piramida ce se va 
ridica aici şi, când va fi gata, cuvintele ce le-aţi citit pe plan doresc să fie 

gravate pe dânsa cu litere mari şi să se sufle cu aur, pentru ca să lumineze 
ca un far purtarea conducătorilor din generațiile ce au să ne urmeze. 

Aplauze entuziaste şi îndelungate de bucurie urmară, iarăşi, 
cuvintelor domnitorului, care se depărta, acum, cu suita şi cu fruntaşii 
poporului, luând calea spre reşedinţă. lar meşterii se apucară de lucru şi 
nu încetară până ce mărețul monument nu fu gata. 

Mulţi dintre noi poate se vor mira de o comedie ca aceasta 
nemaiauzită. Dar, considerând că toate acestea s-au întâmplat în cine 
mai ştie ce colţ al lumii şi într-o vreme de care nici istoria nu aminteşte 
nimic, aşadar într-o vreme anterioară începutului istoriei universale; 
considerând, mai departe, că cine ştie ce oameni vor mai fi fost şi locuitorii 
„raiului pământesc“, de ce oare, după cum ne va spune firul povestirii 
mai la vale, oamenii din generaţiile de peste câteva secole mai târziu se 
numeau pigmei, deşi aflăm indicații sigure că şi ei erau întocmai de 
dimensiunea noastră; considerând, în fine, că numai puţine din datinile 
şi moravurile acelor oameni — să vă spun drept, nu ştiu prin ce minune — 
au ajuns a fi cunoscute şi de noi, şi adică poate ceva mai multe decât 
v-am înşirat eu până acuma, pe când toate celelalte instituții ale 
mecanismului social au rămas acoperite de vălul întunecos al unui timp 
şi mai întunecos; considerând toate acestea, mirarea noastră trebuie să 
dispară şi noi trebuie să fim cu atât mai curioşi de a cunoaşte restul 
povestirii. 

Aşadar, să luăm aminte! 

Trecură ceva veacuri la mijloc. Cea mai ciudată schimbare ce-o 
aflăm acum în statul „raiului pământesc“ este că toți, dar toți conducătorii 
poporului deveniră pigmei. Care era cauza acelei metamorfozări nu se 
ştie. De era vreo pedeapsă dumnezeiască, trimisă anume din cer pentru 
oarecare fărădelegi, pe capul poporului — zic pe capul poporului, căci 
urmările metamorfozării erau, în prima linie, un izvor de rele pentru 
popor —, de era o simplă ironie a naturii sau de era poate aerul şcolilor 
din statul „raiului pământesc“, infiltrat cu oarecare miasme de calitate 
compresivă; despre toate acestea nimeni nu-şi putea lua seamă, toți însă 
vedeau cu ochii şi ştiau că, odată ce trecea un copil din „raiul pământesc“ 
prin anii de şcoală şi devenea conducător al poporului, el se prefăcea în 
piemeu. Şi, lucru de mirare, un exemplar împietrit de pigmeu, aflat 

oareunde de un celebru arheolog contemporan şi păstrat în oarecare 
muzeu antic european, arată, după chiar susţinerea arheologului respectiv, 
că conducătorii pigmei din statul „raiul pământesc“ aveau întocmai 
mărimea noastră de astăzi. Cauza, însă, de ce conducătorii pigmei, în 
comparaţie cu conducătorii fruntaşi din timpul gloriei statului „raiului 
pământesc“ se numeau pigmei îl face pe arheologul nostru să stabilească 
două ipoteze, adică: 1. Conducătorii pigmei se numeau astfel sau din 
pricina micimii corpului lor, în comparaţie cu conducătorii fruntaşi 
anteriori şi, aşadar, aceştia din urmă numaidecât au trebuit să fie giganți, 
într-un fel, cumva, sau 2. Conducătorii pigmei se numeau astfel din 
pricina micimii creierelor lor şi, prin urmare, din pricina actelor 
intelectuale mai inferioare conducătorilor fruntaşi. Pentru ipoteza din 
urmă, singur celebrul arheolog aduce argumente mai valide şi, de aceea, 
crede că ea este şi mai aproape de adevăr. 

ŞI eu, onoraţi cititori, cred în ipoteza din urmă şi în această credință 
mă întăresc cu următoarele: 

Am zis, mai înainte, că urmările metamorfozării conducătorilor 
din statul „raiul pământesc“, prefacerea lor, adică, în pigmei, era, în 
prima linie, un izvor de rele pentru popor. O descriere fidelă a stării 
acestui popor, sub conducerea pigmeilor, este, aşadar, aici neapărat lipsă 
şi, din fericire, datele trebuitoare pentru acest scop ne stau înainte: 

Cel mai mare dintre relele cele mai mari era că poporul din statul 
„raiul pământesc“, pe timpul conducătorilor pigmei, era lipsit cu totul 
de şcoli. Prin toate satele, fără deosebire, puteai vedea, mai întâi, crâşma, 
care era clădirea cea mai arătoasă şi mai solidă, apoi biserica, alcătuită 
dintr-un material fragil şi tupilată într-un ungher, împrejurul căruia bozul 
şi toate buruienile rele creşteau şi se dezvoltau în deplină libertate, şi, în 
sfârşit, puteai vedea casele locuitorilor, dintre care cele mai multe erau 
colibe săpate în pământ şi acoperite cu ţărnă sau, în cel mai bun caz, cu 
trestie de baltă. De întrebai de şcoală, întrebatul căsca gura şi se uita cu 
ochii mari, răspunzând, la rândul său, că nu ştie ce zici. Va să zică, starea 
intelectuală a poporului din statul „raiul pământesc“, pe timpul 
conducătorilor pigmei, era, cu puţine diferenţe, asemenea cu starea 
naturală a unui popor de tot sălbatic. 

Acuma să vedem cum sta lucrul cu starea materială. Aceasta se 

afla în condiţiile cele mai modeste, ca să nu zicem mizere, şi de aceea 
era al doilea dintre relele cele mai mari. Poporul din statul „raiul 
pământesc“ era avizat exclusiv numai pe lucrarea pământului. Dacă mă 
veţi întreba: „Bine, în ce mâini se aflau toate celelalte ramuri ale activităţii 
omeneşti, precum comerţul, industria, profesarea ştiinţelor et caetera?““, 
mi-ai pune o întrebare ce-i tocmai la locul său şi iată că vă răspund: 

Pe timpul conducătorilor pigmei, veniră în statul „raiul pământesc“ 
nişte oameni străini. Aceştia se aşezară pe unde putură, mai ales, însă, 
printre poporul de la sate. Comerţul, industria şi toate ocupațiile mai 
lesnicioase erau în mâinile lor sau, dacă încă nu erau, nu lipsea siguranța 
că vor fi. Şi, astfel, pe când aceşti oameni se aflau în cele mai bune 
condiţii de trai, având locuinţe bune, haine frumoase şi scumpe, hrană 
îndestulă şi se înmulţeau mereu, pe atunci poporul, lipsit de lumina şcolii, 
înglodat în datorii, însărcinat cu camete nemaipomenite, amețit necontenit 
de băuturi degradatoare de trup şi de suflet, molipsit şi de viciul exagerat 
al luxului, asuda zi şi noapte la munca câmpului, dormea alături cu 
dobitoacele sale de casă, când îl strângea nevoia căuta să-şi vândă țarina 
şi toate ce le avea pe lângă casă şi, în modul acesta perindu-i averea, 
care, precum acuma aşa şi atunci era „nervus rerum gerendarum“, pierea, 
cu încetul, el singur, fără contenire. 

Şi ce făceau conducătorii pigmei în acele împrejurări? 

Urmăriţi-mă, rogu-vă, cu atenţie şi să nu vă pară rău de tabloul ce 
VI s-a deschide înaintea ochilor: 

Cea mai caraghioasă datină sau, mai bine zis, superstiție pe care o 
exercitau, cu multă conştiinţă, conducătorii pigmei din timpul acela era 
de a peregrina, zi şi noapte, la piramida din valea domnitorului Viteazul 
şi a rivaliza, aici, din toate puterile în suirea pe treptele piramidei, crezând 
că cel ce se va sui mai sus, pe acela îl va favoriza soarta de a ajunge mai 
curând la treapta socială pe care o râvnea. 

Vă puteţi, aşadar, închipui o scară înaltă a lui Iacov, pe care, însă, 
nu se suiau şi coborau îngeri paşnici, ci, în cea mai pocită învălmăşeală, 
se grămădeau, zi şi noapte, conducătorii pigmei, căutând să ajungă care 
de care mai repede la o treaptă care să-i deschidă un orizont mai larg de 
aer şi lumină şi de pe care să se vadă mai aproape de cer şi de stelele lui 
Dumnezeu. Şi acest joc superstiţios şi periculos absorbea într-atâta atenţia 

publică pigmeică, încât nu era ziar care să nu consacre primul său articol, 
totdeauna, firmei „ascensiunea piramidei“, descriind accidentele zilnice, 
îmbucurătoare şi triste, în toate amănuntele lor; nu era întrunire, petrecere 
sau convorbire între doi, unde să nu se fi discutat chestiunea de la piramida 
din vale. 

O altă ocupație comună tuturor conducătorilor pigmei erau 
petrecerile dese, publice şi private, la care feluritele stări sociale se 
întreceau în manifestarea luxului celui mai exagerat. Aceste petreceri 
erau un izvor din care avuţia curgea neîncetat în buzunarele străinilor 
comercianți, croitori, pantofari etc., căci doamne şi domni din creştet 
până-n talpă erau îmbrăcaţi la astfel de petreceri cu haine confecţionate 
de mâini străine. De se anunța, spre exemplu, o serată cu dans sau un 
bal, atunci toate boltele comercianților de stofe, toate locuinţele 
modiştilor sau modistelor, toate casele industriaşilor, manufacturierilor 
erau pline de lume pigmeică, care alerga după articole trebuitoare pentru 
aranjarea toaletei de seară sau de bal. A doua zi după petrecere, ziarele 
lăudau succesul strălucit, moral şi material al ei şi darea de seamă 
respectivă se încheia, de regulă, cu fraza: „Excedentul de 200 sau 300 în 
venit curat, după acoperirea tuturor spezelor, este o dovadă că noi pe 
această cale reuşim de minune şi, deci, să urmăm astfel cât mai adesea“. 

Acesta este unul din argumentele cele mai eclatante în favoarea 
ipotezei a doua a celebrului nostru arheolog despre cauza numirii 
conducătorilor pigmei. 

Să fi avut, spre exemplu, gazetarii pigmei cunoştinţă de multele 
familii sărmane, trăitoare din câştigarea pâinii de toate zilele cu meseria 
acului, familii cu fete mari, care, la cazuri de petreceri, pentru ca să nu 
rămână înapoi de lume, scoteau cel de pe urmă ban din pungă pentru 
satisfacerea cerințelor de împopoţare şi, astfel, se afundau în mizerie 
din ce în ce mai mare; să fi calculat acei gazetari chiar suma dată străinilor 
pentru costumele familiilor cu averi de mii şi milioane şi să fi cugetat 
puţin asupra stării lucrurilor din punctul de privire naţional: atunci, cu 
bună seamă, s-ar fi convins că petrecerile lor îi ruinează, că venitul acestor 
petreceri este numai imaginar şi că, din contra, cu fiecare petrecere se 
pierd sute multe sau poate şi mii din averea națională. Dar astfel de idei 
erau departe de capul gazetarilor pigmei. 

Poporul din statul „raiul pământesc“ păstrase, încă şi pe timpul 
conducătorilor pigmei, un frumos costum naţional, moştenit de la marii 
săi strămoşi şi pe care şi-l putea confecționa fiecare familie singură, fără 
să fi fost silită a face speze în bani. Poporul şi conducătorii poporului 
din timpul gloriei „raiul pământesc“ s-au folosit de acest costum în toate 
împrejurările“ (Aurora Română, nr. 11/1882, pp. 165-170). 


„Revista Politică“ 


După epoca „Aurorii Române“, epocă a motivaţiei scrisului, 
românii bucovineni încep să fie din ce în ce mai preocupaţi de politică 
şi, implicit, de deşteptarea poporului, care, astfel luminat, să-şi poată 
alege conducători care să şi merite investitura reprezentativităţii. Dar 
politică la români nu se poate face fără dezbinare, prima divizare în 
tabere fiind reprezentată de indiferenți şi de pripiţi. Indiferenţii, mulțumiți 
cu statutul lor social, deveniseră supuşi loiali ai habsburgilor, în vreme 
ce pripiţii, mai curând gâlcevitori de ocazie decât practicanți ai unei 
anumite disidenţe (de opozanți ai statutului austriac în provincie încă nu 
se poate vorbi), aţâţau vrajba între români, iar când le mai rămânea vreme 
se năpusteau, şovin, asupra evreilor şi asupra funcționarilor poloni. Satele 
româneşti, care descoperiseră cu încântare creditul bancar, deja se 
ruinaseră, banii de împrumut fiind folosiţi, conform datinii, pentru 
cumetrii, hramuri şi nunți şi nicidecum pentru investiții, deşi autorităţile 
încercaseră fel de fel de metode de rentabilizare a gospodăriilor ţărăneşti, 
inclusiv prin importul de vite de rasă, dar pe care nu le-a dorit nimeni în 
Bucovina. În paralel, odată cu dezvoltarea sistemului de căi ferate, 
începuse industrializarea provinciei şi, drept consecință, o mai sporită 
colonizare cu forță de muncă calificată. Românii bucovineni cam refuzau 
să-şi dea copiii la şcoală, preferând să-i folosească, după datină, la 
muncile gospodăreşti, şi-atunci autoritățile au introdus gajul care garanta 
prezenţa şcolară, pentru că, în caz contrar, poiata sau grajdul cu care s-a 
asumat răspunderea frecventării şcolii erau scoase la licitaţie şi vândute. 

Era, pe atunci, adică prin ultimele două decenii ale secolului al 
XIX-lea, o situaţie tulbure, marcată de delăsare şi viciu, iar din cauza 

viciului şi, în primul rând al alcoolului, neamul se veştejise, în 1886 
nefiind încorporat nici un tânăr bucovinean, din cauza bicisniciei. Doar 
în satele de munte, extrem de bogate, după mărturia lui A.D. Xenopol, 
părea să se mai fi păstrat snaga cea veche, aşa că autorităţile au intervenit 
iarăşi, de data asta cu o legislație împotriva beției şi a fumatului, care, 
aşa cum spune Xenopol, se şi aplica („În Bucovina, legile nu numai că 
sunt bune, dar se şi aplică“). Biserica s-a pus în fruntea cruciadei 
împotriva alcoolului, în unele sate fiind îngropate sub cruci de piatră ale 
afuriseniei cantități uriaşe de alcool (precum cea din Vama). Şi era nor- 
mal să o facă, din moment ce „adetul rachiului““, monopol al călugărilor 
vreme de vreo trei veacuri, încăpuse pe mâinile negustorilor evrei. 

În astfel de vremi, în care nimănui nu-i mai ardea de literatură, 
apare „Revista Politică“ (15 mai 1886), editată la Suceava, dar tipărită 
la Cernăuţi, în tipografia episcopală, revistă condusă de avocatul Matei 
Lupu, administrată de Simion Florea Marian şi susținută aprig şi de T.V. 
Stefanelli, şi de Ştefan Ştefureac, şi de Iraclie Porumbescu, şi de 
Constantin Morariu, şi de Vasile Bumbac, dar şi de A.D. Xenopol, care 
publică, în serial, „O călătorie la Dorna“ (un reportaj exhaustiv şi 
convingător), şi de Adela Xenopol, care inundă Bucovina cu poezie, cu 
povestiri şi cu nuvele. Prezent la datorie ca întotdeauna, Vasile Bumbac 
rimează harnic texte care te lămuresc încă din titlu asupra valorii lor: 
„Primăvara“ (nr. 3/1886), „Cocostârcii“, „Gangurul“ (nr. 5/1886), 
„Aplecatul norilor“ (nr. 7/1886), „Patinagiul““ (nr. 15/1886) etc. 

Numai că „Revista Politică“ nu este o publicaţie literară, ci una 
de informaţie şi de atitudine, informaţia fiind grupată în paginile „Ştirilor 
mărunte“, iar atitudinea, sugerată de editorial, ocupând celelalte pagini 
ale revistei. „Ştirile mărunte“ înseamnă, peste timp, o semnificativă bază 
de informaţii referitoare la istoria obştească bucovineană. Editorialele, 
cu rare excepții, sunt doar Jelanii vag demagogice, care pregătesc di- 
verse cariere politice, dar şi un viitor politic al revistei, după ce va fi 
mutată la Cernăuţi. 

Cuprinsul literar al revistei, „Foiţa Revistei Politice“, oferă modele 
literare, dar nu promovează autori bucovineni, chiar dacă apar, în cele 
2-5 pagini ale „foiţei“, şi texte semnate de Simion Florea Marian, T.V. 
Stefanelli, Vasile Bumbac şi, o foarte singură dată, T. Robeanu, cu poemul 

„Voievodul“ (nr. 20/1887). 

În „foiţă“, au apărut nuvelele şi povestirile Adelei Xenopol 
(„Visul“, „Fugarii“, „Lăcrimioarele“, „Comoara“, „Soldatul Dan“, „Din 
vremuri vechi“), povestirile „din munţii Bucovinei“ ale lui T.V. Stefanelli 
(„Uitutul““, „Întâia Foiţă“, „Un patron din Viena“), tradiţiile lui Simion 
Florea Marian („Ştefan Vodă şi Turcii“, „Valea lui Pintea“, „Neaga“, 
„Sburătoriul“, „Cumătrul lui Dumnezeu“, „Toporul şi pădurea“), 
povestirile lui A. Macovei, respectiv Mihai Teliman („Rabbi dela 
Sadagura“, „Din timpuri trecute“, „O împăcare sub cruce“), prozele 
bucovinencei Olimpia Iliuţ („Declaraţie de amor“, „Prea târziu“), ale lui 
Vasile Calmucki („Numai un frac- schiţă originală după motive din limba 
germană“), ale reginei Carmen Sylva („Pietrele Doamnei“, „Cum culegea 
Alecsandri balade“, ambele în traducerea lui T.V. Stefanelli). 

Mihai Eminescu, despre boala căruia se dau mereu amănunte în 
„Ştiri mărunte“ (ba că a început o dramă, „Fântâna Blanduziei“, ba că 
„ochii lui s-au păinginit cu totul“), este prezent în paginile „Foiţei“, 
începând din 15 mai 1887, cu „De ce nu-mi vii“, „La steaua“, „Dorinţă“, 
„Ce e amorul“ şi „Somnoroase păsărele“, iar Vasile Alecsandri e publicat 
doar în numărul din 16 ianuarie 1887, când îi este reprodus, pe două 
pagini, poemul „Țara“. 





„Călindariul poporului Bucovinean“ 


Nici măcar „Călindariul poporului Bucovinean“, „redigeat de 
Eugeniu Neşciuc“, nu promovează, în aceşti ani, literatura bucovineană, 
dar sparge meterezele autoizolării culturale, clădite de fraţii Bumbac, 
publicând „Stejarul din Borzeşti“, de Nicu Gane, „Tară fără bătrâni“, de 
V.A. Urechia, „Norocul şi mintea“, de loan Pop-Reteganul, „Bunicul“, 
de Barbu Ştefănescu-Delavrancea, poeziile „Rugămintea din urmă“; 
„Spinul“, „Nu te-ai priceput“, „Cântec“ şi „Noi vrem pământ“, de George 
Coşbuc. Şi se mai publică în calendare o superbă colecţie de „chiuituri“, 
de „colinde“ şi de „poezii poporane“, dar şi omagii aduse familiei 
imperiale sau ierarhilor bucovineni. 

Dintre bucovineni, doar Eugeniu Neşciuc îşi încearcă pana în 

versificări îndoienice, dar şi într-o duplicitate tipic bucovineană, care 
trebuie scoasă în evidenţă. În 26 noiembrie 1897, Arcadie Ciupercovici, 
Arhiepiscopul şi Mitropolitul Bucovinei, a aniversat 50 ani de preoţie, 
aşa că, în calendarul pe 1898 (pp. 69-72), Eugeniu Neşciuc îi aduce un 
dublu omagiu, în versuri, şi în proză, că doar aniversatului „bunătatea 
inimei, blândeţa, zelul pentru bunăstarea poporului şi a preuțimei i-au 
câştigat dragostea tuturor“: 


„Archiepiscopului 
ARCADIE 


la serbarea iubileului de 50 ani de preuţie 


Un semisecol astăzi decurge”n vecinicie 
Decând al preuţiei sânt dar Tu ai luat, 

Decând în templul sacru'n onoarea Ta, Stăpâne, 
De trei ori primul „vrednic” măreț a resunat. 


Prin timp de-un semisecol Tu pentru a Ta turmă 
Ai împlorat la Tronul înalt dumnezeesc. 

În rugăciune sântă a turmei fericire 

Şi binecuvântarea Părintelui ceresc. 


Azi turma Ta întreagă, cu dragoste fiiască 

Cu rugi fierbinţi se roagă la bunul Dumnezeu 
ŞI binecuvântarea, vieaţă” ndelungată 

O cere pentru Tine, Archipăstorul său. 


Mărească-Ţi Creatoriul a zilelor cunună, 
Susţie-Ți în putere toiagul păstoresc 
Spre fericirea turmei şi binele obştimei, 
Spre bucuria celor ce sincer Te iubesc”. 


De-atâta dragoste omagială şi de-atâta grijă pentru fericirea 
„turmei“, în anul următor (1899), „în contra mitropolitului Arcadie 


Czuperkowicz s“au fost pornit mare fierbere între români. Valurile 

amărăciunei cresceau din zi în zi tot mai mult. Gazetele noastre, „Patria“ 
şi „Deşteptarea“ au început a spune adevărul pe faţă chiar işişi 
mitropolitului, eară călătorind acesta la Viena, mai mulți tineri români 
dela şcoala cea mai înaltă (universitate) i-au eşit înainte la gara Cernăuţ, 
şi i-au strigat în gura mare „pereat“. Pentru aceea tinerii români, care au 
eşit atuncia la gară, au fost aspru pedepsiţi“ (Călindariul / 1900, pp. 78, 
79). 

Epoca dezbinărilor 


Zâzania, şi la Mitropolie, şi în administraţia bucovineană (în care 
românii aveau majoritatea 3-2), motivată etnic şi, implicit, naţional, pa- 
triotic, ascunde interese meschine, cum interese meschine, rezolvabile 
pe seama reprezentativităţii, deci ca aleşi ai românilor, ascunde şi bătălia 
politică, susţinută la nivel mediatic de „Patria“ şi „Deşteptarea“ finalizată, 
în cele din urmă, cu izolarea lui George Popovici, cel deja întâlnit, în 
„Foiţa Revistei Politice“, cu poemul „Voievodul“, semnat T. Robeanu. 
Au dispărut vremurile entuziaste, dar şi realiste, şi oneste ale 
Hurmuzăcheştilor, iar trecutul este invocat doar pentru a scuza şi, even- 
tual, sublima nevrednicia prezentului. Un prezent ciudat, marcat şi de 
oportunism, dar şi de poezie, un prezent perpetuu şi implacabil, care 
doar ne justifică, despovărându-ne de responsabilităţi şi de solidaritate. 

Dar epoca dezbinării, marcată de lozinci ridicole, de refulări 
patriotarde stupide, se mărturiseşte pe sine, fără semnătură, în paginile 
„Călindariului poporului bucovinean“ pe anul 1900 (pp. 66-91), pagini 
pe care le voi reproduce şi pe considerentul că personajul central este 
primul mare poet român din Bucovina, George Popovici — T.Robeanu, 
dar şi pentru valoarea mărturisitoare a scrierii nesemnate, care pare să 
aparțină, totuşi, autorului calendarului, Eugeniu Neşciuc: 


„Din suferinţele noastre 


(Motto) 

„Eu să pier? eu? Niciodată! 
Vie lumea încruntată, 

Vie valuri mari de foc, 
Nici mă vor urni din loc! 

Căci Român sunt în putere 
Şi Românu-n veci nu piere!“ 


În cele următoare, vom înşira pe scurt întâmplările mai însemnate 
din anul trecut, 1899, petrecute în țărişoara noastră. Grea luptă am purtat 
noi, Românii, în anul acesta, căci mulţi sunt cei ce împotriva noastră 
s-au sculat, încercând în fel şi formă să ne doboare ca să nu ne mai 
putem culege puteri noi pentru a prourma lupta cu duşmanii noştri. 

O lume întreagă şi-a ațintit privirea la noi, Românii bucovineni, 
cari trecem, astăzi, prin focul luptei; lumea şi-a aţintit la noi privirile 
sale spre a vedea de face ca să trăim mai departe ca popor românesc pe 
acest colț de pământ sau ne-a bătut ceasul pieirii. Străinii s-au grăbit 
chiar cu prorociri amarnice despre văleatul nostru, zicând că, până în 50 
de ani, nici urmă de Român n-are să mai rămână în Bucovina. 

Şi steagul de luptă l-au ridicat, deodată, toţi veneticii împotriva 
noastră şi armele cele mai primejdioase şi le-au ascuțit şi s-au înşirat 
cete, cete, şi din toate părțile au dat năvală asupra noastră ca să ne 
îmbrânce pentru veşnicie. Şi cine ştie de nu ne-ar birui, dacă Dumnezeul 
dreptăţii n-ar fi fost de partea noastră. 

Dumnezeu, însă, care a plantat neamul românesc pe acest pământ 
sfânt al Bucovinei, care a condus pe străbunii noştri falnici, pe Voevozii 
români, în luptele de biruinţă contra Turcilor, Tatarilor, Leşilor şi a altor 
lifte străine, acest Dumnezeu puternic şi drept ne-a dăruit şi nouă, în 
anul trecut, puteri oțelite şi noroc mult în lupta ce am purtat. 

Până când se va auzi prin mănăstirile Bucovinei, ridicate de 
Voevozii români, glasul rugăciunii în faţa sfintelor altare, până când sub 
zidurile Putnei vor odihni în tainică linişte moaştele Marelui Ștefan Vodă 
cel Bun, până când Codrul Cosminului va mai avea cel puțin o singură 
frunză de stejar, care va şopti vântului de primăvară povestea veche despre 
falnicul nostru trecut pe pământul Bucovinei, până când ceața dimineții 
ce se ridică din acest pământ va aminti lumii cum aburea, odată, sângele 
cald al strămoşilor noştri, căzuţi în luptă pentru lege, limbă şi moşie, 
până atunci curajul nostru nu va scădea şi de drepturile noastre nu vom 
uita, ci pururea vom da piept vitejeşte hoardelor venetice, cari voiesc să 
ne cotropească, pururea vom fi gata de luptă şi vom lupta până la cea din 

urmă picătură de sânge, căci mai frumoasă e moartea în luptă cinstită, 
decât viaţa în robia afurisită. 

Am face, însă, un păcat strigător la cer de-am pierde curajul. 
Deosebirea între noi şi contrarii noştri e ceriul şi pământul. Pe noi ne 
leagă de această țară legături sfinte, pe ei nimic. Noi nu aflăm prin alte 
țări morminte scumpe ale strămoşilor noştri, veneticii însă află banul 
unde voiesc. Pentru noi, fiecare pom, fiecare piatră, fiecare isvor, stâncile 
munţilor şi şesul văilor, pâraiele şi codrii, luncile şi câmpiile sunt lucruri 
care ne leagă de această ţară cu cele mai drăgălaşe amintiri şi cu cele 
mai trainice legături. Străinul e străin de toate acestea şi legăturile ce-l 
leagă pe dânsul de această ţară sunt mai slabe decât aţa de paingăn... 

Acest adevăr l-au înțeles prea bine fruntaşii neamului românesc 
din această ţară şi de aceea au intrat în lupta uriaşă, ce am purtat-o un an 
întreg şi o purtăm încă şi astăzi cu răuvoitorii noştri... Deputaţii noştri 
români au început lupta în sfatul (dieta) ţării. Şi atât de bine s-au luptat, 
încât lumea mare a trebuit să se uimească de curajul şi istețimea lor, iar 
duşmanii noştri erau să sară din țâţâni de ciudă şi necaz. 

A început, apoi, lupta prin gazete. Gazetele noastre româneşti, 
„Patria“ şi „Deşteptarea“, au purtat o luptă groaznică, ca două leoaice 
când îşi apără puii. Cu deosebire, „Patria“ de multe ori a ieşit aproape pe 
jumătate albă — confiscată — din focul luptei şi de multe ori şi 
„Deşteptarea“ a fost confiscată. 

În sfârşit, a intrat în luptă preoțimea română din Bucovina de a 
făcut să se cutremure contrarii noştri până-n temelie. 

După preoţime, au urmat patronii bisericeşti şi năvala vrăjmaşilor 
a trebuit să mai înceteze, iar când cu toţii vom sări în luptă, mic şi mare, 
tânăr şi bătrân, atunci a noastră va fi izbânda. 


Lupta deputaţilor noştri în sfatul țării 


Miercuri, în 28 Decemvre 1898, s-au întrunit deputaţii Bucovinei 
în sfatul ţării (dietă). Toată țara aştepta cu cea mai mare încordare 
isbucnirea furtunii groaznice ce ameninţa să se descarce în dietă. Ştia 
doar o lume întreagă că, la alegerile de deputaţi cele din urmă, am fost 

scurtați amarnic, fiindu-ne răpit dreptul de-a ne alege deputați după gustul 
nostru. 

Cu înfricări şi linguşiri, străinii au isbutit să câştige pe mulți din 
oamenii noştri de-au glăsuit pentru aleşii căpităniilor şi ai străinilor, în 
loc să glăsuiască pentru aleşii neamului românesc. Astfel s-a întâmplat 
că, în ziua când deputaţii țării s-au adunat la Cernăuţi spre a croi ursita 
neamurilor din Bucovina, deputaţii străini erau mai mulţi decât deputaţii 
noştri şi mai mulți au rămas ei până în ziua de astăzi şi vor rămâne prin 
şase ani de zile, aşa că noi, Românii, una şi una vom avea mare toi cu 
dânşii, ai căror deputaţi, fiind mai numeroşi, caută toate chipurile să ne 
răpească nouă, Românilor, drepturile ce le-am avut pe acest pământ de 
sute de ani. Şi cine poartă toată vina la toate acestea? 

De bună seamă că numai aceia dintre Români (aluzie la Ilarion 
Onciul, ales deputat în zona rurală Rădăuţi, în defavoarea părintelui 
Piotrovschi din Siret, socrul lui Simion Florea Marian, care el şi numai 
el cică reprezenta interesele românilor, conform „Patriei“ — n.r.), cari au 
fost atât de slabi de înger de s-au lăsat ademeniţi de răuvoitorii noştri şi, 
uitând de binele neamului lor propriu, s-au făcut coadă la toporul străin 
ce tăia în carnea noastră şi au glăsuit pentru deputații străini, cari, în tot 
ceasul, sunt gata să sape mormântul neamului românesc din această 
țărişoară. 

E drept că străinii, în toate districtele româneşti, şi-au vârât codița 
şi au semănat zâzanie între noi, Românii, ca să ne slăbească puterea, dar 
nicăieri nu le-a mers aşa bine ca-n districtul Cernăuţiului. În districtul 
Câmpulungului, am ieşit noi biruitori falnici, căci măcar că au căutat în 
tot chipul să-l îmbrânce pe alesul neamului nostru, Dr. George Popovici, 
muntenii noştri s-au purtat voiniceşte şi nu s-au înspăimântat de nimică, 
nici nu s-au lăsat cumpăraţi pe un blid de linte, ci cei mai mulți au glăsuit 
pentru dl Dr. George Popovici şi l-au ales deputat. 

În districtul Sucevei şi al Rădăuţului, ce e drept, Românii noştri 
s-au purtat mai slab, aşa că au picat aleşii comitetului naţional românesc, 
însă, mulţumită lui Dumnezeu, aleşii sunt şi ei Români buni şi, când e 
vorba de adecă, atunci merg mână în mână cu ceilalți deputați ai noştri, 
căci zică cine va zice, dar sângele apă nu se face. Aceasta, însă, n-avem 
să o mulțumim alegătorilor, ci celor aleşi. Alegătorii de bună seamă că 

au greşit, dacă nu s-au supus cârmei româneşti, ci s-au supus răuvoitorilor 
noştri, care n-au nici un drept să se amestece în trebile noastre, căci 
dreptul de-a ne alege pe deputaţi după placul nostru e numai al nostru şi 
al nimănui altuia. 

După aceasta, să ne întoarcem la sfatul țării, să vedem ce plătesc 
adevărații deputați. 

Miercuri seara, în 28 Decemvre, anul trecut, când nou aleşii 
deputaţi ai Bucovinei aveau să-şi întărească toți alegerea lor, când toţi 
străinii îşi râdeau în pumni asupra noastră, cari am rămas cu cei mai 
puţini deputați, deputaţii noştri s-au purtat ca nişte lei şi au făcut de au 
îngălbinit de groază mulţi răuvoitori de-ai noştri, când au văzut cât curaj 
are Românul când te atingi cu mâna fărădelegii de drepturile sale. 

Domnii Dr. George Popovici şi Dr. lancu cav. de Flondor au fost 
cei dintâi cari ar ridicat neînfricatul lor glas contra nelegiuirilor întâmplate 
la alegerile de deputaţi. Amândoi au vorbit, mai întâi, româneşte şi apoi 
au prourmat nemţeşte, ca să fie înțeleşi de prezidentul țării şi de deputaţii 
străini. 

În frumoasa sa cuvântare de atunci, a zis dl Popovici, între multe 
altele, cam astfel: „Întotdeauna voinţa poporului bucovinean a fost 
nebăgată în seamă la alegeri, întotdeauna s-a amestecat guvernul cu 
căpităniile (prefecturile — n.r.) sale în alegerile pentru sfatul ţării, alegând 
deputaţi pe cine au voit şi nu pe cei ce-i doreau Românii, dar alegeri ca 
cele de acuma n-au mai fost în această țărişoară. Domnii căpitani 
districtuali n-au dreptul să se amestece în treburile de alegere, ci sunt 
datori numai să grijească de bunăstarea culturală şi economică a 
districtelor lor, de cancelariile lor, de şosele, de drumuri, de poduri, dar 
nu să se amestece în treburi de alegere. 

La noi, în Bucovina, însă, căpitanii poruncesc în alegeri şi pun 
toate puterile căpităniei în mişcare ca să-i doboare pe candidații poporului, 
spre a-i vedea aleşi pe candidaţii guvernului. Şi nici guvernul nu are 
dreptul să-şi pună candidați, căci legea opreşte. La noi se întâmplă lucruri 
de necrezut. Guvernul îşi pune candidați şi căpitanii, cu toţi slujbaşii 
lor, îmblă şi lucră cu toate mijloacele ca candidatul guvernului să fie 
ales. Ca să-şi câştige cât mai mulţi lipaşi, jidanilor li se dau felurite 
drepturi, concesii pentru crâşme — câte 22 pe zi; alţii sunt ameninţaţi şi 

şicanaţi în tot felul, iar cei învăţaţi sunt însemnați în cartea neagră a 
guvernului că nu-s credincioşi ţării şi împăratului. Aşa că cele mai satanice 
mijloace se întrebuinţează spre a-i muia pe alegători ca să-şi deie glasul 
pentru candidatul străin, pus din partea guvernului“. 

Tot aşa, şi dl lancu Flondor a arătat că amestecul diregătorilor în 
alegeri este un rău nespus de mare pentru ţară şi popor. Deputaţii au 
dreptul să controleze guvernul şi aici e buba bubelor, căci, având musca 
pe căciulă, nu-i prea vine la socoteală să se lase controlat din partea 
deputaţilor. Dacă guvernul n-ar fi cu bunăvoință, nu s-ar pune luntre şi 
punte să rămânem cu mai puţini deputaţi decât străinii. Guvernul, însă, 
se pune pe aceea de ne zdrobesc mai întâi puterea ce-o aveam odată în 
sfatul țării, ca apoi, rând pe rând, să ne tot răpească câte un drept, până 
ne va despoia de toate. Şi, apoi, ce mai avem de căutat în această ţară? 

După ce au spus presidentului verde în ochi toate câte le-au crezut 
de trebuință despre nedreptăţile ce ni se fac nouă, Românilor, au declarat 
toți deputaţii Români că glăsuiesc în contra primirii în dietă a acelor 
deputaţi cari au fost aleşi sub puterea baionetelor şi-a tuturor 
chițibuşurilor guvernului şi a căpitanilor. 

Bietul president al ţării era desnădăjduit. El nu s-a aşteptat, 
niciodată, la atâta curaj din partea deputaţilor români. În zadar a încercat 
să-şi spele faţa sa şi cea a căptanilor districtuali, căci zi de zi deputații 
noştri au spulberat toate încercările răuvoitorilor noştri, cari rămâneau 
muţi. 

Pe lângă domnii G. Popovici şi |. Flondor, s-au alăturat şi deputații 
noştri Dr. lancu cav. de Volcinschi, baronul George Vasilco, baronul 
Mustaţa, Tudor cav. de Flondor şi chiar şi căpitanul ţării, dl lancu Lupul. 
Mai cu seamă, însă, domnii G. Popovici şi I. Flondor i-au arătat 
presidentului multe nedreptăţi, care, de câte ori se ridica să răspundă 
ceva, totdeauna îşi ținea ațintită privirea la aceştia. 


Isbânda deputaților noştri 
Luni, în 21 Decemvre 1898, a fost o zi de mare însemnătate pentru 
noi, Românii. Măcar că deputaţii străini sunt mai numeroşi, deputaţii 


noştri, prin istețimea şi bărbăţia lor, i-au biruit cu desăvârşire pe cei 

străini, când a venit la alegerea comitetului ţării. 

Cu toate sbuciumările străinilor, deputaţii noştri nu s-au lăsat până 
nu i-au silit chiar şi pe toţi deputaţii străini să voteze pentru doi Români 
ca să fie aleşi în comitetul țării. 

Astfel s-a întâmplat că noi, Românii, avem trei membri în comitetul 
țării, iar străinii numai doi. 

Comitetul țării este compus din următorii domni: căpitanul ţării, 
numit de Maiestatea Sa împăratul, e dl lancu Lupul (remarcabil poet de 
limbă... germană — n.r.), membrii aleşi de deputaţi sunt domnii: Nico 
baron Mustaţa şi Ilarion Onciul (Români) şi Dr. Rott şi Bohosievici, va 
să zică trei Români şi doi străini. 


Înaintarea Ruşilor 


Prin luna lanuar, anul trecut, a sosit veste din Viena că doi Ruși 
vor fi numiţi consilieri şi alți doi profesori de teologie. Era aproape de 
necrezut vestea aceasta, fiindcă toată lumea ştie că noi, Românii, avem 
bărbați mult mai învăţaţi şi mai vrednici de consilierie şi profesură de 
cum îi au Ruşii. Ni se părea cea mai mare batjocură ca în fruntea bisericii 
noastre să ni se pună oameni nechemaţi. Şi, cu toate acestea, vestea 
aceasta era adevărată. 

În contra unui lucru ca acesta, noi, Românii, a trebuit să ne ridicăm 
glasul nostru, cu atât mai dihai când ştim că unii dintre ei sunt prieteni 
de cruce cu duşmanii cei mai înverşunaţi ai bisericii noastre 
dreptmăritoare. Mai cu seamă Ruteanul leremijczuk, care a ajuns profesor 
de teologie, s-a adeverit că-i eretic în toată forma, va să zică un preot ce 
învaţă şi lăţeşte învățături rătăcite şi pierzătoare de suflet. 

În contra mitropolitului Arcadie Czuperkowicz, carele s-a învoit 
cu aceste numiri, s-au fost pornit mare fierbere între români. Valurile 
amărăciunei creşteau din zi în zi tot mai mult. Gazetele noastre, „Patria“ 
Şi „Deşteptarea“ au început a spune adevărul pe față chiar însuşi 
mitropolitului, iară călătorind acesta la Viena, mai mulţi tineri români 
de la şcoala cea mai înaltă (universitate) i-au ieşit înainte la gara Cernăuţ, 
şi i-au strigat în gura mare „pereat“. 

Prigonirea tinerilor români 


Pentru aceea tinerii români, care au ieşit atuncia la gară, au fost 
aspru pedepsiţi. Din partea magistrului, li s-a dat pedeapsă în bani, la 
unii câte 50 fl., la alţii şi mai mult, chiar şi 100 fl. Ba unul, Adrian 
Deseanu, născut în Banat, a fost isgonit cu desăvârşire din Bucovina. 
Doi Bucovineni au fost daţi afară din şcoala numită universitate, iar 
ceilalți au fost pedepsiţi în alt mod, destul de greu. 


Confiscările „Patriei“ 


După ce goana cea mai sumbră s-a pornit în contra a tot ce e 
românesc şi, mai ales, în contra tinerimii române şi în contra treicolorului 
românesc, furia s-a deslănţuit şi asupra gazetelor româneşti şi, prin luna 
Mai, au început confiscările a se ţine lanţ. Înainte de a se trimite o gazetă 
în ţară, domnii de la guvern şi cei de la procuratură cântăresc toate ce le 
scrie gazeta şi, dacă ceva nu le vine la socoteală, înseamnă cu plumb 
roşu şi nu dau voie să se trimită în țară gazeta aceea, ci o strâng binişor 
şi o ard în foc; adică o „confiscă“, după cum zic ei. Dacă, totuşi, gazetarii 
voiesc să trimită gazeta aceea prin ţară, ca să o citească abonaţii, apoi 
locurile însemnate cu plumb roşu trebuie să le scoată afară, iar în locul 
celor scoase afară se scrie cu slove groase cuvântul „confiscat“. În modul 
acesta, adesea se întâmplă că gazetele se trimit ciuntite, cu feţe întregi 
albe şi numai cuvântul „confiscat“ arată pricina ciuntirilor acelora. 

Când gazeta română „Patria“ a început a forfeca pe cei ce ne 
prigonesc atât de mult, plumbul cel roşu al confiscătorilor nu mai avea 
linişte. De multe ori ieşea „Patria“ din mâinile lor cu fereşti mari, albe, 
pe care rămânea numai cuvântul „confiscat“. Şi, cu cât o confiscau mai 
al dracului, cu atât mai straşnic scria curajoasa gazetă. Din toate părțile 
lumii locuite de Români soseau la „Patria“ nenumărate scrisori de 
încurajare şi toate gazetele române de prin Transilvania şi România scriau, 
cu mândrie, despre lupta vitejească a gazetarilor noştri din Bucovina. 
Confiscările, însă, păreau că nu mai au sfârşit. Chiar ceea ce scriau 
gazetele fraților noştri din Ardeal şi România de multe ori (când se re- 

publica în „Patria“ — n.r.) se confisca din capăt în capăt. Era o luptă 
nemaiauzită. Steagul de luptă „Patria“, cu cât mai găurit era de glonţii 
confiscării, cu atât mai cinstit şi mai drag era el în ochii fiecărui Român. 

De atunci şi până în ziua de azi, confiscările se tot repetă, măcar 
că în timpul din urmă s-au mai rărit. 


Espulzarea fraților Branişte 


Am amintit mai sus că dl Adrian Deseanu, născut în Banat şi 
student la teologie, la noi, în Cernăuţi, a fost isgonit din Bucovina îndată 
după călătoria mitropolitului. Cu atâta însă nu s-au mulțumit domnii din 
guvern şi magistratură, ci sau apucat de capul duor Transilvăneni, cari 
aproape patru ani au petrecut la noi, în Bucovina. Aceştia sunt frații Dr. 
Valeriu Branişte şi Victor Branişte. Domnul Valeriu este de treizeci de 
ani de bătrân, e profesor la gimnasiul românesc din Braşov şi mare gazetar 
român. În anul 1893 a fost director al gazetei „Tribuna“ din Sibiu, în 
anul 1894 a înfiinţat o gazetă românească în Timişoara, cu numele 
„Dreptatea“, în care îi forfeca pe Unguri de le mergeau petecele. Acolo 
nu se confiscă gazete ca la noi, ci gazetarii se pedepsesc cu temniţă şi 
bani (referire probabilă la loan Slavici, care, pierzând un proces de 
calomnie cu un general român din armata austriacă, a fost condamnat la 
doi ani de închisoare şi o amendă de 100 coroane, dar fără să facă şi 
puşcărie în imperiu, „cinste“ care avea să-i revină, după Unire, statului 
român — n.r.). Dl Valeriu Branişte a avut, pentru scrierile sale din 
„Dreptatea“, în mai puţin de un an, 24 procese cu Ungurii. 

Înainte de trei ani, a venit dl Dr. Branişte la Bucovina şi a înfiinţat, 
aici, gazeta „Patria“. Mai pe urmă, a venit şi fratele dumisale, Victor, 
care este mult mai tânăr. Acesta s-a înscris la universitatea de aici, la 
drepturi, şi, locuind cu frate-său, cu directorul „Patriei“, scria şi el câte 
una-alta în gazetă. 

Văzând guvernul şi magistratul că „Patria“ nu încetează de-a spune 
lumii întregi ce se petrece în această ţară, iar mai ales de-a arăta 
nedreptăţile cumplite ce ni se fac nouă, Românilor, au hotărât să-i 
izgonească din Bucovina pe fraţii Branişte sau să-i espulzeze. Ei au prins 
de veste şi s-au ferit cât au putut, dar, la urmă, n-au avut încotro. DI Dr. 

Valeriu Branişte i-a purtat de nas pe toţi căpcăii guvernului şi ai 
magistratului prin luni întregi, aşa că nici până în ziua de azi nu l-au 
putut prinde ca să-i deie decretul de isgonire şi nici nu ştiu unde se află, 
iar pe fratele dumisale, Victor, care este sublocotenent (Licutenant), 
l-au chemat la comanda din Cernăuţi şi, acolo, i-au dat decretul de 
isgonire... 


Deputaţi români în fața prigonirilor 


Confiscările neîntrerupte ale „Patriei“, precum şi celelalte prigoniri 
şi nedreptăți din partea guvernului față de naţia română din această ţară, 
au îndemnat pe deputaţii noştri să se întrunească cu toții spre a-şi arăta 
nemulţumirea lor în numele poporului românesc. Marţi, în 20 Iunie, 
deputaţii noştri s-au adunat în palatul țării şi şi-au pronunţat părerea lor 
de rău că guvernul ne prigoneşte şi ne nedreptăţeşte pe noi, Românii. În 
numele poporului român din Bucovina, deputaţii noştri au spus-o retezat, 
în ziua aceea, că noi, Românii, nu mai putem avea încredere într-o astfel 
de ocârmuire fără dreptate... 


Invinuirea preoțimei române 


Ziua de 18 August este pentru întreaga împărăție austro-ungară zi 
de mare bucurie, căci ea e ziua Maiestăţii Sale, a preabunului nostru 
Împărat Francisc losifl. 

Precum pretutindeni, aşa şi în bisericile române din Bucovina, 
preoţii, în faţa poporului adunat, ridică, în această zi, rugi pentru sănătatea 
preabunului nostru Împărat. În Cernăuţi se mai obişnuieşte, pe lângă 
aceasta, că capii singuritelor stări merg la presidentul țării pentru ca, 
prin mijlocirea lui, să ureze sănătate Împăratului... Aceasta se întâmplă 
în tot anul. În numele preoţimei, merge la gratulat Mitropolitul, însoţit 
de preoțimea din Cernăuţi. 

Precum în tot anul, aşa a mers şi în anul acesta Mitropolitul şi cu 
preoții săi din Cernăuţi, în ziua de 18 August, la gratulat la presidentul 
țării. 

Dar iată ce s-a întâmplat. Mergând, în ziua de 18 August an. 1899, 
Mitropolitul cu preoţii săi din Cernăuţi la gratulat, la presidentul țării, 
acesta zise, în răspunsul său, că el cu durere ar fi observat că o parte din 
preoțimea română este lipsită de iubirea adevărată cătră Împărat şi 
împărăție. EI n-a numit nume şi nici n-a adus dovezi, căci nu-s, de aceea 
pâra aceasta era îndreptată în contra preoţimei române peste tot. Drept 
că el a zis că unii membri ai familiilor preoţeşti poartă treicolorul, dar 
treicolorul este podoaba noastră naţională şi purtarea lui nu înseamnă 
lipsă de iubire cătră împărăție şi nici n-a însemnat vreodată, ci, din con- 
tra, împodobiţi cu această podoabă, Românii din Austria, la 1848, au 
luptat pentru împărăție. Pâra, deci, e lipsită de orice temei. Pentru vorba 
aceasta, inimele preoţilor care erau de față s-au împlut de adâncă mâhnire 
şi vestea s-a lăţit ca fulgerul prin întreaga ţară şi pretutindeni a produs 
întristare, căci nu-i nimic mai dureros decât dacă iubirea ţi se trage fără 
temei la îndoială, nimic mai amar decât dacă această durere ţi-o căşunează 
cineva în ziua bucuriei tale. 

Pentru aceasta, preoțimea n-a putut tăcea, căci, tăcând, se putea 
uşor zice că prezidentul țării a avut drept şi preoțimea română rămânea 
pătată. De aceea, începând cu decanatul Câmpulungului şi finind cu cel 
al Siretelui, au îndreptat toate decanatele româneşti — 8 la număr — 
proteste, adică scrisori în contra cuvintelor presidentului țării, rugând, 
totodată, pe Prea Venerabilul Consistor ca să se îndrepte către cei chemaţi 
din Viena, pentru ca aceştia să aducă la cunoştinţa Maiestăţii Sale, a 
Împăratului, iubirea nestrămutată a preoţimii române din Bucovina faţă 
de Înaltul Tron şi Maiestatea Sa Împăratul, şi să facă ca, în viitor, să nu 
se mai ridice pâri fără temei ca cea din 18 August. 


Adunarea preoţimei române în Cernăuţi 
în 30 Octomvre 1899 


Nesosind, la protestele singuritelor decanate, nici un răspuns, ci 
mai vârtos lăţindu-se vorba că protestele acelea nici n-au ajuns la Viena, 
nedumerirea între preoţii români creştea pe zi ce merge. 

În aceste zile grele, vrednicul şi neînfricatul preot din Drăgoiești, 

Atanasie Procopovici, îndreptându-se, prin ziarul „Patria“, către fraţii 
săi în Christos, a arătat că, rămânând protestele decanatelor nebăgate în 
seamă, e de lipsă ca întreaga preoţime română din Bucovina să se adune 
la un loc şi să protesteze contra învinovățirii din 18 August şi, prin scrisori 
trimise de-adreptul la Viena, să dovedească că iubirea preoţimei române 
faţă de Maiestatea Sa e lipsită de orice pată... 

Îndată ce cuvintele părintelui Procopovici au fost tipărite în gazetă, 
Mitropolitul i-a trimis o scrisoare, în care îl ameninţa cu cele mai aspre 
pedepse de va cuteza să cheme pe preoţii români la adunare. Contra 
acestei opriri neîndreptăţite, părintele Procopovici a făcut pe loc recurs 
la Ministerul din Viena... Preoţii de legea noastră, dar de naţiune rusească, 
au fost făcut încă înainte un memorand, adică o scrisoare, în care cereau 
şi diferite drepturi şi, între acestea, unele cari erau menite de a lovi de- 
adreptul în noi. Acuma, însă, ei s-au adunat iarăşi şi au făcut două scrisori, 
una îndreptată cătră presidentul țării şi alta cătră Mitropolitul. În ambele 
aceste scrisori se spunea că protestele decanatelor româneşti contra 
batjocurei din 18 August ar fi numai la aceea menite ca să înnegrească 
lucrarea presidentului ţării şi a Mitropolitului, cu care ei sunt deplin 
înțeleşi... 

Stând astfel trebile, s-a hotărât părintele Procopovici a conchema 
adunarea, fără să mai aştepte sosirea răspunsului la recursul făcut. Pe 
lângă părintele Procopovici, au păşit în fruntea preoțimei române 
deputatul din senatul imperial, archipresviterul mitrofor Dr. loan Zurcan, 
şi profesorul de universitate, archipresviterul staurofor Eusevie Popovici, 
fără îndoială unul dintre luceferii bisericii ortodoxe din timpul de faţă. 
Aceşti trei bărbaţi au iscălit scrisoarea prin care a fost chemată preoțimea 
română la o mare adunare preoțească în Cernăuţi. 

Adunarea aceasta s-a ţinut în ziua de 30 Octomvre, la 6 ore după- 
amiază-zi. Preoţimea adunată a iscălit şepte scrisori, prin care au fost 
spulberate cu desăvârşire atât învinuirile din 18 August, cât şi 
năzdrăvăniile din cele două scrisori ale Ruşilor. Cinci din aceste scrisori 
au fost trimise miniştrilor din Viena, iar două au fost date în mâna 
Mitropolitului. Aceste scrisori au fost iscălite de 230 de preoți... 

În modul acesta şi din lupta aceasta, noi, Românii, în frunte cu 
vrednica noastră preoţime şi cu patronii noştri bisericeşti, am ieşit 

biruitori“. 


Pentru un istoric naționalist, un astfel de material publicistic e o 
mană cerească. În general, adorăm să ni se vorbească despre „noi, 
Românii“, veşnic biruitori în istorie. Numai că „noi, Românii“ din cronica 
anului 1899, nu eram noi, ci „boierii şi preoţii noştri“ din corespondenţa 
Constantin Morariu — Simion Florea Marian, cei care, începând cu anul 
1894, de când datează corespondenţa, „nu se intereseze de nimic ce e 
național, ci numai de punga şi burta lor“ (Junimea literară, nr. 9/42, pg. 
367). De ce începând cu anul 1894, pentru că, aşa cum subliniază foaia 
bisericească-literară „Candela“ din 1 noiembrie 1894 (pp. 651-657), care 
publică finalul unei pledoarii în favoarea sacralității proprietăţii, datată 
în 24 mai (5 iunie) 1890, „de un timp, două foi locale („Bukowiner 
Rundschau“ şi „Bukowiner Nachrichten“) au pus în mişcare şi au discutat 
chestiunea parcelării întregului pământ cultivabil al fondului gr.or. în 
loturi mai mici şi datul lor țăranilor şi altor economii cu desdăunare în 
condițiuni îndestulătoare“. 

Era vorba, deci, de o iniţiativă a intelectualilor germani, care, după 
prăpădul produs de creditele bancare nereturnate, opinau că ţăranii 
Bucovinei nu pot fi lăsaţi să moară de foame, ci reîmproprietăriți cu 
parcele arabile provenite din Fondul Religionar, cu obligaţia neînstrăinării 
şi negajării cu acele pământuri, dar şi cu o desdăunare, în timp, a Fondului. 
Liderul acestui curent de opinie a fost deputatul Michael Kipper, care, şi 
la următoarele alegeri, avea să fie votat masiv în localităţile româneşti, 
fiind românii „ademeniţi cu un blid de linte“ (cum scrie în materialul 
reprodus din Călindar), „noi, Românii“ pierzând, de altfel, în toate 
localităţile româneşti în care au candidat intelectuali germani militanți 
pentru o astfel de reformă agrară. Numai că „viteazul nostru cler“ 
ripostează dur prin „binefăcători ai neamului“ de talia celor menţionaţi 
deja de „Călidariul“ lui Eugeniu Neşciuc: 

„Nu discutăm împrejurarea, de cred serios autorii acestor lungi 
articole de fond (din gazetele nemţeşti — n.r.) în posibilitatea realisării 
unui plan ca acesta, care poate şi-l închipuiesc drept mijloc radical în 
contra sărăcirii maselor poporului. Dar nu se poate sustrage atențiunii, 
nici optimismului celui mai sanguin că discuțiunea publică şi lăudarea 

parcelării bunului bisericesc, respectiv a imobilelor lăzuite ale fondului 
religionar (satele de munte, întemeiate după defrişări de pădure — n.r.) 
este aptă a deştepta în masele poporului aspirăciuni şi a nutri tendinţe 
ale căror efecte şi urmări nici că se pot prevedea, nici că se pot uşor 
precalcula“. 

Deci Biserica românilor se împotriveşte, în Bucovina anului 1894, 
salvării de la moartea prin înfometare a enoriaşilor ei români, motivațiile 
fiind de un cinism adorabil, precum argumentul că pe proprietățile 
ţărăneşti „se întrebuinţează maşini agricole foarte rar şi, în cazurile 
acestea, numai parţial, şi mai toate cele se fac cu ajutorul vitelor şi braţelor 
de muncă şi, fiindcă fireşte aceste ajutoare se caută şi se află în 
respectivele comune, locuitorii, cari nu sunt ocupați îndeajuns pe 
proprietatea lor şi, mai ales, aşanumiţii pălmaşi, cari în punctul susţinerii 
lor sunt avisaţi la simbia cu ziua — fiind lucru cunoscut că simbriile sunt 
bune — află în fiecare anotimp ocupăciune şi câştig. Mai luându-se în 
considerare că aşanumitele teritorii de moşie, în asemănare cu bunurile 
comunale de pe bunurile fondului religionar gr.or. formează cele dintâi 
numai părți alicuote (marginale — n.r.) ale celor din urmă, este uşor 
explicabil de ce stă poporăciunea rurală pe moşiile fondului religionar 
economiceşte şi, în genere, în privinţa materială cu mult mai bună decât 
pe moşiile private“. 

Deci, statutul de simbriaş pe averile biserceşti rămâne, precum în 
vremurile de glorie ale înfeudărilor, visul de aur al săteanului bucovinean, 
politicianul şi preotul fiind „noi, Românii“, iar ţăranii n-au decât să 
lungească sfintele posturi, că, dacă „s-ar ajunge în viaţa civică şi, în 
genere, în cea socială, la practicarea unei teorii ale cărei idei fundamentale 
sunt de carater social democratic comunist“, cu riscul scontat ca 
poporăciunea să vrea „să tragă şi latifundiile magnaţilor, în genere 
proprietatea claselor posedătoare, în sfera procesului său de 
descompunere şi transformare, fiindcă lavinele, odată puse în mişcare, 
nu se pot opri, ele se rostogolesc tot mai departe, surpând şi nimicind tot 
ce li s-ar pune în cale“ (pg. 656). 

Mihai Teliman 
(20.11.1863-21.12.1902) 


În lumea aceasta cinică, duplicitară, dar 
pe deplin tradiţională, se ivesc şi doi scriitori 
adevăraţi, un poet şi un prozator satiric, un 
„foiletonist“. 

Poetul este fiul unui „luceafăr al bisericii 
noastre“, profesor de morală la facultatea de 
teologie şi decan al respectivei facultăţi, 
archimandrit, deputat în sfatul ţării şi în 
parlamentul vienez. Poetul are doctoratul în drept, e liderul grupării „noi, 
Românii“ şi deputat, ca şi Înalt Prea Cucernicia sa, tatăl său, în dieta 
ţării şi în parlamentul vienez. Când „noi, Românii“ îi iau drapelul din 
mână, poetul pleacă în pribegie, iar când osteneşte, undeva, într-un ho- 
tel din Ungaria, se sinucide. 

Prozatorul este fiul unor târgoveţi oarecare, dar şi el a studiat la 
Viena, pe cheltuiala statului. A optat pentru sărăcie, pentru statutul de 
gazetar-scriitor, deşi s-ar fi cuvenit să fie profesor. Scrie mult, pictează, 
arde ca o lumânare aprinsă la amândouă capetele, aşa că oboseala îl 
răpune mult prea curând. 

Poetul este poet, iar scriitorul este scriitor, primul scriitor 
profesionist al Bucovinei. 

Cu cine să-ncep? Cu poetul nostalgiilor romantice sau cu 
pamfletarul cătrănit şi pe „noi, Românii“, din pricini de: 





„Crească sănătos! 


Românu-i om bun. El taie chiar cloşca pentru oaspeţi şi, neavând 
lemne, scoate hadaragul de la turtele şi o frige. Aşa-i firea lui şi din asta 
nu-l poţi scoate. Graţie acestei virtuţi, mulți din ei au ajuns azi la sapă de 
lemn şi nici aceasta nu le trebuie, căci n-au câmpuri şi, prin urmare, ce 
prăşi. Acum încep încetişor a-şi pierde limba. Cel puţin, nu o cultivă. 
Cărți româneşti rar unde întâmpini. Ici, colea, doar câte un ceaslov sau 

Visul Maicii Domnului. 

În societăţile româneşti auzi vorbindu-se nemţeşte, evidenţele şi 
alte acte se scriu tot în aceeaşi limbă, ba unii încep acum şi „Tatăl nostru“ 
pe nemţeşte, doar ar fi mai degrabă auziţi în consiliul şcolar al țării. 
De-l întrebi pe un cooperator sau „supranumerar“ (al doilea preot 
dintr-o parohie — n.r.) de ce nu scrie româneşte, te trezeşti cu următorul 
răspuns stereotip: 

- Apoi, domnule, eu îs cooperator; de voi scrie româneşte, mă iau 
ceia la ochi şi, apoi, adio carieră. Stai să mă fac paroch şi atunci ai să 
vezi cum le frec harțagul! 

După vreo douăzeci de ani, îl face paroch. Timpul evidenţei 
româneşti ar fi sosit. 

- Scrii româneşte, de acum înainte, reverendisime? 

La aceasta, capeţi răspunsul: 

- Apoi, domnule, eu îs paroch; de voi scrie româneşte, m-or lua 
ceia la ochi şi asta n-o vreau. Stai să mă fac protopop şi, apoi, le frec eu 
harțagul, n-ai grijă! 

După treizeci de ani, îl fac protopresviter. Tocmai atunci îi moare 
soția. Toată politica sa rezervată n-a putut să accelereze numirea sa. 

- Dar, acum, vei scrie româneşte, părinte, aşa-i? 

Răspunsul: 

- Apoi, domnule, eu îs protopresviter şi, de-oi scrie româneşte, 
m-or lua ceia la ochi şi asta n-o vreau. Stai să mă fac archimandrit şi, 
apoi, le frec eu harțagul, n-ai grijă! 

După ce-i arhimandrit, are toate calităţile cerute de un candidat 
de mitropolit. Ca să nu fie luat la ochi, se fereşte cât se poate şi mai mult 
decât oricând de a fi „Român“. 

Însă harțagul tot nu le freacă. 

Capătă mitra, în fine. Visul e realizat. Acum aşteptăm, cu drept 
cuvânt, frecarea harțagului. Aşa! Dumnealui tace mai departe. Vrea să 
fie excelenţă. Şi aceasta se întâmplă. 

- Ei, excelenţă, poate acum veţi pune un cuvinţel în favoarea limbii 
noastre? 

- Domnule, puțină răbdare numai; am încă un mic plan şi, de-l 
scot în cale, nu te teme, îl frec eu! 

Şi se face baron. Dar, acuma, vine morticica şi-i freacă dumisale 
harţagul, înainte de a-l fi frecat dumnealui altora. Fălcile mormântului 
apucă prada, brazda o acoperă, tragedia se încheie aici spre a se repeta 
în alte locuri. 

Subiectul rămâne acelaşi, numai personajele se schimbă. Profesorii 
vor să fie directori, aceştia inspectori etc. 

Numai pălimarii se ţin bine. Păcat că sunt aşa de puţini, căci nu de 
alta, dar naţia ar fi salvată. 

Aşa merg treburile la noi, în vesela grădină. 

De porţi o cravată tricoloră, îţi periclitezi existenţa. Nici bumb 
(insignă —n.r.) naţional nu poţi purta, doar numai la jiletcă, ascuns. Căci, 
de te zăreşte vreun muftişor, pe loc te pune la condică drept „daco-român“. 

Ciudat lucru acesta! Dar sunt altele şi mai ciudate. Avem, de pildă, 
ici-colea, câte un Român care e de absurda părere că a fi național e o 
crimă. Cu astfel de oameni nu poţi sta de vorbă. 

Cum se vede, stăm bine. 

Românilor li s-a dat, în Suceava, sfatul să înveţe din răsputeri 
limba germană (de Erast Tarangul, nobil român de Valea Uţei, căpitan al 
Sucevei, şi de directorul gimnaziului, românul Vasile Burduhos —n.r., 
cf. „Deşteptarea, nr. 20, 21/1908, pg. 319). Cea românească n-o ştiu şi 
aceasta le era de recomandat. Poate că se va face recomandarea la o altă 
sfințire, de pildă când vom căpăta un gimnaziu românesc în Cernăuţi. 

Parcă văd cum râzi, dragă cititorule! Ştiu că nu crezi că ni se va 
încuviința. Românilor li se ia ce au, de dat — nici vorbă! Poate se va 
schimba şi timpul şi vom căpăta un gimnaziu românesc în Cernăuţi. 

Se întâmplă şi minuni la noi: câteodată, se iau în considerare şi 
cererile întemeiate ale Românilor. Se înţelege, cam răruţ. 

Românii nu zic nimic. Ei sunt oameni buni. De aceea, până capătă 
câte ceva, le creşte părul prin cuşmă. Crească sănătos!“ (Mihai Teliman, 
Foiletoane, Suceava, 1906). 


Mihai Teliman, mereu singur şi din ce în ce mai însingurat între 
milioane de oameni („şi abia acum, între milioane de oameni, am simţit 
că sunt singur“), s-a pierdut pe sine într-o puzderie de identități pentru a 


ze 


nu mai fi judecat „după aparența exterioară“ şi a rămas acolo, anonim 

sarcastic între filele îngălbenite ale vechilor gazete bucovinene, pentru 
a-şi trăi identitățile reale, de Argus, de Brutus, de Capus, de Catos, de 
Varus, de Verax, de Dr. Urzică, de A. Macovei sau Covrigarul şi Plictisitul 
unui „sărman neam românesc, deplorabili descendenți ai strămoşilor 
noştri, decăzut spirit de comună mamă, odrasle vitrege, oameni orbi“. 
Durerile lui nu dor, ci doar vindecă laşităţile generaţiilor „în poză de 
patriot“, care, „în loc să strângă rândurile spre comună apărare, umblau 
bezmetice ca roiul de albine ce-şi caută matca rătăcită“ prin istorie. Cu 
durerile lui se argumentează şi se justifică vanităţile ulterioare, care „te 
omoară prin toaste patriotice“ ale unor „oameni de nesondată 
înțelepciune“, care îşi descoperă, după Unire, abia după Unire, „obraz 
roşu, nas albastru şi musteţe galbene, un caz flagrant de daco-romanism'“, 
făcând, astfel, să fie uitate parte din excesele lor antiromâne din epoca 
austriacismului târziu. De altfel, şi „Foiletoanele“, publicate după moartea 
sa, deşi au fost alese de un prieten (George Tofan), n-au fost menite să 
ni-l arate pe el, ci să-i îmbrace pe alții cu cămaşa deja zdrenţuită a 
patriotismului afişat. Tocmai de aceea, toate scrierile despre opera lui 
Mihai Teliman încep cu citări masive din paginile 15-17 ale cărții 
postume: „M-am dus. M-am dus şi capul cu via-i memorie-mi era plin 
de toată istoria lumii“; „M-am dus şi m-am tot dus. Şi, în Putna, zăceau 
oasele lui Ştefan cel Mare, şi cu m-am dus, şi nu ştiam că zac“; „m-am 
dus cu ei... ŞI, atunci, am primit botezul conştiinţei naţionale. Şi-am înviat 
din morți... Şi m-am întors în patrie din Saul un Paul“. 

Paginile acestea alcătuiesc un poem despre tragedia unui neam 
care deja şi-a cam pierdut rădăcinile. Nu tragedia lui Mihai Teliman, nu 
tragedia lui lon Grămadă, a lui George Tofan, a lui Nicolai Tcaciuc- 
Albu sau a lui Constantin Loghin, nu tragedia țăranilor, pe care-i place 
să-i redescopere, după cum povesteşte Tceaciuc-Albu, ca învăţăcei ai 
şcolilor poporale şi să averizeze că băieții aceştia inteligenţi, îmbrăcați 
în portul de la ţară, sunt viitorul neamului, ci tragedia parvenirii, cea 
care înstrăinează, cea care depersonalizează. Mihai Teliman a fost, de 
fapt, un poet, care, sufocat de semnificaţia metaforelor, s-a transformat 
într-o bombă cu efect întârziat. 

S-a născut la Siret, unde a urmat primele clase ale gimnaziului 
real, apoi a plecat la Cernăuţi pentru studii liceale. În 1882, a ajuns la 

Viena pentru a studia la Academia de Arte Frumoase şi pentru a învăța 
de la cehi că e bine să ai o conştiinţă naţională: 


„Suntem străini şi, între străini, înveţi a fi al tău. 

- Hai cu noi! Viena milioane numără de nemți, dar noi, cehii, 
avem locul nostru de întâlnire, locul nostru unde fiecare suflare de a 
noastră, aruncată în acest ocean, îşi poate auzi graiul şi afla mângâierea 
depărtatei vetre părinteşti. 

Şi m-am dus cu ei, şi am aflat în colonia cehă adunată la masă, în 
birtul lui Vrhlicki, patriot şi el din câmpiile boheme. Au început a cânta, 
la mijlocul mesei, între pocale. Au cântat cântecul „Kde domov moy?* 
(Unde-i vatra mea?) şi, la ultima strofă, s-au ridicat toți cu un sfânt 
entuziasm şi au jurat a muri pentru limba şi ţara lor. 

Şi, atunci, am primit şi eu botezul conştiinţei naționale... 

Şi-am înviat din morți. 

Ceea ce Cehii au răsădit în impresionabila mea inimă a cultivat 
„România Jună“ mai departe. 

Şi m-am întors în patrie din Saul un Paul“. 


Mihai Teliman era tânăr („Fruntea o purtam cu sumeţia tinereții, 
mândria florii, nechibzuirea vârstei care nu ştie că vin şi brume“), iar 
din pricina tinereții n-a văzut în profunzime, adică n-a înţeles că, dincolo 
de vorbe şi jurăminte patriotarde, la cehi domnea un profund spirit 
comunitar, adică solidaritatea. Solidaritatea care nouă ne-a lipsit 
întotdeauna, pentru că ne-au lipsit inițiatorii în solidaritate. Tânăr fiind, 
Teliman s-a contaminat de naționalism, dar nu şi de solidaritate. Dar, tot 
pe atunci, pe vremea ivirii unei comete (25 iulie 1881), un alt bucovinean, 
Ciprian Porumbescu, îi scriea unui pictor bucovinean, Epaminonda 
Bucevschi (înrudit ca stil cu pictorul Mihai Teliman), făcând haz pe 
seama exageratului naționalism ceh: „A propos, în ce priveşte pe cehi, 
am făcut, într-un ceas de indispoziţie, un cuplet şi mai indispunător, din 
care îţi redau o strofă: 

De curând, a avut loc la Praga cam mult scandal 

Şi pretutindeni se înjură pe ceheşte 

Că acea cometă, care se vede pe cer, 

Nu ştia deloc ceheşte, 

Iar micul Wenzel, înfuriat de tot, 

Loveşte cât se poate de tare în nemți, 

Fiindcă o stea, care nu ştia să îndruge ceheşte, 

Nu poate fi cometă“. 

Ciprian nu s-a contaminat de naționalism, ci de solidaritate, dar la 
fel i s-a întâmplat şi lui Teliman, numai că el avea să-şi înţeleagă 
solidaritatea mult mai târziu: „Dar sosi-va şi ziua noastră de înviere. 
Razele ei virginale se arată deja pe vastul orizont al neamului nostru. 
Atunci vom putea şi noi zice: „S-a împlinit“. Şi încărunțiții noştri părinţi 
şi protopărinţi vor pune liniştit capul spre odihnă, murmurând cu evlavie 
şi mândrie: „În mâinile tale, generațiune bravă, dau sufletul meu!“. lar 
codrii şi şesurile Daciei traiane vor răsuna de un singur glas de biruință“. 

Mihai Teliman ştia cum răsună acel glas, pentru că obişnuia să 
intre prin şcolile Bucovinei, să cheme la catedră pe cel mai bun şcolar 
din clasă, să-l pună să urce pe catedră (iar învățătorul încuviinţa) şi, 
arătându-l tuturor, să vestească: „De băiatul acesta în ițari şi cămeşă 
țărănească să fiți mândri, pentru că şi de el depinde viitorul vostru!“. 

După absolvirea Academiei de Arte Frumoase din Viena, Mihai 
Teliman a venit profesor de desen la gimnasiul greco-ortodocs din 
Suceava (1888), dar, după doar doi ani (1890), s-a certat cu directorul şi 
a părăsit pentru totdeauna catedra, pentru a se abandona gazetăriei. Poate 
că de atunci, din anii de profesorat sucevean, au rămas cele două „Studii“, 
reproduse de „Revista Bucovinei“, nr. 7/1943 (pp. 320 şi 352), care 
probează un pictor bucovinean autentic: o femeie tânără, gânditoare, cu 
capul uşor aplecat pe umărul drept, şi un bătrân, care-i seamănă lui 
Teliman, cu pălărie cu boruri largi. Între timp, şi tablourile acestea s-au 
pierdut, iar Mihai Teliman a rămas doar zugravul încrâncenat al unei 
epoci, o epocă pestriță, care-l strângea şi sufoca pe dinăuntru, dar de 
care nu se putea rupe, printr-o eventuală trecere în România, pentru că îl 
dezgusta şi „spiritul fanfaron de dincolo; ei te judecă după aparenţa 
exterioară“. 

S-a irosit în gazetărie şi în sine („la ce să scrii lucru trainic? Cine 
te apreciază, cine se cufundă cu seriozitate în gândurile tale? — Timpul, 
dragă domnule Teliman!), apoi, în pragul iernii anului 1902, s-a întors 
în căsuţa părintească pentru a „pune liniştit capul spre odihnă“. 

In fond, în ciuda aparentelor irosiri boeme, el trăise. 


„Cetind pe Teliman, nimeni nu va face o jertfă a timpului său. Din 
două, trei rânduri culese oriunde se desface îndată un om cu gând adânc 
şi cumpănit“, Mihai Teliman fiind „un cetitor cu stăruinţă al bunelor 
opere din literaturile străine, un înfocat iubitor al neamului său aşa de 
nenorocit, un descoperitor fără silinţă al celor mai strălucitoare icoane, 
un umorist cu totul nou, ale cărui apropieri de idei, a cărui închipuire 
răsturnătoare a lucrurilor obişnuite dintre lucruri, a cărui putere caustică, 
arzând fulgerător, ar fi făcut cinste oricărei literaturi“““(Nicolae Iorga, 
Oameni care au fost, Vălenii de munte, 1911, apud Loghin, op. cit., pg. 
229). 


„Teliman a făcut satiră în foiletoanele sale. A persiflat vanitatea 
omenească, a ridiculizat pofta de mărire şi parvenire, a biciuit apucăturile 
bizare şi moravurile curioase ale societăţii româneşti, şi-a bătut joc de 
ambiția bolnăvicioasă a unora şi de grandomania altora, în sfârşit a râs 
cu poftă diabolică orişiunde a văzut că înfloreşte prostia şi păcatul 
omenesc. Satira sa era cu atât mai crudă, cu cât ea era singura armă a 
celor slabi în contra puternicilor zilei; ea tăia cu atât mai adânc, cu cât 
era îndreptată în contra ierarhiei organizate, sub care se ascundea 
goliciunea măririlor vremelnice“ (Loghin, op.cit, pg. 224). 


Leca Morariu, care avea să-şi justifice „rătăcirile“ tinereții proprii, 
adică un patriotism austriac exagerat, care l-a adus în Bucureşti ca trufaş 
ocupant austriac, pus la punct doar de Dimitrie Onciul, care l-a avertizat 
că Austria va pierde războiul, Leca Morariu, deci, fiul primului irident 
român din Bucovina, Constantin Morariu, şi fratele unui naţionalist român 
înfocat, Aurel Morariu (dintre cei trei frați, doar Victor Morariu a trăit 
echilibrat şi fără exaltări), n-a ratat ocazia de a se regăsi în şi justifica 
prin opera şi viața lui Mihai Teliman, pe care, de altfel, le redă plastic şi 
cu incontestabilă hăruire: 


„Unul dintre cei mai caracteristici reprezentanți ai scrisului 
românesc din Bucovina, prin militantismul său naţionalist. Cu „nici 20 

de primăveri“, era încă un rătăcitor prin orbirile Vienei. Ne-a spus-o el 
însuşi cum (spunându-ne totodată povestea atâtora dintre Românii 
Bucovinei de ieri): „M-am dus, şi capul, cu via-i memorie îmi era plin 
de toată istoria lumii; ştiam cine-i Fridric Barbarosa, cunoşteam pe 
dearostul versuri din cântecul Nibelungilor, fraze goale din mulţi autori 
nimic-zicători germani, imprimate memoriei mele prin silă, cunoşteam 
castelele de pe malurile vechiului Rhin... ştiam toate, eram cosmopolit 
perfect, dar nu ştiam cine sunt. M-am dus şi m-am tot dus. Şi-n Putna 
zăceau oasele lui Ştefan cel Mare şi eu m-am dus şi nu ştiam că zac. Şi 
m-am dus şi nu ştiam că coastele de oțel ale ruinei din Suceava sunt 
coaste româneşti... m-am dus fără dragoste din ţara mea şi cu mai puțină 
geografie de cum o are puiul de vultur ce îşi părăseşte cuibul de pe goala 
stâncă“ (Foiletoane, Suceava, 1906, pp. 15-16). 

Până ce, în colonia cehească de la Viena, cântecul „Kde domov 
moy?* (Unde-i vatra mea?) i-a sfinţit „botezul conştiinţei naţionale“: 
„i-am înviat din morți... Şi m-am întors în patrie din Saul în Paul“ (pg. 
17). 

Şi, cu adevărat, în acele „zile triste de suspicionare politică, de 
ură națională, intoleranţă iezuită, de servilism sclavic, de închinare 
greţoasă față de orice codiță politică“ (pg. 96), într-o vreme când 
politicienii bucovineni, mai mult sau mai puţin î.r. (imperiali-regali), 
spuneau poporului român din Bucovina „că are picioare de sticlă, şi i-au 
dat sfatul să nu se scoale cumva din pat, că şi-ar sfărâma picioarele. Şi 
poporul a crezut, s-a pus în pat, doctorii l-au acoperit frumuşel, au închis 
obloanele ca să nu pătrundă lumina înlăuntru, căci lumina strică, şi, de 
atunci, doarme liniştit şi doctorii poartă gospodăria clientului după plac“ 
(pg. 34), în zilele când „bărbaţii care ne făcură să credem că vor fi, la 
timpul lor, stejari ce-şi vor bate Joc de ale furtunii înfuriate zguduiri, 
deveniră trestii de mocirlă, ce-şi plecau slugarnicul cap la cea mai mică 
suflare a vântului“ (pg. 22), profesorul Mihai Teliman, jertfindu-şi situaţia 
socială gata făcută şi aruncându-se în fatala vâltoare a jurnalisticii, 
porneşte cel mai inexorabil război împotriva împilătorilor neamului 
românesc din Bucovina. lar cel ce, pe rând, a fost redactor la „Gazeta 
Bucovinei“, „Patria“, „Sentinela“, „Timpul“, „Deşteptarea“ şi 
„Bukowinaer Journal“ fu nu numai un gazetar de profesie, ci unul de 

convingere şi de conştiinţă. Câtă jertfă i-a impus această radicală şi 
definitivă zguduire a întregului său plan de viaţă! Jertfă chiar şi atunci 
când bietul „redactor“ trebuia să suporte cu indulgență toate aierele 
„şefilor“ săi mai mult sau mai puţin „mari“. Cu cât dezgust va fi 
întâmpinat robustul său democratism „hlizirea cea greţoasă şi 
aristocratică“ (pg. 99) a mai-marilor săi, fie aceştia nişte „deputaţi cu 
capuri goale şi emisfere pline“ (pg. 51) sau alte „fiinţe cu suflet de rep- 
tile“ (pg. 98). 

Călcându-se pe sieşi de două ori în picioare, a lovit îndoit şi 
înverşunat! Îşi răzbuna rătăcirile din vremea când fusese un Saul şi-şi 
răzbuna amărăciunile vieții mărunte. Trăia parcă numai ca să descarce 
răsplătiri amare şi să răzbune muţenia unui neam de iloți. Rar când 
exponenţii politici de sub praporul negru-galben al Austriei vor mai fi 
avut prilejul să îngălbenească şi să se-ntunece cu mai cruntă oţărâre 
decât atuncea când îi biciuia satira lui Mihai Teliman. 

Ce era, de pildă, Bucovina oploşitoare a tuturor k.k. 
Kulturtragerilor politici sau politicianişti? 

Era „stupitoarea Cislaitaniei, în care se aruncă căpiţelele de țigaretă 
spre a nu infecta aierul altor provincii“ (pg. 112). 

Cum trebuia să fie un reprezentant al poporului din Parlamentul 
vienez? 

Trebuia să fie „cel puţin un filosof de cauciuc, care să aibă unele 
noţiuni inconştiente despre elasticitatea frazei deşarte şi despre acele 
elemente care fac spinarea mai moale şi gânjatecă“ (pg. 113). Şi orice 
„cariatidă guvernamentală“ (pg. 99) îşi încasa binemeritatele săgeți. 

Şi a mai avut Teliman şi meritul de a veşteji nelimitatul fetişism 
bucovinean față de pseudo-cultura germană, cu riscul exagerărilor chiar, 
exagerări care se strecurau uşor în gluma caustică a satirei sale. Încât 
„Strada plăcintarilor“ din Suceava e „bolocănoasă ca un hexametru din 
„Mesiada“ lui Klopstock“ (pg. 7); „Medeea“ lui Grillparzer, o „clasică 
prostie nemţească“ (pg. 149), iar artiştii pseudo-germani de la Teatrul 
Cernăuţean, care joacă alături de „îngeroaica“ Agata Bârsescu: „Să 
terminăm. Bârseasca e îngeroaică, teatrul Cernăuţean o cârpitură cum 
n-am văzut-o de mult mai mizerabilă. Actorilor le cad musteţele când 
fac declaraţii de amor, iar regii umblă cu săbii ce le pierd. Vai de voi, 

rândunele nenorocite, ce vă credeţi artişti. Lăsaţi cariera aceasta; ea e 
greşită pentru voi; faceţi-vă diurnişti sau schimbaţi-vă numele în Ruteni 
tineri; atunci veţi deveni, în scurt timp, consilieri consistoriali“ (pg. 150). 

Dar satira lui Teliman fu foarte vigilentă şi față de cei mai colţoşi 
antagoniști cinici ai noştri. Nota umoristică €, aici, şi mai în largul ei: 
„Uşurei ca gândul unei primadone, cu un cilindru de paie pe cap, o 
trăistuță pe goalele umeri, se pornesc la drum spre Canaanul acesta 
(Bucovina). Pelegrini de aceştia se pot vedea zilnic pe toate străzile 
Cernăuţilor. Ei se cunosc pe portul lor galiţian: picioare şi coate goale“ 
(pg. 103). 

Şi, pretutindeni, alături de luptătorul Teliman, apare Teliman 
scriitorul, reprezentantul satirei polemice în literatura bucovineană, atât 
de plastic şi de inventiv atunci când se ridică peste spiritul ieftin şi trivial 
al unei mai puţin antrenante ambianţe. Siretul, de pildă, e, după socoteala 
lui Toader Şotropa („optimist şi ciobotar“ —pp. 11-12, şi „om de încredere 
şi de calup“ —pg. 12) „cel mai vechi oraş al lumii, faţă cu care piramidele 
din ţara Faraonilor sunt copii, care n-aveau nici unghii la degete pe când 
Siretul era cărunt“ (pg. 12). De aceea, poate, acest Siret e scufundat 
într-o atât de adâncă adormire: „Soarele-i rotund de când îi lumea; ro- 
tund răsare şi rotund se culcă. Dacă ar răsări, într-o bună dimineaţă, în 
patru cornuri, s-ar trezi chiar şi Siretenii şi ar căsca gura. Însă soarele n- 
o face şi ei dorm sărmanii şi dorm mult“ (pg. 32). 

Dar-mi-te plasticitatea acelui ţârcovnic de paraclisier, care, în 
cutare „revoluţie“ de la Uideşti, la inaugurarea unei bănci săteşti, sub 
fâlfâirea atâtor treicoloruri valahe (agitate de neastâmpărul neuitatului 
nostru Grigore Filimon!), plasticitatea acestui „palamar“ deci, care, 
„înarmat cu un parazol cu vârful muiat în povidlă cu prune verzi“ (pg. 
100), avea să-l străpungă pe însuşi imperial-regalul prefect de Suceava! 

Ba chiar şi causeria măruntă e animată de spirituala vivacitate a 
lui Teliman: „Se stâng glumele în Bucovina. Pier văzând cu ochii, ca şi 
Românii când se face statistică... Nu-s şi pace! Şi tot sunt! Sunt, dar în 
popor... M-am dus la Clocucica... Un singur moşneag şedea pe prispă. 
Avea ochi visători. Din faţa lui puteai ceti mai mult decât din toate emisele 
(ordonanţele — nota lui Leca Morariu) consistoriale. Păţenii originale, 
fără fotografie. M-am aşezat lângă dânsul. Luna lucea ca-n baladele lui 

Bolintineanu“ (pg. 177). Şi-un spirit de observaţie care se traduce printr- 
o reflecţie ca aceasta: „Pe la băi se observă că copiii indigenilor au, de 
obicei, o faţă taman ca a oaspeților băilor, pentru că se uită lung la dânşii; 
la noi trece servilismul superiorilor din aceleaşi cauze asupra supuşilor“ 
(pg. 95). 

Calităţi care ni l-ar fi putut realiza pe un scriitor! Dar scriitorul 
căzuse în „ochiul de mare“ al breslei gazetăreşti“ (Leca Morariu, Revista 
Bucovinei, nr. 7/1943, pp. 313-318). 


„Scrisul lui Teliman a făcut şcoală în Bucovina. Felul lui de a 
vedea lucrurile, îndârjirea lui de a biciui păcatele omeneşti, limba lui 
bogată în antiteze, stilul lui încărcat au ademenit şi pe alți scriitori să se 
încerce în satire politice“ (Loghin, op.cit, pg. 230), scriitori care, de 
altfel, vor şi pune temelia iredentismului românesc în Bucovina. 


George Popovici — T. Robeanu 
(8/20.11.1863-12.26.07.1905) 


T. Robeanu, pseudonim pentru George 
Popovici, a scris o poezie „căruntă ca o legendă 
antică“, semn că „destinul generos i-a dat / din 
cornul său de haruri“ capacitatea de a trăi cuvintele 
şi de a se lăsa trăit de cuvinte. S-a numit George şi 
a fost fiul cărturarului şi teologului Euseviu 
Popovici, profesor de morală la facultatea teologică 
din Cernăuţi, înalt ierarh şi deputat în parlamentul 
vienez şi în dieta Bucovinei. Născut în 1832, Euseviu sau Eusebie 
Popovici a ajuns, în 1892, al doilea personaj al ierarhiei bisericeşti 
bucovinene, primind din mâna mitropolitului Silvestru mitra pentru a o 
purta la liturghie. A scris şi publicat „Studiul pregătitor pentru întâiul 
congres bisericesc din eparchia Bucovinei“ (Cernăuţi, 1880), 
„Catacombele romane“ (Candela, 1883), „Facultatea teologică din 
Cernăuţi şi celelalte şcoale teologice ortodoxe răsăritene“ (Candela, 
1884), „„Allegemeine Kirchengeschichte nach dem mundlichen Vortrage“ 

(Cernăuţi, 1889), „Offener Brief an den Verfasser der Broschure 
„Apologie der orthodoxen griechisch-orientalischen Kirche der 
Bukowina“ Nr. 1 und Il“ (Cernăuţi, 1891). 

Descendent dintr-o veche familie de preoţi cărturari, şcolit la 
Cernăuţi, la Innsbruck şi la Viena, cu doctorat în drept obținut în 1894, 
George Popovici s-a dedicat politicii, în care se iniţiase, în vremea 
studiilor universitare cernăuțene (1881-1886), ca membru al Societății 
Studenţeşti „Junimea“, apoi, alături de Iancu Flondor, în Partidul 
Naţional, care, aşa cum s-a putut vedea din cronica anului 1899, alcătuită 
de Eugen Neşciuc, înregistra izbânzi (deputat în nou înființata „curie a 
cincia“ vieneză, din 1897; deputat de Câmpulung în Dieta Bucovinei, 
din 1898), George Popovici având excepționale calităţi oratorice, iar 
„cu ele-n valea de la Istru / putea s-ajungă prim-ministru“. În cele din 
urmă, în 1900 („acum bat ore-ntârziete“, iar „din aburul albastru 
Dumnezeu a dispărut“), George Popovici pierde alegerile, pierde şi 
poziţia în partid (iar „fiecare gând la tine îmi zice c-am murit de mult“), 
aşa că, în 1901, se autoexilează în România („peste dânsu-n risipire zace 
lumea lui cea veche“) şi, „sfădit cu-o muză“, cea care nici pe la Aron 
Densuşianu, care-i scrie, „nu mai vrea să vie“, gândeşte să se dedice 
statutului glorios de om de ştiinţă. Pasionat de istorie şi cu triplă 
specializare universitară în drept, George Popovici se impune chiar şi în 
faţa năzurosului Nicolae Iorga, care-l iubeşte şi preţuieşte fără rezerve, 
iar A.D. Sturza îl propune, în 17 aprilie 1905, după publicarea, la 
Bucureşti, a insolitului studiu „Anul de la Marte în Moldova în timpul 
lui Alexandru cel Bun“, membru corespondent al Academiei Române. 
Avea, deja, o operă ştiinţifică, închegată din studii la fel de valoroase, 
precum „Index Zolkiewensis“ (Candela, 1884, 1885), „Opt documente 
române privitoare la mănăstirea Putna / 1707-1778“ (Candela, 1886), 
„Vechile aşezăminte româneşti“ (Convorbiri literare, anul XX, nr. 8), 
„Mihai Vodă şi moşnenii din Suharul“, Convorbiri literare, XX, nr. 12), 
„Cronica lui Ureche despre ocoalele iugaene“ (Convorbiri literare, XXIV, 
nr. 12), „Runc“, o colecţie inedită de documente câmpulungene 
(Convorbiri literare, XXV, nr. 12), precum şi o mulțime de poezii, risipite 
prin paginile aceloraşi „Convorbiri literare“ din perioada 1885-1892, ba 


> 


chiar şi în „Revista Politică“ din Suceava, unde i-a apărut „Voevodul“, 

opera poetică fiind semnată cu pseudonimul „T. Robeanu“, fără ca „T“ 
să însemne inițiala unui nume (în epocă, numele de botez, deci George, 
era socotit nume, iar numele de familie, deci Popovici, se numea 
prenume). 

Ca poet, T. Robeanu, un aparent baladist romantic, în care răzbat 
ecouri din cântecul preferat al sucevenilor anului 1848, petrecăreţi în 
bolta „Craiul Negru“ („Foaie verde trei migdale, / La crâşmuţa cea din 
vale / Vinu-i bun şi oca-i mare, / Crâşmăriţa — hâdă tare: / Beu voinicii 
de-a călare. // Foaie verde smeurică, / La crâmuţa din vâlcică / Vinu-i 
rău şi oca-i mică, / Crâşmăriţa-i frumuşică: / Beu voinicii de se strică“; 
cf. Grămadă, op.cit., pg. 247), cu o baladă dedicată celebrului han, „În 
bolta de la Craiul Negru“, dar şi cu alte două de aceeaşi inspiraţie, „Cântec 
vechi“ şi „La crâşmuţa verde“, aparent baladesc, deci, T. Robeanu a fost 
trăitor şi trăit de poezie, cum o şi probează cele două variante, „Icoana 
Maicii Domnului“ şi „Agnes“, pe care le şi reproduc, ale unui poem 
ciudat, care se rupe discret de romantism şi forțează granițele încă 
neîntrezărite în Europa ale modernismului. Robeanu căuta, se căuta pe 
sine, dezgustat de lumea „orelor întârziete“, lumea care nu-şi mai amintea, 
în eforturile ei filosofice şi pragmatice, că „a fericirii dulce cheie / e-n 
vin, în cântec şi-n femeie“, iar revenirea la simplitate şi prin simplitatea 
discursului liric, de care se lasă adesea ademenit Robeanu, la aparenta 
simplitate a cântecului țărănesc, e un veşnic recurs la lumină, pentru că 
dincolo de lumină e deşertăciunea deşertăciunilor, e „ceas de miază- 
noapte clopotul când sună jalnic“ şi când, din gloria clipei, inclusiv din 
gloria clipelor legendarilor voievozi, doar „goale-n ceas de miază-noapte 
oasele-i sclipesc în lună“. 

Despre Robeanu, pe care Şt.0. Iosif şi Dimitrie Anghel l-au iubit 
într-atât încât, în 1908, după căutări prin filele risipirii, au izbutit să 
adune între coperţile unei cărţi, publicată în „Biblioteca Minerva“, nişte 
„Poezii postume“, broşura fiind prefațată de Nicolae Iorga, despre 
Robeanu, deci, s-a scris că ar fi fost un Eminescu al Bucovinei, cu trăiri 
asemănătoare, dar fără să fi fost influenţat de opera lui Eminescu. Numai 
că Robeanu este el însuşi în tot ceea ce a scris, iar parvenitismul 
scriitoricesc specific criticilor literari fără operă îl poate pune, spre com- 
pare, alături de oricare mare poet european, inclusiv alături de cei de 

după el (dacă ţinem morțiş, îl putem asemăna, uneori, chiar şi cu 
Maiakovski, numai că marele futurist rus s-a născut în 1893, urmând să 
se rostească, „În gura mare“, mult mai târziu). Există, desigur, în cultura 
lui George Popovici şi o predilecție pentru romantismul religios german, 
dar şi spre impresionismul austriac, aşa cum există şi la Eminescu, dar 
cel găzduit de structura lumească, adică veşnica risipire T. Robeanu, s-a 
mulțumit doar cu sine, pipăindu-se, căutându-se şi rememorându-se pe 
contururile veşniciei, pe „lespezi vechi şi slove şterse“ şi în „candele ce 
nu mai ard“. Poezia a fost pentru el vindecare şi poate că şi un mod de a 
se purifica, rătăcind pe drumurile noroioase ale realității. Şi-a fost (omul? 
poetul?) un veşnic rătăcitor, mereu nemulţumit de vaierul uman care i se 
tot arăta la răscruci, de oasele care luceau inutile în lună, deşi ceilalți, şi 
nu el, poetul, au fost murit de mult, încât, la o astfel de răscruce, undeva, 
prin Ungaria, şi omul, şi poetul au renunțat la această deşertăciune, 
George Popovici luându-și zilele într-o cameră depersonalizată de hotel 
şi ducându-l cu sine, cine ştie unde, cine ştie dacă, şi pe poetul T. Robeanu, 
cu povara de cărți care vor rămâne pentru totdeauna nescrise. Poate că 
de aceea, noi şi numai noi, am şi avea obligaţia de a-l retrăi, odată cu 
aceste poeme limpezi, proaspete şi irepetabile: 


„În bolta de la „Craiul Negru” 


Suceava e avută-n turnuri 
Ca muntele bogat în stânci, 
Ea are strade glorioase 

Şi are pivnițe adânci 


În bolta de la „Craiul Negru“ 
Acolo-i vinul minunat. 
Acolo trei voinici aseară 
Într-un ungher s-au aşezat 


Au pene roşii-n pălărie 
Şi tinereţe în obraz. 

Mustăţile, aşa de dârze 
Şi vorbele aşa cu haz. 


Crâşmaru-n umbră clipoceşte, 
Mănunchi de chei i-atârnă-n brâu, 
Nepoata are ochi albaştri 

Şi-i blondă ca un spic de grâu. 


Aduce vin în cupe clare, 
Roşind, celor trei darabani, 
Ei au mustăţi atât de dârze, 
Ea numai optsprezece ani. 


Şi unul sare în picioare, 
Zâmbind mânuţele i-a prins. 
Guriţa-al doilea îi sărută 

În şagă mai, mai înadins. 


lar cel din urmă stă deoparte 
Aşa de palid, chinuit — 

Ah, mult amar şi, totuşi, dulce 
În ochii săi ea a citit. 


Strofe Carpatine 


Prin întuneric de codru de brad, 
Ploi de lumini din stele cad. 

Şi umplu de-argint izvoarele clare 
Şi inima de dor şi visare. 


Aşa tânără, fragă, ca amorul dintăi 

Înfloreşte o roză la răscruce de căi, 
Înfloreşte-aşa dulce, ca tine, la care 
Mă duce, iubită, ascunsa cărare. 

Sub pasul rar şi discret de cerbi 
Se-nfioară încet vârfuri de ierbi; 
Din vale negura se ridică 
Căruntă ca o legendă antică. 


Se clatină brazii, salută în somn: 
Prin visul lor trece Dragoş domn. 
În pălărie o veselă floare, 
În mână cornul de vânătoare. 
(Convorbiri literare, XXV, pg. 526) 


La crâşma verde 


La crâşma verde pe vâlcea 
Voios m-abat din calea mea; 
La masa de stejar mă pun, 
Nimic nu cer, nimic nu spun. 


Dar crâşmăriţa cea nurlie 
Ea mă cunoaşte şi mă ştie 
Şi sprintenă şi mlădioasă 
Aduce cupa cea frumoasă; 


Pe umeri braţul mi-l aşază 
Lumina ochilor să-mi vază, 
Şi pentru vesele cântări 
Primesc drept plată sărutări. 


O, filosofi cu gând greoi, 
Când oare-ţi înțelege voi 
C-a fericirii dulce cheie 
E-n vin, în cântec şi-n femeie? 
(Convorbiri Literare, XXII, pg. 181) 

Alcovul e în umbră... 


Alcovul e în umbră şi tu vii să te culci, 
Copilă cu ochi negri şi buze moi şi dulci; 
Încet ridici perdeaua şi-n zare un balaur 

Îţi pare cerul nopții cu ochii săi de aur. 

EI zborul lui de nouri spre tine îl îndreaptă... 
Tu nu cobori perdeaua şi nu eşti înțeleaptă. 


Ci gândul de copilă din depărtări lumeşti 
Pe Făt-Frumos îl cheamă să vie ca-n poveşti, 
Cu farmec de iubire din suflet de viteaz 
EI dorul să-ţi adoarmă şi iar să-l facă treaz 
Şi tu în a“ lui braţe voioasă să te culci, 
Copilă cu ochi negri şi buze moi şi dulci. 
(Convorbiri literare, XX) 


Voievodul 


În tăcute bolți din veacuri doarme-n pace Voievodul, 
Mâinile scăldate-n sânge stau pe piept, evlavioase, 
Peste dânsu-n risipire zace lumea lui cea veche 
Lespezi vechi şi slove şterse, candele ce nu mai ard. 
Şi la căpătâi se roagă un călugăr ce nu ştie 

Că din aburul albastru Dumnezeu a dispărut. 

Dar în ceas de miază-noapte clopotul când sună jalnic 
Voievodul se trezeşte 


„Eu din vechea strălucire vreau să ies azi la divan, 
Logofete, mergi de adă din muzeu pecetea ţării 
Şi spătarul să aducă spada mea vândută-n Londra!“ 
Logofătul nu-l aude şi spătarul său nu vine — 
Goale-n ceas de miază-noapte oasele-i sclipesc în lună. 
(Convorbiri Literare, XX, 
Junimea literară, nr. 9/1905, pp. 132-133) 

Blondă ca grâul 


O, la ce-ar vesti bătrâna 
Poezie-n neagră haină 

Cum eşti blondă tu ca spicul 
ŞI ştii săruta în taină? 


Şi de ce-s la față palid 
Ce-are lumea să o ştie? 
Numai blondul grâu s-audă 
Cântecul de ciocârlie. 
(|nedite, în Junimea literară, 
nr. 9-10/1908, pg. 185) 


Icoana Maicii Domnului 


Antreul stă iluminat! 

Te văd din cap cum clatini, 
Prietenul meu mult stimat, 
Că epicele datini 

Frivol le-am aruncat deoparte 
Şi-aduc pericol castei arte. 


Vezi, am aşa temperament 
Şi sunt sfădit cu-o muză. 

Să o invoc? E evident 

Că n-a vrea să m-auză. 

Şi Aron Densuşianu-mi scrie 
Că nici la el nu vrea să vie. 


Antreu — portal de paradis — 
Marmorică splendoare. 
Se-neacă pasul ca în vis 

În mutele covoare 

Oglinzile lucesc feeric, 
Afară-i glod şi întuneric. 


Stau ca fantastice tiviri 
Fenici la portiere; 

În candide încremeniri 

Zeiţe în unghere. 

În glas de-argint de pe părete 
Acum bat ore-ntârziete. 


Lacheul cască somnoros, 

Apasă pe cravată 

Extrem, discret şi grațios 
Bărbia diplomată. 

Şi ochii sfincşi încet se-ngroapă. 
După perdelele de pleoapă, 


În orient şi-n occident 
E ordinul acesta. 
(|nedite, în Junimea literară, 
nr. 9-10/1908, pg. 185) 


Agnes 


Ard candelabrele-n antreu... 
Te văd din cap cum clatini 
Şi mă numeşti barbar ateu 
Că epicile datini 

Şi clasicismul castei arte 
Frivol l-am aruncat deoparte. 


Sunt, de când perii suri răsar, 
Sfădit cu doamna muză. 


Să chem superba? E-n zadar, 


303 


lon DRĂGU2ANUL 





Ea nu vrea să m-auză. 
Şi Aron Densuşianu-mi scrie 
Că ea nicicând n-a vrut să-l ştie. 


Îmi şuier cântu-n orice ceas! 
Numiţi-mă chiar cinic. 

Nu vreau să moară fără glas 
Avântul meu sanguinic: 

A” tinereţei dor şi jale, 
Potop rebel, oprit în cale 


Antreu, portal de paradis, 
Marmorică splendoare... 
Se-neacă pasul ca în vis 
În mutele covoare. 
Oglinzile lucesc feeric. 
Afară-i gol şi întuneric. 


Stau, ca fantastice tiviri, 
Fenici la portiere, 

În candide încremeniri 

Zeiţe în unghere. 

În glas de argint de pe părete 
Acum bat ore-ntârziete. 


Lacheul cască somnoros. 

Apasă pe cravată 

Extrem, discret şi grațios 
Bărbia diplomată; 

Şi ochii sfincşi încet se-ngroapă 
După perdelele de pleoapă. 


Destinul generos i-a dat, 


Din cornul său de haruri, 
În leagăn de orfelinat 

Aşa drăguţe daruri, 
Cu ele-n valea de la Istru 
Putea s-ajungă prim-ministru. 


A cui vina, dacă tont 

Nu s-a înălțat în scară? 
Ei! cel imparţial ia cont 
Fumând a sa ţigară, 

Că în livrea sau în mătasă 
Ce-i rasă tot rămâne rasă. 


În orient şi occident 
Lacheul dominează: 
Vizir şi paşă opulent 

Sau cardinal cu vază 

Îşi bate joc din înălţime 
De lupta palidei mulțime. 


Scurt şi energic a sunat... 

Din gânduri Jean tresare. 
Rădică capul parfumat, 
Patetic dă intrare 

Stăpânilor, ce-n timp hidropic 
Vin de la balul filantropic. 


E-n ţară cel dintâi bancher, 

lar ea o damă cultă 

Şi cea mai tristă din muieri 
Din cele ce ascultă, 

Xantipele în roşe bluze 

Din cântecul meu sunt excluse. 


Dar crinul cel abia-nflorit 
E Agnes a lor fată, 


E parcă Venus a ieşit 

Din valuri încă-odată. 
Umbriţi de şalul cu dantele 
Ard tainic ochii-unei gazele. 
(|nedite, în Junimea literară, 
nr. 9-10/1908, pg. 184) 


Cântec vechi 


La Suceava în cetate 

Ceas de miază-noapte bate, 
Păzitorii cântă-n uliți 
Răzimaţi în albe suliți. 


La Suceava în cetate 

Ceas de miază-noapte bate, 
Zidul vechi adânc răsună: 
„Noapte bună, noapte bună!“ 
Şi din plai şi de la mare 
Visurile vin călare 

Din risipe-ncetişor 
Creşte-un mândru foişor. 


La prag luna ţine strajă 
Înlăuntru doarme-n vrajă 
Fata cea de voievod, 

Cu păr galben pus în nod. 


Cine vine şi-l dezleagă 

Nu se duce noaptea-ntreagă 
Şi cui vine s-o sărute 

Toate nopţile-s pierdute. 
Copiliţă mult nătângă, 

Ochii tăi cu mâna stângă 
Să-i acoperi; iar cea dreaptă 
Facă drum celui ce-aşteaptă. 


306 


Mărturisitorii. O istorie a scrisului bucovinean 


Ca în ceasul din poveşti 
De la dragile-ți fereşti 
În ispită să nu-l ducă 
Albul număr de nălucă. 
(Revista Bucovinei, nr. 5/1943, pg. 215) 


Un mort 


Nu ard luminile de ceară, cântări de groapă nu răsună, 

Să mă privească înc-odată prietenii mei nu s-adună, 

Şi, totuşi, stau tăcut, zadarnic bătaia inimii s-ascult, 

Când fiecare gând la tine îmi zice c-am murit de mult. 

Şi-atunci te văd venind spre mine, din vremi pierdute-o arătare 

Şi ochii mari şi plini de milă de vină grea îmi dau iertare“. 
(Revista Bucovinei, nr. 5/1943, pg. 215) 


Finis... 


Fără veste, fără nume, am să ies din lumea lor, 

Nici un ochi de-azur n-a plânge, nu s-a stinge nici o stea, 
Numai poate-un glas de clopot va-ncerca o tânguire 

Şi un dascăl sur şi gârbov va rosti un Tatăl-nostru. 


Lângă tine ei m-or pune, o, iubit şi palid tată, 

Mut zaci tu şi rece-i fruntea şi închis e ochiul sfânt 
Ce-n jeliri fără cuvinte mă vedea, de lacrimi plin, 
Rătăcit în labirinturi de păcat şi nebunie. 


Nici nu pot să cer iertare şi căință să-ți arăt!... 
Amândoi, tăcuţi şi galbeni, zacem unul lângă altul, 
Ale sufletului rane s-au uscat şi nu ne dor, 
Blândă peste noi se lasă noaptea veşnicei uitări. 
(Semănătorul, 1905, nr. 3; Convorbiri Literare, 1885, nr. 2). 

„Înzestrat cu îmbelşugare cu cele mai alese facultăţi fizice şi 
spirituale, George Popovici uşor s-a putut ridica sus, peste nivelul 
mediocrităţii. Aceste facultăţi, cultivate cu pricepere şi gingăşie în casa 
părintească şi îmbogăţite prin educaţia metodică din şcoală, formară 
fundamentul profundei sale erudiţii ulterioare. Jucându-se, trecu 
bacalaureatul şi îmbrăţişă, cu însufleţire, studiul juridic, pentru care simţi 
o predilecție deosebită. EI n-a studiat pentru ca să treacă examenele, ci 
pentru a pătrunde în disciplina sa. De aceea, afară de Universitatea din 
Cernăuţi, urmă cursuri şi la cea din Innsbruck şi Viena. Răsplata muncii 
sale oneste, în decursul mai multor ani, a fost diploma de doctor în drept, 
obținută la Universitatea din Cernăuţi, la 1894... 

La anul 1897, George Popovici se află la Viena pentru a-şi 
completa studiile sale. Din liniştea arhivelor colbăite, însă, răsunetul 
durerosului suspin, ce năbuşea din pieptul confraților săi din Bucovina, 
îl făcu să tresară şi să-l înduioşeze adânc. Greu gemeau, atunci, Românii 
bucovineni sub jugul unui greşit sistem de guvernare. Glasul poporului 
necăjit l-a trezit din visurile sale ştiinţifice, mânându-l involuntar pe 
arena luptelor politice. În primăvara anului 1897, obținu mandatul de 
deputat în parlamentul din Viena, în curia a cincia, de curând înfiinţată... 
Românii câmpulungeni, la 1898, l-au ales, în ciuda tuturor obstacolelor, 
deputat şi în camera provincială. Aici i s-a deschis un larg teren de 
activitate. Înjghebarea impozantului Partid Naţional şi editarea ziarului 
„Patria“ au fost prima validare a noului curent în viaţa politică a 
Bucovinei... 

Activitatea sa politică, deşi peste măsură de scurtă, a fost foarte 
rodnică. Folosindu-se de încurcăturile ce se iviseră în cabinetul Bade, 
George Popovici, sprijinit şi de ceilalți deputaţi români, exoperă, la 1898, 
clase paralele române pe lângă liceul prim din Cernăuţi, satisfăcând, 
măcar încâtva, cardinalul nostru postulat după creştere naţională... 
Punctul de culminaţie în cariera sa politică l-a urcat la 1900, când, în 
delegaţia austriacă în Budapesta, ținu un fulminant discurs cu privire la 
rolul Românilor în Tripla Alianţă. Prin glasul său, au vorbit peste trei 

milioane de Români, locuitori în monarhia austro-ungară. Cuvântarea 
lui a aflat un viu răsunet în toate ziarele româneşti, înţepând, însă, pe 
şovinii maghiari... 

La noile alegeri din 1900, George Popovici, om onest, ce dispreţuia 
orice corupție, nu reuşi. Această lovitură deveni şi mai simţitoare, când 
în dirigenţa Partidului Naţional se iscară divergențe de păreri, împlând 
nobilul său suflet de mâhnire şi amărăciune... el părăsi Bucovina şi 
s-aşeză, la 1901, în Bucureşti, unde, în bogatele arhive, află recreaţia 
cea mai bună... 

EI a publicat puțin, sigur pentru că se purta cu gândul de a-şi 
rezerva material pentru un op mai mare. 

În „Candela“ din Cernăuţi, prin anii 1884-86, a publicat: „Index 
Zolkiewensis“, cuprinzând 8 documente privitoare la mănăstirea Putna. 

În „Convorbiri Literare“ au apărut, afară de numeroasele sale 
poezii, următoarele lucrări de valoare netăgăduită: „Vechile aşezăminte 
românești“, anul XX, nr. 8; „Mihai Vodă şi moşnenii din Suharul“, anul 
XX, nr. 12; „Cronica lui Ureche despre ocoalele iugaene“, anul XXIV, 
nr. 12; „Runc“, glosă la o colecţie de documente moldo-câmpulungene, 
anul XXV, nr. 12; „Anul de la Marte în Moldova în timpul lui Alexandru 
cel Bun“, anul XXXIX, nr. 3. 

Afară de aceste, îl au încă de autor două articole foarte interesante, 
şi anume: „Starostia sepinicensă“, apărut în volumul „Lui Tit Maiorescu, 
Omagiu“, la 1900, şi „Ordinea de succesiune în moşiile donatice 
moldovene în secolul al XIV“, apărut în „Prinosul lui D.A. Sturza“, la 
1903. 

Dr. George Popovici a colaborat la ziarele politice din Bucovina: 
„Revista Politică“, „Gazeta Bucovinei“, „Patria“ şi la „Tribuna“ din 
Sibiu... 

În aprecierea scrierilor sale, puţine la număr, dar grele la cumpănă, 
Academia Română, în sesiunea generală din 17 April 1905, la propunerea 
secretarului general, dl A.D. Sturza, l-a ales membru corespondent. 

Acestea sunt contururile generale ale unei vieţi plină de glorie şi 
strălucire, de dezamăgiri şi triste presimţiri. Zicea doar el însuşi: „Fără 
veste fără nume, am să ies din lumea lor, / Nici un ochi de-azur n-a 
plânge, nu s-a stânge nici o stea; / Numai poate un glas de clopot 

va-ncerca o tânguire. / Şi un dascăl sur şi gârbov va rosti un Tatăl- 
Nostru“. (Iancu I. Nistor, Junimea literară, nr. 9/1905, pp. 129-131). 


„George Popovici a îmbrăţişat în opera sa aspectul întreg al 
vechiului drept românesc. În încercarea sa de sinteză, de la 1886 („Darea 
de seamă asupra cărţii lui Nicolae Blaremberg“, „dare de seamă“ 
semnificând, în epocă, recenzie a cărţii — n.r.), după ce indică metoda de 
urmat în sudiul vechiului nostru drept şi analizează originile şi izvoarele 
lui, aruncă lumină în materia dreptului public, asupra arhondologiei 
(dregătoriilor) moldoveneşti, iar în domeniul dreptului privat asupra 
probelor (analizând aşa-numitul jurământ „cu brazda în cap“), asupra 
jurătorilor şi asupra esenței crimei şi pedepsei. Diverse studii 
monografice, rămase în manuscris sau publicate, înainte de această 
recenzie sau după ea, au aprofundat problemele care formează obiectul 
ei. Alte studii au lărgit câmpul preocupărilor autorului. 

În manuscris au rămas (la Academia Română) studiile „Jurământul 
cu brazda în cap“, „Republica câmpulungeană“, „Dignităţile şi oficiile 
din vremea lui Alexandru cel Bun“, „Despre elementele dreptului german 
în organizarea veche a târgurilor româneşti“, „Oraşele moldoveneşti“, 
„Oficiul şoltuzatului moldovean“, „Capitanatus moldaviensis“. 

Ultimele patru sunt scrise în limba germană“ (lon Negură, Revista 
Bucovinei, nr. 5/1943, pp. 222-223). 


„Pornit din Bucovina lui Eminescu şi trăind în umbra 
covârşitorului lui talent poetic, T. Robeanu vădeşte, în poezia sa, unele 
note comune cu cea a marelui său contemporan, fără să putem vorbi de 
o influenţă directă a lui Eminescu asupra poetului nostru. l-au frământat 
aceleaşi probleme ale neamului, i-au robit aceleaşi pasiuni, i-a apăsat 
acelaşi destin tragic al vieţii şi atunci e firesc ca opera lor să poarte 
pecete asemănătoare. Dacă literatura română are un Eminescu, afirmam 
cândva, atunci şi poezia Bucovinei îl are pe Eminescu al ei în T. Robeanu“ 
(Constantin Loghin, Revista Bucovinei, nr. 5/1943, pg. 211). 


„Sfârşitul lui T. Robeanu a fost tragic. Pe când îl ştiam petrecând 
în România, o telegramă din Muncaci-Ungaria (actualul Mukacevo- 

Ucraina — n.r.) anunţă moartea, prin otravă (morfină), într-un hotel de 
acolo, a aceluia care nu voia să poarte ruşinea „de a nu putea plăti o 
datorie, pe care n-o făcuse pentru dânsul, ci pentru viitorul poporului 
nostru din Bucovina, căruia i-a fost lumina cea mai curată şi călăuzul 
cel mai chemat“ (Iorga, O lacrimă pentru G. Popovici). 

Trupul său a fost transportat şi înmormântat la Cernăuţi“ (Loghin, 
Istoria, pg. 240). 


Timpul său nu l-a meritat, tot aşa cum nu l-a meritat nici 
posteritatea. George Popovici şi T. Robeanu (candva am fost sferici şi 
pe deplin fericiţi, dar am fost înjumătăţiţi de Apollo şi, de atunci, tot 
căutăm să reunim jumătăţile, spune mitul androginului) zace în două 
morminte, cum ar spune Leca Morariu; unul este mormântul uitat din 
Cernăuţi, iar celălalt este opera lui deja uitată. Chiar şi „Poeziile 
postume“, adunate de Şt.O. Iosif şi Dimitrie Anghel, au dispărut din 
Bucovina, iar într-o sută de ani de la reîntregirea sferei George Popovici 
şi T. Robeanu, prin moarte, nici un bucovinean nu s-a învrednicit, după 
exemplul nebucovinenilor losif-Anghel, să-l aducă pe fascinantul poet 
al Bucovinei acasă, în memorie. Probabil că, în această sută de ani, în 
ciuda aparenţelor, Bucovina nici n-a mai fost locuită. 

* 

Am tot visat, în ultimii ani, să adun între coperţile unei cărți opera 
poetică a lui T. Robeanu, risipită în „noaptea veşnicei uitări”. Găsisem, 
într-o broşură semnată de Leca Morariu, un fragment din ultima scrisoare 
a tragicului poet, redactată în germană şi adresată, în 12 iulie 1905, 
comandantului oraşului Munkacs, scrisoare pe care o păstram, cu gândul 
să o încredinţez unei desluşiri publice, înlesnită de studiul scrisorilor lui 
Robeanu, studiu scris şi publicat, după o temeinică documentare în 
arhivele Academiei Române, de lon Grămadă, în „Deşteptarea” sau în 
„Patria” (nu-mi mai amintesc şi nici nu mai simt dorinţa şi puterea să 
caut prin caietele mele cu însemnări). Trăiesc, probabil, în vremea aceasta, 
a unei dezgustătoare suficienţe obşteşti, dorinţa dezarmantă de „a ieşi 
din lumea lor”, convins că, şi datorită acestui „Eminescu al Bucovinei”, 
„ale sufletului rane s-au uscat şi nu ne dor”, iar scrisoarea din Munkas, 
ultima scrisoare a lui T. Robeanu, deplânge, de fapt, un neam „rătăcit în 

labirinturi de păcat şi nebunie”, faţă de care nimeni nu mai are datorii de 
împlinit: 


„Domnule comandant al oraşului, 


Am luat morfină şi sper negreşit să aflu moartea. Depeşele 
alăturate rog a le trimite imediat după moartea mea pe adresele date... 
Adaug în cuvertura aceasta şi banii de cari mai dispun... Afară de aceea, 
mai alătur aici un ac de cravată şi inelul meu... 

Doresc ca, după isprăvirea regulamentarei anchetări din partea 
parchetului, să fiu îmbrăcat în rufe curate (sunt în geanta cea joasă) şi în 
hainele cele negre. 

În sfârşit, rog să mi se dea un mormânt într-unul din cimitirele 
din Munkacs, fie chiar într-un loc singuratec. 

Domnule comandant, nu Vă pot exprima mulțumita ce V-o 
datorez, dar părinţii mei vor face-o, desigur. 

Luni, noaptea. 

Dr. George Popovici”. 

Recursul la memorie 


Documentul istoric ar trebui să însemne memorie. Primul lor 
cercetător, neamţul Wickenhauser, avea să le folosească doar ca mărturii, 
care pot înlesni reconstrucţii. Wickenhauser şi-a publicat, în nemţeşte, 
colecţia de documente moldoveneşti în 1862, iar peste trei ani, în 1865, 
I.G. Sbiera avea să publice, pentru prima dată în limba română în 
Bucovina, „Un documînt istoric“, cel semnat la Cracovia, în 5 noiembrie 
1595, de Sigismund al III-lea. Apoi, tot Sbiera face o pasiune pentru 
astfel de lucrări, pasiune de care se vor molipsi şi alţii, numai că rostul 
documentului nu mai este, ca la Wickenhauser, doar cel al mărturisirii, 
pe cât cel al legitimării. Chiar şi Sbiera, urmaş al unor vrednici răzeşi 
din Horodnic, începe să-şi caute cu înfrigurare străbuni şi mai nobili, pe 
la curţile voievodale, dar fără a ajunge, precum Hajdeu, la falsificarea 
de documente. Tocmai de asta, adică din motivul legitimării, în dauna 
memoriei, în Bucovina se pune mai mare preţ pe genealogii decât de 
adevărurile unor epoci, adevărurile acelea însemnând, în fond, un sistem 
de convenţii morale, religioase şi administrative. Moda legitimării cu 
orice preţ a avut, desigur, şi consecinţe pozitive, din moment ce din 
Bucovina avea să se ridice un genealogist-heraldist de talia lui Traian 
Larionescu (1905-1979), care să reorienteze documentul pe un anume 
făgaş ştiinţific, făgaşul individualizării din „sterilul“ unor 
contemporaneități înzestrate şi cu popor. 

În planul cercetării istorice bucovinene, documentul vechi a fost 
folosit şi la altfel de legitimări, cele obşteşti, prin susținerea oarbă a 
ideilor preformulate în spiritul şi litera principiilor Şcolii ardelene. 

Datorită lui Alexandru Vitencu, el însuşi un pasionat cătutător de 
documente vechi, există un scurt istoric al publicării lor în Bucovina, un 
istoric prin care se stabilesc granițele unui teritoriu spiritual din imediata 
vecinătate a literaturii, ba chiar şi cu prelungiri în teritoriul literar, despre 

care nu s-a făcut niciodată vorbire. În fond, pe lângă documentele slavo- 
române de cancelarie, scrise doar în limba slavă, au existat, în Bucovina, 
şi documente formulate, încă de la 1611, în limba română, scrieri care, 
aşa cum vom vedea, după citarea aproape integrală a textului formulat 
de Alexandru Vitencu, pot fi considerate monumente literare ale limbii 
române care au scăpat, deocamdată, atenţiei exegeţilor: 


„Majoritatea hârtiilor slavo-române, aflătoare în arhivele 
mănăstirilor şi în cea a Mitropoliei din Bucovina au fost studiate şi 
publicate de câţiva cercetători, între care primul loc, în ordine 
cronologică, îl ocupă Franz Adolf Wickenhauser. Acel zelos şi priceput 
cercetător al trecutului nostru a dat publicităţii un foarte bogat şi preţios 
material documentar. 

În calitate de funcționar, în decurs de mai mulţi ani, la administraţia 
moşiilor statului şi fondului bisericesc ortodox din Bucovina, 
Wickenhauser a copiat şi tradus în limba germană numeroase documente, 
pe care, apoi, le-a folosit la alcătuirea merituoasei sale opere ştiinţifice. 

Numai în primele sale două cărți, apărute (în 1862 — n.r.) sub 
titlul general „Moldawa, oder Beitrage zu einem Urkundenbuche fur die 
Moldau und Bukowina“ (tratând, în special: 1. Istoria mănăstirii 
Moldoviţa, 2. Istoria mănăstirii Solca), sunt reproduse 293, respectiv 
175 documente slavo-române, în afară de cele din timpul ocupaţiei 
austriece. 

În cărţile ce le-a publicat Wickenhauser, în continuare dându-ne 
istoria numeroaselor mănăstiri din Bucovina, cu excepţia celor din 
Dragomirna şi Suceviţa, apoi istoria Episcopiei Rădăuţilor etc., acest 
autor s-a bazat, totdeauna în expunerile sale, pe zeci şi sute de documente, 
ce le-a reprodus în traducere, cu anexă la fiecare carte. 

După Wickenhauser, care a publicat, mai cu seamă, hrisoave 
mănăstireşti, Dimitrie Dan, pe vremuri preot la lujineţ, are meritul de a 
fi dat la iveală, cu scop de afirmare a românismului în nordul Bucovinei, 
primul document răzăşesc, în „Revista Politică“ din Suceava, vol. II, 
numărul pe Decembrie 1887. Documentul se afla în posesia lui loan 
Arhip, învăţător la Clivodin, şi e un act de privilegiu dat de voievodul 
Moldovei, Alexandru loan Mavrocordat, laşi, 1786, Ianuarie 30, către 

Petrachi, fiul lui Vasile Arhip, care a fost căpitan în ţinutul Cernăuţi. 

„Revista Politică“ a publicat, apoi, în numerele din 1 şi 15 
Februarie 1885, patru documente mazileşti, proprietatea tânărului 
judecător Vasile Tudan, originar din Costeşti, judeţul Storojineţ, dintre 
care primul e un hrisov de la Vasile Lupu, laşi, 7160 (1651), Septembrie 
14. 

Un alt preot, Dr. Orest Popescul, egumen al mănăstirii Suceviţa, 
mai târziu, a scos în broşură, la Cernăuţi, primele documente ce nu fac 
parte din vreo arhivă publică, deci de cele din posesia unor familii 
particulare din Bucovina, „din care unele dispun de adevărate 
specimene“, cum ne arată autorul broşurii „Câteva documente 
moldovene“. 

George Popovici — poetul Robeanu — adunase de la particulari şi 
copiase o serie întreagă de documente pentru studiile sale juridice şi, 
cum el nu se putea gândi la publicarea materialului adunat, cumnatul 
său, Orest Popescul, se simţi îndemnat să publice, din acel bogat mate- 
rial documentar, „douăzeci şi patru de documente slavone emanate din 
cancelaria voievozilor moldoveni, în cursul anilor 1418-1660“, deci dintre 
cele mai vechi şi mai importante acte ale istoriei noastre. 

Dimitrie Dan, zelosul cercetător bucovinean, pe care-l cunoaştem 
de la „Revista Politică“, publică, în „Junimea literară“, vol. IV pe 1907, 
două documente particulare, iar în vol. VI pe 1909 prezintă domnul |. 
Nistor, în aceeaşi revistă, pe care o adună cu George Tofan, un ispisoc 
de la Grigore Ghica, din anul 7245 (1637), Februarie 11, cu un foarte 
temeinic şi amănunțit comentariu ştiinţific. 

Un mare număr de documente particulare a apărut în „Gazeta 
mazililor şi răzeşilor bucovineni“, între anii 1911 şi 1914, în care sunt 
parţial tipărite colecţiile Leon Samson din Bărbeşti, loan Baloşescul din 
Comăreşti, apoi documentele din Mihalcea, Boianceni, Ivancăuţi etc. 

T.V. Stefanelli, fost membru al Academiei Române, ne-a dat, în 
1915, o foarte îngrijită şi voluminoasă colecţie, sub titlul „Documente 
din vechiul ocol al Câmpulungului moldovenesc“, operă care constituie 
încununarea muncii migăloase, de decenii, a autorului. Acesta, în cariera 
sa de magistrat la Câmpulungul moldovenesc, a adunat documentele 
particulare din acel ţinut. Colecţia cuprinde peste 300 de documente, 

toate numai în limba română, de conţinut variat şi foarte interesant, 
începând cu o „Carte de zălog între Ursul Mănăilă şi Gheorghe Floce 
pentru un loc în Pecişte“, din 1611, şi se termină cu o mărturie din 1843. 
„Cartea de zălog“ figurează între cele dintâi documente în limba română 
de la începutul secolului XVII. „Cel mai vechi act românesc în arhiva 
Sf. Spiridon de la Iaşi, de pildă, e zapisul de vânzare de la 1601, prin 
care copiii lui Petru Olog din Băceşti vând părţile lor de moşie din 
Băceşti“ (Ghibănescu, „Ispisoace şi Zapise“, vol. I, partea Il). 

După Wickenhauser, timp de cam trei decenii, nimeni nu se mai 
ocupă, în mod mai temeinic, de anevoiosul studiu al documentelor din 
arhivele publice, deşi materialul nu era epuizat, căci „nici publicaţiunile 
lui Wickenhauser nu cuprind întregul cerc al arhivelor mănăstirești“ 
(Orest Popescul, broşura citată). 

Abia în 1923, ne dă Dimitrie Dan, acum membru corespondent al 
Academiei Române, opera sa despre „Mănăstirea Suceviţa“, strălucită 
ctitorie a Movileştilor, lucrare premiată de Academie cu marele premiu 
Năsturel. Autorul reproduce în anexă, după modelul Wickenhauser, 
documentele originale, rezumate şi traduceri care privesc direct 
Mănăstirea Suceviţa, apoi hotarnicele şi, în apendice, „documentele 
Schitului celui Mare“ (din Polonia, căruia îi fusese închinată Suceviţa — 
n.r.), cu hotarele respective. 

Domnul profesor universitar Simion Reli a publicat, după arhivele 
statului din Cernăuţi, „Cinci documente din sec. XV-XVII“, însoţite de 
un studiu, în „Codrul Cozminului“, Buletinul Institutului de istorie şi 
limbă din Cernăuţi“ pe anii 1925-1926. 

După războiul mondial, „Junimea Literară“ aduce un însemnat 
aport la cunoaşterea vechilor hârtii, prezentând un bogat material de 
documente particulare. Astfel, în vol. XIII din 1924, apar aproape o sută 
de „Documente Tăutuleşti“, scoase de domnul Artur Gorovei, cu un 
interesant studiu introductiv asupra materialului. 

Domnul profesor universitar Leca Morariu tipăreşte, tot aici, 4 
documente, sub titlul „O comoară“. Hârtiile vechi date de domnia sa la 
iveală sunt documentele preotului Vasile Pătraşcu din Bucovina, trecute 
apoi în posesia avocatului Numitor Liteanu. Un judicios şi amănunţit 
studiu lingvistic însoţeşte textul fiecărui document publicat. 

În fine, domnul Constantin Zoppa, profesor de istorie, publică, în 
acelaş volum al revistei, 5 documente, sub titlul „Din bătrâni“, care au 
fost aflate în conacul moşiei Cămărzani, judeţul Fălticeni. Între acestea, 
se află un document în limba slavonă, de la Constantin Movilă, din anul 
7117 (1608), Decembrie 3, care e cel mai vechi din colecţie. Un 
comentariu de specialitate însoţeşte textele publicate. 

În 1925, a apărut, în anuarul Şcoalei reale ortodoxe din Cernăuţi, 
colecţia lui Leon Flondor din Milie, sub titlul „Vechi documente 
moldoveneşti“ şi, în 1929, în anuarul aceluiaşi liceu, colecţia completă 
a lui loan Baloşescul din Comăreşti, sub titlul „Documente moldoveneşti 
din Bucovina“, ambele scoase şi extrase de subsemnatul. 

Două documente de mare importanţă pentru cunoaşterea trecutului 
Bucovinei au fost publicate, după originale provenind de la Eudoxie 
Ursachi, ultimul mare proprietar român din Bănila moldovenească, de 
către marele genealogist Sever Zotta, sub titlul „Semimileniul unui docu- 
ment de la Alexandru cel Bun şi al satelor Banila moldovenească şi 
Igeştii din Bucovina (1428-1928). Documentele au fost reproduse în 
originar şi în traducere în „on Neculce“, Buletinul Muzeului municipiului 
laşi, fascicola 7 din 1928... 

Ultima şi cea mai bogată colecție de documente din Bucovina e 
cea a domnului Teodor Balan, director al Bibliotecii universitare din 
Cernăuţi, în 6 volume, sub titlul „Documente bucovinene“, din care 
primul a apărut în 1933, iar ultimul în 1942. 

Colecţia prezintă, în mod cronologic documente ce se păstrează 
în Arhivele Statului din Cernăuţi, precum şi la alte instituții de stat şi 
biserici, cuprinzând şi un prețios material de la câțiva mari proprietari 
din Bucovina“ (Alexandru Vitencu, Revista Bucovinei, nr. 4/1943, pp. 
185-189). 


Din mulţimea aceasta de documente, fără îndoială toate valoroase 
şi importante, se pot individualiza pentru o istorie a scrisului în Bucovina 
o bună parte dintre documentele câmpulungene, şi anume acelea care 
probează, datorită talentului celor care le-au pus în pagină, şi calități 
literare deosebite. 

Documentele câmpulungene 


Vechile cărți de zălog, de judecată, de hotarnică, de vânzare etc. 
au fost scrieri pragmatice, cu utilități precise, care, în aparenţă, nu au 
nimic în comun cu imaginarul, cu literatura. Dar cărțile acestea s-au 
scris, de regulă, „cu mâna lui“ cutare ştiutor de litere, care ştiutor de 
litere ținea la statutul său de „solomonar“ pragmatic (în genul lui Serafim 
Cărăşel, din Suceava anului 1848, pe care avea să-l nemurească lon 
Grămadă) , priceput nu numai să scrie, ci să şi prezinte cât mai frumos şi 
cât mai persuasiv întreaga poveste care trebuia încredințată vremurilor. 
Şi mai sunt formulele ancestrale ale dreptului pelasg-valah, precum 
„oameni buni şi bătrâni“, „gloaba județului“, „brazda-n cap“, „a arăta 
cu suflet drept“, „peitor“, care dau culoare textelor româneşti, pe la anul 
1600, când mesajul lor ancestral încă mai era cunoscut şi respectat. 

Documentele câmpulungene, documente răzeşeşti, cu circulaţie 
într-un teritoriu obştesc aproape autonom, căruia i s-a zis, adesea, 
„republică“, au fost scrise în româneşte, cu litere chirilice, iar 
„transcrierea lor cu litere latine a fost în cele mai multe cazuri foarte 
migăloasă şi adesea mai multe zile au fost de nevoie pentru a descifra un 
unic document“, după cum mărturiseşte T.V. Stefanelli în prefața (pg. 
VIII) volumului de „Documente din vechiul ocol al Câmpulungului 
Moldovenesc“, publicat la Bucureşti, în 1915. Spre noi au răzbit, deci, 
datorită lui Stefanelli şi Balan, vechile scrieri aşa cum au fost ele alcătuite, 
păstrându-se „totdeauna atât limba documentului, cât şi desele greşeli 
gramaticale... asemenea şi desele omisiuni de litere... cât despre 
ortografie, nu poate fi vorba în documentele vechi“ pentru că „fiecare 
dascăl, diac, logofăt sau scriitor scria cuvintele aşa cum îi sunau lui în 
ureche sau cum se pronunţau ele pe vremea lui“ (ibidem, VIII). Numai 
că limba scrisă „după cum suna în ureche“ este şi mai curată, şi, adesea, 
mai ortografică decât limba „cultă“ din perioada abundenței de ortografii. 

Documentele câmpulungene permit filologului, etnologului sau 
sociologului studii insolite şi pline de greutate, dar, până în clipa de faţă, 
nu s-a aflat nici un filolog, etnolog sau sociolog care să încerce să 
construiască pe o astfel de temelie. Un exemplu de reconstrucţie 
noologică (cum se numeşte mai nou etnografia) poate porni de la cântecul 

din 1848 al mamei lui I.G. Sbiera, „Of, lozuţă înflorită“, care conţine 
două arhaisme şi pentru acea epocă, „lozuţă“ şi „smidă“, ambele prezente 
în documentele secolului al XVII-lea, începând cu anul 1630, când, 
într-o hotarnică de la Sadova, se vorbeşte de un hotar care „ţăne tot 
dosul pietrii şi smizii“, apoi, după alte câteva repere, „apucă muchia 
puţin la dial păn“ supt coastă la braz(i) prin lozuţe“. 

Documentele câmpulungene înseamnă şi o literatură neconştientă 
de sine, care conţine adevărate povestiri, cum este cea scrisă, în 10 mai 
1714, de „Erei Teofan ermonah ot mănăstirea Putnei“ căruia i s-a „tâmplat 
trecire pe aice“, prin Pojorâta, unde se comisese o crimă pentru moştenirea 
unui „loc anume“, confirmat unui răzeş, când „au fost giurat Tolovanul 
cel bătrân cu brazda în cap pentru dânsul“, crimă care trebuia 
răscumpărată, conform dreptului pelasg-vlah, prin plata numită „hultamo 
judeţului“. Sau cărțile de judecată ale vornicului câmpulungean Nicolai 
Kogălniceanu, precum cea referitoare la ciobanul acuzat că el ar fi 
descântătorul care „au umblat cu farmece“, în 1761, deci un alt fel de 
solomonar, mai apropiat de cel mistic, deşi bietul muntean nu şi-a 
recunoscut niciodată puteri malefice şi nimic „altă n“au răspuns, ce au 
zăs că el nici esti discântătoru nici doftor“. 

Un text impresionant, care conturează un personaj feminin extrem 
de interesant, adesea regăsibil şi în literatura conştientă de sine, este 
„mărturia“ Mariei Botezoae, o câmpulungeancă hapsână şi rea, o 
sălbăticiune pe care o aflăm tunând şi fulgerând şi prin alte documente, 
dar care încearcă să se curețe pe sine doar prin simpla mutare a poverii 
responsabilităţii pe umerii altora. În două pagini şi jumătate de mărturisire 
împotriva „jalobii“ ginerelui ei, Maria Botezat (Botezoae sau Botezatoae 
e porecla cuvenită văduvei lui Botezat), care-şi scrie singură mărturisirea, 
în 15 ianuarie 1809, izbuteşte să schiţeze o viață de om, marcată şi de 
tragism, şi de măreție, dar şi de deşertăciuni, şi de penibil, şi de 
promiscuitate. Promiscuitatea unei lumi pe care doar literatura conştientă 
de sine o falsifică, sufocând-o în aure idilice, în vreme ce literatura care 
nu se conştientizează o zugrăveşte aşa cum este. Voi reproduce textul 
mărturiei, adaptând punctuaţia, pentru că punctuaţia introdusă de 
Stefanelli ignoră „respiraţia“ unei mărturisiri dintr-o vreme în care nu se 
ştia nimic despre astfel de semne prin mândrul ocol câmpulungean: 

„Mărturie 


Adică mai gios iscălita Marie Botezoae fac arătare cu mărturie 
înpotriva jalobii lui Ioniţă Botezat gineri-mieu. 

Răspunsul dreptăţii: 

Arăt, întăi, că, murind Nicolai Botezatul, soţul micu, am rămas cu 
trii ficiori şi o copilă, anumi Lupul, Ştefan, Niculai, şi o copilă, Iliana. 

Şi am trăit văduvă în casă. Şi copilul Niculiţă au murit. Şi Lupul 
şi Ştefan i-am crescut şi i-am ţănut cu mini până m'am măritat cu al 
doile soț, Tanasie. Şi după aceasta, tot i-am ţănut, dinpreună cu soțul 
mieu cel di al doile, pănă în cinci ani. Şi di la aceasta, având bărbatul 
mieu acesta di al doile un neam la Galaţi, adică uncheş, anume Partenie, 
igumen... la mănăstire Mavromol în Galaţi, au cerut copii miei, prin 
soțul meiu Atanasie, ca să-i dăm igumenului ca pre nişte fii sufleteşti, 
spre învățătura şi folosul lor. Că acel igumen n'au avut pi alții niam, fără 
numai pi Tănasie, fiind nepot. Şi întracista chip sau dat copii, ca după 
moartea igumenului să fie clironomi. 

Şi după ce sau dat la igumenul, la Galaţi, i-au ţănut igumenul 3 
ani la învățătură, la carti, şi, după 3 ani, sau tămplat ciumă la Galaţi. Şi 
au murit copii de ciumă, la Galaţi, dinpreună cu igumenul. 

Şi au rămas numai Iliana din Nicolai Botezatul cu noi, în casa 
noastră, ci am cumpărat“o di la un Romaga, cu 11 lei cumpărătura, şi am 
tras*o pi locul undi stă. Şi am mai cheltuit ca 6 lei pănă am aşezat'o pi 
loc, care casă să cunoaşti pănă undi au fost, după cum iasti mărturie 
locul hornului, a căşuţii, care am fost făcut“o cu soţul mieu, Nicolai. Şi 
alta nimică nau mai rămas, fără di căt datorii de 200 lei, care le-am 
plătit la loneț Braşovan, dipi nişte coaste, şi la lugofătul Anton, dipi 
nişte mieri, şi la alţii, la un jidov, dipi nişte său şi tăbac... 

Şi căt n'am putut plăti singură, am plătit cu al doile soţ. Şi din 
lucruri ci ar fi rămas în casă ar fi agiun(s) preţul lor ca la 15 lei: aşternut, 
oală, sau cofă, sau alte mărunţuşuri, cari ar fi făcute cu Nicolai. 

Şi ci mi-ar fi rămas o bucăţică di loc la Botoşani este di la părinții 
miei; o bucăţică di loc, iar nu dipi Nicolai Botezatul. Şi au mai fost un 
locşor, la mahala, cumpărat de amândoi, cu 5 lei pol; şi so prăpădit din 
pricina lui Nicolai. 

Dar pentru casa din Cămpulung, fiind adausă cu un alt bărbat, 
Tanasie, s(-)au prifăcut şi am cheltuit 50 di lei la meştiri, la loneţ, 
lacatăşul, şi Lupul, şi la Chiruţu Medrihan, meşteri, la cari pot mărturisi 
vecinii sau alți numiţi: Isac jidovul, şi Mariuţa, soţul lui Ioniță Lacatăşul, 
cari au fost bărbatul ei meşter. 

Şi pentru locul care este casa am plătit, cu bărbatul mieu, Tanasie, 
30 lei, precum arată hotarnica cinstitei K.K. comisii, şi, du(pă) aceasta, 
mai pi urmă, luănd giniri-meu pi Aniţa, au cheltuit cu pivniţa şi casa; pi 
pivniţă, 50 lei cu meşterii, şi este dată di mini şi de soţul meu, Atanasie, 
Aniţii, fiind că şi di noi iasti şi făcută. 

Şi căt despre zestre Ilienii, că să var fi dat Aniţii, ci şi acele dila 
tatăl său, Atanasie, iară că Iliana au fost ca o roabă şi au hrănit sau ţănut 
pe mumă(-)sa sau pi copii mai mici, rău şi fără cali vorbeşti, fiind că 
Iliana, cănd au rămas de tatăl său, au fost numai di un an şi cu am 
crescut“o, cu bărbatul mieu, Atanasie, iară nu din averea lui Nicolai 
Botezatul, până a fost mari. Şi pănă am fost sănătoasă, eu li-am 
chivernisit, dar nu Iliana pi mine, nici pi celilalti feti. După cum au fost 
şi neascultătoare, că, pănă am fost sănătoasă, au şezut pi lângă mine, 
fiind că au avut nădejde că oi pute-o ţine. Dar, căt m'am bolnăvit, ea 
îndată s-au dus di la mini. 

Aşă, întăi au fugit di la mine în Sociavă; şi am adus*o odată şi au 
şezut giumătate de an; şi iar sau dus, fiindcă n“au putut suferi neputința 
me, dar nu iaste că din bătăile mele sau a fetilor mamii ei s“au dus, ci din 
neascultarea sa, cari şi mulţi pot mărturisi din vecini. 

Şi care au şezut în casă, care, di să var ceri, să vor aduce di față, 
şi căt că arată că au luato di la casă streină, adivărat că fără din vocea me 
au luato şi fără voe casii acei cinstite. Fiind că ace persoană cinstită, 
anume Dimitri Grecul fon Popovici, ar fi putut“o mărita după alt bărbat, 
însă cu cinste, dar nu după cum au furat“o. 

Şi după ce au luato, totuş că i s*o dat parte ei, ca di la o fomei 
săracă. Şi încă au mai rămas o bucăţică de loc, mai sus numită, şi dintra 
aceeaş aş fi făcut parte, di n-aş fi căzut la zăcare; şi din casa care este a 
mea, răsplătită di mini şi soţul mieu, Atanasie, pentru datoria ci au rămas 
dila Nicolai Botezatul. 

Şi, acum, de 12 ani sunt zăcută şi oloagă, atătă căt şi din pat nu mă 

pot pogoră. Şi altă putere de cheltuială n'am avut, fără am avut milă dila 
giniri-meu şi di fata me, Smaranda; că mau spălat şi m“o rădicat cum şi 
di acmu, căte zili voi mai ave nu ştiu, Dumnezău ştii, care iasti aceasta 
în videre tuturor oamenilor. 

Şi aşe m'am socotit ca casa vechi, cum şi locul mai sus numit, 
m-am îndatorit a-l da giniri-meu, o parti Smarandi, pentru că au ostenit 
şi o trudit. 

Şi eu aşe socotesc, că nu sănt plătită pintru cheltueala giniri-meu 
şi ostineala fetii mele, Smarandii, nici a cince parte pănă acmu. Dar di 
acmu, înainte, căti zile moi mai ave, Dumnezău ştii, di nu“ş vor faci milă 
cu mini... 

Iară di ceri zestre Ilienii pintru copii cari au rămas, plătească 200 
lei datorie lui Nicolai, cari le-am plătit eu, dinpreună cu soţul meu, 
Atanasie, şi diosăbit cheltueala la copii Lupul, Ştefan pi 11 ani după 
moartea lui Nicolai, i-am ţănut în putere mea fiind că alt agiutor n'am 
avut dila ei. 

Iară căt pentru Iliana, că am crescut“o, nu cer nimică, diosăbit di 
toate aceste. Învoiască-să şi cu ginire-meu, Vasile Gheorghiu, pentru 
cheltuiala căt mă ţine oloagă, şi ostineala fetii mele, Smaranda, şi atunce 
să-ş ei parte nu numai dila Nicolai Botezatul, ci din toate. 

Aşe mărturisăsc şi adiveresc ca o adevărată mărturie sau diată în 
frica lui Dumnezău. 

Cămpulung moldovinesc 15 Ghenar 1809 

eu Maria Botezătoae aşe mărturisesc“ (Documente, pp. 342-344). 


Maria Botezoae e mai mult decât un personaj. Maria Botezoae e 
însăşi Bucovina neştiută, cea pe care o redescoperă, cu oroare, cărturarii 
bucovineni în anii întemeierii de însoţiri economice în sistem Raiffeisen 
(1898-1905) şi, mai ales, în primele romane ale lui Eusebiu Camilar. 
Maria Botezoae e Bucovina care-şi urăşte copiii, taman ca în romanul 
„Cordun“, dar care se curăţă pe sine doar prin brutale manifestări bigote, 
prin dezgustătoare acaparări de sfinţenie şi de dumnezeire („„Dumnezău 
ştii, care iasti aceasta în videre tuturor oamenilor“). 

Târziu, după ce un secol şi jumătate îndeasă uitare peste cenuşa 
Mariei Botezoae, Constantin Loghin descoperă cu consternare, prin 

intermediul prozelor lui Eusebiu Camilar, că a existat, că există şi că va 
exista mereu şi o astfel de Bucovină, una care trece prin timp precum 
râma prin țărână, doar afândând-o sau doar otrăvind-o. Dar, până a ajunge 
în vremea conştientizării, ne-a mai rămas de purces încă o jumătate de 
secol de aleanuri, de prefăcătorie sau de mărturie. 


T.V. Stefanelli = 
(1849-1920) 


Teodor sau Tudor Stefanelli, fiu de 
târgoveţ siretean, s-a născut în 18 octombrie 
1849. A murit, în 23 iulie 1920, la Fălticeni, 
târgul natal al soţiei, în care se stabilise în 1914, 
cu gândul de a se pune la adăpost. Constantin 
Loghin găseşte motivații eroice, dar de care 
Stefanelli nu mai avea nevoie: „Această 
dragoste de neam a fost atât de puternică, încât 
la izbucnirea războiului (1914) încărunţitul bucovinean a fost printre 
cei dintâi care n-a voit să rămână în Bucovina, ci a trecut, împreună cu 
toată familia, la Fălticeni, de unde-i era soţia, aşteptând acolo ceasul 
mânturii. Când s-a făcut dezrobirea Bucovinei, aproape septuagenarul 
Stefanelli a alergat la Cernăuţi, unde a contribuit, cu sfatu-i înţelept şi 
cu vorba-i domolită, la aşezarea noilor temelii ale patriei sale iubite“ 
(Loghin, Istoria, pp. 245, 246). 

Textul lui Loghin exagerează inflamant, după moda bucovineană 
a primului „deceniu românesc“. Stefanelli s-a bucurat de toate onorurile 
cuvenite unui funcţionar public austriac, iubea Austria, dar, fiind prea 
bătrân, n-a riscat să rămână în zona teatrului de război austro-rus. După 
Unire, fiind un specialist în administrație, s-a întors firesc la Cernăuţi, 
în mijlocul unei elite din care făcuse parte de bune decenii. 

Eroismul real al lui Stefanelli e unul de o factură aparte, dacă e 
eroism şi nu doar o coordonată a împlinirii. 

T.V. Stefanelli a sosit la gimnaziul din Cernăuţi, în 1861, după ce 
a făcut şcoala primară la Siret. În Cernăuţi, în zodia Pumnul-Sbiera, a 

fost coleg şi prieten cu Eminescu, pe care îl va reîntâlni şi la Viena, în 
timpul studiilor sale juridice (1870-1873), deci în perioada în care 
Eminescu, alături de Slavici, milita şi trudea pentru împlinirile durabile 
ale „României June“. Probabila amiciţie vieneză cu Eminescu avea să-i 
aducă şi lui Stefanelli, ca si lui Samuil Isopescu, o aură mai mult sau 
mai puţin meritată, dar pe care Stefanelli a ştiut să o valorifice din plin, 
devenind „prozatorul bucovinean de la Convorbiri literare“ (ibidem, pg. 
240), fără să fi izbutit cu adevărat să se afirme în proză, ci doar în 
memorialistică. În capitolul dedicat lui Eudoxiu Hurmuzachi, am 
reprodus o narațiune semnată de T.V. Stafanelli, care probează calități 
rigide de narator, calităţile boiernaşului care povesteşte despre alţii doar 
ca să poată înfăţişa pe sine. În schimb, a fost un nobil activist cultural, 
implicat în organizări de societăți obşteşti şi în susţinerea publicaţiilor 
din Bucovina vremii sale. „Revista Politică“ din Suceava îi datorează 
poeziile lui Eminescu, pe care „Foiţa Revistei Politice“ le publică număr 
de număr. Și la „Aurora Română“ a colaborat Stefanelli, mai ales cu 
piese într-un act, de regulă adaptări după dramaturgia franceză („După 
teatru“, „Un trandafir în livree“). 

Ca prozator, T.V. Stefanelli a publicat prin gazetele bucovinene şi 
prin „Convorbiri literare“ mai multe schițe umoristice, care-l aveau ca 
personaj pe Sandu Țintilă, autorul primelor calendare bucovinene, 
precum şi câteva „novele“, mai curând poveşti, mai curând legende decât 
nuvele, precum „Comoara lui Pintea“, „Hasan Călugărul“, „Moara 
Dracului“, „Uitutul“ sau „George Fulgerul“. Şi ar mai fi „adaptări“ în 
proză, precum „Un omor“, sau rememorări cu personaje mărunte, rămase 
după stoarcerea „amintirilor cu Eminescu“, precum „Un patron în Viena“, 
dar şi multe traduceri, inclusiv din opera „regală“ românească, semnată 
Carmen Sylva („Pietrele Doamnei“, „Cum culegea Alecsandri balade“). 

Magistrat la Suceava, la Câmpulung, la Seletin şi la Cernăuţi, un 
răsfățat al protipendadelor, Stefanelli a fost adesea personajul onorant 
al rubricilor mondene: „Duminică, în 27 Mai, s-a dat, în Otelul Langer 
din Suceava, un banchet în onoarea D-lui T.V. Stefanelli, nounumitul 
pretor c.r. din Seletin. Deşi banchetul acesta a fost mai mult improvisat, 
căci dl. pretor avea a doua zi numaidecât să părăsească Suceava şi să 
călătorească la locul destinat, totuşi luă parte la dânsul un număr foarte 

însemnat de Doamne şi Domni din păturile cele mai distinse ale societății 
sucevene... Foarte mult a contribuit la învioşarea banchetului şi musica 
lui Drăgulean“ (Revista Politică, nr. 10/1888, pg. 11). 

Ca magistrat, lui T.V. Stefanelli i-au fost înfăţişate, „în cursul 
anilor... multele documente vechi, prezentate de părțile împricinate în 
feluritele lor procese“. Citindu-le, Stefanelli a înţeles că „ele au valoare 
istorică şi luminează multe părți întunecate, privitoare la trecutul 
Câmpulungului moldovenesc“, aşa că, adunând acele texte vechi, „parte 
prin cumpărătură, parte prin dar, iar unele mi-au fost încredințate numai 
spre a le copia“, T.V. Stefaneli a pus bazele unui fond documentar de 
excepţie şi, indirect, a contribuit la fundamentarea conceptului de istorie 
comunitară. Ideea şi osteneala lui, „Documente din vechiul ocol al 
Câmpulungului Moldovenesc“, înseamnă şi eroismul, şi patriotismul 
care-l aşează drept şi frumos în lumina vremurilor. 


Dimitrie Onciul 
(1856-1923) 


Dimitrie Onciul, creatorul „şcolii critice“ 
în istoriografia românească, s-a născut la Straja, 
în 26 octombrie 1856. A fost paroh, profesor la 
pedagogiul c.r. din Cernăuţi, profesor 
universitar la Bucureşti şi director al Arhivelor 
Statutului. S-a stins în 20 martie 1923, la 
Bucureşti. 

Onciul şi-a construit personalitatea şi 
opera pe principiul că „numai din adevăr naşte adevărata iubire de neam 
şi de ţară“. 

În Bucovina, Dimitrie Onciul a publicat puţin, doar prin revista 
„Candela“ de prin 1890, precum şi 5 texte despre mănăstiri pentru Cartea 
de citire publicată de D. Isopescul, I. Luţa şi N. leremievici-Dubău. Ca 
şi George Popovici, Dimitrie Onciul s-a afirmat la „Convorbiri literare“, 
devenind, încă din timpul vieţii, un personaj legendar al culturii române. 
Atât de profund şi de copleşitor în legendă vie, încât lorga, care trece, în 

1904, prin Straja, notează înfiorat: „În Staja se vede o casă gospodărească, 
dar mică şi lipsită de orice fel de împodobire, casă trainică şi încăpătoare 
pentru oameni mulțămiţi cu puţin. Acolo s*a născut istoricul Dimitrie 
Onciul, şi în vorba lui hotărâtă şi răspicată, în lucrul lui încet şi sigur, în 
căutătura lui care-ţi caută ochii, se vede înrâurirea acestor săteni ai Strajei, 
între cari a trăit fiul de preot cei d'intâiu ani ai vieţii sale“ (Neamul 
românesc în Bucovina, pg. 95). 


„Reputația de istoric dl Onciul şi-a dobândit-o prin o critică foarte 
judicioasă a teoriei lui Roessler, publicată în „Convorbiri Literare“, la 
1885. 

O specialitate şi-a creat dl Onciul din epoca cea mai veche a istoriei 
române, adică timpul de la zămislirea neamului până la fundarea şi 
consolidarea voievodatelor române, în veacul al 14-lea. Vederile sale 
competente cu privire la acest complex de chestiuni foarte ingrate şi 
le-a expus în mai multe studii, restrânse în pagini, dar foarte miezoase 
ca fond, precum: „luga Vodă“, „Dragoş şi Bogdan“ (studii cu care Onciul 
debutase la „Convorbiri“, în 1884 — n.r.), „Papa Formosus în tradiţia 
noastră istorică“, „Tradiţia istorică şi chestiunea originilor române“ şi 
multe altele. 

Rezultatele la care ajunge, pe urma muncii sale neobosite de mai 
mulți ani, le-a închegat în lucrările sale epocale: „Originele Principatelor 
Române“ şi „Românii în Dacia Traiană până la întemeierea 
Principatelor“. Ca fond şi formă, ca metodă ştiinţifică şi ca limpezire a 
expunerii, aceste lucrări sunt unele din cele mai solide în întreaga 
literatură istorică română modernă. Prin ele, dl Onciul ne-a ajutat să 
facem un pas uriaş înainte în dezvoltarea noastră politică şi culturală. 

Temeinicia scrierilor sale şi puterea convingătoare a dovezilor cu 
care îşi sprijină afirmațiile, rezultatele surprinzătoare la care ajunse 
n-au putut să nu atragă atenţia învățaţilor din România liberă. Ci, mai 
vârtos, dl Onciul primi invitaţia să ocupe nou înființata catedră de istoria 
română la Universitatea din Bucureşti. 

De la anul 1895 încoace, domnia sa conduce, cu mult zel, dragoste 
de muncă şi însuflețire, această catedră, închinată trecutului plin de glorie 
al neamului românesc... Ba, mai mult, seminarul condus de dl Onciul a 
devenit o celebră şcoală istorică, care se validează prin tezele ce se publică 


326 


Mărturisitorii. O istorie a scrisului bucovinean 


din când în când. 

Pe urma retragerii d-lui Haşdău de la conducerea Arhivelor 
Statului, dl Dimitrie Onciul se învrednici de acest post de încredere şi 
plin de răspundere... Dar şi de alte onoruri binemeritate dl Onciul se 
făcu părtaş. 

În vederea neîntrecutelor sale merite de bărbat de litere, la 1906, 
domnia sa ajunse membru al supremului areopag al gândirii şi simțirii 
româneşti, al Academiei Române din Bucureşti. 

Intrarea în savantul corp şi-o făcu prin un magistral discurs de 
recepţie, tratând despre epocile istoriei române şi împărţirea ei. 

În răspunsul la discursul de recepţie al d-lui Onciul, secretarul 
general al Academiei, dl Dimitrie Sturza, zise, între altele: 

„Studiile sale istorice şi stăruința sa neobosită la muncă ne erau 
de mult cunoscute. Acestea i-au deschis uşile templului nostru. Astăzi, 
însă, putem să-l întâmpinăm în mijlocul nostru cu o adevărată bucurie 
sufletească şi să-i spunem „Bine ai venit în Academia Română! Păşeşte 
înainte în cercetarea adevărului, ca să ne întărim inimile şi să ne 
menţinem, fără a şovăi, pe calea cea dreaptă a unei dezvoltări sănătoase 
ca stat!“... 

Să ne felicităm, dar, cu toții că dl profesor Onciul ne-a introdus în 
istoria română pe poarta cea mare, unde străluceşte adevărul!“. 

Cu prilejul Expoziţiei Naţionale Române de la 1906, dl Onciul a 
alcătuit scrierea ocazională de popularizare „Din istoria României“, unde 
insistă, cu competenţa-i cunoscută, asupra persoanelor şi evenimentelor 
celor mai marcante din trecut, dar, mai ales, asupra istoriei politice şi 
culturale a României moderne... 

Pe vremea când domnia sa se îndeletnicea ca profesor la Cernăuţi, 
publică, la 1887, lucrarea intitulată „În jurul istoriei Bucovinei“. Trei 
ani mai în urmă, apăru, în „Romanische Revue“, „În jurul istoriei 
Românilor din Maramureş“. lar în tomul ce tratează Bucovina, din 
colecţia „Oest. Ung. Monarchie in Wort und Bild“, dl Onciul publică 
temeinica sa lucrare „Istoria Bucovinei înaintea încorporării la Austria“. 
Aceasta este cea mai bună, mai completă şi mai judicioasă lucrare istorică 
despre trecutul Bucovinei“ (Iancu I. Nistor, în Junimea literară, nr. 7-8/ 
1908, pp. 135-138). 

Născut la Braşov, în 4 ianuarie 1877, oraş în care şi-a făcut şi 
studiile gimnaziale, urmate de studii universitare în Germania, la Leipzig 
(1895-1899), apoi în Franţa, la Paris (1899-1901) şi Austria, la Viena 
(1902-1904), Sextil Puşcariu a sosit la Cernăuţi în anul 1906, ca titular 
al Catedrei de Limba şi Literatura Română, după pensionarea lui I.G. 
Sbiera, şi ca decan al Facultăţii de Filosofie a Universităţii din Cernăuţi, 
din 1908, până în primăvara anului 1919, când pleacă la Cluj, iar o stradă 
cernăuțeană începe să-i poarte numele, faptele ardeleanului fiind demne 
de recunoştinţă şi încununate ca atare după exemplul lui Pumnul, cel 
care-l numea nemuritor pe Barițiu, pe când acesta trăia. 

Doctor în litere din 1889, membru corespondent al Academiei 
Române din 1905 şi titular din 1914, Sextil Puşcariu, bun prieten al lui 
Iancu Nistor şi colaborator statornic al „Junimii literare“, a coordonat, 
practic, actul Unirii Bucovinei cu Țara, după întrunirea secretă a 
„înțelepţilor ardeleni“ în casa lui Isidor Boda fiind chemat Iancu Flondor 
pentru a i se încredința „steagul“ şi înființându-se ziarul „Glasul 
Bucovinei“, cel mai răspândit în provincie, care vede lumina tiparului 
începând cu ziua de 22 octombrie 1918. 

În primăvara anului 1919, Puşcariu a refuzat postul de Guvernator 
al Bucovinei în favoarea celui de prim rector român al Universității din 
Cluj (din postura de Comisar general al Consiliului Dirigent privind 
organizarea Universităţii din Cluj), de ctitor al „Muzeului Limbii 
Române“ (1919) şi al buletinului „Muzeului Limbii Române“ din Cluj, 
„Daco-Romania“, 1921, 1922, 1936-1938 (Vol. LX., 696 pagini). 
Opera lui Sextil Puşcariu, începută în Bucovina, e diversă, amplă şi 
profundă, savantul, membru în delegatia României la Liga Naţiunilor 
de la Geneva, în perioada 1922-1925, dominând spiritualitatea 
românească. 

A publicat: „Schițe“ (în revista Vatra, II, 1895), „Die rumănischen 
Diminutivsufixe“ (Leipzig, 1899), „Lateinisches ti und ki im 
Rumănischen, Italienischen und Sardischen“ (Leipzig, 1904), „Rapoarte 
despre cărți prezentate la concurs pentru premii“ (Analele Academiei, 
Tom XLI, 1920-1921, pag. 121, 165), „Raport asupra dicţionariului“ 

(Analele Academiei, Tom XLI, 1920- 1921, Bucureşti, 1922), „Din 
perspectiva Dicţionarului“ (Tipografia Ardealul, Cluj, 1922), „Literatura 
Română“ (Biblioteca Semănătorul, Nr. 70, Arad, 1925), „Dicţionarul 
Academiei“ (Editura Cultura Naţională, Bucureşti, 1926), „Studii istro- 
române“, Vol. 2, (Academia Română, Bucureşti, 1926), „Istoria Literaturii 
Române“ (Editura Krafft şi Droibeff, Sibiu, 1939), „Micul atlas lingvistic 
român“ (Muzeul limbii române), „Îndreptar şi vocabular ortografic“ (în 
colabprare cu Naum A. Teodor, Editura Cartea Românească, Bucureşti), 
„Istoria literaturii române“ (epoca veche, Sibiu, 1930), „Limba română“, 
Vol. 1 (Bucureşti, 1940, Vol II urmând să apară postum, în 1950), 
„Dicţionarul Academiei“, Tomul 1 (Bucureşti, 1913, 1934, 1937, 1940, 
1948, 1949, până la cuvântul „lojniţă“) etc. 

Reprezentant al României la Institutul Internaţional de Cooperaţie 
Intelectuală de pe lângă Societatea Naţiunilor (1922), membru în 
Comitetul Internaţional de Lingvistică, începând cu anul 1936, dar şi 
membru al Senatului Legionar, Sextil Puşcariu a scăpat de umilire, de 
închisori politice şi de batjocura unora precum Ovidiu Crohmălniceanu 
şi Al. Rosetti (cel care a ordonat arderea manuscrisului „Doinei“ lui 
Eminescu, în 1949), murind, după un şir de anchete preliminare, în ziua 
de 5 mai 1948, la Bran. A fost înmormântat, în 7 mai 1848, la Braşov. 


Vasile Bogrea (1881-1926) 


Prieten statornic al lui Leca Morariu şi al revistelor bucovinene 
„Făt-Frumos“, „Junimea literară“ şi „Codrii Cosminului“, filolog, lingvist 
şi, indirect, istoric, membru corespondent al Academiei Române, din 
1920, şi mare precursor român al integralismului, Vasile Bogrea este 
urmaşul unor vlahi balcanici, stabiliți în ţinutul Herţei. Harnic până la a 
fi aspru şi chiar nedrept cu sine, Vasile Bogrea, încă de foarte tânăr, 
„acumulase atâta ştiinţă, încât era singurul dintre învăţaţi care, în cursul 
cercetărilor sale, nu simţea nici o greutate ca să treacă din domeniul lui 
de bază, care era studiul limbilor clasice, la ştiinţele înrudite, Istoria şi 
Filologia“, fiind respectat, de pildă, de istoricul Gheorghe I. Brătianu ca 
un Maestru, pentru că, în fond, „în amvonul cuvântului devenise un ti- 

tan“ (Leca Morariu), „o stea strălucitoare pe cerul luminos al ştiinţei 
româneşti“ (Th. Capidan). 

Scurta lui viață, jertfă pe altarele universitare ale Clujului 
(municipiu care îi cinsteşte numele atribuindu-l unei străzi şi unei aule 
universitare“, s-a încheiat în ziua de 8 septembrie 1926, contemporanii 
plângând „incomensurabila pierdere a ştiinţei, la moartea unui învăţat a 
cărui pereche o căutăm nu în marginea strâmtului spațiu românesc, ci-n 
toată întinderea bietei pojghiţe pământeşti“ (Junimea literară, XV, 1926, 
Nr. 9-10). 

Dar, dincolo de studiile filologice, lingvistice şi istorice care i-au 
asigurat nemurirea, Vasile Bogrea a fost şi un poet de excepţie, care s-a 
manifestat ca atare în Bucovina, scriind (ce-i drept, mult prea rar) o 
poezie modernă, valoroasă, care-l vestea, parcă, pe Lucian Blaga, dar şi 
epigrame sclipitoare, dar, din păcate, şi acestea puţine la număr. 


„Mors 


Motto: „Quam totus homuncio nil est“ 
(Petroniu) 


E-atâta jale şi revoltă 

Supt vasta veşniciei boltă, 
De crezi că cerul se despică 
De câte ori vreo furnică 
Umană, ostenită, pică. 


Dar cerul, vai!, nu se despică; 
Şi-n timp ce-o plâng şi-o sărută, 
De parcă toţi s-ar sinucide, 
Doar undeva, în ţărâna mută 

Se cas-o gură şi se-nchide. 


ŞI totu-i gata, Furnicarul 
Îşi inspectează, grav, hambarul. 
(Neamul românesc literar, |, 
1925-1926, Nr. 13). 

Epigrame 
Transcendentalism literar 


În Lună, “n Sirius, în alte 
Planete vă citesc, extatici, 

Nu proşti ca noi, ci minți înalte 
De... Sirieni şi de... lunatici. 


Unui cititor 


E totdeauna primul care 

Citeşte cartea, când apare. 

Dar — spirit retrograd, de turmă — 
O înţelege cel din urmă. 


Unui nuvelist 


Ca să nu moară de ridicol, 
Eroul tău s-a sinucis. 
Expus aceluiaşi pericol, 

Tu eşti cu mult mai indecis! 


Pe un volum de „Opere complete“ 


Avea dreptate Pumnul, bietul, 
Cu regulile învechite: 
„Complete“ le-a numit poetul, 
Dar noi le socotim... cumplite!“ 
(Făt-Frumos, 1926). 

„Cine-1 autor român bucovinean?” 


Întrebarea a pus-o George Tofan, într-o recenzie publicată în 1903, 
nemulțumit fiind de „repertoriul“ cu „Autori Români Bucovineni“ 
alcătuit de Leonida Bodnărescu. Şi tot George Tofan a încercat şi un 
răspuns, care, indirect, legitimează un dogmatism agresiv şi 
nescriitoricesc în trudnica poveste a scrisului bucovinean. „Cine-i autor 
român bucovinean?, cădea, atunci, retorismul lui George Tofan, pregătind 
avalanşe retorice. Orişicine care-i născut în Bucovina, primească-şi el 
educaţia şi cultura oriunde? Dacă da, aceasta se cheamă a ne împodobi 
cu pene străine (aluzie la fabula lui Silvestru Morariu — n.r.). Înţeleg să 
reclamăm pe Dr. George Popovici, pe Dr. Onciul pentru repertoriul 
bucovinean, dat fiind că ei s-au născut, au crescut şi au studiat în 
Bucovina, au arătat puterea talentului lor cât încă erau în Bucovina, dar 
a pune în repertoriu pe Paicu, Burla, oameni care au primit impulsiunea 
de a scrie şi şi-au format talentul în „Junimea“ din laşi, aceasta este mai 
greu. Mă unesc însă cu autorul (Leonida Bodnărescu — n.r.) că toţi cei 
născuţi în Bucovina să fie autori români bucovineni, numai spre a stabili 
o graniță“ (Autori Români Bucovineni, de Leonidas Bodnărescul, o 
recenzie de George Tofan, Desteptarea, nr. 42/1903, pg. 2). 

O astfel de abordare a bucovinismului, bazată doar pe materialul 
seminal, şi nu pe adresabilitate, pe memorie, pe reprezentare şi pe 
contribuţie la cristalizarea unei spiritualităţii româneşti în Bucovina îl 
exclude din istoria scrisului bucovinean şi pe Aron Pumnul, care nu se 
născuse în Bucovina, dar şi pe Em. Grigoroviţa, care nu s-a format şi 
afirmat în Bucovina, ci, dezgustat de găşcărismul elitist bucovinean care 
i-ar fi sufocat cariera, se va stabili în Regat. O astfel de abordare adânceşte 
un gol între „cuvântul, icoană a sufletului“ din perioada recuperării 
identității naţionale şi „Chipuri şi graiuri în Bucovina“, răzuindu-l din 
sufletul unei epoci şi pe profesorul Paul Paicu, cel care, împreună cu 

Aron Pumnul, Alecu Hurmuzachi, I.G. Sbiera, Vasile Dimitroviţă etc., 
punea temeliile unei însemnate publicaţii bucovinene (,„Foaea 
Societăţii”), contribuia la conştientizarea limbii române literare şi la 
concretizarea programului literar, de sorginte italiană, sugerat de Alecu 
Hurmuzachi. lar lista excluşilor ar putea continua, până la desăvârşirea 
golului, care n-ar putea fi umplut şi nivelat decât cu înalte feţe universitare 
şi religioase, care au publicat pagini perene, care nu depăşesc nivelul 
didacticist, dar turnate în tiparele riguroase ale limbii germane, cu 
speranţa escaladării pigmeice a piramidei sociale austro-bucovinene. De 
pildă, pe Dr. loan cavaler de Volcinschi, care a publicat „Ueder zwei 
Falle...“ etc., lucrare voluminoasă, de aproape... 3 pagini, dar şi „Moşitul, 
manual pentru moaşe“, Cernăuţi, 1883; pe Ilie Cărăuş, profesor rădăuțean 
care a publicat în programa liceului doar „Die Entwicklungsgeschichte...“ 
etc.; pe Constantin Procopovici, profesor la gimnaziul din Suceava, 
care a tipărit „Mineralogia ilustrată“ a lui Alois Pokorny. Sau puzderia 
de compilaţii pe teme religioase, care pot sau nu face parte dintr-o istorie 
a literaturii religioase. Desigur că autori religioşi precum Constantin 
Popovici, Calistrat Coca, Mihai Bendevschi, Simeon Cobilanschi, Vasile 
Calancea, Orest Popescul, Ştefan Saghin, Alexiu Comoroşan, Teodor 
Tarnavschi etc. îşi au locul într-o istorie a literaturii religioase, dar o 
astfel de literatură este una elitistă, cu o adresabilitate limitată şi care nu 
contribuie, într-o epocă a individualizării spirituale, la fundamentarea 
acestei individualizări. 

Şi mai exisă o categorie de „autori români bucovineni“, care sunt 
autori bucovineni, dar nu şi autori români, exemplul cel mai convingător 
fiind reprezentat de Daniel Werenka, grafiat în scrierile româneşti cu 
caracter istorico-literar „Daniil Verenca“, deşi autorul nu a folosit 
niciodată o astfel de semnătură. 

Daniel Werenka corespunde criteriilor stabilite de George Tofan. 
S-a născut la Roşa, lângă Cernăuţi, în 2 august 1847, şi a fost profesor la 
Şcoala reală greco-ortodoxă din Cernăuţi. Opera lui, scrisă şi publicată 
în limba germană, remarcabilă — de altfel, constituie, adesea, un izvor 
istoric pentru cercetătorii istoriei Bucovinei (de pildă, „Topographie der 
Bukowina“, Czernowitz, 1895). Numai că opera aceasta, care aminteşte 
mai curând de eforturile lui Wickenhauser, înseamnă literatură istorică 

germană despre Bucovina, ba chiar şi literatură prozo-poetică, dar tot 
germană, precum în această tulburătoare descriere a Sucevei, pe care o 
datorăm lui Wickenhauser: 


„Urmează-mi, iubitule cetitorule, urmează-mi în noaptea luminată 
cu stele! Vezi! colo, pe malul Sucevii, jeleşte o regină părăsită. Strălucirea 
purpurei ei a pălit, cununa de aur de pe fruntea ei zace la picioare. În 
tăcere şi supunere îşi jeleşte zilele tinereții, plânge timpurile când regii 
îi făceau curte! Aşa e Suceava. Câţi prinți străini n-au tăbărât în jurul ei, 
câți n-au umblat să-i câştige inima! Cât sânge a înroşit zidurile ei pentru 
a o păstra sau câştiga! Şi ce s-a ales din turnurile acestea, pe care au 
fâlfâit steaguri atât de deosebite?. 


A existat în cultura germană un interes, ba chiar şi o anume 
simpatie pentru spiritualitatea românească, semn că, aşa cum consemna 
Simion Florea Marian, în 1894, „străinii se-nteresează pe-o mie de ori 
mai mult de istoria patriei noastre, pe când noi stăm cu mâinile în şolduri. 
Wickenhauser a scris istoria mănăstirilor, alţii, altele, iară ai noştri nu 
fac nemică“ (Revista Bucovinei, nr. 4/1942, pg. 368). 

Eusebiu Popovici schițase chiar şi o „hartă“ a interesului față de 
spiritualitatea românească, un interes care, desigur, ne obligă la memorie: 


„Marele Diez, întemeietorul filologiei romane moderne, a fost 
cel dintâi dintre învățații străini care, pe temeiul cercetărilor sale 
ligvistice, a stabilit raportul firesc al limbii române faţă de celelalte graiuri 
romanice, asigurându-i între acestea un loc de frunte (,„„Grammatik der 
romanischen Sprahen“, Bonn, 1836-1843, ed. 1). Princiile statornicite 
de Diez pentru studiul comparativ al limbilor romanice au rămas 
nestrămutate; ele formează punctul de plecare pentru cercetările filologice 
ulterioare. 

Limba română începe, de aici înainte, a fi studiată cu îngrijire şi 
de învățații străini, între care amintim, ca pe cei mai remarcabili, pe 
Miklosich, Musafia şi Schuchardt, ale căror cercetări asupra graiului 
românesc au influenţat atât de rodnic dezvoltarea şi cultivarea filologiei 
române şi între români. La această pleiadă se alătură, în timpul mai nou, 

cu deplină vrednicie, Weigand şi Gartner. 

Theodor Gartner („„Darstellung der Rumanischen Sprache“, Halle 
a.d.S., 1904), distins între filologii moderni ca cel mai bun cunoscător al 
graiului raeto-roman (nume colectiv pentru dialectele romane vorbite 
în Friaul, o parte din Tirol şi Graubunden), ne este nouă, Bucovinenilor, 
bine cunoscut din timpul când a ocupat catedra pentru limbile romanice 
la Universitatea din Cernăuţi (1885-1901). Aici a deprins Gartner per- 
fect limba română şi a studiat cu îngrijire diferitele idiomuri ale graiului 
român bucovinean. Rezultatele acestor cercetări sunt cuprinse în 
publicaţia „Funf romanische Mundarten der Bukowina“ (în „Grobers 
Zeitschrift fur romanische Philologie“, 1905), care sunt idiomuri vorbite 
în Căbeşti, Câmpulung, Rus-Plavalari, Horodnic şi Şcheia. 

Gartner documentează cu un dar rar de observare a proprietăților 
lingvistice şi cu o dexteritate neîntrecută în distingerea minuțioasă a 
celor mai fine nuanţe în articularea sunetelor“ (Eusebiu Popovici, Junimea 
literară, nr. 6/1905, pg. 95). 


În această galerie, din care nu pot fi excluşi nici frații Grimm, 
poate fi încadrat şi Daniel Werenka, pot fi încadraţi toţi scriitorii români 
de limbă germană din Bucovina, dar nu şi marele germanist Em. 
Grigorovitza, chiar dacă şi-a căutat exilul în alt spaţiu românesc, chiar 
dacă a fost un admirator sincer (dovadă de bun cunoscător) al 
spiritualităţii germane. 

Cât despre Vasile Burlă, care, după „grila“ lui George Tofan, n-ar 
mai fi autor bucovinean, pentru că s-ar fi realizat la laşi, pe el îl putem 
revendica pe drept pentru spiritualitatea românilor din Bucovina. 


Vasile M. Burlă (1836-1905) 


Vasile Burlă, personaj discret al junismului bucovinean şi vienez, 
aflat mereu prin preajma lui Eminescu, dar la respectuoasă distanţă, sau 
prin orchestrele camerale ale lui Ciprian Porumbescu, n-a prea fost 
scriitor, decât în măsura în care există şi un gen didactic al literaturii, 
aşa cum stabilea, prin „Lepturariu”, Aron Pumnul. 

Vasile Burlă, pe care mulţi scriitori bucovineni l-au menţionat 
sau chiar „rememorat“, a făcut parte din peisagistica boemo-idilică a 
Bucovinei, din Bucovina aceea frumoasă, entuziastă şi entuziasmantă, 
care studia la Cernăuţi şi la Viena, pe burse ale Fondului Religionar, 
burse împărăteşti, impuse din voință împărătească, din nevoia emancipării 
unei provincii prin propriile ei resurse. 

„Vasile Burlă s-a născut cam pe la anul 1836, în comuna Opaiţ 
din districtul Storojineţului, în Bucovina. 

Părintele său, Mihai Burlă, era primul fruntaş din comuna amintită. 
Aceasta se putea observa din modul cum îl îngrijea pe tânărul Vasile cu 
cele necesare în decursul studiilor sale liceale la Liceul din Cernăuţi. 
Când intrai eu în prima clasă de la liceul acesta, Vasile Burlă se afla, 
deja, în clasa a treia, şi anume în anul 1854/5. După absolvirea clasei a 
treia, părăsi el cursul public şi studiă, mai departe, ca privatist (particu- 
lar). 

Vasile Burlă era de spirit ager, scrutător, iar în critică se servea, 
adesea, de sarcasm. La anul 1860, făcurăm cunoştinţă mai de aproape, 
fiindcă ambii ne înscrisesem la neuitatul nostru profesor Arune Pumnul. 

Pe lângă studii liceale, se ocupa amicul meu, încă de pe atunci, cu 
studii privitoare la limba română, deşi în măsură încă elementară. Aşa 
aflai, odată, la el pe masă, un caiet în care erau înşirate provincialisme 
din Bucovina şi Transilvania... 

Ca elevi, din clasa a şaptea ne amestecarăm în politică şi ne merse 
rău, căci, luând parte la cele dintâi alegeri dietale, furăm arestaţi, eu în 
Suceava, iar Burlă în Cernăuţi. Amestecul lui Burlă la alegerile dietale 
nu avu pentru el nici o urmare dăunătoare, deoarece era privatist; eu, 
însă, ca elev public avui de suferit. 

Clasa a opta liceală nu o frecventai în Cernăuţi, ci în Transilvania, 
anume în Blaj. Burlă nu rămase în Cernăuţi, ci plecă la Ungaria şi se 
stabili în Beiuş. După ce trecurăm bacalaureatul la institutele amintite, 
ne înscriserăm la facultatea de teologie gr.or. în Cernăuţi. Anul prim al 
acestei facultăţi îl absolvirăm cu succes favorabil şi încă câte trei luni 
din anul al doilea. 

Prin Noemvre 1864, devenirăm bursieri ai Fondului religionar 
gr.or. mai mulţi tineri români din Bucovina, şi anume: Vasile Bumbac, 

Vasile Burlă, Ştefan Dracinschi, Mihai leremievici (Berariu), spre a urma 
studiile la Facultatea filosofică din Viena. Scopul ajutoarelor acestora 
era să ne calificăm ca profesori pentru Liceul gr.or. din Suceava, care se 
deschisese, cu primele două clase, în anul 1860. 

Unii bursieri din soiul acesta şi pentru acelaşi scop plecară, deja, 
cu câţiva ani mai înainte de noi la Viena, aşa, de exemplu, Ieronim 
Muntean, Dimitrie Isopescu, Nosievici, care serviră ca profesori la liceul 
din Suceava; alţi bursieri veniră la Viena după noi, şi anume: Samuil 
Isopescul, L. Nastasi, C. Grigorovici, G. Nimigean şi alţii, unii pentru 
liceul din Suceava, alții pentru Şcoala reală gr.or. din Cernăuţi. Unii 
dintre aceştia mai trăiesc, alţii repausară. Între aceştia din urmă sunt: 
Dionisie Voronca, George Nimigean, Ştefan Ştefureac, Nosievici, Nicolae 
Coca. 

Vasile Burlă cercetă colegiile de la Facultatea filosofică din Viena 
prin decurs de 2 ani. În timpul acesta, ascultă el, în afară de limbile 
clasice, latina şi elina, prelegerile profesorului Musafia, şi anume din 
gramatica comparativă a limbilor romanice. Prelegerile lui Musafia le 
cercetau toţi auzitorii români de la Facultatea filosofică (de litere). Pe 
lângă studiile acestea, se ocupă Burlă îndeosebi cu limba sanscrită. 

Ci referințele climatice ale capitalei, Viena, nu erau favorabile 
pentru constituţia fizică a lui Burlă şi, din cauza aceasta, părăsi el, după 
doi ani, Viena, strămutându-se la Graz. 

După câţiva ani, petrecuţi la Universitatea din laşi, plecă Burlă la 
laşi, unde se denumi profesor de limba elină la liceul nou şi ca atare 
funcţionă, până nu demult, când deveni pensionar... 

Productele literare ale profesorului Burlă, pe câte ştiu eu, sunt: o 
gramatică greacă, în care tratează, cu deosebire, partea etimologică a 
limbii eline; studii sintactice din limba latină; în fine, un studiu privitor 
la trecutul Românilor, explicând cuvintele „med“ şi „mei“, din care 
documentează că, pe timpul domniei Hunilor, locuitorii Daciei erau 
Români. Poate va fi având şi alte scriei“ (Vasile Bumbac, Junimea literară, 
nr. 3/1905, pp. 33-35). 

Dionisie Olinescu s-a născut la Adâncata (Hliboca), în 8 aprilie 
1852. A studiat dreptul la Cernăuţi, Viena şi Innsbruk. În 1893, după 
cincisprezece ani de carieră funcţionărească la Cernăuţi, Olinescu a 
emigrat în Regatul României, unde a fost ba profesor de germană la 
Vaslui, Focşani şi Slatina, ba funcționar pe la biroul statistic din Bucureşti, 
ba avocat în baroul avocaţilor din Slatina. 

Pasionat de arheologie (în 1886, înființase, la Cernăuţi, o societate 
arheologică) şi, implicit, de istorie, Dionisie Olinescu a fost un 
colaborator statornic al gazetelor bucovinene, şi din ipostaza de prieten 
al lui Iancu Nistor. Conform bibliografiilor, Olinescu ar fi publicat doar 
broşurile: „Tezaurul de la Pietroasa“ (Gherla, 1884), „Acţiunea pauliană 
în dreptul roman şi român“ (laşi, 1899), „Mormântul lui Ştefan cel Mare“ 
(Slatina, 1899), precum şi studiile care au apărut prin „Junimea literară“, 
„Biserica din Rădăuţi, din Bucovina“ (1906) sau „Rămășițe traco-dacice“ 
(1908). 


Em. Grigorovitza 
(1857-1915) 


Ciudată şi nedreaptă este, adesea, soarta 
omului şi, mai ales, a acestui „spion german“, 
care a trebuit să se sinucidă, în 6 decembrie 
1915, Em. Grigorovitza. 

S-a născut, la Rădăuţi, în 15 februarie 
1857, din rădăcini horodnicene, primind numele 
de botez Emanuil. Era fiul învățătorului Vasile 
Zub, care, din motive rămase necunoscute şi 
care nici nu prea contează, şi-a schimbat numele din Zub în Grigorovici. 
A urmat studii universitare la Cernăuţi, unde l-a cunoscut pe Ciprian 
Porumbescu, iar în 1879, când deja stăpâneşte şapte limbi (germană, 
ucraineană, polonă, rusă, cehă, franceză şi engleză), pleacă într-o lungă 
călătorie, prin Transilvania, spre Italia, la întoarcere stabilindu-se în 

Regatul României, unde va şi primi cetăţenia de român, dar abia în 1893. 
S-a stabilit la laşi, după o scurtă perioadă păşcăneană, ca angajat al 
companiei polone care construise şi administra calea ferată laşi- 
Burdujeni, companie care patrona şi şcoala profesională din Paşcani. 

La laşi, Grigorovitza l-a cunoscut pe Eminescu, cu care n-a putut 
lega o prietenie durabilă, datorită firilor deosebite, dar din opera căruia 
va traduce în limba germană, şi îşi continuă studiile universitare, munca 
şi studiul însemnând două dintre reperele importante ale vieţii sale. 

„Ambiţios, Grigorovitza nu se mulţumeşte numai cu elogioasele 
certificate de absolvire a cursurilor universităților din Cernăuţi şi din 
laşi, şi-şi susține, la Berna, în Elveţia, examenul de bacalaureat clasic, 
pe care-l absolvă la 30 iulie 1891... Universităţilor din Cernăuţi, laşi, 
Berna şi Bucureşti, Grigorovitza ţine să le-o adauge şi pe cea din Berlin. 
Obţinând funcţia de interpret la legația română, frecventează, aici, pe 
cheltuială proprie, în perioada aprilie 1898 — martie 1901, timp de şase 
semestre, mai ales cursurile de filologie germană veche şi modernă... 
Erich Schmidt va fi acela care îl va sprijini şi în pregătirea tezei de 
doctorat (al doilea doctorat), pe care-l va susţine la 20 martie 1901, „având 
treniul academic“, cu lucrarea „Die Quellen von Cl. Brentanos 
„Grundung der Stadt Prag“. Este primul român care obţine titlul de doc- 
tor în filologie germană“ (Dumitru Teodorescu, Em. Grigorovitza / Viaţa. 
Opera, Hyperion-Chişinău, 1995, pp. 20-22). 

Aflat la Berlin, Grigorovitza, „compatriotul nostru atât de rodnic 
pe terenul ştiințific-literar“, a publicat, pe lângă „o serie de scrieri 
germaniste“, şi un prim volum „de traduceri germane metrice din poeziile 
poetului român Mihai Eminescu“, acele „admirabile traduceri din 
Eminescu“ fiind „scoase (şi) în a doua ediţie la Berlin“, peste un deceniu, 
când, în paralel, „dl Grigorovitza ne aduce şi o serie de publicaţiuni noi 
şi interesante, în special prin faptul că se ocupă de o ramură necultivată 
încă aci, în ţară (în Regatul României — n.r.), şi anume de filologia 
germană“. 

Activitatea publicistică, literară şi ştiinţifică susținută de 
Grigorovitza în Germania l-a obligat pe L. Bachelin, bibliotecarul regal 
al României, să susțină, în „Independence romaine“ şi în „Noua Revistă 
Română“, că „n-a fost nicidecum zadarnică stăruința cu care persista 

statul român şi Augustul ei Suveran de a trimite tineri talentați în 
străinătate pentru a se perfecționa în diferite ramuri de ştiinţă şi artă, 
căci iată-ne înzestrați azi cu specialişti de toate ramurile învățământului 
superior, încât încetul ne putem încerca prin zborul propriu a produce 
ceea ce eram deprinşi a lua, până ieri, alaltăieri, de la străini. În această 
categorie de rezultate îmbucurătoare trebuie să socotim şi aceste scrieri 
recente ale dlui Grigorovitza. Şi dânsul s-a exilat, timp de mai mulţi ani, 
în străinătate, pentru a se perfecționa în studiul limbilor germanice, 
mergând — ce-i drept, fără bursă, ci mai mult pe cheltuiala sa proprie — la 
Berlin, unde a obţinut, precum se ştie, ca prim Român, titlul de doctor în 
filologia germanică“. 

În Bucovina, recenzia lui L. Bachelin, bibliotecarul regal de la 
Bucureşti, a fost publicată în prima pagină a gazetei pentru popor 
„Deşteptarea“, nr. 2 şi 3 din 6/19, respectiv 10/23 ianuarie 1902, cu 
justificată mândrie, aşa cum vor fi întâmpinate în Bucovina şi celelalte 
împliniri literare ale uriaşului cărturar cu rădăcini bucovinene. În fond, 
el n-a lipsit niciodată din Bucovina, prozele lui, adevărate icoane ale 
sufletului bucovinean, plecând din spațiul publicistic bucovinean şi 
reîntorcându-se, mereu şi mereu, acasă. Aşa se întâmplă, de pildă, în 
1905, când, la Bucureşti, Grigorovitza retrăieşte Bucovina cu o 
neasemuită bucurie, cărţile lui fiind revendicate de spiritualitatea 
românească din Bucovina cu mândria că „sora mai mică“ (Bucovina) se 
dovedeşte a fi, pe tărâmul literar, pe potriva „surorii mai mari“ (România). 
În fond, Em. Grigorovitza, ca şi Dimitrie Onciul, ca şi George Popovici- 
Robeanu, ca şi Mihai Teliman, ca şi Simion Florea Marian, elibera 
intelectualitatea bucovineană de un nedrept complex de inferioritate, 


triumful lui devenind unul obştesc: 


„Em. Grigorovitza: „Chipuri şi graiuri din Bucovina“, Minerva, 
Bucureşti, 1905, Pag. 247. Prin sârguință şi muncă, confratele nostru, 
domnul Em. Grigorovitza, a devenit un literat apreciat. Ca colaborator 
la mai multe foi literare şi ştiinţifice, domnul Grigorovitza a publicat 
articole de valoare netăgăduită. Foiletoanele sale din „Epoca“ autorul 
le-a adunat, înainte de zece ani, într-un volum, intitulat „Chipuri şi graiuri 
din Bucovina“. Ediţa a doua a acestui volum a apărut, de curând, la 

„Minerva“. Ea se deosebeşte de cea primă prin nimeritele ei ilustraţii, 
datorite penelului domnului Nicolae Bran. După cât ştim, acesta e primul 
volum de novele cu ilustraţii din literatura românească. Precum arată 
titlul, subiectul celor douăsprezece novele e luat din Bucovina, patria 
autorului. De aceea, ele merită deplina noastră atenţie. Cele mai multe 
novele tratează întâmplări petrecute în realitate, la care autorul singur 
era martor ocular. El ne poartă prin întreaga Bucovina.. Din Horodnic şi 
împrejurime ajungem la Storojineţ, locul său natal, făcându-ne cunoscute 
unele tipuri foarte interesante, precum e „Împăratul de la Igeşti“, despre 
care cei bătrâni ne istorisesc atâtea lucruri hazlii. Necazul ţăranilor de 
pe vremea aceea ni-l ilustrează, foarte nimerit, în „Lelea Cătăneasa“. În 
„Povestea unui târg moldovenesc“, domnul Grigorovitza ne descrie oraşul 
Storojineţ, pe la 1860, cu îmbulzeala străinilor acolo şi cu năpustirea 
lăcustelor, ce aduseseră atâta pagubă muncitorimii. În termeni foarte 
elogioşi, aminteşte el despre distinsa familie Flondor. Chipurile sunt 
foarte bine prinse, au caracter local, cu nuanţe fine şi foarte bine precizate. 
Stilul e mânuit de autor cu siguranță şi măiestrie, curgând limpede şi 
completând, prin provincialismele sale, tabloul. Scurt, în nuvelele acestea 
pulsează o viaţă vie din Bucovina“ (|. Arburescu, Junimea literară, nr. 4/ 
1905, pg. 52). 


„Em. Grigorovitza: „De la hotare“, istorii moldoveneşti, Librăria 
Naţională, Bucureşti, 1905, Pag. 204. Cu şase novele luate, încă în mare 
parte, din Bucovina completează domnul Grigorovitza colecţia de mai 
sus. În prima nuvelă, „Oirah Gutman“, autorul cearcă să ne facă cunoscute 
datinele şi obiceiurile ovreieşti, inducând o mulţime de termeni evreieşti, 
care ne par foarte de prisos. Urzeala novelei e, însă, cât se poate de 
interesantă, dându-ne un tablou viu despre luptele din şanţurile Plevnei. 
În „Sâmpetru la Cernăuţ', ne desfăşoară domnul Grigorovitza un tablou 
foarte viu despre viaţa agitată, cu ocazia celui mai mare iarmaroc din 
Bucovina. Cea mai reuşită schiță e, fără îndoială, „Povestea unei icoane“, 
în care a manifestat autorul vigoarea sa de povestitor bun. 

Ne uzăm de această ocazie de a face o observare, nu la adresa 
autorului, ci în general. Deja faptul că din puţinii bărbaţi de valoare de 
care dispunem unii trec la fraţii din regat e dăunăcios şi dureros pentru 

noi, o mână de oameni. Dară aceasta am suporta-o. Mâhnire adâncă ne 
cuprinde, însă, văzând că unii, eu nu zic toți, uită de confrații lor din 
Bucovina cu desăvârşire, şi nici nu află de bine să trimită cel puțin câte 
un exemplar din publicările lor la institutele culturale româneşti din ţară, 
precum sunt diferitele societăţi, biblioteci etc. Astfel că tineretul nostru, 
doritor de lectură peste măsură, nici după nume nu-i cunoaşte. Ne apelăm, 
deci, dară, cu căldură cătră toţi autorii bucovineni din regat ca să deie 
cărturarilor noştri ocazia să-i cunoască măcar din scrieri, dacă n-au 
fericirea a-i vedea în persoană în mijlocul lor“ (1. Arburescu, Junimea 


literară, nr. 4/1905, pg. 63). 


„Em. Grigorovitza a scris foarte mult. Are în limba română şi 
germană scrieri filologice, didactice şi traduceri, mai ales din Eminescu 
în limba germană, dicţionare germane şi ruseşti, critici literare, foiletoane, 
un dicţionar geografic al Bucovinei... Seria scrierilor literare începe cu 
„Chipuri şi graiuri din Bucovina“... Urmează apoi: „De la hotare, istorii 
moldoveneşti“ (1905), „Poveşti răzlețe“ (1907), „Cum a fost odată“ 
(1911) şi „Amintiri şi schiţe“ (1912)... Grigorovitza ştie să fascineze 
prin limba sa literară, împodobită cu fraze hazlii, înzestrată cu cuvinte 
evocative, mişunătoare de vorbe cu tâlc, avută în proverbe la locul lor, o 
limbă expresivă şi armonioasă în gradul suprem... Limba sa, care curge 
fără popas, într-un stil vioi, tocmai prin aceste provincialisme poporale 
va contribui cu un material bogat şi necesar la înavuţirea dicționarului 
ei... E. Grigorovitza s-a încercat şi în romane, ba chiar şi în romane 
istorice. Astfel a scris „Schitul Cerebucului, povestire din trecutul 
Moldovii“ (1908), romanele istorice „Piatra muierii“ (1909) şi „Negru 
Vodă“ (1909) (Loghin, Istoria, pp. 262-267). 


Grigorovitza este trăitorul unei lumi, o lume vag legendară, vag 
idilică, pe care încă o mai conturează umbrele albăstrii ale anotimpurilor 
bucovinene. O lume care începe în locul „cel mai liniştit pe lume“, care 
poate fi şi „curtea bisericei din Horodnicul de Sus“, şi pajiştile „ce se 
desprind din brădişul Horodnicului de Sus“, şi „hudiţa de sus a satului“, 
şi „târguleţul Storojineţului““, şi „o pustie întreagă de pământuri seci şi 
sterpe“ dintre satele răzlețe ale Bucovinei, o lume care are de împlinit 

ceva măreț, care are de atins un anume adevăr, o anume dreptate. Măreţia, 
adevărul şi dreptatea omului care „nesocotea durerea altora“, deci 
măreţia, adevărul şi dreptatea celorlalți. O lume parcă trezită dintr-o 
seculară hibernare într-o primăvară limpede şi strălucitoare, dar care 
orbeşte şi obligă la şovăiri. O lume care nu se conştientizează în întregul 
ei, ci în particularitățile, în însingurările care o compun. O lume în care 
este „omul cucerit de gândul morţii, când vede că nu-i mai rămâne nici 
o nădejde“, dar şi atunci „începe să se aştepte la minuni, măcar că singur 
n-a crezut nicicând întrînsele“. O lume pe care Grigorovitza o 
mărturiseşte, retrăind-o, pentru că veşnic a purtat-o cu sine cel care avea 
să ajungă un cărturar de valoare europeană, filologul Em. Grigorovitza. 
Dacă nu l-ar fi strâns pe dinăuntru lumea aceea ciudată, pitorească şi 
aproape legendară prin naturaleţea existenţei ei, ştiutorul de lumi, de 
civilizaţii n-ar fi apucat niciodată pana povestitorului. 

Constantin Loghin l-a desemnat drept „un cronicar duios al 
Bucovinei“, Dumitru Teodorescu, cel mai recent biograf al său, îl 
consideră drept cel mai bun prozator bucovinean „de până la marea 
Unire“, care „a făcut țării cunoscute sufletul şi gândul bucovineanului“, 
iar cele două repere critice înglobează, de fapt îi consacră lui Grigorovitza 
vocaţia de mărturisitor, vocaţia însemnând, în cazul acestul personaj 
exemplar al culturii române, consecinţa unei iubiri profunde, trăitoare, 
pe care nici măcar dimensiunea ancestrală a dorului nu o poate cuprinde. 

A sfârşit, „lovit de bănuiala că ar fi spion german“ (Teodorescu, 
op.cit., pg. 28), în 6 decembrie 1915, „când vede că nu-i mai rămâne 
nici o nădejde“, aidoma unui personaj al său „cucerit de gândul morţii“, 
şi a decis să încheie socotelile cu viaţa. 

Prin schiţele şi povestirile sale, Em. Grigorovitza reprezintă, alături 
de Mihai Teliman, de lon Grămadă şi de Liviu Marian, proza românească 
din Bucovina care, vorba lui Nicolae Iorga, poate face cinste oricărei 
literaturi europene. Pentru noi, cei de acasă, înseamnă mult mai mult, 
înseamnă şi fereastra deschisă spre vremea moşilor şi strămoşilor, în 


Bucovina de altădată: 

„Omul pățit 


Mult s-a mai judecat badea Nichifor de la Falcău pe la căncelariile 
împărăteşti pentru bucăţica de poiană şi pădure ce o avea colo, pe muntele 
Staro-Obcinei, dar tot degeaba. Pesemne aşa era scris la pravila stăpânirei, 
ca bietul țăran să nu poată fi megieş cu moşiile mănăstirilor, pe când 
oamenii împărăției nemţeşti erau puşi să păzească moştenirea rămasă de 
la vechii domni ai Moldovei. Îl năcăjeau ba cu hotarul, ba cu dijma, ba 
cu birul nou, până ce a simţit săracul om unde era pricina şi că umblau 
să-i ia totul. 

Şi bătea badea Nichifor, de vreo cincisprezece ani încoace, drumul 
de la Falcău la târgul Rădăuţului, încât nu era scriitoraş pe acolo care să 
nu-i fi făcut câte o jalbă. Şi de aşa multe hârtii date pe la căncelarii, şi de 
atâtea soroace ce avuse, 1 se subțiase punga şi i se înnegrise degetul de 
crucile cu cerneală mai rău ca la pisarul din sat. lar bietul creştin nu 
dovedea cu judecata şi cu plata stărilor, cu care ar fi putut să lipească 
cărare cât era drumul de lung de la Falcău şi până în Staro-Obcina. Până 
ce, într-o zi, s-a îndurat unul din domnii de la târg şi i-a spus că zădarnică 
îi este toată strădania şi judecata, şi doar o jalbă la prea milostivul împărat 
îl poate mântui de strâmbătate. 

Şi, cum s-a întâmplat, tocmai atuncea apucase să umble vestea 
printre oameni că are să vie împăratul în ţară şi că cine are câte o durere 
şi nedreptate să meargă până la oraşul Cernăuţi, că mila împărătească e 
mare şi împacă pe toţi, numai să poţi străbate la dânsa. 

Ce-a făcut omul nostru?... A pus desagii pe iapa sa bătrână şi, cu 
jalba în sân, a plecat la drum. După o cale obositoare, de două zile, 
iacă-l la malul Prutului, sub zidul Cernăuţiului. Oraşul însă gemea de 
cătănie, încât abia a aflat casa diaconului Tarase, de loc din Falcău, unde 
a şi tras în gazdă. 

Şi l-a povăţuit părintele Tarase să vie a doua zi, de cu noapte, la 
litie, la biserica cea mare, că are să-i găsească un locuşor, unde să poată 
sta ascuns până hăt, încolo, când va înconjura oştirea biserica şi va sosi, 
în urmă, şi împăratul, cum era, adică, hotărât de înainte ca să fie în ziua 
aceea. 

A sărutat badea Nichifor părintelui mâna şi, a doua zi, după ce 

s-a rugat şi închinat pe la icoane, l-a băgat diaconul sub podeţul de 
scânduri, ce-l ridicaseră meşterii, decuseară încă, chiar la intrarea 
bisericii. Acest podeţ îl îmbrăcaseră acum cu covoare şi scoarțe scumpe, 
ca să poată sta deasupra cântăreții şi clericii bisericii, şi nimeni nu era 
harnic să-l vadă sau să-l aibă în presupus pe Nichifor, cum şedea ghemuit, 
dedesubt, şi aştepta sosirea împăratului cu bătaia straşnică a inimii. 

Şi iată că a pornit a împuşca din hărmăţi şi a suna din trâmbiţi, şi 
alaiul împărătesc, cu cei mai aleşi din norod, a intrat încet, în sobor. Pe 
omul nostru îl treceau sudorile de frică, dar sta molcom, căci îi dăduse 
diaconul grijă ca să nu se urnească până nu s-a mişca covorul din faţa 
lui. 

A trecut, apoi, mai ca un ceas şi numai ce aude din nou mişcare, 
paşi, glasuri şi, când încep a cânta clericii deasupra capului său, iată că 
se bate şi marginea scoarţei de dinaintea lui. Şi îşi face ispititul Nichifor 
repede cruce şi năvăleşte din întunericul ascunsului la lumina zilei şi, 
ameţit de strălucirea feţelor din împrejurul său, neştiind care o fi 
împăratul, cade în genunchi, fără putere şi cu ochii orbiţi. Şi iată că un 
om în straie ofiţereşti, cu pene verzi pe coif şi plin de stele şi cruci pe la 
piept, se pleacă către el şi-l întreabă: 

- Ce ai? 

Badea Nichifor îşi vine în fire şi, băgând mâna în sân, scoate cisla 
sa de dăjdii, legată într-o năframă, şi, începând a desface nodurile cu 
degetele, isbucneşte în lacrimi şi în plâns amar. Şi a pierit zâmbetul de 
pe buzele tuturor, câți priveau la desnădăjduitul ţăran, cum ducea acum 
năframa la gură ca să desfacă cu dinții un afurisit de nod, ce mai rămăsese. 
Împăratul, însă, a stat cu răbdare, până a scos omul cisla din năframă şi 
jalba dintrînsa. Şi, luând hârtia din mâna lui badea Nichifor, i-a făcut 
dreptate după mila sa împărătească. Căci milă cum i se făcuse împăratului 
de badea Nichifor, când l-a văzut udând cu lacrimi jalba din năframa sa 
încioturată, nu i-a fost, poate, de când stăpânea el ţara noastră. 

Oamenii, însă, care erau de pază pe lângă împăratul şi sfetnicii 
săi, când s-a întâmplat această ciudățenie, l-au apucat pe omul nostru 
cam din scurt, că de ce n-avea jalba în mână, scoasă gata, de a făcut pe 
Luminăţia Sa să zăbobească atât amar de vreme cu pacostea cea de 
năframă! Şi badea Nichifor, cum era el, acum, cu cuşma pe ureche şi 

neîngrădit la gură, le-a răspuns: 

- He, he, las” că doar vă ştiu eu cine sunteţi! De ţineam eu beleaua 
cea de jalbă aşa, plăcintă sub nasul vostru, atâta rău cât se mai întâlnea 
ea cu mâna împăratului! Da-s om păţit şi mai bine mi-a prins, parcă, 
prostia mea, decât mintea dumneavoastră.” (Chipuri şi graiuri din 
Bucovina, Bucureşti, 1905, pp. 219-227). 

Epoca „Junimii literare” 


Revista „Junimea literară“, născută, în 5 septembrie 1904, „din 
entusiasmul nostru juvenil... care nu cunoştea piedici, nici greutăți, pentru 
care nu exista problemă pe care n“ar ataca-o cu siguranţa izbânzii“ 
(George Tofan, J.L., nr. 1-3/1914, pg. 3) şi-a propus să profesionalizeze 
scrisul bucovinean, vindecându-l de „obişnuinţa literară a trecutului“ 
(Traian Cantemir), de influenţa „glasului de trubadur al vechii generaţii“ 
(Constantin Loghin) şi, „biruind hibrida limbă a şcolirii sale“ (Leca 
Morariu), să favorizeze „revărsări de suflet“ (lonel Negură), prin care 
să se afirme „aristocrații simţirii“ (E.Ar. Zaharia), fiecare autor fiind, în 
fond, un „vagabond la poarta oraşului de hârtie“ (George Todoran), 
care-şi caută identitatea în „Bucovina eroică şi mucenică“ (Constantin 
Loghin). 

„Junimea literară”, avându-l ca „editor şi redactor responsabil” 
pe lancu I. Nistor, a apărut, între anii 1904-1907, la Suceava, cu o primă 
redacţie la Tipografia „Şcoala Română“, apoi pe Strada Sturza nr. 655 
şi, în fine, pe Strada Sf. Nicolae nr. 852, până în septembrie 1907. Din 
octombrie 1907, gazeta apare la Cernăuţi, redacţia aflându-se pe Strada 
Emiliei nr. 10, apoi pe Strada Reşedinţei nr. 2. După Unire, redacția şi 
administraţia „Junimii literare“ s-au aflat pe Str. Arhm. Eusebie Popovici 
nr. 4 şi, respectiv, str. Sextil Puşcariu nr. 9 (profesorul trăia la Cluj, când 
o stradă cernăuţeană primise numele său), iar în cele din urmă pe Strada 
]. Flondor nr. 16. 

„Junimea literară“ n-a avut, practic, un program literar, deşi s-a 
proclamat o încolonare în semănătorism. „Dorinţa noastră cea mai vie, 
de care suntem animați în editarea acestei reviste, este ca să deşteptăm 
în publicul român gustul pentru lucrările literare româneşti de valoare şi 
ca să facem ca ideile întrupate în ele să pătrundă în toate păturile sociale 
româneşti. Căci numai astfel ne vom emancipa de înrâuririle străine, 

cari pot înăduşi orice desvoltare liberă a particularităţilor noastre 
naționale“ (George Tofan, J.L. nr. 1-3/1914, pg. 5). 

În ciuda bunelor intenţii programatice, revista lui Iancu Nistor şi 
a lui George Tofan evoluează, vreme de aproape două decenii, cam la 
întâmplare, iar uneori şi sub încăpăţânarea afişat-naţionalistă a lui George 
Tofan, încăpățânare care-l ţine departe de „Junimea literară“ pe un alt 
încăpățânat de geniu, Leca Morariu. În general, „Junimea literară“ e o 
revistă frumoasă, în care, număr de număr, se publică măcar un studiu 
istoric, măcar o proză originală, câteva grupaje de poezii, câteva traduceri, 
recenzii şi prezentări de evenimente. În zece ani, după cum mărturiseşte 
acelaşi George Tofan, „revista noastră a căutat să grupeze în jurul 
programului ei (național şi naționalist — n.r.) pe toţi cei ce poartă condeiul 
în Bucovina, scriitori mai bătrâni şi mai tineri, bărbați încercaţi şi tineri 
începători. Şi cine va frunzări colecţia revistei va întâlni, alături de 
bătrânii noştri ca: S.Fl. Marian, Vasile Bumbac, T.V. Stefanelli, 
Constantin Morariu, Dimitrie Dan, Elena Voronca, Em. Grigorovitza, 
alături de autorităţi formate, ca Sextil Puşcariu, pe începătorii Gavril 
Rotică, Vasile Huţan, Nicu Dracinschi, lon Grămadă, Liviu Marian, 
Moldovanu, Doboş, Cocârlă şi mulţi alţii, din care unii au ajuns să 
însemne ceva în mişcarea literară românească, alții au părăsit încercările 
lor juvenile pentru alte ocupaţii. Din cei mai în vârstă decât noi, cari 
s-au ataşat revistei, amintim aici pe autorul escelentelor traduceri din 
limba germană, lorgu G. Toma, pe Stănică Berariu şi pe Taniu... Am 
îngrijit şi de trecutul nostru literar bucovinean prin cercetări asupra epocei 
trecute şi prin publicarea unor scrieri ale dispăruţilor de samă ca Petrino, 
George Popovici, Mihai Teliman“ (ibidem, pp. 6, 7). 

„Junimea literară“ rămâne, totuşi, sub privegherea lui George 
Tofan, mult prea rigidă, mult prea încleştată în tradiționalism şi într-un 
naționalism de suprafaţă, altul decât cel invocat de Dimitrie Onciul, 
naționalismul adevărului, patriotismul adevărului. După moartea lui 
George Tofan, revista se eliberează şi vibrează amplu, conturând mişcări 
literare şi afirmând remarcabile generaţii scriitoriceşti, care vor sublima 
şi începuturile stângace ale revistei lor prin etajări de metaforice, dar şi 
drepte justificări: 


348 


Mărturisitorii. O istorie a scrisului bucovinean 


„Literatura Bucovinei, pentru a fi înţeleasă şi apreciată la justa ei 
valoare, în timp şi spațiu, trebuie privită de pe anume poziții. Literatura 
Bucovinei e ca şi muntele cel mai de seamă, Rarăul, care, contemplat de 
la distanţă pricinuieşte o impresie aşa şi aşa; abia după ce i-ai cunoscut 
văgăunile şi i-ai gustat vântul crestelor, îţi dai seama de măsura cu care 
trebuie să-l preţuieşti. 

Aici, nobilul meşteşug al scrisului, departe de a fi, pur şi simplu, 
o necesitate estetică, a devenit de două ori nobil, pentru că, pe calea 
aleasă a esteticului s-a străduit să împlinească imperativele vitale ale 
etnicului. Să reținem că cei ce practicau acest dualism erau loviți im- 
plicit de două deficienţe: aceea a subordonării necesare a scrisului artis- 
tic idealurilor politice, şi alta, mai gravă, aceea a unei culturi superioare 
de limbă străină. lată motivele pentru care scriitori ca Iraclie Porumbescu 
şi Mihai Teliman, în opera cărora constatăm azi comori ce ne par 
„trouvaille“-uri, nu au putut să se realizeze pe măsura talentului lor, 
egal, cel puţin, cu talentul altor scriitori români ai epocii, de circulaţie 
curentă în istoria literaturii româneşti. 

Dar, în acelaşi timp, literatura Bucovinei nu pătimeşte nici un 
moment de boala înstrăinării, care, dincolo de cordun, naște, la un mo- 
ment dat, reacția semănătoristă. 

T. Robeanu, Mihai Teliman, Em. Grigorovitza, Vasile Bumbac şi 
toți ceilalți scriitori ai Bucovinei de la sfârşitul veacului trecut sunt 
profund iridenţi şi sălbatec de Români în tot scrisul lor. 

De aceea, apariţia „Semănătorului“ a fost pentru Bucovina nu o 
trezire la un scris mai românesc, ci o verificare a poziţiilor susținute 
până atunci şi a prilejuit un chiot de bucurie că aceste poziţii coincid, în 
sfârşit, cu cele ale scrisului românesc de pretutindeni. 

Acest chiot de bucurie a fost „Junimea literară“. 

Plămădită în generozitatea tinerească a „Societăţii academice 
Junimea“, din iniţiativa unui grup, pe care istoria literară viitoare şi 
amintirile contemporanilor au datoria să-l identifice, „Junimea literară“ 
şi-a scos primul număr acum patruzeci de ani, în Ianuarie 1904, sub 
conducerea academicianului de mai târziu, lancu Nistor, secondat de 
George Tofan. De atunci şi toată vremea cât a apărut, „Junimea literară“ 
a fost monitorul literar românesc al Bucovinei. 

În jurul ei s-au adunat, de la început, S. FI. Marian, T.V. Stefanelli 
şi ceilalți, iar apariţia ei coincide cu afirmarea în tagma scrisului a lui 
Gavril Rotică, Constantin Berariu, lon Grămadă, Traian Brăileanu, Liviu 
Marian, Victor Morariu, lorgu Toma, Taniu şi Nicu Dracinschi şi a unui 
buchet întreg de poeți şi prozatori. 

Legătura cu scriitori de dincolo se întăreşte prin colaborările unor 
Şt.O. Iosif, Ion Minulescu, Cincinat Pavelescu, Aron Cotruş, lon 
Dragoslav, Constantin Moldovanu etc. 

Urmează, apoi, bucovinenii mai tineri, Leca Morariu, George 
Voevidca, Vasile Gherasim, N. Teaciuc-Albu şi, în sfârşit, acum aproape 
două decenii, o nouă primăvară a „Junimii literare“, când ne întâlneam, 
în paginile ei şi în cenaclurile literare din casa directorului ei, cu Traian 
Chelariu, Atanasie Mitric, Traian Cantemir, lulian Vesper, Mircea 
Streinul, Neculai Roşca, Barbu Sluşanschi, lon Roșca, Vasile Posteucă, 
George Antonescu, Teodor Plop (poet basarabean — n.r.), George Drumur 
Şi, apoi, cu alții mai tineri decât noi. 

Fireşte că cele câteva nume de mai sus, din diferite generaţii, nu 
alcătuiesc decât o parte a colaboratorilor „Junimii literare“ şi nu există 
semnătură în lumea literelor bucovinene care să nu fi fost înregistrată 
între scoarţele ei“ (Dragoş Vitencu, Revista Bucovinei, nr. 1/1944, pp. 
17-18). 


„Junimea literară“, revista unei provincii româneşti înstrăinată, 
în care se trăia „din istorie şi pentru istorie“ (George Drumur), a fost, în 
primul rând, „un simbol de unire, sub steagul cultural, a tuturor talentelor 
literare din Bucovina, când această unire nu era posibilă sub steagul 
politic“ (Loghin, Istoria, pg. 287), un „Să pătimim pentru Bucovina!“, 
repetabil din generaţie în generaţie, chiar dacă personalitățile puternice 
au avut mereu de câştigat în primăverile de după iernile pătimirii noastre. 


Ion I. Nistor (1876-1962) 


Iancu Nistor s-a născut la Vicovu de Sus, în 16 august 1876. A 
urmat gimnaziul la Rădăuţi, studiile universitare la Cernăuţi, ulterior 

audiind cursurile universităţilor din Munchen, 
Berlin, Viena (unde şi-a luat doctoratul, în 1909) 
şi Bucureşti. În 1904, când a scos „Junimea 
literară“, la Suceava, lancu Nistor era profesor 
la gimnaziul greco-ortodox din străvechea cetate 
a Moldovei. În 1911, era conferenţiar pentru 
istoria Eusopei sud-estice la Universitatea din 
Viena, militând, cu sprijinul Societăţii 
„România Jună“, pentru înfiinţarea unei catedre 
similare la Cernăuţi. „Despre tertipurile 
întrebuințate de guvernul austriac şi de senatul 
universitar din Cernăuţi ca să zădărnicească înființarea acestei catedre 
nu vom vorbi. Nu vom aminti nici de demonstrațiile studenţilor români 
prin faţa Universităţii din Cernăuţi, în urma cărora s-au sistat şi cursurile 
de la acea universitate, căci aceste momente nu intră în domeniul 
monografiei de față. Meritul „României June“ este că a dat impulsul 
pentru activarea acestei catedre şi, de aceea, dacă în ziua de 30 lunie 
1911 (zi în care lancu Nistor şi-a ţinut lecţia de probă la Universitatea 
din Viena) societatea noastră l-a sărbătorit, la Viena, pe domnul Nistor, 
bărbatul care va ocupa, la Cernăuţi, catedra pentru Istoria Românilor, 
n-a făcut-o atât pentru persoana domniei sale, ci în interesul ideii pentru 
care se străduiseră înaintaşii noştri ca, la urmă, să culeagă urmaşii roadele 
ostenelilor depuse de antecesori“ (lon Grămadă, Cartea sângelui, pg. 
289). 

Iancu Nistor (aşa îşi semna materialele publicistice până a deveni 
membru al Academiei Române), lancu Nistor, deci, a fost liderul absolut, 
personajul providenţial de care Bucovina, aflată în pragul înstrăinării, 
avea atâta nevoie. A izbucnit în istoriografie cu „Rutenisarea Bucovinei“, 
lucrare-pamflet, publicată la Bucureşti, în 1905, sub pseudonim („De un 
Bucovinean“), deşi, în îndelungata sa carieră ştiinţifică nu a rămas 
domeniu istoric neaprofundat şi față de care să nu se fi exprimat compe- 
tent, cu autoritatea sporită pe care o legitimează formaţia sa intelectuală 
de talie europeană. În general, noi îl ştim drept autor al „Istoriei 
Bucovinei“, operă publicată postum, dar temelie a tuturor compilaţiilor 
ulterioare; îl mai ştim, desigur, şi drept fundator şi director al revistelor 

„Junimea literară“ şi „Codrul Cosminului“. Publicistica, inclusiv cea 
literară, însemna pentru lancu Nistor satisfacerea nevoii ca „întreg 
poporul“ lui „şcolar“ să-i fie „într-o zi“, cum ar fi zis Joszef Attila, în 
redescoperirea şi asumarea unei identități. Opera lui, din păcate majoritar 
risipită prin paginile publicațiilor vechi, cuprinde şi istoria românilor 
din graniţele îndeobşte recunoscute, dar şi pe cea a românilor balcanici, 
moravi sau poloni, Nistor stăruind, adesea, asupra detaliilor, cu 
documente procurate din alte culturi, cu care românismul s-a interferat 
de-a lungul mileniilor. Opera lui, ca şi cea a lui I.G. Sbiera, dar cu o 
rigoare ştiinţifică sporită, şi doar arareori deviată dibaci spre interpretări 
de un naționalism exagerat, abordează toate aspectele vieții românilor 
(istoric, religios, cultural, ocupațional etc.), fiind recunoscută şi prețuită 
în epocă, dar şi într-o posteritate mai curând citantă, decât recuperatoare. 
A publicat, printre altele, „Românii transnistrieni“ (1925), „Problema 
ucraineană în lumina istoriei“ (1934), „„Migraţiunea românească în 
Polonia, în sec. XV şi XVI“, „Istoria fondului bisericesc din Bucovina“ 
(1921), „Un capitol din viaţa culturală a Românilor din Bucovina“ (1916), 
„Cehoslovacii şi Românii“ (Codrul Cosminului, 1929-1930) etc. „Cel 
mai de seamă istoric“ al Bucovinei, în opinia lui Nicolae Iorga, Ion |. 
Nistor, a fost un „medievalist cu o foarte bogată activitate, concretizată 
în numeroase monografii, studii şi articole. A îmbrăţişat o gamă variată 
de probleme de istorie medie şi modernă a României, începând cu primele 
decenii ale secolului nostru. Preocupările sale s-au îndreptat îndeosebi 
spre istoria Moldovei şi a relaţiilor ei politice şi comerciale cu vecinii“ 
(Nicolae Stoicescu apud Mircea Grigoroviţă, Universitatea din Cernăuţi, 
pe. 133). 

Iancu Nistor a predat istoria la Universitatea din Cernăuţi, 
Bucureşti şi laşi (al cărei rector a fost în perioada 1933-1940). În vremea 
Marelui Război pentru Reîntregirea Neamului a făcut parte, alături de 
George Tofan, din serviciul de propagandă al Armatei Române, serviciu 
care le-a forţat mâna („Citiţi voi sau citesc eu Proclamaţia?“, a avertizat 
interogativ George Tofan) şovăielnicilor lideri ai Consiliului Naţional 
pentru proclamarea Unirii. Peste vreun an, în 15 septembrie 1919, Nistor 
îşi adună colaboratorii în Partidul Democrat al Unirii, care, după ce va 
determina Parlamentul României Mari să ratifice Proclamaţia Unirii din 


352 


Mărturisitorii. O istorie a scrisului bucovinean 


28 Noiembrie 1918, va fuziona cu Partidul Naţional Liberal, care partid 
va avea în Bucovina şi un organ de presă, „Glasul Bucovinei“. 

Guvernator al Bucovinei, ministru în mai multe guverne, ba chiar 
ministru al culturii şi cultelor, în 1940, Ion I. Nistor (cum va semna în 
epoca României Mari) va fi prezent mereu şi în viața de fiecare zi a 
Bucovinei, ba împroprietărind ţăranii, începând cu cei din cătunul natal, 
Bivolărie, ba sfinţind „izvorul făcător de minuni din Suceava“, ba 
încurajând şi sprijinind dezvoltarea cooperativelor meşteşugăreşti. Din 
1937, Nistor, care era şi membru titular al Academiei Române din 1915, 
a fost ales senator pe viaţă. O viață care nu va mai fi cum a fost, pentru 
că, în 28 mai 1947, lon I. Nistor a fost demis din funcția de director al 
Bibliotecii Academiei (funcţie pe care o ocupa din Il mai 1945), pe 
motiv că „încalcă legea de aplicare a Armistițiului, deoarece a ordonat 
păstrarea pe mai departe a publicaţiilor retrase din circulație“ (colecţiile 
revistelor, ziarelor şi broşurilor vechi, pe care a refuzat să le ardă). Peste 
numai un an, în 9 iunie 1948, i se retrage şi titlul de academician, odată 
cu „decapitarea Academiei“, din rândurile căreia au fost expulzați peste 
o sută de academicieni, ca urmare a unei hotărâri, semnată de C.I. Parhon, 
de Avram Bunaciu şi de Marin Florea Ionescu (fie-le numele în veci 
blestemat!). 

Ion I. Nistor, suflet al românismului în Bucovina, ba chiar suflet 
şi minte, a fost arestat, în 5 mai 1950, şi dus direct la închisoarea din 
Sighetul Marmaţiei. După cinci ani de suferință (când a intrat în 
închisoare avea, deja, 74 de ani), „a fost adus la Malmaison şi anchetat 
pentru activitatea sa politică şi publicistică“, susţinută doar „în slujba 
Bucovinei, în slujba Neamului Românesc“, cum ar fi zis regretatul loan 
Cocuz. 

Eliberat în 1955, Ion I. Nistor a mai trăit şi şapte ani de calvar 
civic într-o mansardă, murind în Bucureşti, departe şi îndepărtat de 
Bucovina, în 11 noiembrie 1962. 

Asta ne este istoria. De fapt, ăştia suntem. 

George Tofan n-a mai trăit calvarul lui = 
Ion Nistor. El a murit, fericit că şi prin jertfa sa e 
se împlinise Idealul Naţional, în 15 iulie 1920, 
pe când era secretar al instrucţiunii publice în 
Bucovina revenită la patria mamă. S-a născut 
la Bilca, în 5 noiembrie 1880, a învăţat carte cu 
„învăţătorul-apostol“ Gheorghe Brăileanu, apoi 
a urmat cursurile gimaziului din Suceava, cu 
sprijinul material al Societăţii „Şcoala 
Română“. În 1900, după terminarea liceului, s-a înscris la Facultatea de 
Litere şi Filosofie a Universităţii din Cernăuţi, în vremea studenţiei 
colaborând intens la gazeta „Deşteptarea“ a lui Constantin Morariu. După 
terminarea facultăţii, la începutul anului 1904, se întoarce la Suceava, 
ca profesor suplinitor la gimnaziul greco-ortodox, şi, împreună cu lancu 
Nistor, sub zodia căruia intră definitiv, întemeiază „Junimea literară“, 
pe care o va şi conduce din calitatea de redactor responsabil. 

Un portret sugestiv al acestui tribun român din Bucovina, dar care 
n-a trăit, precum mentorul său, lancu Nistor, şi tragedia victimizării de 
către propriul său neam, ne-a lăsat Constantin Loghin, în vremea în care 
Loghin trudea cu disperare întru a se rosti până la capăt, pentru că, foarte 
curând după aceea, aveau să urmeze umilinţa, martiriul şi moartea: 





„George Tofan a fost tipul profesorului bucovinean de atunci şi 
de totdeauna, care s-a dedicat cu pasiune carierei pe care şi-a ales-o şi 
s-a dăruit cu abnegaţie neamului pe care l-a slujit cu fanatism până la 
moarte. 

Ca profesor, George Tofan, după un scurt popas la liceul din 
Suceava, a ocupat catedra de limba română de la Şcoala Normală sau 
Pedagogiul (cum i se spunea pe atunci) din Cernăuţi. Ca orice profesor 
român sub stăpânire străină, George Tofan a trebuit să lupte cu mari 
greutăți: cu programa analitică, care neglija limba română, cu atmosfera 
cosmopolită, care voia să facă din orice elev un perfect cetățean austriac, 
fără nici o conştiinţă naţională, cu lipsa de manuale româneşti etc. Cu 

entuziasmul şi curajul ce l-au caracterizat toată viața, George Tofan a 
ştiut să învingă toate aceste greutăți, voind parcă să demonstreze, încă o 
dată, vechiul dicton că omul sfinţeşte locul... 

A mai fost ceea ce se numeşte astăzi, cu un termen general, publi- 
cist, adică ziarist, critic literar, cronicar cultural etc. 

Ca ziarist, a colaborat la ziare bucovinene şi la ziare şi reviste din 
Ardeal şi România. A scris la ziarele locale „Patria“ (1910) şi „Foaia 
poporului“ nu pentru a face o anume politică — deşi făcea o politică 
militantă — ci pentru a transmite cititorilor din cunoştinţele sale vaste şi 
din plinul sufletului său. 

Ca critic literar, George Tofan a scris diferite recenzii, de multe 
ori adevărate studii despre cărţile citite, nu numai pentru a-şi exprima 
părerile... 

Ca cronicar literar, George Tofan a scris, la „Junimea literară“, la 
„Şcoala“, la „Viaţa românească“ din laşi şi la alte reviste din Ardeal şi 
Regat. În aceste reviste, George Tofan a urmărit un plan bine stabilit: în 
revistele din Bucovina înregistra evenimentele petrecute în celelalte 
provincii româneşti, iar în cele din afara Bucovinei trata problemele 
bucovinene... 

Ca istoric literar, George Tofan a scris o serie de studii despre 
trecutul Bucovinei, despre relaţiile Bucovinei cu celelalte provincii 
românești... 

Când s-a dezlănţuit războiul mondial, George Tofan, urmând 
instinctul, a trecut, în fruntea unui grup de intelectuali bucovineni, în 
Regat şi s-a pus în slujba idealului național... 

Când, în 1917, Basarabia începea să se apropie de România, 
George Tofan a fost trimis, cu un întreg grup de bucovineni, pentru a 
desfăşura acolo propagandă românească... EI a fost numit profesor la 
Şcoala eparhială de fete din Chişinău şi revizor al acestui judeţ. 

Când Bucovina a revenit la România, prin votul Constituantei de 
la 27 Octombrie 1918, George Tofan, împreună cu întregul grup de 
refugiaţi bucovineni, s-a grăbit să se întoarcă în draga lui provincie. Ela 
fost pus în cel mai potrivit post ce i se cuvenea: la conducerea 
învăţământului. În Mai 1919, George Tofan a fost numit secretar-şef al 
Instrucțiunii publice din Bucovina... 

George Tofan n-a fost un visător, ci un luptător şi soarta luptătorului 
este de a dispare odată cu ultimul răsuflet. N-a fost poet, ci erou, şi 
destinul eroului este de a fi icoană care să strălucească peste veacuri şi 
candelă care să lumineze pe căile întortochiate ale întunericului“ 
(Constantin Loghin, Revista Bucovinei, nr.1/1944, pp. 1-8). 


„Junimea literară“ din prima decadă, 1904-1914, consacră o 
scriitură bucovineană în tranziţie de la scriitura de generație, la cea de 
autor. Între istorici, alături de Dimitrie Dan, Dimitrie Onciul şi lancu 
Nistor, se individualizează şi mărturisitori discreţi, precum Dionisie 
Olinescu, în vreme ce prozatorilor lon Grămadă şi Liviu Marian li se 
alătură, harnic, erudit, dar cam superficial, Traian Brăileanu. 

„Junimea literară“ din prima decadă e cuminte şi tradiționalistă, 
urmând să explodeze abia după Unire, odată cu ivirea „aristocraților 
simțirii“ rădăuțene. 


Liviu Marian (1883-1942) 


Fiul lui Simion Florea Marian, Liviu, s-a 
născut la Siret, în 6 iunie 1883. Doctor în litere 
al Universităţii din Cernăuţi (al cărei student, 
Ia litere şi filosofie, fusese între anii 1901-1905), 
cu lucrarea „Contribuţiuni la istoria literaturii 
române din veacul al XIX-lea” (1927), Liviu 
Marian rămâne un pe nedrept uitat poet, ă . 
prozator, istoric literar şi traducător, care, de-a A 
lungul anilor, a înviorat paginile literare ale 
publicaţiilor literare bucovinene cu proze tulburătoare şi de un moder- 
nism desăvârşit, cu poeme sigure şi cu studii literare oneste. A fost 
profesor gimnazial la Suceava şi la Chişinău, la Suceava manifestându- 
se şi ca un animator cultural plin de energie. În vremea studenției 
cernăuţene, a înființat şi condus, din postura de întâiul ei preşedinte, 
Societatea studențească „Dacia”, cea care, pentru a sprijini consolidarirea 
însoțirilor rurale de economie şi credit în sistem Raiffeisen, a organizat 

primul curs seral de contabilitate. Dar viaţa sa de fiu al unui cărturar ca 
Simion Florea Marian şi de rătăcitor pe cărările mereu însângerate ale 
unei jumătăţi de secol violent nu prea contează, cum nu contează nici 
măcar sfârşitul de refugiat bucovinean, care „pune capul pentru odihnă” 
departe de Bucovina, la Craiova, în 25 noiembrie 1942. Contează doar 
opera sa sau măcar ar trebui să conteze, dacă am fi un neam dotat şi cu 
memorie. 

Liviu Marian a fost, în primul rând, prozator, format la concursurile 
organizate de „Junimea literară”, revistă suceveană, mai întâi, apoi 
cernăuţeană, care publica, vreme de un an, prozele înscrise în concurs, 
câştigătorul fiind desemnat, la sfârşitul anului, de cititorii revistei. A 
pierdut, atunci, în 1905, în favoarea lui lon Grămadă, dar a pierdut doar 
în oglinda clipei şi poate că şi în cea a ierarhizărilor viitoare, ierarhizările 
ignoranței, în care „cel mai mare” devenea doar cel vag cunoscut de 
plutonierii culturniciilor cu rădăcini veşnice doar în prezentul perpetuu. 

Constantin Loghin îl judecă, prin prisma unui singur volum de 
„schiţe şi nuvele originale”, „Suflete stinghere” (Minerva, 1910), din 
care „se degajează tristeţea şi duioşia, încadrate într-un stil sobru şi firesc, 
într-o frază echilibrată, într-o limbă ordonată“, autorul fiind „impresionat 
de rostul lumii... cu zbuciumări zădarnice, cu iluzii spulberate, cu doruri 
neîmplinite“ (Loghin, Istoria, pp. 326-327). 

Grigore C. Bostan observă că „personajele lui L. Marian vin din 
lumea oamenilor timizi şi umili“ şi că „ele nu se simt comod în anturajul 
social plin de convenţionalisme, de aceea „se închid în sine“, explorân- 
du-şi sufletul înstrăinat şi stingherit de mişcările zgomotoase ale timpului“ 
(Grigore C. Bostan, Lora Bostan, Pagini de literatură română / Bucovina, 
regiunea Cernăuţi / 1775-2000, Ed. Alexandru cel Bun, Cernăuţi, 2000, 
pg. 197). Cărturarul cernăuţean îl descrie, de fapt, pe Liviu Marian, 
care-şi alege identități diverse pentru a-şi trăi, prin intermediul lor, 
propriile drame existențiale. E un fel de translatare a înălțării salcâmului 
desfrunzit „spre ceruri ca un Crist” dintr-un sistem de referinţă în altul, 
e o regăsire a neîmpăcării cu soarta în medii diferite, în vremuri diferite, 
pentru că, în fond, într-o aceeaşi clipă există simultan contemporaneități 
diferite. Liviu Marian nu cunoaşte „oameni simpli”, ci doar oameni 
tragici. Simplitatea contemplă, simplitatea e asemeni religiilor păgâne 

în care divinitatea se asumă prin contemplare. Simplitatea este, deci, o 
stare de fericire, o comuniune cu natura, pe care Liviu Marian, regă- 
sind-o în pictura lui Epaminonda Bucevschi, o redimensionează în patru 
„Tablouri flamande“, care înfăţişează anotimpurile existenţei umane: 


„Primăvara 


Bunicul stă-n cerdac, cu capu-n soare 
Şi nepoţelu-n braţe şi priveşte 

Livada ce-n lumină străluceşte 

De sub ninsoarea grea de dalbă floare. 


Pe-ncetul inima-i întinereşte, 

lar gândul înapoi în timp îl duce, 
Când, băeţaş, sta fluturii s-apuce 
Şi-albinele din zbor, şi trist zâmbeşte 


Micuţului ce braţu-n van desface 
Să prindă gâzele ce-n preajmă-i zboară. 
Un cuc să cânte-ncepe şi-apoi tace; 


S-aude zvonul roții de la moară, 
Pe care barza cuibu-şi drege-n pace... 
Glas de tălăngi văzduhul înfioară. 


Vară 


În jețu-i moale, larg, bătrâna împletește; 
Jos, la picioarele-i stă cuminte Azorică, 
lar Suru, cocoţat pe umăr de-a lui frică, 
Îşi toarce caierul şi liniştea sporeşte. 


Furtună aprigă deodată se stârneşte: 

Se-nchid cu zgomot mare uşi, fereşti trântite; 
Căţelu-a tresărit cu-urechile ciulite, 

Privind prin geamul spart cum colbul năvăleşte. 

Dar pân-ce bătrânica să-l închidă prinde 
A fulgerat cumplit şi-un trăsnet bubuieşte. 
Degrabă candela de sub icoană-aprinde; 


Şi-n vreme ce în ropot ploaia năpădeşte, 
lar zarea bici de fulger şerpuit cuprinde, 
Bătrâna-n umbră rugăciunea îşi şopteşte. 


Toamnă 


Pe-ntinderea pustie doar un salcâm stingher, 
Ce-n vânt se zbate-ntruna sub spălăcitul cer 
Cu crengile lui sure, schiloade, despuiate... 
Din zbor, înfrigurate, 

Cu aripi ostenite, 

Spre el s-abate fulger un stol cernit de vrăbii. 
O clipă înfrunzite 

Stau crengile cu stolul de multe zburătoare, 
Un țipăt de erete! 

Ca glonţul, spăriete, 

Întregul stol de vrăbii în vânt se risipeşte 

Şi piere-n largul zării... 


Tăcerea parcă creşte. 

E clipa înserării. 

Pe câmpu-ntins şi trist 

Salcâmul îşi înalță spre ceruri ca un Crist 
Făptura lui schiloadă, de moarte-ncremenită 


„.. În zarea mohorâtă, 
Ce-o-nghite-ncet amurgul, 
Se stinge tot mai jalnic 
Un țipăt de erete! 

Iarna 


Cu ochii cât cuprinzi în fir de-argint ţesută, 
Şi-a-ntins zăpada pânza-i albă, sclipitoare. 

Pe-un vârf înalt de plop, ciorchin de neagră floare, 
Îşi plânge-un stol de corbi tristeţea mută. 


Cu sănii cete de copii lărmuitoare 

Din vârf de deal săgeată valea-nvineţită. 
Pe câmp din ochi îți piere-o sanie-nghițită 
De-albeaţa cea nemărginită, orbitoare. 


Fuior de leneş fum dintr-un hogeag se-ntinde 
Şi-un câine tremurând cu jind la el priveşte. 
Un glas sfios de clopot să răsune prinde. 


Dar geru-amurgului curând îl năbuşeşte. 
Pe rând cătunul somnoroşii ochi şi-aprinde 
Privind luceafărul ce viu pe cer luceşte. 


(„Tablouri flamande”, dedicate „Umbrei lui Epaminonda 
Bucevschi”, Revista Bucovinei, nr. 3/1943, pp. 111-113) 


Poemele, tributare semănătorismului, care „făcuse epocă” în 
Bucovina, contrazic ipoteza „omului simplu“, tot aşa cum copistul Ghiţă 
Gheorghiu, din schiţa „Răzbunarea“, personaj amplu schiţat doar din 
câteva linii, înviorează cu propria sa dramă atmosfera colbuită şi 
plictisitoare a unui oraş provincial în care nu se întâmplă niciodată nimic. 
Copistul îndrăzneşte, o foarte singură dată, să se smulgă de sub şenilele 
timpului, care macină o aparenţă de existență comunitară, dar nu cade în 
eroism nici măcar ca într-o gură de canal uitată neacoperită, cum ar fi 
spus Faulkner: 

„Răzbunarea 


Pentru paşnicii locuitori din tăcuta ulicioară a Salcâmilor, copistul 
Ghiţă Gheorghiu ţine locul orologiului de pe turnul primăriei, pe care 
nu-l poate vedea şi nici auzi cineva de pe aici, din fundul mahalalei. 
Când se iveşte, dimineaţa, în capătul uliţei, poţi jura, fără teamă de păcat, 
că e şapte şi jumătate. Mamele-gospodine de la cele câteva căsuțe de 
funcţionari, trezite de cu dimineaţă, cum îl zăreac pe „nenea Ghiţă“ 
trecând gânditor în veşnic domolu-i mers, îşi trimit copiii la şcoală şi 
trezesc definitiv pe bărbaţii lor din somn. 

Şi copistul Ghiţă Gheorghiu nici nu-şi dă seama de marea 
binefacere ce-o aduce locuitorilor tăcutei ulicioare cu punctualitatea cu 
care îşi urmează, zilnic, drumul la cancelarie şi îndărăt. Nu-i, deci, lucru 
de mirare dacă, în unele case, nu se simte deloc lipsa orologiului sau că 
cel stricat, din casele altora, este veşnic îndreptat după ivirea copistului. 
Şi, totuşi, puţini îşi dau seama de binefacerea aceasta mare, ce le vine 
degeaba de un cârd lung de vreme! 

Lucru curios, însă, că nimeni nu şi-a pus întrebarea, pe cât de 
naturală, pe atât de ciudată, de ce trece copistul tocmai prin uliţa 
Salcâmilor, când drumul drept la tribunal duce prin altă stradă, că face 
un mare înconjur. lar cel ce-ar reuşi să pătrundă această taină ar vedea 
că binefacerea ce-o primeşte o uliţă întreagă nu vine aşa, din senin şi cu 
voia lui, ci este de mulțumit unei suferinţi tainice a bietului copist. 

Ca să ajungă de-a dreptul la tribunal, copistul ar trebui să treacă 
pe strada în care locuieşte preşedintele tribunalului, om fără suflet, care 
nu o dată l-a făcut să simtă atotputernicia sa. Ştie el prea bine — îi spuseră 
şi nevasta, şi copiii, din chiar ziua în care luase preşedintele acea locuinţă 
— că deja la şapte, dimineaţa, stă cu jurnalul la geam şi urmăreşte cu 
privirile-i de Cerber pe toţi trecătorii, în special pe copiştii tribunalului. 
Şi, de-atunci, nu s-a mai văzut chipul blajin al domnului Gheorghiu 
trecând spre tribunal prin frumoasa Cale a Libertăţii, ci ocolind prin 
ulița tăcută şi prozaică a Salcâmilor, lungind calea cu un întreg sfert de 
ceas! 

Ochii! Ochii aceia mici şi răi, ce te ţintuiesc în loc şi-ţi amuţesc 
pe buze toate cuvintele de desluşire şi dezvinovăţire, care să te poată 

scoate din încurcătura în care te aduce, oricând, temutul om al legii, 
ochii aceia nu i-ar putea privi din stradă fără să încremenească în loc, 
neputând să-şi scoată pălăria de pe capul albit! Şi, de aceea, ocoleşte 
calea dreaptă, pavată şi curată, preferând a înghiți, pe ulițele îndosite, 
praful verii, a-şi mânji şi uda ghetele în glodul toamnei şi în zăpada 
înaltă a iernii, în care lasă, totdeauna, primele urme. 

* 

- Mamă, mamă! Uite, nenea Ghiţă! Oare de ce se întoarce, astăzi, 
aşa de curând? 

Într-adevăr, era abia ora cinci şi copistul se înapoia, deja, acasă. 
Din mersul grăbit, din privirea ridicată din pământ, puteai înţelege că 
s-a întâmplat ceva. 

Şi-a fost destul să-l vadă, din întâmplare, o femeie pentru ca ulița 
întreagă să vorbească, în acea seară, numai de el şi de întâmplarea 
neînţeleasă. Numai Antonescu, copist şi el la tribunal, zâmbi şiret la 
toate întrebările zadarnice ale soţiei sale şi ale vorbăreței cumetre 
Casandra, de peste drum, de-a afla ce se întâmplase cu „nenea Ghiţă“ în 
acea zi. 

Ce se întâmplase?... 

Un tânăr copist aflase, nu se ştie cum, de ocolul puţin curajos al 
colegului său Gheorghiu şi de cauza lui şi hotări să-i joace o festă. Puse 
la cale pe toți funcționarii departamentului în care lucra Gheorghiu să-l 
facă pe acesta a crede că preşedintele tribunalului a fost trecut la pensie. 
Totul fusese pregătit aşa de bine, rolurile fură jucate aşa de natural, încât 
bietul Gheorghiu, cuprins, întâi, de mirare şi îndoială, crezu, mai pe 
urmă, totul şi, răsuflând uşurat, parcă i s-ar fi luat un bolovan de pe 
inimă, se grăbi să ducă această veste îmbucurătoare chiar proaspătă 
nevestei sale. Din cauza aceasta porni din cancelarie — lucru 
nemaipomenit până în acea zi — cu o oră întreagă mai devreme ca deobicei. 

Se-nţelege că cea dintâi hotărâre a sufletului său oropsit, după 
trecerea clipelor de bucurie, nu putea fi decât răzbunarea contra tiranului 
de preşedinte. Şi cum putea, oare, să se răzbune mai demn, decât mergând, 
chiar a doua zi, dimineaţă, pe Calea Libertăţii, pe dinaintea fereştii 
atotputernicului de ieri? 

- O să-l privesc numai o dată, cu dispreţ, în faţă şi-o să trec uite- 

aşa, fără nici o frică, înainte, cu ţigarea în dinți, ca pe lângă oricare om 
de rând, fără să-mi scot pălăria! 
* 

E şapte jumătate... opt fără un sfert... ora opt! Şi copiii din ulița 
Salcâmilor stau nerăbdători pe la geamuri, aşteptând zadarnic trecerea 
lui „nenea Ghiţă. Unii mai neastâmpăraţi nu mai pot aştepta: ţipă şi voiesc 
să plece cu orice preţ la şcoală, dar mamele îi întorc de urechi de la uşă, 
pe motivul vajnic că „încă n-a trecut nenea Ghiţă“. În alte case, cu 
orologiu, mamele îşi trimit copii la şcoală, chibzuind că „nenea Ghiţă o 
fi întârziat azi sau e bolnav săracul“. Dar copiii îndărătnici nu se lasă 
înduplecaţi şi duşi de la geam, unde aşteaptă zadarnic ivirea chipului 
blajin al copistului. 

* 

E trecut de ora opt. Copistul Gheorghiu păşeşte agale, cu capul 
ridicat şi cu ţigarea în dinţi, pe Calea Libertăţii. Cine l-a cunoscut numai 
cu o zi mai înainte trebuie să se mire de schimbarea ce-a urmat în toată 
firea lui. Câteva arătări somnoroase, dindărătul geamurilor, îşi freacă 
ochii şi nu pot crede că trecătorul ţanţoş să fie chiar copistul Gheorghiu. 
Nu se pot dumiri ce afaceri îl silesc să treacă, în sfârşit, pe strada lor. lar 
el? Nepăsător şi fericit, îşi cată de drum, ferm hotărât să îndeplinească 
fapta cea mare, care să-l răzbune şi să-l despăgubească pentru toate 
suferințele şi umilinţele îndurate pe nedrept atât amar de vreme. 

Cu ce voluptate de nedescris îşi zugăveşte, în toate amănuntele, 
turbarea neputincioasă a preşedintelui, pe care îl va privi „fix“ în ochi, 
fără să-l salute!... 

Un pas, încă unul... şi, înaintea copistului hotărât şi inimos, răsare 
geamul cu chipul sever şi liniştit al preşedintelui. Încă un pas, doi... 
ajunge în dreptul lui, îi întâlneşte privirile de stăpân aspru şi nemilos. A 
fost o clipă numai. Săgeţile lor îi pătrund adânc în inimă, simte cum i se 
moaie picioarele de la încheieturi, în vreme ce bătăile inimii îl îneacă, 
privirile i se împăienjenesc... Şi-n vâjâitul urechilor uită de toată 
hotărârea. Preşedintele, în puterea obişnuirii cu el, rămâne tot stăpânul 
temut... îşi scoate, umilit, cu-un gest ridicol, pălăria... ţigarea îi alunecă 
din gură, iar preşedintele, pătruns, se vede, de toată păcătoşenia lui, îi 
răspunde, zâmbindu-i pentru întâia oară. 

Nu-şi dă seama dacă a mai trecut, înainte, şi când. E deja pe treptele 
tribunalului şi nu cutează să-şi întoarcă capul, iar în spate simte parcă şi 
acum văpaia privirilor preşedintelui. 

Uluit, cu privirile rătăcite, pune mecanic mâna pe clanță, fără a 
bate discret la uşa cancelariei, ca-n alte dăţi, cu toate că ştie bine că 
nimeni nu poate să fi sosit înaintea lui. 

Un hohot puternic, ieşit din piepturile colegilor săi, îl trezeşte din 
toropeală ca un duş puternic şi neaşteptat de apă rece. 

Şi-n vreme ce aceştia îi explică, în râsete fără sfârşit, păcăleala, 
un gând neaşteptat, chinuitor îi fulgeră creierul, lăsându-l pradă unei 
frici de nedescris: 

- Ce va zice preşedintele de îndrăzneala mea? 

Dar nici nu are timp să-şi dea un răspuns lămurit la întrebarea 
aceasta mare, pusă de conştiinţa sa înfricată, când o altă întrebare, mai 
mare, mai straşnică, îi răsună ca un trăsnet năprasnic din gura unui coleg 
răutăcios, care, se vede, nu era mulțumit numai cu păcăleala: 

- Dar dacă nu-l salutai, nene?...” (Junimea literară, nr. 3/1907, pp. 
69-70). 


Ion Grămadă 
(1886-1917) 


Fiul lui Costan al lui Nicuţă Grămadă 
s-a născut la Zahareşti, în 22 decembrie 1885/ 
3 ianuarie 1886. A fost gimnazist la Suceava, 
până în 1906, student la Cernăuţi şi Viena, 
unde, în 16 iulie 1913, şi-a luat doctoratul în 
litere şi filosofie (istorie). 

În 1904, a debutat în literatură, 
publicând în „Junimea literară“, în cadrul 
concursului literar organizat de gazeta lui Iancu Nistor, povestirile „De 
Înviere“ (nr. 4) şi „Mihalache Trăsnea“ (nr. 7 şi 8), „Mihalache Trăsnea“ 
apărând şi în „Convorbiri literare“ (nr.5/1904, pp. 161-164), dar cu titlul 
„Reîntoarcerea“ (ca şi în revista Liceului Naţional din laşi, „Spre lumină“, 

care publică povestirea în 1906). În acelaşi an 1904, în 15 octombrie, i 
se publică în „Luceafărul“ din Budapesta povestirea „În ajunul 
despărțirii“, cu care participase la concursul din vară al revistei. 

Până în 1914, când îşi va asuma destinul neamului, lon Grămadă 
va arde intens în publicistică („Junimea literară“, „Apărarea naţională“, 
„Deşteptarea“, „Tribuna“, „Românul“, „Viaţa românească“, gazeta 
vieneză „Deutsches Volksblatt““), conturând, între timp, o operă literară 
şi una ştiinţifică, deşi, în domeniul istoriei, prefera „răspândirea 
conştiinţei istorice în cercuri cât mai largi“, după modelul lui Gustav 
Freytag şi ale sale „Bilder aus der deutschen Vergangenheit“ (Ion 
Andrieşescu, Însemnări şi amintiri, pg. 65). 

Povestirile lui lon Grămadă, „Din război“ (1905), „In 
Abbiategrasso“ (1905), „De ajun“ (1906), „Grota din Adelsberg“ (1909), 
„Studenţii“ (1909), „Hagigadar“ sau „O noapte de groază“ (1911), 
anunțau un prozator de mare forță, dar care n-a mai răzbit, pentru că a 
ales să moară pentru neam şi ţară, convins fiind, ca şi Alecu Hurmuzachi, 
odinioară, că „atât rămâne după fiecare pe lumea asta: binele ce l-ai 
făcut altora. Încolo, totul e praf şi cenuşă şi le spulberă vântul“. 

Ion Grămadă ar fi putut fi, ar fi putut însemna mult pentru literatura 
română, iar proba geniului său literar trebuie căutată şi în fragmentele 
târzii, precum cel publicat de „Junimea literară“ nr. 1-3/1923, sub titlul 
„Vremuri de bejenie (1914). Textul acesta, temelie a unei plănuite „cărți 
a sângelui“ depăşeşte prin măiestrie aproape tot ce s-a scris până atunci 
în literatura română; nu cred să existe o metaforă a destinului amar al 
neamului nostru mai sugestivă decât scena intrării bieţilor ţărani în 
Catedrala din Cernăuţi pentru a se închina, înainte de a pleca la oaste, 
sfântului rămas disponibil, deci unor rămăşiţe de dumnezeire, unor 
cioburi de sacru aidoma ruinelor de pe câmpurile de bătaie: 


„Vremuri de bejenie 
Cele dintâi ciocniri între Muscali şi Austrieci se dădură la hotarul 
de miază-noapte al Bucovinei, cam pe la Noua-Suliţă şi pe la Gogolina. 


Erau mici hărţuieli între patrulele de graniţă, în jurul unui dâmb, numit 

„Movilele““, dar pentru Cernăuţeni, care zi de zi aşteptau cu înfrigurare 
năvala Muscalilor, ele erau adevărate lupte, pe care le comentau cu 
aprindere pe străzi, prin cafenele, prin redacțiile ziarelor. 

Din pricina fricii ce-i stăpânea pe toţi, cea mai mică întâmplare 
lua proporții uriaşe în mintea bieților orăşeni, care se agitau ca biciuiți 
de furtună. La hotare nu era deloc oaste, doar câţiva glotaşi de prin satele 
de la marginea ţării, încolo nimic; la Muscali, asemenea. 

În sfârşit, se dăduse poruncă unor companii din Regimentul 22 de 
„Landwehr“ să treacă graniţa în Basarabia şi să scotocească ţinuturile 
din județul Hotinului. Erau toți Români cătanele trimise. În Basarabia, 
trecură printre lanuri de secară şi de grâu, tot prin sate moldoveneşti 
părăsite şi pustii. 

Numai câinii rămăseseră să urle a jale şi a pustiu pe cele prispe 
părăsite. 

Locuitorii fugiseră care-încotro. 

Au trecut şi dincolo de satele Mămăliga şi Larga. Într-un sat, casele 
erau părăsite, pustii. Uşile închise şi, la fiecare casă, câte o sapă sau câte 
o mătură răzimată de uşă, semn că stăpânul nu-i acasă. 

Străbătură satul Mămăliga şi, la marginea lui, într-o râpă, ce să le 
vadă ochii: bărbaţi şi femei, tineri şi bătrâni, claie peste grămadă. Se 
ascunseseră de groaza războiului. 

- Da“ voi ce faceţi pe aici? 

- Ce să facem? Ia te miri ce şi mai nimic! Am fugit, dă! Să nu ne 
omorâți! Că ne-au spus că voi prădaţi şi omorâți... 

- Înrra! Hai înapoi, bre, că doar noi nu ne batem decât cu ostaşii! 
Nu vă fie frică!... 

- Da, dacă ziceţi Dumneavoastră... noi ce ştim!?... 

Şi, încetişor, la început mai cu neîncredere, se întoarseră în sat cu 
copii, cu muieri şi cu ce bruma putuseră lua în grabă. 

În Larga, acelaşi lucru: nici un suflet de om nu rămăsese în sat. 
Fugiseră toţi, numai la o casă, o bătrână, neputând fugi, se aşezase pe 
prispă, afară şi torcea, aşteptându-şi resemnată soarta. 

- Bună ziua, mătuşă!, zise ofiţerul, de fel profesor român din 
Rădăuţi. 

- Mulţămesc, Domnitale, dragul mătuşii! 

- Ceva Muscali sunt pe aici? 

- Nu, încă n-au dat prin satul nostru. 

- Dar norodul unde-i? 

- S-a tot dus, ca să n-aibă sminteală... 

Şi bătrâna rămase foarte mirată de „Nemţii“ care vorbeau 
moldoveneşte şi se purtau cu atâta omenie. Şi, cum feciorii noştri erau 
foarte fripţi de sete, căci era o zi caldă de August, scoaseră apă din fântână 
cu ciutura, băură cu poftă şi-şi răcoriră feţele arse de soare şi pline de 
praf. Apoi, aşezară puştile în piramidă şi se lăsaseră pe marginea şanţului. 
Ofiţerul zări, în grădiniţa bătrânei, nişte straturi cu o minune de busuioc 
şi măghiran verde, mare şi cu crengile stufoase. 

- Mătuşă, ne dai voie să luăm câte o crenguţă de măghiran şi 
busuioc? 

- Cum să nu! Poftim, poftim, luaţi cât vă trebuie, că, slavă 
Domnului, este el destul magheran!... 

Şi feciorii îşi împodobiră chipiile cu verdeață, mulţumiră bătrânii 
pentru apa rece şi pentru florile de pe strat, şi o porniră la drum. 

Spre seară, intrară în Cernăuţi, negri de praf, dar veseli şi cu 
măghiran de Basarabia la chipie... 

Nopțile, însă, patrulele de Cazaci, pe cai iuți ca vântul, străbăteau, 
de-a lungul, țarinile Basarabiei şi se furişau în Bucovina, unde omorau 
patrulele nemţeşti, dădeau foc la conacurile boiereşti, băgând groaza în 
locuitori. În fiecare noapte, cerul se roşea de vâlvoarea focului ca de 
nişte uriaşe torţe ce te umpleau de fiori. 

Erau semnele războiului. 

* 

Oastea de la Cernăuţi însă nu se mişca. Trenurile soseau zilnic, cu 
țărani de-ai noştri trişti, amărâți şi întunecaţi la faţă. Unii rămâneau la 
Cernăuţi, alții erau trimişi în Galiţia. 

Dar, într-o zi de lucru, li se dădu ordin la vreo două companii din 
Regimentul 41 ca să meargă la biserică, la Catedrală, să se roage şi să-şi 
grijească de suflet. 

În altar, preotul se pregătea să-şi ia odăjdiile. În strană, doi-trei 
cântăreți, încolo — doar câteva băbuţe, care se închinau cu adâncă 
smerenie. 

Deodată, biserica prinse a răsuna de tropot de cizme şi cătanele 
începură a roi în cuprinsul lăcaşului de închinare. Erau foarte gravi, 
foarte tăcuţi, pătrunşi de sfinţenia locului şi a clipei ce-i aştepta: aveau 
să se cuminece cu Sfânta Euharistie, pregătindu-şi sufletele pentru 
moarte! 

Ofițerii le dădură, îndată, toată libertatea, să facă ce vor vrea. 

Preotul slujea în altar, în strane murmurau cântăreții. 

La început, soldaţii îşi făcură, cu multă smerenie, cruce, 
închinându-se şi sărutând crucea şi icoana de pe tetrapod, apoi, încet, îşi 
scoase fiecare, de sub bluza cenuşie, câte o lumânare de ceară albă. 

Tăceau, buzele le ţineau strânse, cu câte o brazdă adâncă şi 
întunecată printre sprâncene. Rând pe rând, aprinseră lumânările, luând 
foc de la cele din sfeşnice, apoi, călcând pe vârful picioarelor, cu mare 
băgare de seamă, se îndreptă fiecare, cu lumânarea în mână, spre câte o 
icoană ca să se roage. 

Fiecare îşi alesese câte o icoană, câte un sfânt căruia să-şi 
destăinuiască sufletul. Îngenunchiaţi şi cu lumânările de ceară albă în 
stânga, începură să se roage încet, pe şoptite numai. 

Prin biserică, rugăciunile lor trecuseră ca un zvon de ape 
îndepărtate. Preotul îşi scobori şi el glasul, cântăreții din strană asemenea, 
ca să nu-i tulbure pe cei ce-şi pregăteau sufletele pentru eterna cale fără 
de întoarcere... 

Stăteam cu sufletul rănit şi cu ochii scăldaţi în lacrimi, privind cu 
nespusă durere la aceste tinere vlăstare ce mergeau să moară în țări străine, 
fără să ştie pentru ce, apărând pajurile împăratului... 

Ei, însă, nu priveau la noi. Erau aşa de cufundaţi în simplele lor 
rugăciuni de ţărani nevinovaţi ca nişte miei duşi la junghiere, se simțeau 
aşa de aproape de Dumnezeu, cu care stăteau de vorbă în clipele acelea 
sfinte, încât altă lume nu mai ființa pentru ei. 

Toţi erau îngenunchiaţi, băteau mătănii, lipindu-şi frunţile de 
lespedea rece, şi plângeau amar, cu şiroaie de lacrimi pe obraji. Printre 
rugăciunile lor abia şoptite, se ridicau suspine grele şi izbucniră hohote 
de plâns înăbuşit. Unii nu ştiau decât „Tatăl nostru“ şi „Crezul“, pe care 
mereu le repetau, iarăşi şi iarăşi, de la început. Îl rugau pe Dumnezeu, îi 
rugau şi pe sfinţii dinaintea cărora îngenunchiaseră ca să-i apere. 

De pe lespezile de piatră, pe care le sărutau cu frenezie, de sub 
icoanele şi crucile afumate, se ridica spre bolta bisericii, împreună cu 
fumul lumânărilor de ceară, un sfâşietor murmur de suspine, de rugăciuni 
şoptite cu buzele tremurânde, de oftări îndurerate, de plânsete înăbuşite. 

Şi de nicăieri nu venea nici o uşurare, nici un pic de mângâiere. 

La urmă, primiră sfintele taine cu sufletul plin de atâta resemnare, 
dar cu ochii strălucitori încă de durerea ce-şi înfipse ghiarele în sărmanele 
lor inimi de ţărani neştiutori; îşi mai făcură vreo câteva cruci, luară iarăşi 
icoanele pe rând, bătând mătănii înaintea fiecăreia, îşi ascunseră, din 
nou şi cu frică parcă, lumânările de ceară în bluzele lor cenușii, şi ieşiră 
afară. 

Erau parcă mai împăcați, mai uşuraţi la suflet; se împreunaseră cu 
Dumnezeu, Ziditorul lumii, Cel în veci A-tot-bun!... 

* 

Peste câteva zile, trebuiră să plece! 

La hotare se arătaseră numeroase trupe ruseşti. 

Din cer cădea o bură subţire, încât abia îi mai puteai distinge în 
lumina becurilor electrice. Erau împodobiţi cu garoafe roşii şi cu verdeață 
la chipiuri. 

Lumea de pe trotuare le făcea ovaţii... 

lar neştiutorii de ei cântau la comandă: 

- Hai cu Domnul sfântul, 

Haidem peste Prut, 

Să luăm pământul 

Care l-am avut!...“ (Junimea literară, nr. 1-3/1923). 


În timpul scurtei sale vieţi, lon Grămadă a publicat doar o broşură 
cu povestiri istorice, „Din Bucovina de altădată“ (Biblioteca „Steaua“, 
Bucureşti, 1911), şi monografia „România Jună din Viena / 1871-1911“ 
(Arad, 1912), celelalte lucrări rămânând risipite prin presa vremii sau 
pierzându-se pentru totdeauna. 

A căzut la Cireşoaia, în 27 August 1917. Fugise din Bucovina, în 
1914, militase pentru intrarea României în război şi, pentru că a avut 
convingerea împlinirii idealului naţional, a ales să sfinţească şi cu sângele 
lui Întregirea Neamului. 

I s-ar fi cuvenit gloria Eroului, a Eroului care a ales să moară, a 
Eroului care, odată cu viaţa, şi-a sacrificat şi opera literară, cărțile lui 
veşnic nescrise, precum acea istorie a literaturii bucovinene, la care lucra 
de prin anul 1909, sau „Cartea sângelui“, primul său roman, din care 
ne-a rămas doar fragmentul pe care l-am reprodus. 

Când s-au împlinit 85 de ani de uitare, am adunat, subtitlul „Cartea 
sângelui“, toate textele literare ale lui lon Grămadă şi mai tot ce s-a scris 
despre el, pentru a încredința memoria scriitorului-erou trăitorilor din 
cinci mii de gospodării bucovinene. Din păcate, nici noi nu suntem 
generaţia care să-l merităm, generaţia care să împlinească datoria 
obştească prelungită în timp de Dimitrie Marmeliuc: „Un monument lui 
Ion Grămadă pe pământul Bucovinei — iată care este datoria noastră, a 
tuturora“. 


Traian Brăileanu 
(1882-1947) 


Martir al Neamului Românesc din 
Bucovina, ca şi lancu Nistor, Traian Brăileanu 
s-a născut, la Bilca, în 14 septembrie 1882. 
Licenţiat al Facultăţii de Filosofie din 
Cernăuţi, profesor la Liceul „Aron Pumnul“, 
doctor al Universităţii din Cernăuţi (1909), i 
apoi decan al Facultăţii de Litere şi Filosofie ț 
din cadrul aceleiaşi universităţi, membru al 
Academiei de Ştiinţe Politice de pe lângă Columbia University din New 
York, Traian Brăileanu şi-a început cariera literară la „Junimea literară“, 
alături de lon Grămadă şi de Liviu Marian. Povestirile lui, tot atâtea 
duioase rememorări ale satului românesc, sunt scrise parcă în grabă şi 
cumva „epidermic“, vestindu-l parcă pe sociologul şi filosoful (primul 
traducător al operei lui Kant în limba română), care priveşte oarecum 
înstrăinat înspre lumea reală. 

Personalitatea ştiinţifică a lui Traian Brăileanu, sigura care, de 
fapt, contează, este conturată de studiile sale sociologice şi filosofice. 

Teoretician al naţionalităţii în sociologie, Brăileanu a publicat 
„Introducere în Sociologie“ (Cernăuţi, 1923), „Sociologie generală“ 
(Cernăuţi, 1926), „Politica“ (Cernăuţi, 1928), „Istoria teoriilor 
sociologice“ (Cernăuţi, 1927), „Statul şi comunitatea morală“ (Cernăuţi, 
1937), „Teoria comunităţii omeneşti“ (Bucureşti, 1941). Ca filosof, a 
publicat, pe lângă traducerile din Kant, „Despre condiţiunile conştiinţei 
şi cunoştinţei“ (Cernăuţi, 1912), „O carte nouă despre Schopenhauer“ 
(Cernăuţi, 1939), un studiu monografic „Vasile Gherasim“ (Codrul 
Cosminului, 1933-1934), precum şi numeroase alte studii. Lucrările sale 
ştiinţifice fac parte dintr-un patrimoniu cultural european încă viu, fiind 
ignorate doar în România. 

Ca prozator (experienţă încercată doar în tinereţe), Brăileanu a 
izbutit câteva schiţe şi nuvele remarcabile, precum „Irina“, „Moartea 
iepii“, Grindica“, „Dihania“, „Nunta lui Chirilă“ etc. 

Brăileanu a scris pentru „Junimea literară“ până în 1908, când, 
contaminat de naționalismul agresiv al lui lorga, optează definitiv pentru 
„Voința poporului“. 

După Unire, s-a remarcat şi ca publicist de dreapta, discipol al 
Mareşalului Averescu şi al lui Nicolae orga, apoi, după 1930, a optat 
pentru mişcarea legionară, fascinat fiind de bucovineanul Corneliu Zelea 
Codreanu. În 15 septembrie 1940, a fost numit ministru al Educaţiei, 
Artelor şi Cultelor, în guvernul legionar. După înfrângerea rebeliunii 
legionare, Traian Brăileanu a fost arestat, dar achitat, după doar câteva 
luni de detenţie. În 1943, a fost, totuşi, internat în lagărul de la Târgu 
Jiu, din care a fost eliberat în august 1944, odată cu amnistia politică. 

În 1946, Traian Brăileanu a fost arestat din nou şi întemnițat la 
Jilava, de data asta de către securitatea sovieto-română, care l-a învinuit 
de „dezastrul ţării“, condamnându-l la muncă silnică pe viaţă. 

În anul următor, Traian Brăileanu a făcut parte din „Uniunea 
Scriitorilor de la Aiud“, cum numise Petre Pandrea penitenciarul în care 
Brăileanu va fi „asasinat cu bestialitate“, în 3 octombrie 1947 (10 iulie 
1947, conform altor surse). 

Ca o curiozitate, din „Uniunea Scriitorilor de la Aiud“ au făcut 
parte, alături de Traian Brăileanu şi Petre Pandrea, printre alții, Radu 
Gyr, Nichifor Crainic, Vasile Voiculescu, Dumitru Stăniloaie, Petre Țutea, 

Valeriu Anania, lon Caraion şi etnograful Ernest Bernea. 

Aidoma tuturor cărturarilor bucovineni, care puneau preţ egal pe 
emaniciparea spirituală, dar şi pe cea materială a satului românesc, şi 
Traian Brăileanu, cronicar duios al acelui sat, şi-a datorat rătăcirile 
ideologice dragostei de neam şi nevoii de a schimba ceva în plan social. 

Fericit a fost lon Grămadă, care a murit pentru Neam şi Țară la 
Cireşoaia, fiind, apoi, abandonat în uitare. Măcar el nu a avut de trăit şi 
incredibilele umilințe, precum lancu Nistor, Traian Brăileanu şi toţi 
ceilalţi „aristocrați ai simțirii“ româneşti în Bucovina, pe care-i vom 
descoperi, împreună, prin opere şi prin martiriu. 

Din opera lui Traian Brăileanu, membru al „Uniunii Scriitorilor 
de la Aiud“, am ales ca „probă“ povestirea „Un flăcău tomnatic“, deşi 
Constantin Loghin opina că „cea mai reuşită schiţă a sa din orice punct 
de vedere este „Dihania“ (O întâmplare)“ (Istoria, pg. 325); înclin să 
cred că „Un flăcău tomnatic“ e o povestire, şi nu o schiţă, în care mitul 
androginului află o rezolvare absolut surprinzătoare. Şi mai există în 
această povestire un personaj-simbol, calul. Calul-destin, calul-timp, 
calul-izbăvire, calul năzdrăvan Argimpassa, al „trecerii zăpezii în ierburi“, 
calul lui Marte, cel deja utitat dincolo de tulburea găselniță a cailor lui 
Sântoader, îndătinată de creştinism. 

Tânărul prozator Traian Brăileanu urma să fie un filosof, iar 
sugestiile din prozele sale, care l-au şi obligat la vagi consecințe 
„epidermice“ ale schiţării, sunt mult mai adânci decât se arată ochiului 
şi minţii însetate doar de epic: 


„Un flăcău tomnatice 


O căsuţă joasă, unsă cu humă. Dinaintea casei, o grădină 
neîngrijită, în dreapta, şura cu grajdul, care dă spre gardul ogrăzii 
vecinului, iar dinapoia casei se întinde țarina mărginită, în depărtare, de 
dunga albastră a pădurii săteşti. 

Aici locuia Ilie, holtei aproape de patruzeci de primăveri. Să-l 
lăsăm să răspundă el însuşi la întrebarea ce i-o puneau sufletele bune, 
care vroiau să-l însoare: 

- Ba nu, aiasta n-o fac. Câţi s-au însurat, toţi îşi bat femeia şi 
trăiesc numai în harță şi nevoi. Am şese fraţi însuraţi şi trăiesc rău cu 
nevestele; tătuca a umblat rău cu însurătoarea, iar Gavril nu era să-şi 
taie femeia? Nu mă-nsor şi pace!... 

Contra acestor argumente e greu de luptat; cu timpul, s-au învăţat 
oamenii, când era vorba de Ilie, să dea numai din cap cu un zâmbet 
compătimitor. Puteai înțelege că-l ţineau de pierdut. 

lar Ilie îşi făcea treburile sale; mai lucra, mai pornea prin sat şi 
era totdeauna vesel şi cu voie bună. Nu te atinge de sexul frumos, îşi 
stabilise el o normă, care, deşi nu consonează cu morala obişnuită, totuşi 
îl scăpase de pericolul cărui sunt expuşi, de regulă, holteii, adică de a 
pierde banii şi sănătatea în crâşmă. 

- De am bani, zicea el, mai ajut cu ei vreo vădană săracă sau vreo 
nevastă cu bărbat nepăsător. 

Şi sărac nu era Ilie. Avea cinci fălci, ceea ce explică interesul 
mamelor cu fete de măritat pentru soarta lui. Cu puţină trudă, îşi câştiga 
toate cele trebuincioase, iar din prisos, cum am văzut, aveau folos şi 
alții. 

Cu vremea, însă, slăbise dărnicia lui Ilie. Era, acum, om aşezat. 
lar ca să aibă ce face cu fânul şi ovăsul de pe pământul său, îşi cumpără 
un mânz şi, băgându-l în grajd, închise uşa cu cheia. 

De aici înainte, Ilie se suia regulat, în fiecare zi, în podul grajdului 
şi-i da mânzului trifoi şi ovăs pe oblon, iar apă îi turna, pe lătoc, în 
troacă. Zile întregi sta omul nostru în podul grajdului şi se uita la 
zburdălniciile mânzului, zădărându-l cu o vargă şi vorbind cu el ca să-i 
mai treacă de urât. 

* 

Trecură trei ani. 

Din mânz se făcuse un armăsar voinic şi, într-o zi, se gândi Ilie că 
ar fi bine să-l deprindă la călărit. Îşi cumpără, deci, frâu cu zăbală 
turcească, cum o numea el, şi, într-o după-amiază, luând cheia, se duse, 
cu frâul pe umăr, la grajd. 

Când deschise uşa, roibul, care până acuma văzuse lumina numai 
printr-o ferestuică mică şi prin crăpăturile pereților, orbit de valul de 
lumină începu a sforăi şi a se ridica în două picioare. 

De teamă să nu-l scape afară, Ilie trânti uşa în cleampă, tocmai în 
momentul când calul, iritat prin noutatea lucrului şi prin neobişnuita 
apropiere de om, năzui, într-o săritură, să capete libertatea. O izbitură 
surdă, un geamăt scurt, apoi se auzi numai sforăitul şi frământarea 
armăsarului. 

La fereastra grajdului se ivi un cap de femeie. Ochii ei mari, negri 
căutau să străbată întunericul dinăuntru. 

Roibul se frământa în loc în fundul grajdului. Nările sângerate îi 
vibrau în răsuflarea puternică, iar coada lungă până-n pământ îi biciuia 
şoldurile, care tremurau nervos. În întuneric, ochii sălbateci scânteiau şi 
păreau că ard. Grumazul gros era încordat într-o parte şi se părea că 
animalul ar fi vrut să fugă de obiectul groazei sale, însă, oprit de stavila 
pusă prin părete, se uita ţintă la el — lângă uşă, zăcea Ilie, fără mişcare. 

O clipă stătu femeia ca împietrită în faţa tabloului. Înţelegea că 
trebuie ajutor şi că ea singură trebuia să-l scape; căci bărbatul ei şi toţi 
megieşii erau în câmp, la lucru. 

Intră, mai întâi, în şură şi se sui în podul grajdului, de unde aruncă, 
în ieslea calului, trifoi; aşteptă până ce acesta se mai molcomi şi se apropie 
de mâncare. Apoi, se scobori femeia şi, ieşind din şură, se apropie de 
uşa grajdului. 

Un moment ezită, parcă-ar fi vrut să-şi culeagă puterile. Apoi, 
într-o încordare grozavă, stăpânindu-şi frica, deschise uşa şi, apucând 
trupul lui Ilie, îl trase afară, închizând repede uşa. Inima i se zbătea 
până-n grumaz şi ea trebui să se sprijine de părete, să nu cadă jos. Înăuntru 
se auzea frământarea armăsarului, din nou înspăimântat. 

După ce femeia îşi mai veni în fire, alergă acasă şi se-ntoarse cu o 
cofă de apă şi un ştergar. ÎL găsi pe Ilie cu ochii deschişi, opintindu-se să 
se ridice. 

- M-a ameţit haramul!, zise el, vroind să glumească. Şi mi se pare 
că mi-a sclintit o mână. Da” cum vii tu, aici, Marie? 

- Cum vin?, răspunse aceasta, cu fața strălucitoare de bucurie 
că-l vede viu. Eram în ogradă şi am auzit ce s-a întâmplat. Da' Dumneata 
ai nevoie să te bagi la moarte? Hai, bea o gură de apă şi lasă să-ţi cat 
mâna!... 

Mâna era smintită din umăr, şi pe față avea Ilie vreo câteva 


374 


Mărturisitorii. O istorie a scrisului bucovinean 


zgârâieturi. Dar nu era nimic periculos. Mai rău îi era la inimă, când 
privea cu ochii săi albaştri, zâmbind ca un copil pe sub musteaţa neagră, 
stufoasă, în ochii nevestei, care se roşea ca un bujor. 

- De te uiţi mult aşa la mine, te las, bădiță!... 

* 

Ilie se făcu sănătos la trup, însă sufletul îi era posomorât şi veselia 
de odinioară dispăruse cu totul. Nu stătea mult acasă, iar când venea, 
tresărea la orice zgomot ce venea din ograda megieşului. 

Toader o luase pe Maria ca văduvoi. Silită de părinţii ei sărmani, 
fata trebui să se supună, măcar că Toader era cunoscut ca om hărțăgos şi 
fără inimă. 

Ilie cercă să se apropie de Maria, pentru care simţea, din ziua 
întâmplării povestite, o dragoste înflăcărată. Însă nevasta i-a spus: 

- Bădiţă, nu-mi face zile mai amare de cum sunt! Căci, de m-ar 
vide bărbatul că îmblu cu Dumneata, am sfârşit-o... 

Ilie respectă dorinţa ei. Dar grea îi era inima şi acum înțelegea că 
viața de holtei e viaţă fără rost şi căpătâi. 

Pentru avere, îşi găsise cumpărător, iar el era decis să plece din 
sat. 

Pe unde o fi, numai departe de ea. 

* 

Într-o Duminecă, după amiazăzi, Ilie sta în grădină, lungit pe iarbă, 
la umbră. Soarele era de-o prăjină peste orizont şi strălucea ca-n zi de 
sărbătoare. Dinspre țarină se auzeau strigătele băieţilor care păşteau vitele, 
iar în grajd strănuta roibul, care rodea la iesle. Era o zi de acele în care 
îți vine a cânta de jale sau a chiui aşa, din senin, fără să ştii de ce. 

Din ograda vecină se auzi vocea lui Toader. Se cunoştea că băuse, 
căci era răguşit şi striga în gura mare. 

Ilie sări în sus şi se apropie de gardul ogrăzii. 

- lată-l, îl vezi?, strigă Toader, arătând spre el. De ce nu mergi 
să-i ajuţi să treacă gardul?. 

Şi el ridică mâna asupra nevestei, care sta tăcută înaintea lui. Numai 
două boabe de lacrimi îi curgeau, în jos, pe obrazul palid ca ceara. 

Ilie sări gardul şi se repezi între ei: 

- Să nu dai că te omor! 

- Mă omori tu... 

Şi o înjurătură groaznică urmă. O scrâşnitură de dinți, o opinteală 
şi Toader se tăvăli în sânge, horcăind, apoi linişte. 

- L-ai omorât!, zise femeia cu vocea stinsă. 

- L-am omorât şi s-au sfârşit toate, răspunse Ilie, uitându-se în 
faţa Mariei, parcă-ar fi vrut să-şi însemne pentru vecie trăsăturile feţei 
ei, apoi se întoarse încet şi trecu gardul, fără să privească înapoi. 

Un moment stătu, se desluşi un geamăt, rămase o inimă sfâşiată şi 
zdrobită de soartă. 

În ochii lui Ilie scăpără flacăra nebuniei, pieptul îi umbla greu şi 
des. Porni cu pas îndesat. Pe faţă îi sta scris: „Trebuie să împlinesc!“. 

Uşa grajdului scârțâi în ţâţâni şi Ilie se înțepeni cu mâinile în 
uşori: 

- Acuma vină, roibule! 

Armăsarul, speriat, necheză scurt, viforos, apoi, dând raită prin 
grajd şi învârtindu-se pe picioarele de dinapoi, se opri față-n faţă cu 
stăpânul său. Un om slab între el şi orizontul nemărginit, care ardea în 
focul apusului de soare. 

Cu ochii aprinşi de mânie şi respirând aerul libertății, flutură din 
coamă, apoi, repezindu-se spre stăpânul său, îl izbi cu copitele de dinainte 
în piept şi, trecând peste el, azvârli, o dată, cu picioarele de dinapoi ca şi 
cum ar fi vrut să se apere de duşmanul rămas îndărăt şi-l lovi pe Ilie în 
cap. 

A împlinit. 

lar roibul se roti, o dată, măsurând în aprigă privire orizontul, 
apoi dispăru ca o săgeată spre asfinţitul înflăcărat” (Junimea literară, nr. 
1/1905,pp. 9-11). 


Ion Buhă 


Despre Ion Buhă nu ştiu nimic. l-am întâlnit câteva proze prin 
vechile reviste bucovinene, apoi scriitorul a dispărut fără urmă. Am sperat 
că am de a face cu un pseudonim, dar prozele lui lon Buhă nu se potrivesc 
stilistic cu cele ale unor autori bucovineni cunoscuţi. Am sperat, apoi, 


376 


Mărturisitorii. O istorie a scrisului bucovinean 


să-i aflu numele printre profesorii sau preoţii de ţară (din zona Ilişeştilor), 
dar nici prin şemantismele (evidenţele) comunelor n-am dat de el. O fi 
vorba despre un personaj care, conform afirmației lui George Tofan, a 
renunțat la scris pentru a se dedica unei cariere serioase. lar scrisul, în 
vremea aceea, avea să se dovedească a fi o ocupaţie cumplit de 
periculoasă, mult prea mulţi scriitori bucovineni sfârşind, după 1945, în 
temniţele comuniste. 

Dar nici în listele deţinuţilor politici nu l-am aflat pe lon Buhă 
(ceea ce sugerează că s-a lăsat de scris la vreme). 

Povestirile lui, însă, pot fi tezaurizate în literatura de generație, 
din moment ce zugrăvesc, atât de insolit şi de duios (până la lacrimă şi 
revoltă), destinul omenesc: 


„Bătrânii 


Parcă-i văd. Bătrâni zgribuliţi, cu sumanul pe umeri, de era iarnă 
sau vară, erau nedespărțiți. La târg mergeau amândoi şi amândoi se 
întorceau. 

Întreg satul ştia când venea Iordache cu baba lui din târg. Erau în 
stare să trezească un târg, nu un sătişor cum e Ilişeştii. Căci moşneagul 
era poznaş, îşi lua o trişcă cu el şi, când amorţea din cântare, se punea pe 
fluierat şi-i zicea de clocotea satul de doinele lui. Şi le potrivea bine, că 
şi baba, la o urmă, se înduioşa şi-l însoțea din gură, cu vocea ei răguşită 
şi tremurătoare. 

Câteodată, veneau mână în mână şi hodorogeau cât era drumul de 
lung. Îţi era mai mare dragul să-i vezi pe moşnegi cum se giugiuleau şi 
se sărutau, parcă erau luaţi numai de trei zile. 

Mai totdeauna erau ciocniţi. De se întâmpla s-o supere cu ceva, 
n-avea zile bune în casă. Căci baba era rea de mânie, era în stare să 
bocească trei zile, fără s-o poată molcomi cineva. Nu că era cea sfadă la 
mijloc, ia, aşa, o vorbă nechibzuită a moşneagului îi învenina sufletul. 
De aceea, moşneagul tot cu binişorul o lua şi din „băbuca mea“ n-o 
slăbea. Baba, slabă, se întâmpla de se-mpiedica şi cădea, şi-i venea greu 
să se scoale, iar Iordache o vorbă necugetată nu-i zicea, ci: 

- Da scoală, babă hăi, cu Dumnezeu şi cu Maica Domnului, şi hai 
acasă, că ni-i flămândă gloata! 

Da: de unde gloată! Noi, cei tineri, aşa i-am apucat: nici o codiță 
de suflet pe lângă casă. Cei bătrâni povesteau să fi fost avuţi, odată, dar 
scârba să-i fi adus în aşa hal. Şi mama ne spunea: 

- După ce li-o murit băetul, li-o plesnit bătrânilor o doagă... 

Aşa era baba Aniţa, când se întărta: se suia pe cuptor, îşi punea o 
cărămidă caldă la şele şi gemea de-l scotea pe moşneag din sărite. 
Moşneagul, învăţat tot cu buna, îi făcea mâncărică călduţă, numai de 
pus înainte. Dar baba, şireată, nu se da jos, până ce moşneagul n-aducea 
o litră de rachiu şi-i zicea: 

- Da“ dă-te jos, babă, că ţi-am adus un lecuşor de frunte! 

Ş-apoi să fi văzut cum începea, din nou, dragostea! 

* 

Eram cu casa alături. Stam mai mult la ei, decât acasă. Pentru 
mine era cea mai mare fericire să stau pe genunchii lelei Aniţa şi să fiu 
desmierdat de acei moşnegi stingheri, care trăiau numai din trecutul lor. 
Şi cine ştie ce greu trecut le umbrea inima, căci, de câte ori mă desmierda 
lelea mai cu foc, moşneagul, cu ochii muiaţi în lacrimi, îi da cătră babă: 

- Ce zici, băbucă, păcat că nu-i al nostru, hî? 

Şi baba mă giugiulea ca pe feciorul ei. Dar era şi măiastră, că 
cunoştea îndată cum nu-mi era bine. Atunci, grija babei nu era proastă, 
îmi stângea cărbuni şi mă descânta de deochi. 

Când erau la târg, eu nu-mi aflam locul. Perindam, de sute de ori, 
grădina desgrădită a moşnegilor. Şi niciodată nu veneau cu mâna goală. 
Ş-apoi lelea îmi povestea ce-a văzut prin târg şi moşneagul punea de 
mămăligă. 

* 

Eram dus, de mult, la şcoală, în târg. De moşnegi nu mai auzeam 
nimic. 

De multe ori, mă întorceam cu gândul în acea căşcioară goală şi 
senină a unchiaşilor şi mă visam pe genunchii lelei Aniţa. Îi vedeam 
cum mă vor întâmpina, cu lacrimi în ochi, şi baba, mai curioasă ca oricând, 
îmi va zice: 

- Cum ţi-o mers, puiul mătuşei, tare ai mai slăbit printre străini... 

lar moşneagul, cu vorba lui cumpătată, îi va răspunde: 
- Aşa-i cine vrea s-ajungă domn, babo!... 
* 

Vacanţele erau pe pragul şcolii şi tata venise după mine. Pe drum, 
am început a-l descoase despre trebuinţele de-acasă. Tata îmi povestea 
că mama a copt plăcinte şi de-abia mă aşteaptă, că frații mi-s sănătoşi. 
Şi-mi începuse a îndruga tata câte şi mai multe: că avem alt hargat şi 
că-i pare rău după Gavril, care s-a dus la cătane. Nici nu ştie cum va ieşi 
mama la capăt cu ăsta nou, până ce se va întoarce el, că ar tot şedea şi 
mânca numai degeaba. 

Pe moşnegi parcă i-a fost uitat. Într-un târziu, după ce s-a hrănit 
tata de vorbit, l-am întrebat: 

- Da” cum îi merge, tătucă, moşului Iordache şi lelei Aniţa? 

- Ei, să fii tu sănătos, măi Țică, ei s-o petrecut, mai întâi lordache, 
ş-apoi s-a dus şi baba pe urma lui... 

Şi tata îmi povestea cu haz cum îl bocea baba pe moşneag, de 
râdea şi preotul: „Bobocul, trandafirul meu, mândria bătrâneţelor mele, 
ce-am să mă fac eu fără tine?“. 

EI credea că-mi face vreo bucurie şi râdea cu gust, pe când 
gândurile mele se îndreptau spre leagănul dulce al copilăriei“ (Junimea 
literară, nr. 2/1905, pp. 21-22). 

„Incercări juvenile sau chiar copilăroase“ 


După fulgerul de lumină care s-a numit, în poezia bucovineană, 
T. Robeanu n-a mai urmat nimic, vreme de vreo trei decenii, în ciuda 
faptului că publicaţiile literare care apar şi rezistă în Bucovina sunt din 
ce în ce mai multe. lar unele dintre ele, precum „Deşteptarea“, anulează 
hotarele impuse de fraţii Ioniţă şi Vasile Bumbac, publicând, pe spaţii 
largi, poeme de George Coşbuc, Şt.O Iosif etc., ba chiar şi o mulțime de 
poeme inedite ale lui Mihai Eminescu. Bucovina are stihuitorii săi, pe 
care-i recunoaşte şi cinsteşte ca atare, deşi fiecare tânăr poet se cam 
teme de „riscul de a fi clasat între simboliştii lui Dracinschi“ (Grămadă, 
pg. 32). Bucovina nu are, în epoca austriacă, o literatură poetică măcar 
vag conturată, în ciuda contactului cu marea literatură germană, din care 
stihuitorii bucovineni au tradus cu hărnicie. 

„Dacă trecem peste unele încercări juvenile sau chiar copilăroase, 
atunci constatăm că, la noi, în Bucovina, n-a mai apărut un volum de 
poezii, în înţelesul cel mai restrâns al cuvântului, de la Dimitrie Petrino 
(„Flori de mormânt“, 1867, şi „Lumine şi umbre“, 1870), Samson 
Bodnărescu (1884) şi de la traducerile părintelui Constantin Morariu 
(„Poesii germane“, 1890). Aceasta nu înseamnă că n-am avut talente; 
căci ştie fiecare Bucovinean cine e pe terenul poeziei veteranul V. 
Bumbac, de la care, însă, tot aşteptăm să-şi adune într-un mănunchi munca 
risipită prin reviste. Apoi, în urma celor bătrâni, au venit, sub influenţa 
măieştrilor lor din regat şi din Ardeal, două generaţii de talente poetice: 
de pe la 1890, încep a scrie un T. Robeanu, Constantin Berariu, Constantin 
Verdi (Isopescu-Grecul), Temistocle Bocancea, Ştefan Bodnarescu, Nicu 
Dracinschi, Sever Beuca-Costineanu, Dimitrie Popescu şi Adrian Forgaci, 
iar acum s-a ivit, tot ca un răsunet al „primăverii literare“ de la fraţii mai 
mari, o altă grupă: sunt cunoscuţii colaboratori ai revistei noastre“ (Vic- 
tor Morariu, Junimea literară, nr. 12/1906, pg. 209). 

Şi Victor Morariu, ca şi alți „recenzenţi“ bucovineni, se străduie 
să umple un gol, deşi, într-o corespondenţă cu prietenul său, lon Grămadă, 
amândoi recunoşteau că poetului bucovinean îi lipseşte „ceva ca să fie 
mai mult decât mediocru: originalitate? fantezie mai aprinsă? studii? 
călătorii? citire? Nu pricep. Însă ceva este într însul şi acel ceva vom 
căuta să-l dezvoltăm noi, prietenii lui“ (lon Grămadă, Cartea sângelui, 
pg. 70). 

Într-adevăr, dacă vrei să cauţi „acel ceva“, care să dea aparentă 
consistență poemelor, îl poţi afla. 


Samson Bodnărescu (1840-1902) 


Născut la Voitinel, şcolit la Vicovu de Jos, 
la Rădăuţi şi la Cernăuţi (unde ia bacalaureatul, 
în 1865), apoi urmând şi studii universitare la 
laşi (1866-1867) şi Viena (1868-1870), Samson 
Bodnărescu, doctor în filosofie al Universităţii 
din Giessen din 1870 (cf. „Enciclopedia 
Bucovinei“, de Emil Satco), a dus o viaţă 
cenuşie, dar liniştită (bibliotecar, director de 
şcoală şi profesor de pedagogie la Iaşi, apoi, 
din 1879 şi până la sfârşitul vieţii, director al Liceului „A. Başotă“ din 
Pomârla). 

Ca scriitor, deşi a trudit cu hărnicie, versificând tenace, scriind 
povestiri şi piese de teatru lungi şi plicticoase, Samson Bodnărescu are 
nevoie de multă îngăduitoare duioşie pentru a fi privit ca „poet 
bucovinean format la „Convorbiri literare“ din laşi“, pentru că bietul de 
el „durerii mângâiere / nicăire“ n-a prea găsit prin rostuirea cuvintelor, 
după exemplul tracului Pean, cel care, după cum mărturiseşte Orfeu, a 
fost primul care vindeca în templele lui Apollo, rostind versuri. 

În 1884, harnicul autor a tipărit, în editură proprie, la Cernăuţi, o 
parte „Din scrierile lui Samson Bodnărescu”, cartea bucurându-se de 
succes în Bucovina (în fond, era prima, iar acest merit nu poate fi contestat 
vreodată), iar această largă răspândire a contribuit şi la păstrarea ei, câteva 

exemplare putând fi aflate în mai toate bibliotecile provinciei. Dar, ca şi 
tracul Pean, Samson Bodnărescu rămâne doar cu meritul de a fi fost 
primul în eroicul demers de a dărui Bucovinei o carte cu versificări. 


„Nicăire mângâiere 


Am dorit să ştiu ce-1 viața 

Şi-a ei carte am deschis, 

Şi-am cetit din scoarță-n scoarță 
Cât într" însa este scris. 


Toate câte le păţeşte 
Omu-n lume le-am cetit, 
Iar durerii mângâiere 
Nicăire n-am găsit. 


Steaua mea 


Am văzut, alaltăieri, 
Strălucind o stea pe cer 
Şi-am gândit că-i steaua mea, 
Şi-am iubit-o pe-acea stea. 


Am văzut o stea şi ieri; 
Nu lucea ea sus, pe ceri, 
Pe pâmânt ea, jos, lucea 
Şi am zis că-i steaua mea. 


Ea nu-i, noaptea, între stele, 
Căci e ochiul mândrei mele; 
Dar, la raza-i lucitoare, 

Se ascunde-al zilei soare. 

Pierderea 


Pe a lor faţă 
Sloiuri de gheaţă 
Râuri duceau; 
Priveam la ele. 
Zilele mele 
Asemeni fugeau. 


Râul, viaţa-mi de patimi plină, 
Sloiuri de gheaţă, inima mea; 

Ah, primăvara mândră, senină, 
S-au dus cu dânsa toate cu ea!” 


(„Din scrierile lui Samson Bodnărescu”, 
Cernăuţi, Editura autorului, 1884). 


Sever Beuca-Costineanu (1872-1922) 


Sever Beuca-Costineanu s-a născut la Vicovu de Jos, în 5 mai 
1872. Provine dintr-un neam de luminători ai satelor, preoţi şi învăţători, 
întemeietori de cabinete de lectură şi de însoţiri rurale de economie şi 
credit în sistem Raiffeisen. A murit la Câmpulung Moldovenesc, unde 
era învățător, în 14 martie 1922. 

Primele versificări ale lui Sever Beuca-Costineanu datează din 
1901, când debutează în gazetele „Deşteptarea“ şi „Patria“. Constantin 
Loghin descoperă în textele sale o „poezie tristă, duioasă“, „câteodată, 
cu imagini frumoase din natură“, dar „totdeauna străbătută de fiorii calzi 
ai dragostei de neam şi ţară“. Ceea ce poate fi suficient, dar nu-i şi poezie, 
din moment ce şi Loghin exclamă: „E regretabil că numai puţine poezii 
s-ar putea alege de bune din numeroasele câte a scris S. Beuca- 
Costineanu“ (Istoria, pp. 310, 311): 

„Nina 


Briza şuieră pustie 

Prin fereştile cu grate, 
Iară zarea cenuşie 
Licărind abia străbate 
În strâmtoarea de chilie. 


În ungher, frumoasa Nină 
Stă de numără mătane: 
Nici un zgomot nu înclină 
Fruntea tinerei orfane 
Preacuratei când se-nchină. 


Şi-a-ngropat nădejdea-n nouri 
Şi credința-n feciorie, 
Dragostea în vaste doruri 

Ce nici visul nu le ştie 

Când se-nalță-n a lor zboruri. 


Briza şuieră pustie; 
Peste valurile late 
Trec cu luna argintie 
Doruri multe ne-mpăcate. 
Traiul de călugărie. 
(Junimea literară, nr. 1/1905, pg. 6) 


Hristos a înviat! 


Tu, ce pe cimitirul altarelor păgâne 
Stindardul biruinţei, murind, l-ai împlântat, 
Din noaptea necredinţei, prea îndurat stăpâne, 
Tu spiritele sclave prin cruce le-ai salvat 

Şi, azi, în sânul nostru 

Hristoase-ai înviat! 

În inimi ferecate de patimă şi ură, 
Tu, soare al iubirii, blândeţe-ai semănat 
Şi rău şi bun pătruns-ai cu raza-Ţi de căldură, 
Şi chip de om luat-ai, şi moarte-ai îndurat, 
Dar, azi, în sânul nostru 

Hristoase-ai înviat! 


Celor făr” de nădejde, dezmoşteniţi de soarte, 
Imperiul luminii Tu le-ai răscumpărat, 
Tu ai învins păcatul şi-al morţii bold prin moarte 
Şi visul nemuririi în noi l-ai întrupat, 
Şi, azi, în sânul nostru 
Hristoase-ai înviat!”. 
(Junimea literară, nr. 5/1905, pg. 66) 


Ion Coctîrlă-Leandru (1882-1912) 


Ion Cocîrlă, poetul născut, în 21 martie 1882, la Costâna fraţilor 
Bumbac, îşi semna împerecherile de rime cu pseudonimul „Leandru”, 
un pseudonim în vogă vreme de vreun deceniu, mereu prezent în prima 
pagină a gazetelor bucovinene. lon Cocîrlă a fost învăţător (absolvent al 
gimnaziului din Suceava), iar înainte de a emigra în America, unde a şi 
murit (deşi s-ar părea că a murit pe drum), şi-a adunat stihurile între 
coperţile unei cărţi, pe care, sub impresia poeziei lui Octavian Goga, a 
intitulat-o „Jalea satelor“ (Suceava, 1911). Constantin Loghin, subliniind 
merite reale ale stihuirilor lui Cocîrlă, opina că „poate fi considerat şi el 
printre poeţii caracteristici ai Bucovinei“ (Istoria, pg. 305), sintagma 
aceasta fiind mai mult decât nefericită, pentru că avea să devină pecetea 
minimalizării spiritualității bucovinene în contextul literaturii naționale. 
Pentru că Leandru, precum în şedinţa literară a „Junimii“, din 16 
decembrie 1906, descrisă de Ion Grămadă şi Victor Morariu, n-a izbutit 
„să fie mai mult decât mediocru“ în zecile şi zecile de texte, destinate 
„Junimii literare“ şi „Deşteptării“. Imaginaţie s-ar părea că a avut, din 
moment ce, după ce invocă străbunii, precum în „Doina“ lui Eminescu, 

le cere să nu-şi mai părăsească mormintele şi să ne regăsească înstrăinaţi: 
„Ori, nu! Dormiţi, că, de-aţi veni, / Voi, umbre mari, divine, / Ne-aţi 
nimici, ţinându-ne / Pe noi de lifți străine”. Numai că săgețile acestea, 
îndreptate înspre dezrădăcinaţii vremii, vin după scâncete betege, turnate 
într-un adevărat calapod liric, inflexibil, monoton şi lipsit de strălucire: 


„Ni-s tot mai sterpe văile 


De când străinii ne cuprind 
Drăguţa noastră ţară, 

Ni-s tot mai sterpe văile 
De flori, din vară-n vară. 


Căci soarele tot mai aprins 
Pe văi îşi paşte jarul 

Şi ca o pulbere pe noi 

Se scutură amarul... 


Şi codrii-s tot din ce mai rari 
Şi doine mai puţine, 

Şi mai nimic nu ne-a rămas 
Din datine bătrâne. 


Sculaţi, străbuni, căci graiul chiar 
Din gură ni se pierde, 

Sculaţi, că noi ne-am veştejit, 
Doar inima ni-i verde. 


Ori, nu! Dormiţi, că, de-aţi veni, 
Voi, umbre mari, divine, 

Ne-aţi nimici, ţinându-ne 

Pe noi de lifţi străine. 


Dormiţi! Căci mai adie-un vânt 
Călduţ de primăvară, 

Şi-aşa de veşteji cum suntem 
Visăm la floare iară. 
(Junimea literară, nr. 8/1905, pg. 118) 


Primăveri 


Venit-ai iarăşi primăvară 

Din lumea-ţi binecuvântată 

Aşa de gingaşă, senină 

Cum nu ştiu de-ai venit vreodată. 
De dragul tău a-nfrunzit codrul 
Mai mândru astăzi nu ştiu cum 
Şi nu-i o floare-n tot cuprinsul 
Să nu se-aştearnă ţie-n drum. 


Nu-i cântăreţ, la noi, prin crânguri 
Nici nu-i zefir în larga fire 

Ce n-ar şopti în lume vorba 
Despre-aşteptata ta sosire, 

Căci tu, cu darurile tale, 
Astâmperi dorul orişicui, 

Cu mâna ta dumnezeiască 

Hotare pui urâtului. 


De mic mă povăţuia buna 
Să-mi cat în tine mângâiere 
Căci dai sărmanilor nădejde 
Şi celor slabi le dai putere, 

O ştii cu câtă-nsufleţire 
Te-am aşteptat de-atâtea ori 
Şi n-ai venit nicicând, slăvito, 
Să nu mă-mbeţi cu-ai tăi fiori. 


În nopțile-ți cu lună plină, 
Când doarme scocul de la moară, 

Când singură privighetoarea 
Cu glasu-i liniştea-nfioară, 
De-atâtea ori pe-o Cosânzeană 
Pe braţul meu ca căpătâi 
Lăsatu-o-ai s-adoarmă-n luncă 
În spasmul visului dintâi. 


Ne-a despărţit urâtul iernii, 

S-a dus în lume guraliva, 

Zicându-mi să nu-i plâng în urmă, 

Că plânsul meu zadarnic fi-va. 

Cu dânsa mi s-a dus din suflet 
Ce-aveam mai sfânt, ce-aveam mai bun 
Şi-n locul golului de-atuncea 

Nimic n-am mai putut s-adun. 


Cu-atâta dor te aşteptasem 
Să vii în ăst an, primăvară, 
S-aprinzi în sufletul meu veşted 
Nădejdile-mi de-odinioară, 
Iar tu, tu treci pe lângă mine 
Atâta de nepăsătoare 
Că nu mă-mbii să-mi pun la pieptu-mi 
Din sânul tău măcar o floare...”. 
(Junimea literară, nr. 6/1908, pg. 103) 


Vasile Huţan (1880-1972) 


Născut la Costîna, ca şi lon Cocîrlă-Leandru, dar în 14 noiembrie 
1880, longevivul învăţător şi director de şcoală (la Costina şi la Vatra 
Dornei) Vasile Huţan a fost un poet baladist, „de inspiraţie gogistă“, în 
opinia lui Eugen Lovinescu, care „cântă pe acelaşi ţăran flămând de 
dreptate“ (Loghin, Istoria, pg. 306). Semănătorist, în măsura în care, ca 
Şi „moşnegii (care) ţin minte cuvântul” pe care „astăzi îl ştie tot cerul”, 

caută, tot pe cer, „semnul (voievodal) prin care să-nvingem”, prin care 
să ne regăsim ca popor, Vasile Huţan, „Aşa, pe la soare apune, / Mai 
chiuie vreo Corăbească / Rămasă din vremuri mai bune, / Şi-atunci 
tineretul de astăzi, / Bătrân fără timp, fără vrere, / În suflet şi-aprinde 
fiorul / Ca-n noaptea de Sfânta-nviere”. 

Poet al aleanurilor şi al inspiraţiei de moment, Vasile Huţan a fost 
unul dintre acei „atâţia osândiţi ai soartei“, „orfan de dreptul legii“ 
strămoşeşti, care a tânguit într-o Bucovina aproape înstrăinată de dorul 
„vremilor legendare“. A lăsat după sine un volumaş de tânguiri şi 
epigrame, „Din ţara fagilor“ (Bucureşti, 1915), după Unire dispărând 
din peisagistica literară bucovineană, deşi a trăit până prin 1972, ultimii 
ani de viaţă petrecându-i la Bucureşti. 


„Răzeşii 


În voi Voievozii sădiră nădejdea 

De bine a neamului nostru; 

Urmaşi ai vitejilor, marilor vornici, 
Se stinge azi sufletul vostru. 

Străini aţi rămas pe al nostru ogor, 
Pribegi pe moşia străbună; 

Ai voştri strămoşi pârcălabi, iară voi 
Un codru trăsnit de furtună. 


Uitate pe după o veche icoană, 

Dorm slovele de la-mpăratul, 

Mărirea părinţilor pecetluită 

Ce azi îşi îngroapă văleatul 

Căci beznă de moarte în sufletul vostru 
Cernutu-v-au vremile grele 

Şi-n bezna potopului fără de urmă 

Vă stingeți voi, dragelor stele. 


Arcaşii lui Ştefan, viteji fără seamăn, 
Pe roibi înspumați, făr-căpestre, 

Zdobit-au potopul barbarelor valuri 
O ţară lăsându-vă zestre, 

lar voi aţi rămas fără brazdă de plug, 
Străini pe străbunele plaiuri, 

Copiii vă blastămă astăzi pe drum 
În neînţelesele graiuri. 


Moşnegii cu pletele de Voievozi 

De scârbă-o să moară, de scârbă, 

Căci graiul nepoții de mult l-au uitat 

Şi n-au ei nici horă, nici sârbă, 

Şi doina-aţi pierdut-o şi-acum n-are cine 
Durerile să vi le plângă, 

Din negură giulgiul de moarte coboară 
Asupra-vă soarta nătângă. 


Siretul apa-şi adună-ntr-un arc 

Şi unda-şi repede săgeată... 

Slăvit fie-ți gândul, bătrâne arcaş 

Al vremilor de altădată, 

lar Prutul, moşneagul, doineşte de jale 
Nepoţilor rămaşi de zbucium 

Cum cântă ciobanul, când pică troianul, 
Mioarelor sale din bucium. 


Din toată mărirea trecutului nostru, 
Rămasu-ne-au martore sfinte 
Războinice arme ce azi ne-nfioară 
Şi-atât, Voievoade părinte, 
Dar când va fi vremea şi clipa-a sosi 
Oţelele-n mâini să le strângem, 
Pe ceruri arată, sus, neamului tău 
Tu semnul prin care să-nvingem! 
(Junimea literară, nr. 2/1907, pg. 35) 

Sătenii 


Moşnegii ţin minte cuvântul 
Şi astăzi îl ştie tot cerul, 

Căci rugă făcut-au sătenii 
Din vorba ce-a spus-o boierul 
Când lor, tuturora, la curte 
Pământuri le-a dat moştenire 
Şi-n stânga bisericii noastre 
Lăsat-a mormânt pomenire. 


Şi scris-a cu slovă bătrână 
Urmaşii lui toţi să-nţeleagă, 
Din ochi picurat-a pe slovă 
Pecete o lacrimă dragă. 

Şi-n piatră săpată-amintirea 
Mormântului, nouă spre veste, 
Dar celor de-acum li se pare 
Trecutul o veche poveste 


Căci brazdă de muşchi şi uitare 
Acoperă, astăzi, mormântul, 
Ruină e curtea din vremuri 

Şi noi am uitat toţi cuvântul 
Şi-ale noastre moşii moştenite 
Sunt astăzi sub grea chezăşie, 
Străini-s stăpâni pe pământuri, 
Poimâine ce-a fi — cin” mai ştie? 


A noastră nădejde, flăcăii 

O vatră n-au unde să-şi facă, 
Ei îmblă pribegi pe departe 
Şi sabia doarme în teacă, 

lar fetele nemăritate 

Îşi plâng tot amarul, tot dorul, 

Că zestrea e dusă pe biruri 
Şi la datorii stă ogorul. 


Frumosului joc de la ratoş 

Şi lui i-a venit, azi, sorocul 

Să-şi piardă şi frate, şi soră 

Ce-şi plâng la mormânt nenorocul, 
Căci astăzi, din tot tineretul, 

Pe Brâu să-l mai joace nu-i cine, 
Se duce şi Moldoveneasca, 
Rămânem cu jocuri străine. 


Şi doar câte-odată-nsuraţii 
Aşa, pe la soare apune, 
Mai chiuie vreo Corăbească 
Rămasă din vremuri mai bune, 
Şi-atunci tineretul de astăzi, 
Bătrân fără timp, fără vrere, 
În suflet şi-aprinde fiorul 
Ca-n noaptea de Sfânta-nviere”. 
(Junimea literară, nr. 5/1907, pg. 95). 


Nicu Dracinschi (1879-1923) 


Nicolae Dracinschi sau Dracea este unul dintre puţinii scriitori 
bucovineni născuţi la Suceava (în 16 noiembrie 1879). Poet al 
„Zbuciumărilor în van”, recunoscut, în epocă, drept semănătorist, deşi el 
îşi dorea să fie simbolist („„Ceasornicul cu glas domol / Tot cadenţează 
un cuvânt / Şi-acel cuvânt e un simbol / Al rânduielii pe pământ”), Nicu 
Dracinschi a scris poeme lungi despre „viaţa noastră chinuită“ şi despre 
„fericirea-abia încolțită“, cu care a umplut coloanele „Deşteptării“ şi ale 
„Junimii literare“. A fost medic (la Cîmpulung, Iacobeni, Vatra Dornei, 
Rădăuţi), cu studii universitare la Viena, ba chiar şi inspector general 
sanitar la Cernăuţi, dar adora „resemnarea“ poeticească, prin care să-şi 

răscumpere „numai o rază de lumină“, necesară pentru a „reclădi lăcaşul 
sfânt“ al unei anume identități spirituale. Artificios în „trăirile sale“, 
care contrastează cu statutul său social, Nicu Dracinschi cultivă „nota 
tristă şi dureroasă cu frământări fără rost, cu dragoste nesinceră, cu dor 
de singurătate şi numai când şi când cu câte-o clipă luminoasă“ (Loghin, 
Istoria, pg. 309). A lăsat după sine şi o cărțulie, „Poezii“ (Cîmpulung, 
1912), cu rime „închise-n ziduri cenuşii“, sperând zadarnic că, „de-a 
făcut tic-tac, tic-tac / Un veac în capăt, zi de zi, / Doar voi putea şi eu 
s-o fac / Vreo câţiva ani, ce-oi mai trăi”. A murit la Rădăuţi, în 22 
decembrie 1923 şi a fost înhumat în cimitirul oraşului său natal, la 
Suceava. 

Despre stihuirile lui Nicu Dracinschi a încercat să scrie elogios 
„un cunoscut vechi“, Sextil Puşcariu, supărat pe „recensia unui critic 
tânăr“, publicată „într-o revistă din Regat“, critic „care clasa pe poetul 
bucovinean între scriitorii cu volum, dar fără musteţi, şi-i făcea o 
părintească mustrare pentru graba de a scoate acestă colecţie de poezii 
şi pentru nerăbdarea de a-şi vedea numele tipărit pe învălitoarea unei 
cărți“. Nici prin gând nu-i trecea criticului din Regat că imperfecţiunile 
lirice nu se datorau tinereţii, ci diletantismului, aşa că Sextil Puşcariu, 
chiar dacă încearcă, în mod justificativ, unele apropieri de Alecsandri 
sau de Şt.O. Iosif, se vede obligat să concluzioneze... anticipativ: „E 
adevărat că volumul acesta de poezii nu se impune prin calități 
strălucitoare. Nici o rimă neobişnuită, nici o imagine neaşteptată prin 
noutatea sau bizareria ei nu răsare din versurile sale, cari nici măcar 
curgătoare nu sunt totdeauna. Ideile ce se exprimă în ele de asemenea nu 
au farmecul noutății sau al unei originalități marcante; nu-mi aduc aminte 
ca, cetind volumul, să fi fost oprit pe loc, o singură dată, de vreuna din 
acele străfulgerări prinse într-un vers norocos ce salvează, uneori, poezia. 
Aveam chiar impresia că în faţa noastră e un scriitor rămas în urmă, care 
nu e în curent cu progresele mari formale pe care le-a făcut poezia română 
în timpurile mai noi. Azi, când fiecare stihuitor toarnă versuri impecabile 
şi ne surprinde prin artificii care sunt în gustul publicului, Dracinschi, 
ca şi când un Anghel nici n-ar exista, îşi clădeşte strofa în felul lui 
Alecsandri“ (Junimea literară, nr. 6/1913, pp. 87-89). 

„În felul lui Alecsandri“, dar fără sclipirea şi prospeţimea din acele 
vremi ale începuturilor literare româneşti. 

„O, soartă 


O, soartă, nu fi oarbă, vezi lacrimile mele; 
Atâtea zile negre şi nopți cu visuri rele. 

Şi daruri ne-mplinite, şi lupte făr” izbândă, 
Şi-a resemnării triste atât de grea osândă! 

Şi crezi că toate-acestea sunt plată prea puțină 
Ca să-mi răscumpăr numai o rază de lumină? 
Ca să-mi trimiţi odată o noapte fermecată, 

Un vis de fericire în viaţă-mi să s-abată? 


(Junimea literară, nr. 4/1906, pg. 74) 


Rugă 


Păşesc prin curte şi grădină 
Pe straturi florile-mi răsar, 
De muguri florile s-anină 
Păingăni leagă par de par. 


La soare-n cârduri se răsfață 
Albinele, ieşind din stup, 
Adie-n crengi o nouă viață, 

Un sânge nou îmi curge-n trup. 


Putere ce-nviaşi natura, 
Trimiseşi raza ta din cer, 
O, nu strica semănătura 
Cu crivăţ aspru şi cu ger, 


Şi lasă-mi toată înflorirea 
Ce-o simt în sufletu-mi acum! 
Şi lasă-mi toată fericirea 
Ce-am întâlnit-o azi în drum! 
(Deşteptarea, Supl.lit., nr. 30/1902, pg. 1) 


394 


Mărturisitorii. O istorie a scrisului bucovinean 


Ceasornicul 


Mă duc, rămâi cu bine dar, 
Tu, odăiţă ce-ai văzut 

Cu câte doruri, cât amar 
Eu tinereţe-am petrecut. 


Adio, cenuşii păreți, 

Şi tu, ceasornic năzdrăvan, 
Tovarăşul acelei vieţi 
Şi-al zbuciumărilor în van. 


Pe gânduri dus privesc în zări. 
Bătaia limbii de oţel 

Mi-alină toate, frământări, 
Porniri din sufletu-mi rebel. 


Ceasornicul cu glas domol 
Tot cadenţează un cuvânt 
Şi-acel cuvânt e un simbol 
Al rânduielii pe pământ: 


Tic-tac mereu, tic-tac mereu, 
Şi azi, şi mâine ca şi ieri, 
Aceeaşi muncă tot din greu, 
Aceleaşi doruri şi dureri! 


Şi de-a făcut tic-tac, tic-tac 
Un veac în capăt, zi de zi, 
Doar voi putea şi eu s-o fac 
Vreo câţiva ani, ce-oi mai trăi. 
(Deşteptarea, nr. 82/1903, pg. 1). 

Aducere aminte 


Am dat de nişte-ngălbenite file 
ce le-am tot scris cu anii înainte 
şi, cum citesc, cu brațele tiptile 
tu mă cuprinzi, aducere aminte. 


Şi mă revăd în vârsta înfloririi 

cum mă simțeam ca pe-un întins de mare, 
străine ţări se desluşeau privirii, 

minuni de țărmuri străluceau în zare. 


Şi-am ridicat vintrele pe catarguri 

şi, chicotind, când vântul mi le-ntinse, 
pornii la drum. Privirea mea în larguri 
nemărginirea vesel o cuprinse. 


Dar în curând furtuni deslănțuite 
abisuri negre înainte-mi sapă 
şi-n jurul meu privirile-ngrozite 
zăresc învălmăşag de cer şi apă. 


Şi cârma vrând-nevrând spre port se-ndreaptă. 
Iar dac-acum un țărm străin mă cheamă, 
pornesc cu îngrijire înțeleaptă 

şi-mi dau de vânt şi-mi dau de toate seamă. 


O, unde eşti, curaj al tinereţii, 

tu, suflet ce tindeai tot înainte 

şi pentru idealurile vieții 

vărsai c-un zâmbet sângele fierbinte! 


Citesc acele-ngălbenite file, 
în depărtări mi-s gândurile duse; 
şi mă cuprinzi cu braţele tiptile 
tu, sfânt regret al vremilor apuse”. 
(Junimea literară, nr. 9/1912, pg. 155). 

Radu Sbiera (1876-1946) 


Fiul lui 1.G. Sbiera, Radu, s-a născut la Cernăuţi, în 1876. A început 
să publice stihuiri, povestiri, rememorări şi articole politice încă din 
anul 1896, în „Patria“, „Deşteptarea“, „Gazeta Bucovinei“, „Junimea 
literară“ etc., în paralel desfăşurând şi o impresionantă carieră didactică, 
inclusiv ca profesor universitar la Cernăuţi (titularul Catedrei de Limba 
şi literatura latină, suplinind şi Catedra de Filologie indo-europeană). 
Autor al unor importante studii filologice, Radu Sbiera a scris şi cea mai 
bună „Gramatică a limbii latine“, ulterior tradusă în germană, franceză 
şi spaniolă, deci „încorporată“ într-un demers ştiinţific european. A murit, 
în 6 aprilie 1946, la Caracal. 

Radu Sbiera a publicat un singur volum de versuri, „Poezii“ (laşi, 
1906), primit cu răceală sau chiar cu ostilitate de recenzenţii literari ai 
vremii, care-l considerau pe autor epigon eminescian. Doar Victor 
Morariu, conştient de „golul liric“ al istoriei culturale a Bucovinei, s-a 
străduit, în acelaşi an, 1906, să justifice traseul nelegitim al cărturarului 
Radu Sbiera pe teritoriul liric cu găselniţa „specificului bucovinean“. 
Dar, ca şi în cazurile precedente şi, mai ales, în cel al lui Nicu Dracinschi, 
Radu Sbiera nu s-a mulţumit cu incontestabila sa statură intelectuală, 
lăsându-se ademenit de diletantismul artistic, deci de moda amatorismului 
elitist (un român din clasele de sus trebuia să poată cânta la pian, să 
versifice ocazional şi să se manifeste gomos măcar în cadrul unei societăţi 
culturale). În textele sale, doldora de imagini, doar cuvântul nu respiră 
firesc, fiind copleşit de detaliile unei picturi imaginare, adesea 
impresionantă. Asta vede şi Victor Morariu, că, de pildă, în „Gorunul lui 
Horia“, cu care începe volumul de nepoetice „Poezii“, „se spunea 
frumoasa idee că acel gorun îşi aşteaptă ceasul deslegării... Găsim adică 
un suflet îndrăgostit de farmecele firii, dar rar când de dragul lor înseși, 
ci mai mult fiindu-i icoane, simboluri“ (Junimea literară, nr. 12/1906, 
pg. 200). 

Dezamăgirea produsă în epocă de cartea lui Radu Sbiera se 


datorează şi eşecului în a se contura „o invidualitate literară“, care să 
ee 


aducă în lirica bucovineană „o notă nouă“. Aşteptată ca o „sărbătoare a 
sufletului“, cartea aceea, citită „cu luare aminte de mai multe ori“, nu a 

permis elogiile „la cât ne-am fost pregătit“, dar cu ea se încheie o epocă 
a diletantismului aristocratic. 


„Gorunul lui Horia 


Uitat de vremi, bătrân moşneag, un patriarh între copaci, 
Îşi suie creştetul în cer şi, greu de griji şi greu de craci, 
De sus adună, an de an, adună-n vechea sa privire 

Un cimitir, ales mormânt, biserică şi-un turn subțire. 


Şi stă bătrânul, veac de veac, din locul său nu se mai duce, 

Dar gândul şi-l preumblă-ncet, din veac în veac, în semn de cruce 
Şi, peste-ntinderea de vremi făcându-şi drum, s-opreşte-agale 

Şi din trecutul de-amintiri desface el poveşti de jale: 


Departe vine, de la munţi, plecând de-acasă, din Albac, 
Toiagu-n mâini, căciula-n cap, şi-n bătrâneţe de copac 

O inimă de frate bun, credinţă tare şi-adăpost 

EI află pentru gândul său ce vrea să schimbe-al vieţii rost. 


Şi-n recea linişte şezând, în ţesături de umbră deasă, 

Cu coate-nfipte în genunchi, el, în tăcerea ne-nţeleasă, 
Îşi face-acoperiş de mâini pe ochi, pe tâmple şi pe frunte, 
Statuie gânditoare-adânc, ce stă chiar soarta să o-nfrunte. 


EI, fără carte, om iobag, dar inima în piept — de rege 

Ce vremea s-o oprească-n loc şi-a-i fi stăpân el înţelege, 
EI face şi desface-un fir, cu el viaţa să şi-o ţie 

Şi lui, şi-n jur, la fraţii toţi, ce gem sub jug, legaţi de glie. 


EI pleacă... Colo-n deal s-aprinde foc de grea solie 

Ce-n culmi de munți iar face foc, focuri focuri noi învie, 
Şi dintr-o clipă-n sus şi-n Jos văpaia-n Jur îşi face roată: 
Ca arme, sape şi măciuci şi cu topoare-i ţara toată; 

Şi taie-n viaţă de Maghiar, şi taie-adânc în rea trufie, 

Şi-o clipă de răscoală grea răsbună veacuri de robie... 
Dar lanţuri grele-n sunet surd apasă iarăşi ţara toată 

Şi sus, pe Dealul Furcilor, voinicul Horia-i tras pe roată... 


Aici s-opreşte-n graiul său bătrânul blând, cu plete lungi 
De crengi şi frunze, împletind în sur şi verde mii de dungi; 
Şi pe cărarea timpului un veac el trece înainte 

Şi ceasurilor din trecut le dă o limbă ce nu minte. 


Nu auziţi, colo-n păduri, un glas de arme cum răsună? 

Din brad în brad, din văi în văi, din munte-n munte veste bună 
EI duce-n tropote de cai şi-n mii de chiote ce nu-s 

Decât cel glas de vitejii al Iancului ce urcă-n sus. 


Şi-n fum de praf şi-n praf de drum, toți Moţii săi, turbând, ştiu bine 
Din mândra oaste de Maghiari să facă pleavă şi ruine, 

În fulgere de pală grea şi deal, şi vale-i în lumină 

Şi regelui de codri vechi o ţară-ntreagă i se-nchină. 


Şi veşti de biruință trec din guri în guri, din sate-n sate... 
Dar robotă şi geamăt surd o clipă-s numai suspendate, 
Şi neguri grele împânzesc, pornind departe, din Apus, 
Speranţă, soare, vitejii ce-abia au fost şi iarăşi nu-s. 


O umbră rece de ecou coboară-n noaptea de mormânt; 

Şi numai brazi, izvoare, stânci şi munţi şoptesc de-un jalnic cânt 
De fluier, care împle tot pustiul gol de codru des 

De jale că un gând măreț rămase gând fără de-nţeles. 


Şi ca străjer stejarul stă, păzind nădejdi de-un neam întreg 
Ce-s îngropate în mormânt, sub umbre dese, se culeg 
Poveşti şi scumpe amintiri din depărtări de vremuri sure 
Cu visuri ce se deapănă în umbra deasă de pădure. 

Şi stă gorunul — mii de ierni prin craci şi crengi s-au strecurat, 
Şi mii de veri cu haine moi de verde cald l-au îmbrăcat, 

Şi-n coaja lui mii de furtuni au tras prin vremuri brazde multe, 
Dar nici de vreme, nici de ierni, nici de furtuni nu vrea s-asculte. 


EI stă şi-aşteaptă ceasul său, când din trecutul de-amintiri 
Va naşte-o inimă de zmeu ce n-o să lase nicăiri 
Nici urmă-n țară de străini, dar un popor puternic, mare, 
Român — şi-atuncea-i va suna şi ceasul lui de deslegare”. 
(Junimea literară, nr. 4/1906, pp. 64-66). 


Elvira Lomoş de Reuss (1900-1923) 


Fără îndoială că şi stihuitorii din vremea înstrăinării Bucovinei 
înstrăinate, mai ales atunci când doar frăgezimea vârstei îi ţine în 
vecinătatea poeziei, ba chiar cu un pas timid pe teritoriul liric, îşi au 
rolul lor, care-i îndreptăţeşte la memorie. Din păcate, epocile 
conştientizării sunt rare, din ce în ce mai rare şi, aparent, mai inutile. 

Despre „o stihuitoare bucovineancă uitată”, dar care a lăsat după 
sine o carte („Pribegiri prin neştiut“, Bucureşti, 1922), Elvira Lomoş de 
Reuss, a scris, cu puţin înainte de a i se lua definitiv pana din mână, 
poetul, prozatorul şi criticicul bucovinean Traian Cantemir, salvând de 
la uitare un înger de fată care abia deprinsese cadenţele marii literaturi 
române contemporane ei. 

„Dacă istoria literaturii bucovinene şi antologiile poeziilor 
aceloraşi meleaguri n-au amintit, până acum, nimic despre Elvira Lomoş 
de Reuss, care, din surplusul ei sufletesc, a dăruit provinciei de Nord a 
țării versuri înmănunchiate într-o broşură („Pribegiri prin neştiut““, 1922), 
editată de Librăria Pavel Suru din Capitală, e pentru că această fiică a 
Rădăuţilor şi-a desfăşurat scurta-i activitate lirică într-un timp când 
Europa îşi măcina forțele fracţiunilor ei etnice în crâncena încleştare 
dintre 1914-1918 şi când observatorii literari de până atunci nu 
rămăseseră la locurile lor, ca să înregistreze fidel orice înmugurire 
sporadică şi izolată (ci se înrolaseră şi luptau în prima linie, precum 

Perpessicius — n.r.). 

În plus, Elvira Lomoş de Reuss a publicat prea puţin în ziarele 
sau revistele din Bucovina ca să fie cunoscută, la vreme, de cercurile 
literare locale. Unicul cotidian septentrional la care a colaborat şi ea a 
fost „Dreptatea“ mareşalului Averescu, din Cernăuţi, unde apare o singură 
dată, cu poezia intitulată „Departe“. Restul îl semnează în ziarele şi 
periodicele de dincolo de Burdujeni, căci vitregia sorții o face să 
cunoască, de timpuriu, pribegia şi necazul... 

„„„ străbătând producţia lirică a Elvirei Lomoş de Reuss, nu vei 
întâlni nicăieri locuri nebuloase, îmbrăcate în figuri de stil cu pretenţii 
inovatoare, pentru că versificatoarea bucovineană n-a avut vreme să-şi 
facă ucenicie poetică decât în băncile celor câteva clase de liceu, cu 
poeziile lui Văcărescu şi Cîrlova pe pupitru. În consecință, placheta aduce 
cu ea, pe lângă contribuţia proprie a autoarei, şi miresmele influențelor 
clasicilor autohtoni, dintre care Alexandrescu îşi are o bună parte de 
contribuţie. Dovadă, tonalitatea minoră a versurilor stihuitoarei, prinsă 
în acelaş vocabular specific grănicerului de la Focşani: 


„Stau astfel învinsă, robită de soartă 
Şi fără o rază de vis sau noroc, 
Îmi văd năzuinţa zadarnică, moartă, 
Şi inima-n valuri de umbre şi foc. 
Şi-atunci doar în cântec mi-alin întristarea, 
În cântecul ce-l plâng acei ce mi-s dragi, 
Şi apele limpezi, şi codrii de fagi 
ÎL caută şi vântul îi ştie şi zarea“ 
(„Departe“). 


Nota melancolică din strofele citate se accentuează şi mai mult în 
„Popas trist“, unde ritmul şi lexicul alexandrescean sunt brodate pe motive 
eminesciene, ca cele din „Melancolie“: 


„O noapte de toamnă tristă şi rece, 


Un zgomot sinistru-n pădurea de fag 
O buhă fricoasă deasupra mai trece 

Şi-s singură — numai cu dorul pribeag. 
Pe-o scândură neagră, de fulger rănită 
Eu stau gânditoare în tristu-mi popas. 
Podoaba pădurii e-n jur ruginită — 

Doar vântul mai cântă cu ritmicu-i glas“. 


Factură pregnant eminesciană poartă, în poezia menționată, în 
special finalul, în care autoarea transcrie versurile măiestrului de 
predilecție („Şi când gândesc la viaţa-mi, îmi pare că ea cură / Încet 
repovestită de o străină gură“) cu versuri palide, stângace: 


„Cu doruri păgâne ascult aiurită 
Chiar draga-mi poveste, trecută de mult“. 


Detaşându-se de ritmul elegiac şi aproape funebru al cântăreţului 
ruinelor Târgoviştei, Elvira Lomoş de Reuss se lasă, de acum, vrăjită 
numai de sonoritatea poeziilor lui Eminescu, încât versurile ei găsesc 
sursa de inspiraţie în cele ale marelui poet, fără prea multă perdea şi fără 
prea mare strădanie în ceea ce priveşte refacerea. Astfel, „Chemare“ se 
oglindeşte perfect în „Dorinţa“, ambele poezii începând cu acelaşi cuvânt, 
iar „Vis real“ în „Singurătate“: 


„Vino şi cu raze pline 
Fă ca-n tainicele gânduri 
Fruntea mea să se-nsenine 
Când voi scrie rânduri, rânduri“ 
(„Chemare“). 


De o parte originală şi de sine stătătoare în poezia Elvirei Lomoş 
de Reuss e mai greu de vorbit, căci autoarea n-a avut posibilitatea să se 
emancipeze de sub tutela înaintaşilor de marcă. Greutățile vieții, cu care 
a luptat, şi moartea ce-a secerat-o prea timpuriu nu i-au permis să se 
dedice muzelor cum trebuie şi să-şi găsească făgaşul propriu. Din pricina 
subliniată, îndeletnicirile lirice au fost pentru ea mai degrabă prilej de 
refugiu şi de confesiuni intime, decât artă şlefuită de dalta talentului. 

Totuşi, calitatea din urmă nu i se poate contesta cu desăvârşire, deşi 
poeziile ce ne-au rămas nu se pretează la citări integrale. Excepţii fac 
„Cântec de leagăn“, închinat fetiţei sale, Getta, şi „Ca o sihastră“, cu 
îndepărtate acorduri eminesciene: 


„Aş vrea să plutesc pe marea albastră 
— O singură barcă tovarăşa mea — 

Şi mării să-i fiu iubită sihastră 

Şi luna visarea-i întreagă să-mi dea...“. 


d 


lată, acum, şi două strofe din „Cântec de leagăn“: 


„Dormi în dulce pace, 
Scumpule copil... 

Şi închide ochii, 
Floarea lui April! 
Dormi în dulce pace, 
Legănată-n vis, 
Scump odor al mamei, 
Floare de cais!“. 


Dacă citările integrale se limitează numai la aceste două lucrări 
ale Elvirei Lomoş de Reuss, există, în schimb, destule alte strofe care 
dovedesc că versificatoarea rădăuţeană şi-ar fi cucerit, desigur, un loc în 
lirica Bucovinei, de-ar fi trecut de pragul celor 23 ani de viaţă şi-ar fi 
continuat să-şi maturizeze îmbobocirea. Mărturie stă strofa întâia din 
„Pastel“, apărut în „Adevărul literar şi artistic“ din 2 Septembrie 1923: 


„În murmur de apă tresare izvorul 

Pe valea scăldată-n lumină — 

O fată de ţară suceşte fuiorul 

Şi plânge şi cântă şi-şi spune tot dorul, 
lar frunza răchitei suspină...“; 


ec 


sau începutul din „Când viaţa nu mai cântă“: 

„Copil nebun, ce cauţi tu roze 
În seara tristă, în noian? 

N-auzi cum suflă vântul iernii 
Pe foi din veştedu-ți roman?“. 


Pe lângă versurile menţionate şi cele ce s-ar mai putea menţiona, 
mai pledează pentru reuşita lucrărilor de mai târziu simţul critic cu care 
a fost înzestrată funcționara bucovineancă de la Ministerul de Externe, 
căci „Pribegirile prin neştiut“ mărturisesc, prin însuşi titlul lor, 
recunoaşterea personală a autoarei referitoare la lipsa ei de pregătire 
tehnică. 

.. Împlinindu-se, anul acesta (în 1943 —n.r.) două decenii de când 
peste privirile tulburi de suferinţă a celei ce-a fost Elvira Lomoş de Reuss 
s-a lăsat zăbranicul greu al morții, ne facem o pioasă datorie poposind şi 
pe lespedea strădaniilor ei, ca să-i aprindem candela amintirii“ (Traian 
Cantemir, Revista Bucovinei, nr. 4/1943, pp. 177-182). 

